
Alkusanat
Suomessa kuten muuallakin tutkimustoiminnan painopiste on vuosi vuodelta yhä selvemmin teollisuuden ja ammattitoiminnan piirissä. Tuotantoelämässä hyvin tiedetään, mitä yrityksen tulevaisuus vaatii, ja siihen tarvittava oma tutkimus- ja kehittämistyö yleensä osataan pitää tavoitteellisena ja tuloksekkaana. Näin syntynyt tietoaineisto - jota voimme nimittää käytännön teoriaksi (engl. theory of practice) - on myös laaja ja yleensä johdonmukaisesti järjestetty tuotannon tai kyseisen ammatin tarpeisiin.

Vuosi vuodelta onkin yhä selvempää, että tätä tutkimustoiminnan valtavirtaa, teollisuuden tutkimus- ja kehittämistoimintaa, ei ole mielekästä väheksyen nimittää "soveltavaksi" tutkimukseksi, joka muka olisi riippuvainen jostakin muualla tehdystä "perustutkimuksesta" ja siihen liittyvästä tutkijakoulutuksesta. Se on sen sijaan tunnustettava itsenäiseksi tieteen alaksi, jolla on omat päämääränsä, menetelmänsä ja tuloksensa. Se tietenkin käyttää hyväkseen eli soveltaa tarkoituksiinsa muiden tieteen alojen tuloksia, mutta samaa tekevät kaikki muutkin alat.

Ei kuitenkaan ole tarpeen pohtia, onko tutkimustoiminnan lähtökohta ja painopiste teollisuuden vai korkeakoululaitoksen puolella, sillä tutkimustoiminnan näkökulma, tavoitteet ja myös täten syntyvä teoria ovat molemmilla tahoilla aivan erilaiset, eikä niitä voida mitata samoilla arvoilla. Yliopistomaailmassa ensiarvoista on tiedon etsiminen. Ammattien ja teollisuuden maailmassa ensiarvoinen on ammattitoiminnan oma päämäärä, palvelujen tai tuotteiden luominen kannattavasti. Kumpikin päämäärä johtaa varsin erilaiseen tutkimuksen tyyliin seuraavasti:

Toteava (engl. disinterested) lähestymistapa, josta akateemiset tutkijat mielellään käyttävät nimeä perustutkimus, pyrkii kokoamaan tietoa tutkimuskohteesta, mutta välttää muuttamasta kohdetta toisenlaiseksi. Tutkimushankkeessa tällöin lähinnä kuvaillaan millainen kohde on tai on ollut, ja mahdollisesti selitetään, miksi se on sellainen kuin on. Joissakin hankkeissa ehkä lisäksi kerätään ihmisten arviointeja kohteen hyvistä ja huonoista puolista, mutta ei suunnitella eikä toteuteta niihin mitään parannuksia.
Ohjaava (engl. normative) lähestymistapa, jota yliopistoissa on tapana sanoa "soveltavaksi" tutkimukseksi, pyrkii määrittelemään, millainen kohteen pitäisi olla, jolloin tulee tarpeelliseksi myös määritellä se subjektiivinen näkökulma josta asioita katsotaan. Ohjaavassa hankkeessa laaditaan ohjeita tai suunnitelmia kohteen parantamiseksi tai uusien parannettujen kohteiden tuottamiseksi myöhemmin.

Kun kumpikin tutkimuksen laji tähtää aivan erilaisiin päämääriin, kummankin tuloksista koostuvat tietoaineistot eli teoriat muodostuvat myös erilaisiksi. Suuri ero on jo siinä, että toteava teoria on periaatteessa pysyvää, kun taas ohjaavaa teoriaa joudutaan korjaamaan ajan tasalle aina, kun yhteiskunnassa vallitsevat tarpeet ja odotukset muuttuvat. Toinen ero on, että toteava teoria koostuu yksittäisistä tutkimusraporteista ja on täten varsin hajanaista, kun taas ohjaava teoria on sen käytön helpottamiseksi koottava tuotannon ja suunnittelun käsikirjojen, standardi- ja säädöskokoelmien muotoon.

Yllä kuvattujen kahden lähestymistavan - melkeinpä voisi sanoa tieteenalan - erilainen luonne ilmenee heti, jos samassa hankkeessa halutaan soveltaa molempia tapoja rinnakkain, kuten joskus sattuu. Tällöin nousee esiin kiperiä kysymyksiä. Onko tieto hankittava kohdetta häiritsemättä, vai onko tarkoitus päinvastoin parantaa kohdetta? Onko tulosten ylin arviointikriteeri totuus vai hyödyllisyys? Tähtääminen kahteen päämäärään samanaikaisesti on vaikeaa, joskin mahdollista, mutta silloin tutkijan on koko ajan oltava selvillä siitä, kumpaa työtä hän kulloinkin on tekemässä.

Kun jokaisen tutkimushankkeen sisältö ja työtapa riippuu siitä, mistä se lähtee ja mihin se pyrkii, on luonnollista, että ohjaavissa hankkeissa tavallisimmat metodit eivät ole samat kuin toteavissa hankkeissa. Toteavassa työssä esimerkiksi tutkija usein voi vapaasti valita joko määrällisen tai laadullisen metodiikan, mutta teollisuuden tai ammatin käytäntöä ohjaavassa hankkeessa tällainen esivalinta usein olisi liian rajoittava ja voisi vaarantaa tulosten käyttöarvon. Samaten toteavassa, tietoon tähtäävässä tutkimuksessa voi olla aiheellista testata tulosten tilastollista merkitsevyyttä, kun taas ohjaavan tutkimuksen tulosten käytännön arvon testaamiseen on paljon suorempia kokeilevia menetelmiä. Suuri vaikutus tutkijan työhön on myös teollisuuden tiukoilla aikatauluilla: tutkimus raportoidaan määräpäivänä, vaikka tutkijan mielestä siinä olisi vielä paljon epävarmoja kohtia tai kiinnostavia sivujuonteita tutkittavaksi, ja jos asia pääpiirteissään selviää kirjallisuudesta, empiiristä tutkimusta ei tehdä ollenkaan.

Metodiikkojen erosta myös aiheutuu se, että yliopistoissa saatu tutkijakoulutus ei aina anna pätevyyttä teollisuutta palveleviin kehittäviin tutkimuksiin, ja toisin päin. Yliopistoissa on tosin tutkijoilla varsin suuri vapaus valita aiheensa niin, että tutkijan osaama metodiikka sopii siihen.

Teollisuudessa tällaista vapautta ei ole, sillä työn käyttötarkoitus määrää sen mitä on tehtävä. Pätevän tutkijan on tätä varten osattava sekä toteavat menetelmät - ainakin yksinkertaisella tasolla - että myös ohjaava ja kehittävä metodiikka.

Käsillä oleva ammattien tutkimuksen metodiikan ja teorian esitys tähtää antamaan tällaisen yleissilmäyksen. Kirja on tiivistelmä laajemmasta aineistosta internetin osoitteessa http://www2.uiah.fi/projects/metodi
Mainittu aineisto puolestaan on yhteenveto metodeista parissa sadassa tutkimus- ja kehittämishankkeessa, joihin minulla oli tilaisuus osallistua vuosina 1967 - 1997, sekä lukuisista keskusteluista tutkijakollegoiden ja etenkin tutkimustulosten käyttäjien kanssa.

KIRJALLISUUSSELVITYS
Lähdeviitteiden etsiminen

Jos kirjallisuustutkimus lähtee liikkeelle jostakin käytännön ongelmasta, sen tarkoituksena on löytää julkaisuja tai asiakirjoja, jotka ehkä voisivat helpottaa ongelman ratkaisemista. Onko tällaisia asiakirjoja ja missä, siitä ei ehkä aluksi ole mitään tietoa. Ensimmäiseksi tehtäväksi tuleekin juuri hakea viitteitä mahdollisesti asiaa koskeviin teksteihin. Niitä löytyy etenkin seuraavilta tahoilta:
Internetistä.

Haastattelemalla alan asiantuntijaa, kuten omaa opettajaa tai tutkimuslaitoksen vanhempaa tutkijaa.

Tutkimalla käsikirjoja siltä tekniikan alalta, johon ongelma lähinnä liittyy. Niissä on useinkin kunkin luvun lopussa luettelo suositelluista lähdeteoksista.
Bibliografia on jonkin runsaasti tutkitun tieteenalan keskeisiä ja eniten siteerattuja teoksia luetteleva kirja tai moniste, tavallisesti englannin kielellä. Lisäksi tiivistelmäjulkaisuja (engl. index review, abstract periodical) ilmestyy joillakin tutkimuksen aloilla julkaistuista uusista teoksista. Kaikkia näitä voi kysyä kirjastonhoitajalta.
Kirjallisuuden tietokannat ovat luetteloja kirjastoissa olevista julkaisuista. Niitä on suuri joukko, vaikka ne monesti ovatkin usean kirjaston yhteisiä, joten usein on parasta pyytää kirjastonhoitajan neuvoa parhaan tietokannan valitsemiseksi tutkijan ongelmaan.

Kirjastot ovat nykyisin vahvasti erikoistuneet. Tutkijan kannattaa hakeutua oman ammattialansa parhaan kirjaston asiakkaaksi. Suomen tieteellisten kirjastojen opas luettelee näitä erikoisalojen kirjastoja. 
Kirjastossa kirjat ja niiden luettelot on useimmiten järjestetty yleisen kymmenluoki​tuk​sen (UDK) mukaan. Luokitus on kirjastossa näkyvästi esillä. Jos tutkijan kiinnostus rajoittuu UDK:n yhteen luokkaan, hän voi etsiä aineistonsa suoraan kirjahyllystä. Muussa tapauksessa tutkijan täytyy turvautua kirjaston luetteloihin, joita nykyisin voidaan käyttää kirjaston näyttöpäätteeltä tai muutoin internetin kautta. Muutamat vanhemmat luettelot ovat tosin vielä osittain paperi- tai mikrofilmikortteina. Taideyliopistojen kirjastoilla on yhteinen luettelo ARSCA.

Kirjaston omat luettelot sisältävät viitteitä vain siihen aineistoon, joka kirjastolla on hallussaan. Useinkaan tämä aineisto ei tutkijalle riitä. Silloin tulee avuksi maamme yliopistokirjastojen yhteisluettelo LINDA.

Aikakauslehtien kirjoituksia ei aiemmin erikseen kirjattu luetteloihin, jolloin tiettyä asiaa koskevien kirjoitusten etsiminen oli hankalaa. Nyt on tilanne parantunut, kun lukuisten kotimaisten lehtien kirjoituksia on vuodesta 1990 lähtien listattu ARTO-tietokantaan. Lisäksi on monilla aloilla tarjolla painettuja indeksijulkaisuja tai referaatti- eli abstraktijulkaisuja, joissa luetellaan jonkin erityisalan tuoreimpia kirjoja ja kirjoituksia, mahdollisesti tiivistelmineen. 

Tutkija voi hakea ongelmaansa käsitteleviä kirjoituksia atk-luetteloista (joko kirjastojen luetteloista taikka yleisistä tietokannoista) useilla eri tavoilla:

1. Vapaa tekstihaku, jossa tutkija voi valita haettavaksi minkä tahansa häntä kiinnostavan sanan tai merkkiyhdistelmän. Tätä haetaan joko

julkaisujen nimistä,

kirjoitusten tiivistelmistä, jos tiivistelmät ovat mukana tietokannassa, tai

itse julkaisujen sisällöstä. Tämä hakutapa on käytössä internetissä, mutta ei vielä kirjastoissa.
Vapaata hakua varten tutkijan on ensin keksittävä sellaisia sanoja, joiden voidaan kuvitella esiintyvän häntä kiinnostavan julkaisun nimessä. Varjopuolena on se, että haku rajoittuu vain tietyn kielisiin teksteihin. Lisäksi suomenkielisissä teksteissä, joissa sanat monesti ovat taivutettuina, tutkijan ehkä täytyy leikata päätteet pois ja panna tilalle kyseisessä tietokannassa käytetty "jokerimerkki", joka on usein tähti. Tällöin esimerkiksi asuntoasioita haettaessa annetaan hakusanaksi "asun*" ja "asuin*". 
2. Asiasanahaku: tutkija valitsee häntä kiinnostavat sanat kyseisen tietokannan asiasanaluettelosta (tesaurus, esimerkiksi YSA - Yleinen suomalainen asiasanasto joka löytyy myös internetistä VESA- verkkosanaston kautta) ja sitten toteuttaa asiasanahaun. Edellytyksenä on, että kyseisen tietokannan tekijät ovat ennättäneet valita ja tallentaa tietokantaan asiasanat jokaisen julkaisun kohdalle; monessa tietokannassa tämä on vielä pahasti kesken. Asiasanamenetelmässä on se hyvä puoli, että tutkijan ei tarvitse tehdä hakua monella kielellä, sillä asiasanat tehdään kussakin maassa vain maan omalla kielellä. 
Viitteiden hakeminen tapahtuu käytännössä niin, että ensin joko tutkija tai kirjaston informaatikko ilmoittaa hakusanat keskustietokoneelle. Kone antaa sitten ensiksi päätteen kuvaruutuun tiedon siitä, miten monta viitettä on saatavissa. Jos viitteitä on liian paljon, tutkija voi rajoittaa aluetta antamalla lisää hakusanoja, joiden kaikkien pitää yhtaikaa esiintyä viitteessä. Hakua voi myös rajoittaa esimerkiksi julkaisuvuoden tai julkaisun kielen perusteella. Lopuksi viitteet tulostetaan paperille tai kopioidaan esi​mer​kiksi tietolevykkeelle, jotta tutkija voi myöhemmin perehtyä niihin kaikessa rauhassa ja valita, mitä kirjallisuutta hänen on aihetta hankkia tarkemmin tutkittavakseen.

Monesti tutkija haluaisi viitteitä ei vain valmistuneisiin tutkimuksiin, vaan myös käynnissä oleviin tutkimuksiin, joita ei vielä ole julkaistu. Paras keino tällöin lienee kysellä alan tutkijoilta suullisesti tai WWW:n keskusteluryhmien, newsgroups, kautta. Apua voi myös olla isompien tutkimuslaitosten ylläpitämistä vireillä olevien tutkimusten luetteloista. 

Tilastolähteet

Tilastot ovat määrävälein, yleensä vuosittain, julkaistavia tietoja erilaisten organisaatioiden henkilöiden, olojen, toiminnan ja tuotannon määristä. Julkaisussa voi olla mukana myös edellisten vuosien tietoja, jolloin se siis sisältää aikasarjoja.

Tilastojulkaisuja löytyy jonkin verran kirjastoista, mutta läheskään kaikkia tilastoja ei koskaan julkaista painettuna. Monet tilastotiedot voidaan saada suoraan niitä laativista laitoksista, puhelimitse, monisteena tai atk-tulosteena. Tällöin tiedot ovat myös mahdollisimman tuoreita. Yhä useammat tilastosarjat on mahdollista saada tutkijan omaan mikrotietokoneeseen internetin kautta, mikä tosin usein vaatii etukäteen tehtävän sopimuksen ja on maksullista.

Suomea koskevat tilastot julkaisee pääasiassa valtion Tilastokeskus. Sillä on useita painettuja tilastosarjoja. Näiden lisäksi on tuoreempaa ja yksityiskohtaisempaa aineistoa, jota voi tiedustella tilastokeskuksen kirjastosta tai tiedotuspisteestä. Erikoisalojen tilastoja julkaisevat lisäksi lukuisat muut virastot, valtakunnalliset yhdistykset ja tutkimuslaitokset. Väestörekisteristä voidaan erikoisluvalla tietoja saada tieteelliseen tutkimukseen, esimerkiksi kyselyjen postittamista varten.

Kunnallisia tilastoja tutkija voi tiedustella kunkin kunnan toimistosta.

Useiden maiden yhteisiä tilastoja kokoavat mm. YK:n järjestöt ja Euroopan unioni. Kokoelma eri maiden painettuja tilastojulkaisuja on Suomessa tilastokeskuksen kirjastossa. Www:stä löytyy mm. World Factbook. Eri maista peräisin olevien tilasto​tietojen vertailua ja yhdistämistä monesti vaikeuttaa laskentaperusteiden erilaisuus, mutta tämä vaikeus lienee vähenemässä kansainvälisen yhteistyön kasvaessa.

Liikeyrityksissä syntyy aikasarjoja kaikkialla, missä tuotannon ja resurssien määriä kausittain seurataan, joskaan tietoja ei ulkopuolisille hevin luovuteta.

Oppaita tilastotutkimukseen ovat Hietalan ja Myllyksen toimittama Tutkijan tilastolliset tiedonlähteet ja valtion tilastokeskuksen julkaisema Tilasto-opas.
Yksityiset asiakirjat

Painettujen ja luetteloitujen kirjallisuuslähteiden ohella tutkimuksen aineistoksi voivat soveltua kirjeet, päiväkirjat, muistelmat, elämäkerrat ja muut asiakirjat, joissa on merkitty muistiin asiantiloja, tapahtumia tai henkilöiden toimintasuunnitelmia. Taideteollisiin teoksiin liittyviä faktoja löytyy muun muassa näyttelyjen luetteloista ja arvioinneista aikakaus- ja sanomalehdissä. Tuotteiden mainokset ovat runsas ja helposti saatava aineisto, joskin sen näkökulma tietenkin on perin yksipuolinen.

Luetteloimattomat ja yksityiset asiakirjat ovat erityisen sopivia lähteitä silloin, kun ei haluta selvittää niinkään faktoja, vaan mielipiteitä, ajalle tyypillisiä katsantotapoja, perhe-elämän, ammatin ja yhteiskuntaelämän tapoja ja muuta sellaista sanatonta tietoutta, joka on käytännössä vaikuttanut ihmisten tekoihin. Näitä kuvastavat kirjeiden ja muistelmien ohella sanomalehtien yleisönosastot, pääkirjoitukset, pilapiirrokset, kulttuuriosastot ja mikseipä myös tuon ajan kaunokirjallisuus. Tällaisen aineiston kautta tutkitaan, paitsi menneitä aikakausia, usein myös nykyaikaa silloin, kun halutaan välttää aineiston muuttuminen ja värittyminen tutkimustoimien johdosta siten kuin helposti käy esimerkiksi haastattelussa.

Yksityisten asiakirjojen tutkijan ongelmana on, että on vaikea saada selville mitä aineistoa on olemassa ja missä se sijaitsee. Seuraavista lähteistä on monesti haettu aineistoa:

Julkisten laitosten kuten taideteollisuuskoulujen vuosikertomukset.

Yhdistysten kuten Suomen Taideteollisuusyhdistyksen sekä ORNAMOn kokouspöytäkirjat ja kirjeenvaihto 

Yritysten kirjeenvaihto, sisäiset suunnitelmat ja raportit 

Yksityishenkilöiden kirjeenvaihto. Joissakin tapauksissa se on annettu Kansallisarkiston säilytettäväksi, jolloin siitä on tiedot yksityisarkistorekisterissä.

Vetoomus yleisölle esimerkiksi sanomalehden yleisönosastossa. Tutkija tällöin pyytää yleisöä kertomaan muistitietoaan tutkijaa kiinnostavasta asiasta esimerkiksi kirjeitse, tekstiviestinä tms. tai lähettämään sitä koskevaa aineistoa kuten vanhoja kirjeitä. 

Sanomalehtien vanhat vuosikerrat. Ne löytyvät kirjastoista, mutta uutisten aiheita ei ole vielä tähän mennessä paljoakaan luetteloitu. 

Jos tarvitaan erityisen vanhoja asiakirjoja, ovat lähteet ainakin Suomessa perin niukat, maamme puukaupunkien lukuisten tulipalojen vuoksi. Vanhojen asiakirjojen kokoelmia ovat lääninhallitusten, maaherrojen, voutien ja nimis​miesten arkistot 1600-luvulta alkaen; maakirjat 1500-luvulta alkaen; henkikirjat 1600-luvulta alkaen; tuomiokirjat 1500-luvulta alkaen; pitäjänkokousten asiakirjat vuodesta 1700 alkaen; Suomen asutuksen yleisluettelo 1500-luvulta alkaen sekä  perunkirjat 1600-luvulta alkaen.

Tietojen esiin saaminen

Riippuen siitä, miten runsaasti mahdollista aineistoa on löytynyt, tutkija joutuu valitsemaan jommankumman kahdesta varsin erilaisesta lähestymistavasta:

	Aineiston määrä:
	Sopiva lähestymistapa:

	On runsaasti mahdollisia lähteitä:
	Kirjallisuustutkimuksen tavallinen kulku, jossa tavoitteena on tiivistää etsitty aineisto poistamalla tarpeeton.

	Aineisto on liian niukka:
	Puuttuvien tietojen rekonstruoimisen menetelmät kuten tekstikritiikki, hermeneuttinen menetelmä tai ex post facto -tutkimus.


Kirjallisuustutkimuksen tavallinen kulku
Sikäli kuin tutkijaa kiinnostavasta aiheesta kirjallisuutta on, tutkimuksen toisena vaiheena on lupaavilta näyttävien viitteiden valitseminen kirjallisuushaun tuottamasta listasta, ja näiden julkaisujen hankkiminen.
Kirjallisuushaun tuottamista viitteistä jo selviää ainakin yksi julkaisun sijaintipaikka, joka tosin saattaa olla hankalasti ulkomaisessa kirjastossa. Tällöin kannattaa ensiksi tarkistaa, löytyisikö teos oman korkeakoulun kirjastosta, tai sitten maamme tieteellisten kirjastojen yhteisluettelosta. Hakusanana tässä haussa on yksinkertaisesti tekijän sukunimi ja/tai teoksen nimi.

Kun teos on löytynyt sopivan kirjaston luettelosta, on merkittävä siitä muistiin kaksi tietoa: paikanmerkki eli signum, ja pääsana. Pääsana on tavallisesti joko tekijän sukunimi taikka teoksen tai aikakauslehden nimen ensimmäinen sana, ja luettelossa se on usein alleviivattu tai kirjoitettu isoin kirjaimin. Paikanmerkki puolestaan nimeää kirjaston sen hyllykön, josta teoksen pitäisi löytyä. Teokset ovat hyllyissä pääsanan mukaisessa aakkosjärjestyksessä.

Jos haluttua teosta ei ole lähiseudun kirjastossa, se voidaan tilata kaukolainaksi jopa ulkomailta varsin kohtuullisin kuluin. Vieraasta kirjastosta voidaan myös tilata paperi- tai mikrofilmikopioita määrätyistä julkaisujen sivuista. 

Jos tutkittavaa kirjallisuutta on paljon, saattaa olla järkevää aloittaa sen käsittely kirjaston lukusalissa. Aineiston säilyttämiseen on monissa kirjastoissa määräajaksi varattavissa lukittava kaappi. Työskentelypaikaksi on mahdollisesti saatavissa oma työpöytä.

Kun tutkija siirtää alkutekstien mielenkiintoiset kohdat omaan tietokoneeseensa, tavallinen menetelmä on ottaa oma kannettava tietokone kirjastoon tai tehdä ensin kiinnostavista sivuista paperikopioita kirjaston kopiokoneella tai käsin, jos teksti on lyhyt. Suora skannaaminen ja tekstin tunnistus helposti tuo tekstiin virheitä. Joka tapauksessa on muistettava huolehtia siitä, että jokaiseen kopioon tulee myös tutkijan oma tunnistusmerkintä, esimerkiksi kirjan tekijän nimi, painovuosi sekä alkuperäinen sivun numero.

Sama tunnistusmerkintä sekä lähdeteosten muut bibliografiset tiedot on hyvä mahdollisimman pian merkitä myös tutkimushankkeen viitetiedostoon, jonka tutkija säilyttää joko tietokoneessaan taikka paperikorteilla kirjoittajien nimien mukaisessa järjestyksessä. Tiedosto muuttuu lopulta tutkimuksen raporttiin painettavaksi kirjallisuusluetteloksi, joten sen tiedot on viisasta alun perin kirjoittaa vakiomuotoon.

Joskus taas nousee ongelmaksi, että mittojen arvo on vaihdellut eri aikoina. Markkanen, Nygård ja Rantatupa antavat kirjassa Opas Suomen historian lähteistöön niistä seuraavan summittaisen ohjeen:

kyynärä (ruots. aln) = 52...64 cm

syli (famn) = 3...3,5 kyynärää

jalka (fot) = puoli kyynärää

vaaksa (kvarter) = neljännes kyynärää

tanko (stång) = 5...9 kyynärää

peninkulma (mil) = 6...15 km.

Kirjallisuustutkimuksen analyysivaiheen logiikka ja metodiikka on tavallisesti varsin yksinkertainen: aineistosta on poimittava esiin ne kohdat, jotka valaisevat tutkittavaa ongelmaa, ja pois on jätettävä kaikki muu sekä lisäksi epäluotettava aineisto. Vielä tämän karsimisen jälkeenkin saattaa tekstiä olla liikaa, jolloin sitä on edelleen tiivistettävä leikkaamalla pois kappaleiden ja lauseidenkin osia, taikka referoimalla tekstin asiasisältö omin sanoin. Toisin sanoen aineisto jatkuvasti lyhenee. Samalla tutkija alkaa ymmärtää kohteen yhä syvemmin ja kykenee kommentoimaan kutakin lähdettä.
Puuttuvien tietojen rekonstruoiminen
Usein sattuu, että kirjallisuuden haku ei tuota lainkaan tulosta. Ehkä kiinnostuksen kohteena olevasta asiasta ei todellakaan ole kirjoitettu mitään, taikka kirjoitus on hävinnyt. Viitteiden etsiminen ei tällöin auta, mutta mahdollisesti olisi aihetta harkita muita sivulla 6 mainittuja lähteitä.

Jos taas on löytynyt jonkin verran asiaan liittyvää aineistoa, mutta ei kylliksi, voidaan ehkä avuksi ottaa eräitä analyysin menetelmiä, joita luetellaan taulussa alla.

	Tavoite:
	Metodi:

	Osittain turmeltuneiden käsikirjoitusten yhdistäminen
	Tekstikritiikki

	Kirjoittajan hämäräksi jääneen tarkoituksen selvittäminen
	Hermeneuttinen tulkinta

	Vaikutussuhteiden selvittäminen arkistoaineiston pohjalta
	Ex post facto -tutkimus


Mikään näistä menetelmistä ei kuitenkaan ole kovin luotettava, joten niitä pitää soveltaa varovaisesti ja vain, ellei muuta keinoa ole.

Tekstikritiikki

Toisinaan tutkimuksen aineistoksi on saatavissa vain joukko osittain erilaisia tekstejä samasta asiasta, mutta ei juuri lainkaan taustatietoja niiden syntymisestä. Tällainen tilanne on usein antiikin tekstien taikka suullisten perimätietojen tutkimuksessa. Esimerkiksi Vitruviuksen teoksesta on meille säilynyt vain seitsemäntoista kopiota, kaikki erilaisia, ja niistä tuskin yhdessäkään on päiväystä tai kopioijan nimeä.

Myöhempien aikojen kommentit ja lisäykset saattaa joku katsoa sinänsäkin arvokkaaksi tutkimuksen kohteeksi, mutta tavallisesti ne kyllä katsotaan vain kuonaksi, jonka takaa pitäisi saada esille alkuperäinen, hävinnyt teksti.

Alkutekstin selvittämiseksi on ensinnäkin järjestettävä tekstiversiot siten, että ryhmiksi muodostetaan eniten toisiaan muistuttavat tekstit. Voidaan olettaa, että näistä nuoremmat ovat enimmäkseen ryhmän vanhempien tekstien kopioita, ja nyt pitäisi päätellä, mikä niistä on vanhin. Tätä voidaan yrittää kirjoituksen paperin fyysisen ikäämisen menetelmien avulla, mutta se harvoin antaa riittävän täsmällistä tulosta. Kirjallisuuden tutkijalle tutumpi menetelmä on ns. virheanalyysi, jossa tutkitaan tekstien eroavaisuuksia.

Virheanalyysi siis tutkii tekstikohtia, jotka löytyvät vain joistakin tekstiversioista, mutta ei kaikista. Tämän eroavaisuuden syynä voi olla jokin seuraavista:

Tekstikohta on alkuperäinen, mutta myöhemmistä kopioista se on joko jäänyt vahingossa pois tai kopioija on tahallaan poistanut sen "tarpeettomana".

Tekstikohta on myöhempi lisäys tai muutos. Se voi ensinnäkin olla kirjoitusvirhe, jonka syynä on ollut huolimattomuus, puutteellinen valaistus, huono näkökyky tai kielitaito. Joskus oppinut kopioija on lisännyt tekstiin jotain siitä "puuttunutta" tai peräti parannellut tekstiä mielestään osuvammaksi.

Tutkijan tehtävänä on nyt päätellä kyseisen tekstikohdan sisällön perusteella, onko se luultavimmin syntynyt alkutekstin yhteydessä vai myöhempinä aikoina. Tällöin samalla selviää asiakirjojen laatimisen aikajärjestys. Tässä päättelyssä ovat avuksi tutkijan yleiset tiedot ja ymmärrys tekstien syntymisen ja kopioimisen aikakauden kulttuurista, tavoista ja kirjallisuudesta.

Lopuksi voidaan yrittää rekonstruoida kaikkien säilyneiden tekstien yhteinen alkujuuri. Tämä tehdään harkiten valitsemalla ja yhdistelemällä, ehkä jossakin poikkeustapauksessa korjaamallakin säilyneitä tekstejä. Tekemänsä päättelyt ja ratkaisut tutkijan tulee raportissaan perustella.

Hermeneuttinen tulkinta

Vanhassa tai tutkijalle vieraassa aineistossa voi olla kohtia, joista tutkija ei helposti ymmärrä, mitä kirjoittaja on halunnut sanoa. Jos tekstin kirjoittajaan on mahdollista saada yhteys, selvennystä voidaan ehkä pyytää häneltä itseltään, mutta muussa tapauksessa selvennys voidaan yrittää koota yhdistämällä eri tietolähteitä.

Voidaan esimerkiksi edetä seuraavasti, sen jälkeen kun tutkija on ensiksi selvittänyt itselleen tarkasti mitä tietoa ollaan hakemassa:

1. Tee yhteenveto tekstin aiemmista (muiden tutkijoiden) tulkinnoista, jos niitä on.

2. Pohdi tekstin syntymisen ympäristöä (kontekstia) jos se on tiedossa. Ympäristö voi koostua samanaikaisesti useista eri toimintapiireistä.

3. Tutustu muihin verrattavissa oleviin teksteihin, kuten esimerkiksi saman kirjailijan tai taiteilijaryhmän muihin teoksiin.

4. Sitten kun ylläluetellut tutkimukset ovat tuottaneet joukon mahdollisia tekstin selityksiä tai tulkintoja, on koetettava arvioida syntyykö niistä yhdessä riittävän kattava kuva. On myös aihetta harkita, ovatko jotkin tulkinnat joko liian epäuskottavia taikka vähäpätöisiä kokonaisuuden kannalta, jotta niitä kannattaisi ottaa mukaan tutkimusraporttiin.

Ylläkuvattu metodi ei valitettavasti ole mahdollinen, jos joudutaan tutkimaan tekstiä, jonka syntymisen vaiheista tai ympäristöstä ei tiedetä juuri mitään. Tällaisiin tilanteisiin saattaa sen sijaan soveltua hermeneuttinen metodi. Nimi viittaa "jumalten viestin tuojaan" Hermekseen, ja se tarkoitti 1600-luvulla raamatun tekstien selittämistä. Tästä kehittynyttä tulkitsemisen metodiikkaa alettiin sitten 1800-luvulla soveltaa myös maallisiin teksteihin, ja lopulta mihin tahansa kulttuurin tuotteisiin.

Hermeneuttisen tutkimuksen päämäärä on sama kuin kaikessa humanistisessa tutkimuksessa: ymmärtää kohde syvemmin. Sen metodina on tekstin tarkastelu näkökulmista, joita vuorotellaan. Tämä on jossakin määrin mahdollista silloinkin kun tekstin alkuperää ja laatimisympäristöä ei tunneta.

Jokaisella tutkijalla on työn alkaessa kohteesta jonkinlainen alustava mielikuva, esiymmärrys, jota hän sitten pyrkii syventämään. Näkökulmaa vaihtamalla kohteen ymmärtäminen ensinnäkin laajenee, ja kun sen jälkeen palataan aikaisempaan näkökulmaan myös siinä päästään entistä syvemmälle, äsken saadun laajemman näkemyksen ansiosta.

Näkökulmien vuorottelusta käytetään nimitystä hermeneuttinen kehä, tai "hermeneuttinen spiraali" jos halutaan korostaa sitä, että työn tarkoituksena ei ole palata alkupisteeseen vaan edetä johonkin suuntaan, nimittäin syvemmälle. Vuorottelua jatketaan, kunnes uusia oivalluksia ei enää synny.

Siinäkin tapauksessa, että taustatietojen puutteen vuoksi kohdetta ei pystytä mielekkäästi tarkastelemaan mistään ulkopuolisista näkökulmista, on aina mahdollista tarkastella sitä kahdelta kannalta: vuoroin kokonaisuutena, vuoroin detaljeina, kuva oikealla.

Esimerkkinä kokonais- ja osanäkymän vuorottelusta usein mainitaan tyypillisen runon asteittainen avautuminen lukijalle: vasta luettuaan runon kokonaan lukija voi oivaltaa sen joidenkin sanojen erityiset, tavallisuudesta poikkeavat merkitykset, jotka sitten antavat aiheen tarkastella uudelleen runon kokonaisuutta.

Tarkastellaan esimerkkinä Aaro Hellaakosken runomuotoista aforismia, jossa on vain kaksi säettä. Ensimmäinen kuuluu:

Tietä käyden tien on vanki.

Tässä on arvoituksellinen sana: vanki. Miten tiellä kulkija voisi olla vanki, pääseehän tietä pitkin vapaasti vaikka minne? Selityksen antaa runon toinen rivi:

Vapaa on vain umpihanki.

Missä mielessä tiellä kulkija on vanki, se nähdään vasta, kun asiaa katsotaan laajemmassa perspektiivissä, jolloin nähdään "tien" ohella myös muuta maailmaa. Hermeneuttinen spiraali siis lähtee pintapuoliselta, triviaalilta tasolta ja etenee syvemmille tasoille.

Hermeneuttista metodia voidaan hyvin käyttää asiatekstien ohella taideteoksen sanoman selvittämiseen. Taideteoksen ei tarvitse olla kirjoitettu runo tai romaani kuten edellä esimerkissä, vaan se voi myös olla kuvataideteos. Tällöin voidaan ensin tarkastella mitä taideteos pinnallisesti "esittää" ja sitten pyrkiä selvittämään, mitä taiteilija "haluaa sanoa". Taideteoksen sanoma voidaan tällöin löytää vähintäänkin kolmelta syvyystasolta:

mitä fyysistä kohdetta teos esittää (esimerkiksi. kyyhky minareetissa)

mitä se esittää vertauskuvallisesti (sota lähi-idässä)

mikä maailmankatsomus tai vakaumus on sen pohjalla (rauhanaate).

Hermeneuttinen menetelmä on nykyisin etenkin akateemisten tutkijoiden suuressa suosiossa, mutta sen tuottamien tulosten käytännöllistä arvoa usein alentaa niiden subjektiivisuus ja epäselvä yleistettävyys. Ovathan sen tulokset tavallisesti pelkästään yhden tutkijan tulkintoja, ja kuka tahansa toinen voisi hyvin mahdollisesti päätyä aivan erilaisiin tuloksiin. Hermeneuttista menetelmää tulisikin yleensä käyttää vain silloin, kun on pakko, eli kun tiedon lähteeksi ei tosiaankaan ole saatavissa muuta kuin pelkästään tuo yksi tutkittava teksti ja lisäksi tutkijan yleiset tiedot tekstin syntymisajan kulttuurista. 

Jos taas tutkimusaineistoksi on mahdollista saada yhden tekstin ohella muutakin aineistoa, hermeneutiikka on paras unohtaa ja siirtyä käyttämään muita menetelmiä. 

Niinpä esimerkiksi kuulostaa aika kummalliselta, jos tutkija kertoo tehneensä sarjan haastatteluja ja tulkinneensa saatuja ääninauhoja "hermeneuttisesti". Onhan toki luonnollista, että nauhoja kuunnellessaan tutkija löytää haastatellun puheista kätkettyjä merkityksiä, mutta ei tunnu mielekkäältä esittää tätä uutta tulkintaa raportissa ellei tutkija ensin testaa sen osuvuutta keskustelemalla siitä lauseen alkuperäisen esittäjän kanssa, jos tämä vielä on käytettävissä. Toisin sanoen, haastattelun tulosten tulkitsemisessa ei paras metodi ole hermeneutiikka, vaan yksinkertaisesti on tehtävä teemahaastattelun menetelmällä ylimääräinen haastattelukäynti.

Samoin, kun tutkitaan sitä viestiä, jonka jokin taideteos antaa nyky-yhteiskunnan ihmiselle, tutkijan ei kannata rajoittua siihen, että hän omassa huoneessaan hermeneuttisesti katselee, kääntelee ja pohtii esinettä: parempi on selvittää sen viestiä empiirisesti, vaikkapa kyselemällä ihmisiltä tutkijan ympärillä, taikka kysymällä taiteilijalta itseltään mitä hänen oli tarkoitus sanoa.

Ex post facto -tutkimus

Asiakirjojen kautta voidaan tutkia muutamia sellaisia asioita, joita olisi muuten hankala selvittää. Näitä ovat tapahtumat,

joita luonnostaan sattuu niin harvoin tai epäsäännöllisesti, että niitä on vaikea rekisteröidä tutkimusta varten, 

joita eettisistä tai käytännön syistä ei voida järjestää tapahtumaan tutkimuksen puitteissa, ja 

joita koskevia tietoja on merkitty muistiin. 

Tällaisista asioista esimerkkejä ovat vahingolliset tapahtumat kuten luonnonmullistukset, liikenneonnettomuudet ja rikokset; toisaalta monet ihmiselämän suuret ratkaisut, joissa yksilö valitsee koulun, puolison, ammatin tai työpaikan; näiden ratkaisujen syyt ja seuraukset. - Liike- elämässä taas vastaavia suuria tapahtumia ovat fuusiot, uudisrakennukset, uudet tuotantolinjat ja tuoteryhmät, ja tutkimusta tarvitaan selvittämään miten nämä ovat vaikuttaneet myyntiin ja tulokseen.

Ex post facto -asetelmassa pyritään yleensä osoittamaan aikaisempien tapahtumien kausaaliset syysuhteet: mikä aiheutui mistäkin. Tutkija muodostaa aluksi hypoteesin, jossa syitä ja seurauksia kuvataan muuttujina. Jos muuttujien välinen korrelaatio tai muu tilastollinen yhteys osoittautuu voimakkaaksi, hypoteesi saa tukea.

Tarkastellaan seuraavaa (keksittyä) aineistoa erään autotehtaan myynnin määristä vuosina 1905 ja 1906:

	.
	1905
	1906

	Autojen
värivalikoima
	Vain
musta
	Kolme
valinnaista
väriä

	Myyntimäärä
	8 000
	23 000


Tutkijan hypoteesina voisi olla, että myynnin nousu vuodesta 1905 vuoteen 1906 aiheutui siitä, että asiakkaille tarjottiin useita värivaihtoehtoja. Tämä hypoteesi epäilemättä saisi jonkin verran tukea aineistosta. Kuitenkin asialle voi löytyä lukuisia muitakin selityksiä, ja sitä paitsi näin pienen aineiston tilastollinen merkitsevyys on kovin vähäinen, joten tässä tapauksessa hypoteesia ei vielä voida pitää verifioituna ilman lisäaineistoa ja lisätutkimuksia.

Kirjallisuusselvityksen tuottamien tietojen arvioiminen

Kirjallisen aineiston analysoimisen logiikka ja metodiikka on tavallisesti varsin yksinkertainen: aineistosta on löydettävä ne kohdat, jotka valaisevat tutkittavaa ongelmaa, ja lisäksi on arvioitava näiden kohtien käyttökelpoisuus. Minkä kriteerien mukaan poimiminen ja kommentointi tehdään, riippuu työn päämäärästä eli siitä, mihin työn tuloksia on tarkoitus käyttää.

Kirjallisen aineiston tutkimuksen kaksi tavallisinta vaihtoehtoista päämäärää ja lähestymistapaa ovat samat kuin myös empiirisessä tutkimuksessa: joko asioiden tilan toteaminen taikka niiden ohjaaminen nykyistä paremmiksi. Kumpikin päämäärä johtaa hieman erilaiseen tutkimuksen metodiikkaan. 

1. Toteavan objektiivisten tosiasioiden tutkimuksen tarkoitus on laajentaa tietämystä selvityksen aiheesta. Tähän tähtäävän kirjallisuusselvityksen tavoitteeksi tulee kerätä kirjallisuudesta tietoja tutkimuksen kohteesta ja tarkistaa, ovatko tiedot totuuden mukaisia. Tähän käytetään lähdekritiikin metodiikkaa.
Ne lähteet, jotka lähdekritiikin perusteella näyttävät luotettavilta, kertovat millainen asia tai tapahtuma on havaittu silloin ja siellä kuin tutkimus tehtiin. Nyt on tutkijan tärkeätä selvittää itselleen, mitä tietoa hän oikeastaan hakee - onko se tosiaankin vain tietoa siitä, mitä tuolloin siinä ympäristössä havaittiin, vai onko perimmäinen tarkoitus saada tietoa siitä, miten asiat voisivat olla tai tapahtua tutkijan omassa ympäristössä? Tapahtuvathan monet empirian ilmiöt kaikkialla maailmassa hyvin samalla tavalla, joten olisi ajan hukkaa tutkia niitä yhä uudelleen. Tässä tulee harkittavaksi kysymys, ovatko lähteissä annetut tiedot paitsi luotettavia oman tutkimuskohteensa osalta, myös päteviä tutkijan omassa kontekstissa, niin että tutkija voi välttyä tekemästä asiasta omaa uutta empiiristä tutkimusta? Miten tätä kysymystä voidaan pohtia, on aiheena kappaleessa Tietojen pätevyysalueen arvioiminen.(alempana).
2. Ohjaavan eli normatiivisen tutkimuksen tarkoitus on auttaa käytännössä aikaan​saamaan haluttuja asioita, esimerkiksi uusia tuotteita, tai auttaa poistamaan olevia epäkohtia. Kirjallisuudesta haetaan tällöin tietoja siitä, miten parannukset on ymmär​retty, määritelty, suunniteltu ja toteutettu, ja millaista on kyseistä kehittämisen lajia koskeva yleinen suunnitteluteoria, kuten standardit, säädökset ja suunnittelijain käsi​kirjat. Ei haeta pelkästään tosiasioita vaan myös ideoita siitä, miten asiat voisivat olla. Tästä syystä voi kiinnostavuutta olla myös tietoisesti fiktiivisillä, sepitetyillä teoksilla: yhteiskuntaa on uudistettu utopioiden avulla, ja uuden suunnittelun esikuviksi voivat käydä taideteokset ja autonäyttelyiden tuotekonseptit, jotka on tehty pelkästään näyttelyä varten. Ohjaavan kirjallisuusselvityksen avainkysymys on: Mitä kirjallisuudes​ta löytyviä ideoita tai ratkaisuja voidaan soveltaa tähän päivään? Tällaisen lähteiden arvioimisen metodeja käsitellään alempana kohdassa Tietojen hyödyllisyyden arvioiminen.
Yllä mainitut lähestymistavat voidaan esittää taulukkona:

	Lähestymistapa:
	Avainkysymys:
	Metodi:

	Toteava:
	Ovatko tiedot totuudenmukaisia?
	Lähdekritiikki

	
	Ovatko tiedot päteviä tutkijan omassa kontekstissa?
	Tietojen pätevyysalueen arvioiminen

	Ohjaava:
	Onko tiedoista hyötyä?
	Tietojen hyödyllisyyden arvioiminen


Lähdekritiikki

Lähdekritiikissä tutkija pyrkii poistamaan epätotuudet, jotka kirjoittaja on esittänyt tosiasioina. Se siis kohdistetaan vain faktatietoihin, ei ihmisten mielipiteisiin - jokaisella on toki oikeus omaan mielipiteeseen, olipa se tutkijan mielestä perusteltu tai ei.

Lähdekritiikki voidaan aloittaa tutkimalla, onko teksti yhden yksityishenkilön tekemä, vai onko sen takana jokin ryhmä tai organisaatio. Tutkijoiden käytäntönä on katsoa luotettaviksi ainakin viralliset tilastot, tieteellisissä sarjoissa julkaistut tutkimusraportit sekä kunkin alan keskeiset käsikirjat, vaikka virheitä niissäkin joskus löytyy. Sen sijaan lähdekritiikkiä kaipaavat sanomalehtiuutisten ja lehti-ilmoitusten tiedot, puhumattakaan yksityisistä asiakirjoista kuten kirjeistä, päiväkirjoista, tilauksista ja kuiteista, joiden kautta ihmisten tekoja ja pyrkimyksiä joskus halutaan selvittää. Lähdekritiikissä tutkija pohtii seuraavia kysymyksiä:

Oliko esittäjällä mahdollisuutta antaa oikea tieto? 

Oliko hänelle mahdollista (ajan ja paikan puolesta) saada asiasta varmaa tietoa? 

Oliko hän riittävissä sielun voimissa voidakseen käsitellä asiaa täsmällisesti? 

Oliko esittäjällä aihetta antaa oikea tieto? Mikä oli kirjoittajan tarkoitus hänen laatiessaan asiakirjaa? Mikä oli hänen suhteensa siihen asiaan, mistä hän kirjoittaa? Voidaan esittää seuraavia tarkentavia kysymyksiä: 

Mitä kirjoittaja saattoi hyötyä antamalla väärän tiedon? 

Mitä asioita kirjoittajan ympäristössä pidettiin tosina? Painostettiinko tekijää poikkeamaan totuudesta? 

Saattoiko tekijän tuntema myötätunto tai vastenmielisyys saada hänet poikkeamaan totuudesta? Tekojen ja tarkoituksien kaunistelu ja musta​maalaus on esimerkiksi poliittisen ja uskonnollisen historian lähteissä tuiki tavallinen ilmiö. 

Saattoiko yleinen mielipide vaikuttaa tekijään? Mitä asioita pidettiin sopivina kertoa? 

Saattoiko turhamaisuus johdattaa tekijän parantelemaan totuutta? (tärkeä kysymys omaelämäkerroissa) 

Oliko asia tekijälle niin yhdentekevä, että hän kirjoitti siitä huolimattomasti? 

Oliko tekijällä aihetta pyrkiä asiakirjan kirjalliseen tai draamalliseen vaikuttavuuteen (romaanimaiset elämäkerrat)? 

Yleensä lähdekritiikissä karsittavat lähteet tai asiat vain yksinkertaisesti jätetään pois jatkokäsittelystä. Jos kuitenkin lähde on tunnettu ja arvostettu, esimerkiksi jokin luotettavana pidetty aiempi tutkimus, saattaa olla paikallaan raportissa esittää sen hylkäämisen perusteet. Tutkija voi korostaa sitaatissa olevaa mielestään virheellistä kohtaa sijoittamalla sen jälkeen sulkuihin latinankielisen sanan sic (suom. "täten").

Tietojen pätevyysalueen arvioiminen

Jokainen tieto missä tahansa empiirisen tutkimuksen raportissa koskee vain sen perusjoukon tapauksia, joista tuon tutkimuksen aineisto on kerätty. Tämä aineisto puolestaan saattaa olla peräisin toisesta maasta ja on ehkä koottu jo monta vuotta sitten. Lukijan kannalta kaikki tämä on niin kuin pitääkin, mikäli häntä tosiaan kiinnostavat asiat tuossa maassa ja siihen aikaan.

Tilanne on sen sijaan aivan toisenlainen, jos lukijaa eivät kiinnostakaan nuo kaukaisen maan kohteet tai ilmiöt sinänsä, vaan samantapaiset kohteet tai ilmiöt tutkijan omassa ympäristössä. Tällöin tutkijalla on kaksi vaihtoehtoa: joko täytyy tehdä näistä kohteista tai ilmiöistä tavanmukainen empiirinen tutkimus, taikka on löydettävä raportti aiemmasta samantapaisesta tutkimuksesta ja oletettava, että oma tutkimus antaisi samanlaiset tulokset kuin tuo lähde. Viimeksi mainittu tapa ei anna yhtä luotettavia tuloksia, mutta se on nopea ja halpa ja siksi käytännössä tavallinen. Ovathan monet empirian ilmiöt niin samanlaisia kaikkialla maailmassa, että olisi ajan hukkaa tutkia niitä yhä uudelleen.

Sitä paitsi monet tutkimusraportit on nimenomaan kirjoitettu niin, että niissä korostuu tehdyistä havainnoista löytyvä invarianssi eli se rakennepiirre, joka toistuu useimmissa tai kaikissa tutkituissa tapauksissa, ja jonka voidaan täten olettaa pätevän muuallakin, joskin tämä oletus aina jää enemmän tai vähemmän arvaamiseksi.

Jos tutkija nyt päättää luopua oman empiirisen tutkimuksen tekemisestä ja käyttää sen sijaan kirjallisuudesta löytyviä tietoja, pitää pohtia, miten yleispäteviä ovat nämä tiedot? Avainkysymys on: ovatko tiedot samoja tai edes vertailukelpoisia niiden tietojen kanssa, jotka saataisiin nyt omassa ympäristössä?

Tähän kysymykseen vastaamiseksi ei ole yleistä menetelmää, eikä itse asiassa siihen varmaa vastausta ole koskaan saatavissakaan muutoin kuin oman empiirisen tutkimuksen kautta. Ilmeisesti kuitenkin jotkin tutkimustulokset ovat laajemmalti päteviä kuin toiset, ja näille tutkimusraporteille näyttävät olevan luonteenomaisia muutamat piirteet, joita täten kannattaa tarkastella silloin, kun halutaan arvioida jonkin julkaistun lähteen pätevyysalueen laajuutta: 

Tutkitun ilmiön luonne. Fyysiset prosessit tavallisesti vaihtelevat vähemmän kuin ihmisten käyttäytyminen tai yhteiskunnan ilmiöt (tai ainakin ne näyttävät vaihtelevan vähemmän, koska harvoin tutkimme niitä yhden molekyylin tasolla siten kuin ihmisiä). Niinpä esimerkiksi vaatetuksen tutkija saattaa havaita jonkin tekstiilien kestävyyttä käsittelevän tutkimusraportin päteväksi missä tahansa ympäristössä, kun taas toisella raportilla vaatteiden merkityksestä ja viestistä yhteisössä ei ehkä ole mitään annettavaa tutkijan ympäristössä.

Aiemman tutkimuksen kattavuus. Miten suuri on ollut julkaistun tutkimuksen perusjoukko, ja miten suuri otos tai näyte siitä on mitattu tai rekisteröity? Mitä suurempi, sitä luultavampaa on, että lähteen tietoja voidaan käyttää myös toisessa kontekstissa.

Empiirisen aineiston yhtäpitävyys. Miten suuri on mittausten, havaintojen, kyselyvastausten tms. hajonta? Mitä pienempi, sitä parempi soveltamisen kannalta. Otoksen ja hajonnan arviointi usein yhdistetään samaan tunnuslukuun: tilastollinen merkitsevyys.

Tutkittujen tapausten ohella saattaa tiedoissa olla anomalioita eli tunnettuja tapauksia, joissa tutkimuksessa havaittu invarianssi ei kuitenkaan toteudu. Jos niitä on, ne tietenkin heikentävät lähteessä ilmoitetun invarianssin soveltamismahdollisuuksia.

Lähteen tuoreus. Vaikka lähteen tiedot olivat tosia aikoinaan, ne eivät ehkä ole sitä enää. Fyysiset invarianssit eivät ole kovin herkkiä muuttumaan ajan myötä, ja monet niistä voidaan katsoa pysyviksi luonnon laeiksi. Sen sijaan ihmisyhteisöjen rakenteet voivat muuttua nopeastikin. On myös hitaita muutoksia, kuten saastuminen ja maapallon ilmaston muutos. Jos tutkija voi etukäteen arvioida tutkimansa ilmiön muutosten nopeuden, hän voi sen pohjalta rajata ne vuodet, joilta aineistoa otetaan mukaan kirjallisuusselvitykseen. Toisin sanoen, nopeasti muuttuvia asioita tutkittaessa vain tuoreet raportit kelpaavat.

Keskeisten käsitteiden määritelmät, vastaavatko ne riittävästi oman tutkimuksen tavoitteita? Tutkimusraportissa on usein liitteenä tärkeimmät käytetyt määritelmät. On käsitteitä, joiden määritelmät eivät paljoa vaihtele, esimerkiksi monet fyysiset prosessit, mittaustavat ja yksiköt on suorastaan standardoitu. Toiset käsitteet taas, kuten 'huolto' tai 'lisälaite' voivat tarkoittaa mitä tahansa. Jos lähteessä on käytetty perin omaperäisiä määritelmiä, sen lukeminen käy hitaasti, ja ellei määritelmiä ole ollenkaan annettu, lähteen ymmärtäminen jää sattumanvaraiseksi.

Silloinkin kun määritelmät näyttävät samanlaisilta, sana voi tarkoittaa eri asioita eri yhteisöissä. Esimerkiksi 'asunto' on kaikkialla määritelty varsin samaan tapaan, vaikkapa 'rakennus tai huoneisto perheen käyttöön', mutta käytännössä se tarkoittaa tropiikissa aivan erilaista taloa kuin Jäämeren rannalla, ja niinpä näistä kootut tutkimustiedotkin voivat olla merkityksettömiä toisessa ilmanalassa. 'Perheauto' ja monet muut jokapäiväisen elämän asiat ovat samoin aivan erilaisia maailman eri osissa. Täytyy siis ottaa huomioon se konteksti, josta tieto tulee: onko se niin samanlainen kuin oma konteksti, että tiedolla on sama merkitys?

Jos ympäristöt ovat esimerkiksi sosiaalisia yhteisöjä, niitä voidaan vertailla käyttämällä hyväksi julkisista tilastoista niistä saatavia tietoja, kuten ikäjakaumaa, perhekokoja, tulotasoja, kaupunkilaistumisen tai kotitalouden koneellistumisen astetta. Erot eivät välttämättä sinänsä haittaa, mutta jos niitä löytyy, niin pitää pohtia, onko eroja myös tutkimuksen käyttötarkoituksen kannalta tärkeissä asioissa.

Tietojen hyödyllisyyden arvioiminen

Ohjaava tutkimushanke pyrkii parantamaan kohdettaan, ehkäpä poistamalla siinä vaivaavan ongelman tai kehittämällä uuden tuotteen. Tällainen parannus on yleensä helpompi suunnitella, jos on tietoja aiemmista vastaavista parannuksista tai ainakin niiden suunnittelusta. Näistä saadaan sitten ideoita ja malleja omalle työlle.

Kirjallisuudesta on saatavissa tietoja aiemmista parannuksista monessakin erilaisessa käyttökelpoisessa muodossa. On raportteja todella tehdyistä uudistuksista, mutta hyödyksi voivat olla myös pelkät ideat siitä, mitä voitaisiin tai pitäisi tehdä. Jopa tahallisesti sepitettyä aineistoa voidaan joskus käyttää: utopioiden pohjalta on uudistettu yhteiskuntaa, ja taideteosten sekä arkkitehtuuri- ja autonäyttelyjen fantastiset tuotekonseptimallit ovat palvelleet uusien tuotteiden lähtökohtina toisille muotoilijoille. Todenmukaisuus ja lähdekritiikki ei siis ohjaavassa kirjallisuustutkimuksessa ole tärkeä kriteeri, vaan avainkysymys on: Mitä kirjallisuudesta löytyviä ideoita tai ratkaisuja voidaan soveltaa nyt omassa hankkeessa?

Yllämainittuun kysymykseen vastaamiseksi pitäisi oikeastaan jo hankkeen alkaessa tietää, millainen uudistus on tarkoitus tehdä. Vähintäänkin olisi tiedettävä sen lähtökohdat: mikä on 'ongelma' ja mikä 'tavoite' - näitä määritelmiä sekä hankkeessa tuotettavien ehdotusten arviointiperusteita ei pidä etsiä kirjallisuudesta, vaan nykyhetkestä, niiden ihmisten tavoitteista, jotka odottavat saavansa hyötyä tutkimushankkeen tuloksista.

Työn tavoitteet ja näkökulma täytyy olla selkeästi paperilla jo kirjallisuusselvitystä aloitettaessa, sillä niiden pohjalta lähteet haetaan ja niiden käyttökelpoisuus arvioidaan. Monesti tavoitteet onkin varsin helppo määritellä, sillä ohjaavan tutkimuksen tarve on useinkin käytännön ihmisten tiedossa jopa ennen kuin tutkijaakaan on saatu ongelmaa selvittämään, ja tällöin tutkijan tehtäväksi tulee vain löytää ongelmaa tuntevat henkilöt ja koota heidän mielipiteensä asiasta.

Kirjallisuusselvityksen tulosten esittäminen

Kirjallisuusselvityksen erityisenä piirteenä on se, että suurin osa raportin sisällöstä on poimintoja muiden tekemistä kirjoituksista, näiden seulomista ja tiivistämistä, ja loppuosa on enimmäkseen tutkijan kommentteja tai arviointeja näihin. Raportti on kirjoitettava niin, että nämä eri luonteiset tiedot, arvioinnit ja mielipiteet erottuvat selkeästi toisistaan. Tähän voidaan käyttää painotekniikan keinoja, kuten erilaisia fontteja ja kursivointia, puhumattakaan HTML:n ja muiden ohjelmointikielten tarjoamista mahdollisuuksista. Lainattu lähteen teksti esimerkiksi usein kirjoitetaan kursiivilla.

Vieras teksti lainataan joko referoimalla sen sisältö omin sanoin taikka siteeraamalla se sanatarkasti, jolloin se pannaan lainausmerkkeihin. Sitaatit on käännettävä tutkimusraportin kielelle, minkä jälkeen alkutekstin sanojen toistaminen (sulkeissa) on perusteltua vain niissä kohdissa, joissa yksiselitteinen käännös ei ole mahdollinen. Sitaattia saa tiivistää, jolloin pois leikatut kohdat osoitetaan esimerkiksi kolmella pisteellä. Jos tiivistettäessä joudutaan lisäämään väliin selventäviä sanoja, ne pannaan hakasulkeisiin [ ].

Lainauksissa on kunnioitettava tekijänoikeutta, joskin tieteellisen kirjoituksen laatijalla on tässä muita kirjailijoita suuremmat vapaudet: hän saa esimerkiksi korvauksetta esittää kuvan julkistetusta taideteoksesta. Tutkimustyön etiikka vaatii, että alkuperäinen tekijä aina ilmaistaan selvästi, mikä tehdään sijoittamalla kunkin lainauksen yhteyteen viittaus lähteeseen. Viittauksen esittämisessä on useita vaihtoehtoja, joista alla kolme tavallisinta:

Tekstissä mainitaan vain tekijän ja teoksen nimi. Tätä voi suositella vain jos viitattu julkaisu on alan tunnettu perusteos. Tällöin ei tarvita sen tarkkoja bibliografisia tietoja, jotka tekstiin sijoitettuina katkaisisivat ikävästi itse pääasian esittämisen..

Sitaatin lopussa on vain juokseva numero hakasuluissa. Samassa numerojärjestyksessä esitetään tiedot lähdeteoksista joko kunkin sivun alareunassa taikka tutkimusraportin lopussa, lähdeluettelossa.

Tekstissä mainitaan tekijän sukunimi ja sivun numero. Jos samalta tekijältä on useita teoksia, mainitaan myös julkaisuvuosi. Lähdeluettelo tulee tällöin raportin loppuun aakkosjärjestykseen. Tämä tapa on kätevä, jos samaan lähteeseen viitataan useita kertoja.

Viittauksissa käytetään joskus latinankielisiä lyhenteitä kuten:

cf. = cfr. = vrt. = vertaa (lat. confer)
et al. = ynnä muut (lat. et alii)
ib. = ibid. = sama paikka tai teos (ibidem)
passim = useissa kohdissa
op.cit. = mainittu teos (opero citato)
s.a. = ilman painovuotta (sine anno).

Tutkijan kommentit lähteissä esille tulleisiin asioihin on kirjoitettava niin, ettei lukija voi erehtyä luulemaan sitä lähteen tekstin referaatiksi. Erityisesti silloin, kun tutkimuksen tarkoitus on ohjaava, on hyödyksi tuoda selvästi esille, kenen mielipiteestä kulloinkin on kysymys: lähteen kirjoittajan, kirjallisuusselvityksen tekijän vaiko sen intressiryhmän, jonka näkökulmaa ja tarkoituksia tutkija pyrkii edistämään. 

Kirjallisuusselvityksessä voidaan yleensä soveltaa tavanomaisia tutkimusraporttien periaatteita, joita käsitellään tarkemmin sivulla 154. Jos kirjallisuusselvitys tulee mukaan jossakin julkaisusarjassa ilmestyvään tutkimusraporttiin, on huomattava että sarjoilla usein on omia ohjeitaan viittausten ja kirjallisuusluettelon esitystavoista sekä jäsentelyn ja taiton yksityiskohdista.

TUTKIMUSHANKKEEN SUUNNITTELU
Silloin, kun tutkimuksen kohde kuuluu empiriaan eli ihmisten, esineiden ja tapahtu​mien konkreettiseen maailmaan, tutkimusta sanotaan empiiriseksi, faktuaa​lisek​si, taikka myös reaalitieteeksi. Tässä se siis poikkeaa toisesta tutkimuksen lajista, muoto​tieteistä (engl. formal sciences), joilla ei ole suoraa suhdetta esineiden ja tuotteiden maailmaan, vaan ne selvittelevät käsitteiden tasolla ajattelun muotoja ja lakeja, esimerkiksi loo​gisen tai matemaattisen analyysin prosesseja. Muototieteitä ei jäljempänä käsitellä. 

Kun seuraavassa luodaan yleissilmäys ammattien ja tuotteiden tutkimuksen tavallisim​piin lähestymistapoihin, on aivan ensiksi aihetta huomata, että niihin soveltuu varsin huonosti metodikirjallisuudessa usein käytetty perusjaotus kvalitatiivisiin ja kvantita​tiivisiin metodeihin. Käytännössä esiintyvät ongelmat näet harvoin ovat kunnolla redusoitavissa vain määriksi tai laaduiksi, vaan molempia tarvitaan. Akateemisessa tutkimuksessa on monesti vapaus määritellä ongelma niin, että tutkijan suosima metodiikka sopii siihen, mutta käytäntöä palvelevan tutkimuksen onnistuminen on varmempaa, jos tutkija osaa käyttää siinä molempia työkaluja rinnakkain.

Sitä paitsi, määrät ja laadut eivät ole ainoat esitystavat toiminnalle tai tuotteille - esimerkiksi kuva voi joskus sanoa enemmän kuin tuhat sanaa. Seuraavat tutkimuksen lähestymistavat sallivat käyttää rinnakkain useita esitystapoja, joskin erilaisten aineis​tojen rekisteröimisen ja analyysin menettelyt pakostakin hieman poikkeavat toisistaan.
Esitystapaan perustuvan jaotuksen sijasta onkin hyödyl​lisempi jakaa tuotannon ja tuotteiden tutkimus kahteen lajiin sen mukaan, millaisia tuloksia hankkeelta odotetaan: 
Toteava (engl. disinterested tai descriptive) lähestymistapa, josta akateemiset tutkijat mielellään käyttävät nimeä perus​tutki​mus, pyrkii ainoastaan kokoamaan tietoa tutkimus​kohteesta, mutta välttää muutta​mas​ta kohdetta toisenlaiseksi. Tutkimushankkeessa tällöin lähinnä kuvaillaan millainen kohde on tai on ollut, ja mahdollisesti selitetään, miksi se on sellainen kuin on. Joissakin hankkeissa ehkä lisäksi kerätään ihmisten arviointeja kohteen hyvistä ja huonoista puolista, mutta ei suunnitella eikä toteuteta niihin mitään parannuksia.

Ohjaava (engl. normative) lähestymistapa pyrkii määrittelemään, millainen kohteen pitäisi olla, jolloin tulee tarpeelliseksi myös määritellä se subjektiivinen näkökulma josta asioita katsotaan. Ohjaavassa hankkeessa laaditaan ohjeita tai suunnitelmia kohteen tai muiden myöhempien samantapaisten kohtei​den parantamiseksi, mutta ei tehdä käytännön toimia asian hyväksi. Tätä lähestymistapaa on myös nimitetty sovelta​vaksi tutkimukseksi, mutta tämä nimitys on melko haettu eikä sitä jäljempänä käytetä.

Kehittämisen (development) hanke sisältää toimenpiteitä kohteen tai myöhempien samanlaisten kohteiden parantamiseksi, sekä näiden pohjaksi tarvittavat selvitykset ja suunnittelun. Nämä selvitykset kuitenkin ovat periaatteessa samaa kuin muu ohjaava tutkimus, joten kehittämisen metodiikkaa ei seuraavassa käsitellä erikseen.
Toinen, vähäisempi metodiikan rajankäynti koskee hankkeessa etsittävän tietouden yleispätevyyden astetta. Tämä useimmiten samalla ratkaisee sen, miten suuri aineisto on tarpeen koota, mikä taas vaikuttaa ratkaisevasti analyysin metodin valintaan. Tässä on kaksi päälinjaa:

Intensiivinen tutkimus, jossa kohteita on vain yksi tai muutamia, ja koottava tietous siis koskee vain yksilöityjä tapauksia kuten nimettyjä ihmisiä, tapahtumia tai tuotteita. Käytetään joskus myös nimeä "idiografinen" tai ideografinen tutkimus tai tietous. Jos tutkimuksen luonne on ohjaava, tarkoituksena on poistaa jokin tietty käytännön ongelma tai parantaa juuri sitä kohdetta, jota tutkittiin (tai samanlaisia muita kohteita). Kun kohteita ei ole monia, on mahdollista tutkia ne tarkasti holistiseen tapaan omassa ympäristössään ja kaikkine osatekijöineen. Näin voidaan paremmin ymmärtää niiden asema ja merkitys yhteiskunnassa ja kulttuurissa. 

Ekstensiivinen tutkimus tehdään määrätystä kohteiden luokasta, ja syntyvä tietous siis on ainakin jossakin määrin yleispätevää eli se koskee kaikkia tai ainakin useimpia kohteita luokassaan ja mahdollisesti muuallakin. Yleispätevästä tiedosta usein käytetään nimeä "laki" (kreik. "nomos") tai "luonnonlaki", minkä johdosta tällaista tutkimusta ja tietoutta luonnehtii nimi "nomoteettinen". Jos tutkimus on ohjaava, sen tavoitteena on parantaa samantyyppisten kohteiden koko luokkaa. Kun tutkittavaksi yleensä tulee suuri määrä tapauksia, tulee välttämättömäksi rajata mitä tietoja niistä kootaan. Näkökulman holistisuus siis katoaa. Tutkija joutuu valitsemaan muistiin merkittäväksi vain ne kohteiden ominaisuudet, jotka hänen tutkimushankkeessaan ovat kiinnostavia. Nämä tiedot esitetään jonkinlaisen mallin muodossa.
Kun yllä olevat kaksi jaotusta yhdistetään samaan tauluun, saadaan seuraavat neljä vaihtoehtoista tutkimuksen tavoitetta ja metodiikkaa. Huomattakoon, että kaikkien näiden neljän tieteissä tavallisen lähestymistavan logiikkaa käytämme myös arkielämässä, mistä on taulussa esimerkkejä suluissa.
	
	Intensiivinen yhden tai muutaman tapauksen tutkimus:
	Ekstensiivinen tutkimus, jonka kohteena on tapausten luokka:

	Toteavia tutkimuksen tyylejä:
	Tapaustutkimus. Taiteen ja muotoilun historiat, joissa kohteet nähdään yksilöinä. (Arkielämässä: uuteen kohteeseen tutustuminen.)
	Kuvataan ja selitetään invariansseja eli tutkituille kohteille yhteisiä piirteitä, ”lakeja”. (Arkielämässä: lasten alkeisopetus.)

	Ohjaavia tutkimuksen tyylejä:
	Arvioiva tapaustutkimus. Taideteosten kritiikki, tuotteiden testaaminen. Olevan ongelman korjaaminen. Kohteen parantaminen. Teollisen tuotteen kehittäminen. (Arkielämässä: jonkin asiantilan tai esineen parantaminen.)
	Laaditaan yleispätevää käytännön teoriaa (theory of practice): menettelytapoja, laskukaavoja, säädöksiä tai standardeja teollista toimintaa tai suunnittelua varten. (Arkielämässä: ammatin oppiminen, opettaminen tai edelleen kehittäminen.) 


Kaikkia yllä lueteltuja lähestymistapoja voidaan käyttää avustamaan mitä tahansa teollista tai ammattitoimintaa, mutta kukin niistä tekee sen omalla, muista poikkeavalla tavallaan, kuten nähdään kuviossa alla.

Tutkimuksen eri lähestymistapoja tarkastellaan seuraavassa lähemmin. Monesti voidaan jotakin niistä käyttää pohjana, kun suunnitellaan uutta tutkimushanketta siten, että lähtökohdaksi otetaan toisaalta mahdolliset tiedon lähteet, toisaalta hankkeelta haluttu toteava tai ohjaava tulos.
Toteava lähestymistapa
Toteava tutkimus pyrkii keräämään kohteista tietoa, mutta välttää muuttamasta kohdetta toisenlaiseksi. Tämä tieto esitetään kuvailemalla tutkimuskohdetta, joskus myös selittä​mällä, miksi kohde on sellainen kuin on. Joissakin hankkeissa saatetaan lisäksi kerätä ihmisten arviointeja kohteen hyvistä ja huonoista puolista, mutta ei suunnitella eikä toteuteta niihin mitään parannuksia.

Intensiivinen toteava tutkimus

Jos kohteita on vain yksi tai muutamia, eli kun tutkimus on intensiivinen eli ideografi​nen, sen kulku voi olla varsin samantapainen kuin ihmisen arkielämässä johonkin uuteen esineeseen tutustuminen. Kun esinettä ei oikein tunneta, saattaa olla vaikeaa suunnitella sen tutkimisen kulkua, jopa edes sitä, mitä seikkoja kohteesta pitäisi merkitä muistiin, sillä se ehkä selviää vasta sen jälkeen kun kohdetta on jonkin verran tutkittu. Täytyy valmistautua muuttamaan tutkimuksen suunnitelmaa sitä mukaa kuin kohdetta aletaan paremmin ymmärtää. Tällaisesta lähestymistavasta usein käytetään nimeä iteroiminen.

Toteava iteroiminen alkaa yleensä tarkastelemalla kohdetta eri näkökulmista, joko eri tieteenalojen kannalta kuten kuvassa oikealla, tai vain erilaisista käytännön näkökulmista. Näkökulmien vuorottelu auttaa parantamaan lopputulosta kerta kerralta, sillä ensiksi tehdyt selvitykset toimivat myöhem​pien lähtökohtana. Prosessi täten muistuttaa spiraalia, joka asteittain lähestyy tavoitetta.

Jossakin tarkastelun vaiheessa tutkija lopulta pystyy valitsemaan hedelmällisimmät näkökulmat ja selittämään, miten hän "ottaa" eli ymmärtää kohteen. Sen jälkeen ei enää ole tarpeen kerätä muuta aineistoa kuin mikä liittyy näin määriteltyyn ongelmaan, ja analyysi helpottuu. 

Iterointia toistetaan niin kauan kunnes riittävän hyvä tulos saadaan tai hankkeen resurssit loppuvat.
Tyypillistä iteroivaa toteavaa prosessia selostetaan kohdissa Uutta kartoittava tutkimus s. 68 sekä Tapaustutkimus s. 104. Sitä voidaan käyttää myös silloin, kun kohteena on useita samantapaisia tapauksia; tällöin metodiksi soveltuu vertailu, s. 107.
Ekstensiivinen toteava tutkimus
Kun suurta tapausten määrää tutkittaessa on välttämätöntä estää aineiston yletön paisuminen, tämä tehdään tavallisesti valitsemalla etukäteen ne asiat, jotka kohteista merkitään muistiin. Näiden valitsemiseksi tutkijan täytyy jo ennen aineiston keräämistä muodostaa itselleen melko selkeä alustava käsitys kohteesta ja siitä, millaisia asioita halutaan saatavaksi esiin aineistoa analysoimalla. Tämä puolestaan sitten tekee mahdol​liseksi valita analyysin menetelmän ja suunnitella pääpiirteissään koko tutkimus​hankkeen kulun siten, että työ saadaan mahdollisimman tehokkaaksi. 
Mikä sitten on tehokas tutkimusprosessi? Parhaimmillaan se on looginen toimenpiteiden sarja, joka lähtee tutkimuksen tavoitteesta tai kysymyksenasettelusta, käyttää mahdolli​suuksien mukaan hyväkseen jo olevaa tietoutta, hankkii lisäksi tarvittavan uuden empiirisen aineiston ja sitä analysoimalla tuottaa toivotun tuloksen. Kun jokainen näistä vaiheista rakentuu edellisten vaiheiden tuottamille tuloksille, nopein tapa olisi suorittaa ne peräkkäin, ja tällainen jonomainen prosessi monesti metodikirjoissa esitetäänkin tieteellisen tutkimuksen ihannemallina. Se on tavallinen luonnon​tieteel​lisessä ja teknologisessa tutkimuksessa, jossa käsitellään objektiivisesti ja tarkasti mitattavia suureita. Tutkijoiden tai tulosten käyttäjien mieli​piteet eivät tällöin vaikuta tuloksiin tai hidasta tutkimuksen etenemistä. Kaikki tutki​muk​sen vaiheet ovat etukäteen nähtävissä ja suunniteltavissa. 

Seuraavassa esitetään tällainen toteavassa tutkimuksessa tavallinen jonomainen prosessi, jossa tavoitteena on tietojen kerääminen empiirisestä tutkimuskohteesta, niiden analysoiminen ja muokkaa​minen teoriaksi.

1. Ongelman täsmentäminen, ehkä kirjallisuusselvityksen avulla, keskeisten käsitteiden määrittely ja mahdollisen hypoteesin muotoilu.
2. Empiirisen tutkimuksen suunnittelu ja esivalmistelut kuten tutkittavan populaation, otannan ja mittaustapojen määrittely 

3. Empiirisen aineiston kerääminen. Metodi määräytyy sen mukaan, millaisesta kohteesta ja lähteestä tiedot tulevat koottavaksi: esimerkiksi kirjallisuudesta, ihmisiltä kyselemällä, mittailemalla paikan päällä vai järjestämällä kokeita laboratorioon.
4. Aineiston analysoiminen, tulosten yhteenveto, joskus myös ennusteen laatiminen

5. Tulosten luotettavuuden arvioiminen

6. Raportin laatiminen. 

Ohjaava lähestymistapa
Ohjaavan tutkimuksen tarkoituksena on parantaa kohdetta esimerkiksi poistamalla sitä vaivaava ongelma tai kehittämällä uusi tuote. Metodin valintaan tällöin vaikuttaa hankkeen ekstensio, eli parannettavien tapausten lukumäärä. "Intensiivisessä" hankkeessa näet parannettavia kohteita on vain yksi tai muutamia, jolloin niihin voidaan vaikuttaa suoraan ja hankkeeseen mukaan voidaan mahdollisesti saada myös näihin kohteisiin liittyvät ihmiset. Intensiivisiä ohjaavia menetelmiä käsitellään heti alempana. 

Edellisestä poiketen "ekstensiivisessä" hankkeessa parannettavaksi tulee kohteiden ryhmä tai peräti laji, jolloin ihmisten välitön osallistuminen harvoin tulee kysymykseen. Ekstensiiviselle kehittämiselle on lisäksi ominaista, ettei hanketta useinkaan voida ulottaa parannusten varsinaiseen toteuttamiseen saakka, vaan sen sijasta on tyydyttävä laatimaan vain yleispätevät ohjeet näille käytännön toimille eli niiden ohjaava teoria.
Intensiivinen ohjaava tutkimus

Intensiiviselle eli vain yhden tai muutaman kohteen parantamiseen tähtäävälle tutkimukselle on ominainen se erityispiirre, että hankkeessa usein on mukana niitä henkilöitä, joita varten hanke toteutetaan ja joiden mielipiteet on tarkoitus ottaa huomioon ohjaavia ehdotuksia laadittaessa. Tässä suhteessa on kaksi selkeää vaihtoehtoa eli osallistumisen astetta (joskin myös niiden välimuodot ovat ajateltavissa): joko osallistuva ohjaava tutkimus taikka asiantuntijakeskeinen ohjaava tutkimus, jossa asianomaisten ihmisten mielipiteet joko kerää tai olettaa tutkija, jonka tehtäväksi myös sitten jää ottaa ne parhaansa mukaan huomioon ehdotuksia laatiessaan. Molempia vaihtoehtoja, joissa on toisistaan melko lailla poikkeavat metodit, käsitellään seuraavassa.

Osallistuva ohjaava tutkimus. Luotettava joskin usein työläs menetelmä olevien asioiden parantamiseksi on toteuttaa kehittämishanke yhdessä niiden ihmisten kanssa, joiden elämään tämä kehittäminen tulee vaikuttamaan. Tällaisia ihmisiä ovat esimerkiksi jokin ennestään oleva organisaatioyksikkö, jonka työssä on ongelmia, tai uuden tuotteen tulevat käyttäjät. Tosin varsin usein on käytännössä vaikeata tai mahdotontakin saada järjestetyksi kaikkien näiden osallistuminen hankkeeseen.
Silloin kun asianosaisia saadaan riittävässä määrässä osallistumaan kehittämiseen, on hyvät mahdollisuudet saavuttaa kaikkia tyydyttävä lopputulos, ja lisäksi se parhaassa tapauksessa saavutetaan nopeasti ja vähällä työllä.

[image: image55.png]


Jos korjattava ongelma on yksinkertainen eikä ole erimielisyyttä siitä, mihin hankkeessa pyritään, ei joskus tarvita enempää kuin yksi yhteiskokous, jossa todetaan sekä ongelma että sille mahdollinen ratkaisu. Kuten kuvio oikealla näyttää, lähtökohdaksi voidaan usein ottaa joko nykyinen epäkohta taikka asioiden ihannetila, ja jommankumman tai molempien pohjalta yhteistyössä muodostetaan ongelman ratkaisu. Pitempikestoista tutkimuksen ja kehittämisen hanketta asiasta ei tällöin tarvita ollenkaan.

Jos kuitenkin käy niin, että kokous on pidetty, mutta asia ei ole siinä vielä selvinnyt, yleensä yksinkertai​sinta on heti sopia seuraavaan kokoukseen mennessä selvitettävistä asioista ja niistä periaatteista, joiden mukaan laaditaan uusi toimenpide-ehdotus. Näitä töitä varten tavallisesti kokouksessa nimetään työryhmä tai selvityshenkilö, joskus mahdollisesti jopa ammattimainen tutkija. Prosessi siis tällöin palautuu alkuun tai ainakin jonkin verran taaksepäin, ja ratkaisua yritetään uudelleen löytää hieman uudelta pohjalta.
Osallistuvassa kehittämishankkeessa on tavallista, että työvaiheen alkuun palaamisia tulee useita peräkkäin. Prosessi alkaa silloin muistuttaa suoran viivan sijasta enemmänkin ympyrää. Itse asiassa spiraali kuten kuvassa oikealla onkin osallistuvan tutkimus- ja kehittämishankkeen varsin tyypillinen malli.

Vaiheet tällaisessa iteroivassa "kehityksen spiraalissa" ovat yleensä seuraavat:

arvioiva tilanteen toteaminen jossa käydään läpi nykyinen tilanne ja tarpeet parannuksille, 

analyysi, jossa selvitetään asioiden väliset riippuvuudet ja mahdollisuudet muuttaa asioita, 

synteesi eli ehdotus asiantilan parantamiseksi (ja kehittämishankkeessa myös parannuksen kokeilu) 

ehdotuksen tai kokeilun arviointi. 

Toistamalla vaiheita 2...4 ja asteittain parantelemalla ehdotusta hyväksyttävä ratkaisu usein lopulta löytyy.

Osallistuvaa ohjaavaa tutkimusta selostetaan tarkemmin sivulla Osallistuvat analyysi​menetelmät. Esimerkkejä tällä tavoin toteutetuista hankkeista ovat toiminta​tutkimus siv. 214, teollisen tuotteen kehittäminen siv. 195 ja taideteoksen kehittäminen tieteen keinoin siv.225.

Asiantuntijakeskeinen intensiivinen ohjaava tutkimus. Siinä tapauksessa, että kaikkien huomioon otettavien intressiryhmien mielipiteet ovat itsestään selvät taikka tutkija voi ne kyselevien menetelmien avulla selvittää, taikka jos näiden ihmisten osallistuminen hankkeeseen on jostakin syystä mahdotonta, tutkija voi ilman näitä ihmisiä huolehtia toimenpide-ehdotusten laatimisesta ja niiden pohjaksi tarvittavien selvitysten tekemisestä. Kun eri ihmis​ryhmien osallistuminen jää pois, hankkeessa yleensä sattuu vähemmän yllätyksiä, ja se on mahdollista suunnitella tarkemmin etukäteen. Tavallisesti prosessi tällöin pyritään muodostamaan mahdollisimman yksinkertaiseksi päätösten sarjaksi, esimerkiksi seuraavasti:

1. Määritellään tavoite, esimerkiksi tietyn olevan epäkohdan poistaminen tai uuden tuotteen luominen. 
2. Todetaan mihin asioihin projekti voi vaikuttaa ja mihin ei. Tavoite voisi esimerkiksi olla nopeimmin saavutettavissa muuttamalla maan poliittinen järjestelmä, mutta se on projektille mahdotonta ja siihen on suhtauduttava "annettuna" tekijänä. 
3. Suunnitellaan miten tavoite saavutetaan. Tästä laaditaan mieluimmin useita vaihtoehtoja. 
4. Valitaan paras vaihtoehto (joko se, joka antaa parhaan tuloksen, tai halvin niistä, jotka antavat tyydyttävän tuloksen). 
5. Laaditaan yksityiskohtainen toteuttamissuunnitelma. 
6. Käytännön ehdotukset viedään hyväksyttäviksi niistä päättäville tahoille (yhtiön johdolle, kunnanvaltuustolle tms.) joka puolestaan voi vaatia uusittavaksi minkä tahansa edeltävän työvaiheen. 
7. Käytännön toteutus (jos hanke on kehittämishanke).
Ekstensiivinen ohjaava tutkimus
Tutkimuksella, jonka avulla on tarkoitus kehittää suurta joukkoa kohteita, on muutamia luonteenomaisia piirteitä, jotka vaikuttavat sen metodiikkaan. Ensinnäkin tutkimuksen teettäjänä on useimmiten jokin pysyvästi toimiva organisaatio, kuten valtio, suuri teollisuusyritys, jonkin teollisuuden alan yhteistoimintajärjestö tai standardointilaitos. Hankkeen ongelmana on harvoin rahoitus, mutta useinkin aikataulun tiukkuus. Toisaalta 
tutkimus myös on asiantuntijakeskeistä, sillä olisi mahdotonta saada mukaan osallistumaan kaikkia niitä henkilöitä, joiden oloihin kehittäminen tulee vaikuttamaan. Tutkijan tehtäväksi jää eri intressiosapuolten näkökohtien selvittäminen. Tähän usein käytettyjä menetelmiä ovat:
kirjallisuusselvitykset,

kertaluonteiset neuvottelut; koko tutkimushankkeen ajan toimivat yhteistyöryhmät tai neuvottelukunnat sekä itse tutkimushankkeen johtoryhmä,

kyselevät menetelmät,

lausuntokierrokset, eli hankkeen tuottama ehdotus postitetaan siitä ehkä kiinnostuneiden organisaatioiden tai henkilöiden kommentoitavaksi. 

Ekstensiivinen ohjaava tutkimus harvoin jatkuu välittömästi kehittämisen muodossa. Kun näet sen tuloksia on tarkoitus soveltaa laajalti, soveltaminen tulee yleensä tapahtumaan eri aikoina, eri ihmisten tai organisaatioiden toimesta ja ehkä jopa eri puolilla maailmaa. Tästä syystä toimenpide-ehdotukset niitä perustelevine selvityksineen on pakko pukea toiminnan teorian muotoon, esimerkiksi ohjeiksi, standardeiksi ja noudatettavien esikuvien muotoon.

Useimmilla teollisuuden ja muun toiminnan aloilla sovellettava käytännön teoria on melko pysyväisluonteista, eli jatkuvasti on käytössä teoriaa, joka on syntynyt ehkä jo vuosikymmeniä sitten. Tutkimuksissa onkin monesti kysymys olevan teorian saattamisesta ajan tasalle ja siinä löytyneiden heikkouksien korjaamisesta. Monesti myös tämä ajan tasalla pitäminen on muodostunut pysyväisluonteiseksi toiminnaksi, ja sitä varten on saattanut jopa muodostua erityinen vakinainen tutkimuslaitos. Tällaisen jatkuvan toiminnan yhteydessä saattaa olla toiminnassa myös jonkinlainen alalla saatujen kokemusten palautejärjestelmä. Esimerkkejä tällaisista teollisen tuotannon alalta on kohdassa Palaute ja kritiikki siv.213.

Uuden ekstensiivisen ohjaavan tutkimushankkeen metodi voidaan monesti suunnitella lineaarin prosessin muotoon seuraavaan tapaan:

1. Määritellään tavoite, joka useimmiten on käytännössä havaitun taikka käytännön teoriassa olevan tietyn epäkohdan poistaminen. Todetaan myös työssä noudatettavat muut päämäärät, esimerkiksi turvallisuusnäkökohdat ja taloudelliset tekijät. 

2. Todetaan mitkä asiat on otettava "annettuina" tekijöinä eli reunaehtoina, joihin projekti ei voi vaikuttaa. 

3. Suunnitellaan miten tavoite saavutetaan. Tästä laaditaan mieluimmin useita vaihtoehtoja. 

4. Valitaan paras vaihtoehto (työn tavoitteiden mukaan joko se, joka antaa parhaan tuloksen, tai halvin niistä, jotka antavat tyydyttävän tuloksen). 

5. Lausuntokierros.

6. Ehdotukset esitetään hankkeen käynnistäneen organisaation johdolle, joka voi ne hyväksyä tai hylätä, jossa tapauksessa osa työvaiheista tehdään uudelleen. 

7. Valmiit tulokset on usein aihetta julkistaa erityisenä informaatio- tai koulutushankkeena, jotta ne saadaan mahdollisimman laajalti niiden osapuolten tietoon ja käyttöön, joille niistä voi olla hyötyä. 

Ekstensiivisen ohjaavan tutkimuksen prosessia selostetaan tarkemmin sivulla 157. Esimerkkejä sen soveltamisesta ovat Tuotesuunnittelun teorian kehittäminen siv. 229 sekä Tuotannon tai palvelun teorian kehittäminen siv. 232. Esimerkkejä näin syntyneistä ohjaavista teoria-aineistoista ovat tuotannon ja pelvelun teoriat (s. 248), eri tuotteiden kuten huonekalujen (s. 309) suunnitteluteoriat, sekä tuotteille asetettujen erilaisten päämäärien teoriat (s. 242), joiden aiheina ovat tuotteiden käytettävyys, kauneus, viesti, ekologia, taloudellisuus ja turvallisuus.

Aiemmin käytetyn metodin muokkaaminen
Yllä on esitetty muutamia yleisesti käytettyjä tutkimusprosessin malleja, joita voidaan käyttää uuden tutkimuksen suunnittelun lähtökohtana. Niiden lisäksi tutkijan on mahdollista lähteä liikkeelle jonkin aiemmin julkaistun työn metodista, jolloin aikaa ja vaivaa säästyy. Metodiikan mukana tulee hyödyllistä aineistoa: malleja, käsitemääritel​miä ja mittaustapoja. Epäkohtana voi olla, että tutkimusparadigman mukana huomaa​matta siirtyy liiaksikin sen ajattelutapaa ja äänettömiä arvostuksia. Lisäksi vahva tutkimus​perinne pyrkii ohjaamaan nuorta tutkijaa sellaisten ongelmien pariin, joita on jo ennestään tutkittu. Tämä voi olla kätevääkin silloin kun tutkimusongelma voidaan valita tutkimusyhteisön sisällä, kuten usein on opinnäytteitä tehtäessä. Mutta jos ongelma on peräisin ulkoa, yhteiskunnan tai teollisuuden ajankohtaisesta kehityksestä, saattaa se selvitä paremmin, jos tutkimushanke suunnitellaan pelkästään ongelmasta itsestään lähtien.

Resurssien käytön suunnittelu

Työsuunnitelman pohjana on hankkeen tulosten tavoite: mitä pitää saada aikaan. Tavoitteen asettaminen nopeuttaa työn suunnittelua ja myös sen toteuttamista: onhan helpompi lähteä liikkeelle, kun tietää minne pyrkii.

Tulosten ohella voi olla tarpeen suunnitella projektin resurssit, etenkin niukat resurssit. Näitä ovat usein tutkimushenkilöstö, välineistö ja raha. 

Aikataulu. Työn tuloksen saavuttamiseksi tarvittavat toimet määriteltiin jo edellä. Työsuunnitelmassa näitä tutkitaan uudelleen ajoituksen kannalta ja selvitetään ajoitusta rajoittavat tekijät, joita ovat etenkin:

· Tulosten ajoitus: joissakin hankkeissa ne tarvitaan tarkalleen määräpäivänä, mitään ei voida täydentää jälkeenpäin. 

· Aineiston keräämisen ajoitus: se on ehkä mahdollista vain tiettynä vuodenaikana, tai tiettyjen henkilöiden kanssa, joilla on omat aikataulunsa. Aineiston kokoami​nen, kuten kyselyjen postitukset ja vastausten karhua​mi​nen vaativat aikansa. 

· Aineiston analyysiin ja raportin valmisteluun tarvitaan tietty määrä työ​kuukausia. Tältä osalta aputyövoima voi nopeuttaa työtä, jos siihen on resursseja. 

Jos hankkeen looginen eteneminen on etukäteen määriteltävissä, tulee mahdolliseksi suun​ni​tella koko tutkimusprojekti ja määritellä sen osatehtävät. Jos eri osatehtäviä kuvaavat janat sijoitetaan viikoittaiselle tai kuukausittaiselle kalenteripohjalle, syntyy jana-aikataulu (engl. Gantt diagram, käytetään myös nimeä "road map"), kuva alla. Tällä tavalla on helppoa löytää oikea järjestys niille tehtäville ja tapahtumille, joissa on määräaikoja, ja jakaa työt eri henkilöiden kesken siten, että työkuorma tulee tasaiseksi.

Projektin käynnistyttyä voidaan aikatauluun sitten viikoittain merkitä jokaisen osa​teh​tä​vän todellinen edistyminen esimerkiksi siten kuin alemmassa kuvassa.

Muita projektin suunnitteluun soveltuvia mallinnuskieliä, kuten ”Unified Modeling Language”, luetellaan sivulla 62.
Kaikki yllä kuvatut suunnitelmat voidaan laatia projektinhallinnan atk-ohjelman avulla. Sama atk-ohjelma myös auttaa suunnitelmien toteutumisen seurantaa sekä niiden päivittämistä eli pitämistä ajan tasalla hankkeen edistyessä ja muuttuessa.

Jos tutkimusprojektissa tarvitaan useamman tutkijan työtä, tutkijoista muo​dos​tuu työryhmä päätutkijan johdolla. Ryhmän työn järjestelyyn sopivat tavanomaiset projekti​organi​saation periaatteet määräaikaisine yhteiskokouksineen. Lisäksi voi olla neuvoa-antava ohjausryhmä, jossa on rahoittajien sekä tulosten käyttäjien edustajia.
Empiirisen tutkimuksen etiikka

Tutkimushankkeen tavoite ja sisältö, olipa se sitten tiedon etsiminen tai asioiden parantaminen, suunnitellaan tavallisesti niiden ihmisten näkökulmasta, joiden on tarkoitus käyttää tutkimuksen tuloksia hyväkseen. Kuitenkin on mahdollista, että tutkimushanke vaikuttaa myös muiden kuin näiden ihmisten elämään. Tutkimusten usein unohdettujen sivuvaikutusten tarkastelu on aiheena tutkimusmetodiikan erikoisalassa, tutkimusetiikassa. Siinä on tavoitteena tutkimushankkeesta ulkopuolisille koituvien etujen ja haittojen arviointi ja huomioonottaminen siten, että hankkeesta ei aiheudu sivullisille liikaa häiriötä, vaan mahdollisuuksien mukaan päinvastoin hyötyä.

Mitä nämä tutkimushankkeeseen liittyvät ulkopuoliset osapuolet sitten ovat? Niitä löytyy toisaalta tieteen ja tutkijoiden maailmasta, toisaalta käytännön ja maallikoiden piiristä. Useinkin tutkimushanke vielä kytkeytyy näihin molempiin suuntiin kahteen otteeseen: ensin ideoita ja aineistoa koottaessa ja toisen kerran tuloksia julkistettaessa. Kaikkiaan on täten neljä mahdollisesti eettisesti ongelmallista liittymäkohtaa, joista jokainen vaatii oman tarkastelunsa: 
· Ongelman valinnan etiikka 
· Aineiston keräämisen etiikka 

· Tulosten julkaisemisen etiikka 

· Tulosten soveltamisen etiikka 

Ongelman valinnan etiikka

Tieteellisen tutkimuksen perinteinen päämäärä - luotettavan tiedon saaminen maailmasta - on tietenkin sinänsä aivan hyväksyttävä tavoite. On kuitenkin pidettävä mielessä, ettei se suinkaan ole keskimääräisten miesten ja naisten elämän ainoa tai välttämättä korkein päämäärä. Ihmisten elämän tavallisia päämääriä ohjaavat moninaiset arkielämän käytännön tarpeet, yleisemmin lausuttuna vaikkapa mielihyvän kokeminen, rauha, turvallisuus, vapaus toimia oman päänsä mukaan ja muut ihmisoikeudet, joillekin myös sielun pelastuminen. Näiden päämäärien toteuttamista saattaa tutkittu tietous joskus edistää, muttei suinkaan aina. 
Yllä sanottu koskee sitä tutkimuksen tyyppiä, jonka tavoitteena on etsiä tietoa. Tätä tyyppiä voidaan nimittää "toteavaksi" tai "pyyteettömäksi". Toinen tutkimuksen laji, ”ohjaava” eli normatiivinen tutkimus, etsii keinoja parantaa tutkimuksen kohdetta (tai toisia samantapaisia kohteita), ja tämä laji saattaa useinkin hieman paremmin vastata tieteen ulkopuolisten ihmisten toiveita. Tosin ohjaavan tutkimuksen hankkeet usein tilaa ja rahoittaa jokin yritys, ja vastaavasti tutkimuksen tavoitteet asetetaan yrityksen etujen eikä ulkopuolisten ihmisten mukaan.
Tutkimuksen päämäärän ja ongelman valinnan etiikka tarkoittaa pohdiskeluja siitä, mitä eri ihmisryhmät odottavat tutkimukselta, ja tutkimusten ohjaamista vastaamaan paremmin maan (tai koko maailman) asukkaiden toiveita tai tarpeita.
Jos tutkimusetiikan lähtökohta on se, että tutkimuksen tehtävänä on tuoda hyvinvointia ja tyydytystä mahdollisimman monille ihmisille ja haittoja mahdollisimman harvoille, voisi ajatella, että kansalaisten yleisellä mielipiteellä tulisi olla merkitystä silloin, kun päätetään mille aloille ja millaisiin ongelmiin tutkimustoimintaa maassa suunnataan, ainakin valtion rahoituksella. Periaatteessa todellakin julkisen hallinnon laitokset kuten yliopistot ovat demokraattisen hallinnon alaisia, ja ainakin niiden toiminnan suuret linjat suunnataan varmaankin kansalaisten parhaaksi. Mutta pienempiin asioihin kuten tutkimushankkeisiin tämä demokratian ohjaus ei ulotu, jolloin julkiselle laitokselle jää suuri vapaus käyttää resurssinsa niihin hankkeisiin, jotka sen omasta mielestä parhaiten tukevat sen toimintaa. Epäkohdaksi nousee monesti se, että tutkijoiden ja tutkimusjohtajien näkökulmasta katsoen kiinnos​ta​vim​mat ongelmat ovat varsin erilaisia kuin ulkopuolisten mielestä olisi tarpeen tutkia. Laboratorion sisältä katsoen näyttäisi tehokkaalta määritellä tutkittava ongelma niin, ettei se etäänny liikaa alalla sovelletusta teoriasta ja että se on tutkittavissa laitoksen hyvin hallitseman metodiikan ja laitteiden keinoin, toisin sanoen, yliopistoissa mieluimmin tehdään ns. "normaalitiedettä", riippumatta siitä, mitä hyötyä siitä voisi olla ulkomaailmalle.
Joskin akateemiset tutkijat mielellään sanovat tekevänsä "perustutkimusta" josta hyödyt ehkä saadaan vasta tulevaisuudessa, pitäisi nähdä eettisenä vaatimuksena yhteiskunnan rahoittamalle tutkimukselle, että edes ajatellaan näitä mahdollisia hyötyjä ja ne yritetään saada mahdollisimman pikaisesti.
Yliopistollisen tutkimuksen hyödyllisyyttä voitaisiin parantaa lisäämällä kunkin tutkimushankkeen alkuun työvaihe, jossa hankkeen tavoitteita arvioidaan niiden hyödyllisyyden kannalta. Jos arviointi tehtäisiin jo hanketta suunniteltaessa, se auttaisi ohjaamaan hankkeen koko sisältöä sellaiseksi, että se kiinnostaisi ihmisiä myös tutkijoiden normaalitieteen yhteisön ulkopuolella. Arviointi voitaisiin saada haastat​telemalla joko teollisuuden tai yleisön edustajia, tai sen voisi tehdä maallikoista koottu toimikunta. Joka tapauksessa koko kansakunnan kannalta voidaan katsoa eettisesti varsin epäilyttäväksi se nykyinen käytäntö, että suurista yhteiskunnan rahoittamista tutkimushankkeista usein päättävät pelkästään alan tutkijat. Tiede on tänään liian tärkeä asia jätettäväksi vain tiedemiesten käsiin.
Toisenlainen järjestely yliopistollisen tutkimuksen ohjaamiseksi kansalaisia välittömästi hyödyttävään suuntaan on viime vuosina yleistynyt Hollannin yliopistoissa: tiede​kioski tai "tutkimusmyymälä" (science shop), jonka avulla yliopisto koettaa suunnata työtään paremmin ulkopuolisen yleisön tarpeiden mukaan. Tarkoituksena on auttaa kansalaisia, kansalaisryhmiä ja ehkä myös pien​yrityksiä saamaan ongelmiinsa apua tutkimuksesta silloinkin, kun asiakkaalla ei ole varaa maksaa tutkimuksen kuluja. Asiakkaiden odotetaan yleensä täyttävän seuraavat ehdot:
asiakas tulee jokseenkin varmasti soveltamaan selvitysten tuloksia käytäntöön, 

asiakkaalla ei ole varaa maksaa ainakaan kaikkia kuluja, 

asiakkaan kaupalliset edut eivät saa estää tulosten julkistamista. 

Tiedekioskin henkilökunta saadaan pääasiassa yliopiston opiskelijoista. Kun asiakas saapuu tiedekioskiin, sen henkilöt aluksi koettavat vastata kysymyksiin oman asiantuntemuksensa pohjalta. Tarpeen mukaan selvitetään, onko ongelmaan olemassa tunnettuja ratkaisuja. Ellei ole, kioski voi esimerkiksi koettaa löytää liikeyrityksen, joka olisi halukas kehittämään tarvittavan palvelun tai laitteen. Nämä kaikki palvelut ovat asiakkaalle ilmaisia. 

Hankalammin selvitettävissä ongelmissa avuksi pyydetään tutkijoita yliopiston eri laitoksista. Jos varsinaista tutkimusta tarvitaan, suuren osan siitä monesti tekevät yliopiston opiskelijat harjoitustöinään, ilmaiseksi. Materiaalikulut maksaa asiakas, taikka mahdollisesti tiedekioski koettaa saada niihin avustusta sopivasta lähteestä.

Milloin ongelmalla näyttää olevan laajempaa ja jatkuvaa merkitystä, tiedekioski voi ehdottaa sen ottamista mukaan yliopiston jonkin kurssin ohjelmaan. 

Aineiston keräämisen etiikka

Ongelmallisia kohtia empiirisen aineiston hankkimisessa saattavat olla toisaalta aineiston totuudenmukaisuus, toisaalta tutkittavien ihmisten ja eläinten suojaaminen haitoilta.

Aineiston totuudenmukaisuus. Tutkimusvilppi tarkoittaa havaintojen tai lähteiden sepittämistä taikka tulosten väärentämistä niin että ne muka osoittavat oikeaksi tutkijan hypoteesin. Tämä on tietenkin jyrkästi tuomittava menettely, eikä vain siksi, että jokunen yksilö sen kautta saa ansiotta tittelin. Tärkeämpää on se, että se estää myöhempiä tutkijoita rakentamasta työtään edellisten tutkijoiden työn varaan. Jokaisen tieteenalan edistyminen hidastuu pahasti, jos jokaisen tutkijan pitää aina toistaa kaikki aiemmat mittaukset ja tarkistaa uudestaan kaikki tiedot. Jos joku epäilee alallaan vilppiä tapahtuneen, sitä varten on kehitetty erityiset menettelyt. Näitä selostetaan jäljempänä sivulla 34.

Tutkittavien suojaaminen. Tutkimushankkeen kohteeksi joutuminen on ihmiselle parhaassa tapauksessa positiivinen kokemus, josta voi jopa oppia jotakin hyödyllistä. Tämä on tavoitteenakin joissakin tutkimus- ja kehittämistyön tyypeissä, kuten toiminta​tutkimuksessa. Mutta suuri on myös se riski, että tutkimushankkeeseen osallistu​mi​nen osoittautuu epämiellyttäväksi tai aiheuttaa haittaa. Esimerkiksi joidenkin psyko​logisten kokeitten keinotekoisissa tilanteissa koehenkilöt on houkuteltu käyttäytymään tavalla, jota he sitten ovat harmitelleet ehkä loppuikänsä. 

Tutkittavien suojaamiseksi ja myös tulosten todenmukaisuuden turvaamiseksi on joskus ehdotettu tutkimuksissa sovellettavaksi ns. ankaran tieteen periaatetta. Sen ihanteena on, ettei tutkimus aiheuta mitään muutoksia kohteessa. Tämä ihanne ilmeisesti monilla tieteenaloilla lopettaisi lähes kokonaan empiirisen tutkimuksen, joten sitä harvoin käytännössä noudatetaan. Sen sijaan on tutkimuksen käytäntöä ryhdytty ohjaamaan yhteiskunnan säädösten sekä eri järjestöjen tutkimuseettisten säännöstöjen ja toimikuntien kautta. Asiaa käsitellään mm. teoksessa Tieteen vapaus ja tutkimuksen etiikka (1987). Tästä on seuraavassa muutama näyte:

"Tutkimuksen tavoitteet, menetelmät ja riskit on selitettävä osallistujille. Osallistujilta on saatava vapaaehtoinen suostumus, ja heidän on tällöin tiedettävä, mistä hankkeessa on kysymys... Minkäänlaisia pakkotoimia, piileviä tai avoimia, ei saa käyttää yritettäessä saada yksilöt osallistumaan tutkimushankkeeseen... Osallistujilla on oikeus milloin tahansa keskeyttää yhteistyö tutkijan kanssa." 
"Osallistujien harhaanjohtamista saadaan käyttää vain silloin, kun se on ehdottoman välttämätöntä eikä ole olemassa muuta tapaa tutkia ongelmaa. ... Jos on käytetty harhaanjohtamista, on kaikille osallistujille jälkeenpäin annettava täydellinen ja rehellinen selvitys tutkimuksesta ja siitä, miksi menettely oli tarpeen." 
"Tutkimustietojen on oltava luottamuksellisia ja kaikkien osallistujien on jäätävä nimettömiksi, elleivät he ole antaneet lupaa identiteetin paljastamiseen." 

Nimettömyyden turvaamiseksi raportissa henkilöistä usein käytetään keksittyjä nimiä. 

Henkilörekisterit. Monilla ihmisillä on vähintäänkin epäilyksiä siitä, että heitä koskevia tietoja voi tietojen haltija käyttää ko. ihmisiä itseään haittaavalla tavalla. Tämän estämiseksi on eri maissa laadittu säännöstöjä ja asetettu virkamiehiä asiaa valvomaan. Vaatimuksia, joita usein asetetaan yksilöitä koskevien tietojen keräämiselle, ovat muun muassa: 

· Rekisteriä koottaessa sen käyttötarkoitus on ilmoitettava ko. henkilöille, eikä tietoja sitten saa käyttää muuhun tarkoitukseen tai luovuttaa muualle. 

· Tarpeettomia tietoja ei saa kerätä. 

· Sitten kun tietoja ei enää tarvita alussa mainittuun tarkoitukseen, ne on hävitettävä. 

· Tiedot on säilytettävä turvallisesti. 

· Henkilöllä, jota tiedot koskevat, on oikeus tarkastaa tiedot ja määrätä ne korjattavaksi tai poistettavaksi. 

Suomessa on erityisesti kiinnitetty huomiota siihen vaaraan, että joku yhdistää eri rekisterien tietoja ja käyttää niitä ko. henkilöitä häiritsevällä tavalla. Tämä on nyt pyritty estämään henkilörekisterilain ja -asetuksen (471 ja 476 /1987) avulla. Niissä mainitaan mm. seuraavat tutkimustoimintaan liittyvät henkilörekisterit: 

Tutkimusrekisterin perustamisen edellytyksenä on asianmukainen tutkimus​suunnitelma; siitä ei saa antaa henkilötietoja tutkimushankkeen ulkopuolelle, ja rekisteri on hävitettävä viimeistään viiden vuoden kuluttua. 

Mielipide- ja markkinatutkimusta varten koottuja henkilötietoja ei saa käyttää muuhun tarkoitukseen, eikä niitä saa säilyttää kahta vuotta kauempaa. 

Asiakasrekisteri on pysyvä luettelo yrityksen tuotteiden ostajista ja muista todellisista asiakkaista. Siinä saa olla vain asiakassuhteen hoitoon tarvittavia tietoja. 

Pysyvän suoramarkkinointirekisterin sekä enintään 6 kuukauden ajan käytettävän kampanjarekisterin asiasisällöt on laissa rajoitettu. Kummankin perustamisesta on etukäteen ilmoitettava tietosuojavaltuutetun toimistoon.

Eläinkokeet. Myös eläinten suojelemiseksi tutkimuksen tuottamilta haitoilta on vähi​tellen kehittynyt säännöstöjä. Suomessa on asetus (1076/1985), ja lisäksi meillä on voimassa Euroopan neuvoston yleissopimus. Asetuksen mukaan eläinkokeita saadaan tehdä vain viranomaisen hyväksymässä laitoksessa, jonka johdon tulee etukäteen tarkastaa koesuunnitelma. Tuskalliset kokeet sallitaan vain lääninhallituksen erikseen antamalla luvalla. - Eläinkokeiden normeja ja niiden pohjana olevaa etiikkaa selostetaan kirjoituskokoelmassa Tiede ja etiikka (1991 s. 369 ja 387).

Tulosten julkaisemisen etiikka

Tieteenalan edistyminen tarkoittaa tiedon kumuloitumista ja sitä, että myöhemmät tutkijat rakentavat työnsä varhempien tutkijoiden työn pohjalle. Työn tulokset ovat siis yhteisessä käytössä. Tämän yhteisyyden periaatteet eli "tieteen harjoittamisen eetoksen" on Robert Merton (1949 ja 1973) muotoillut seuraavasti: 

· universalismi: väittämät arvioidaan kaikkialla voimassaolevin kriteerein (ei siis vain jonkin poliittisen suunnan tai uskonnon pohjalta), 

· kommunismi: tieto on yhteistä, 

· intressittömyys: tutkija ei tavoittele liikevoittoa, 

· järjestelmällinen epäily: tulokset arvioidaan tiedeyhteisössä. 

Tulosten yhteisen käyttämisen pelisääntöihin kuuluu, että jokaisen tutkijan pitää saada julkaista työnsä omalla nimellään asemastaan tai sukupuolestaan riippumatta, ja saada nimensä esille työnsä tuloksia lainattaessa. Kirjoittaja, joka esittää toisen ajatuksia tai tuloksia ilmoittamatta niiden lähdettä, antaa näin joko vahingossa tai tahallaan lukijalle sen väärän vaikutelman, että ajatukset ovat hänen omiaan. Tällöin on kysymyksessä plagioiminen. Lainattujen ajatusten alkuperäiset esittäjät ilmoitetaan normaalisti lähdeviitteenä, sivu 155.

Sidonnaisuuksien ilmoittaminen. Hyvää tieteellistä käytäntöä on, että tutkimuksen rahoituslähteet ja tutkimuksen tuloksille suunniteltu käyttötarkoitus, jos sellaista on, esitetään tutkimuksen loppuraportissa. Näillähän voi käytännössä olla vaikutusta tutkijan aineistostaan tekemiin johtopäätöksiin, eikä rehellisen tutkijan kuvaan sovi se, että hän yrittää pitää piilossa nämä mahdolliset tulosten tendenssin lähteet. 

Mainostamisen etiikka. Tuoteilmoituksissa tavallisesti kerrotaan tuotteesta joitakin objektiivisia tosiseikkoja: sen tarkoitus, koko, teho, hinta jne., joita asiakas tarvitsee voidakseen valita sopivan tuotteen. Useimmiten ilmoituksessa korostetaan niitä seikkoja, jotka osoittavat tuotteen paremmaksi kuin sen kilpailijat, kun taas tuotteen huonot puolet useinkin unohdetaan. Tämähän on aivan laillista, joskaan se ei juuri edistä pitkäaikaisen asiakassuhteen kehittymistä. 

Puolueettomien tosiseikkojen jakamisen lisäksi mainokset usein myös pyrkivät muok​kaamaan asenteita eli luomaan myönteisiä mielikuvia tuotteesta tai sen valmis​ta​jasta. Tarkoituksena tietenkin on taivutella asiakasta ostamaan tuote, tai ainakin muistamaan tuotemerkki ja arvostamaan valmistajaa. Mainos voi joko pyrkiä juurruttamaan myönteisen mielikuvan ja vahvistamaan niitä myönteisiä näkemyksiä, joita lukija​kunnassa arvellaan ennestään olevan, taikka sitten mainoksella voidaan koettaa heikentää olemassa olevia, tuotteeseen tai sen valmistajaan liittyviä epäsuotuisia asenteita. Tämäkään "mielikuvamarkkinointi" ei sinänsä ole mitenkään epämoraalista. 

Mainoksesta tulee eettisesti arveluttava silloin, jos sillä koetetaan ei vain heikentää epätoivottuja asenteita vaan myös saada kuluttaja unohtamaan tuotteelle epäedulliset tosiasiat. Surullisen kuuluisia esimerkkejä löytyy tupakkamainonnasta 1900-luvun loppupuoliskolla, jolloin mainonta oli niin piittaamatonta tosiasioista, että monen maan lainsäätäjät lopulta kielsivät sen kokonaan. Kun esimerkiksi tupakan vaarallisuus tuli yleisesti tietoon, muuankin tupakkayhtiö alkoi mainoksissaan levittää mielikuvaa miehekkäästä Marlboro-cowboysta joka oletettavasti suorastaan nautti vaarojen uhmaamisesta! 

Tulosten soveltamisen etiikka

Vielä pari sukupolvea sitten tutkijalle tuskin tuli mieleenkään, että hänen työnsä voisi aiheuttaa jollekulle haittaa. Tämä johtui ensinnäkin siitä, että tutkija katsoi työnsä lähinnä yksityiseksi harrastukseksi ja vähätteli sen vaikutuksia, kuten Arnauld aikoinaan arvostetussa teoksessa Logique de Port-Royal (1662): 

"Erehtyminen tieteessä ei ole vakava asia, sillä tieteellä on vain vähän vaikutusta elämän menoon." 

Toisaalta vaikutti keskiaikainen perinne, jonka mukaan tutkimus oli vain teologian alaosasto. Tästä seurasi se päätelmä, että pyrkimys totuuteen ja tietoon olisi ihmiselle ominaista ja tiedon lisääntyminen olisi aina suotavaa, silloinkin kun tieto olisi jollekulle vastenmielinen. Tästä asenteesta toki oli luovuttava viimeistään ydinpommin räjähtäessä 1945. Nyt ymmärrämme, että tutkimushanke voi vaikuttaa arvaamattoman monen ihmisen elämään, joko hyödyllisesti tai haitallisesti. Kumpaakin tarkastellaan seuraa​vassa erikseen. 

Soveltamisen hyödyt. Tutkimushankkeen hyödyllisyyttä yleensä pohditaan tarkkaan ja monelta kannalta jo hanketta käynnisteltäessä, joten se harvoin muodostuu ongelmaksi. Sen sijaan eettisenä ongelmana voidaan nähdä kuka saa hyödyt: kenellä on oikeus käyttää hyväkseen saatuja tietoja. 

Yleensä yritysten rahoittaman tutkimuksen tulokset jäävät yrityksen omaisuudeksi, vaikka tulokset julkaistuina voisivat kiinnostaa ja hyödyttää muitakin osapuolia. Toisinaan sentään tutkimuksen tilaaja voi suostua siihen, että tulokset saadaan julkaista muutamien vuosien kuluttua, sitten kun ne eivät enää paljoa voi hyödyttää yrityksen kilpailijoita. 

Spektrin toisessa päässä ovat yliopistot, joissa normaalisti kaikki tutkimusraportit ovat kaikkien käytettävissä ellei niiden salaamiseen ole erityisiä perusteita. Täällä tulosten käyttämistä pikemminkin jarruttaa niiden paljous ja se, että suurin osa raporttien sisällöstä kuitenkin on käytännön arvoltaan melko vähäpätöistä. Voitaisiinkin nähdä yliopistojen ja muiden julkisten tutkimuslaitosten eettisenä velvollisuutena, että niiden tulisi muokata ja levittää tutkimuksissa saatua tietoutta siinä muodossa, että yleisö voisi siitä tehokkaasti hyötyä. 

Tutkija pystyy monesti vaikuttamaan siihen, että tutkimus- tai kehittämistyön tuloksia voidaan aikanaan käyttää mahdollisimman monien ihmisten hyödyksi, ja tämähän on useimmiten myös tutkimuksen rahoittajan tavoitteena, ei vähiten tuotteita kehitettäessä. Silti on usein sattunut, että tuotteet tai niitä koskevat standardit on kehitetty vain "normaali-ihmisille" tai "normaaliperheille", toisin sanoen on unohdettu lapset, ikäänty​neet, heikkonäköiset ja -kuuloiset ja muut enemmän tai vähemmän keskimääräisestä poikkeavat henkilöt, joita kuitenkin on väestössä lukuisasti. Tämä on haitallista näille väestön ryhmille, joiden käyttöön näin syntyneet uudet tuotteet eivät aina sovellu, ja se voi olla epäviisasta myös tuotteita valmistavan yrityksen kannalta, sillä monessa tapauksessa tuote olisi ollut helppoa tehdä sopivaksi ellei aivan jokaiselle ihmiselle niin ainakin laajemmalle ryhmälle kuin pelkille "keskivertoihmisille", ja sen myynti olisi tällöin noussut. 

Soveltamisen haitat. Kun tutkija tai hankkeen rahoittaja arvioi tutkimus- ja kehittämis​hankkeen tuloksia, siinä käytetään usein liiankin yksipuolisesti vain sen osapuolen näkö​kulmaa, joka laskee hyötyvänsä hankkeesta. Tutkijan eettinen velvollisuus on kuitenkin pitää mielessään myös ne hankkeen ulkopuoliset osapuolet, joille hankkeesta voi koitua haittaa.

Käytännössä arvioinnit tavallisesti painottuvat hankkeen tulosten hyväksikäyttäjien näkö​kulmaan ja näille koituviin hyötyihin. Sikäli kuin tutkimushankkeen tulosten soveltami​sesta koituvia haittoja edes pohditaan hankkeen kuluessa, pohdinnoista useinkin unohtuvat soveltamisesta sivullisille koituvat seuraukset, sekä luonnolle, luonnon​varoille ja seuraaville sukupolville aiheutuvat seuraukset. Unohduksen peruste​luksi tutkija saattaa esittää, ettei haittoja aiheuta tutkija eikä hänen "teoreettinen" tutkimuksensa, vaan haitat syntyvät vasta moraalittomien soveltajien toimesta. Kuitenkin juuri tutkijalla pitäisi olla muita paremmat valmiudet ennustaa tutkimus​kohteensa ja sen ympäristön tulevaa kehitystä sekä kaikkia niitä vaikutuksia, joita tutkimustulosten soveltamisesta saattaa seurata. 

Menettely epäselvässä tapauksessa

Nykyajan yhteiskunnassa on käytettävissä useita vakiintuneita ihmisten kanssakäymisen menetelmiä, joilla ratkotaan ja sovitellaan ihmisten toisilleen tuottamia ongelmia. Monia näistä voidaan käyttää myös tutkimuksen eri osapuolille tuottamien haittojen torjumiseksi tai yhteisten etujen edistämiseksi. Niitä ovat esimerkiksi vahinkoa kärsineen osapuolen kirje tutkijalle, tutkimus​laitok​selle tai tutkimuksen rahoittajalle, kirjoitus lehden yleisönosastoon tai ilmoitus kuluttajavirastolle. Raskaampia menetelmiä ovat yhdistyksen tai muun yhteistoiminnan käynnistäminen yhteisten etujen ajamiseksi taikka vahingonkorvausvaatimus siviilioikeudessa. 

Toisaalta on myös tieteenharjoittajien keskinäisen kontrollin menettelyjä, joita tutkimuk​sen parissa toimivat yhteisöt ovat luoneet edistääkseen eettisesti hyväksyttävää tutkimus​toimintaa. Niinpä useilla tieteenaloilla käytössä oleviin eettisiin ohjeistoihin sisältyy myös menettelytavat, joiden avulla yksittäinen tutkija voi saada alalla toimivan eettisen toimi​kunnan lausunnon omaan suunniteltuun tutkimukseensa ehkä liittyvistä eettisistä ongel​mista. Samoin on yleensä vahvistettu menettelytapoja, joihin tutkija voi turvautua, jos hän epäilee jonkun kollegansa tutkimuksessa vilppiä, plagioimista taikka muuta tuomittavaa toimintaa. 

Opetusministeriön asettama Tutkimuseettinen neuvottelukunta on laatinut julkaisun "Hyvä tieteellinen käytäntö ja sen loukkausten käsitteleminen", johon on dokumentoitu Suomessa nykyään yleisimmin noudatetut eettisen kontrollin menettelytavat. Näiden ohjeiden mukaan epäily hyvän tieteellisen käytännön loukkauksesta tulee saattaa kirjal​lisena sen organisaation johtajan tietoon, jossa asiattomaksi epäilty tutkimus on tehty. Tämän johtajan on sitten tehtävä asiasta selvitys ja päätettävä sen johdosta aiheellisista toimista. Päätökseen tyytymätön asianosainen voi sitten vielä pyytää asiasta lausuntoa opetusministeriön tutkimuseettiseltä neuvottelukunnalta. 

Seuraamus tutkimusvilpistä voi olla esimerkiksi tutkijan erottaminen tai tutkimuksen rahoituksen lakkauttaminen. Jos vilpillisesti saadut tulokset on jo julkaistu, samalla foorumilla on pyrittävä julkaisemaan myös suoritetun tutkinnan johtopäätökset, jotteivät virheelliset tiedot jää rasittamaan alan myöhempää tutkimusta.

Tutkimuksen rajaaminen

Jos tutkija valitsee kohteekseen useamman kuin yhden tapauksen, hän joutuu heti määrittelemään, miten rajautuu se tapausten joukko, josta hän on kiinnostunut ja jonka piirissä hän haluaa väittää tulostensa pitävän paikkansa. Tätä yksilöiden tai tapausten ryhmää nimitetään perusjoukoksi tai populaatioksi, mikä voi olla myös muu kuin ihmisten joukko. Perusjoukko olisi hyvä määritellä ennen kuin aineistoa suuremmalti kootaan, jottei tulisi kootuksi turhaa aineistoa. Tosin etenkin uutta kartoit​tavassa tutkimuksessa, jossa kohde aluksi tunnetaan huonosti, on usein mahdotonta rajata kohdetta lopullisesti ennen kuin siitä on ensin koottu jonkin verran tietoja. 

Tutkimuksen kohteiden joukon ohella tutkija saattaa joutua työskentelemään eräiden muidenkin populaatioiden kanssa, jotka ehkä myös on tarpeen määritellä, kuten: 

Tiedon antajat eli ihmiset, joilla on tutkittavasta asiasta ensi käden tietoa, ja 

Arvioijat, ihmiset, joita pyydetään arvostelemaan ohjaavan tutkimushankkeen tuottamia ehdotuksia. Esimerkkejä näistä luetellaan sivulla Erreur ! Signet non défini.. 

Tutkimuskohteiden joukon rajaaminen. Kun tutkitaan useita empiirisiä kohteita tai tapahtumia, nämä lähes aina kuuluvat johonkin ennestään tunnettuun luokkaan. Fyysisten kohteiden luokkia ovat ihmiset, eläimet ja elottomat kohteet kuten esimerkiksi ’hatut’. Tapahtumat ovat fyysisten kohteiden muutoksia tai liikkeitä, esimerkiksi 'matkat autolla', 'kolarit' tai 'puhelinkeskustelut'. Nämä rajaukset perustuvat kohteen olemukseen, joka useimmiten ilmoitetaan sanallisesti. 

Pelkkään olemukseen nojautuva rajaus tuottaa usein kovin lukuisan, jopa äärettömän joukon, jota on vaikea luette​loida ja käsitellä tutkimuksessa. Esimerkiksi 'autot' tarkoittaa kaikkia autoja maailmassa. Asia korjautuu anta​malla lisärajauksia, joissa perusjoukkoa edelleen supistetaan esimerkiksi maantieteellisen alueen tai ajoituksen kannalta siten kuin kaaviossa oikealla. 

Perusjoukon rajaamisen menetelmät poikkeavat hiukan toisistaan siitä riippuen, onko tutkimus luonteeltaan toteava vai ohjaava.

[image: image58.png]Taiteilijan toiminta:  Yleistn toiminta:

Tu\kmta[\ ki

Tapausten de’
kuvaukset teos
Tapaukset m

Alka—s

geenss




Toteavan tutkimuksen kohteiden joukon rajaaminen. Monesti on käytännöllistä nimetä perusjoukoksi jokin ennestään tunnettu yksilöiden luokka. Ellei sellaisia ole tarjolla, on rajaukset ainakin annettava objektiivisesti siten ettei tutkija joudu pohtimaan kuuluuko jokin tapaus rajauksen sisään vai ei. Muutoin tutkijan ennakko-odotukset (jotka voivat olla vääriäkin) pääsevät liikaa vaikuttamaan tutkimuksen tuloksiin, ja tutkija voi tulla valinneeksi tutkittavaksi enimmäkseen sellaisia tapauksia, jotka sopivat hänen odotuksiinsa tai hypoteeseihinsa. 

Ongelmaksi voi tässä tulla se, ettei läheskään kaikkia yleiskielessä käytössä olevia kohteiden luokkia ole missään selkeästi määritelty, tai luokkien nimiä käytetään eri yhteyksissä eri tavalla. 

Otetaan asiasta esimerkki. Sari Karttunen (1993) kohdisti tutkimuk​sensa valokuvataiteilijoihin Suomessa 1980-1990-lukujen vaihteessa. Näiden taiteilijoiden määrä oli tuolloin alle 200, minkä määrän tutkija hyvin pystyi käsittelemään. Ongelmana oli se, että tätä joukkoa ei missään ollut luetteloitu. Karttunen (s. 45) harkitsi lukuisia erilaisia kriteereitä, joilla on aiemmissa tutkimuksissa määritelty henkilöitä taiteilijoiksi. Näiden vaihtoehtojen mukaan taiteilijaksi on katsottu henkilö, 

· joka on pitänyt yksityisnäyttelyitä tai osallistunut yhteisnäyttelyihin 

· joka on tehnyt tai tuonut julkisuuteen taideteoksia 

· jonka teoksia on ostettu museoihin ja kokoelmiin 

· jonka teoksia on esitelty tai arvosteltu alan lehdissä tms. 

· jolla on alan koulutus 

· joka kuuluu alan ammattijärjestöön 

· joka mainitaan matrikkelissa tms. ammattilaisrekisterissä 

· jonka ammatiksi on ilmoitettu taiteilija väestölaskennassa, verotuksessa, puhelin​luettelossa tms. 

· joka saa elantonsa taiteesta 

· joka käyttää valtaosan työajastaan taiteen tekemiseen 

· jolle on myönnetty apuraha, palkinto tms. 

· joka on osallistunut kilpailuihin (ja ehkä myös menestynyt niissä) 

· joka tunnetaan taideinstituutioissa tai -maailmassa taiteilijana. 

Karttunen päätyi näistä viimeksi mainittuun menetelmään ja valitsi neljäntoista hengen suuruisen raadin, jonka tehtäväksi sitten tuli nimetä ehdokkaita tutkimuksen perus​joukkoon. Eniten ääniä saaneista muodostui ns. ydin, ja hieman harvemmin mainituista tuli ”marginaaliryhmä”. Nämä käsiteltiin tutkimuksessa eri ryhminä. 

Raatimenettelyssä on se ongelma, jota myös Karttunen pitkään pohdiskelee, että jälkipolvien eniten arvostamia taiteen uudistajia ei välttämättä omana aikanaan lueta alan ydinjoukkoon (esimerkiksi aikanaan impressionistit). Toinen ongelma on raadin valitseminen: siinä tarvittaisiin jälleen samantapaisia kriteerejä kuin ne, joita taiteilijoiden kohdalla ollaan vasta hakemassa. 

Joka tapauksessa kaikki Karttusen luettelemat metodit täyttävät sen vaatimuksen, että ne ovat ainakin kohtalaisen objektiivisia eli riippumattomia tutkijan harkinnasta, mikä on omiaan edistämään tutkimuksen tulosten uskottavuutta ja yleistämis​kelpoisuutta.  

Tiedon antajien joukon rajaaminen. Joskus tutkija voi koota kaikki tarvitsemansa tiedot suoraan empiriasta. Toisinaan taas käy ilmi, että joitakin tietoja ei voida saada muutoin kuin kysymällä ihmisiltä, joilla on asiasta ensi käden tietoja. Luotettavien tällaisten ns. tiedonantajien joukon määrit​te​le​minen ja yhteyden saaminen heihin ei aina ole aivan yksinkertaista.

Tutkittavan tuotteen tosiasialliset käyttäjät voidaan joskus saada yrityksen asiakas​rekisteristä, taikka tarkkailemalla tuotteen tavanomaisia käyttöpaikkoja. Esimerkiksi auton käyttäjät tavoitetaan huoltoasemilta tai paikoitus​alueilta. 

Usein haluttaisiin löytää alan asiantuntijoita, mutta näitä on harvoin missään luetteloitu, ainakaan osoitteineen. Ongelma on samantapainen kuin yllä puheena olleessa Karttusen tutkimuksessa. Seuraavia lähteitä on usein käytetty hyväksi:

Yritykset jotka käyttävät alan uusinta tekniikkaa. 

Ammatillisten yhdistysten jäsenet ja konferenssien osanottajat. Alaa käsittelevän www-keskusteluryhmän (newsgroup) osanottajat. 

Erikoisalan Who is Who luettelot. 

Alan ammattilehden tilaajat (tosin lehti ei aina anna näitä tietoja, mutta silloin voi ehkä pyytää lehteä edes julkaisemaan ilmoituksen, jossa kutsutaan henkilöitä projektin asiantuntijoiksi). 

Sitten kun on löytynyt vähintään yksi hyvä tiedonantaja, muita samantyyppisiä voidaan ehkä hakea lumipallo​näytteen menetelmällä, s. 43. 

Usein sattuu, että tiedon antajien populaatioon näyttää tulleen mukaan sekä asiasta tietäviä että tietämättömiä henkilöitä. Tässä tapauksessa kyselyn tai haastattelun alkupuolella sopii kysyä, onko vastaaja asiasta perillä, onko hän esimerkiksi käyttänyt kyseistä tuotetta. Kielteisesti vastanneet karsitaan sitten pois jatkokäsittelystä. Näin ei tosin saada karsituksi niitä vastaajia, jotka eivät tahdo paljastaa tietämättömyyttään asiasta.

Karsiessaan pois "epäluotettavia" tietoja ja niiden antajia tutkijan pitäisi myös muistaa myös se mahdollisuus, että virheellisiä eivät olekaan nuo yllättävät väittämät vaan tutkijan omat olettamukset. Tämä riski on erityisen vaarallinen toteavassa tutkimuksessa, sillä siihen harvoin sisältyy tulosten käytännön arviointia. Sen sijaan ohjaavassa tutkimuksessa ja kehittämisessä tutkija voi työnsä alkuvaiheessa paremman puutteessa käyttää myös epäluotettavia tietoja, sillä hankkeen loppuvai​heessa on tavallisesti enemmän mahdollisuuksia saada riittävän pätevät henkilöt hankkeen ehdotuksia arvioimaan. 

Kehitettävien kohteiden joukon rajaaminen. Normaalisti ohjaavaa tutkimusta tai kehittämistä käynnistettäessä on jo selvillä kehitettävien kohteiden joukko. Se voi olla joko yksittäinen ongelmatapaus tai joukko tapauksia, joihin parannustoimet sitten aikanaan kohdistetaan, esimerkiksi yksi tai useampia uusia tuotteita, jotka pitää suunnitella.  

Ongelmana on tavallisesti se, että vain harvoin parannuksia tehdään suorastaan nyt olemassa oleviin kohteisiin, vaan ne on tarkoitus tehdä uusiin tuotteisiin, joita tutkimus​hankkeen aikana ei vielä ole saatavissa tutkimuksen kohteeksi. Tällöin tavallisesti tutkimusvaiheessa menetellään niin, että kohteeksi määritellään jokin olevien kohteiden luokka, joka mahdollisimman paljon muistuttaa tulevia kohteita. Jos tutkimusta esimerkiksi tehdään antamaan perusteita uusien tuotteiden suunnittelulle, kohteiksi tavallisesti valitaan sellaisia jo olevia tuotteita, jotka muistuttavat tutkimusta rahoittavan yhtiön suunnittelemia uusia tuotteita. Ne voivat olla yhtiön omia nykyisiä malleja tai kilpailevia malleja markkinoilla. Toinen tapa on se, että tutkimuskohteet muodostetaan simuloimalla, esimerkiksi jonkinlaisina malleina tai prototyyppeinä tulevasta kohteesta. 
Otantatutkimus

Empiirisessä tutkimuksessa perusjoukko koostuu joko tapahtumista tai fyysisistä kohteista kuten ihmisistä tai esineistä. Monografiassa kohteena on vain yksi tapaus, mutta kehittämiseen tähtäävässä tutkimuksessa perusjoukko usein on suuri, esimerkiksi yrityksen kaikki mahdolliset asiakkaat. Etenkin teorian kehittämiseen tähtäävässä perustutkimuksessa perusjoukko voi jopa olla ääretön, jolloin siis halutaan tietoa, jonka ajatellaan pätevän jokaiseen vastaavaan tapaukseen koko maailmankaikkeudessa. 

Sitten kun populaatio on saatu rajatuksi, sen yksilöiden tai tapausten ominaisuuksia voidaan selvittää kahdella tavalla: joko tutkitaan koko perusjoukko, taikka sen osa. Silloin, kun tutkija todella havainnoi tai mittaa kaikki perusjoukon yksilöt tai tapaukset, on kysymyksessä kokonaistutkimus. Se antaa kohteestaan erinomaisen tarkan kuvan, mutta se on mahdollinen vain silloin, kun perusjoukko ei ole liian suuri ja sen kaikkiin tapauksiin voidaan päästä käsiksi. 

Kokonaistutkimus on verrattain kallis metodi, sillä empiirinen työ vaatii usein aikaa, laitteita ja matkustamista. Onkin syytä pitää mielessä, etteivät tutkimuksen päämäärät aina vaadi täysin täsmällistä selvitystä perusjoukon jokaisesta tapauksesta, vaan luotet​tava arvio voisi monesti riittää. Niinpä onkin tavallista, että suoranaiset tutkimus​toimet kohdistetaan vain niin moneen perusjoukon tapaukseen kuin katsotaan hankkeen tavoitteiden vaativan ja sen resurssien riittävän. Tähän pääsemiseksi on useita lähestymistapoja: 

· Yhden tapauksen tutkiminen voi jo olla kylliksi siinä tapauksessa, että kaikki tapaukset ovat varmasti aivan samanlaisia. Yleensä katsotaan, että fysikaaliset ja kemialliset prosessit tapahtuvat samalla tavalla kaikkialla maailmassa. Niinpä niitä voidaan tutkia paikallisessa laboratoriossa ja silti voidaan väittää tulosten pätevän vaikkapa kuussa, jos tarvitaan. 

· Yksi tapaus joka luokasta riittää, jos voidaan katsoa että kunkin luokin yksilöt ovat aivan samanlaisia. Jos täten tutkitaan vaikkapa kännyköitä, joiden määrä lasketaan miljardeissa, voidaan aluksi selvittää mitä malleja niistä on tehty, ja sitten tutkitaan vain yksi kutakin mallia. 

· Otantatutkimuksessa tutkija rajaa jonkin sopivan määrän tapauksia, joka otetaan tutkittavaksi. Vaarana on se, että tulokset eivät ehkä pidä paikkaansa joidenkin pois jätettyjen tapausten kohdalla, mutta usein tämän riskin suuruus voidaan laskea jo ennakolta ja rajoittaa se riittävän pieneksi. 

Kokonaistutkimuksen voisi odottaa tuottavan otantatutkimusta tarkemman tuloksen. Usein käy kuitenkin päinvastoin, etenkin silloin, kun perusjoukko on hyvin suuri tai vaikeasti tavoitettavissa, ja tutkimuksen resurssit ovat pienet. Tällöin näet tutkittaessa koko perusjoukko, sen jokaista yksilöä kohti käytettävissä oleva tutkimustyöpanos saattaisi jäädä niin pieneksi, että tutkimus jäisi kovin pinnalliseksi. Tällaisessa tapauksessa saadaan parempi tulos siten, että tutkitaan vain osa perusjoukosta, ja tehdään työ sitä paremmin.

Muistettakoon, että otantatutkimuksessa tutkijaa ei niinkään kiinnosta näyte, vaan perusjoukko. Tutkittavaksi otettava ryhmä koetetaan siis poimia niin, että sen tutkijaa kiinnostavat ominaisuudet ovat keskimäärin samat kuin perusjoukossa keskimäärin. Tällöin sanotaan, että ryhmä on edustava. 

Yleisesti käytetyt tutkittavan ryhmän poiminnan menetelmät perustuvat jompaankumpaan seuraavista periaatteista: 

1. Menettelyt, joissa pääasiassa sattuma ratkaisee mitkä yksilöt tai tapaukset valitaan tutkittaviksi. Näin muodostetusta ryhmästä käytetään nimeä otos. 

2. Menettelyt, joissa tutkijan harkinnalla on ratkaiseva osuus ryhmää poimittaessa. Täten valittu ryhmä on näyte. 

Poiminta sinänsä jo aiheuttaa poikkeamia perusjoukon ja näytteen tai otoksen välille. Nämä poikkeamat ovat kahta lajia: 

Satunnainen poikkeama, joka johtuu siitä, että näytteeseen tai otokseen osuu muutamia tavanomaisesta poikkeavia tapauksia. Suurentamalla otosta satunnaiset poikkeamat vastakkaisiin suuntiin yhä useammin kumoavat toisensa, jolloin poikkeama siis vähenee. 

Harha eli peittovirhe (engl. bias), systemaattinen virhe eli samana toistuva ero perusjoukon ja näytteen tapausten välillä. Se aiheutuu itse näytteen valitsemisen periaatteesta tai menetelmästä, eikä se vähene näytettä kasvattamalla. Sitä tuskin koskaan esiintyy otoksissa. 

Herää kysymys, miksi näytteitä sitten lainkaan käytetään, onhan niissä sekä satunnais​poikkeamaa että harhaa, kun taas kyllin suurissa otoksissa ei ole muuta kuin enintään harhaa? Tähän on omat syynsä, lähinnä jokin seuraavista: 

5. Perusjoukko on hyvin suuri tai jopa ääretön. Tällöin on mahdotonta laatia siitä sellaista luetteloa, josta satunnainen valinta voitaisiin tehdä. 

6. Silloin, kun joitakin perusjoukon yksilöitä on mahdotonta saada tutkittavaksi, ei ole mielekästä poimia satunnaista otosta. Osa siitä jäisi kuitenkin toteuttamatta, mikä voisi tehdä otoksesta harhaisen. 

7. Tutkimuksen käyttötarkoitus ei vaadi kovin täsmällisiä tuloksia. Näytteen käyttäminen on yleensä nopeampi ja halvempi menetelmä. 

8. Hankkeen loppuvaiheisiin sisältyy tehokas tulosten tarkistus. Esimerkiksi tuotesuunnittelun alkuvaiheen ideointiryhmään voi olla vaikeaa houku​tella osallistumaan satunnaisesti valittuja asiakkaita, sillä työ kestää yleensä useita päiviä. Sen sijasta ideointiin voidaan kutsua vapaa​ehtoisten näyte, mikäli lopulliset tuote-ehdotukset aikanaan testataan paremmin asiakkaiden tavoiteryhmää edustavan otoksen avulla.
Otokset

Maalaisjärjellä voisi arvella, että satunnaiseen arvontaan perustuvat otosmenettelyt antaisivat tutkimuksessa "sattumanvaraisia" eli epäluotettavia tuloksia. Asia on kuitenkin päinvastoin, sillä juuri otoksen matemaattisesti hallittu satunnaisuus antaa mahdollisuudet tarkoin laskea se todennäköisyys jolla tulokset pätevät myös perusjoukossa. Toisin sanoen otoksista saatujen tulosten yleistettävyys on näytteistä saatuja parempi. 

Otoksen satunnaisessa valitsemisessa täytyy, kuten arvonnoissa yleensäkin, jokaisella perusjoukon yksilöllä olla sama mahdollisuus päätyä valituksi otokseen. Tämä todennäköisyys eli otantasuhde on yhtä kuin otoksen lukumäärä jaettuna perusjoukon lukumäärällä. 

Seuraavassa esitetään yleisimmin käytetyt otosten tyypit. Kaavakuvissa pienet pisteet tai muut symbolit kuvaavat perusjoukon yksilöitä, ja otokseen tai näytteeseen poimittuja yksilöitä esittävät lihavammat pisteet. 

Yksinkertainen satunnaisotos (YSO, engl. simple random sample) poimitaan arpomalla, vaikkapa lappuina hatusta. Jos perusjoukko on luetteloitu tietokoneelle, kone voi suorittaa arpomisen. Jos perusjoukko on hyvin suuri ja se ennestään jakautuu osajoukkoihin (ryppäisiin), joista kunkin sisältö on luetteloitu, voi olla käytännöllistä tehdä otanta kahdessa vaiheessa ryväsotantana (cluster sampling). Tällöin poimitaan ensin satunnaisesti sopiva määrä ryppäitä ja sitten kunkin ryppään sisältä satunnaisesti lopullinen otos. Esimerkiksi jos perusjoukkona on koko maan väestö, poimitaan ensin muutamia kuntia ja sitten otos vain näistä kunnista. Jos nämä henkilöt on tarkoitus haastatella, näin säästyy paljon matkakuluja ja aikaa.

Systemaattinen otos on suuressakin perusjoukossa helppo toteuttaa myös ilman tietokonetta. Jos otantasuhteeksi on valittu 1:k, perusjoukon jäsenten luettelon alusta ensin erotetaan k ensimmäistä yksilöä ja valitaan arpomalla näistä yksi otokseen. Siitä lähtien otokseen poimitaan luettelosta joka k:s yksilö. Tällaisen otoksen edustavuus on yhtä hyvä kuin YSO:n, paitsi siinä harvinaisessa tapauksessa, että jokin tärkeä ominaisuus sattuisi toistumaan perusjoukossa taajuudella k. 

Epäsuhtaista otosta kannattaa harkita, kun perusjoukossa on jokin pieni, mutta tärkeä ryhmä, jolloin yksinkertainen satunnaisotos saattaisi jäädä kokonaan ilman tällaisen ryhmän edustajaa, tai edustajia tulisi riittämättömästi luotettavien tietojen saamiseksi. Tuotteiden käyttäjissä tällaisia tärkeitä ryhmiä ovat etenkin eräät vammaiset, kuten heikko​näköiset ja -kuuloiset. Muita huomioon otettavia vähemmistöryhmiä saattaa muodostua esimerkiksi uskonnon tai kielen pohjalta. Epäsuhtainen otos poistaa pienen ryhmän poisjäämisen vaaran siten, että pienen ryhmän kohdalla käytetään tavallista suurem​paa otantasuhdetta. Tästä syntyy tuloksiin tietty harha, mutta se korjataan jatkokäsittelyssä pienentämällä samassa suhteessa tästä ryhmästä saatujen tulosten painoa. 
Näytteet

Tutkijan harkinnan mukaan valittua näytettä voidaan käyttää tutkimuksessa silloin kun ei tarvita tulosten luotettavuuden arvioimista. Näyte on helppo ja nopea muodostaa, niinpä niitä usein käytetään esimerkiksi metodikurssien demonstraatioissa, joista saatuja tuloksia ei ole tarkoitus käyttää mihinkään. 

Näytettä voidaan myös vaaratta käyttää kehittämishankkeen alkuvaiheessa, edellyttäen että siitä aiheutuva harha korjataan hankkeen myöhemmissä vaiheissa. Esimerkiksi tuotekehityshankkeessa usein sattuu, että on vaikea houkutella satunnaisesti valittuja asiakkaita osallistumaan aivo​riiheen kehittämään uutta tuotekonseptia, mikä työ voi kestää useita päiviä tai enemmänkin. Otoksen sijasta tällöin usein käytetään ns. "helposti hankittavaa näytettä" eli lähes mitä tahansa vapaaehtoisia, jolloin tässä ryhmässä on aivan muita ihmisiä kuin tulevia asiakkaita ja näyte siis on harhainen. Se ei kuitenkaan paljoa haittaa, sillä tuotekehityksen tulokset voidaan testata hankkeen loppuvaiheessa vielä toisessa ryhmässä, joka siinä vaiheessa ehkä jo on helpompi poimia harhattomasti todellisten asiakkaiden perusjoukosta. 

Toteavissa tutkimushankkeissa näytteen käyttäminen sen sijaan voi olla ajattelematonta. Se kyllä voi säästää hieman työtä, mutta siitä voi muodostua kokemat​to​malle tutkijalle ansa: näytteestä tehty tutkimus ehkä etenee ongelmitta hankkeen loppu​vaiheisiin saakka, ja vasta valmiita tuloksia arvioidessaan, niiden yleistämistä pohtiessaan tutkijalle nousee seinä vastaan: ei ole perusteita väittää, että tulokset pätevät perus​jou​kossa.

Seuraavassa on joitakin usein käytettyjä näytteiden lajeja. 

Helposti hankittava näyte (convenience sample) voitaisiin muodostaa esimerkiksi valitsemalla haastateltaviksi johonkin paikkaan jostakin syystä kokoontuneet ihmiset, vaikkapa luokan oppilaat tai näyttelyä katsomaan tullut yleisö, tai oikeastaan näistä ne, jotka suostuvat kysymyksiin vastaamaan. Ikävä kyllä täten aikaan​saatu joukko on lähes aina vahvasti valikoitunut, jolloin siitä saatavia tuloksia ei voida yleistää mihinkään perusjoukkoon. Menetel​mää voidaan kuitenkin käyttää esimerkiksi kun tarvitaan muutamia asiakkaita auttamaan tuotekehityshankkeessa. 

Säilyneet tapaukset historiallisessa tai arkeologisessa aineistossa josta suuri osa on aikojen kuluessa hävinnyt, omaavat saman heikkouden kuin "helposti hankittava näyte" vaikkakaan helppou​della ei tässä ole mitään tekemistä aineiston valikoitumisen kanssa. Jos näet aineiston valikoitumisessa ja poisjäämisessä on ollut mitä tahansa systemaattisuutta, tutkijalle jäänyt aineisto on harhaista ja tutkijan tehtäväksi tulee harhan arvioiminen. Tässä arvioinnissa voidaan pohtia seuraavia kysymyksiä: 

Onko aineistoa jo jossakin vaiheessa ennen tutkimusta valikoitu johonkin tarkoitukseen, esimerkiksi arkistoitavaksi tai kirjastossa tai museossa säilytettäväksi? 

Millainen aineisto entisaikoina katsottiin roskaksi ja mikä säilyttämisen arvoiseksi? 

Ovatko jotkin fyysiset seikat voineet vaikuttaa eri lailla eri aineistoryhmien säilymiseen? 
Vapaaehtoisten näyte tarkoittaa sitä, että kaikki halukkaat perusjoukon jäsenet pääse​vät mukaan näytteeseen, eikä tutkija mitenkään pyri valitsemaan henkilöitä. Tällai​nen näyte syntyy silloin, jos tutkija panee esille kyselylomakkeita, joita ohikulkijat voivat halutessaan täyttää ja palauttaa laatikkoon; taikka jos tutkija julkaisee vetoomuk​sen sanomalehdessä, jossa hän pyytää kirjeitä niiltä lukijoilta, joilla on jotakin kerrottavaa ko. asiasta. Liikeyritykseen asiakkaiden omasta aloitteesta saapunut asiakaspalaute muodos​taa myös tämäntyyppisen näytteen kaikkien asiakkaiden mielipiteistä. 
Vapaaehtoisten näytettä käytetään usein silloin, kun perusjoukosta ei ole saatavissa luetteloa, josta otos voitaisiin poimia, taikka silloin, kun otokseen tulevien ihmisten osoitteet eivät ole ajan tasalla. Huonona puolena on se, että on vaikea arvioida harhaa, eli poikkeavatko vapaaehtoisten mielipiteet tai muut heissä kiinnostavat asiat perusjoukosta. Tätä voidaan koettaa arvioida pohtimalla seuraavia kahta kysymystä: 

1. Mikä on tavoiteltu perusjoukko? Ovatko kaikki sen jäsenet saaneet tiedon siitä, että he voivat päästä mukaan näytteeseen, vai onko tieto mennyt vain osalle? 

2. Jo näytteen määritelmän mukaan vapaaehtoiset poikkeavat väestön keskitasosta aloit​teelli​suuden puolesta. Nyt on kysyttävä, poikkeavatko he myös joissakin muissa suhteissa? Onhan tunnettua, että ne henkilöt, jotka esiintyvät julkisuudessa, kirjoittelevat yleisönosastoon, tarjoavat omasta aloitteestaan kansatieteellistä aineistoa museoon tms., useimmiten poikkeavat keskitasosta jollakin tavalla, jota tutkijan voi olla vaikeata arvioida. 

Lumipallonäyte syntyy siten, että tutkija valitsee ensin yhden tai muutamia haastateltavia ja nämä puolestaan suosittelevat muita sopivia haastateltavia. Jotta näytteeseen ei näin tulisi vain yhden ajatussuunnan edustajia, tutkija voi pyytää suosittelemaan sekä "oman" että "vastapuolen" kannattajia, mutta silti näytteestä jäävät pois sellaiset epäsuositut ryhmät, joita kukaan ei suosittele. Näytteen keräämistä tavallisesti jatketaan siksi kunnes se kyllääntyy, ks. s.45. Lumipallonäyte sopii käytettäväksi sellaisissa populaatioissa, jotka rajautuvat epäselvästi ja joita ei myöskään ole kunnolla luetteloitu, kuten esimerkiksi ’kuntoilijat’. Haittana on, että tällaisen näytteen edustavuus jää aina hämäräksi, joten epävarmaksi jää myös saatujen mielipiteiden todellinen jakautuminen perusjoukossa. 
Virheellisiä tapoja muodostaa näyte

Näyte ylittää perusjoukon rajat. Näytteeseen ei saa tulla mukaan tapauksia, jotka eivät kuulu tavoiteltuun perusjoukkoon. Esimerkiksi lumipallonäytteen haastatellut saattavat ehdottaa siihen perusjoukon ulkopuolisia henkilöitä, sillä hehän eivät yleensä tiedä mikä on tutkijan ajatus perusjoukoksi. Tutkijalla on tietenkin valta itse muuttaa määrittelemiään rajauksia. 

"Tyypillisten tapausten" näyte. Voisi kuvitella, että tehokkainta olisi tutkia mahdollisimman pieni näyte, johon valitaan vain "tyypilliset" yksilöt tai tapaukset. Niissähän tutkittava ilmiö kai esiintyisi selvimpänä ja puhtaimpana? 

Tyypillisten tapausten menettelyä kyllä silloin tällöin käytetään, mutta se on riskialtis. Näytettä valitessaan tutkija näet joutuu toimi​maan ennakko-oletustensa varassa, ja nämä silloin saavat kovin paljon vaikutusta tuloksiin. Jos tutkija huomaamattaan valitsee aineistoon enimmäkseen sellaisia tapauksia, jotka sopivat hänen työhypoteesiinsa, tulokset näennäisesti mutta virheellisesti "osoittavat oikeaksi" tämän hypoteesin, vaikkei se lainkaan pitäisi paikkaansa perusjoukon tutkimatta jääneissä osissa. 

Yleensä voisi sanoa, ettei tyypillisten tapausten näytettä pitäisi käyttää ollenkaan. Jos tutkijan tarkoituksena on löytää tyypilliset eli tavallisimmat tapaukset perusjoukosta, oikeampi metodi on ensin luokitella koko perusjoukko tai otos siitä, ja todeta mikä tyyppi on tavallisin. Sitten jos vielä halutaan tutkia näitä tapauksia tarkemmin, ne voidaan määritellä uudeksi perusjoukoksi, josta tehdään eri selvitys. 

Asiantuntijoiden näyte. Voisi näyttää järkevältä kysellä tietoja vain niiltä henkilöiltä, ns. avaintiedottajilta, joiden ajatellaan tuntevan asian parhaiten. Täten voisi esimerkiksi: 

Voi koota kuluttajien mielipiteitä kotitalouskoneista haastattelemalla myyntihenkilöitä. 

Voi selvittää vuokralaisten elintapoja siten, että osoittaa kyselyn isännöitsijöille. 

Voi testata uutta automallia siten, että tunnetut kilpa-ajajat kokeilevat sitä ja ehdottavat muutoksia. 

Kaikkia mainittuja menetelmiä on todella käytetty. Niiden etuihin kuuluu nopeus: on tarpeen haastatella vain muutamia ihmisiä, ja asiaan pääs​tään heti. Ongelmana on se, että tuloksia on vaikeata yleistää mihinkään perusjoukkoon. "Asiantuntijat" eivät näet ole näyte "ei-asiantunti​joista" vaan nämä ovat kaksi erillistä perusjoukkoa. 

Jos nyt halutaan haastatella juuri asiantuntijoita, mikäpä siinä, mutta sen lisäksi voisi haastateltavaksi erikseen tavallisia kuluttajia. Kumpikin on oma perusjoukkon​sa, joka on erikseen määriteltävä, ja otos tai näyte on sitten poimittava vain siitä. 

Ohjaava näyte. Ohjaava eli normatiivinen näkökulma on luonteva kehittämis​hankkeissa, joiden avulla pyritään löytämään parannuksia tuleviin vastaaviin kohteisiin. Sitä ei kuitenkaan tulisi toteuttaa näytteen valinnassa, sillä se tärvelisi mahdollisuudet pohtia näytteen edustavuutta ja yleistämiskelpoisuutta. Ohjaava näkökulma on parempi ottaa mukaan vasta tutkimushankkeen myöhemmissä vaiheissa, aineistoa analysoitaessa.
"Näyte parhaista" on melkeinpä perinteenä taideteosten tutkimuksessa. Ajatuksena on se, että ihailluissa suurten mestarien töissä taide nähdään lähimpänä aikakauden taiteen ihanteita, eli taide on niissä "puhtainta". Näin voidaan tietenkin tutkia, mutta tulosten ei sitten pidä väittääkään esittävän läpileikkausta aikakautensa taiteesta, vaan tutkijan on syytä ilmoittaa, että hänen perusjoukkonaan ovat juuri "suuret mestarit". 

Otantasuhde

Tutkittavan ryhmän lukumäärän suhde perusjoukon lukumäärään on nimeltään otanta​suhde. Millaiseksi se tulisi valita, jotta saavutettaisiin otannan tarkoitus: luotettavat tulokset nopeasti? 

Otoksen mitoittaminen. Otoksesta saadut tulokset ovat tavallisesti hieman erilaiset kuin koko perusjoukko tutkimalla saataisiin. Syynä on se, että satunnainen otanta on tuonut otokseen keskimääräisten tapausten tai yksilöiden ohella myös muutamia poikkeavia tapauksia. Miten monta, se voidaan ennustaa todennäköisyyslaskennan avulla. Samoin voidaan laskea miten suuri on riski saada virheellisiä tuloksia näiden poikkeavien tapausten takia. Riski on osapuilleen verrannollinen muuttujien varianssiin ja kääntäen verrannollinen otoksen kokoon. 

Jos yllä mainittu laskelma tehdään toisin päin ja osataan sanoa tuloksilta toivottu tilastol​linen merkitsevyys, voidaan muuttujien lukumäärän ja niiden varianssien pohjalta laskea otoksen tarvittava suuruus. Variansseja ei tosin etukäteen varmuudella tiedetä, mutta niiden likiarvo riittää laskelmaan. 

Otetaan esimerkiksi kaksi muuttujaa, jotka on mitattu pienestä otoksesta ja niiden kor​relaatioksi on saatu 0,26. Nyt on mahdollista, että tämä korrelaatio onkin otokseen syntynyt vain sattumalta sitä valittaessa eikä se vallitse perusjoukossa. Halutaan, että tällaisen sattuman todennäköisyys pysyy pienempänä kuin 1%. Tutkimalla taulukkoa kohdassa t-testi (s. 139) käy ilmi, että tarvitaan sadan tapauksen otos ennen kuin todennäköisyys saada sattumalta korrelaatio 0,26 pienenee yhteen prosenttiin. 

Toisessa esimerkissä tutkitaan prosenttiosuuksia ja halutaan 95 % varmuus siitä, että otoksesta mitattu prosenttiosuus vallitsee myös perusjoukossa. Käytetään luottamusvälin laskukaavaa: 

jossa 

p = otoksesta laskettu jokin prosenttiosuus, ja 
n = otoksen suuruus. 

Jos kaavan antama luottamusväli jää liian suureksi, sitä voidaan pienentää käyttämällä suurempaa otosta. Kaavasta nähdään, että esimerkiksi suurentamalla otos nelinkertaiseksi luottamusväli saadaan pienenemään puoleen. Merkillepantavaa on, että perusjoukon suuruus ei vaikuta asiaan mitään. 

Tilastollisen merkitsevyyden laskukaavat ovat hieman hankalia käyttää, sillä lähes jokai​selle tilastollisen tunnusluvun tyypille on omat kaavansa. Isommissa tutkimushankkeissa onkin usein mukana tilastomatemaatikko, joka huolehtii otannan suunnittelusta.

Pienissä hankkeissa taas otoksen koon usein määräävät tutki​muksen resurssit. Jos ne ovat vähäiset, nyrkkisäännöksi tulee: Käytä niin isoa otosta, mihin on varaa. 

Näytteen mitoittaminen. Näytteen koon arvioimiseen ei ole laskukaavoja. Monesti, etenkin kvalitatiivisessa tutkimuksessa, menetellään niin, että näytettä kasvatetaan vähän kerrallaan ja tiedot analysoidaan sitä mukaa kuin niitä kertyy. Jos tätä jatketaan kyllin kauan, lopulta saavutetaan se tilanne, että uudet tapaukset eivät enää tuo esiin uusia piirteitä, eikä näytteen joukossa myöskään ole anomalioita eli sellaisia tapauksia, jotka jossakin tärkeässä suhteessa poikkeavat siitä invarianssista, jonka tutkija on aineistosta löytänyt. Tällöin sanotaan että näyte on kyllääntynyt (engl. saturated), ja se katsotaan riittäväksi. 

Huomattakoon, ettei näytteen kyllääntyminen suinkaan takaa sitä, ettei näyteyksilöiden valinnassa olisi järjestelmällistä harhaa, päinvastoin harhainen valinta voi edistää näytteen kyllääntymistä. Harhan välttämiseksi tutkijan pitäisi jo varhaisessa vaiheessa täsmentää perusjoukon rajat ja sitten valita sen piiristä mahdollisimman vaihte​leva joukko yksilöitä tutkittavaksi.
Tietojen rekisteröiminen

Teoriatieto, hiljainen tieto ja taitotieto

Millaista on luonteeltaan toteavan tutkimuksen tuottama tieto? Pari sukupolvea sitten useimmat tutkijat ajattelivat, että tutkimusten kautta saavutetun teoriatiedon eli "tieteellisen" tiedon pitää aina olla julkituotu täsmällisesti (engl. explicit) ja sen pitää olla jotensakin luotettavaa ja varmaa (engl. positive), muuten sitä ei pidä julkaista. Ajateltiin näet, että vain täsmällisiä väittämiä voidaan kunnolla koetella niin tutkijan itsensä kuin muidenkin tutkijoiden toimesta, ja tämä taas katsottiin välttämättömäksi tieteen edistymisen kannalta, sillä sen kautta voidaan väärät väitteet kumota. "Mistä ei voi puhua [selkeästi], siitä ei pidä puhua ollenkaan" oli positivistien tunnuslause Wittgensteinin muotoilemana Tractatus logico-philosophicus –kirjassa, eli jos tutkijan saama tieto ei ole varma, hänen ei sitä pidä julkaista tieteenä.

Nykyään yleensä ajatellaan, että positivistinen ihanne kyllä on mahdollinen joillakin tutkimuksen aloilla, mutta toisilla aloilla se on selvästikin kohtuuton, jopa haitallinenkin vaatimus, sillä myös epätarkoista tai epävarmoista tiedoista voi joskus olla suurta hyötyä. Esimerkiksi sään ennustaminen voi olla varsin hyödyllistä, vaikka tieto ei ole läheskään varmaa.

Erityisesti kun tutkitaan jotakin ammattitoimintaa, kuten teollista muotoilua tai tuotantoa, on huomattava, että näissä ei koskaan työskennellä vain selväsanaisesti dokumentoidun tietouden varassa, vaan niissä sovelletaan myös monenlaista hiljaista, sanatonta taitotietoa (engl. tacit knowledge, "know how"), joka voi kumuloitua ja siirtyä seuraaville sukupolville aivan kuten teoriatietokin. 

Saattaa täten olla varsin paikallaan koota ja selventää jonkin ammattikunnan soveltamaa hiljaista tietoa, vaikkei sitä ehkä kokonaisuudessaan pystyttäisikään dokumentoimaan. Tällaisesta tutkimuksin kootusta aineistosta käytetään usein nimeä käytännön teoria (engl. theory of practice).

Tuotteisiin ja palveluihin liittyy kaksi lajia käytännön sanatonta tietämystä: toisaalta työpaikkojen tietämys, tekijöiden ammattitaito eli taitotieto (know-how), ja toisaalta tuotteiden tai palvelujen käyttäjien kokemustieto siitä, mihin niitä tarvitaan ja miten ne toimivat.

Tietoutta voidaan myös muokata siten, että se siirtyy ryhmästä toiseen. Nimenomaan tutkijat usein pyrkivät eksplikoimaan eli muuntamaan hiljaista tietoa teoreettisen tiedon muotoon parantaakseen sen luotettavuutta, testattavuutta ja soveltamiskelpoisuutta. Eksplikoimisessa kään​netään tai kerrotaan uudelleen (engl. paraphrase) hiljainen tieto väittämä​tiedon kielelle. Eksplikoiminen saattaa tosin olla työlästä, ja myös tulokset jäävät usein epävarmoiksi, sillä tutkija ei aina pysty ymmärtä​mään hiljaisen tiedon sisältöä parhaasta tahdostaan huoli​matta.

Kaikki kolme tietouden lajia esitetään alla yhdistelmänä. 
	Tiedon laji:
	Kokemus​tieto eli tuttuus
	Taitotieto eli osaaminen, "know​how"
	Teoria​tieto eli väittämä​tieto

	Esi​merkki:
	"Nämä kengät ovat minulle liian pienet."
	"Osaan kutoa riepumaton."
	"Aikuiselle suomalaiselle sopiva istuimen korkeus on 44 cm."

	Tiedon pätevyys​alue:
	Kukin tieto koskee vain yhtä tapausta, eli se on ns. arkitietoa.
	Tietoa voidaan soveltaa moneen yksittäis​tapauk​seen
	Tietoa voidaan soveltaa kaikkiin saman tyyppisiin tapauksiin, eli se sisältää pää​asiassa yleisiä sääntöjä.

	Tiedon esitys​tapa:
	Asiaa harvoin puetaan sanoiksi, eli tietoa sovelletaan enimmäkseen hiljaisesti.
	Perinne. Ammatti​taito. Esi​merkki. Tietoa ei aina voi ilmaista sanoin aina​kaan koko​naan.
	Tieto esitetään kirjallisesti, esi​merkiksi käsi​kirjana tai tutkimus​raporttina.

	Tiedon opetta​mi​sen mene​telmä:
	Ei voi opettaa; jokaisen täytyy oppia se itse kokemalla.
	Mestari näyttää miten työ tehdään; oppilas matkii niin monta kertaa, että lopulta työ onnis​tuu.
	Luentojen kuunte​leminen ja oppi​kirjojen luke​mi​nen.


Taulussa yllä tieto esiintyy kahdessa muodossa: joko sanallisena tai hiljaisena. Nämä eivät toki ole ainoat tiedon ilmenemismuodot. Monenlainen ihmisen toiminta, niin kotona, koulussa kuin ammateissakin, sisältää julkilausumatonta tietoa, vaikkei sitä tavallisesti ole kirjoitettu toimintaohjeen muotoon.

Edelleen lukuisia työvälineitä on mahdollista käyttää vain määrätyllä tavalla ja niiden voidaan täten sanoa sisältävän tietoa kaikista mahdollisista käyttötavoistaan. Myös tämä tieto olisi yhtä hyvin voitu kirjoittaa painetun käyttöohjeen muotoon. Tämä näkyy erityisen selvästi uudenaikaisissa työkaluissa kuten tietokoneohjelmissa.

Yrjö Engeström (2002, 104) on esittänyt taulukon, jossa useita tärkeitä ihmistiedon muotoja on järjestetty kahdelle akselille. Ensimmäinen jaotusperuste on tiedon kantaja ajallisine ulottuvuuksineen. Tämän perusteella voidaan erottaa toisaalta prosessit, joissa jotakin tapahtuu, päättyy ja voidaan toistaa, toisaalta rakenteet, joko fyysiset tai mentaaliset, jotka ovat jossakin määrin pysyviä.

Taulun pystyakseli puolestaan luonnehtii sitä, miten syvällä omistajansa tajunnassa tieto on. Vain "ulkoisia" tiedon olomuotoja voidaan sellaisinaan siirtää ihmiseltä toiselle, paikasta tai ajasta toiseen.

	 
	Prosessit
	Rakenteet

	Sisäiset
	Ajatteleminen
	Kognitiiviset mallit ja rakenteet

	|
	Kuvitteleminen
	Kuvat. symbolit, visiot

	|
	Tunteminen, koskeminen, liikkuminen
	Eleet, rituaalit, tavat

	|
	Puhuminen, lukeminen, kirjoittaminen
	Merkit, tekstit

	Ulkoiset
	Tekeminen
	Esineet, työvälineet


On harhaista ajatella, että 'äänetön' tieto olisi tarjolla vain kantajayksilölleen ja pysyisi muilta salattuna, jatkaa Engeström. Päinvastoin monia hiljaisia tietoja ja taitoja tarvitaan silloin kun eletään perheenä tai työskennellään tiiminä, ja ne normaalisti opitaan elämällä riittävän pitkään tällaisen ryhmän jäsenenä. Erityisesti "ulkoisia" hiljaisen tiedon lajeja on helppoa siirtää ihmiseltä toiselle, paikasta tai ajasta toiseen. Kun tietoa ei siis ole puettu sanoiksi, oppilaalla ei ole mahdollisuutta asettaa sitä keskustelun kohteeksi - se on vain hyväksyttävä ja uskottava. Niinpä hiljainen tietous yleensä säilyy pitkään muuttumattomana, usein liiankin pitkään nykyajan yhteiskunnan mitoin arvioituna.

Hiljaisen tietouden sisällön ei sinänsä periaatteessa tarvitse paljoa poiketa teoreettisesta tai tieteellisestä tiedosta. Itse asiassa Engeströmin taulun kaksi saraketta vastaavat tieteen tuloksissa usein esiintyviä staattisia ja dynaamisia invariansseja (s. +++).

Edelleen on kiinnostavaa huomata, että hiljaisessa tietoudessa voidaan soveltaa joko toteavaa tai ohjaavaa lähestymistapaa, samoin kuin tieteessä. Toteava tietous kertoo, mitä tai miten asiat ovat: esimerkiksi tuote on nykyään yleisen käsityksen mukaan joko hyötyesine tai koriste. Ohjaava tietous puolestaan tähtää auttamaan jokapäiväistä elämää tai ammattitoimintaa, ja lisäksi sanaton tietous usein määrittelee tätä toimintaa ohjaavat arvot: tähtääkö se yksilön omaan hyötyyn vai onko näkökulmana perhe, kansakunta, hallitsija tai Jumalan sana.
Tutkija, joka tulee ryhmän ulkopuolelta ja yrittää selvittää hiljaisen tiedon sisältöä ja käyttöä, voi joutua pitkään hapuilemaan pimeässä, ennen kuin hän oppii paikantamaan ja tunnistamaan tämän tietouden murusia, puhumattakaan tietouden kokonaisuuden ymmärtämisestä. Tätä aistivammaa - voisi sanoa sokeutta - kompensoidakseen tutkijat ovat kehitelleet erilaisia taktiikoita, ennen muita seuraavat:

Hiljaisen tiedon jättäminen huomiotta. Muutama sukupolvi sitten monet tutkijat, erityisesti niin kutsutun positivistisen koulukunnan kannattajat, katsoivat, että hiljaista tietoa ei pidä yrittääkään käyttää tieteissä. "Mistä ei voi puhua, siitä on vaiettava" (Wittgenstein, 1933, § 78). Yksi syy tähän oli uskomus, että vain selkosanaista väittämätietoa voidaan kunnolla koetella (engl. test) niin tutkijan itsensä kuin muidenkin tutkijoiden toimesta. Testaaminen taas katsottiin välttämättömäksi tieteen edistymisen kannalta, sillä sen kautta voidaan väärät väitteet kumota. Tämän periaatteen mukaisesti useimmat tutkijat ennen Galileita yksinkertaisesti välttivät tutkimasta käytännön ammatteja ja muita sellaisia kysymyksiä, joissa hiljaisella tiedolla näytti olevan merkitystä. Jos tutkimushanke kuitenkin tällaista kysymystä sattui lähestymään, tutkija tavallisesti jätti hiljaisen tiedon huomiotta.

Hiljaisen tiedon eksplikoiminen. Positivistisen oppisuunnan mukaan tutkijan tulee siis eksplikoida teoreettisen väittämätiedon muotoon kaikki tutkimansa asiat. Ne asiat, joissa tämä ei onnistu, tulee jättää huomiotta.

Eksplikoimisessa pyritään kääntämään tai kertomaan uudelleen (engl. paraphrasing) hiljainen tieto väittämätiedon kielellä, jolloin sen paikka yllä olevassa taulussa siis muuttuu oikeanpuoliseen sarakkeeseen. Hankaluutena eksplikoimisessa on sen työläys, ja myös tulokset jäävät usein epävarmoiksi, sillä tutkija ei aina pysty ymmärtämään hiljaisen tiedon sisältöä parhaasta tahdostaan huolimatta. 

Tärkein menetelmä hiljaisen tiedon keräämisessä on haastattelu, usein havainnoinnin yhteydessä. Tavallisesti tiedon antajina toimivat joko tuotteiden/palvelujen käyttäjät eli asiakkaat, taikka tuotteiden/palvelujen tekijät:

· Asiakaspalautteena kirjeinä tulleet moitteet ja kiitokset tuotteista usein antavat ymmärtää, että tuotteiden käyttökokemuksia voisi olla saatavissa pitemmältikin, mikäli niitä kysyttäisiin haastatteluna esimerkiksi puhelimitse.

· Tuotteiden perinteisen valmistuksen ja käytön dokumentoiminen kansatieteellisessä mielessä voi olla hyödyllistä, vaikkei olisikaan tarvetta heti saada selville toiminnassa piilevää sanatonta tietoa. Tutkijoiden seuraava sukupolvi hyvin mahdollisesti tulee löytämään käyttöä näille tallenteille, joita on perin helppoa tehdä nykyisen videotekniikan avulla. Metodiikkaa käsitellään kohdissa Tapaustutkimus siv. 104, Vapaa havainnointi s. 80 ja Esineiden dokumentoiminen s. +++.

Hiljaisen tiedon kerääminen alkuperäisessä muodossaan ja käyttö. Kun tutkitaan ammattitoimintoja taikka teollisia tuotteita, tutkija usein haluaisi selvittää näiden todellisia käyttötapoja ja siihen liittyviä tekijöitä. Nämä kuitenkin usein kytkeytyvät käyttäjien elämään varsin monimutkaisin sitein, jotka käyttäjä kyllä hallitsee hiljaisen tietämyksensä avulla, mutta jotka osoittautuvat vaikeiksi selvittää tutkijalle. Tämän johdosta muutamat tutkijat ovat viime aikoina alkaneet etsiä lähestymistapoja, joilla tuotteiden tekijöiden ammattitaitoa ja niiden käyttäjien kokemuksia, siis hiljaista tietoa, voitaisiin käyttää hyväksi sen alkuperäisessä muodossa. Eräitä tällaisia mahdollisia lähestymistapoja luetellaan seuraavassa. 

· Ryhmätyönä tehtävä tietojen ja mielipiteiden kerääminen on tehokas tapa saada esiin jossakin ihmisten ryhmässä yhteisesti sovellettua hiljaista tietoa, joka koskee esimerkiksi yhteistyön menetelmiä tai jonkin tuotteen tai palvelun yhteiskäyttöä. Toteavaan tutkimukseen soveltuvia menetelmiä ovat muun muassa vapaa havainnointi siv. +++, osallistuva ja keskusteleva havainnointi, sekä ryhmähaastattelu siv. +++. Ohjaavaan tutkimukseen soveltuu ohjaava havainnoiminen siv. +++ ja varsinaisiin kehittämishankkeisiin osallistuva suunnittelu sekä toimintatutkimus. 
Kaikissa näissä menetelmissä on hyvä olla mukana yhteiskeskustelu jossa käsitellään asioiden alkuperäistä tilannetta sekä tarpeita ja mahdollisuuksia sen parantamiseksi. Kun useimmat paikallaolijat tuntevat kehitettävän toiminnan, he myös tietävät mitä hiljaista ammattitaitoa siihen liittyy, osaavat ottaa siihen kantaa keskustelussa ja tehdä ehdotuksia asioiden parantamiseksi. Usein ei silti heti löydy kaikkia tyydyttävää parannusehdotusta, vaan kokous on toistettava useitakin kertoja. Tutkija voi osallistua kokouksiin sihteerinä ja metodiikan asiantuntijana. 
On myöskin mahdollista yhdistää kolme tavoitetta samaan projektiin: eksplikoida hiljaista ammattitietoa, kehittää tätä samaa ammattitietoa, ja kouluttaa opiskelijoita tähän ammattiin. Tässä sovellettavissa kolmessa toiminnassa: eksplikoinnissa, kehittämisessä ja oppimisessa, on näet paljon yhteistä, ja ne voivat tukea toisiaan. Tätä tarkoittava metodiikka, nimeltään Learning by Developing, LbD, on vuodesta 2004 lähtien ollut käytössä Laurea-ammattikorkeakoulussa. Asiaa selostavat Fränti ja Pirinen (2005). 

· Mestari ja oppipoika -menetelmä. Tutkija voi asettautua jonkun alansa mestariksi tunnetun suunnittelijan tai käsityöläisen tilapäiseksi oppilaaksi, jäljitellä hänen työtapojaan ja ehkä yrittää niihin pieniä parannuksia. Oppipoika voi myös pyytää mestaria "ajattelemaan ääneen" tai hän voi esittää mestarille kysymyksiä kuten: Miksi teet sen tuolla tavalla? Mitä sanoisit jos tekisin sen näin? Menetelmä muistuttaa keskustelevaa havainnointia, siv. +++, ja tapahtuma kannattaa tavallisesti kuvata videolle jälkeenpäin tarkasteltavaksi.

· Esimerkkien tai esikuvien menetelmä. Jos näyttää vaikealta analysoida tutkimuskohteen yksittäisiä ominaisuuksia, saattaa olla helpompi tarkastella kohdetta kokonaisuutena, käyttäen toteavassa tutkimuksessa metodina tapaustutkimusta ja ohjaavassa työssä viitekohteita, joiden pohjalta sitten määritellään esimerkiksi uusi tuote. Täten on monilla taiteen aloilla tapana, että alan auktoriteetit valitsevat näyttelyihin ja ammattilehtiin ansiokkaita töitä esikuviksi, joiden toivotaan ohjaavan alalla toimivia nuorempia taiteilijoita. Ne ovat myös tärkeä teorian täydennys taiteissa ja taiteellisessa muotoilussa, joille aloille on usein vaikea kehittää tuotteiden haluttuja ominaisuuksia koskevaa ohjeaineistoa.

· Siinä tapauksessa taas, että tutkija arvelee ymmärtävänsä yhtä ja toista toiminnan hiljaisista ulottuvuuksista mutta ei kuitenkaan osaa niitä aivan tarkasti eksplikoida, yhtenä vaihtoehtona voisi harkita asian esittämistä taideteoksena kuten novellina tai kuvataiteen muodossa, jotta siihen sisältyvästä sanattomasta tietoudesta edes jotakin saataisiin tallennetuksi. Positivistisesti ajattelevalle tieteentekijälle moinen menettely varmaan olisi kauhistus, mutta itse asiassa muutamat filosofit (kuten Platon ja Husserl) ovat sitä jonkin verran ymmärtäneet ja varoittaneet yrittämästä väkisin eksplikoida huonosti tunnettuja asioita. Juha Varto on samaa mieltä ja ehdottaa käytettäväksi esimerkiksi runoutta tai muita taiteiden keinoja silloin, kun esitetään ensimmäisiä tuloksia joltakin ennestään tutkimattomalta alueelta. Tällöin näet "esille saaminen, nostaminen olemattomuudesta, on niin aukollista, fragmentaarista ja hallitsemattomasti täydentyvää, että sen kuvaaminen toisille onnistuu parhaiten fiktion keinoin" (2001, 56). 
Menetelmiä empiriasta saatujen tietojen esittämiseksi taiteen keinoin selostetaan kohdassa Taiteiden mallinnuskieliä siv. +++. Vaikeutena niissä on se, että vain harvat ihmiset uskovat omaavansa niihin kylliksi taiteilijan lahjoja. Kuitenkin tarkoitukseen voisi riittää vaatimatonkin esitys, kuten esimerkiksi minuutin mittainen toiminnan simulaatio näytelmän tapaan. 

Tieto ja mielipide

Tieto ei ole mielipiteen vastakohta. Pikemminkin voisi katsoa, että molemman tyyppisiä väittämiä voidaan sijoittaa jatkumolle järjestettynä sen mukaan, miten suuri joukko ihmisiä uskoo niihin. Tarkastellaanpa seuraavia ihmisten esittämiä väittämiä: 

"Suomessa miehet useimmiten valitsevat mustan sateenvarjon." 

"Aion ostaa mustan sadetakin, jossa on koristeena keltaisia kenguruja." 

"Musta on surun väri." 

Ensimmäinen näistä tiedon jyvistä edustaa objektiivista tietoa. Mittaus ei vaihtele sen mukaan, kuka sitä suorittaa, ja väittämä on mahdollista verifioida tai falsifioida. 

Toinen lause on selvästikin subjektiivinen mielipide. Objektiivinen tosiasia tässä olisi, että maailmassa on yksi tällaisen mielipiteen kannattaja. 

Kolmas väittämä on edellisten välimuoto sikäli, että sitä pitävät pätevänä ja ehkä suorastaan totena lähes kaikki nykyiset eurooppalaiset, mutta eivät silti kaikki ihmiset. Tällaista mielipidettä voidaan sanoa "intersubjektiiviseksi" ja sekin on objektiivisesti tutkittavissa oleva ilmiö. 

Tieteiden kehityksen alkuaikoina useimpia tutkijoita kiinnosti pääasiassa vain objektii​vi​nen tietous, kaiketi siksi, että se katsottiin todellisemmaksi tiedoksi kuin mitä ovat vaihtelevaiset subjektiiviset mielipiteet. Tänä päivänä toki kaikki jo ymmärtävät, että mielipiteitäkin voidaan tutkia täysin objektiivisesti, ja niiden tutkimusta tarvitaan käytännön toimenpiteiden ja uusien tuotteiden suunnittelun pohjaksi. Tässä eivät kiinnostavia tieten​kään ole tutkijan itsensä mielipiteet, vaan ne on kysyttävä kulloinkin erikseen määriteltävältä intressiryhmältä.

Metodiikan kannalta ei ole suurta eroa objektiivisten tosiasioiden ja subjektiivisten arvos​tusten tutkimuksessa, vaikka viimeksi mainitussa on jo mukana lievä ohjaava tendenssi. Mielipiteiden kyseleminen tehdään tosin hieman eri tavalla kuin objektiivinen kohteiden mittaaminen, mutta sen sijaan analyysin menetelmät ovat enimmäkseen samoja ja niitä käsitellään jäljempänä rinnakkain. Tässä metodioppaassa luetaankin arvostusten kerääminen ja analysoiminen toteaviin tutkimuksen menetelmiin.  

Sen sijaan suurempi ero menetelmiin syntyy siinä tapauksessa, ettei mielipiteitä ainoastaan kysellä, vaan niitä halutaan samassa hankkeessa jo soveltaa nykyisen asiantilan parantamiseen, jolloin kyseessä on kehittämis​hanke. Se on luonteeltaan jo voimakkaasti ohjaava, ja sen menetelmiä käsitellään erikseen sivulta 157 alkaen.
Käsitteet ja määritelmät

Empirian tutkimuksessa eli reaalitieteissä useimmiten ajatellaan, että tutkimuksen kohde on reaalisessa ihmisten, esineiden ja tapahtumien maailmassa, mutta tämän ”rinnalla” on olemassa teorian ja käsitteiden maailma. Tutkimuksen tehtävänä on luoda empiirisen tutkimuskohteen kuva teorian maailmaan, joko pelkästään tiedon halusta (toteava tutkimus) taikka siksi, että tätä kuvaa halutaan myöhemmin käyttää myös muuttamaan kohdetta tai muita samantapaisia kohteita (ohjaava tutkimus). 

Ajatus teoriasta empirian kuvana on varsin luonteva ja hedelmälli​nen tuotteiden, niiden tekijäin ja käyttäjien tutkimuksessa, sillä myös tuotteiden suunnit​telijat soveltavat samaa "kahden maailman" ajatustapaa tarkastellessaan työnsä kohdetta piirustuslaudallaan. Suunnittelijan etenemissuunta tosin on tutkijalle vastakkainen: hän aloittaa teoreettisista malleista ja päätyy empiirisiin tuotteisiin. 

Tutkimuskohteen kuvaa eli mallia rakentaessaan tutkija (ja myös suunnittelija) käyttää kahdenlaisia aineksia: 

Käsitteet kuten esimerkiksi kohteiden nimet, kohteiden osat tai ryhmät, kohteiden ominaisuudet kuten pituudet, painot, materiaalit jne. 

Käsitteiden väliset suhteet kuten esimerkiksi vertailut, luokitukset, korrelaatiot, kehitykset, syyt ja seuraukset. 

Käsitteet ja suhteet ovat siis teorian maailman rakennuskiviä, ja vaikka niiden avulla on tarkoitus kuvata reaalista tutkimuskohdetta, niillä ei sinänsä ole tähän suoraa kytkentää. Tutkijan itsensä on pidettävä huoli siitä, että tällainen kytkentä käsitteistä niitä vastaaviin empiirisiin kohteisiin tai ilmiöihin löytyy, eikä siinä ole virhetulkinnan mahdollisuutta tutkimuksen avustajille eikä myöskään raportin lukijoille heidän soveltaessaan myöhemmin tuloksia omiin tarkoituksiinsa.

Yksinkertaisimman osoituksen käsitteen ja sen empiirisen vastineen yhteydestä antaa käsitteen nimi. Tarkemmin yhteys voidaan ilmoittaa käsitteen määritelmän avulla, mutta tätä keinoa voidaan yleensä käyttää vain projektin muutamien keskeisten käsitteiden kohdalla, sillä ei voida vaatia raportin lukijaa muistamaan lukuisia määritelmiä tai hakemaan niitä toistuvasti määritelmien luettelosta. 

Tutkijan tehtävänä on valita tutkimustehtävän tarpeisiin soveltuvat käsitteet, niiden nimet ja määritelmät, mutta hänen ei suinkaan tarvitse tehdä kaikkia niitä itse. Päinvastoin on yleensä hyödyllistä lainata alalla aiemmin tehdyistä selvityksistä mahdollisimman suuri osa käsitteistä, nimistä ja määritelmistä. Monella tieteen ja tekniikan alalla on ammattitermeille vakiintuneet merkitykset ja määritelmät, jotka löytyvät alan käsikirjoista. Jos tutkija voi käyttää näitä, hän pääsee heti hyödyntämään alalle jo aiemmin kertynyttä teoriaa, hyviksi koettuja aineiston keräämisen ja analyysin menetelmiä sekä aineistoa aiemmista tutki​muk​sista. Toisaalta hänen uudet tuloksensa liittyvät saumattomasti aiemmin julkaistuihin tuloksiin ja näin laajentavat alan yhteistä teoriaa. 

Aina ei ole mahdollista välttää luomasta uusia käsitteitä. Ensinnäkin käsitteistön lainaaminen on mahdollista vain silloin, kun käsitteitä on, eli alaa on jo jonkin verran tutkittu. On myös tavallista, että tutkija, selviteltyään syvällisesti jotakin kysymystä, huomaa tarpeelliseksi korjata aiempien tutkijoiden käyttämiä määritelmiä. 

Ottaessaan uuden käsitteen käyttöön tutkijan täytyy siis ratkaista ainakin kaksi asiaa: käsitteen nimi, ja sen määritelmä. 

Uuden käsitteen nimi. Uusien teoreettisten käsitteiden muodostamisessa usein käytettyjä menetelmiä ovat ainakin seuraavat: 

Yleiskielen sanat. Periaatteessa niitä ei tarvitse määritellä, jos niitä käytetään kunkin kielen sanakirjojen antamissa merkityksissä. Monesti kuitenkin yleiskielen sanoilla on sanakirjassa rinnakkaisia merkityksiä; tällöin tutkijan on aihetta ilmoittaa, mitä määritelmää hän hankkeessaan käyttää. 

Vanha sana uudessa merkityksessä. Tutkijalla on aina oikeus määritellä uudelleen mikä tahansa käsite. Esimerkiksi ydinfyysikot ovat antaneet nimen 'väri' eräälle atomin alkeishiukkasten ominaisuudelle siitä huolimatta, että nuo hiukkaset ovat silmälle näkymättömiä. Väärinkäsitysten vaara on tosin aina lähellä, kun yleisessä käytössä olevalle sanalle annetaan uusi merkitys. Haitaton tapa sen sijaan on ottaa käyttöön ja määritellä uudelleen jokin vanha, yleiskielestä jo lähes poistunut sana kuten 'ikoni' tietokoneohjelman linkkinä. 

Uudissana. Jos tutkija todella katsoo tarvitsevansa uuden, ennen määrittele​mät​tömän suureen tai käsitteen, selvintä olisi jos hän myös keksisi uudissanan tämän luomansa uuden käsitteen nimeksi, jottei se sekoitu vanhoihin. Suomen kieleen on uudissanoja onneksi usein helppo muodostaa, esimerkiksi 'usability' >> 'käytet​tävyys'. Keskieurooppalaisten tutkijoiden tapana on luoda uudissanoja yhdiste​le​mällä kreikan tai latinan sanoja, esim. 'artifact' ('teos') + 'logos' ('tieto') >> 'arteology' ('tuotetiede'). Eräs hätäkeino on lainata käsite ja sen nimi sellaisenaan siitä kielestä millä sitä ensin tutkittiin, esim. saksan 'Gestalt' oli pitkään meilläkin käytössä kunnes keksittiin 'hahmo'. 

Määritelmä. Nimekkeen tarkoitus on antaa käsitteen sisällöstä likimääräinen kuva siten kuin lehtiuutisen otsake kertoo uutisen sisällön pähkinänkuoressa. Jos tutkija haluaa ilmaista käsitteen sisällön tarkemmin, keino siihen on määritelmä. Näitä on kahta lajia: 

- Reaalimääritelmät ilmoittavat miten käsite todetaan tai mitataan empiriasta. Niiden avulla mallit ja teoria saadaan ikään kuin "toimimaan" todellisuudessa, minkä johdosta reaalimääritelmiä myös sanotaan operationaalisiksi määritelmiksi. Jokainen tutkimuksessa käytetty malli tarvitsee empiriaan liittyäkseen vähintään​kin muutamien käsitteiden reaalimääritelmät. 

- Nominaalimääritelmät ilmaisevat käsitteen merkityksen joidenkin jo ennestään määriteltyjen käsitteiden avulla, esimerkiksi seuraavasti: 

Ilmoitetaan se luokka tai laji, johon käsite kuuluu ja miten se eroaa muista tämän luokan käsitteistä. Esimerkiksi "frakki on miesten juhlapuku, johon kuuluu valkea solmuke". 

Ilmoitetaan ne osat, joista käsite koostuu. Esimerkiksi "kloridi on kloorin ja jonkin muun aineen kemiallinen yhdiste". 

Annetaan useita esimerkkejä käsitteen käyttämisestä erilaisissa yhteyksissä. 

Kuvaan alla on merkitty kursiivilla muutamia käsitteitä kuten 'määrä', joiden reaali​määritelmät eli empiiriset mittaustavat ovat helposti ilmaistavissa tai jopa itsestään selviä, kuten tehtaassa valmistettujen tuotteiden lukumäärä tai työtuntien määrä kuukaudessa. 

Lisäksi kuvaan on merkitty lihavoituna edellä mainittujen empiirisesti mitattavien suureiden kautta nominaalisesti määriteltäviä teoreettisia käsitteitä, esimerkiksi 'tuottavuus' = 'valmistettu lukumäärä' / 'työtuntien määrä'. 

Usealla tieteenalalla käsitteistö ja teoria ovat monikerroksiset siten, että reaalisesti määritellyistä käsitteistä koostuu yksi kerros, ja sen varaan on rakennettu yksi tai useampia yhä abstraktimpien nominaalisten käsitteiden kerroksia. Alla on esimerkki vuorovaikutteisen tuotteen käytettävyyteen kuuluvista käsitteistä (Shackelin, 1991, 24, mukaan). 

Kaaviossa ovat oikeassa reunassa empiriaan lähimmin liittyvät ja helpoimmin mitattavat käsitteet, kuten 'käyttämisen nopeus' ja siinä sattuvien 'virheiden määrä'. Näistä on johdettu abstraktimpi käytön 'tehokkuuden' käsite. Tämä yhdessä 'opittavuu​den' kanssa antaa kolmannelle tasolle käsitteen 'käytettävyys', ja niin edelleen. 

Käsitteiden muodostaminen ei ole itsetarkoitus, eikä ole tarpeen edes koota järjestelmää kaikista tutkimuksessa esillä olleista käsitteistä määritelmineen. Vanha ja edelleen pätevä suositus tutkijoille, ns. "Occamin partaveitsi" (Wilhelm Occamilainen toimi 1300-luvun alussa) neuvoo, että teoriaan tulee sisällyttää vain ne käsitteet, joita välttämättä tarvitaan. Olisi mahdotontakin määritellä jokaista raportissa käytet​tyä sanaa. Tutkijan tulisi kuitenkin määritellä ainakin tärkeimmät yleiskielen käytän​nöstä poikkeavat käsitteet. 

Milloin uusia määritelmiä laaditaan, niissä on koetettava toteuttaa seuraavat neljä vaati​musta, ainakin niin hyvin kuin mahdollista (ne näet usein ovat ristiriidassa keskenään): 

Validius eli pätevyys: määritelmän täytyy antaa määriteltävän olemus. Sen pitäisi viitata juuri haluttuun käsitteeseen, eikä johonkin muuhun sitä muistuttavaan asiaan. 

Reliabiliteetti, luotettavuus: käsite pitää voida rekisteröidä täsmällisesti siten, että jos rekisteröinti tai mittaus toistetaan saman tai eri tutkijan toimesta, saadaan aina sama tulos. Etenkin fyysisissä tieteissä tämä onkin usein varsin hyvin toteu​tettavissa, ja monet katsovat reliabiliteetin olevan sama käsite kuin toistettavuus (repeatability). Sen sijaan tutkittaessa ihmisen ainutkertaisia kokemuksia näiden toistaminen samanlaisina on vaikeampaa.

Määritelmän pitää olla niin selkeä, että raportin lukija voisi sitä käyttäen toistaa tutkimuksen ja saada samat tulokset. Määritelmässä ei saa käyttää epäselvää tai kuvaannollista kieltä. 

Määritelmä ei saa olla kehämääritelmä. 

Selityksiä: Kehämääritelmiä ovat kaksi toisiinsa viittaavaa nominaalimääritelmää, joissa käytetyillä käsitteillä ei ole yhtäkään reaalimääritelmää yhdistämässä niitä empiriaan. Kehä syntyy esimerkiksi kahdesta seuraavasta määritelmästä: 

"tarve" = se mikä saa olion toimimaan, ja 

"toiminta" = toimet tarpeiden tyydyttämiseksi. 

Huomattakoon, että kumpi tahansa yllä olevista määritelmistä on yksinään käyttö​kelpoi​nen. Kehä syntyy vasta silloin, jos yritetään käyttää molempia yhtaikaa eikä niitä täsmen​netä millään muulla, empiirisesti todettavalla tavalla.

Eipä kuitenkaan ole sääntöä ilman poikkeusta, ja juuri mestarin tuntee siitä, että hän osaa taidokkaasti poiketa säännöstä. Niinpä MacIntyre (kirjassa After virtue, s.219) määrittelee kylmän rauhallisesti: "Hyvä elämä on elämä, joka on käytetty hyvän elämän tavoittelemiseen" – mikä on kehämääritelmä mutta silti ilmaisee jotakin. 

Validiteettia ja reliabiliteettia voidaan havainnollistaa ajattelemalla tutkimusta, jossa oli tarkoitus mitata esineiden pituuksia. Tällöin käytettiin vahingossa viallista mittakeppiä, joka oli asteikkoineen kutistunut 10 %. Mitan todellinen pituus siis oli 90 cm, vaikka sen asteikossa luki 100 cm. Tällä mitalla tehdyt mittaukset olivat reliaabelit: mitatut esineet saatiin tarkoin oikeaan pituusjärjestykseen ja samanpituiset todettiin asianmukaisesti; jos mittausta toistettiin, saatiin aina sama tulos. Kuitenkaan mittaus ei hyvästä toistetta​vuu​destaan huolimatta ollut validi: se ei ilmoittanut todellisia pituuksia, vaan jotakin muuta. 

Muita esimerkkejä: 

- Kiväärin tähtäin, joka tuottaisi sellaisen tuloksen kuin ylempi kuva oikealla, olisi reliaabeli mutta ei validi. - Alempi tulos todistaisi, että tähtäin on tosin validi, mutta ei reliaabeli. 

- Kello, joka käy Greenwichin aikaa, olisi reliaabeli, mutta Suomessa ei validi ajan mittari.

Luonnontieteiden ja teknisen tutkimuksen suureet ovat enimmäkseen helposti ja eksak​tisti mitattavia, ja niiden määritelmissä voidaan yleensä vaikeuksitta toteuttaa kaikki neljä edellä esitettyä vaatimusta. Sen sijaan ihmisten ja kulttuurin tutkijoita kiinnosta​vien ja usein kvalitatiivisten käsitteiden määritelmissä ei kaikkia neljää vaatimusta aina pystytä toteuttamaan. Tällöin voidaan harkita, mistä vaatimuksesta tingittäisiin. Monesti tingitään validiteetista ja korvataan hankala käsite toisella lähisukuisella, paremmin mitattavalla käsitteellä (toisin sanoen operationalisoidaan eli "mitallistetaan" tuo hankala käsite). 

Esimerkki operationaalisesta määritelmästä: "Älykkyys on se ihmisen ominaisuus, jota mitataan Stanford-Binet'n älykkyystestin avulla." Paremman määritelmän puutteessa voidaan tällaisenkin määritelmän varassa tehdä tutkimusta, vaikka hyvin tiedetään, että eri älykkyystestit antavat eri tuloksia samaakin henkilöä mitattaessa, mikä osoittaa että ne mittaavat jonkin verran eri asioita, eli niiden validiteetti on hieman kyseenalainen. 

Voidaanko määritelmiä muuttaa tai täsmentää työn edistyessä? Etenkin kulttuurin tuotteiden tutkimuksessa näin usein joudutaan teke​mään, kun tutkijan näkemys siitä, mitä hän on tutkimassa, työn edetessä syvenee. Käsitteet useinkin saavat lopullisen sisältönsä vasta raporttia kirjoitettaessa. Erityinen ongelma on vielä taideteosten ja tuotteiden symboliikan ja viestin tutkimuk​sessa: niiden merkityssisältö vaihtelee sen kontekstin mukaan, missä niitä tarkastellaan. 

Määritelmän vaihtamisesta uuteen seuraa se epäkohta, että vanhan määritelmän mukai​sena koottu empiirinen aineisto menee hukkaan, mutta uuden määritelmän kautta saavutettu syvempi ymmärrys saattaa tietenkin olla hyvinkin tämän menetyksen arvoinen. 

Tutkimuksen raportissa käsitteiden määritelmät ilmoitetaan joko omana kohtanaan esimerkiksi raportin johdannossa tai liitteessä, taikka vaihtoehtoisesti tekstissä silloin kun käsite esiintyy ensimmäisen kerran. 

Asteikot ja muut kuvaamisen kielet

Reaalimääritelmä toimii siteenä empirian ja teorian välillä, eli sen tulee luotettavasti liittyä toisaalta tutkimuskohteeseen, toisaalta tutkimushankkeessa käytettävään malliin. 

Jos kohdetta on tutkittu aiemmin, tutkija voi usein säästää vaivojaan soveltamalla uudel​leen aiemmissa tutkimuksissa jo käytettyjä reaalimääritelmiä tai ehkä muokkaamalla niitä sopivam​miksi. Jos kuitenkin uusi määritelmä joudutaan laatimaan, sopiva menettely saattaa olla jokin seuraavista: 

1. Yksittäistapausten nimeäminen. Se ei tosin juuri edistä yleisen teorian muodostu​mista, mutta monografiassa ja dokumentoinnissa menettely on hyvinkin tavallinen, esimer​kiksi "Parthenon", "Le Corbusier". 

2. Sanallisesti voidaan kuvata kaikkea sitä, mitä puhumalla voidaan esittää, toisin sanoen näin voidaan tutkia mitä tahansa ihmiskulttuurin ilmiötä. Kun sanallisessa esityksessä usein keskeisiä ovat laatusanat, tätä esitystapaa myös sanotaan "kvalitatiiviseksi". 

3. Näkyvän muodon esittäminen on monesti tarpeen taiteen tai teollisuuden tuotteita tutkit​taessa. Yksittäisten esineiden muotojen rekiste​röiminen, josta esimerkkejä on sivulla Erreur ! Signet non défini., on helppoa, mutta näistä syntyvän suuremman aineis​ton analysoiminen oli hankalaa etenkin ennen tietokoneiden aikaa. Tavallinen metodi on nimetä tai koodata tyypilliset muodot ja sitten jatkaa analyysiä sanallisena tai taulukointina. On myös mahdollista analysoida muotoja välittömästi, ilman sanoiksi tai koodeiksi kääntämistä. 

4. Nominaaliasteikon laatiminen ja aineiston koodaaminen eli litteroiminen sen avulla tiivistää tietoaineiston tehokkaasti, jos tutkijaa kiinnostaa vain yksi tai muutama tutkittavan ilmiön ominaisuus. Koodimerkintänä on tavallisesti numero tai kirjain. Nominaaliasteikot ovat luonteeltaan epäjatkuvia, eli ominaisuudella voi olla vain tiettyjä (eli diskreettejä) arvoja, mutta ei näiden väliarvoja. Asteikon epäjatkuvuus voi olla kätevää tutkimuk​sessa, sillä aineisto saadaan sen jälkeen luokitelluksi ja nähdään tapausten lukumäärä kussakin luokassa. Tässä siis on eräs keino muuttaa laadullista aineistoa määrälliseksi, jos tätä halutaan esimerkiksi sen analysoimisen helpottamiseksi.

Muutamat arkielämässä taikka hallinnossa käytetyt nominaaliset jaottelut sopivat tutkimuksessakin sovellettavaksi, kuten jako sukupuolen tai kansallisuuden mukaan. 

Toisaalta on lukuisia ihmisen (ja muidenkin tutkimuskohteiden) ominaisuuksia, joiden arvot eivät suinkaan noudata mitään selvää luokkajakoa. Jos esimerkiksi mitataan joukosta ihmisiä vaikkapa heidän pituutensa, älykkyytensä tai makumieltymyksensä, käy yleensä ilmi, että kaikki nämä saadut arvot jakautuvat osapuilleen oikealla esitetyn ylemmän jakauman mukaan, jota tutkijat siksi ovat alkaneet nimittää "normaalijakaumaksi". Alemman kuvion tapaiset jakaumat ovat todellisuudessa harvinaisia. Sama koskee monia muitakin empiirisestä aineistosta mitattavia laatutekijöitä. Normaalijakautuneenkin aineiston koodaaminen ja luokittelu on kyllä aina mahdollista, mutta onko se järkevää, on tutkijan harkittava.

5. Järjestysasteikko (ordinal scale) asettaa yksilöt tai tapaukset jonoon, esimerkiksi suuruusjärjestykseen, ottamatta kuitenkaan kantaa siihen miten suuria yksilöiden väliset erot ovat. Tällainen asteikko on esimerkiksi värikartan hienojakoinen jaottelu vihreästä eri vivahteiden kautta siniseen. Samoin makupreferenssit: "tämä kangas on kauniimpi kuin tuo". Lähinnä järjestysasteikoksi on tulkittava myös kyselytutkimuksissa usein käytetty sana-asteikko, esimerkiksi: 

kaunis    ruma 

Yllä olevassa asteikossa käsite ’kauneus’, joka yleensä arvioidaan sanallisesti eli laadullisena, on mitallistettu eli operationalisoitu numeerisesti mitattavaksi. Tutkijan asiana on harkita, tekeekö tällainen menettely oikeutta käsitteelle.

Useimmat (mutta ei kaikki) järjestysasteikot ovat epäjatkuvia, eli suureella voi olla vain tiettyjä (eli diskreettejä) arvoja, mutta ei näiden väliarvoja. 

6. Aritmeettisten asteikkojen jakovälit ovat tasasuuret. Useimmiten nämä asteikot myös ovat jatkuvia, eli mahdollisten arvojen määrä on ääretön. Ne täten antavat mahdolli​suu​den mitata suuretta hyvin täsmällisesti. Useimmat fysiikan suureet mitataan näin. Alaryhminä joskus erotetaan seuraavat, joskin näiden ero on käytännössä vähäinen: 

· 6a. Välimatka-asteikko (interval scale). Tästä asteikosta puuttuu absoluuttinen nollapiste, joten sillä mitattuja arvoja ei ole mielekästä jakaa eikä kertoa, eikä muodostaa kahden arvon suhdetta. Sen sijaan arvojen erotukset eli välimatkat ovat mielekkäitä käsitteitä. Esimerkkejä ovat lämpömittarin (jatkuva) asteikko ja vuosilukujen (epäjatkuva) sarja, joissa tosin on eräänlaiset nollapisteet, mutta ne ovat sopimuksenvaraiset eli ne voisivat yhtä hyvin olla muussakin kohdassa. 
Myös ihmisen psyykeä mitattaessa nollatulos on harvoin mielekäs, jolloin mittaus​tulokset on katsottava intervallisuureiksi: emme voi sanoa, että "Eeva on kaksi kertaa älykkäämpi kuin Kalle" vaikka tulokset älykkyystestissä olisivat 150 ja 75. 

· 6b. Suhdeasteikko (ratio scale) on muuten sama kuin välimatka-asteikko, mutta lisäksi siihen kuuluu absoluuttinen nollapiste, kun taas negatiiviset arvot usein puuttuvat. Esimerkkejä ovat henkilön ikä, pituus ja paino. Mittaus​tuloksia voidaan käsitellä kaikilla neljällä laskutavalla; voidaan myös muodostaa kahden arvon suhde (ratio), josta asteikko on saanut nimensäkin. 

Virheiden vähentäminen

Käsitteiden määritelmiä valmisteltaessa tutkijan kannattaa etukäteen pohtia, miten aineisto tullaan keräämään näiden määritelmien mukaan, ja millaisia vaikeuksia siinä mahdollisesti voi tulla vastaan. Pohdinta voi auttaa välttämään turhaa työtä, virheitä ja tulosten tarpeetonta hajontaa. 

Mitä tarkoittaa virhe? Tutkimus tavallisesti pyrkii löytämään kohteestaan yleispäteviä, invariantteja rakenteita, jotka yleensä ilmenevät kohteesta tallennetuissa tiedoissa jonkin​laisena systemaattisena vaihteluna. Tämän tutkijaa kiinnostavan vaihtelun ohella empi​riasta koottaviin tietoihin tavallisesti tulee mukaan myös muuta, häiritsevää vaihte​lua, ja se olisi tutkimuksen kannalta hyödyllistä saada mahdollisimman vähäiseksi. Sen tavalli​simmat lähteet ovat mittausvirheet, häiriöt ja tutkijan subjektiivisuus. Jokaista näistä kolmesta virhelähteestä tarkastellaan alempana. 

Mittausvirheet. Mittari on laite tai järjestely, jolla tutkija rekisteröi tutkimuskohteesta selvitettävät asiat. Mittareita eivät siis ole vain mekaaniset ja elektroniset laitteet, vaan myös kyselyissä ja havainnoinnissa käytetyt asteikot, kuten: 

miellyttävä  epämiellyttävä

Mittareissa mahdollisista virheistä kaiketi pahin olisi se, että se mittaisi väärää asiaa. Mittarin pitää siis olla validi. Toiseksi sen pitää olla mahdollisimman reliaabeli, siten että mittausta toistettaessa saadaan aina sama tulos. Jotta lisäksi erilaisten kohteiden väliset erot saadaan esiin, tarvitaan riittävä erotuskyky eli erottelukyky (engl. resolution; least count). Tämä tarkoittaa pienintä mitattavissa olevaa suureen muutosta. 

Käytännössä mikään mittari ei ole täysin reliaabeli, vaan mittaukseen aina sisältyy pieni mittausvirhe (engl. error of measurement), eli ero mittaustuloksen ja oikean arvon välillä. Ehdottomasti oikeaa arvoa ei käytännössä voida saada selville; niinpä ei mittaus​virhettä​kään. Virhettä voidaan kuitenkin pienentää. Tällöin on tarkasteltava erikseen mittaus​virheen kahta komponenttia. 

Esimerkissä (kuva alla) on jostakin hankalasta kohteesta jouduttu tekemään peräti 172 mittausta, ja tuloksia esittävät pikku neliöt. Pienin mitattu arvo on siinä =5, suurin =34, ja kaikkien tulosten keskiarvo on 17,0. 

Satunnaisvirhe (random error) tarkoittaa yhden mittaustuloksen poikkeamaa kaikkien mittausten keskiarvosta. Esimerkiksi mittauksessa, jossa tulokseksi saatiin 32, satunnais​virhe on 32-17=15. 

Satunnaisvirhettä voidaan mitata samoin kuin mitä tahansa hajontaa, eli esimerkiksi laskemalla mittaustulosten keskihajonta (s. +++. Pieni hajonta tarkoittaa samaa kuin hyvä toistettavuus (reliabiliteetti). Tavallinen joskin kaavamainen keino satunnaisvirheen poistamiseksi on laskea tulosten keskiarvo. 

Systemaattinen virhe tarkoittaa mittaustulosten keskiarvon poikkeamaa suureen todellisesta arvosta (jota ei tutkimuksessa monestikaan tiedetä). Kuvan esimerkissä se on 24-17=7. Systemaattinen virhe pysyy samana mittausta toistettaessa, joten sitä on vaikeata huomata tutkimuksessa. Se tarkoittaa samalla, että mittari ei ole täysin validi. 

Joissakin tapauksissa mittari voidaan kalibroida mittaamalla sillä ensiksi tai jälkeenpäin kohteita, joiden oikea arvo tiedetään varmasti. Ellei tämä keino ole mahdollinen, voidaan yrittää mitata kohdetta useilla erilaisilla mittareilla tai metodeilla. Jos systemaattinen virhe saadaan selville mittausten tultua jo suoritetuiksi, se poistetaan siten, että mittaustulokset normalisoidaan. 

Mittauslaitteet usein valmistetaan standardoituihin tarkkuusluokkiin. Valmistaja takaa, että kokonaisvirhe (systemaattinen + satunnainen) pysyy laitetta ohjeiden mukaan käytettäessä tiettyä rajaa pienempänä. 

Häiriöt. Jotakin ilmiötä tutkittaessa tavallisesti halutaan saada selville, mistä se aiheutuu tai miten siihen vaikuttaa jokin ”selittävä” tekijä. Tutkijan harmiksi vain tavallisesti on niin, että kohteeseen vaikuttaa tämän kiinnostavan tekijän ohella muitakin tekijöitä, joiden vaikutus voi peittää alleen tutkijaa kiinnostavan vaikutussuhteen. Tutkijan kannalta katsottuna nämä ei-toivotut (joskin sinänsä usein aivan luonnolliset) tekijät ovat häiriöitä. Niistä voi kärsiä mikä tahansa tietojen keräämisen menetelmä, kuten havainnointi, haastattelu tai kyselylomakkeen täyttäminen. 

Tutkimuksen aineiston pitämiseksi häiriöttömänä on kaksi tapaa: joko estetään itse häiriöt, taikka poistetaan niiden vaikutukset häiriintyneestä aineistosta. 

Häiriösuojaus, häiriöiden estäminen tai vähentäminen voidaan toteuttaa ensinnäkin valitsemalla häiriötön ympäristö tietojen keräämistä varten, esimerkiksi hiljainen huone havaintoja, haastattelua tai kyselylomakkeen täyttä​mistä varten. Joissakin tapauksissa on mahdollista suojata tutkimuskohde häiriöiltä. Näin menetellään yleisesti laboratoriossa järjestettävissä koeasetelmissa (s. 85). 

Tässä on kuitenkin muistettava, että suojaus, ihmisten toiminnan siirtäminen muuhun kuin sen luonnolliseen ympäristöön ja yleensä kaikki kohteen luonnollisen toiminnan manipulointi saattaa muuttaa toimintaa vaikeasti arvioitavalla tavalla. Se siis heikentää saatavien tulosten validiteettia. 

Lisäksi tutkijan toiminta sinänsä, kuten mittaaminen tai kysymysten esittäminen haastattelussa voi aiheuttaa tietyn häiriön. Sen vähentämiseksi on kehitetty epäsuoria tutkimusmetodeja, ks. sivua +++. 

Häiriöiden vaikutusten poistaminen kootuista tiedoista jälkeenpäin on mahdollista useilla tavoilla. Menetelmän valinta riippuu siitä, tunnetaanko häiriötekijän vaikutus ennestään vai ei, ja onko se selvitettävissä tutkimushankkeen puitteissa.

Jos häiriötekijän vaikutus tunnetaan eli häiriö on systemaattinen, se voidaan helposti korjata kerätyistä tiedoista, eli tiedot “normalisoidaan”. Jos esimerkiksi tutkitaan tietyn tuotteen hinnan pitkä​aikaista kehitystä, inflaation vaikutus voidaan poistaa jakamalla jokainen hinta ostohetken hintaindeksillä. 

Jos häiriötekijän vaikutusta ei tunneta, häiriötä on tapana nimittää satunnais​virheeksi (jolloin asiaa katsotaan tutkijan kannalta - todellisuudessa häiriö saattaa aiheutua hyvinkin epä​satun​naisista tekijöistä). Jos aineisto on numerollinen ja sitä on tarpeeksi monesta tapauksesta, satunnaisvirhe poistetaan laskemalla aineistosta jokin keskiluku, sivu 120. Laatu​käsittein koottu aineisto tavallisesti ensin litteroidaan eli merkitään siinä toistuvat yksityis​kohdat koodein, sitten luokitellaan saadut koodi​merkinnät ja todetaan niistä tavallisimmat, jättäen harvinaisemmat tapaukset huomiotta. Aineiston hajonnan suuruus ratkaisee, miten suuri aineisto tarvitaan satunnaisvirheen poistamiseksi, ja usein joudutaan hankkimaan lisää aineistoa.

Tutkijan subjektiivisuus. Jos tutkijan uskomukset ja asenteet vaikuttavat havaintoihin, niiden sanotaan olevan subjektiivisia; ellei vaikutusta ole, objektiivisia. Subjektiivisuus voi ilmetä myös tutkimushankkeen myöhemmissä vaiheissa, havaintoja tulkittaessa. 

Koska subjektiivisuus aiheutuu henkilön uskomuksista ja asenteista, jotka yleensä muuttuvat vain hitaasti, sen aiheuttama virhe on systemaattinen: kaikissa saman henkilön keräämissä tiedoissa on tendenssi saman suuntainen. 

Toteavassa tutkimuksessa subjektiivisuus on yleensä melko helppoa välttää, etenkin luonnon​tieteissä, joiden kohteisiin tutkijalla harvoin on henkilökohtaista sidettä tai tarvet​ta eläytyä. Sen sijaan silloin, kun kohteena on ihmisten toiminta, sen motiivit ja tulokset, tutkija saattaa liiaksi eläytyä kohteeseensa ja katsoa sitä vain omista lähtö​kohdistaan. Näin voi helposti käydä silloin, kun taiteilija tai muotoilija tutkii omaa tai kollegojensa tuotantoa. Aiemmin monet tiedemiehet katsoivat, että omaa toimintaa ei ollenkaan voisi objektiivisesti tutkia. Nykyisin yleisempi näkemys on, että tuotteen tekijä on sen paras tuntija ja voi täten myös tutkijana hyödyttää alan teorian ja tuotteiden kehitystä. 

Ohjaavassa tutkimuksessa, joka pyrkii parantamaan kohdetta tai myöhempiä samanlaisia kohteita, mielipiteet siitä, mitä parantaminen tarkoittaa, olisi yleensä koottava niiltä ihmisiltä, jotka tulevat kohtaamaan hankkeen tulokset, katso sivua 157. Subjektiivisuus näiden ihmisten näkökohtia koottaessa merkitsee sitä, että tutkija sekoittaa niihin omia mielipiteitään ja tulkitsee muiden ihmisten lausumia omien mieltymystensä valossa. Toinen tavallinen subjektiivisuuden ilmenemistapa on se, että tutkija kokonaan sivuuttaa jonkin osapuolen, taikka ympäristönäkökohdat.

Ohjaavissa tutkimuksen ja kehittämisen hankkeissa on monesti vaikeaa täysin toteuttaa puolueettomuuden vaatimusta. Hankkeeseen palkatut tutkijat ovat usein vahvastikin sitoutuneita edistämään työn rahoittajan arvoja ja tavoitteita. Mitä tämä "kehittäminen" sitten tarkemmin merkitsee, se on usein ainakin alustavasti määritelty suunnitelmissa, jotka on ehkä hyväksytty jo ennen tutkijan palkkaamista. Periaatteessa tällöinkin tutkijan pitäisi pyrkiä noudattamaan objektiivisuuden tavoitetta, jonka mukaan tutkijan tai rahoittajan asenteet eivät saisi näkyä kerätyissä tiedoissa taikka kohderyhmiltä kootuissa mielipiteissä. Objektiivisen näkökulman turvaamiseksi tutkijan käytettävissä olevat keinot ovat hieman erilaiset siitä riippuen, työskenteleekö tutkija yksin vai ryhmässä. 

Yksinään toimiva tutkija voi torjua puolueellisuuttaan siten, että hän koettaa itse tiedostaa omat asenteensa, ja oikeastaan hänen pitäisi niistä myös kertoa raportissa lukijan tiedoksi. Tiedostamisen avuksi tutkija voi asettaa itselleen seuraavia kysymyksiä: 

· Tunnenko myötätuntoa taikka vastenmielisyyttä tutkimiani ihmisiä kohtaan? 

· Onko tutkittavana oleva prosessi mielestäni hyödyllinen taikka haitallinen? 

· Olisiko jokin tutkimuksen lopputulos minulle mieluisampi kuin jokin muu? 

Lisäksi voi tarkastella ulkopuolisia voimia, jotka ehkä saattaisivat värittää tutkimuksessa tehtäviä muistiinpanoja. Tähän sopivia kysymyksiä ovat esimerkiksi: 

· Odottaako työnantajani tai tutkimukseni rahoittaja tutkimukselta jotakin nimenomaista tulosta? 

· Onko mahdollista, että tutkimuksen tulos tulee saamaan yleisöltä taikka joltakin voimakkaalta eturyhmältä erityisen lämpimän taikka kylmän vastaanoton? 

Ryhmänä toimiville tutkijoille asenteiden kartoitus onnistuu helpoimmin yhteisessä keskustelussa. Lisäksi, kun tietojen kerääjinä on rinnakkain useita tutkimusapulaisia, eri työntekijöiden hieman erilaisista työtavoista ja tulkinnoista aiheutuu usein systemaattista tulosten hajontaa. Sitä voidaan vähentää siten, että tutkija antaa apulaisilleen tarkat menettelyohjeet ja toimintaa harjoitellaan yhdessä.

Mallit

Empiirisen tutkimuksen kohde on konkreettisessa reaalimaailmassa eli empiriassa, kuten tutkijat sitä nimittävät. Useimpien tutkimushankkeiden ensimmäinen tavoite onkin laatia kohteesta kuvaus ajattelun, käsitteiden ja teorian maailmaan. Tästä kuvauksesta tutkijat käyttävät nimeä malli, kuten nähdään kuviossa oikealla. Tutkimushankkeen alkuvaiheissa malli usein on olemassa vain ideana tutkijan mielessä, mutta siitä se kyllä vähitellen siirtyy myös paperille tai tietokoneeseen.

Tutkimushankkeissa käytetään kahdenlaisia teoreettista malleja: niitä, jotka esittävät yhtä empiiristä kohdetta tai tapausta, ja toisaalta sellaisia malleja, jotka kuvaavat kokonaista samantapaisten kohteiden tai tapausten perusjoukkoa.

Ensimmäisessä vaihtoehdossa, tapaustutkimuksessa, on kohteena vain yksi esine tai tapahtuma, ja malli tietenkin silloin esittää tätä. Sen sijaan kaikissa muissa tutkimuksen tyypeissä kohteena on koko joukko samantyyppisiä tapauksia, ja tällöin mallilla pyritään kuvaamaan sitä, mikä on yhteistä kaikille tapauksille (tai ainakin useimmille niistä). Sikäli kuin tämä onnistuu, mallin sanotaan olevan yleinen.

Viimeksi mainittu empiirisen tutkimuksen päämäärä - laatia yksi ainoa yleistettävä malli kuvaamaan suurta joukkoa empiirisiä havaintoja - on monesti vaikea tai mahdoton täysin toteuttaa. Useimmat tutkijat ovatkin nykyisin sitä mieltä, että on sekä käytännössä että periaatteessa mahdotonta laatia ehdottoman luotettavaa mallia jostakin havaintojen luokasta. Olisi näet ensinnäkin useimmiten mahdotonta luetella kaikki luokkaan kuuluvat tapaukset, toiseksi päästä niihin käsiksi, kolmanneksi poimia niistä harhaton näyte, ja vihdoin kaikissa empiirisissa havainnoissa voi tulla virheitä. Kaiken kaikkiaan on mahdotonta kokonaan sulkea pois sitä mahdollisuutta, että ainakin yksi tapaus jää huomaamatta, joka mitätöi koko yleisen mallin tai ainakin estää meitä väittämästä, että se olisi ehdottomasti "tosi".

Vaikka täten tutkijat nykyisin katsovat, ettei mikään yleinen malli voi olla täysin luotettava, tällaisia malleja kuitenkin tehdään yhtä mittaa lähes jokaisessa tutkimushankkeessa. Syy on se, että puutteineenkin ne kuuluvat tutkimuksen hyödyllisimpiin työvälineisiin. Sitä paitsi ne ovat korvaamattomia tutkimustulosten välittämisessä käytännön sovelluksiin.

Tutkimushankkeessa yleinen malli auttaa analysoimaan kohteesta saatuja tietoja ja saamaan niistä esiin vastauksen tutkimuksen lähtökohtana olevaan ongelmaan. Mallissa ei siksi pidä luetella jokaisen tutkitun kohteen kaikkia ominaisuuksia, vaan ainoastaan kussakin tutkimuksessa "kiinnostavat" asiat eli ne, jotka jotenkin kytkeytyvät tutkimuksen tarkoitukseen. Aineiston rajaaminen vain olennaisiin mittauksiin ja ominaisuuksiin auttaa sen käsittelemistä ja vastauksen löytämistä hankkeessa asetettuihin kysymyksiin.

Malli onkin mainio keino sellaisten rakenteiden tai säännönmukaisuuksien esittämiseen, jotka esiintyvät useissa tai kaikissa tutkimusaineiston tapauksissa. Näitä säännönmukaisuuksia on tapana nimittää invariansseiksi, sillä ne eivät paljoakaan varioi eli vaihtele kohteesta toiseen. Kuten yllä jo todettiin, ei tosin ole varmaa, että ne pitäisivät paikkansa tutkitun aineiston ulkopuolella. Kuitenkin tällainen yleistäminen joudutaan tekemään aina, jos tutkimuksen tuloksia halutaan soveltaa käytäntöön esimerkiksi ennustamalla tutkimuskohteen tulevaa kehitystä (kaavio vasemmalla) , tai kehittämällä uusia tuotteita (alla oikealla). Niinpä lähes kaikki tutkijat kaiken aikaa tekevätkin empiirisestä aineistostaan varsin rohkeita yleistyksiä.

Uskalias yleistäminen toimii usein varsin hyvin käytännössä, sillä tutkimustoiminta on nykyisin niin vilkasta, että liioitellut yleistykset paljastuvat ja korjataan ennemmin tai myöhemmin. Toteavan eli perustutkimuksen tulokset tulevat varsin tehokkaasti testatuiksi ensinnäkin tieteenalan sisäisen kritiikin kautta ja toiseksi sitten, kun muut tutkijat käyttävät niitä oman työnsä lähtökohtana. Ohjaavan eli "soveltavan" tutkimuksen tulosten ja ehdotusten lopullinen testi saadaan heti, kun niitä yritetään soveltaa käytäntöön. 

Tieteellisten mallien rakennuskivinä ovat käsitteet, käsitteiden väliset suhteet sekä joidenkin käsitteiden reaalimääritelmät (sivu Erreur ! Signet non défini.), joiden kautta malli käännetään empirian kielelle ja päinvastoin. Kaikista näistä yhdessä koostuu mallissa käytetty mallinnuskieli eli mallikieli. Tutkijalla on täysi vapaus valita mallinnuskieli niin, että se mahdollisimman selkeästi tuo ilmi tärkeiksi katsotut kohteiden piirteet. 

Tutkijalla on täysi vapaus valita mallinnuskieli niin, että se mahdollisimman selkeästi tuo ilmi tärkeiksi katsotut mallin käsitteet ja suhteet. Eri tieteissä on käytössä lukuisia erityyppisiä mallinnuskieliä. Taiteiden maailmaa tunteva tutkija voi panna merkille, että näillä kielillä on jonkin verran yhteistä eräiden taiteiden esitystapojen kanssa. Tämä on varsin luonnollista, onhan taiteissa tavallinen päämäärä "saattaa näkymätön näkyväksi" eli esittää tavanomaisten näkyvien kohteiden kautta jokin yleisempi sanoma.

Tutkijan olisi edullista löytää sellainen mallinnuskieli, että malli pystyisi palvelemaan tutkimushanketta useassa eri vaiheessa: empiirisen aineiston keräämisen vaiheessa malliin tulisi voida kytkeä kaikki yksittäiset tapaukset, kun taas analyysin vaiheessa mallin pitäisi kuvata aineistoa kokonaisuudessaan tai siitä löytyneitä invariansseja (s. 234). Lopuksi tutkimuksen tulokset pitäisi esittää niiden tuleville käyttäjille ymmärrettävästi. Saattaa olla vaikeata löytää kaikkia näitä tarpeita palveleva esitystapa. Toisinaan voidaan käyttää tutkimushankkeen eri vaiheissa eri esitystapaa. 

Tavallisia mallikieliä tutkimuksissa ovat sanallinen esitys, kuvaesitys sekä topologiset, aritmeettiset ja analogiset mallit. Tämä lista ei ole mitenkään kattava, sillä tutkijat kehittävät jatkuvasti uusia esitys​tapoja sitä mukaa kuin uuden tyyppisiä tutkimustuloksia tulee julkaistavaksi. Tämä on aivan paikallaan, kunhan kukin tutkija vain pitää huolen siitä, että myös raportin lukijoille tehdään esitystapa ja symbolit selviksi. 

Alla selostetaan kutakin mallityyppiä tarkemmin. Kunkin kohdalla tarkastellaan myös sen mahdollisuuksia esittää eräitä usein ongelmallisia mallin "ulottuvuuksia", joita ovat etenkin aika, subjektiivinen vaihtelu, epävarmuuden aste, sekä ohjaavuus, mikäli sitä mallissa esiintyy. 

Sanalliset kuvaukset

Kohteen kuvaaminen luonnollisen kielen sanoin on kaiketi tavallisin tieteellisen mallin tyyppi. Kun siinä etenkin adjektiivit tulevat runsaaseen käyttöön, tällaista tutkimusta usein sanotaan laadulliseksi, kvalitatiiviseksi. Se sopii etenkin niihin tutkimuskohteen ominaisuuksiin, joilla on ihmiselle henkistä merkitystä; tämähän selitetään parhaiten sanoin. Vaikkei näin olisikaan, usein myös mittauksin tai kuvia kokoamalla alkanut tutkimus loppuvaiheessa siirtyy sanalliseen esitykseen, sillä se on monesti paras tapa aineistosta löydettyjen yleisten piirteiden esittämiseen. 

Esimerkiksi Prihan tutkimuksessa kirkkotekstiileistä (1991, 141) lueteltiin 1910-luvun tekstiilien kuva-aiheita: 

... "Risti, voitonlippua kantava karitsa, poikasiaan ruokkiva pelikaani, Pyhän Hengen kyyhky, öljypuun oksaa kantava kyyhky, silmä, kolme yhteenpunottua ympyrää, erilaiset Kristus-monogrammit sekä kasveista ruusu, lilja, orjantappura, palmu ja viljantähkä."

Pintapuolisesti ajatellen voisi luulla, että tutkimuksessa tällaiset kuva-aiheet parhaiten esitettäisiin juuri kuvina, ja Prihan tutkimuksessa onkin paljon kuvia. Mutta niiden tarkempi silmäily paljastaa piankin, että kuva-aiheiden (kuten ristin) tarkempi muoto eri kohteissa vaihtelee suuresti. Se, mikä on kullekin kuva-aiheelle ominaista ja yhteistä, saadaan tässä tapauksessa parhaiten esille sanallisin kuvauksin. 

Sanallisesti esitettäväksi soveltuvia malleja ovat laadulliset vertailut, kehityskulut, vaikutussuhteet sekä myös määrällisten tilastollisten yhteyksien selitykset.

Aikadimensio esitetään helposti sanallisesti: "kehittyy", "trendinä on..." yms. 

Vaihtelun esittäminen ei tuota ongelmia: "Kohteet olivat yleensä tällaisia, mutta muutamat olivat ..." jne. Myös epävarmuuden asteen voi esittää sopivan sananvalinnan avulla: "useimmiten" jne. Jos tarvitaan täsmällisempää esitystä, tekstiin on helppoa lisätä prosenttilukuja tai taulukoita. 

Samoin ohjaava näkökulma esitetään helposti adjektiiveja käyttäen. Sanallinen esitys onkin usein käytössä tuotekehityshankkeen alkuvaiheissa, tuotteelle asetettujen vaatimusten selostamisessa.
Tekstimuotoisten tutkimusraporttien esitystapa on säilynyt meidän päiviimme asti lähes samanlaisena kuin se oli jo antiikissa, eli siinä ei paljoa käytetä hyväksi niitä ilmaisu​keinoja, joita nykyinen painotekniikka voisi tarjota, tietokoneista ja multimediasta puhumattakaan. Kursiivi, lihavointi, tekstikoot, fontit, tekstin tai taustan värit löytyvät nykyisin jokaisesta tulostimesta, eikä niitä tarvitse pitää vain koristeina - ne voisivat hyvin välittää lukijalle tiedoksi joitakin käsitemallin tärkeitä ulottuvuuksia, kunhan tutkija vain ensin ne näin määrittelisi.

Kuvaesitykset

Kuvaesityksessä (engl. icon model) pyritään kuvamaiseen yhdennäköisyyteen kohteen kanssa ja vain esitystapaa kuten mittakaavaa ja värejä muutetaan, yleensä yksin​kertais​tamalla, karsimalla esityksestä ei-kiinnostavia detaljeja ja korostamalla tutkimushank​keen kannalta tärkeitä asioita. Näitä yleensä ovat kaikille tai ainakin useille tutkimus​kohteille yhteiset piirteet eli invarianssit. 

Ikonimalleja ovat kaikki kuvat, esimerkiksi valokuvat, mutta useimmiten näitä tehok​kaam​pi tapa invarianssin tai muun tutkimustuloksen esittämiseen on piirros. Siinä tutkija pystyy esittämään tarkalleen sen asian, joka on tärkeä, ja muut asiat jätetään pois. 

Joissakin tapauksissa voidaan esineen kuvaustapa lainata kyseisten esineiden suunnittelijoilta. Nämä kuvaustavat kuitenkin on kehitetty tuotteiden valmistamista varten, joten monesti niiden avulla on vaikea korostaa jotakin sellaista asiaa, joka olisi tutkimuksessa kiinnostava. Niinpä tutkija saattaa toisinaan joutua kehittämään oman esitystapansa. Se voi esimerkiksi olla perspektiivinen viivapiirros, josta yksinkertaisesti jätetään pois ei-kiinnostavat tai satunnaisesti vaihtelevat asiat. 

Aikadimensio, esimerkiksi tuotteen muuttuminen historian kuluessa, on hieman hankala mahduttaa kaksi​ulotteiseen kuvaan, jonka dimensiot ovat jo käytössä fyysisen muodon kuvaami​sessa. Tavallinen ratkaisu on kuvasarja joka esittää kohteen eri ajankohtina. Toisen ratkaisun tarjoaa nykyisen tv- ja tietokonetekniikan elävä kuva eli animaatio. 

Epävarmuuden aste voidaan piirroksissa esittää vaikkapa erilaisin viivatyypein, kuten muinaisen ruukun kuvassa oikealla. Siinä on ruukun kahva piirretty katkoviivoin, sillä sitä ei löytynyt kaivauksissa eikä sen tarkkaa muotoa siis tiedetä; katkoviiva esittää tutkijan asiantuntemukseen perustuvan arvauksen siitä. 

Milloin tapausten välistä vaihtelua on tarpeen kuvata, se voitaisiin tehdä esimerkiksi projisoimalla ääriviivakuvia päällekkäin. 

Ohjaavia kuvamalleja ovat esimerkiksi uuden tuotteen kehit​tämisessä laadittavat, asteittain täsmentyvät piirrokset ja kolmi​ulotteiset mallit uudesta tuotteesta.

Topologiset mallit

Topologisen mallin elementtien sijoittelu kuvastaa kohteen rakennetta. Se sopii niin kohteiden ryhmittelyyn kuin myös käsitteiden välisten suhteiden osoittamiseen. Viimeksi mainitusta on esimerkkejä sivulla Erreur ! Signet non défini..

Yksittäistapauksia, kuten ihmisiä tai tapahtumia, voidaan myös ryhmitellä eli luokitella topologisesti, esimerkiksi asunnon sisustusten luokitus oikealla loogisen puun muodossa. Tämä on hyvä esitystapa silloin, jos jokainen yksilö ja jokainen luokka kuuluu selvästi vain yhteen ylempään luokkaan. 

Jos taas luokitus on epävarma tai osittainen, parempi esitystapa saattaa olla Venn-kaavio eli Vennin diagrammi, vasemmalla. Esimerkissä ruokapöytä kuuluu samanaikaisesti  kahteen luokkaan. 

Tutkija voi harkita, onko tarvetta antaa jokin merkitys symbolien koolle: tarkoittaako kaaviossa kookas laatikko sitä, että siihen kuuluu paljon yksilöitä? Toinen kysymys on mallin elementtejä kuvaavan symbolin muoto: tavanomaisen laatikon sijasta voidaan käyttää palloja tai mitä kuvioita tahansa, joille annetaan jokin merkitys. Tutkijan asiana on antaa kaavion yhteydessä sen luku​ohjeet, eli esitystavan symboliikan selitys. Tässä on kuitenkin syytä olla varovainen, sillä jokainen raportin lukija ei ehkä ole halukas opettelemaan laajoja uusia symbolikieliä. 

Topologinen malli on erityisen luonteva silloin, kun jokin esitettävä suure liittyy maan​tieteellisiin alueisiin. Tällöin otetaan mallin pohjaksi kohdetta kuvaava kartta. Tästä esitystavasta käytetään nimeä kartogrammi. 

Toisaalta topologisen mallin elementtien sijoittelun kautta voidaan kuvata mitä tahansa aineiston muuttujaa. Elementtien välisen suhteen voimak​kuutta[image: image75.png]EMPIRIA TEORIA

 tai laatua voi symboloida elementtien välinen etäisyys tai niitä yhdistävien viivojen muoto (katko​viivat, nuolet), leveys tai väri. Näin tulee mahdolliseksi esittää saman​aikaisesti useita elementtien suhteiden dimensioita. Esimerkiksi asunnon yhteys​kaaviossa nuolien suunta ja vahvuus kuvaavat liikenteen määrää, kuva vasemmal​la. Nuolien avulla esitetään usein myös kausaali- ja vaikutussuhteita. 

Unified Modeling Language (UML) on paljon käytetty topologinen mallinnuskieli johonkin systeemiin kuuluvien elementtien välisten suhteiden kuvaamista ja suunnittelua varten. Sillä voidaan esittää muun muassa luokitteluja, olioiden käyttöä, toimintoja ja niiden sarjoja, asiantiloja ja yhteistoimintaa, ja se on käytössä etenkin liike-elämän, teollisuuden ja tietotekniikan tutkimuksessa ja suunnittelussa. Sen standardit löytyvät vapaasti internetistä, ja ne määrittelevät tarkasti, miten kaavakuvat piirretään ja mitä kukin symboli tarkoittaa.

Esimerkiksi kahvin ostoretkeä kuvaavassa kaaviossa vasemmalla ylimmät vinoneliöt tarkoit​tavat prosessin haarautumia (branch) eli vaihtoehtoja, joiden toteutumisehdot on merkitty hakasulkuihin. Alempi vinoneliö esittää vaihtoehtoisten toimintoketjujen loppupisteen.

Empiriasta kootun aineiston mallintamisen tavallinen ongelma on se, että detalji​tietouden paljous tekee mallista vaikeasti hahmottuvan. Tämä on vältettävissä siten, että malli tehdään monikerroksiseksi: pääasiat esitetään runkomallissa ja yksityis​kohdat osa​malleissa. Tämä onnistuu helposti topologista mallia käytettävissä, erityisesti jos se voidaan toteuttaa hypermedian avulla, jolloin siis runkomalliin sisällytetään käsitteellisen perusrakenteen ohella myös linkit osamalleihin. 

Aika voidaan tarvittaessa esittää mallin vaakasuorana dimensiona. Tällä tavoin voidaan esittää varsin mutkikkaitakin tapahtumaketjuja, kuten liikennettä ja tietojen kulkua. Oikealla on esimerkkinä tuotantoprosessin malli, jossa aika etenee vasemmalta oikealle. 

Vaihtelu tapausten välillä voidaan ehkä kuvata piirtämällä päällekkäin eri tapauksia tai varioimalla mallin osien väriä tai tyyliä. – Epävarmojen tietojen esitystapana voisi olla ohuet tai katkoviivat.
Aritmeettiset mallit

Aritmeettisia malleja, kuten taulukoita, yhtälöitä ja diagrammeja voidaan käyttää, jos vähintään joitakin mallin käsitteitä on määri​telty aritmeettisella asteikolla mitattaviksi suureiksi, eli tutkimustyyli on kvantitatiivinen. Ne soveltuvat käytettäväksi tutkimuksen kaikissa vaiheissa aineiston hankinnasta tulosten esittämiseen saakka, ja erityisen tehokkaita ne ovat suureiden välisten suhteiden esittämisessä.
Jos aritmeettinen malli rakennetaan tietokoneen avulla, sen voi muodostaa tarvittaessa hyvinkin laajaksi ja monimutkaiseksi. Samaan malliin voidaan yhdistää aritmeettisia ja joukko-opillisia laskutapoja, aikaan sidottuja tapahtumia, prosessien ehdollisia haarau​tumia, jopa satunnaisuutta. Monitekijäinen aritmeettinen malli saattaa tosin olla melko epähavainnollinen; tämän korjaamiseksi mallin voi ehkä jakaa osiksi ja osia siitä voi esittää topologisina malleina, jotka ovat usein helpommin tajuttavia. 

Aika ei tuota ongelmaa matemaattisissa malleissa, sillä ne pystyvät vaivatta käsittele​mään lukuisia dimensioita. Aika on tällöin vain yksi dimensio muiden joukossa. 

Epävarmuus ja vaihtelu. Matemaattiset mallit helposti antavat liian täsmällisen vaiku​tel​man sellaisesta aineistosta, jossa on paljon epätarkkuuksia ja epävarmuutta. On kuitenkin tarjolla myös matemaattisia keinoja, joilla voidaan nimenomaan kuvata aineiston hajontaa ja epätarkkuutta. Näitä ovat mittausvirhe (sivu +++), hajontaluvut (sivu +++), tuloksen merkitsevyys (sivu +++), sekä graafisen esityksen keinot kuten käyräparvi ja leveän viivan käyttö, esimerkkejä sivuilla ++++ ja +++.

Ohjaava vaikutus saadaan aritmeettiseen malliin yksinkertaisesti lisäämällä siihen arvos​ta​va dimensio, vaikkapa 'hinta'. Kun aritmeettiset mallit usein ovat varsin eksakteja, on tavallista, että malli myös osoittaa täsmällisen optimin.

Analogiset mallit

Useimmiten tutkija joutuu kokoamaan mallinsa "tyhjälle pöydälle" niistä elementeistä, joita hänen valitsemansa mallinnuskieli tarjoaa. Joskus kuitenkin tutkija sattuu löytämään jostakin muusta ympäristöstä invariantin rakenteen, joka on analogisesti samanlainen kuin tutkimuskohteessa. Vierasta kohdetta voidaan tällöin ehkä sellaisenaan käyttää mallina. Analogia merkitsee tässä sitä, että tutkija kopioi tai soveltaa mallin rakenteen jostakin toisesta ympäristöstä tai "järjestelmästä" omaan tutkimukseensa. Mallin esitystapana voidaan tarvittaessa käyttää jotakin edellä luetelluista mallikielistä. 

Esimerkkejä: 

· Aalloista on saatu malli monelle tieteenalalle: valoaallot, radioaallot, dialektinen historianäkemys. 

· Kasvin tai eläimen syntyminen, varttuminen, kukoistus, rappeutuminen ja kuolema on usein auttanut kuvailemaan ihmisyhteisön tai kulttuurin kehitystä. "Yhteiskuntarakenteen jakautuminen [yhtymiin, kirkkokuntiin, yhdistyksiin] vastaa tarkkaan biologista kasvutapahtumaa. Alkio jakautuu erikoistuneisiin osiin kasvaessaan, ja siihen syntyy yhä enemmän toisistaan eroavia elimiä" (Toffler 1972 s. 311). 

· Perheen sisäisiä relaatioita on lainattu monelle taholle: idean isä, äititiede, emoyhtiö, tytäryhtiö, isäntä-palvelija-suhde. 

· Pelit ovat antaneet malleja ja käsitteitä etenkin yritystalouden teoriaan: nollasummapeli, panos, uhraus, voitto, tappio. 

Analoginen malli on usein helppo tehdä ja sillä voi olla runollista viehätystä, mutta sillä on heikkouksia. Mallin epävarmuuden aste on vaikeasti esitettävissä, kuten myös vaihtelu tapausten välillä sekä se alue, mihin malli on yleistettävissä.

Analogiaa sovellettaessa on pidettävä mielessä, että se mitä omaan tutkimushankkeeseen tarvitaan, on pelkästään se invarianssi mitä malli esittää. Tämän invarianssin ohella kuitenkin analogian mukaan pyrkii tulemaan yksityiskohtia sen alkuperäisestä ympäristöstä, jotka pitäisi siivota pois, jotta mallista saataisiin paremmin yleistettävä.

Taiteiden mallinnuskieliä

Tietoa voidaan etsiä ja esittää ei vain tieteen metodeilla, vaan myös taiteen keinoin. On myös mahdollista yhdistää molempia metodeja samaan tutkimushankkeeseen, eli soveltaa tieteellisessä tutkimuksessa joitakin tavallisesti taideteosten luomisessa käytettyjä metodeja. Tällaiseen "taiteelliseen tutkimukseen" ei ole nykyään totuttu, siitä huolimatta, että itse asiassa [image: image78.png]liest

tieteillä ja taiteilla on yhteiset historialliset alkujuuret antiikissa, jolloin kreikan 'tekhne' ja latinan 'ars' nimitykset kattoivat useita vasta myöhemmin tieteiksi tai taiteiksi eriytyneitä kulttuurin aloja. 
Nykyisinkin taiteilla ja tieteillä on paljon yhteistä, ensinnäkin niiden tärkein tavoite: molemmat etsivät ja esittävät tietoa tutkimuskohteesta, jota sitten tiedon käyttäjät mahdollisesti voivat soveltaa omiin ongelmiinsa. Niin tieteen kuin taiteen välittämä tietous voi olla joko toteavaa eli deskriptiivistä (eli se kertoo miten asiat ovat) taikka ohjaavaa eli normatiivista (eli miten asioita voitaisiin tai pitäisi muuttaa). Lisäksi niin tieteessä kuin taiteessa etsitään erityisesti uutta, ennen esittämätöntä tietoa, samoin tietoa, jota mahdollisimman moni lukija tai katsoja voi käyttää. Tieto siis koetetaan esittää mahdollisimman yleistämiskelpoisessa muodossa.
Pari sukupolvea sitten nähtiin jyrkkä ero siinä, millainen tietous on mahdollista esittää taiteissa ja millainen tieteissä. Taiteissa ja käsityötaidossa on aina laajalti käytetty hyväksi taiteilijan tai käsityöläisen hiljaista ammattitietoa ja -taitoa. Tämän vastakohtana tieteissä on ollut yleinen se näkemys, että sanaton ammattitaito ei sellaisenaan kelpaa julkaistavaksi, vaan se pitää tutkimuksissa joko eksplikoida selväsanaiseksi tai jättää käsittelemättä. "Mistä ei voi puhua, siitä on vaiettava" (Wittgenstein, 1933). Tutkimustuloksina esitettävien tietojen pitää olla yksiselitteisen varmoja (engl. positive) ja kenen tahansa tarkistettavissa, jota varten tiedot pitää ilmaista selväsanaisesti ja mieluimmin koota eksaktien mittausten avulla.
Nykyään yleensä ajatellaan, että positivistinen ihanne on mahdollinen joillakin tutkimuksen aloilla, mutta toisilla aloilla se on kohtuuton ja haitallinen vaatimus, sillä myös epätarkoista tai epävarmoista tiedoista voi joskus olla suurta hyötyä. Onkin todettava, ettei suhtautumisessa hiljaiseen tietoon enää nykyisin ole jyrkkää eroa tieteen ja taiteen välillä. Niinpä suomalaiset taidekorkeakoulut ovat alkaneet hyväksyä opin ja taidon näytteinä myös väitöskirjoja, joissa on tieteellinen osuus ja sen rinnalla taideteos täydentämässä tai havainnollistamassa teoriaa.
Eräs alue, jossa tiede voisi hyötyä taiteiden työtavoista, ovat mallinnuskielet. Tekstin ja piirrosten ohella näet on muutamia muitakin taiteille ominaisia esittämisen tyylejä, joita voitaisiin käyttää myös tieteen puitteissa sikäli kuin tutkijalla on tähän kykyä. Näitä taiteen esitystapoja ovat:

1. Musiikkia on paljon käytetty kuvaamaan luonnon ilmiöitä, kuten kesän ja talven taikka yön ja päivän vaihtumista, ja näistä kunkin tunnelmaa: auringon nousu ja lasku, kuutamo, yön rauha. Edelleen sade, mysky, rajuilma, virran juoksu, meren aallot. Mielentilat, kuten tyyneys, innostus, ahdistus, rakkaus tai viha.
Empiiristen ilmiöiden ohella musiikkia voisi joskus käyttää kuvaamaan tutkimuksen analyysin paljastamia käsitteiden suhteita. Näitä voisivat olla sopusointu tai ristiriita, toisto, rytmi, kasvu tai väheneminen, samanlaisuus tai vastakohta, kohteiden järjestys tai epäjärjestys tai se seikka, että jokin asia noudattaa yleistä sääntöä tai poikkeaa siitä.
2. Näytelmä, tanssi ja performanssin tapainen toiminta soveltuvat esittämään ihmisten toimia sekä tunnesuhteita kahden tai useamman henkilön välillä. Hyväksyntä ja paheksunta voidaan niillä myös tarvittaessa ilmaista täsmällisesti, joten näitä taideilmaisuja voidaan käyttää antamaan ohjaavia viestejä, esimerkiksi kertomaan, että asioiden nykytilaa voisi tai pitäisi muuttaa.

3. Kuvanveiston avulla on monesti kuvattu ihmiselämän tilanteita, ja ilmeiden, asentojen, kontastien ja jännitysten kautta se myös kykenee välittämään arvostuksia.

Taiteissa viesti harvoin annetaan selväkielisenä - sitä ei voitaisikaan antaa, kun siihen tarvittavaa ilmaisujen sanastoa ei monessakaan taiteessa ole. Tavallisesti taideteos ei anna muuta kuin sellaisen yllykkeen yleisölle, että yleisön jäsenet pystyvät sen pohjalta itse mielessään kehittämään lopullisen sanoman. Tällä tavalla kasvaa sen yleisön lukumäärä, joka voi tuntea taideteoksen itselleen merkitseväksi, mutta vastapainona myös väärinymmärrysten määrä kasvaa.
Tavallinen keino taiteen sanoman selventämiseen tai voimistamiseen on käyttää samanaikaisesti rinnakkain useita esittämisen moodeja. Musiikin ja näytelmän tai tanssin yhdistelmät ovat nykyisin jo vakiintuneita ammattimaisen taiteen muotoja, mutta ajateltavissa on lukuisia muitakin kombinaatioita, myös tieteen tavallisten mallikielten kanssa. Kaikkien näiden toteuttamista auttaa nykyinen multimedian tekniikka.
Tulosten pätevyysalue. Samoin kuin tieteen, niin myös taiteen tekijät yleensä haluavat saada sanomalleen (olipa se toteava tai ohjaava) laajan yleisön, ja sitä varten koettavat kirjoittaa esityksensä niin, että ne pätevät ja niitä voidaan soveltaa eri yhteyksissä, ehkäpä kaikkialla mikäli mahdollista. Yleispätevyyden aikaansaamiseksi niin tieteissä kuin taiteissakin tulosten esitystapaa on tapana yksinkertaistaa ja niiden yksityiskohtia karsia. Tiedon esitystavassa kuitenkin on eroa.

Taideteoksessa tieto tavallisesti esitetään yksittäisen tapauksen muodossa, mutta kuitenkin niin, että yleisön on helppo yleistää se omaan käyttöönsä. Tässä tarkoituksessa taiteilija tavallisesti jo työtä hahmotellessaan ensin "tutkii" aihettaan yleisemmällä tasolla, ja sitten konkreettisemmalle tasolle palatessaan käyttää esityksessään sellaisia keinoja kuin tyylittely, yksityiskohtien häivyttäminen tai tahallinen monimielisyys. Yleisö puolestaan, voidakseen soveltaa teosta omiin tarpeisiinsa, joutuu ensi työkseen jälleen tulkitsemaan teoksen sisällön yleispätevämmälle tasolle, voidakseen sitten taas poimia siitä soveltuvia kohtia paikallistettavaksi oman kokemuspiirinsä ajankohtaisiin asioihin (kuva vasemmalla).

[image: image80.png]


Tieteellisessä tutkimuksessa taidetta muistuttava yhden tapauksen tutkimus on kyllä myös käytössä, joskin tavallisempi menetelmä yleispätevyyden saavuttamiseen on esittää tieto käsitteellisessä muodossa, eli teoreettisena mallina, kuva oikealla. Mallissa tutkija esittää aineistossa löytämiään invariansseja ja karsii siitä häiritsevää satunnaisvaihtelua.
Satunnaisvaihtelun karsimiseksi taiteilija usein teoksessaan korostaa sitä mikä on kohteessa tyypillistä, ei sitä, mikä on erityistä. Tyypillisen korostamiseksi taiteilija saattaa myös sitä liioitella, jolloin syntyy karikatyyri - tätä nähdään usein sarjakuvissa kuten Matt Groeningin Simpsonin perhe, alla.

Jos kuitenkin kuvaukseen otetaan pelkät invarianssit tai tyypilliset piirteet, tästä koituu se epäkohta, että viestiä vastaanottavan yleisön on vaikea saada selville, miten yleispäteväksi viesti on tarkoitettu - jos teoksen aiheena on 'myrsky', tarkoittaako se 'ukkonen Italiassa', 'tunteen myrsky' vai 'ilmaston muutos'?

Tieteissä tulosten pätevyysalue ilmaistaan helposti rajaamalla tutkittu populaatio. Taiteissa tätä keinoa ei juuri käytetä, mutta sen sijaan tavallinen keino ilmaista tekijän ajattelema teoksen viestin pätevyys​alue on antaa teokselle nimi.

Taiteilija saattaa arvella, että hänen teoksensa saavuttaa suurimman yleisön, kun sen pätevyysalue on jätetty määrittelemättä ja yleisö saa itse ratkaista, kuka voi teoksen sanomaa soveltaa omiin ongelmiinsa. Tämä on hyväksyttävää vapaissa taiteissa, mutta ei silloin jos taideteos liittyy tutkimukseen taikka kehittämisehdotukseen, sillä se estää lukijaa saamasta selville tai arvioimasta kuvauksen totuudellisuutta. Tämä kuitenkin olisi tiedettävä silloin kun joku suunnittelee tulosten soveltamista käytäntöön.

Symbolien selitykset. Tutkimusraporteissa symbolien ja käsitteiden merkitykset on perinteisesti ilmoitettu käytettyjen määritelmien luettelossa. Taiteissa selitykset ovat harvinaisia, sillä monilla yleisön jäsenillä on omat suosikkitaiteilijansa, jonka työt ovat tälle yleisölle tuttuja samoin kuin taiteilijan tavallisesti käyttämät symbolitkin. Sitä paitsi taiteen tuottama esteettinen mielihyvä suurelta osalta syntyy juuri siitä, että yleisö etsii ja löytää kunkin teoksen salatun sanoman.
Avoimeksi tässä jää vielä kysymys, pitäisikö niitä yleisön jäseniä, joille teos kuitenkin jää hämäräksi, avustaa selityksin? Tähän täytynee vastata myöntävästi ainakin niiden taideteosten osalta, joiden on tarkoitus auttaa välittämään tärkeitä tutkimustuloksia, kuten esimerkiksi ehdotuksia uusiksi tuotteiksi. Näiden selitysten ei tarvitse olla tieteiden tapaan kuivakkaita ja sanallisia - onhan taiteissa jo vanhastaan oivia esimerkkejä eri eritysmuotojen kuten kuvien, musiikin ja toiminnan yhteiskäytöstä.
Mallien käyttö tutkimushankkeessa

Tutkimuskohteen teoreettinen malli, vaikkapa vain väliaikainen työmalli, yleensä auttaa suuresti tutkimushankkeen etenemistä. Niinpä tutkija tavallisesti jo työtä aloittaessaan pohtii, onko mahdollista ottaa työn pohjaksi jokin aiempi malli – tutkijan itsensä tai muiden aiemmin kehittämä – vai onko pakko empiirisen aineiston pohjalta ehkä työläästikin luoda uusi malli. Mallien käyttämisessä on lukuisia vaihtoehtoja, mutta kolme tavallista tapausta ovat seuraavat:

uutta kartoittava eli eksploratiivinen tutkimus, jossa aiempaa mallia ei ole käytettävissä, 

olevaa mallia täsmentävä tutkimus, ja 

hypoteesia testaava tutkimus. 

Kutakin vaihtoehtoa selostetaan alempana. 

Uutta kartoittava tutkimus

Uutta tietämyksen aluetta kartoittavaa eli eksploratiivista tutkimuksen tyyliä joudutaan käyttämään silloin kun aiheesta ei ole aiemmin tehty selvityksiä. Tutkija joutuu tällöin etenemään kuin löytöretkeilijä (explorer) joka ei aluksi tarkasti tiedä, mitä hän on etsimässä ja mitä hän tulee löytämään. On siis vaikea etukäteen suunnitella työn kulkua. [image: image82.png][TYONTEKIJAT|

Tutkijan tietämyksen kasvaessa hän ehkä huomaa tarpeelliseksi muuttaa metodiikkaa tai palata keräämään lisää aineistoa, joten tutkimushankkeessa ei useinkaan voida noudattaa mitään tutkimushankkeen normaalimallia, esimerkiksi käsitteiden määrittelyn, aineiston keruun ja sen analyysin loogista ketjua. Samoin käsitteiden määrittely, jonka tutkija toki mielellään tekisi mahdollisimman pian, saattaa venyä koko hankkeen pituiseksi.

Kun uutta kartoittavan tutkimuksen alussa ei ole lähtökohdaksi sopivaa mallia eikä juuri käsitteistöäkään, on lähdettävä siitä, mitä on: tutkimuskohteesta. Tavallisesti kohteita alussa tarkastellaan melko holistisesti, eli niistä kootaan kaikkea tietoa mitä vain on saatavissa, eikä aluksi suuremmin pyritä jättämään pois tarpeetonta tietoutta. Karsiminen saadaan varmemmalle pohjalle myöhemmin, kun tutkija on saanut paremman käsityksen siitä, mikä on tarpeetonta. 

Jokaista tutkimuskohdetta voidaan tarkastella vaihtoehtoisilla tavoilla, joko eri tieteenalojen näkökulmista kuten kuvassa ylempänä, tai yksinkertaisesti käytännön näkökohtien kannalta. Tutkijan tulisi mahdollisimman varhain valita näkökulmansa ja todeta, minä tai millaisena hän ottaa eli ymmärtää tutkimuskohteen. Onko se esimerkiksi mikrotasolla yksilön pyrkimysten, halujen ja kokemusten tulos, vai makrotasolla yhteiskunnan paineiden ilmentymä? 
Uutta kartoittava tutkimushanke usein käynnistyy vaivalloisesti, mutta työ helpottuu sitten kun on saatu määritellyksi sen näkökulma ja ongelma. Sen jälkeen on helpompi rajoittaa aineiston kerääminen siihen alueeseen, joka liittyy ongelmaan. Tämä ei silti tarkoita että pitäisi jättää huomiotta kaikki ne tapaukset, jotka eivät ole sopusoinnussa tutkijan muotoutuvien työhypoteesien kanssa. 

Joskus on vaikeata nähdä, mitkä aineiston tapaukset liittyvät asiaan, sillä se ilmenee vasta vähitellen analyysin kuluessa. Tällöin voi ehkä tehdä niin, että aloitetaan tutkimalla vain yhtä tapausta ja sitten vähitellen laajennetaan tutkittujen tapausten määrää, kunnes uudet tapaukset eivät enää tuo esiin uutta kiinnostavaa tietoa, eli aineisto on kyllääntynyt. Tällä tavoin joutuu kylläkin usein keräämään suuren määrän sellaista aineistoa, jota ei sitten tarvitakaan lopullisessa analyysissa. 

Aineiston analyysi alkaa yleensä tarkistamalla, että kentältä saadut raportit ovat ymmärrettäviä ja yksiselitteisiä. Jos muistiinpanot on jouduttu tekemään kiireessä, alkuperäinen havainnoitsija tai haastattelija olisi pätevin ne selventämään. Sama henkilö voisi ehkä myös parhaiten arvioida, mistä yksityiskohdista sitten selvimmin rakentuisi tuo etsitty, kaikille tai ainakin monille tapauksille yleinen rakenne eli invarianssi. 

Sitten kun yksittäistapauksissa toistuva muuttumaton piirre, invarianssi, alkaa hahmottua, on mahdollista nähdä, mitkä yksityiskohdat voidaan merkityksettöminä karsia. Jäljelle jäävä aineisto on sitten vielä tiivistettävä malliksi. Tässä apuneuvona usein käytetään koodausta eli litterointia, jossa yksittäistapauksissa toistuvat piirteet merkitään kirjaimin, numeroin tai muin symbolein. 

Tutkimusaineiston varsinainen analyysi eli sen tarkastelu käsitteellisellä tasolla on ennen muuta abstrahointia sekä yleistämistä. Abstrahointi tarkoittaa empiiristen havaintojen, mittausten yms. kääntämistä teoreettisten käsitteiden kielelle; yleistäminen taas on tutkimusdatan järjestämistä siihen muotoon, että sen perusteella tehdyt johtopäätökset asteittain irtautuvat yksittäisistä henkilöistä, tapahtumista yms. ja esiin nousevat ne rakennepiirteet (invarianssit), jotka ovat yhteisiä kaikille tai useimmille tapauksille. 

Uutta kartoittavassa tutkimuksessa analyysi ei erotu omaksi työvaiheekseen sillä tavoin kuin niissä tutkimuksissa, joiden kohdetta on aiemmin jo tutkittu. Kirjassa Laadullinen tutkimus Alasuutari katsoo (s. 22), että aineiston analyysissa voitaisiin nähdä kaksi vaihetta, jotka nivoutuvat toisiinsa: 

havaintojen pelkistäminen, ja 

tulosten tulkinta (tai "arvoituksen ratkaiseminen"). 

Pelkistämisessä aineistoa tarkastellaan tutkimushankkeen omasta teoreettisesta näkö​kulmasta, ja pannaan siitä merkille vain tästä näkökulmasta katsoen olennaiset seikat. Satunnaisesti yksilöstä toiseen vaihtelevia detaljitietoja karsitaan tai siirretään taustalle, jotta saataisiin paremmin esiin aineiston suuret linjat. 

Pelkistämisen toisessa vaiheessa havaintoja yhdistetään etsimällä niiden yhteisiä piirteitä. Tässä työssä apuneuvoina ovat käytettävissä esimerkiksi yksilöiden vertailu ja luokittelu. Tavoitteena on löytää yhteinen sääntö tai malli, joka pätee kaikkiin tai useimpiin havain​toihin. Aineiston analyysi siis alkaa yksittäistapauksista ja sen olisi tarkoitus päättyä harvoihin, mutta laajoihin teoreettisiin malleihin. 

Eksploratiiviselle tutkimukselle on ominaista, että tutkija "oppii" aineistoltaan: vasta sen käsittely näyttää mikä metodi siihen tehoaa, osoittaa sen suunnan josta lisäaineistoa on hankittava, ja lopulta myös paljastaa milloin enempää ei tästä kohteesta saada irti. Saat​taa​pa itse tutkimusongelmakin työn kuluessa vaihtua toiseksi ja kiinnostavammaksi, jos tutkijalla on vapaus sitä muuttaa. Mielenkiintoisimmat kysymykset usein löytyvät vasta tutkimuksen loppuvaiheissa, kun tutkija on hyvin perehtynyt aiheeseensa. 

Uutta kartoittavassa tutkimuksessa tehtävänä on tulkita aineistoa jostakin uudesta näkö​kulmasta tai paljastaa siitä jokin ennen tuntematon rakenne. Mitä nämä sitten tulevat olemaan, sitä ei eksploratiivinen tutkija itsekään työtä aloittaessaan osaa sanoa tarkasti. Edes uusimmat tietokoneella tehtävät analyysiohjelmat eivät ole kovinkaan taitavia etsimään aineiston yleisiä rakenteita, vaan tutkijan tehtävänä on ensin muotoilla tuo rakenne alustavasti ja kone voi sitten selvittää noudattaako aineisto tätä mallia. 

Kysymys on siis luovasta uusien ideoitten keksimisestä, mihin vaikeaan työhön ei metodiikkaa paljoa löydy. Jos tutkimus tehdään ryhmätyönä, saattaa apua olla ideointi​menetelmistä, sivu +++. Jos taas tutkija joutuu työskentelemään yksinään, voi joskus olla hyödyllistä toimia ei pelkästään teorioita tarkastellen, vaan myös arkisella käytännön tasolla. Lukuisia suuria keksintöjä on tehty hyvinkin tavanomaisia ilmiöitä tarkkailtaessa. Arkielämä voi auttaa keksimään potentiaalisia tulosten soveltamisen kohteita, tai jokin sen ilmiö voi tarjota tutkijan kohteelle analogisen teoreettisen mallin, neuvoo Jaana  Venkula kirjassa Tietämisen taidot. 

Mallia täsmentävä tutkimus

Tutkimushanke saadaan vauhdikkaasti liikkeelle, jos hankkeessa voidaan ottaa lähtö​kohdaksi aiemmissa tutkimuksissa kehitetty malli. Sitä muokkaamalla luodaan alustava uusi malli, "työhypoteesi" (joka on eri asia kuin varsinainen hypoteesi), ja sitten tarkas​tellaan aineiston valossa onko työhypoteesi pätevä vai onko sitä vielä korjattava. Tällöin siis saadaan olemassa olevasta mallista se näkökulma, josta aineistoa tarkastellaan, ja käytettävien käsitteiden määritelmät. On myös helppo päätellä, mitä uusia tietoja on analyysia varten koottava.

Usein tutkimushankkeessa on kysymys aiemman mallin laajentamisesta uudelle alueelle, ja tällöin hyvä nyrkkisääntö on: Aloita siitä, mitä tiedetään. Laajenna tietämyksen aluetta kytkemällä uudet tiedot vanhoihin.

Aiemmin luodun mallin käyttämisessä voi olla se vaara, että malli pääsee liiaksikin värittämään empiirisiä havaintoja, jolloin uusista kootuista tiedoista tulee kovin "teoria​pitoisia" ja vanhasta mallista poikkeavat tapaukset eli anomaliat jäävät muka virheellisinä huomiotta. Tämä voi estää huomaamasta vanhan mallin puutteita ja uuden mallin kehittämisen tarvetta. 

Mallia täsmentävä tutkimushanke voidaan usein etukäteen suunnitella alusta loppuun selkeisiin työvaiheisiin jaettuna ja saada näin myös toteutetuksi. Toteavassa tutkimuk​sessa usein noudatetaan sivulla Erreur ! Signet non défini. esitettyä suoraviivaista prosessia, jossa ensin määritellään perusjoukko, poimitaan siitä otos tai näyte, rekisteröidään siitä mallissa tarvittavat asiat, analysoidaan ne samalla mene​tel​mällä, jota on käytetty jo aiemmissa tutkimuksissa, ja selvitetään tulosten luotettavuus. 

Ohjaavassa tutkimushankkeessa aiempi malli toimii runkona nykytilan ongelmien ja uudistustarpeiden kartoitukselle. Hankkeen loppuvaiheessa malli puolestaan antaa lähtökohdan uudistetun toiminnan tai uuden tuotteen suunnitelmaksi.

Hypoteesia testaava tutkimus

Joillakin tieteenaloilla on laajassa käytössä mallia täsmentävän tutkimuksen eräs tehokas muunnelma: hypoteesin asettaminen ja testaaminen. Tämä metodi on mahdollinen vain silloin, kun tutkimuskohde ennestään tunnetaan melko hyvin. Tällöin tutkija voi monesti jo hankkeen alkaessa ennustaa, mitä havaintoaineistosta tullaan saamaan selville, eli hän muodostaa siitä hypoteesin. Hankkeen kuluessa tutkija sitten selvittää havainto​aineiston avulla, pitääkö hypoteesi paikkansa vai ei, eli hän testaa ja verifioi - tai falsifioi - hypoteesin. Jotta testaamisen kurinalaisuus säilyisi, hypoteesia ei saa korjailla testaamisen aikana. Siinä tapauksessa kylläkin, että hypoteesi testauksessa tulee hylätyksi, tutkija voi tehdä uuden hypoteesin vaikkapa entistä muuntelemalla, ja jälleen testata sitä samalla tavalla, saman tai uuden empiirisen aineiston avulla.

Hypoteesia ei pidä sekoittaa käsitteeseen työhypoteesi. Se tarkoittaa yksinkertaisesti jotakin luonnosmaista alkuolettamusta, jota tutkija aikoo tarvittaessa korjailla. Työhypoteesia ei aina ole edes tarkoitus kehittää varsinaiseksi hypoteesiksi, mutta toisinaan siitä voi kehittyä jokin tutkimushankkeen lopputuloksista.

Varsinainen testattava hypoteesi perustetaan käsitteiden suhteita esittävään malliin, jonka sisältönä varsin usein on kausaalinen selitys tutkittavalle ilmiölle. Toisin sanoen hypoteesissa esitetään oletus, että yksi tai useampia asioita Y riippuu tietyllä tavalla asioiden X tilasta. Usein hypoteesissa esitetään tuo riippuvuus tarkemminkin, esimerkiksi matemaattisena mallina: 

y = f(x) 

jossa 
x = riippumaton muuttuja eli selittäjä, 
y = riippuva muuttuja eli selitettävä. 

Yllä olevassa hypoteesissa on vain yksi selittäjä ja yksi selitettävä, mutta useimmissa tutkimuksissa kumpiakin on enemmän. 

Jotta tutkimushanke nyt voisi antaa todistusaineistoa hypoteesin puolesta tai sitä vastaan, tutkimuksessa on hankittava aineistoa empiirisistä tapauksista, joissa hypoteesilla on tilaisuus toteutua tai olla toteutumatta. 

Kuten yllä todettiin, selittävällä muuttujalla tulee aineiston eri tapauksissa olla eri arvoja, jotta nähtäisiin, miten se vaikuttaa selitettävään. Pienin mahdollinen empiiristen tapausten määrä on kaksi, jos selittäjiä on vain yksi ja tällä on kaksi vaihtoehtoista arvoa. Jos selittäjiä on monta, ja vielä satunnaisvaihtelua on torjuttava keskiarvomenettelyn kautta, aineistoa saatetaan tarvita tuhansista tapauksista. Jokaisesta tapauksesta on mitattava kaikki hypoteesissa mainitut suureet. 

Jos hypoteesia käytetään, tutkimuksen logiikka muodostuu alla esitetyn kaavion mukaiseksi (Bunge: Scientific research, 1967 s. 9).

Työvaiheiden sisältö on: 

Totea ongelma 

Muotoile ongelma hypoteesiksi, jolla on järkevät teoreettiset perusteet ja joka voidaan myös testata 

Totea teorian pohjalta, mitä hypoteesi merkitsee empiirisesti, eli mistä nähdään sen toteutuminen tai toteutumatta jääminen 

Suunnittele hypoteesille sopiva testi 

Suorita testi ja kokoa siitä saatava empiirinen aineisto 

Vertaa empiirisiä testituloksia kohdassa 3 todettuihin teoreettisesti johdettuihin tuloksiin 

Arvioi menettelyjen luotettavuus. 

Hypoteesin testaaminen eli todentaminen tarkoittaa hypoteesin totuus​arvon selvittä​mistä: onko se tosi vai epätosi. Ehdottomaan totuuteen ei empiiri​sessä tutkimuksessa tietenkään voida päästä, sillä tavallisesti on mahdotonta tutkia kaikkia tapauksia, otoksissa voi olla harhaa ja mittauksissa on aina virheen mahdollisuus. Usein hypoteesi katsotaan hyväksytyksi, jos aineisto on laaja eikä siinä ole yhtään tapausta, jossa hypo​teesi nähtäisiin selvästi epätodeksi. Sen sijaan falsifioimiseen riittää jo yksikin varma havainto, jossa lause nähdään epätodeksi. Mutta tämäkään menettely ei ole 100% luotettava, sillä erehtymisen mahdollisuus jää yhä jäljelle.
Häiriöt. Varsin usein tutkimuskohteeseen vaikuttaa hypoteesissa tarkoitetun selittäjän ohella muitakin tekijöitä, jotka estävät tutkijaa näkemästä selvästi selittäjän vaikutusta kohteeseen. Vaikka nämä tekijät kuuluisivat kohteeseen luonnostaan, tutkijan kannalta ne ovat häiriöitä, ja tutkija yleensä koettaa ne eliminoida.
TOTEAVA TUTKIMUS

Aineiston keräämisen suunnittelu

Ennen empiirisen tietojen rekisteröimisen aloittamista on viisasta hieman pohtia, olisiko tarvittava tieto saatavissa jollakin muulla tavalla kuin usein vaivalloisesti kokoamalla se empiriasta. Tällaisia ei-empiirisiä tutkimustapoja voisivat olla: 

Tiedon hakeminen teksteistä eli kirjallisuudesta ja asiakirjoista (sivu 6),

Kyselevät tutkimustavat (sivu 92), joissa tiedot pyydetään ihmisiltä, jotka asiaa tuntevat,

Fenomenologinen pohdiskelu (sivu +++), jossa aineistona käytetään tutkijan omia muistoja ja kokemuksia tutkimuksen kohteesta.

Empiirinen tietojen kokoaminen on tavallisesti tutkimushankkeen työläin ja kallein vaihe, joten se kannattaa suunnitella huolella. Tällöin on muistettava, että aineiston kerääminen liittyy monessa kohdin projektin muihin operaatioihin. Jos sitä edeltävissä vaiheissa on oltu huolimattomia, se kostautuu empiirisessä työssä, ja jos taas tietojen keruu on sattuman​varaista, niin aineiston myöhemmässä käsittelyssä saatetaan ajautua vaikeuk​siin. Alla on muistilista niistä töistä, joiden pitäisi olla tehtynä ennen empiirisen aineiston kerää​mistä.

· Tutkimuksen rajaaminen: mikä on se tapausten tai yksilöiden joukko, jossa halutaan väittää tutkimusten tulosten pitävän paikkansa? Se on usein suunnilleen sama kuin se joukko, johon työn tuloksia on tarkoitus soveltaa. 

· Otanta. Jos koko yllämainittua joukkoa ei haluta tai voida tutkia, on siitä valittava otos tai näyte, josta tiedot kootaan. 

· Määritelmät niille käsitteille, joita tullaan rekisteröimään. 

Lisäksi ennen empiiristä vaihetta kannattaa pohtia, mitä tapahtuu jälkeenpäin, nimittäin analyysin vaiheessa. Monet analyysin menetelmät vaativat, että aineisto on tarkalleen oikeassa muodossa. Tämä on monesti helppo saada aikaan, kunhan se vain otetaan huomioon jo empiirisen työn tallentamista suunniteltaessa. 

Kukin yllä puheena olleista metodiikoista tietenkin käsittää useita muunnelmia. Valintaa näiden välillä voi helpottaa se huomio, että metodin yksityiskohdat tavallisesti muotou​tuvat sen mukaan, onko tutkimuksen lähtökohdaksi käytettävissä aiempaa teoriaa eli, kuten sivulla 68 selostettiin, onko kysymyksessä uutta kartoittava (eksploratiivinen) tutkimus, mallia täsmentävä tutkimus vai hypoteesia testaava tutkimus. Jos näet tutkija voi lähteä liikkeelle vankasta teoriasta, hän myös pystyy sen pohjalta suurelta osin etu​käteen arvaamaan millaista aineistoa toden​näköisesti tulee kertymään, ja silloin on mah​dol​lista suunnitella siihen sopiva tehokas ja nopea työmetodi. Ellei sen sijaan luotettavan tuntuista teoriaa ole lainkaan käytettävissä, tutkijan on pakko käyttää aineiston keräämi​sessä varsin varovaista ja hidasta metodiikkaa, ja lisäksi täytyy koota paljon aineistoa jottei jokin ennalta arvaamaton mutta tärkeä seikka jäisi huomaamatta. 

Kun aiemman teorian olemassaolon lisäksi otetaan huomioon tutkittavan aineiston laatu, voidaan koota seuraava yhdistelmä tuotteiden toteavassa tutkimuksessa tavalli​sim​min käytetyistä aineiston keräämisen metodeista:

	
	Uutta kartoittava tutkimus
	Mallia täsmentävä tai hypoteesia testaava tutkimus

	Esineiden tutkimuksen menetelmiä:
	Esineiden intensiivinen tutkimus (sivu 75)
	Esineiden ekstensiivinen tutkimus (76)

	Toimintaa havainnoivia menetelmiä:
	Vapaa havainnointi (80) 

	Systemaattinen havainnointi (82). Koe (85)

	Kyseleviä menetelmiä:
	Teemahaastattelu (93)
	Kysely ja lomakehaastattelu (96) Eläytymismenetelmä (99)

	Epäsuoria eli häiritsemättömiä menetelmiä: 
	Kirjeiden, päiväkirjojen yms. tutkimus ja niiden hermeneuttinen analyysi (11)
	Jälkien tutkimus (sivu +++)
Tilastotutkimus (ex post facto, 13).


Jaottelu on tarkoitettu vain jäsentämään metodien käsittelyä tässä oppaassa; on myös tässä mainitsemattomia metodeja ja välimuotoja. Usein hankkeen kysymyksen​asettelu vaatii käyttämään useita metodeja rinnakkain, mistä on sekin hyöty, että jokaiseen tutkimusmetodiin liittyvät heikkoudet saadaan paremmin kontrolliin (engl. "triangulation": kohteen tarkastelu ikään kuin "kolmesta suunnasta" yhtaikaa). – Ohjaavaa tietojen keräämisen metodiikkaa käsitellään sivulla 160.
Esineiden toteavan tutkimuksen menetelmät

“Esine” tarkoittaa tässä tuotetta tai muuta staattista fyysistä kohdetta, joskin myös ihmistä voidaan tutkia esineenä, esimerkiksi silloin kun selvitetään huonekalujen käyttäjien keskimääräistä kokoa. "Staattinen" tarkoittaa tässä sitä, että kohteen mahdollinen muuttuminen tai liikkuminen ei kiinnosta tutkijaa, eikä sitä rekisteröidä.

Aineiston laajuus, eli tutkittavien esineiden lukumäärä, on otettava huomioon empiiristä metodia valittaessa. Kaksi tärkeintä vaihtoehtoa ovat: 
Intensiivinen tutkimus, joka rajataan yhteen tai muutamaan kohteeseen, tavallisesti aluksi soveltaa laajaa näkökulmaa ja tarkastelee kohteitaan eheinä kokonaisuuksina eli "holistisesti" kaikkine ominaisuuksineen ja usein myös niiden luonnollisessa ympäristössä. Usein tällöin on kysymyksessä uutta kartoittava tutkimus (s. 68) jolloin tutkija vasta työn loppuvaiheessa pystyy päättämään, mitä asioita kohteista tulee raportoitavaksi. Tyypillisiä kohteita ovat taideteokset ja muut lajissaan ainoat tuotteet. Tavallisia metodeja ovat muun muassa jäljempänä käsiteltävät dokumentoiminen ja ikääminen.
Ekstensiivisessä tutkimuksessa aineisto on laaja, sillä siinä etsitään tavallisesti invariansseja eli piirteitä, jotka ovat yhteisiä esineiden koko luokalle. Jottei aineisto kasvaisi aivan mahdottomiin mittoihin, kohteista rekisteröidään vain ne tiedot, jotka liittyvät näihin kiinnostaviin invariansseihin. Tyypillisiä menetelmiä ovat esineiden muotojen rekisteröiminen ja laatujen rekisteröiminen, joita selostetaan jäljempänä. 

Esineiden intensiivinen tutkimus

Yhden tai muutaman harvan esineen kuvaaminen pyritään tavallisesti tekemään holistisesti eli kokonaisuutena kaikkine ominaisuuksineen, ja tarkoituksena on tavallisesti jokin seuraavista:

Tutkija haluaa ymmärtää, miksi kohde on olemassa ja miksi se on sellainen kuin on. Raportin lukija voi sitten harkintansa mukaan yleistää tulokset toisiin samantapaisiin kohteisiin. Tutkimuksen alkuvaiheessa tavallisesti kootaan kohteesta kaikki saatavissa olevat tiedot, mutta analyysin edistyessä tutkija yleensä oppii poimimaan niistä esiin olennaiset ja raportissa esitettävät tiedot.

Kohde on kiinnostava, koska se poikkeaa tavallisesta. Tällaisia ovat esimerkiksi ihaillut taideteokset. Tutkimuksissa on usein opettavainen, ohjaava tarkoitus, mutta juuri kohteen poikkeuksellisuuden vuoksi tällainen ​tutkimus harvoin pystyy tuottamaan teoreettisesti arvokasta eli muualla sovellettavaa tietoa.

Dokumentoiminen myöhemmän tutkimuksen aineistoksi. Tämä on tarpeen häviävän tai käytössä kuluvan esineistön inventoimisessa. Lisäksi on sellaisia tuotteiden lajeja, jotka ovat olemassa vain jonkin aikaa ja sitten häviävät. Näitä ovat esimerkiksi teatteri​lavas​tuk​set ja näyttely​arkkitehtuuri.

Holistisessa esineiden kuvaamisessa tietoja useinkin kootaan kohteista mahdolli​sim​man paljon. Metodina usein on valokuvaaminen tai videotallennus, mittauksin täydennettynä. Lisäksi usein halutaan tallentaa kaikki saatavissa olevat lisätiedot: kohteen suunnittelija, valmistaja, tuotantotekniikka, alkuperäinen tilaaja tai ostaja, myöhemmät omistajat, käyttö, myöhemmät muutokset, asiakirjat, ja mahdollisesti kohteen kanssa tekemisissä olevien ihmisten mielipiteitä siitä.

Ikääminen. Esineen valmistusajankohdan selvittäminen, jos siitä ei ole säilynyt mitään merkintöjä tai muistitietoa, tehdään yleensä niin, että esineestä todetaan jokin sellainen ominaisuus, jonka tiedetään muuttuneen historian kuluessa, ja sitten tätä saatua tietoa verrataan käsikirjoista löytyviin taulukoihin kyseisen ominaisuuden historiallisesta kehityksestä. Tavallisimmat metodit ovat: 

· Jos esine on löydetty Suomesta kaivausten yhteydessä, ja löytöpaikka tiedetään tarkasti: paikkaa verrataan käsikirjojen karttoihin, jotka osoittavat rantojen sijainnin eri aikoina (asutukset olivat yleensä rannoilla) 

· Jos esine on löydetty maahan peittyneenä, ja maanäyte on otettu talteen: 

selvitetään mikroskoopilla maanäytteessä olevien siitepölyjen jakauma ja tätä verrataan tunnettuihin historiallisiin jakaumiin, 

selvitetään maanäytteessä olevat ihmisen kulttuurin tuottamat pölyt, 

mitataan sedimentaation vuosilustojen sekvenssi ja verrataan ajoitukseltaan tunnettuihin vuosilustosarjoihin, 

· Esineeseen itseensä kohdistetut ikäämismenetelmät: 

Verrataan esineen ulkoisia tyylipiirteitä kuten niiden koristekuvioita ja väritystä tyylikäsikirjojen näytteisiin, joiden ajoitus tunnetaan. 

Keramiikan osalta voidaan selvittää savimassan pii-levätyyppien jakauma ja verrataan historiallisesti tunnettuihin jakaumiin, taikka mitataan savessa käytettyjä lisäaineita ja verrataan ajoitukseltaan tunnettuihin esineisiin. 

Puuesineiden osalta vuosilustomenetelmä (dendrokronologia): mitataan esineestä niin pitkälti puun vuosirenkaiden sekvenssiä kuin sitä esineestä löytyy, ja verrataan ajoitukseltaan tunnettuihin vuosilustosekvensseihin 

Tekstiilien osalta voidaan analysoida niin kuituainesta kuin väripigmenttejäkin ja vertailla näitä iältään tunnettujen esineiden tietoihin. 

Lisäksi on muutamia ikäämismenetelmiä, joissa mitataan esineessä vähitellen tapahtuneita fysikaalisia prosesseja, joiden nopeus tunnetaan: 

radiohiilimenetelmä ilmoittaa, milloin elollinen aine on kuollut; siitä hetkestä lukien näet alkaa vähentyä siinä olevan radioaktiivisen hiilen isotoopin osuus muusta hiilestä, 

paleomagneettinen menetelmä ilmoittaa keramiikan polttamisen ajankohdan. Se perustuu maan magneettikentän vähittäisiin muutoksiin, 

termoluminesenssimenetelmä mittaa esineiden luonnollista säteilyä, joka keraamisten esineiden osalta on verrannollinen aikaan, joka on kulunut esineen kuumentamisesta, edellyttäen että keramiikka on ollut valolta suojattuna maassa. Tutkittava esine on suojattava päivänvalolta, ja lisäksi tarvitaan näyte sitä ympäröineestä maasta. 

Esineiden ekstensiivinen tutkimus

Ekstensiivisessä hankkeessa ei suinkaan ole tavoitteena kuvauksen täydellisyys siten kuin intensiivisessä tutkimuksessa, vaan päinvastoin pelkistäminen. Aineistoa kerätään mahdolli​simman vähän eli vain tutkittavaan ongelmaan liittyvät kohteiden ominaisuudet. 

Tutkijalla on monesti jo työtä aloittaessaan mielessään jokin rakenne tai malli, johon hän aikoo sovittaa sen aineiston, jota hän ryhtyy keräämään. Tämä malli sanelee sen, mitä tietoja kootaan ja mitä jätetään kokoamatta. Tavallisia tutkimuksessa kiinnostavia tuotteiden ominaisuuksia ovat muoto ja mitat, tuotteen käyttöön liittyvät laatutekijät ja joskus tuoteyksilön ikä. Jos tutkittavia esineitä on suuri joukko, saattaa olla edullista jakaa niiden ominaisuudet seuraaviin kolmeen tyyppiin: 

· Vakiopiirteet (standard properties) ovat samat kaikissa tapauksissa. Näillä on merkitystä, kun rajataan tutkittava ryhmä ja niiden pohjalta voidaan päättää kuuluuko jokin tapaus joukkoon vai ei. 

· Satunnaiset piirteet (variable properties) ovat ominaisuuksia joissa tapaukset poikkeavat toisistaan. Ne voivat auttaa selvittämään ryhmän rakennetta, kuten luokkajakoa, taiteilijoiden järjestystä tms. 

· Poikkeukselliset (contra-standard) piirteet, jotka eroavat kyseisen luokan vakiopiirteistä. Ne herättävät katsojan huomiota, mikäli hän tuntee esineen tavanomaisen muodon, joten niiden kautta voidaan esimerkiksi viestittää jotakin. Poikkeuksellisena piirteenä voi myös palvella se, että jokin tavanomainen ominaisuus on jätetty pois, esimerkiksi arkkitehtuurin funkis-tyylin näkyvä tunnusmerkki oli sileä seinä klassisten pilarien ja päätyjen paikalla.

Muotojen rekisteröiminen. Kun kootaan aineistoa analysoivaa tutkimusta varten, tavoitteena on rekisteröidä ainoastaan ne asiat, jotka liittyvät tutkittavaan kysymykseen. Ne on todettu tutkimus​hankkeen tavoitteen​asettelussa ja ehkä myös kohteesta laaditussa teoreetti​sessa mallissa. Muut tiedot ovat pelkästään haitaksi. 
Valokuvaamista ja kuvanauhoitusta voidaan käyttää rekisteröinnissä apuna, mutta monesti ne tuovat mukaan liikaa toisarvoisia asioita. Esimerkkinä on oikealla valokuva faaraoiden aikaisesta ruukusta, joka antaa epäilemättä hyvän kuvan esineen nykytilasta. Tässä kuvassa silmään ensinnä osuvat esineen rikkinäiset kohdat ja esineestä puuttuvat palaset, mutta sen sijaan kuvasta ei ole aivan helppoa nähdä esineen alkuperäistä muotoa. Jos juuri se kiinnostaa tutkijaa, kuva kannattaa muuttaa piirrokseksi. 

Piirrokset ovat usein paras tapa esittää tai selventää niitä asioita, jotka kussakin tutkimushankkeessa ovat sen hankkeen tavoitteiden kannalta tärkeitä. Tällöin tutkija voi häivyttää taustalle tai näkymättömiin hänen tutkimuksensa kannalta tarpeettomat asiat selventääkseen niitä asioita, jotka ovat tärkeitä - mikä tietenkin on tehtävä totuudellisuuden puitteissa. Kuvassa oikealla nähdään arkeologiassa vakiintunut tapa saviastioiden esittämiseen piirroksina siten, että samasta kuvasta nähdään esineen poikkileikkaus ja sen koristelu niin ulko- kuin sisäpuolellakin. (Kuvien lähde: Holthoer, 1977.)
Esineiden laatujen rekisteröiminen. Milloin tutkimuksen lähtökohtana ja tuloksena oleva malli sisältää esineiden laatuja, nämä usein rajoittuvat melko tavanomaisiin käsitteisiin kuten tuotteen aines, pintakäsittely, väri taikka paino, joille löytyy helposti määritelmät ja mittausmenetelmät. Monesti voidaan käyttää samoja määritelmiä, asteikkoja ja mittauslaitteita, joita käyttävät kyseisten tuotteiden suunnittelijat taikka fysiikan ja insinööritieteiden tutkijat.
Ellei ominaisuudelle ole sopivaa mittaustapaa, se voidaan usein rekisteröidä havainnoitsijoiden avulla. Näitä pyydetään luonnehtimaan kohdetta sanallisin adjektiivein, jolloin apuna usein käytetään ns. sana-asteikkoja, sivu 98. Jos ominaisuus on hankalasti määriteltävä, kuten "kauneus", eri ihmisten arviot tulevat poikkeamaan jonkin verran toisistaan, jonka vaihtelun tutkija tavallisesti poistaa laskemalla sopivan keskiluvun niistä.

Havainnoivat tutkimustavat

Havainnoinnin avulla selvitetään toimintaa: mitä tutkimuskohde tekee tai mitä siinä tapahtuu. Havainnointi tehdään katsomalla omin silmin taikka kameran tai muun laitteen avulla. Toteava havainnointi on kysymyksessä, kun hankkeessa ei haluta vaikuttaa toimintaan, ainoastaan tallentaa se sellaisena kuin se tapahtuisi ilman tutkijan läsnäoloa. 

Toiminta voi kiinnostaa tutkimuksessa ensinnäkin siksi, että kaikki ammatit ja teollinen tuotanto koostuvat nimenomaan toimintojen ketjuista. Myös muutamat tuotteet ovat pääasiassa toimintaa, kuten esimerkiksi tietokoneohjelmat, koulutuksen kurssit, näytelmät ja muut esitykset teatterissa tai tv:ssä. Silloinkin kun tuote on eloton esine, sen käyttäminen on aina toimintaa, jota tutkija ehkä haluaa selvittää sen todellisessa ympäristössä. 
Muutamia toimintoja voi olla hankalaa tai kallista tutkia etenkin niiden omassa ympäristössä "kentällä", jolloin on viisasta ennen empiirisen työn aloittamista hieman pohtia, olisiko tarvittava tieto saatavissa jollakin muulla tavalla kuin suoraan empiriasta. Tällaisia muita tutkimustapoja voisivat olla: 

Tiedon hakeminen teksteistä eli kirjallisuudesta ja asiakirjoista,

Kyselevät tutkimustavat, joissa tiedot pyydetään ihmisiltä, jotka tuntevat kyseistä toimintaa,

Välillinen eli epäsuora tutkimus, jossa ei tarkkailla itse toimintaa, vaan sen jättämiä jälkiä, kuten kulumista tai energian kulutusta.

Jos kuitenkin oma empiirinen tutkimus näyttää välttämättömältä, on tavallisesti parasta aloittaa rajaamalla aineiston laajuus. Siihen kuuluu kaksi toimenpidettä: perusjoukon rajaaminen (sivu 36) ja mahdollisesti otoksen tai näytteen poimiminen, sivu 39.

Sitten kun tutkimuksen laajuus on ainakin alustavasti selvillä, voidaan alkaa pohtia havainnoivan tutkimuksen metodia. Valinnassa on yhtenä lähtökohtana se, mitä tutkittavasta toiminnasta ennestään tiedetään, ja toisaalta se, mitä tietoja tämän lisäksi halutaan saada. Se mitä tutkittavasta toiminnasta ja sen kontekstista ennestään tiedetään - tai mitä voidaan olettaa - antaa pohjan, jolta voidaan suunnitella puuttuvien tietojen hankkimisen menetelmät.

Eräs tehokkaimmista työvälineistä empiirisessä tutkimuksessa on tutkimuskohteen teoreettinen malli, joka kertoo miten kohteen eri ominaisuudet liittyvät toisiinsa ja kohteen ympäristöön. Tämän mallin pitäisi luetella ne seikat, joita kohteesta halutaan selvittää, ja lisäksi sen pitäisi esittää sen verran kohteen ympäristöä, siihen liittyviä syitä ja vaikutuksia, että niiden pohjalta voidaan suunnitella empiirisen tiedonhankinnan aika, paikka ja järjestely.

Ihmisten toimintaa tutkittaessa on usein mahdollista lainata malli jostakin ihmistieteestä, kuten psykologiasta tai sosiologiasta. Tavallisia tällaisia malleja ovat: 
käsikirjoitus (script) on se alitajuinen malli, jonka mukaan ihminen toimii. Joskus puhutaan suorastaan rooleista, joita ihmiset "esittävät".
käyttäytymiskehys (behavioral setting) on tietyntyyppiseen paikkaan (esim. kouluun, kirkkoon, pankin konttoriin) kytkeytyvä vakiintunut toimintatapa,

sosiaalinen episodi: ihmisten käyttäytymisessä toistuva tyypillinen tilanne,

instituutio: pysyvä organisaatio, johon kuuluvat mm. tietyt ihmiset, vakiintuneet toimintatavat ja sijaintipaikka,

Havainnoivan tutkimuksen metodin valinnassa on lähtökohtana ensinnäkin tavoite: mitä tietoja tarvitaan, ja toiseksi se, mitä kohteesta ennestään tiedetään, eli sen teoria. Näiden pohjalta voidaan määritellä se, mitä lisätietoja havainnoinnissa on hankittava. Sen mukaan, miten paljon on teoriaa käytettävissä tutkimuksen alkaessa, on kolme tyypillistä tapausta: uutta kartoittava tutkimus, mallia täsmentävä tutkimus ja hypoteesia testaava tutkimus (sivu 68). Kukin näistä vaatii omanlaistaan havainnointia. Lisäksi metodin valintaan vaikuttavat muun muassa seuraavat tekijät: 

Ympäristö ja häiriöt. Monet toiminnot tapahtuvat normaalitilassaan "kentällä" jossa useinkin moninaiset, tutkimuksen kannalta toisarvoiset tehijät aiheuttavat muutoksia toimintaan. Tutkijan kannalta nämä muutokset ovat häiriöitä, ja tutkija usein pyrkii niitä vähentämään järjestämällä havainnoinnin suojattuun tilaan tai laboratorioon systemaattisen havainnoinnin tai koesarjan muodossa. Tällöin kuitenkin tutkimuksen tuloksiin voi tulla harhaa, ellei tutkijalla ole ainakin summittaista tietoa näiden estettyjen tekijöiden vaikutuksista. Ellei tätäkään ole, saattaa olla parempi tutkia toiminta sen aidossa omassa ympäristössä eli käyttäen vapaata havainnointia.

Manipulointi. Joskus tutkijaa kiinnostava toiminta ei lähde käyntiin, ellei tutkija keinotekoisesti "kiihota" kohdetta, esimerkiksi pyytämällä havainnoitavia ihmisiä aloittamaan toiminnan. Erityisesti systemaattisessa havainnoinnissa ja koetilanteissa tällainen manipulointi on hyvinkin tavallista. Manipulointi kylläkin helposti sotkee tutkittavan toiminnan vaikutussuhteet, minkä kompensoimiseksi tutkijalla olisi oltava vahva teoria manipuloinnin vaikutusten ennustamista varten.

Voiko avustaja tehdä empiirisen työn? Vain jos on hyvä teoria siitä, mitä tietoja on koottava. Muutoin voi vain tutkija itse päättää, mitkä asiat ovat tärkeitä. Toisin sanoen, avustajat ovat mahdollisia kaikissa toiminnan tutkimuksen menetelmissä paitsi vapaassa havainnoinnissa.

Miten suhtaudutaan arvaamattomiin havaintoihin? Jos tutkijalla on vahva luottamus teoriaansa, hän ehkä uskaltaa yksinkertaisesti sivuuttaa yllättävät havainnot "satunnaisina häiriöinä". Ellei vahvaa teoriaa ole, kaikki havainnot ovat arvaamattomia ja voivat olla tarpeellisia tutkimuksessa. Toisin sanoen, jos arvaamattomia havaintoja näyttää tulevan paljon, saattaa olla parasta siirtyä käyttämään vapaata havainnointia. 

Laadullinen vai määrällinen rekisteröiminen? Kaikissa havainnoinnin menetelmissä voidaan käyttää kumpaa tapaa tahansa, ja myös kuvallista esitystä, taikka rinnakkain useita tapoja. Jos suurin osa käsitteistä on laadullisia, saattaa vapaa havainnointi olla luontevampi, kun taas systemaattinen havainnointi ja koe toimivat yleensä paremmin täsmällisesti määriteltyjen kvantitatiivisten muuttujien kanssa. 

Onko mahdollista tarkistaa käsitteiden määritelmiä, joiden mukaisesti tietoja ollaan kokoamassa? Sitä pitäisi ainakin yrittää välttää, sillä siinä alkuperäisten määritelmien mukaisena kootut tiedot menettävät vertailukelpoisuutensa uusiin tietoihin ja menevät siis ainakin osittain hukkaan. Tämä koskee erityisesti systemaattista havainnointia ja koetta, joissa toimitaan eksktien määritelmien varassa. Sen sijaan vapaassa havainnoinnissa useinkin joudutaan lähtemään liikkeelle heikon teorian ja alustavien määritelmian varassa, joiden tarkistaminen työn edistyessä on tavallista eikä yleensä aiheuta suurtakaan hämminkiä.

Havainnoinnin metodi voidaan tämän perusteella valita seuraavasti:
	Tutkimuksen tyyli:
	Uutta kartoittava tutkimus
	Mallia täsmentävä tutkimus
	Hypoteesia testaava tutkimus

	Havainnoinnin metodi:
	Vapaa havainnointi
	Systemaattinen havainnointi
	Koe

	...mutta valintaan voivat vaikuttaa myös seuraavat näkökohdat:

	Ympäristö:
	Kenttä
	Useimmiten kenttä
	Laboratorio

	Voiko määritelmiä tarkistaa työn aikana?
	Se on varsin tavallista
	Voi, mutta vältettävä
	Ei

	Manipulointi:
	Mieluimmin ei
	Ehkä
	Lähes välttämätöntä

	Voiko avustaja tehdä empiirisen työn?
	Ei
	Voi kyllä
	Voi kyllä

	Miten suhtaudutaan arvaamattomiin havaintoihin?
	Tallennetaan ja tutkitaan
	Tallennetaan
tai karsitaan
	Karsitaan


Vaikka taulussa on mainittu vain kolme metodiikkaa, niitä on toki mahdollista yhdistellä ja muunnella. - Taulussa ei ole mukana välillisiä toiminnan tutkimusmenetelmiä (sivulla 84), ei myöskään ohjaavia menetelmiä (sivulla 160).

Vapaa havainnointi

Vapaa havainnointi on hyvä metodi silloin, kun tutkittavasta toiminnasta ei ole paljoa tietoa ennestään. Sitä voitaisiin käyttää esimerkiksi silloin, kun tutkija alkaa hänelle vieraassa kaupungissa kartoittaa ihmisten elintapoja. Hän voisi tällöin aluksi vain katsella mitä siellä tapahtuu, ja kun tarpeeksi aikaa kuluu, hän alkaa ymmärtää tapahtumien järjestystä. Metodia kuvaa Mumford (kirjassa Kaupunkikulttuuri, 422) seuraavasti: 

"Ensimmäinen kaupunkia koskeva tutkimus on tehtävä pikaisesti ja umpimähkäisesti: otetaan tarkasteltavaksi se, mitä nähdään ja mitä tapahtuu, kiinnittämättä mihinkään erityiseen järjestykseen huomiota ... Täytyy ensin ajelehtia passiivisena vaikutelmien meren mukana ... Vasta sitten, kun on näin uponnut kaupungin elämään, on aika yrittää tutkia sitä systemaattisesti ..." 

Vapaa havainnointi välttää aiempien tutkijoiden ehkä virheelliset tulkinnat kohteesta ja huomioi herkästi itse kohteen toimintaan liittyviä tekijöitä. Sen haittana on lähinnä hitaus: tutkijan on pakko havainnoida montakin tapausta ennen kuin niiden yleiset piirteet alkavat hahmottua.

Vapaata havainnointia valmisteleva tutkija määrittelee tutkittavat tapaukset vain yleisluontoisesti. Usein tutkija ottaa tutkittavaksi yhä uusia tapauksia siihen saakka, kunnes aineisto "kyllääntyy" eli uudet tapaukset eivät enää tuo ilmi uutta tietoa. Samoin luettelo muistiin merkittävistä asioista on aluksi luonnosmainen ja tutkija ottaa siihen lisää asioita harkintansa mukaan, jos se näyttää tarpeelliselta kohteen ymmärtämiseksi. Siksipä uutta kartoittavassa työssä monesti vain päätutkija itse voi tehokkaasti tehdä havainnointia, sillä vain hän voi ratkaista mitkä esille tulevat asiat ovat tärkeitä ja mitkä voidaan jättää huomiotta.

Sitten kun aineistossa alkaa paljastua jokin invariantti rakenne, tulee mahdolliseksi karsia kaikki se aineisto, jota ei tarvita tämän invarianssin esittämiseen. Jäljelle jäävä aineisto voidaan nyt myös tiivistää, esimerkiksi koodaamalla eli litteroimalla siinä toistuvat elementit.

Uutta kartoittavassa tutkimuksessa aineistoa toisaalta käsitteellistetään (abstrahoidaan), toisaalta yleistetään. Yleistämisessä aineisto irrotetaan yksittäistapauksista ja muokataan kaikkia tai useimpia tapauksia kuvaavan muutoksen invarianssin muotoon. Useinkaan ei siis ole selvää rajaa havainnoinnin ja aineiston analyysin välillä eksploratiivisessa tutkimuksessa. 

Vapaa havainnointi tuottaa aluksi runsaasti aineistoa eri esitysmuodoissa, kuten kuvauksia itse toiminnan ohella olosuhdetekijöistä kuten valaistus, sää, häiriöt jne. Pitkiä selostuksia voi olla hankalaa kirjoittaa muistiin havainnoinnin kuluessa, mutta usein sen voi tehdä havaintojakson jälkeen. Pitäisi kuitenkin tehdä se viimeistään ennen seuraavaa jaksoa, muuten jaksot voivat mennä muistissa sekaisin. Muistin tukena voi tietenkin aina käyttää videointia. 

Osallistuva havainnointi. Havainnoinnissa tutkija useimmiten koettaa pysytellä neutraalina ulkopuolisena tarkkailijana, mutta on myös esimerkkejä tutkimuksista, joissa tutkija on suorastaan liittynyt jonkin yhteisön jäseneksi vain aineistoa kerätäkseen. Eräs esikuva tälle löytyy kaunokirjallisuudesta ja muistelmista, joissa kirjoittaja kuvailee niitä yhteisöjä, joissa hän on elänyt. 

Osallistuvaa havainnointia on käytetty etenkin kulttuuriantropologiassa, olosuhteiden pakosta. Eihän näet voida välttää sitä, että tutkijan saapuminen pieneen maaseutuyhteisöön muuttaa sen elämää melko lailla. Mutta useimmiten muutamassa viikossa tutkija voi kotiutua melkeinpä jäseneksi tutkittavaan yhteisöön ja voi osallistua sen tavanomaiseen toimintaan. Tutkija ei pysty salaamaan kaksoisrooliaan yhteisön jäsenenä ja tutkijana, mutta hän voi hyvin toivoa, että yhteisön jäsenten totuttua vierailijaan he alkavat suhtautua häneen samoin kuin yhteisön aitoihin jäseniin, jolloin havainnointi ei enää liikaa muuta tutkittavan asian luonnollista tilaa. 

Keskusteleva havainnointi. Ihmisiä havainnoitaessa olisi eduksi saada tietoon toimivan henkilön itsensä käsitykset siitä, mistä hänen mielestään asiassa on kysymys, mikä on toiminnan tarkoitus ja miten se kannattaa tehdä. Tutkija tietenkin voisi tätä heti kysyä havain​noitavalta ihmiseltä, mutta siinä on se vaara, että keskustelun johdosta voi tutkittava toiminta muuttua. Tämän muutoksen vähentämiseksi on kehitetty menetelmä, jossa tutkija ei suorastaan tee kysymyksiä, vaan ainoastaan esittää ennen toiminnan alkamista henkilölle pyynnön ajatella ääneen (think aloud) ja kertoa ikään kuin itselleen, mitä hän milloinkin on tekemässä ja miksi. Kun pyyntö esitetään etukäteen, se ei ehkä liikaa muuta itse toimintaa. Tästä keskustelevan havainnoinnin menetelmästä käytetään myös englannin (contextual inquiry) mukaista hieman hämärää nimitystä "toiminta​ympäristö​kartoitus". Se on mainio menetelmä erityisesti työtoiminnan ymmärtämiseen. 

Aivan tuppisuuna ei tutkija useinkaan voi pysytellä, sillä tutkittava henkilö saattaa unohtaa puhua itsekseen. Tällöin tutkijan on tarpeen esittää kehote (prompt), jonka tulee olla mahdollisimman vähän johdatteleva (loaded) kuten esimerkiksi "Mitä nyt arvelet siitä?" 

Eräs mahdollisuus vähentää toiminnan muuttumista tutkijan läsnäolon vaiku​tuksesta on toiminnan rekisteröiminen ilman tutkijaa, kiinteän videokameran avulla. On huomattu, että henkilöt tällöin kommentoivat toimiaan vapaammin, erityisesti tunne​pohjaisissa ja mielihyvää/pahaa koskevissa kysymyksissä. 

Toisaalta voidaan päinvastoin viedä keskusteleva havainnointi pitemmälle keskustelun suuntaan siten, että havainnointiin liitetään teemahaastattelun tapaista keskustelua tutkittavien henkilöiden kanssa. Tutkija voi tällöin kysellä toiminnan syitä, esteitä, mahdollisia toiminnan vaihtoehtoja sekä ehkä vielä näiden kaikkien pohjana olevia uskomuksia ja asenteita. Jos tutkimuksen tavoitteisiin kuuluu myös toiminnan itsensä kehittäminen, kysymyksiä voidaan ehkä poimia tavanomaisesta työntutkijan kysymyslistasta. Tällaisen seikkaperäisen keskustelun haittapuolena tietenkin on tutkittavan toiminnan muuttumisen vaara, joten se ei ehkä tavoita toimintaa aidoimmillaan sellaisena kuin se tapahtuisi ilman tutkijan läsnäoloa. Tämän haitan korvikkeeksi tutkijalle tulee mahdollisuus ymmärtää toimintaa syvemmin. 

Keskustelevan havainnoinnin henkeen sopii hyvin se, että jälkeenpäin, tutkijan saatua valmiiksi yhteenvedon tuloksistaan, siitä vielä keskustellaan tutkitun henkilön kanssa yhdessä. 

Tavallisesti havainnointi tehdään toteavassa tarkoituksessa, mutta etenkin keskusteleva havainnointi sopii myös ohjaavaan tutkimukseen, jossa tavoitteena on löytää mahdollisuuksia parantaa havainnoitavaa toimintaa. Samoin se sopii uuden tuotteen, ja varsinkin sen käytön, kehittämiseen. 

Esimerkki keskustelevasta ohjaavasta havainnoinnista on Keiskin tutkimus Keittiö vanhuksen kokemana (1996 s. 80). Siinä tutkija havainnoi asuntojensa keittiöissä toimivia vanhuksia, joista monenkin toimintakyky oli alentunut. Kukin keittiö dokumen​toitiin mittauksin ja videonauhoituksin sekä myös selvitettiin asukkaan toimintakyvyn taso. Havainnoinnissa tarkkailtiin, miten kyseiset melko tavan​omaiset keittiöt soveltuivat käyttäjiensä työskentelytapoihin. Vanhus itse osallistui arviointiin omalla toiminnallaan, keskustelemalla ja tilannetta analysoimalla. Keiski totesi, että usea vanhus oli taipuvainen vähättelemään ongelmiaan, ja tutkija joutui tulkitsemaan saamiaan komment​teja havaintojensa ja oman arvostelukykynsä valossa. 

Kun kutsutaan suunniteltavan tuotteen mahdollisia käyttäjiä kokeilemaan ja arvioimaan tuotekonseptia tai prototyyppiä, tuloksia usein syntyy paremmin silloin, kun paikalla onkin yhden sijasta kaksi käyttäjää, etenkin jos nämä vielä ovat tottuneita juttelemaan avoimesti keskenään. Tällöin syntyy ideointia edistävä "co-discovery" -asetelma joka paljastaa erinomaisesti tuotteen käytettävyyden vahvat ja heikot puolet.

Systemaattinen havainnointi

Jos hankkeen alkaessa on käytettävissä kohtalaisen selkeä käsitys tutkittavasta toimin​nasta sekä siinä selvitettävästä ongelmasta, on mahdollista etukäteen melko tarkkaan määritellä ne asiat, joita sitten systemaattisesti havainnoidaan. Tämä määrittely sisältää tavallisesti seuraavat kaksi kohtaa: 

skenaario: tutkittavan toiminnan tyypillinen kulku, ja 

ongelma: tutkijaa kiinnostava vaihtelun säännönmukaisuus (muutoksen invarianssi) toiminnassa. 

Skenaarion pohjalta suunnitellaan systemaattinen havainnointi niin, että muistiin tulevat merkittäviksi vain ne toiminnot, ominaisuudet tai muuttujat, jotka liittyvät ongelmaan tai hypoteesiin. Muuta tietoa ei tarvita. 

Halutun tiedon poimimiseksi esiin kaksi tavallisinta menetelmää ovat: 

Episodihavainnointi (event sampling) tarkoittaa, että tutkija rekisteröi vain etukäteen määritellyn tyyppiset tapahtumat, esimerkiksi jatkuvassa tasaisessa toiminnassa sattuvat häiriötilanteet. Aina kun tällainen tapaus sattuu, tutkija merkitsee muistiin ajankohdan sekä tarvittavat lisätiedot. 

Määräaikainen havainnointi (time sampling) tehdään systemaattisesti ajoitettuna, esimerkiksi joka viides minuutti, ja tällöin vireillä oleva toiminta merkitään muistiin, tavallisesti etukäteen sovittuina koodeina. 

Molemmissa yllämainituissa menetelmissä tutkijan pitää tietenkin varmistua siitä, ettei se ajanjakso, jolta tapahtumat poimitaan, poikkea tyypillisestä. 

Systemaattisen havainnoinnin yleisenä etuna on nopeus. Kun tutkija on etukäteen päättänyt ne asiat, joita rekisteröidään, hän voi myös huolellisesti valmistautua siihen ja laatia muistiin merkitsemiseen sopivan lomakkeen tai muun järjestelyn.

Jos havaintojen vaihtoehdot on etukäteen luokiteltu ja vain kunkin luokan tapausten lukumäärä halutaan tietää, siihen riittää "tukkimiehen kirjan​pito" (engl. tally, kuva oikealla). Toinen tapa on se, että eri vaihtoehdot ilmaistaan jollakin nopeasti kirjoi​tet​tavalla merkinnällä eli "notaatiolla". Lisäksi lomakkeeseen varataan ruudut kaikille niille muuttujille, joita on tarkoitus tutkia, sekä myös ruutu mahdollisten poikkeuksellisten olosuhteiden tai häiriöiden ilmoittamista varten. Päiväys ja havainnoitsijan nimikirjaimet ovat tietenkin aina tarpeen.

Lomakkeen sijasta usein käytetään taskukokoista mikrotietokonetta, johon etukäteen ohjelmoidaan näppäimet kullekin havainnoitavalle asialle. Tällöin myös aika saadaan automaattisesti mukaan, ja tietojen siirtäminen analysoitavaksi käy monin verroin näppärämmin kuin purkamalla ne paperilomakkeelta. 

Monimutkaisen tai nopean toiminnan yksityiskohdat voidaan rekisteröidä videolla tai äänettömästi ja ilman salamaa toimivalla kameralla, ääni ja salama näet aiheuttaisivat helposti häiriön tutkittavaan toimintaan. Valokuvista ja nauhoista on tosin varsin työlästä purkaa tietoja analyysissa käyttökelpoiseen muotoon. Kuvia on myös tuotettu automaattisella, itsestään määrävälein laukeavalla kameralla (intervalli- eli sekvenssikuvaus, engl. time-lapse photography), jolloin tutkijahenkilön aiheuttama häiriö jää pois; tosin pelkät valokuvat ilman havainnointia ja tutkijan muistiinpanoja ovat tutkimusaineistona vaikeaselkoisia. Joka tapauksessa nauhoitteilla ja valokuvilla on se hyvä puoli, että tutkija voi jälkeenpäin näyttää ne tutkitulle henkilölle ja pyytää häntä selittämään toimintansa syitä. 

Manipulointi. Havainnoinnin yleinen päämäärä on tallentaa toiminta aitona ja luonnollisena, joten ihanteena olisi se, ettei tutkimus mitenkään vaikuttaisi toimintaan. Ihmisten toimintaa helposti muuttaa jo pelkkä tieto siitä, että on havainnoinnin kohteena, ja asiaa vielä pahentaa tutkijan tai tutkimuslaitteiden näkyvä läsnäolo tai se, että tutkija vähän väliä antaa ohjeita siitä. mitä pitää tehdä. 

Häiriintymisen ja tulosten muuttumisen vähentämiseksi tutkija voi koettaa esiintyä mahdollisimman näkymättömästi ja hiljaisesti (engl. unobtrusively) tai jopa kätkeytyä verhon tai näkymistä estävän lasin taakse. 
Eräs menetelmä, jonka on huomattu jonkin verran vähentävän tutkijan läsnäolon vaikutusta, on toiminnan rekisteröiminen ilman tutkijaa, kiinteän videokameran avulla. On huomattu, että henkilöt tällöin kommentoivat toimiaan vapaammin, erityisesti tunnepohjaisissa ja mielihyvää/pahaa koskevissa kysymyksissä. Vielä yksi keino vähentää häiriötä on se, että tutkija asettuu paikalleen hyvissä ajoin ennen kuin tutkittava toiminta alkaa; näin ihmisillä on aikaa tottua häiriöön. 
Vaikka ihanteena onkin välttää tutkimuksesta aiheutuvaa toiminnan häiriintymistä, tutkija ei kuitenkaan aina voi pysytellä passiivisena, mikäli tuloksia halutaan saada. Ehkä tavallisin syy, joka pakottaa tutkijan sekaantumaan toimintaan, on se, että luonnollisessa tilassaan toiminta tapahtuisi kovin harvoin. Varsin tavallinen menettely onkin se, että tutkija pyytää havainnoitavaa henkilöä aloittamaan toiminnan. 

Voimakkaampi manipulointi on kysymyksessä järjestelyssä, jossa tutkijan avustaja tulee mukaan ja "näyttelee" etukäteen sovitun repliikin tai toiminnan, johon juonesta tietämättömät osanottajat sitten reagoivat kuka mitenkin. 

Yleensä manipulointi merkitsee sitä, että tutkija järjestää tilanteeseen jonkin ärsykkeen, johon reagoimalla tutkimuskohde toteuttaa halutun toiminnon. Tällä tavalla saadaan tarvittava aineisto nopeammin kokoon ja tilanteiden olosuhteet ovat paremmin tutkijan hallinnassa, eli häiriötekijöitä on vähemmän. Kaikki tämä myös säästää tutkijan aikaa ja kustannuksia. Huono puoli on, että toiminnan luonnollisuus kärsii ja toiminta muuttuu siitä, mikä se olisi aidossa tilanteessa. Tulosten validiteetti tällöin heikkenee. 
Epäsuora havainnointi
Itseraportointi (engl. self-reporting, experience diary) on yksinkertainen ilman tutkijaa tapahtuva toiminnan rekisteröimisen menetelmä. Se tarkoittaa, että tutkija pyytää henkilöitä ilmoittamaan itse toimintansa lomakkeilla, jotka tutkija on tätä varten valmistanut. Lomakkeissa on tavallisesti yksi sivu kutakin päivää kohti. Jos tutkitaan henkilöiden ajankäytön jakaantumista tai mihin aikaan hän teki tiettyjä kiinnostavia asioita, päivä voidaan jakaa tunteihin kuten lukujärjestys. Jos taas vain tietyt tapahtumat kiinnostavat tutkijaa, lomakkeella voi olla vain ruutu kutakin tapahtumaa varten asiaankuuluvine kysymyksineen. Voi esimerkiksi olla ruutu täytettäväksi aina kun henkilö on tehnyt junamatkan. 
Jos tietyistä tapahtumista halutaan runsaammin yksityiskohtia, eräs keino siihen on antaa tutkittaville henkilöille lomakkeiden lisäksi myös kertakäyttökamera ja ohjeet milloin sitä toivotaan käytettävän. 
Itseraportointi on helppo ja halpa menettely, jolla on myös erinomaisia etuja: se eliminoi tutkijan läsnäolosta aiheutuvan häiriön, ja lisäksi se tavoittaa harvakseen sattuvat toiminnot kuten esimerkiksi puhelimeen vastaamisen, sekä epätoivotut tapahtumat kuten tapaturmat. Sen ongelmana on saatujen tulosten epämääräinen luotettavuus ja se, että henkilöiden motivaatio harvoin riittää kovin suurien tietomäärien kirjaamiseen. Huomattakoon, että lomakkeiden täyttämisen lisäksi henkilöitä usein täytyy pyytää jälkeenpäin selventämään ja täydentämään antamiaan tietoja. 
Automaattiset mittarit tai laskimet soveltuvat yksinkertaisten, samanlaisina toistuvien tapahtumien määrän laskemiseen. Tällaisia tapahtumia voivat olla esimerkiksi ihmisten kulkeminen oviaukon läpi, hissin käyttö, tv:n katseleminen tai jääkaapin oven avaaminen. Joissakin tutkimuksissa voidaan käyttää hyväksi rakennuksissa muutoinkin olevia energian ja veden kulutuksen mittareita, mutta useimmissa tapauksissa tutkijan on itse rakennettava mittalaitteensa sen mukaan, mitä hän haluaa tutkia ja mikä on käytännössä mahdollista.
Havainnoimisen ohella tutkijan käytettävissä on eräitä välillisiä tutkimusmetodeja, joita ei ollenkaan kohdisteta itse toimintaan, vaan joko toiminnan jättämiin jälkiin taikka kirjalliseen aineistoon. Seuraavat aineistot ovat tutkimuksissa usein käytettyjä: 

1. Yksityiset asiakirjat, kuten kirjeet, päiväkirjat ja muistelmat, joissa yksittäiset ihmiset ovat kuvanneet toimiaan. Liikeyritysten ja muiden instituutioiden toiminta puolestaan selviää kirjeistä, sopimuksista, pöytäkirjoista, vuosikertomuksista ja raporteista. Kaikki tällaiset tietolähteet on ennen johtopäätösten tekemistä alistettava lähdekritiikkiin (sivu 15). 

2. Tilastoaineisto. Joissakin tapauksissa on käynyt niin onnellisesti, että tutkijaa nyt kiinnostavat tapahtumat on aikoinaan jostakin syystä tilastoitu; nämä käyvät sellaisenaan analysoitavaksi aineistoksi. Niistä on mahdollista muodostaa jälkeenpäin ns. ex post facto –asetelma (sivu 13). 

3. Toiminnan jättämiä jälkiä on käytetty tutkimusten aineistona: 

vaatteen tai koneen osien kuluminen osoittaa miten sitä on käytetty, 

ihmisten liikkumista on mitattu lattian kulumisesta, poluista nurmikoilla tai lumessa, 

julkisten tilojen käyttöä on mitattu roskaantumisen määrästä 

asunnoissa ja pienteollisuustaloissa käytettyjä kulutustavaroita on selvitetty jäteastioiden sisällöstä. 

Haittapuolena näissä menetelmissä on se, että aineisto voi olla vaikeasti löydettävää eikä monestikaan sisällä juuri niitä tietoja, joita tutkija tarvitsisi, ja lisäksi tietojen luotettavuutta on vaikea arvioida. Etuna taas on se, etteivät ne vähääkään häiritse tutkimuksen kohdetta ja lisäksi voidaan tutkia jo kauan sitten menneisyyteen siirtyneitä tapahtumia.

Toisaalta myös nykyhetken tapahtumia tutkittaessa tutkija voi haluta turvautua epä​suoriin menetelmiin. Syynä voi olla se, että toteavassa tutkimuksessa halutaan välttää kohteeseen vaikuttamista ja näin turvata siitä saatavien tietojen aitous. Tästä periaat​teesta käytetään nimeä "ankara tiede" (saks. strenge Wissenschaft). Sitä ei tosin todelli​suudessa noudateta monellakaan tieteenalalla, sillä välilliset menetelmät ovat usein tutkijalle hankalia, ja saadut tiedot voivat olla epätäydellisiä, epätarkkoja ja epäluotettavia.

Koe

Koe (engl. experiment) soveltuu tutkimushankkeisiin, joissa on asetettu kausaalinen hypoteesi. Siinä tutkija rakentaa koeasetelman (experimental design) eli hypoteesinsa mukaisen empiirisen tilanteen. Koetta toteutettaessa sitten hypoteesi joko toteutuu tai osoittautuu vääräksi. 

Kaavakuvassa oikealla on hypoteesina y=f(x), eli hypoteesissa on yksi selittäjä (x) ja yksi selitettävä (y). Useimmissa tutkimushankkeissa tosin kumpiakin on enemmän. 

Jotta koe nyt voisi antaa todistusaineistoa hypoteesin puolesta tai sitä vastaan, koe on järjestettävä niin, että hypoteesin kaikki osatekijät ovat siinä mukana ja mitattavissa, mutta muita vaikuttajia eli häiriöitä on mahdollisimman vähän. Tämä järjestetään kuvan mukaisena koeasetelmana, joka toteutetaan useita kertoja erilaisilla selittäjän arvoilla. 

Kokeessa on olennaista, että selittävä muuttuja saa eri ärsykkeiden muodossa eri arvoja, jotta nähtäisiin, miten se vaikuttaa selitettävään. Koeasetelmaa on tätä varten toistettava taikka järjestettävä useita rinnakkaisia asetelmia. Kaksi koetta saattaa riittää, jos muuttujilla on vain kaksi mahdollista arvoa, mutta jos muuttujia on monta ja niillä on useita arvoja, luku nousee helposti tuhansiin, etenkin jos vielä satunnaisvaihtelua joudutaan poistamaan keskiarvomenettelyn kautta. 
Useimmiten on edullisinta järjestää vain yksi koeasetelma, jossa koetta toistetaan selittäjää varioiden. Se usein myös antaa tuloksiin vähemmän hajontaa kuin useiden rinnakkaisten koeasetelmien järjestäminen, sillä rinnakkaisia asetelmia voi olla mahdotonta saada tarkoin samanlaisiksi. 

Tavallisesti tutkimuskohteeseen vaikuttaa muitakin ympäristötekijöitä kuin ne, joista tutkija on kiinnostunut ja jotka hän on ottanut hypoteesinsa selittäjiksi. Tutkimushankkeen kannalta nämä tekijät ovat haitallisia häiriöitä, kuva vasemmalla, sillä ne voivat peittää alleen hypoteesissa mainitun selittäjän vaikutuksen. 

Yksi tapa vähentää häiriöiden vaikutusta on se, että suoritetaan useita kokeita samoilla selittäjän arvoilla, ja saaduista selitettävän arvoista lasketaan keskiarvo. 

Toinen tapa on luoda koeasetelma sillä tavalla, että estetään häiritsevien tekijöiden vaikutus koekohteeseen. Tämä toteutetaan suojaamalla kohde. Tällöin koejärjestely muodostuu kuvan (oik.) mukaiseksi. Käytännössä suojaaminen usein tarkoittaa koeasetelman rakentamista laboratorion eristettyyn tilaan.
Eräs suojaamisen menetelmä on myös se, että koehenkilöille ei kerrota kokeen tarkoitusta. Huvittava esimerkki tästä koettiin Western Electric Companyn Hawthornen tehtaassa (Nevadassa) 1927. Tutkimuksen tarkoituksena oli selvittää työtiloissa tarvittavan valaistuksen voimakkuus. Tätä varten tutkijat järjestivät koetilanteita, jossa selittäjänä oli tarkoitus olla valaistuksen määrä ja selitettävänä muuttujana työteho eli tuotannon määrä. Kokeiden kuluessa työntekijät saivat kuitenkin selville, että tutkimuksella pyrittiin työskentelyolosuhteiden parantamiseen, ja tämä osoitus työnantajan hyvästä tahdosta motivoi heitä työskentelemään yhä ahkerammin. Työn tuottavuus nousi jatkuvasti riippumatta siitä, parannettiinko vai huononnettiinko valaistusta ja muita työhuoneen olosuhteita. Kokeessa ei siis saatukaan selville, mikä valaistustaso turvaisi parhaan työtehon. Ensin tutkijat olivat tästä "Hawthorne-efektistä" pahoillaan, ja heistä tuntui, että tutkimus menetti objektiivisuutensa ja meni pilalle. Vasta myöhemmin tutkijat tulivat ajatelleeksi, että hankkeen lopullinen tarkoitus, työntekijäin viihtyvyyden ja tuotannon lisääminen, kuitenkin onnistui erinomaisesti, joskin aivan eri tavalla kuin tutkijat olivat suunnitelleet. Tuotanto nousi, ei valaistuksen johdosta vaan siksi, että työntekijät huomasivat olevansa tehtaan johdolle tärkeitä.
Jos kokeen tarkoituksen salaaminen ei ole mahdollista, tai jos salaamista ei haluta eettisistä syistä, voidaan tarpeettomat vaikutustekijät karsia sillä tavalla, että koehenkilöt pidetään kokeen aikana tietämättöminä siitä, mihin ryhmään he kuuluvat. Esimerkiksi lääkkeiden vaikutuksia tutkittaessa järjestetään sokkotutkimus siten että kaikki koelääkkeet ovat saman näköisiä, mutta yhden koeryhmän saamat lääkkeet ovat todellisuudessa tehottomia lumelääkkeitä (engl. placebo). Jos lisäksi myös koetta toteuttava tutkimusapulainen pidetään tietämättömänä siitä, mitkä annetut koelääkkeet kuuluvat mihinkin ryhmään, on kysymyksessä kaksoissokkotutkimus.
Koekohteen suojaamisesta saadaan se hyöty, että tullaan toimeen pienemmällä määrällä kokeita, jolloin aikaa ja kustannuksia säästyy. Haittana taas on se, että suojaamisen poistaessa kohteeseen luonnossa liittyviä ympäristötekijöitä siinä väkisinkin huononee koeasetelman luonnonmukaisuus ja samalla tulosten validiteetti. Kun täten laboratorion koetilanteessa tutkitaan ihmisen käyttäytymistä, outo ympäristö ja ihmisen elämäntilanteen normaalien kytkentöjen poistaminen saattaa muuttaa koehenkilön reaktioita varsin paljon. Tällöin herää epäilys, ettei saatuja tuloksia ehkä voidakaan yleistää laboratorion ulkopuolelle. 

Sen sijaan fyysisten ilmiöiden tutkimuksessa suojaaminen useinkaan ei vaikuta kohteen reaktioihin mitään, jolloin se voidaan haitatta toteuttaa. -- Jos on epätietoisuutta siitä, vaikuttaako suojaaminen jotakin vai ei, varmin joskin aikaa viepä tapa on tehdä ensin asiasta erillinen koe. 

Koeasetelman tutkimuskohde

Kokeen tutkimuskohdetta valitessaan tutkijan on ensiksi päätettävä, mikä on se perusjoukko, jonka yksilöiden tai tapausten käyttäytymistä koetilanteessa halutaan selvittää. Tämä on usein samalla se tapausten joukko, johon tutkimuksen tuloksia aikanaan tullaan soveltamaan. Tästä joukosta on sitten valittava koeasetelman kohteeksi yksi tai useampi tapaus tai yksilö, parhaiten otoksena perusjoukosta (siv. 39). 
Koska olisi toivottavaa, ettei eri koeasetelmien välille tule muita eroja kuin selittävän muuttujan erilaiset arvot, parasta olisi jos kaikissa koetilanteissa tutkimuskohde olisi aina yksi ja sama. Tämä ei aina ole mahdollista: joissakin tapauksissa koekohde esimerkiksi rikkoutuu kokeessa. 

Vaikka näin ei kävisikään, tutkijan pitää joka tapauksessa kysyä itseltään, onko mahdollista, että kokeessa syntyy kohteeseen jokin sellainen pysyvä muutos, joka voi jotenkin vaikuttaa seuraavassa kokeessa syntyvään reaktioon? Jos esimerkiksi koekohteena on ihminen, tässä tapahtuu se erittäin tärkeä muutos, että koehenkilö muistaa edellisen kokeen ja reagoi seuraavissa kokeissa samaankin ärsykkeeseen eri tavalla kuin alussa. Monessa tapauksessa ainoa mahdollinen ratkaisu on se, että jokaisessa kokeessa kohde vaihdetaan uuteen; siis koekohteita tarvitaan useita. 
Miten monta koekohdetta sitten tarvitaan? Kuten edellä jo todettiin, pienin mahdollinen koeasetelmien määrä on kaksi, mutta jos häiriöt pääsevät lisäämään tulosten satunnaista hajontaa, kokeiden määrää joudutaan kasvattamaan. Lisäksi tulosten haitallinen hajonta voi kasvaa sen johdosta, että perusjoukosta poimitut yksilöt eivät olekaan samanlaisia. Näin on asia ainakin silloin, kun ihmiset ovat tutkimuskohteena: yksilöiden välinen vaihtelu on lähes aina niin suuri, että se peittää näkyvistä sen asian, joka tutkijaa kiinnostaa eli selittävän muuttujan vaikutuksen.

Tutkijoiden varhaisia yrityksiä edistää koekohteiden samankaltaisuutta oli se, että koehenkilöiksi pyrittiin saamaan identtisiä kaksosia tai ainakin koehenkilöt järjestettiin tutkimuspareiksi (matched subjects design) siten, että parin molemmat jäsenet olivat mahdollisimman samanlaiset.
Nykyisin tavallisin menettely koekohteiden erilaisuuden kompensoimiseksi on se, että kukin rinnakkainen koeasetelma toistetaan, tarvittaessa jopa satoja kertoja, ja rinnakkaisten asetelmien tulokset yhdistetään tilastollisesti, esimerkiksi laskemalla niiden keskiarvot. Toisin sanoen tarvitaan ei vain koekohteiden pareja, vaan niiden ryhmiä. 
Jos ryhmiä on kaksi, näistä usein käytetään seuraavia nimityksiä: 

koeryhmä (engl. experimental group) = ne yksilöt, joihin ärsyke kohdistetaan 

verrokkiryhmä tai vertailuryhmä (control group) = ne yksilöt, jotka eivät saa ärsykettä. 

Nämä nimitykset, etenkin englanninkieliset, ovat hiukan harhaanjohtavat, sillä molemmat ryhmät ovat kokeessa täsmälleen yhtä olennaiset, ja "control group" saa osakseen aivan saman kontrollin kuin toinenkin ryhmä. Selvempää olisikin käyttää nimiä koeryhmä 1, koeryhmä 2 jne. 
Rinnakkaisten koeryhmien pitäisi olla mahdollisimman samanlaiset, jotta niiden reaktioihin ei tulisi muita eroja kuin mikä aiheutuu ärsykkeiden erilaisuudesta. Sitä ei voida välttää, että eri koeyksilöt satunnaisesti vaihtelevat jonkin verran, mutta ainakin tutkijan pitää varoa itse aiheuttamasta systemaattista eroa koeryhmiin. Tämän tavoitteen edistämiseksi yksilöt voidaan esimerkiksi arpoa ryhmiin. 
Aitoa tutkimuskohdetta ei aina saada kokeessa käytettäväksi. Näin käy silloin, kun tutkimuskohteeksi pitäisi saada tuote, jota vasta suunnitellaan: sitähän ei vielä ole olemassa tutkimusta tehtäessä. Joskus kohdetta voidaan simuloida panemalla sen tilalle aidon kohteen malli, mikäli se ennestään tiedetään luotettavaksi kohteen korvikkeeksi. 
Toinen syy, joka voi hankaloittaa tai estääkin kokeiden järjestämistä, on eettinen. Jos kokeen kohteena on elävä olento, kokeen järjestely ei saa aiheuttaa tälle haittaa tai kärsimystä, ainakaan liiallisessa määrässä. Tämän välttämiseksi tutkijan on noudatettava alalle annettuja eettisiä normeja, joita selostetaan luvussa Tutkimuksen etiikka. 

On myös paljon sellaisia ilmiöitä, joita sattuu todellisuudessa mutta joita ei ollenkaan ole mahdollista järjestää koeasetelmaksi. Tällaisia ovat ihmisen elämän suuret ratkaisut, kuten koulun, ammatin tai asuinpaikan valinta, sekä lisäksi vahingolliset tapahtumat kuten luonnonmullistukset, onnettomuudet ja rikokset. Jos kuitenkin tällaisista tapahtumista on sopivasti saatavissa tilastotietoja, niiden pohjalta saattaa olla mahdollista muodostaa eräänlainen koeasetelma ns. ex post facto -menetelmällä, sivu 13. 

Ärsyke

Koeasetelmassa tutkija kääntää teoreettisen hypoteesinsa empiirisen maailman tapahtumien muotoon. Ärsykkeen tehtävänä siinä on esittää selittävän muuttujan vaihtelu. Yksinkertaisimmillaan koeasetelma koostuu vain kahdesta kokeesta, joissa kummassakin ärsykkeellä on erilainen arvo (tai se kokonaan puuttuu toisesta kokeesta). Tarkoituksena on nähdä, mitä se vaikuttaa kohteen reaktioihin.

Miten ärsyke olisi muodostettava ja miten realistinen sen tulisi olla? Tutkija joutuu tässä usein punnitsemaan ristiriitaisia vaatimuksia: 

fideliteetin vaatimus: ärsykkeen pitäisi olla todellisuudessa tavattavien ärsykkeiden kaltainen, jotta reaktiot saataisiin samanlaisina kuin todellisuudessa ja kokeen tulosten voitaisiin väittää pätevän myös laboratorion ulkopuolella, 

häiriöttömyyden vaatimus: jos käytetään aitoja todellisuudessa esiintyviä ärsykkeitä, mukaan tulee lukuisia sellaisia muuttujia, joita tutkija ei nyt halua tutkia ja joiden vaikutus ehkä peittää alleen ne tekijät, joita haluttaisiin tutkia. (Tämä vaihtelu voidaan tosin monesti eliminoida lisäämällä kokeiden määrää, mutta tarvittava lisäys voi olla todella suuri.) 

käytännön näkökohdat: ärsykkeiden tuottamisen vaikeus tai kustannukset. 

Vaatimusten ristiriitaisuuden johdosta tutkija useinkin joutuu valitsemaan kulloinkin vähiten huonon menetelmän monesta mahdollisesta. 
Ajatellaanpa esimerkiksi hypoteesia, että ihmiset arvostavat taideteoksissa ns. kultaisen leikkauksen proportiota (1:1,6). Tämän hypoteesin testaamiseksi on ainakin seuraavat tavat ärsykkeen esittämiseen, alkaen realistisimmasta ja päätyen abstrakteimpaan:
Koeärsykkeenä ovat todelliset taideteokset niiden oikeissa ympäristöissä. Joissakin niistä on sovellettu kultaista leikkausta, toisissa ei. Tässä tapauksessa siis ärsykkeisiin tulee lukuisia eroja: taulut ovat eri paikoissa ja niiden asiasisältö on aivan erilainen. (Kaikki seuraavat järjestelyt voidaan sen sijaan toteuttaa vakioidussa ympäristössä:) 

Koeärsykkeenä ovat yllämainittujen todellisten taideteosten valokuvat, joissa mahdollisesti on vähennetty teosten välistä tarpeetonta vaihtelua, esimerkiksi siten että värit on jätetty pois. 

Koeärsykkeenä ovat tutkijan valmistamat muunnelmat yhdestä ainoasta taideteoksesta. Näiden muunnelmien proportioita on muutettu esimerkiksi rajaamalla kuva uudelleen tai siirtämällä sen osia uusiin paikkoihin. Tutkija siis yrittää saada eri versiot poikkeamaan toisistaan ainoastaan sen muuttujan osalta, jonka vaikutusta halutaan tutkia. 

Koeärsykkeenä on ainoastaan eri mittasuhteissa piirrettyjä nelikulmioita. Yksi näistä noudattaa kultaista leikkausta. Tällöin siis ärsyke ei sisällä muuta kuin mitä välttämättä tarvitaan tutkittavan muuttujan vaihtelun esittämiseksi. 

Abstraktisuustasot 2 ja 3 (yllä) ovat tavallisia sellaisissa tutkimuksissa, joiden tarkoituksena on ohjata artefaktien suunnittelua.

Esimerkiksi Minna Uotila (1992) esitti koehenkilöille pukujen kuvia (oikealla), joissa ainoana muuttujana oli varioitu kankaan kuviointia. Tarkoituksena oli selvittää kuvioinnin vaikutusta puvun antamaan kokonaisvaikutelmaan. 

Eräitä ärsykkeitä tutkija ei voi täysin säädellä. Tällaisia ovat luonnossa vaikuttavat muuttujat: auringon suunta, ulkolämpötila tms. Silloin tutkijan on tyydyttävä mukautumaan ärsykkeen luonnollisen vaihtelun rytmiin. 

Joskus olisi tarpeen tutkia ihmisten reaktioita esineeseen, rakennukseen tai ympäristöön, joka vasta on suunnitteilla. Tällöin aidon ärsykkeen esittäminen on mahdotonta, ja sen sijasta on käytettävä korviketta, esimerkiksi piirrosta, pahvimallia tai muuta laboratorioon taikka aitoon ympäristöön viritettyä rakennelmaa. Korvikeärsykkeen esitystapa tulisi valita niin havainnolliseksi, että kohde reagoi siihen samalla tavoin kuin se tekisi aitoon ärsykkeeseen.

Kun laboratoriossa tutkitaan ihmisten käyttäytymistä sosiaalisissa tilanteissa, kokeen validiteetti usein jää huonoksi, sillä laboratoriossa ihmiset harvoin käyttäytyvät kovinkaan luonnonmukaisesti. Asian korjaamiseksi olisi harkittava kokeen järjestämistä systemaattisen havainnoinnin keinoin luonnollisessa ympäristössä, joskin tässä taas epäkohdaksi voi tulla häiriöiden paljous. 
Ihmisten käyttäytymistä tutkittaessa ärsyke usein järjestetään siten, että kokeen avustaja näyttelee etukäteen sovitun roolin. "Esitys" valmistellaan eri koeryhmissä hieman erilaiseksi, jolloin reaktioista voidaan mitata eron vaikutus. Ei ole harvinaista, että koehenkilöitä tässä "näytelmässä" vedetään perin pohjin nenästä, tarkoituksella saada heidät reagoimaan aidosti. Tähän tosin liittyy eettisiä ongelmia, katso siv. 31.

Reaktio

Koekohteen reaktioista rekisteröidään vain ne, jotka liittyvät tutkittavaan hypoteesiin. Kun reaktio yleensä on jonkinlaista toimintaa, voidaan monesti käyttää menetelmiä, joita selostetaan sivulla 78. Jos taas halutaan koehenkilöiden sanallisia reaktioita, metodeja on sivulla 92. Molempia voidaan myös yhdistää: voidaan pyytää koehenkilöä "ajattelemaan ääneen" samalla kuin hän suorittaa tehtävää; tässä kylläkin voi olla vaarana se, että koehenkilön toimintatapa silloin muuttuu. 
Jos koe tehdään laboratoriossa, on helppoa tarvittaessa järjestää monimutkaisiakin mittauksia. Jokaisen laboratorion varustukseen kuuluu valikoima mittauslaitteita; monesti nämä ovat kytkettävissä laitoksen tietokoneeseen tulosten automaattista rekisteröimistä varten. Koehenkilöiden fyysisistä reaktioista voidaan mitata esimerkiksi pulssia taikka heidän silmiensä liikkeitä sen selvittämiseksi, mitkä kohdat erilaisissa tuotteissa tai niiden mainoksissa herättävät kiinnostusta. 

Toisinaan koejärjestelyä hankaloittaa se, että tutkittava reaktio on luonnostaan kovin heikko tai hidas. Tällöin voidaan joskus turvautua sellaiseen menettelyyn, että ärsykettä voimistetaan sen luonnollista tasoa vahvemmaksi. Materiaalien vanhenemista on täten tutkittu siten, että nostetaan lämpötilaa, kosteutta tai haitallisten aineiden tai organismien (lahottajaitiöiden) määrää. Menettelyn luotettavuus on kuitenkin varsin epävarma, ja se pitäisi oikeastaan ensin testata erillisessä tutkimuksessa. 

Yllä on selostettu kokeen käyttöä toteavassa tutkimuk​sessa. Tätä ei pidä sekoittaa ohjaavassa tutkimuksessa ja kehittämisessä käytettyyn kokeiluun eli ehdotuksen testaamiseen, esimerkiksi tuotekehitys​projektissa kehitetyn prototyypin testaamiseen käytännössä tulevien asiakkaiden kanssa. Sen metodiikka on varsin erilainen, etenkin siinä, että kokeilun (testing) aikana tutkija ja koehenkilöt usein yhteistuumin parantelevat ehdotusta, kun taas kokeessa (experiment) koetetaan päinvastoin välttää kohteen muuttumista ja vain ärsykettä varioidaan.

Kyselevät tutkimustavat

Tuotantoon ja tuotteiden käyttöön liittyy monia ihmisryhmiä, joiden kokemuksia, tietoja tai uskomuksia on tarpeen selvittää tutkimuksin. Näitä ihmisiä ovat yrityksen nykyiset ja potentiaaliset asiakkaat, tuotteiden ostajat ja käyttäjät, sekä myös yrityksen oma henkilöstö.
Kysymyksin selvitettäviä asioita voivat ensinnäkin olla faktatiedot kuten vastaajan sukupuoli, ikä ja tulotaso, tutkittavan tuotteen laatu ja käyttö. Toinen ryhmä asioita ovat vastaajien mielipiteet (opinion). Ne ovat ilmauksia vastaajan asenteista (attitude), hänen sisäisistä suhtautumistavoistaan johonkin kohteeseen, ja nämä puolestaan pohjautuvat kunkin ihmisen kasvatuksen ja kokemuksen kautta saatuihin arvoihin ja normeihin. Tuotteisiin liittyvä tärkeä asenteiden ryhmä on henkilön maku (taste), joka kuvaa hänen preferenssejään tuotteen valinnassa. Makua luonnehtivia arvosanoja ovat esimerkiksi “tyylikäs" tai "kitsi", joissa henkilön makua verrataan yhteisössä tunnustettujen "makutuomarien" (ransk. connoisseur) preferensseihin. – Muoti puolestaan on yhteisössä kulloinkin vallitseva makusuunta.
Vaikka tutkijan kannalta vastaajien tiedot ja mielipiteet ovat eri asioita, tutkimuksen metodiikkaan tämä vastakohta ei paljoa vaikuta. Kysymisen menetelmät ovat varsin samanlaiset, ja samaan tutkimukseen voidaan hyvin sekoittaa niin toteavia kuin ohjaavia fakta- ja asennekysymyksiä, kunhan tutkija itse vain pysyy selvillä niiden erosta. 

Kyselevien tutkimusmenetelmien kaksi lajia ovat suullinen kyseleminen eli haastattelu (engl. interview), ja kirjallinen kysely (questionnaire). Niillä ei ole periaatteellista eroa, onhan niillä englannin kielessä yhteinen nimikin, survey. Ne ovatkin monessa tilanteessa vaihtoehtoisia metodeja. 

Sopivimman metodin valitsemiseksi on tutkijan ensin palautettava mieleen, mitä kaikkea ennestään tiedetään tutkimuskohteesta, ja sitten on päätettävä mitä asioita on sen lisäksi selvitettävä. Tällä tavalla on helpompi rajata kysely tai haastattelu vain niihin kysymyksiin mitä tarvitaan. Tässä pohdinnassa saattaa käydä ilmi, että jo hankittu tietous (eli teoria) kohteesta on varsin kattava, ja tarvitaan vain vähän lisää, eli on tehtävä mallia täsmentävä tutkimus jota kuvaillaan sivulla 70. Päinvastoin saatetaan huomata, ettei asiasta oikeastaan tiedetä juuri mitään, eli tutkimus on uutta kartoittava (sivu 68).  

Kuten alla olevan taulun kaksi saraketta osoittavat, kumpaankin mainituista tilanteista löytyy siihen sopiva tutkimusmetodi, joskin myös välimuotoja käytetään. Valintaa ehkä helpottavat taulun alemmat rivit, joissa on edelleen täsmennetty eroavaisuuksia taulun sarakkeissa kuvattujen kahden metodiikan välillä. Selityksiä taulukkoon:

· Kysymysten muoto. "Suljetut" kysymykset olisivat tutkijan kannalta mukavia, sillä vastausten analysoiminen on silloin helppoa. Niitä on kuitenkin mahdollista käyttää vain silloin, kun on vankka teoreettinen pohja, josta lähtien voidaan ennustaa lähes kaikki mahdolliset vas​tauk​set. Ellei tällaista teoriaa ole, on pakko käyttää "avoimia" kysymyksiä, ja ne toimivat parhaiten haastatteluissa. 

· Onko mahdollista lisätä kysymyksiä saatujen vastausten pohjalta? Teoria​pohjan puuttuessa se olisi usein tarpeen, mutta se on vaikea toteuttaa kyselyssä. 

· Miten suhtaudutaan odottamattomiin vastauksiin? Jos tutkijalla on vahva luottamus teoriaansa, hän ehkä uskaltaa yksinkertaisesti sivuuttaa yllättävät vastaukset "satunnaisina häiriöinä". Ellei vahvaa teoriaa ole, kaikki vastaukset ovat arvaamattomia ja voivat antaa tutkijalle arvokkaita vihjeitä.

	Tutkimuksen tyyli:
	Uutta kartoittava tutkimus ja dokumentointi
	Mallia täsmentävä tutkimus

	Tavallisin kyselevä metodi:
	Teemahaastattelu
	Kysely tai lomakehaastattelu

	Kysymysten muoto:
	Enimmäkseen avoin
	Enimmäkseen suljettu

	Lisäkysymykset mahdollisia?
	Kyllä
	Ei

	Miten suhtaudutaan yllättäviin vastauksiin?
	Tallennetaan ja tutkitaan
	Enimmäkseen jätetään huomiotta

	Työmäärä ja kustannukset vastausta kohti:
	Suuri
	Pieni

	Muita näkökohtia:
	Ei voi vastata nimettömänä
	Vastaajalta vaaditaan hieman kirjoitustaitoa


Tutkimusta suunniteltaessa on vielä muistettava, että kyselyissä, haastatteluissa ja kokeissa on otettava huomioon eräitä eettisiä näkökohtia, etenkin jos vastauksia antaneet henkilöt voidaan niistä tunnistaa. Niinpä vastaajille on kerrottava kysymysten tarkoitus, tutkijan nimi ja että kysymyksiin vastaaminen on vapaaehtoista. Useimmat ihmiset ovat jonkin verran haluttomia esittämään mielipiteitä, joiden he arvelevat olevan tutkijalle epämieluisia; siksi olisi parempi ilmoittaa tutkimuksen tilaaja vasta jälkeenpäin. 

Teemahaastattelu

Haastattelu on sopiva metodi, jos 

tutkittavaa asiaa ei kovin hyvin tunneta eikä tutkimusasetelmaa ole tarkoin määrätty, vaan sitä ehkä täsmennetään hankkeen edetessä; tutkija ei osaa etukäteen arvata kaikkia mahdollisia vastauksia, ja saatujen vastausten johdosta halutaan esittää lisäkysymyksiä, 

kysytään laatuina kuvailtavia asioita, hankalasti sanoin esitettäviä psyykkisiä tuntemuksia taikka sanatonta kokemustietoa, 

vastaajien joukossa on lapsia tai muita henkilöitä, joiden kirjallinen esityskyky on heikonlainen, 

tutkimushankkeella on riittävästi resursseja (haastattelu näet vaatii aikaa ja matkarahoja), 

Monesti sattuu, että tutkija joutuu kysymään asioita, joiden sanalliseen ilmaisemiseen vastaaja ei ole tottunut. Vastauksen kypsyttelyä voi tällöin edistää pieni keskustelu tutkijan ja vastaajan välillä. Tällaisesta keskustelevasta tutkimusmetodista käytetään nimeä teemahaastattelu (focused interview, käytetään myös nimiä avoin tai vapaamuotoinen haastattelu). 

Paitsi että teemahaastattelu auttaa vastaamista, se myös voi suuresti edistää vastausten ymmärtämistä. Ellei tutkija tunne vastaajan erikoista elämäntilannetta, jonkin tietyn vastauksen merkitys saattaa jäädä hänelle ikuiseksi arvoitukseksi. Tutkijalla on teemahaastattelussa jonkin yllättävän vastauksen kuullessaan heti mahdollisuus udella sen syitä ja taustatietoja. Kirjallisessa kyselyssä tutkijalla ei tätä mahdollisuutta ole. 

Teemahaastattelu on siis keskustelua, jolla on etukäteen päätetty tarkoitus. Se muistuttaa jokapäiväistä keskustelua, jota tutkija ohjailee siten, että se ei kokonaan erkane tutkimusongelmasta, mutta muutoin hän jättää haastattelun muodon ja yksityiskohdat varsin vapaiksi. Tutkija esittää pääasiassa avoimia kysymyksiä, eli sellaisia joihin ei ole valmiita vastausvaihtoehtoja. 

Kun haastateltava voi suurelta osin määrätä keskustelun suunnan, tästä on se hyöty, että tutkijan ennakkokäsitysten vaikutus jää pieneksi ja hän saa haastateltavien elämäntilanteen kokonaisuudesta monipuolisen ja syvän kuvan. Haittana on, että syntyvä aineisto jää sekavaksi, tutkijalle on työlästä jälkeenpäin jäsennellä sitä ja muodostaa siitä päätelmänsä. Tulosten kertyminen on hidasta ja epävarmaa, ja tutkija saattaa joutua haastattelemaan samaa henkilöä useita kertoja. Metodi onkin parhaimmillaan kohdistettuna vain yhteen tai muutamaan henkilöön ja soveltuu siis erityisesti tapaustutkimukseen. 

Haastattelun etuihin kuuluu, että tutkija voi arvioida vastausten totuudenmukaisuutta havainnoimalla vastaajan oheisviestintää eli ilmeitä ja käyttäytymistä. Samalla tutkija voi panna merkille ympäristötekijöitä. Niinpä haastattelu yleensä antaakin luotettavampia ja syvällisempiä tuloksia kuin kysely. 

Haastatellaanko yksi vai ryhmä? Kun tarkoituksena on saada selville haastateltavan mielipiteitä, tutkijan ensimmäinen ajatus ehkä on tehdä haastattelu niin, etteivät muut henkilöt pääse sekaantumaan keskusteluun ja vaikuttamaan haastateltavan puheisiin. Tässä menettelyssä on kuitenkin se haitta, että tutkittavan henkilön tilanne on melko keinotekoinen. Hän on erossa luonnollisesta toiminnastaan ja sosiaalisista siteistään, ja hänen huomionsa keskittyy poikkeuksellisesti haastattelijaan ja kysymyksiin. Nyt kuitenkin monet asenteet ja merkitykset ovat mielekkäitä vain henkilön suhteissa lähipiiriinsä; niitä ei ole olemassa yhteisön ulkopuolella, eikä niitä siis kunnolla voida tutkia laboratoriossa tai muulla sellaisella metodilla, joka erottaa ihmisen hänen yhteisöstään. Tutkijan onkin monesti syytä harkita, onko haastattelussa edes yritettävä eristää vastaaja yhteisöstään, vai olisiko päinvastoin haastateltava luonnostaan yhteen kuuluva ryhmä yhdellä kertaa. 

Ryhmähaastatteluun osallistuu useimmiten kokonaisuudessaan jokin luonnollinen ihmisryhmä kuten perhe, työryhmä tai muu yksikkö. Se tuo hyvin esiin ryhmässä vallitsevat tavat, asenteet ja merkitykset esimerkiksi muotiin, käyttöesineisiin ja sisustukseen nähden. Toisaalta se estää arkaluontoisten asioiden käsittelemisen ja hieman jarruttaa kiistanalaisten sekä ryhmästä poikkeavien yksilöllisten mielipiteiden esiintuloa. 

Suuressa ryhmässä tavallisesti äänessä ovat muutamat harvat ihmiset ja toiset ovat enim​mäk​seen hiljaa. Tutkijalla on tässä kaksi vaihtoehtoa. Jos päämääränä on selvittää ryhmän normaalia toimintaa, nämä keskustelun epätasapainoisuudet tulee hyväksyä ja ehkä jopa merkitä muistiin. Jos taas tarkoitus ei ole tallentaa keskustelun tapoja, vaan asiasisältöä, tutkijan on ohjattava puhetta siten, että kaikkien mielipide tulee kuulluksi.

Käytännön järjestelyt. Haastattelussa kuten muussakin tutkimuksessa kaikki tutkimuksen vaatimat järjestelyt saattavat vaikuttaa haastattelun tuloksiin. Vaikutuksen vähentämiseksi on hyvä valita haastateltavalle tuttu ympäristö: koti, kahvila, neuvotteluhuone tai muu rauhallinen paikka, jossa käy päinsä keskustella kiireettä ja häiriöttä. Jos haastattelu liittyy johonkin tuotteeseen tai sen käyttöön, luontevin paikka saattaa olla tämän tuotteen tavanomainen käyttöympäristö. 

Kun haastattelija on aina henkilön luonnolliselle ympäristölle vieras ja ehkä häiritsevä elementti, hänen tulisi pukeutua ja käyttäytyä mahdollisimman vähän silmäänpistävästi.

Vastausten kirjaamisen voi hoitaa avustaja taikka ääni- tai videonauhuri. Nauhojen purkaminen tosin vie paljon aikaa, hyvinkin kolme kertaa pitempään kuin itse haastattelu. 

Havainnollistava aineisto. Kun kysymykset liittyvät tiettyyn tuotteeseen tai sen käyt​töön, vastaamista helpottaa ja vastauksista saadaan täyteläisempiä, jos kyseinen tuote on tilanteessa esillä ja käytettävissä. Ellei se ole mahdollista, tutkija voi varata paikalle sopi​via tuotteen symboleja tai malleja. Esimerkiksi niin sanotussa kuvakortti​haastat​te​lus​sa (puzzle interview) tutkija tarjoaa käytettäväksi valikoiman etukäteen valmistamiaan kuvakortteja, jotka symbolisoivat tuotteen osia, käyttötapoja, eri käyttäjiä jne. Lisäksi haastat​telija panee pöydälle tai seinälle muutamia nimeämiään kuvapohjia. Ne ovat kehyksiä, jotka edustavat tuotteen käytön erilaisia tapauksia, ympäristöjä tai konteksteja. Vastaaja voi sitten havain​nollistaa tuotteen käytön tilanteita ja ongelmia sijoittamalla halunsa mukaan kuvakortteja sopiviin kuvapohjiin.

Epäröivää vastaajaa voidaan joskus houkutella vastaamaan siten, että tutkija esittää haastateltavalle rinnakkain kuvat kahdesta vain vähän erilaisesta kohteesta tai tilanteesta ja pyytää häntä kertomaan, kumpi on “oikeampi” tai parempi ja miksi. 

Haastattelun kulku. Aluksi on paikallaan ilmoittaa haastattelun tarkoitus ja mihin tuloksia käytetään. Tavallisesti ilmoitetaan myös työn tilaaja, vaikka sillä onkin melko voimakas vaikutus saatuihin mielipiteisiin. 

Haastattelutilanne tulisi hoitaa siten, että haastattelijan vaikutus vastauksiin jäisi mahdollisimman vähäiseksi. Haastattelija ei saa missään nimessä paljastaa omia mielipiteitään asioista, sillä ne voisivat voimakkaastikin ohjata vastauksia. Hänen tulee esittää kysymyksensä aina samalla tavalla ja välttää omissa reaktioissaan oheisviestintää, ennen kaikkea torjuvia liikkeitä mutta myös myönteisiä eleitä kuten nyökkäämistä vain tietynlaisiin haastateltavan vastauksiin. 

Kun vastaaja kehittelee vastaustaan, hän ei tiedä, mitkä lisäseikat voivat kiinnostaa tutkijaa, joten tutkijan on tarpeen ohjailla keskustelua. Tässä tutkijan on paras välttää suoraan torjumasta hänen mielestään tarpeettomia sivuseikkoja; sen sijaan tutkija voi kärsivällisesti odottaa että puhuja pääsee loppuun. Parempi on käyttää myönteistä ohjailua, toisin sanoen kehotteita (engl. probe tai prompt) kuten: 

· Voisitko kertoa tarkemmin? 

· Miksi niin kävi? 

· Millainen keskustelu syntyi kun asia tuli yleisesti tiedoksi? 

Kehote ei tietenkään saa olla johdatteleva (loaded) niin että vastaaja kuvittelee puheenjohtajan odottavan jotakin tiettyä vastausta. Jarrutteluakin voidaan tarvita silloin, kun vastaaja tulee lausuneeksi jostakin keskeisestä asiasta niin rohkean väittämän, että tutkija epäilee onko hän aivan kunnolla harkinnut asiaa. Tällöin tutkija voi kysyä: Tarkoititko siis että...? Haastattelun lopuksi on paikallaan kysyä, tahtooko vastaaja nähdä ja tarkistaa kirjatut lauseensa myöhemmin, ja suostuuko hän täydentävään haastatteluun, jos tutkija vielä tarvitsisi lisätietoja. 

Samassa tutkimushankkeessa toimivien haastattelijoiden on syytä etukäteen harjoitella yhdessä, jotta he saavuttavat yhdenmukaisen esiintymistavan ja tulosten hajonta vähenee. Tästä aiheutuu tietenkin omat kustannuksensa. Haastattelu onkin verrattain kallis tutkimustapa. Kustannuksia voidaan alentaa siirtymällä puhelinhaastatteluun, mutta silloin on harkittava syntyykö puhelimettomien poisjäämisestä harhaa, ja pitäisikö nämä sitten haastatella erikseen. 

Vakoilu (conversation sampling) on menetelmä, jossa yritetään kokonaan eliminoida tutkijan läsnäolon vaikutus. Siinä tutkija asettuu julkisiin paikkoihin kuten puistoihin ja myymälöihin ja siellä kuuntelee salaa hänelle tuntemattomien ihmisten keskusteluja. Samalla sopii merkitä muistiin henkilöiden senhetkisiä toimia, minkä johdosta metodista myös käytetään nimeä passiivinen havainnointi. 

Vakoilumenetelmällä on koottu kansalaisten mielipiteitä uusista julkisista rakennuksista; mahdollisesti sitä voisi myös käyttää keräämään asiakkaiden kommentteja kaupan olevista tuotteista. Menetelmää ei kylläkään ole paljoa käytetty, kaiketi siksi että vie usein suhteettoman paljon aikaa ennen kuin ihmiset ottavat puheeksi tutkimuksessa kiinnostavia asioita. Lisäksi on useimmiten mahdotonta rajata tutkimusta mihinkään etukäteen määriteltävään populaatioon. 

Aineiston käsittely. Teemahaastattelusta kertyvän aineiston jatkokäsittely on usein hankalaa, vaikka vastaukset olisivat nauhallakin. Joskus tutkija joutuu kuuntelemaan nauhoja useaan kertaan, ennen kuin osaa päättää, mitä niistä siirrettäisiin tekstiin. Onneksi on usein mahdollisuus selventää asiaa jatkohaastattelussa. 

Haastattelussa kootut vastaajan mielipiteet kirjataan sellaisinaan, mutta kriittisempi ote sen sijaan on paikallaan faktojen kohdalla. Näissä tutkijan on tarpeen harkita myös niiden totuudenmukaisuutta, jolloin voidaan ehkä soveltaa lähdekritiikissä (s. Erreur ! Signet non défini.) käytettyjä kysymyksiä, tai niistä ainakin seuraavia: 

onko mahdollista, että vastaaja haluaa "kaunistella" tosiasioita? 

tunsiko vastaaja varmasti ja riittävän monipuolisesti asian, josta hän puhui? 

Jos aineistoa halutaan tiivistää, tavallinen menetelmä on koodata eli litteroida tutkittavan kysymyksen kannalta kiinnostavat vastausten tyypit, taikka usein esiintyvät vastausten tyypit, ja sitten laskea niiden esiintymistiheydet. 
Kysely ja lomakehaastattelu

Kysely on sopiva metodi, jos: 

tutkimusasetelma on tarkasti määrätty eikä sitä aiota muuttaa hankkeen kuluessa, 

tutkija voi etukäteen päättää kaikki kysymykset, ja hän myös tietää kaikki mahdolliset vastaukset, ja hän haluaa vain saada selville vastausten jakauman, 

kysytään määrällisesti mitattavia tai muuten eksaktisti määriteltäviä fyysisiä asioita, 

kysymykset halutaan esittää suurelle joukolle henkilöitä, jotka asuvat hajallaan. 

Jos tutkijalla on selvitettävänä täsmällisesti määritelty ongelmaryhmä, saattaa olla tehokkainta tältä pohjalta laatia etukäteen kysymykset ja pysytellä niissä tarkasti. Tällöin myös vastauksista helposti saadaan kvantitatiivisia yhteenvetoja ja niitä voidaan tilastollisesti analysoida. Tällainen yhdenmukainen (standardoitu eli strukturoitu) tiedustelu yleensä toteutetaan joko kirjallisena kyselynä taikka lomakehaastatteluna. 

Kyselyssä tutkija sijoittaa kaikki vastattavat kysymykset yhteen, kaikille vastaajille samanlaiseen lomakkeeseen, johon vastaukset myös kirjoitetaan. Tutkija jakaa lomakkeet vastaajille postin välityksellä tai muulla sopivalla tavalla. 

Moderni tietotekniikka on tuonut käyttöön uusia kanavia kyselyjen toteuttamiseksi. Eräs tapa on se, että tutkija järjestää erityisen puhelinnumeron, johon vastaajat voivat soittaa paikallispuhelun hinnalla ja antaa vastauksensa painelemalla puhelimen näppäimiä automaatin antamien ohjeiden mukaan. Myös tavalliselle internetin sivulle voidaan HTML-kielen keinoin sijoittaa lomake (form) johon annetut vastaukset siirtyvät automaattisesti tutkijan nimeämälle palvelimelle. 

Uusimpien tekniikoiden käytön haittapuolena on se, että tutkittava otos tai näyte rajoittuu niihin, joilla tällainen yhteys (puhelin, email jne.) on ja jotka osaavat sitä käyttää. Tämä rajoitus aiheuttaa usein tuloksiin jonkin verran harhaa, jota voidaan ehkä kompensoida järjestämällä rinnalle täydentävä kysely muulla tekniikalla. 

Lomakehaastattelussa tutkija esittää suullisesti kysymykset, jotka ovat samat kaikille. Vastausvaihtoehdot monesti on etukäteen numeroitu ja monistettu erilliselle pikku kortille, josta vastaaja sitten saa valita sopivimmat vastaukset. Tutkija vain merkitsee muistiin annettujen vastausten numerot.

Lomakehaastattelussa näyttäisivät yhdistyvän kaikki kyselyn ja haastattelun huonot puolet. Tutkijan kannattaisikin harkita sen sijasta teemahaastattelua. Jos näet tutkijalla on halu ja mahdollisuus järjestää haastatteluja, eikö samalla kannattaisi kysellä haastateltujen mielipiteiden perustelujakin ja ottaa huomioon ne uudet asiat, jotka haastateltujen mielestä liittyvät kysyttyihin asioihin? 

Kysymys voi olla joko suljettu (closed; fixed choice) etukäteen määrättyine vastaus​vaihtoehtoineen, tai avoin (open-ended) jolloin vastaaja saa itse päättää miten vastaa. Molempia kysymyslajeja sopii hyvin sekoittaa samaan kyselyyn; siitä on samalla se hyöty, että lomake saadaan vähemmän yksitoikkoiseksi. Kiinteät vastausvaihtoehdot helpottavat vastausten tilastollista käsittelyä; niiden vaarana on se, että tutkijalta jää huomaamatta jokin mahdollinen vastausvaihtoehto. Avoin kysymys taas monesti on vaikea muotoilla niin, että vastaaja ymmärtää kertoa kaikki ne asiat, joita tutkija tarvitsee. 

Kyselyssä on varottava sotkemasta yhteen kysymykseen kahta eri asiaa. Se ensinnäkin hankaloittaisi kysymykseen vastaamista, ja vielä pahempi haitta on se, että tutkijalla ei ole vastauksia analysoidessaan mitään keinoa päätellä, kumpaan kysymykseen on vastattu. Nyrkkisääntönä voi pitää sitä, että kysymyksen pitää olla lyhyt ja ilman sivulauseita.
Epäselvät kysymykset ovat paitsi hyödyttömiä myös sikäli turmiollisia, että ne ärsyttävät vastaajia ja täten voivat viedä koko kyselylomakkeen paperikoriin. Vastaaja ei saa joutua pohtimaan, mitä kysymys oikein tarkoittaa. Niinpä lauseiden pitäisi olla yksinkertaisia. Harvinaisia sanoja ja kaksinkertaisia kieltolauseita ei saa olla. Joskus kysymystä voi selventää kursivoimalla tärkeitä sanoja taikka piirrosten avulla. 
Jos lomakkeen kysymys on ymmärretty väärin, tämä paljastuu tutkijalle vasta tuloksia analysoitaessa, eikä aina silloinkaan. Jokainen kyselylomake on siis etukäteen testattava. Kokeilussa tutkija seuraa vieressä, kun koehenkilö täyttää lomaketta. Jos täyttäminen hidastuu, tutkija kysyy syyn. Viimeistään nyt on myös harkittava, ovatko kaikki tarpeelliset kysymykset mukana. Unohduksia on vaikeata korjata myöhemmin. 

Faktakysymykset ovat metodisesti harvoin ongelmallisia. Esimerkki: 

Siviilisääty: naimaton. avio- tai avoliitossa. eronnut. leski. 

Jos tutkija ei ole aivan varma ovatko kaikki vaihtoehdot mukana, hän voi lisätä yhden vaihtoehdon:  muu. Tai vaihtoehtoisesti: Muu, mikä? ___________
Useimmiten tutkija voi olettaa, että vastaukset faktakysymyksiin annetaan totuuden mukaisesti. On kuitenkin pidettävä mielessä myös se mahdollisuus, että vastaajan tieto asiasta saattaakin olla väärä. Joskus taas vastaajalla voi olla tarve kaunistella vastaustaan vastoin parempaa tietoaan. Mahdollisia syitä väärin vastaamiseen luetellaan kohdassa Lähdekritiikki sivulla 15. 

Perin tavallisia kaunistelun kohteita ovat sosiaalista statusta osoittavat asiat, kuten tulotaso, sosiaaliryhmä tai äänestyskäyttäytyminen. Myös vastaajan oma aiempi toiminta ja sen syyt usein halutaan esittää mahdollisimman edullisessa valossa. 

Faktakysymysten vastauksia voi tutkija kontrolloida kysymällä saman tiedon kahdelta eri henkilöltä. Toisinaan taas on käytettävissä samasta tai suunnilleen samasta populaatiosta ennestään koottuja tutkimuksia, kuten yrityksen aiempia markkina​tutkimuksia, taikka julkisia tilastoja esimerkiksi jonkin maantieteellisen alueen väestön keskimääräisestä tulotasosta, joihin tutkija voi verrata omia tuloksiaan. 

Ellei lähdekritiikkiä varten tarvittavia tietoja voida saada mistään rinnakkaisesta lähteestä, voidaan yhden vastauksen sisäinen kontrolli välttävästi saada aikaan siten, että tutkija sijoittaa lomakkeen toiseen kohtaan uuden kysymyksen samasta asiasta. Vastaaja ei huomaa toistoa, kun kysymykset muotoillaan erilaisiksi. 

Sana-asteikon (engl. Likert scale, tai Osgood scale) avulla tutkitaan, millaisin sanoin (yleensä adjektiivein) vastaajat luonnehtivat tutkijan nimeämää kohdetta tai asiaa. Sen avulla voidaan esimerkiksi koota ihmisten mielipiteitä ja arvioita tuotteen ominaisuuksista. Oikealla on esimerkkejä sana-asteikoista. 

Sana-asteikossa on tavallisesti seitsemän tai viisi ruutua ja jokaisen rivin vähintäänkin toisessa päässä on adjektiivi. Jos ominaisuudelle on käytettävissä kaksi vastakohtaista adjektiivia, ne sijoitetaan asteikon vastakkaisiin päihin (kuten esimerkissä yllä), mutta ellei löydy sopivaa vastakohtaa niin toisen pään voi jättää tyhjäksikin.

Asteikko on luonteeltaan lähinnä järjestysasteikko (tai välimatka-asteikko, jos ruutujen väliset erot voidaan katsoa yhtä suuriksi, katso sivua Erreur ! Signet non défini.).

Sana-asteikosta käytetään myös pitkää nimeä "semanttinen differentiaaliasteikko" (semantic differential). Tämä nimitys on kuitenkin aika kömpelö, eikä sovi yksipäiseen yhden adjektiivin asteikkoon, jossa ei ole differenssiä. 

Vastaajien tunnepitoisten asenteiden mittaamiseen ei yksi tai kaksi adjektiivia yleensä riitä, vaan tarvitaan asennetta kuvaava lause, ja vastaajaa pyydetään ilmoittamaan miten suuressa määrin se vastaa hänen omaa mielipidettään. Vastaus pyydetään antamaan seuraavaa asteikkoa rastittamalla: 

 täysin samaa mieltä
 jokseenkin samaa mieltä
 en osaa sanoa
 jokseenkin eri mieltä
 täysin eri mieltä 

Tavallisesti tutkija muotoilee asennetta kuvaavan lauseen varsin jyrkkäsanaiseksi, jotta hän saa rekisteröidyksi sekä voimakkaat että heikot asenteet. Muotoilussa olisi myös hyvä noudattaa seuraavia ohjeita: 

Väittämien tulee olla kiinnostavia. 

Väittämiin ei saa olla oikeaa tai väärää vastausta, 

Väittämien on oltava lyhyitä, yksinkertaisia ja selviä. Väittämää ei pidä perustella eikä selventää sivulauseen avulla, sillä vastaajalla saattaa olla eri mielipide väittämästä ja sivulauseesta.

Väittämissä pitää välttää sanontoja "kaikki", "aina", "ei kukaan" ja "ei koskaan", sekä viittauksia menneisyyteen. 

Väittämät tavallisesti hieman johdattelevat vastauksia, useimmat ihmiset näet vastaavat mieluummin myönteisesti kuin kielteisesti. Tämä vielä korostuu, jos vastaaja luulee tutkijan itsensä olevan väittämän kannalla.

Guttmanin asteikko on asenteiden mittaamista varten laadittu sarja kysymyksiä, joista kukin noudattaa asenteen tiettyä jyrkkyyden tasoa. Seuraavassa on esimerkki syrjintäasennetta mittaavasta Guttman-asteikosta: 

Menisitkö mustalaisen kanssa naimisiin? 

Hyväksyisitkö mustalaisen läheiseksi ystäväksenne? 

Onko mielestäsi mustalaisten asuminen lähinaapuristossa hyväksyttävää? 

Pitääkö mustalaisten saada asua samassa lähiössä muiden kanssa? 

Hyvän Guttman-asteikon laatiminen on työlästä, sillä se on ennen käyttöä kokeiltava ja hienosäädettävä. Valmiita, kokeiltuja kysymyssarjoja on käytettävissä monia sosiologian ja psykologian keskeisiä käsitteitä varten. Näistä on tapana käyttää hiukan hämärää nimitystä (psykologinen) testi. Luontevampi olisi ‘mittari’.

Asenteiden ja käyttäytymisnormien selvittämiseen käytetään toisinaan eläytymis​menetelmää (role-playing). Siinä tutkija esittää joko kirjallisesti tai kuvana sepittä​mänsä sosiaalisen tilanteen ("kehyskertomuksen") ja vastaaja saa kuvitella siihen luontevan jatkon. Vaihtoehtoisesti pyydetään kuvittelemaan edeltäneet tapahtumat. Useimmiten tutkija antaa kahdelle koehenkilöryhmälleen hieman erilaiset variaatiot kehyskertomuksesta, toisin sanoen muodostaa koeasetelman. Kehyskertomus sopii sijoittaa koehenkilöille jaettavan A4-lomakkeen yläosaan, ja alaosaan vastaus. Lomake ei sovi kyselynä postitettavaksi, sillä vastaajat tuskin olisivat siihen kyllin motivoitu​neita. 
Aikeita ja toiveita joudutaan usein kysymään uudistuotantoa palvelevassa tutkimuksessa. Valitettavasti ne aikeet, joita ihmiset tutkimuksissa ilmoittavat, ennustavat heidän myöhem​pää käyttäytymistään varsin huonosti. Etenkin nuoret henkilöt usein aikovat ja toivovat paljon sellaista, mihin he sitten eivät ryhdykään; toisaalta monet vanhukset eivät vaadi sellaistakaan, mikä näyttäisi perin tarpeelliselta. 

Kyselyissä tavallisesti suurin osa kysymyksistä on suljetussa muodossa eli vastaus​vaihto​ehdot ovat etukäteen tiedossa, jolloin vastausten jakauma myös on helppo esittää numeroina ja analysoida tilastollisesti. 

Kyselyä tai haastattelua suunniteltaessa on muistettava, että henkilörekisteriasetus (476/1987) antaa määräyksiä mielipide- ja markkinatutkimuksesta, jos siinä kootuista tiedoista yksilö voidaan jälkeenpäin tunnistaa. Tutkittaville on ilmoitettava tutkimuksen tarkoitus, tutkijan nimi, ja että vastaaminen on vapaaehtoista. On myös ilmoitettava tutkimuksen toimeksiantaja, jollei ole ilmeistä, että se tulee heikentämään tulosten luotettavuutta. 

Kato ja vastaajien motivoiminen

Haastateltavaksi useimmat ihmiset suostuvat mielellään, mutta kyselyjen käytyä nykyisin perin yleisiksi on kansalaisten halukkuus niihin vastaamiseen vähentynyt. Tutkijan kannalta suotuisin on tilanne silloin, kun tutkittava asia on luonnostaan vastaajalle tärkeä tai kiinnostava. Jos näin ei ole, tutkijan on aihetta jollakin tavoin motivoida vastaajia. 

Tehokkain on positiivinen motivoiminen, jossa kyselylomakkeen tai haastattelutilanteen alussa todetaan tutkimuksen tarkoitus ja tärkeys, ja ettei tutkija voi saada tätä tietoa mistään muualta. Selostuksessa täytyy kuitenkin varoa johdattele​masta vastaajia tutkijan omiin asenteisiin. Asiaa pitäisi katsoa vastaajan kannalta; häntä ei esimerkiksi paljoakaan motivoi tieto, että korkeakoulu vaatii oppilasta tekemään tällaisen kyselyn. 

Toinen motivoimistapa korostaa tutkimuksesta koituvan vaivan vähäisyyttä. Tästä syystä kyselylomake ei saisi olla pitkä eikä ikävän näköinen. Kysymykset on muotoiltava yksinkertaisiksi lauseiksi. Vastaaminen on tehtävä mahdollisimman helpoksi. Kyselyssä on liitettävä mukaan valmis maksettu vastauskuori. 
On kokeiltu erilaisia taktiikkoja postikyselyjen vastausprosentin parantamiseksi. Kirjassa Principles and Practice of Marketing Jobber (1995 s. 177) esittää niistä yhteenvedon:

	Taktiikka
	Vaikutus vastausprosenttiin

	Kyselystä ilmoitetaan etukäteen postitse
	Yksityishenkilöiden vastaaminen lisääntyy, liikeyritysten ei

	Kyselystä ilmoitetaan etukäteen puhelimitse
	Vastausprosentti nousee

	Raha- tai muu palkinto
	Vastausprosentti nousee

	Maksettu vastauskuori on mukana
	Vastausprosentti nousee

	Henkilökohtaisesti muotoiltu kirje
	Tulos vaihtelee

	Saa vastata nimettömänä
	Jos aihe on ujostuttava, vastausprosentti nousee

	Lomakkeen pituutta rajoitetaan
	Vähäinen vaikutus

	Värikäs lomake
	Ei vaikutusta

	Määräaika
	Ei vaikutusta

	Kysymysten muoto
	Rasti ruutuun -kysymykset tuottavat enemmän vastauksia kuin avoimet kysymykset

	Karhuaminen
	Sekä puhelin- että kirjekarhunta nostaa vastausprosenttia


Jos kumminkin paljon vastauksia jää puuttumaan, niiden sijaan ei pidä ilman muuta panna toisilta, halukkaammilta ihmisiltä saatuja vastauksia. Jos näin tehtäisiin, kyselyn tuloksiin voisi tulla harhaa, sillä poisjääneet, kato eli poistuma saattaa hyvinkin sisältää vastanneista poikkeavaa väkeä, myös tutkimuksessa tärkeiden muuttujien osalta. Näin käy usein esimerkiksi silloin, jos jonkin tuotteen valmistaja liittää myytävän tuotteen mukaan kyselylomakkeen, jolla tuotteen ostaneet voivat antaa palautetta. Siinä kävisi todennäköisesti niin, että lomakkeen vaivautuisivat palauttamaan vain ne, joilla sattuu olemaan tuotteesta erityisen vahva mielipide. Tästä voisi tutkija tehdä sen (väärän) päätelmän, että asiakkaita on vain kahta lajia: yksien mielestä tuote on aivan verraton ja toisten mielestä täysin kelvoton. 

Pois jääneiden aiheuttaman vääristymän korjaamiseksi voidaan käyttää seuraavaa menettelyä: 

Tutkija pitää aluksi erillään ilman karhuamista saadut vastaukset eli ryhmän A (olkoon niitä tässä esimerkissä vaikkapa 50 %). Karhuamisten jälkeen saadut vastaukset pannaan ryhmäksi B (tässä esimerkiksi 30 % vastaajista). Lopullisesti vastaamattomia on esimerkissä siis 20 %, ja nimitämme niitä ryhmäksi C. 

Tutkitaan tämän jälkeen (tilastollisen t-testin avulla, sivu 138) poikkeaako ryhmä B ryhmästä A tutkimuksessa käsiteltyjen muuttujien osalta. 

Jos poikkeaa, voidaan olettaa, että lopullisesti poisjäävien ryhmä C poikkeaa samaan suuntaan. Ryhmän C vastaajien "sijaisina" käytetään tämän jälkeen ryhmän B antamia vastauksia. Tämä toteutetaan suurentamalla ryhmän B paino​arvoa ryhmiä B + C vastaavaksi, eli esimerkissämme 30 prosentista 50 prosenttiin. 

Jos taas ryhmät A ja B eivät merkitsevästi poikkea toisistaan, voidaan olettaa että myöskään ryhmän C kadolla ei ole suurta vaikutusta tuloksiin eikä korjaustoimia siis tarvita. Ryhmät A ja B yhdistetään, ja tulosten oletetaan pätevän koko aineistoon. 

Kyselevien menetelmien vaihtoehtoja. Joskus olisi tarpeen koota tietoja hyvin pitkältä ajalta, esimerkiksi tuotteen käyttökokemuksia, eikä asioista ensisijaisesti tietäviä henkilöitä voida tavoittaa. Tällöin saattaa seuraavista aineistoista olla apua: 

Ilmoitus lehdessä tai muussa tietokanavassa, jossa pyydetään asiaa tuntevia henkilöitä ottamaan tutkijaan yhteyttä. Saatuja vastauksia analysoitaessa on otettava huomioon, että vastaajat on katsottava vapaaehtoisten näytteeksi asiaa tuntevien kaikkien henkilöiden joukosta, ja tällaisen näytteen edustavuudessa on yleensä toivomisen varaa, ks. sivua 42.
Yksityiset asiakirjat, kuten kirjeet, päiväkirjat ja muistelmat, joissa yksittäiset ihmiset ovat kuvanneet toimiaan. Aineisto voi tosin olla vaikeasti löydettävää eikä monestikaan sisällä juuri niitä tietoja, joita tutkija tarvitsisi, ja lisäksi tietojen luotettavuutta on vaikea arvioida. Liikeyritysten ja muiden instituutioiden toiminta puolestaan selviää kirjeistä, sopimuksista, pöytäkirjoista, vuosikertomuksista ja raporteista. Kaikki tällaiset tietolähteet on ennen johtopäätösten tekemistä alistettava lähdekritiikkiin, sivu 15. 

Tilastoaineisto. Joissakin tapauksissa on käynyt niin onnellisesti, että tutkijaa nyt kiinnostavat tapahtumat on aikoinaan jostakin syystä tilastoitu; nämä käyvät sellaisenaan analysoitavaksi aineistoksi. Jos tutkija haluaa esimerkiksi selvittää kahden tapahtumalajin välistä kausaalisuhdetta, hän voi muodostaa niitä koskevista tilastotiedoista ns. ex post facto –asetelman (ks sivua 13), jossa toista tapahtumaa mittaava aikasarja on riippumaton muuttuja, toisen tapahtuman aikasarja on siitä riippuva muuttuja. 
TOTEAVAN ANALYYSIN METODIT
Samoin kuin aineiston hankintaan, myös analyysin metodin valintaan vaikuttaa se teoreettinen pohja, josta koko tutkimushanke lähtee liikkeelle. Analyysin loogista etenemistapaa säätelee se, voiko tutkija perustaa työnsä johonkin aiemmin kehitettyyn malliin jota hankkeessa sitten ehkä testataan tai kehitetään, vai joutuuko hän aineistonsa pohjalta luomaan uuden mallin.

Toisaalta analyysin metodiin vaikuttaa tutkimuksen aika​perspek​tiivi. Siinä on kaksi vaihtoehtoa: 

poikittaistutkimus (engl. cross-sectional study, synchronic study) sopii haetta​es​sa pysyviä rakennepiirteitä eli staattisia invariansseja (s. 234) kohteista, jotka eivät muutu tai muuttuvat niin vähän, ettei sitä ole tarpeen ottaa huomioon. Kusta​kin tapauksesta on silloin tarpeen rekisteröidä ja analysoida vain yksi havainto.

Pitkittäistutkimus (diachronic study) taas on kysymyksessä, jos tarkastellaan prosesseja taikka kohteita aikaperspektiivissä, ja selvitetään yksilöiden muuttu​mi​nen tai myöhempien yksilöiden erot aikaisempiin. Tutkimuksen tuloksena saadaan selville muutoksissa ilmenevät säännönmukaisuudet eli muutoksen invarianssit. Näkökulman pituus riippuu ilmiön kehitysjakson pituudesta; se voi olla sukupol​vien mittainen, toiset ilmiöt taas saattavat tapahtua muutamassa hetkessä. Joka tapauksessa aineistoa tarvitaan jokaisesta kohteesta monelta ajankohdalta, ja sen hankkiminen voi olla hyvinkin työlästä, etenkin kohteen aiemman historian osalta.

Empiirinen aineisto. Jos on suurin piirtein tiedossa se käytännön tilanne, johon tutkimuksen tuloksia on tarkoitus soveltaa, ja mitkä suureet tai näkökohdat ovat siinä tilanteessa tärkeitä, silloin myös tiedetään mitä suureita tai näkökohtia on tarpeen tutkia. Näistä samoista asioista on tällöin myös aineisto koottava, ja metodiikka on valittava niin, että sillä pystytään tuo aineisto käsittelemään. 
Jos lisäksi tiedetään, mihin tapausten joukkoon tutkimustuloksia on tarkoitus soveltaa, yleensä pyritään valitsemaan myös tutkimuksen kohteet tästä samasta joukosta tai ainakin mahdollisimman paljon sitä muistuttavasta joukosta. Tämä rajaus sinänsä ei ehkä vielä paljoa vaikuttaisi metodin valintaan, mutta sen yhteydessä on tehtävä hyvinkin tärkeä päätös: analysoitavien yksilöiden tai tapausten lukumäärä. Tässä on kaksi vaihtoehtoa, jotka johtavat aivan erilaisiin analyysin metodeihin: 

Intensiivinen tutkimus. Jos tutkitaan vain yhtä tai muutamaa tapausta, on niitä mahdollista tarkastella holistisesti itsenäisinä yksilöinä tai kokonaisuuksina, joihin kuuluu joukko ominaisuuksia, jotka kaikki ovat olennaisia eikä mitään niistä voida periaatteessa jättää huomiotta. Tähän tilanteeseen sopivia analyysin metodeja ovat tapaustutkimus ja vertailu. 

Ekstensiivinen tutkimus. Jos tutkittavana on satoja tai tuhansia tapauksia, on pakko tyytyä tarkastelemaan vain niiden valittuja ominaisuuksia eli niitä, jotka ovat hankkeen kysymyksenasettelun kannalta tärkeitä. Usein nämä halutaan mitata eli rekisteröidä muuttujina. Sopivia metodeja ovat tällöin mm. luokittelu sekä muuttujien analyysi. 
Seuraavaan tauluun on koottu tuotteiden tutkimuksessa useimmin käytetyt analyysin metodit, jaoteltuina toisaalta aikaperspektiivin, toisaalta empiirisen aineiston määrän mukaan. Näiden kriteerien ohella metodin valintaan tietenkin vaikuttaa myös analyysilta odotettu lopputulos joko teoreettisen kiinnos​ta​vuuden tai käytäntöön soveltamisen kannalta katsottuna.
	
	Poikittaistutkimus (synkroninen, ei aikaperspektiiviä):
	Pitkittäistutkimus: muutoksen tai kehityksen diakroninen tutkimus:

	Intensiivinen muutamien tapausten tutkimus. Näitä usein tutkitaan holistisesti kaikkine ominaisuuksineen:
	Tapaustutkimus s. 104. Vertailu s. 107. Tyypillisen osoittaminen s. 108.
	Kehityksen analysoiminen s. 127 (ihmisten, yhteisöjen, muotien tai tuotteiden kehitys)

	Ekstensiivinen suuren tapausten joukon tutkimus. Usein tutkitaan vain joitakin tapausten ominaisuuksia:
	Luokittelu s. 113. Määrien ja muuttujien analysoiminen s. 119. Tuotteiden muotojen analysoiminen.
	Aikasarjan analysoiminen s. +++. Tuotteiden kehittymisen analysoiminen.


Analyysin työvälineitä

Analyysin tarkoituksena on järjestää koottu aineisto siten, että siitä saadaan esiin ratkaisu sille ongelmalle, josta projekti lähti liikkeelle. Ongelma siis sanelee minkä tyyppistä aineis​toa analyysiin tulee, ja aineisto taas määrää mitä työvälineitä voidaan käyttää tulos​tavoitteen toteuttamiseksi. 

Tuotteiden tutkimuksessa ja kehittämisessä tavallisimpia lähtöaineiston esitysmuotoja ja niiden käsittelyyn soveltuvia työkaluja ovat: 

	Aineiston esitystapa:
	Tämän aineiston analyysiin sopivia tietokoneohjelmia:
	Voiko ohjelmaan syöttää muissa muodoissa annettuja tietoja?

	1. Mittaukset eli muuttujat
	Taulukkolaskentaohjelmat kuten Excel. Tilastoanalyysin ohjelmat.
	Tutkijan täytyy ensin muuttaa kaikki aineisto numerolliseksi.

	2. Luokittelut (koodeina tai taulukkona)
	Taulukkolaskenta- tai tietokantaohjelmat
	Luokitella voi mitä tahansa tietoja, mutta tietojen välisiä suhteita on vaikea esittää.

	3. Sanallisesti esitetty tietous
	Tekstinkäsittelyohjelmat. Toistu​vat kiinnostavat tapaukset voidaan koodata ja luokitella.
	Tekstiin voi liittää kuvia ja taulukoita.

	4. Sanaton tietous kuten tuotteen tekijän tai käyttäjän kokemus
	Tietokoneohjelman valinta riippuu siitä esitystavasta, jolla tutkija "eksplikoi" eli kirjaa sanattoman tietouden. Useimmiten esitys​muodoksi sopii jokin kolmesta yllä luetellusta.

	5. Muodot eli esineiden ulkonäkö
	Kuvien käsittelyyn on paljon tietokoneohjelmia, mutta niiden kyvyt analyysiin ovat heikot.
	Tutkijan on usein tehtävä analyysi käsityönä. Usein sen voi esittää kuvitettuna kirjallisena raporttina.

	6. Toimintamallit, esimerkiksi tuotteen käyttötapa
	Videotallenteiden käsittelyyn on tietokoneohjelmia, mutta niillä ei voi analysoida.
	Tutkijan on tehtävä analyysi käsityönä. Sen tulokset voi ehkä esittää sanallisesti.


Kuten taulusta ilmenee, nykyiset tietokoneet ovat tehokkaita analyysin työvälineitä etenkin silloin, kun aineisto ei ole esitystavaltaan liian heterogeenista. Jos näin kuitenkin on asia, tutkijan täytyy harkita olisiko mahdollista muuntaa se osa aineistosta, joka tuottaa koneelle tai ohjelmalle vaikeuksia, samaan muotoon aineiston pääosan kanssa. Menetelmiä tähän ovat: 

Kvantifiointi eli mitallistaminen: laaditaan asteikko, jolla kyseistä empiiristen tapausten ominaisuutta voidaan mitata. Kun tällä tavoin on saatu vähintään valtaosa aineistosta muuttujien muotoon, tulee mahdolliseksi soveltaa siihen taulukkolaskennan tai tilastoanalyysin ohjelmia. Nämä sitten piankin paljastavat, noudattavatko aineiston muuttujien väliset suhteet jotakin matemaattista muotoa, ks. tarkemmin Määrien analysoiminen s. 119. 

Luokittelu: kun on määritelty rajaukset, jotka jakavat aineiston tapaukset mielekkäisiin pienempiin ryhmiin, ryhmille voidaan antaa koodinimet ja lajitella aineisto tietokantaohjelman avulla. Näissä on käytettävissä lukuisia loogisia ja lajitteluoperaatioita aineistossa piilevien rakenteiden esille saamiseksi. 

On toki vielä käytössä perinteisiä analyysin välineitä, joissa tietokonetta ei tarvita. Näihin kuuluu ristiintaulukointi, jossa työkaluiksi riittävät kynä ja iso paperiarkki, ellei analysoi​tavaksi tule enempää kuin kolme, enintään neljä tapausten ominaisuutta. Jos taulukkoon tarvitaan tätä enemmän ulottuvuuksia, tulee vaikeaksi nähdä eri tekijäin välisiä suhteita. 

Tapaustutkimus

Tapaustutkimus, monografia (engl. case study) tarkoittaa yhden tapauksen tai yksilön analysoimista. Siinä tutkija pyrkii ymmärtämään kohteen kokonaisuutena. Näkemys on siis holistinen: tutkija ei pyri poimimaan esiin vain muutamia valittuja kohteen piirteitä, vaan kaikki piirteet, joilla voi ajatella olevan merkitystä. Tutkimus​raportin lukijan asiana on sitten harkita, mitkä asiat raportissa voisivat ehkä olla yleistettävissä tai rinnastettavissa hänelle läheisempiin kohteisiin (kuva oikealla). 

Tavallisesti tapaustutkimus on luonteeltaan toteava: siinä halutaan kuvailla kohdetta – ei vain sen ulkonäköä vaan myös sen piilossa olevaa rakennetta. Jos kohde on ollut olemassa jonkin aikaa, kuvaamisessa usein otetaan esille myös sen kehittyminen ajan mukana. Tällaisen diakronisen tutkimuksen metodiikkaa käsitellään omassa luvussaan: Kehityksen analysoiminen s. 127.

Lisäksi voi tavoitteena olla myös arvioida kohdetta ja osoittaa kohtia, joissa se voisi olla parempi, mutta parannus​toimien suunnittelu ja varsinkin toteuttaminen on jo luettava ohjaavaksi tutkimukseksi. Sen menetelmät ovat esillä sivulla 157.
Tapaustutkimuksen metodi riippuu suuresti siitä, miten paljon aineksia tuota kuvaa varten on ennestään olemassa – onko tehtävänä uuden alueen kartoittaminen vai aiemman teorian laajentaminen. Kumpaakin vaihtoehtoa käsitellään alempana omassa kohdassaan.

Uutta kartoittava tapaustutkimus

Uutta kartoittavassa eli eksploratiivisessa työssä tutkijalla ei ole ainakaan tietoisena lähtö​kohtana mitään aiempaa teoriaa tai mallia tutkimuskohteesta. Tutkimus muodostuu usein työlääksi ja hitaaksi, joten yleensä tutkija yrittää välttää tällaista lähestymistapaa ja ainakin tekee ensin perusteellisen kirjallisuus​selvi​tyksen mahdollisten mallien löytämiseksi työtä varten.

Toisaalta voi olla syitä siihen, että tutkimusta ei halutakaan perustaa aiempien mallien tai teorioiden varaan. Tällaisia syitä voivat olla: 

· Aiempaa teoriaa ei ole, sillä tutkimuskohde poikkeaa kaikista aiemmin tutkituista kohteista ja tehtävänä onkin juuri sen erikoislaadun kuvaileminen.

· Kohde halutaan dokumentoida mahdollisimman monipuolisesti eikä siinä haluta rajoittua vain aiempien tutkimusten kartoittamiin asioihin. 

· Fenomenologinen pyrkimys mahdol​li​sim​man syvään ja oikeaan ymmär​tä​miseen ottaen samalla lukuun, että aiemmat näkemykset kohteesta saattavat olla virheellisiä. 

Uutta kartoittavan tapaus​tutkimuksen metodiksi usein sopii kohteen tarkastelu eri näkö​kulmista siinä toivossa, että vaihtelu auttaa keksimään syyt siihen, miksi kohde on sellainen kuin on. Jos kohteen havaitaan lisäksi jotenkin kehit​tyneen ajan kuluessa, siitä ehkä pystytään selvittämään myös kehityksen säännön​mukaisuuksia eli muutoksen invariansseja. 

Jos aineisto koostuu useista samantapaisista kohteista tai tapauksista, tavoitteeksi yleensä tulee löytää näille yhteiset piirteet eli invarianssit, tuotteissa esimerkiksi niiden tavan​omai​set muodot, mitat ja käyttötavat. Ihmisiä tutkittaessa näitä toistuvia piirteitä voivat olla käyttäy​tymi​sen vakiintuneet kuviot, vallitsevat asenteet ja muodit.

Päinvastainenkin tavoite on kyllä mahdollinen tapaustutkimuksessa: tapauksen poik​keuk​sellisuuden kuvaaminen. Monografioita tehtiin jo antiikissa politiikan henkilöistä, arkkitehtuurikohteista ja muista yksittäisistä taideteoksista. Yleensä kuitenkin poikkeus​tapausten tutkiminen harvoin mainittavasti edistää alan tietämyksen ja teorian kasvua. 

Tapaustutkimuksen tulosten pätevyysalue. Määritelmänsä mukaan tapaustutkimus tähtää yhden tapauksen kuvaamiseen eikä yleispätevien tietojen hankkimiseen. Silti on aina mahdollista, että tulokset voivat pitää paikkansa myös sellaisissa tapauksissa, joita ei ole tutkittu, joskin tämän arvioiminen on vaikeata etenkin uutta aluetta kartoittavassa tutkimuksessa. 

Asia muuttuu toiseksi, jos sitä katsotaan kyseisen tieteenalan kokonaisuuden kannalta. Useimmilla tieteen aloilla pyritään nimenomaan löytämään tietoutta, joka pätee useampiin kuin yhteen tapaukseen, ja tähän suuntaan voidaan edetä sen jälkeen kun on tehty useita tapaustutkimuksia samantapaisista kohteista. Sikäli kuin näillä tutkimuksilla on toisiinsa liittymäkohtia, kuten käsitteiden määritelmiä tai mallien rakenteita, tämä auttaa myöhempiä tutkijoita löytämään kohteista yhteisiä piirteitä eli invariansseja, joista sitten lopulta ehkä pystytään kokoamaan yleispätevä malli (kuva yllä).

Aiempaa teoriaa laajentava tapaustutkimus

Nykyisin, kun melkein jokaista asiaa maailmassa on jo tutkittu yhden tai useammankin tieteenalan toimesta, on usein mahdollista tarkastella tapaustutkimuksen kohdetta jonkin aiemmin jo kehitetyn teorian valossa. Vanhoilla tieteenaloilla on teoria usein jo niin laaja, että ainakin akateeminen tutkija voi helposti valita ja muotoilla uuden ongelman alalle jo vakiintuneen teorian erikoistapaukseksi tai laajennukseksi, jolloin tutkimus lähtee muka​vasti käyntiin. 

Toinen tapa lähestyä kohdetta on se, että yhdistetään kahden tai useamman tieteenalan näkökulmat, jolloin päästään käyttämään hyväksi kaikkien näiden alojen aiempien tutkijoiden tuloksia. Kohdetta tällöin tarkastellaan peräkkäin useista eri näkö​kulmista. Kukin näkökulma pohjautuu johonkin teoriaan ja aiempaan tutkimukseen. 

Kun tutkija nyt tarkastelee kohdettaan vuoron perään eri näkökulmista, hänen näkemyksensä tai tulkintansa kohteesta koko ajan syvenee, eli hän ymmärtää kohdetta yhä paremmin. Tämä on sama ilmiö kuin herme​neut​tisessa tekstien tarkaste​lussa (sivulla 11). Jos kohteen jokin piirre näyttää yhdestä näkökulmasta arvoituk​selli​selta, toinen tarkastelu​kulma voi antaa sille selityksen. 

Näkökulman vaihtaminen samalla tarkoittaa sitä, että tutkija ymmärtää yhä avarammin kohteen kontekstin: hän näkee, että kohde kuuluu samanaikaisesti moniin erilaisiin yhteyksiin tai kokonaisuuksiin, ja jokainen niistä luo siihen omat paineensa. Kohde siis nähdään erikoistapauksena tai seurauksena useistakin laajemmista ilmiöistä. 

Henkilöistä tehdyissä monografioissa aiempaan teoriaan pohjautuminen on hyvinkin tavallista, onhan teorioita ihmisen käyttäytymisestä tarjolla lukuisasti. Ehkä tavallisin näkökulma on sosiologinen: taiteilijaa tutkitaan eri tahoilta tulleiden ristiriitaisten paineiden ja vaikutteiden polttopisteessä. Psykologinen näkökulma on myös hyvin suosittu taiteilijamonografioissa. Tämän metodin perustaja oli Wilhelm Scherer. Hän laati taiteilijaelämäkerran mallin, jonka mukaan taiteilijan omalaadun selittäjiksi on asetettava 

· das Ererbte (se, minkä hän on perinyt) 

· das Erlebte (se, minkä hän on elänyt) ja 

· das Erlernte (se, minkä hän on oppinut). 

Taiteilijan tuotannon ymmärtämiseksi Scherer siis neuvoo tutkimaan ensinnäkin hänen syntyperäänsä ja lapsuudenkotiaan, toiseksi taiteilijan elinympäristöä ja kolmanneksi hänen saamaansa koulutusta.  

Taideteosten monografioita laaditaan usein jonkin taideteorian pohjalta: voidaan tutkia taideteoksia esimerkiksi rakenneanalyysin, sisältöanalyysin tai semiologian valossa taikka taiteilijan psyyken ja intentioiden kannalta.

Tutkimuksen näkökulman avartuessa ongelmaksi voi tulla se, että hanke pitäisi joskus saada päätökseen. Kovin monta näkökulmaa ja ympäristötekijää ei voida ottaa huomioon rajallisin resurssein tehtävässä tutkimushankkeessa. Näkökulman liian laajenemisen estää vain ankara aiheen rajaaminen. 
Vertailu

Vertailu eli "komparatiivinen metodi" soveltuu erityisesti aineiston alustavaan tutki​muk​seen uutta alaa kartoittavassa hankkeessa. Sen antamien vihjeiden pohjalta tutkija sitten useinkin jatkaa tutkimusta toisilla, pitemmälle yksityiskohtiin vievillä metodeilla.

Vertailussa tutkija etsii ja tarkastelee aineiston yksilöitä tai tapauksia, jotka kuuluvat samaan lajiin mutta kuitenkin jollakin tavalla poikkeavat toisistaan. Vertailussa ensin​näkin täsmen​netään näitä eroavai​suuksia ja tutkitaan, onko niissä jotakin johdonmukaisuutta. Jos sitä löytyy, tutkija voi tämän pohjalta pohtia, mikä on eroavaisuuksien suhde toisiinsa. Ovatko ne esimerkiksi toistensa syitä tai seu​rauk​sia, taikka ovatko ne oireita syvällisemmästä luokkajaosta tapausten välillä? 

Vertaileva tutkimus on helppo suunnitella. Siinä ei edes tarvita aiempaa mallia tai teoriaa työn pohjaksi (joskin tällainen malli helpottaa työtä). Se on myös joustava: se sopii niin koko tutkimushankkeen rungoksi kuin myös yksityiskohtien vertailemiseen toisten menetelmien täydentäjänä. Tapausten vertailtavia ominaisuuksia ei tarvitse heti päättää, vaan analyysin edetessä uusia voidaan lisätä ja hedelmättömiksi osoittau​tu​neita piirteitä voidaan jättää pois. Niitä piirteitä ei tarvitse ottaa mukaan, jotka ovat saman​laiset kaikissa tapauksissa, sillä tässä ei tehdä kahta tapaustutkimusta vaan vertailu.

Vertailumenetelmällä on harvinainen etu: se on tehokas keino saada esiin hiljaista tietoa tai asenteita. Tämä voidaan tehdä näyttämällä rinnakkain kuvat kahdesta hieman erilaisesta kohteesta ja pyytämällä haastateltavia selittämään sanallisesti niiden erot.

Tapausten vertailu voi edistää tutkimushanketta, vaikkei haettai​si​kaan tapausten väliltä merkittäviä eroja. Vaikka näet tutkijaa itse asiassa kiinnostaa vain yksi tietty tapaus, sen ainoa​laatuisuus saattaa parhaiten selvitä tutkimalla, millä tavalla muut tapaukset poikkeavat siitä. "Se, mikä on kaikkein tavanomai​sinta, jää piiloon." Nähdäkseen selkeästi oman kulttuuripiirinsä ilmiöt tutkija tarvitsee etäisyyttä, jonka voi antaa vertailu eri kulttuureista tai eri historiallisista tilanteista saatujen tapausten välillä. 

Esimerkki yksinkertaisen vertailutilanteen tutkijan silmää herkistävästä vaikutuksesta on Vihman tutkimus (1995), jossa selvitettiin esineiden symboliikkaa. Aineistona oli 12 höyrysilitysrautaa, joista viisi on kuvassa alla. Vihma huomasi (s. 177) että oli vaikeata huomata kohteiden erityispiirteitä silloin, kun hän tarkasteli kutakin kohdetta erikseen; parempi oli tarkastella kohdetta muiden vastaavien rinnalla taikka pareittain.

Ohjaava vertailu. Vertailevaa metodia on eniten käytetty toteavassa tutkimuksessa, mutta siihen on helppoa lisätä myös kohteiden arviointia, joka sitten voi antaa perusteita myöhemmälle kehittämishankkeelle. Vertailun avulla voidaan löytää paras kilpailevista vaihtoehdoista, ja tätä voidaan sitten käyttää mallina tähänastisten olojen tai tuotteiden parantamisessa. 

Tuotteiden vertailuja julkaistaan usein kuluttajille suunnatuissa lehdissä. Kilpailevia tuotteita arvioidaan niissä kiinteän kysymyslistan mukaan. Vertailu toimii hyvin, vaikka muutamat tuotteiden piirteistä olisi esitetty mitattuina suureina, toiset sanallisina kuvauksina, jotkin vieläpä kuvina. Viime vaiheessa on kaikki nämä jollakin tavoin muunnettava sellaiseen muotoon, että saadaan selville niiden yhteisvaikutus ja paras kilpaileva tuote. 
Tyypillisen osoittaminen

Kun empiirinen aineisto koostuu joukosta tapauksia tai kohteita - esimerkiksi tuotteita, niiden käyttötapoja, tai asiakkaita - jotka ovat joissakin suhteissa samanlaisia ja toisissa erilaisia, saattaa olla kiinnostavaa osoittaa sellainen tyypillinen tapaus, josta kaikki muut poikkeavat mahdollisimman vähän. Suunnilleen samaan tähtäävät ne tutkijat, jotka etsivät kohteiden "olemusta".
Toisinaan taas on ilmeistä, että empiiristen tapausten välillä todella on huomionarvoisia eroja, mikä yleensä ilmenee myös niistä tehtyjen mittausten suurena hajontana. Tällöin saattaa olla aihetta osoittaa ei vain yksi tyypillinen tapaus vaan muutamia erilaisia tyypillisiä tapauksia, jolloin syntyy typologia (siv. +++).
Tyypilliset tapaukset on usein melko helppo määrittää aineistosta siinä tapauksessa, että työn pohjaksi on käytettävissä malli tai teoria, joka osoittaa, mitkä asiat tapauksissa ovat tärkeitä otettavaksi esille tyyppikuvauksissa. Muut tapausten ominaisuudet jätetään sitten vain huomiotta. – Sen sijaan uutta kartoittavassa tutkimuksessa, jossa aiempaa teoriaa ei ole, on usein paljon vaikeampaa päättää, mitä tietoja olisi tyyppeihin otettava ja mitä ei.
Joka tapauksessa analyysin toteuttamisen menetelmä on valittava sen mukaan, missä muodossa on sen raaka-aineena oleva aineisto. Tavallisia vaihtoehtoja, joista kutakin käsitellään alempana, ovat:

Mitattu eli kvantitatiivinen aineisto

Kuvina esitetty aineisto

Sanallinen eli laadullinen aineisto

Käsitteellinen aineisto eli tutkijan omat aiemmat havainnot, jotka voidaan ymmärtää joko fenomenologian tapaan tai taideteoksen alkuideana.

Mitattu aineisto

Jos vähintäänkin muutamat tapauksissa kiinnostavat ominaisuudet on mitattu numeroin, varsin tavallista on laskea jokaisen ominaisuuden keskiluku ja sitten muodostaa näistä "keskimääräinen tapaus". Jos näin saatu tapauksen kuvaus ei vielä ole kyllin havainnol​linen, sitä voidaan täydentää jäljentämällä siihen ei-mitattavia ominaisuuksia jostakin samantapaisesta empiirisestä tapauksesta.

Kuvista koostuva aineisto

Jos tutkitaan kohteiden fyysisiä muotoja ja halutaan löytää useiden hieman erilaisten kohtei​den keski​määräi​nen tai tyypillinen muoto, sopiva metodi saattaa olla se, että kopioi​daan päällek​käin näiden kohteiden kuvat. 

Esimerkissä oikealla on tavoitteena selvittää, miten Bostonin asuk​kaat yleisimmin käsittävät kaupunkinsa muodon eli millainen "mielikuvakartta" heillä siitä on. Muuta​malle kymmenelle asukkaalle annettiin kaupungin kartta ja pyydettiin heitä piirtämään siihen ne toimin​nalliset alueet, joihin kaupunki tämän asuk​kaan mielestä jakautui. 

Kun näin saadut piirrokset tietenkin olivat erilaisia, tutkija seuraavaksi kopioi ne kaikki samalle paperille ja sai näin esille hakemansa muodon invarianssin. (Steinitz 1968.)  

Oikealla on toinen esimerkki, jossa haetaan invarianssia päällekkäin kopioiduista kuvista, tässä tapauksessa Härnösandin vanhoista rakennuksista. Havaitaan, että rakennuksissa toistuu sama korkeuden ja leveyden välinen proportio, joka on kuvaan sitten piirretty paksuna vinoviivana. (Balgård, 1978). 

Laadullinen aineisto
Jos aineisto on pääasiassa sanallisessa muodossa eli laadullista, tyypillisen kuvaus kootaan niistä laaduista ja rakenteista, jotka esiintyvät useimmissa tapauksissa. Usein voi aloittaa luettelemalla aineistossa useimmin esiintyvät ominaisuudet ja jättämällä sitten pois näistä harvinaisempia taikka muutoin vähemmän tärkeitä. 
Jos esimerkiksi kohteen 'pöytä' ensimmäinen määrittely-yritys olisi 'vaakasuora puulevy, johon liittyy neljä jalkaa', siitä voisi ensin poistaa kohdat 'puu' ja 'neljä' jotka rajaavat liian ahtaasti; lopputuloksena voisi olla 'vaakasuora levy, joka seisoo lattialla' (erotuk​sena 'hyllystä'). Määritysten eliminoimisessa on tosin se huono puoli, että jäljelle jää kovin laiha ja epähavainnollinen kuvaus kohteesta. Asiaa voisi ehkä parantaa liittämällä mukaan kuvan tai pari todellisista kohteista. Taiteilijan kykyjä omaava tutkija voisi ehkä liittää mukaan pienen taideteoksen, jossa hän yhdistäisi ominaisuuksia useista aineiston tapauksista. Tässäkin olisi myös hyödyksi lausua pari sanaa aineiston hajonnan suuruudesta.

Fenomenologian menetelmä
Silloin kun kohteena ovat tavalliset ja kaikkien tuntemat esineet, joidenkin tutkijoiden mielestä paras menetelmä ei suinkaan ole koota aineistoa ja rajoittaa tutkimus vain siihen, vaan yleispätevämpi näkemys saadaan kohdistamalla tutkimus tutkijan omaan tajuntaan ja siihen ulkomaailmasta syntyneisiin havaintokuviin eli fenomeeneihin. Kun empiiristä kohdetta itseään ei katsella, vaan tutkija keskittyy siihen muistikuvaan, joka siitä on jäänyt aiemman katselun ja kokemuksen pohjalta, tutkija voi helpommin karsia kohteen satunnaiset piirteet ja saa esiin sen yleispätevät ominaisuudet. Jos kohde esimerkiksi on pöytä, tutkija voi koettaa näin löytää sen "pöytäisyyden" joka esiintyy kaikissa pöydissä, eli pöydän olemuksen. Lisäksi tutkija voi asettaa kyseenalaiseksi kaikki kyseistä kohdetta koskevat aikaisemmat teoriat, jotka saattavat olla virheellisiä, ja näin hän voi ehkä saada uutta ja entistä syvempää tietoa tutkimuskohteesta.

Tutkimuskohteeseen satunnaisesti liittyvät eli tutkimuksen kannalta asiaan​kuulumatto​mat seikat fenomenologia pyrkii eliminoimaan reduktion avulla. Keinona ovat tutkimus​kohteeseen keskittyvä pohdiskelu, "puhdas katselu" (reine Schau, Wesensschau), jossa poistettavat asiat "pannaan sulkumerkkeihin" eli sulkeistetaan (einklammern) niin että tutkija saa varman otteen itse fenomeenin olemuksesta (saks. Wesen, kreik. eidos). Vasta tämän jälkeen on aika "avata sulkumerkit" ja todeta, missä suhteissa kohde on muihin olioihin. Tämä tehdään varioimalla eli kuvittelemalla tutkimuskohde erilaisiin yhteyksiin. Samalla täsmentyy se, mikä kohteessa on muuttumatonta eli invarianttia kaikissa eri yhteyksissä. Näin on mahdollista esimerkiksi laatia kuvaus "oikeamielisestä ihmisestä", vaikka tällaista ihmistä ei olisi koskaan ollut olemassa. 

Fenomenologisen tutkimuksen perusteet esitti Edmund Husserl vuosina 1906-1936, mutta sen kai eniten siteerattu esimerkki on Martin Heideggerin (1995, 30) analyysi köyhän maalaisnaisen vanhasta kenkäparista. Heideggerin innoittajana oli van Goghin maalaus (detalji siitä on alempana), mutta hän ei sano tarkastelevansa itse maalausta; kuvan tarkoitus on vain "helpottaa asian havainnollistamista". 

"Jalkineen kuluneen sisäpuolen hämä​rästä aukosta tuijottaa työlään askeleen rasitus. Jalkineen kovettu​nee​seen raskau​teen on tiivistynyt sitkeä ja verkkainen kulku aina samalla raa'an tuulisella pellolla ja sen mittaamattomilla vaoilla. Päällisen nahkaan imeytyy maaperän kosteutta ja mehevyyttä. Pohjien alle työntyy peltotien yksinäisyys painuvassa illassa. Jalkineessa värähtelee maan vaitelias kutsu, sen hiljaa lahjoittama kypsyvä vilja ja sen selittämätön itsensä kieltäminen talvisen autiolla kesantopellolla. Tämän tarvikkeen täyttää valittamaton pelko leivän varmuudesta, sanaton ilo kun on selviydytty jälleen kerran ahdingosta, liikutus syntymän edessä ja vavistus kaikkialta uhkaavan kuoleman vuoksi. Tämä tarvike kuuluu maahan ja sitä suojelee maalaisnaisen maailma. ... Maalaisnainen tietää havainnoimatta ja tarkkailematta kaiken edellä sanotun joka kerta kun hän iltamyöhällä rehellisen työn uuvutta​ma​na riisuu kengät jaloistaan ja hamuaa niitä jälleen aamuhämärissä käsiinsä... Tarvikkeen, sen luotettavuuden voimasta maalaisnainen voi kuulla maan vaitonaisen kutsun, ja olla varma omasta maailmastaan." (Suom. Hannu Sivenius). 

Fenomenologian metodilla on se hyvä puoli, että kun kohde ei koko ajan ole silmissä, näin saavutettu kohteesta etääntyminen auttaa häivyt​tämään mielestä kohteen satunnaiset piirteet ja poimimaan siitä esiin olennaiset asiat.

Huono puoli fenomenologiassa on äärimmäinen subjektiivisuus. Kaksi fenomenologia ei koskaan löydä samoja piirteitä samasta kohteesta. Täten tutkimukset pyrkivät jäämään toisistaan erilleen, eikä tieteenalan yhteinen tietous kasva. Subjektiivisuutta voisi ehkä vähentää tekemällä pohdiskelu ryhmätyönä aivoriihessä, niin että mukaan tulisi myös muiden ihmisten kuin tutkijan itsensä tulkintoja. Joka tapauksessa tulokset pitäisi testata muilla menetelmillä ja muiden toimesta.
Fenomenologi usein pyrkii parantamaan löydöstensä yleispätevyyttä siten, että hän tarkastelee kohdettaan ei vain oman yhteisönsä ja kulttuuripiirinsä näkökulmasta, vaan myös vieraista näkökulmista. Näitä haetaan toisaalta kaukaa menneisyydestä eli vanhimmista teksteistä ja etymologisista sanakirjoista; toisaalta vieraista kulttuureista ja uskonnoista, kuten konfutselaisuudesta ja Zen-buddhismista. Nähtävästi ajatellaan, että jos hyvin erilaiset ihmiset eri aikoina ovat päätyneet samaan tulokseen, kysymyksessä on todellinen invarianssi, joka voidaan hyväksyä tutkimuksen tulokseksi. Vaarana tässä on se, että analyysin kohde on hyvin mahdollisesti ymmärretty eri tahoilla ja eri aikoina varsin eri tavalla. Vieraasta kulttuurista lainattu kohde ei tällöin ole sama kuin oman kulttuurin samanniminen kohde, eikä yleispätevyyttä tuloksissa siis olekaan. 

Fenomenologian metodilla on paljon yhteistä runouden ja aforistiikan kanssa, joita usein siteerataankin fenomenologisessa kirjallisuudessa. Muistettakoon, että myös fiktio, kuten novelli tai realistinen taidekuva, esittää todellisuutta omalla tavallaan, joka ei ole kovinkaan kaukana tieteellisestä tapaustutkimuksesta.
Taideteos analyysina
Tietoa voidaan etsiä ja esittää ei vain tieteen metodeilla, vaan myös taiteen keinoin. On myös mahdollista yhdistää molempia metodeja samaan tutkimushankkeeseen, eli soveltaa tieteellisessä tutkimuksessa joitakin tavallisesti taideteosten luomisessa käytettyjä metodeja. Tällaiseen "taiteelliseen tutkimukseen" ei ole nykyään totuttu, siitä huolimatta, että itse asiassa tieteillä ja taiteilla on yhteiset historialliset alkujuuret antiikissa, jolloin kreikan 'tekhne' ja latinan 'ars' nimitykset kattoivat useita vasta myöhemmin tieteiksi tai taiteiksi eriytyneitä kulttuurin aloja. 

Eräs tärkeimmistä tavoitteista on samanlainen taiteissa ja tieteissä: molemmat etsivät ja esittävät tietoa tutkimuskohteesta (joko toteavaa tai ohjaavaa tietoa), jota sitten yleisö mahdollisesti voi soveltaa omiin ongelmiinsa. Arvokkainta on yleispätevä tieto, jota mahdollisimman moni lukija tai katsoja voi käyttää, sekä toisaalta uusi, ennen esittämätön tieto.

Pari sukupolvea sitten nähtiin jyrkkä ero siinä, millainen tietous on mahdollista esittää taiteissa ja millainen tieteissä. Taiteissa ja käsityötaidossa on aina laajalti käytetty hyväksi taiteilijan tai käsityöläisen hiljaista ammattitietoa ja -taitoa. Tämän vastakohtana tieteissä on ollut yleinen se näkemys, että sanaton ammattitaito ei sellaisenaan kelpaa julkaistavaksi, sillä tutkimustuloksina esitettävien tietojen pitää olla yksiselitteisen varmoja (engl. positive) ja kenen tahansa tarkistettavissa, jota varten tiedot pitää ilmaista selväsanaisesti ja mieluimmin koota eksaktien mittausten avulla. Tätä niin sanotun positivismin vaatimusta on nykyisin lievennetty monilla tieteenaloilla. Niinpä suomalaiset taidekorkeakoulut ovat alkaneet hyväksyä opin ja taidon näytteinä myös väitöskirjoja, joissa on tieteellinen osuus ja sen rinnalla taideteos täydentämässä tai havainnollistamassa teoriaa. Ne tutkimustulokset, jotka on mahdollista esittää täsmällisesti käsitteinä, sijoitetaan tieteelliseen osuuteen, kun taas hiljainen ammattitaito sisältyy taiteelliseen osuuteen.

Näkyvin ero tieteiden ja taiteiden välillä kaiketi on kootun tiedon esitystavassa.

Taideteoksessa (kuva yllä) tieto esitetään yksittäistapauksen muodossa, mutta silti niin, että yleisö pystyy sen yleistämään omaan käyttöönsä. Tässä tarkoituksessa taiteilija tavallisesti jo työtä hahmotellessaan ensin "tutkii" aihettaan yleisemmällä tasolla, ja sitten konkreettisemmalle tasolle palatessaan käyttää esityksessään sellaisia keinoja kuin tyylittely, yksityiskohtien häivyttäminen tai tahallinen monimielisyys. Yleisö puolestaan, voidakseen soveltaa teosta omiin tarpeisiinsa, joutuu ensi työkseen uudelleen tulkitsemaan teoksen sisällön yleispätevämmälle tasolle, voidakseen sitten taas poimia siitä soveltuvia kohtia paikallistettavaksi oman kokemuspiirinsä ajankohtaisiin asioihin.

Tieteellisessä tutkimuksessa taidetta muistuttava tapaustutkimus on kyllä myös käytössä, mutta tieteelle ominaisempi menetelmä yleispätevyyden saavuttamiseen on esittää tieto käsitteellisessä muodossa, eli teoreettisena mallina, kuva yllä. Mallissa tutkija esittää aineistossa löytämiään toistuvia rakenteita ja karsii siitä häiritsevää aineiston satunnaisvaihtelua.

Näkyvä joskin pinnallinen ero taiteiden ja tieteiden välillä on tiedon esitysmuodossa. Esittämisen "kieliä" on vähitellen vakiintunut niin tieteisiin kuin taiteisiinkin yhtä lukuisia kuin Baabelin torniin. Kukin ala on nähtävästi löytänyt oman, sille sopivimman esittämisen muodon. Monen luonnontieteilijän mielestä vain matemaattinen esitys on pätevä, hengentieteilijät taas uskovat totuuden piilevän laatukäsitteissä. Taiteissa puolestaan on vakiintunut lokero kullekin eri taiteenalalle (kuvataide, runous jne.) ja sen esitystavalle, joskin multimedia nykyisin on järjestämässä uudelleen näitä lokeroita.

Esityskielten moninaisuudessa on silti hyvä muistaa, että kaikki ne kuvaavat samaa empiiristä maailmaa, joka ei itsessään ole "määrällinen", "laadullinen", "omaleimainen" eikä "ytimekäs" - nämä ominaisuudet luonnehtivat vain tiedemiesten ja taiteilijain laatimia maailman kuvauksia. Esitysmuotojen väliset erot ovat täten melko pinnallisia, ja sama asiasisältö voidaan esittää monessa muodossa.

Itse asiassa tieteen ja taiteen esitystavoilla onkin osaksi yhteiset alkujuuret, esimerkiksi useimmat tieteissä käytettyjen yleisten mallien tyypit (sanallinen esitys, kuva​esitys, topologiset ja analogiset mallit) lienee tieteiden alkutaipaleella lainattu eri taiteista. Yhäkin tapaustutkimuksen esitystapa on monesti hyvin lähellä taidetta.
Etevä muoto on erityisesti taideteoksissa aina katsottu erityisen tärkeäksi, ja sen hahmottamisessa yleisölle syntyvää esteettistä kokemusta on pidetty jopa taiteen tärkeimpänä tunnusmerkkinä. On kuitenkin kiinnostavaa panna merkille, etteivät esteettistä muistuttavat ahaa-elämykset ole vieraita tieteissäkään: analyysin metodia voidaan sanoa “elegantiksi” ja tutkija saattaa kokea “kauniina” tutkimuskohteesta löytämänsä rakenteen. Teoksessa Inhimillinen tieto Eino Kaila jopa määritteli (s. 16): "Kauneus on invarianssien toteutumista."

Luokittelu
Silloin kun aineisto koostuu suuresta joukosta yksilöitä tai tapauksia, siihen saadaan järjestystä muodostamalla ryhmiä niistä tapauksista, jotka muistuttavat toisiaan. Kaikilla tietyn ryhmän tapauksilla tulee siis olla jokin ominaisuus, joka muiden ryhmien tapauk​sil​ta puuttuu, tai ainakin tämän ominaisuuden aste on eri ryhmissä erilainen. 
	Vakiintuneita merkintätapoja taulukoissa:

	(tyhjä ruutu)
	= taulukko on keskeneräinen

	. .
	= tietoa ei ole saatu

	*
	= ennakkotieto

	-
	= 0,000 (tasan nolla)

	0
	= arvo on pyöristettynä nolla


Luokitukset esitetään yleensä tauluina. Taulun yläreunassa, taulukkopäässä, esitetään luokitteluperuste, kuten luokkien nimet ja mittayksiköt. Luokkien rajaamiseen voidaan käyttää mitä tahansa kuvaamisen kieltä, kuten sanallista tai kuvaesitystä, koodausta tai sopivaa asteikkoa.
Taulun pääosa koostuu ruuduista eli soluista, joihin sijoitetaan luokiteltavat tapaukset. Tavallisesti kussakin ruudussa ilmoitetaan vain niiden tapausten luku​mää​rä eli frekvenssi, jotka täyttävät taulukko​päässä ilmoitetut ehdot. Ylempänä esitetään muutamia ruuduissa yleisesti käytettyjä merkintätapoja. 

Ruutuihin voidaan lisäksi sijoittaa muuta valaisevaa aineistoa ja kohteiden symboleja tai kuviakin, mikäli ne eivät vie liikaa tilaa. 

Jos aineisto luokitellaan vain yhden perusteen mukaan, saadaan ruutujen rivi. Kuitenkaan ei vain yhden ominaisuuden mukainen luokittelu vielä paljoa hyödytä. Tutkija voisi vaikkapa luokitella kaikki maailman kasvit sen mukaan, miten monta hedettä niiden kukassa on; mutta ellei hän löydä kunkin luokan yksilöille mitään muuta yhteistä piirrettä, joka erottaisi ne muiden luokkien yksilöistä, tällä luokituksella ei tee juuri mitään. Luokit​telu tulee tehokkaaksi tutkijan apuneuvoksi vasta sitten, kun kustakin yksilöstä tai tapauksesta on rekisteröity kaksi tai useampiakin ominaisuuksia. Tällöin tarjoutuu tilaisuus tutkia kahden ominaisuuden mahdollista assosiaatiota eli seuraavatko niiden vaihtelut jotenkin toisiaan. 

Kahden ominaisuuden assosiaatiota tutkitaan tavallisesti ristiintaulukoinnin avulla, jolloin aineisto järjestetään rivien ohella sarakkeiksi ja taulun vasempaan reunaan tulee ylimääräinen sarake, joka ilmoittaa toisen luokitusperusteen. 
Jos täten luokitteli​sit kirjasi toisaalta kielen, toisaalta aiheen mukaan, siitä ehkä syntyisi yllä oleva taulukko. Huomaa, että taului​hin usein merkitään ryhmien yhteis​summat oikealle ja alas. 

Kaksiulotteinen taulu sopii oivallisesti luokittelemaan aineiston kahden eri perusteen mukaan. Jos halutaan tätä useampia luokituksia, niin taulusta tulee helposti sekava. Tällöin voidaan harkita seuraavia keinoja:

Jos lisätyn luokituksen tarve koskee vain muutamia ruutuja, voidaan ehkä tyytyä jakamaan vain nämä ruudut edelleen pienemmiksi ruuduiksi. 

Jos lisäluokituksen tarve koskee koko aineistoa, voidaan ehkä muuttaa taulukkopään jaotus loogisen puun (sivulla +++) muotoon. 

Jos kaksi luokitusperustetta on muita tärkeämpiä, näytä ensimmäisessä taulussa vain ne, ja tee muista luokituksista sarja pienempiä tauluja. 

Tee useita ristiintaulukointeja. 

Tietokoneen ja taulukko- tai tietokantaohjelman avulla voidaan aineisto luokitella miten monella tavalla tahansa, joskin aineiston esittämisessä kuvaruudulla tai paperilla tulevat taas samat ongelmat vastaan.
Uutta kartoittava luokittelu

Jos tutkijalla on aineistoa joukosta tapauksia, joita ei ole ennen tutkittu, ei ensimmäiseksi työkaluksi aina kannata valita luokitusta. Onhan vaikeata sijoitella aineistoa luokkiin, kun ei ole luokille nimiä. Jos kuitenkin luokitusta halutaan käyttää, on mahdol​lista kokeilla erilaisia luokkajakoja siinä toivossa, että niistä löytyisi jokin tähän aineis​toon sopiva mielekäs rakenne. Tietokoneen avulla se käy helposti. On käytännöllistä aloittaa melko suurella luokkien määrällä, sillä työn edetessä luokkien yhdistäminen on paljon helpompaa kuin niiden jakaminen.
Luokituksen päämäärä on aina sama: etsiä aineistossa piilevä systemaattinen rakenne. Ihanteena olisi se, että jokainen tapaus sopisi johonkin luokkaan. Ellei näin käy, vaan tutkijan on pakko lisätä luokka "Muut" se viittaa siihen, että luokkien määri​telmissä ehkä on jotakin vikaa. 

Seuraavassa esitetään joitakin periaatteita, joita voidaan kokeilla uutta kartoittavassa luokituksessa. 

Aineistossa itsessään esiintyvä luokitus (engl. indigenous categories) tarkoittaa aineis​tona olevien tai siihen liittyvien ihmisten itsensä käyttämiä jaotteluja. Yleensähän ihmiset luonnostaan järjestäytyvät perheiksi ja erilaisiksi ryhmiksi. Tällaisen ryhmän olemassa​olon voi todeta yksinkertaisesti ihmisiltä kysymällä, tai moni​mutkaisesti mittaamalla, mitkä ihmiset ovat paljon vuorovaikutuksessa keskenään. Jos tutkitut ihmiset itse käyt​tävät jotakin luokittelua, siihen on luultavasti hyvä syy. "Amerik​kalaiset" tai "impres​sio​nistit" ovat kaikkien tuntemia luokkia, joita ei tutkijan tarvitse edes määritellä voidak​seen käyttää niitä tutkimuksessa. Tällaisia vakiintuneita ihmis​ryhmien jaotteluja, etenkin maan​tieteellisiä ja ajallisia jaotuksia, voidaan usein käyttää myös näiden ihmisten tekemien tuotteiden luokitteluun. Lisäksi ihmisillä on lukuisia vakiintuneita nimityksiä käyttä​mil​leen esineiden ryhmille, kuten "urheiluasut" tai "langat" ja näiden alaryhmillekin.

Ellei aineistosta löydy valmiita luokkia eikä mikään teoria anna tukea, tutkija joutuu itse alusta pitäen määrittelemään tarvitsemansa luokat. Silloin täytyy vain tarkastella ja pohtia aineistoa ja yrittää järjestellä samankaltaisia tapauksia ryhmiksi. Jos on onnea, lopulta jokainen tapaus sopii yhteen ja vain yhteen luokkaan. Tällainen onnekas tilanne saattaa sattua esimerkiksi käsin solmittujen mattojen tutkijalle, sillä mahdollisia mattosolmuja on vain muuta​mia, ja ne on helppo erottaa toisistaan siten kuin kuvassa alla (Geijerin kirjasta A History of Textile Art).

Tavallisempaa on, että tutkittavaksi tulevassa joukossa on lähes ääretön joukko muun​nok​sia. Usein löytyy vain muutamia melkein identtisiä tapauksia, jotka tietenkin heti sijoitetaan omiin luokkiinsa, mutta suurin osa jää sijoittamatta. Usein lähes jokainen tapaus on hieman muista poikkeava. Tällöin täytyy pohtia, onko jokin luokka liian ahtaasti määritelty, tai peräti puuttuuko jokin tarpeellinen luokka? Tilannetta pahentaa se, ettei ole vain yhtä ominaisuutta, jonka osalta tapaukset ovat erilaisia ja jonka mukaan ne siis voitaisiin luokitella, vaan eroja on monissa piirteissä joista mikään ei näytä toisia tärkeämmältä. Tällaisessa tilanteessa voidaan kokeilla jotakin seuraavista menetelmistä
. 

Sumea luokittelu on menettely, jossa kaikki tapaukset sijoitetaan johonkin luokkaan silloinkin, kun ne eivät aivan joka suhteessa siihen sopisi. Tässä metodissa käytetään samanaikaisesti useita luokitusperusteita. Luokkaan tulevilta tapauksilta edellytetään, että niillä on useimmat mutta ei välttämättä kaikki luokan jäsenille kuuluvat ominaisuudet, toisin sanoen luokan jäsenistä löytyy perheyhtäläisyyttä. Tämä helpottaa yksilöiden sijoittelua luokkiin ja tekee tarpeettomaksi luokan "Muut", mutta valitettavasti se samalla tekee luokista epämääräisiä. Kaksi tavallista metodia sumean luokituksen aikaan​saamiseksi ovat klusterointi, joka sopii parhaiten numeroasteikolla mitatulle aineistolle, ja typologia, joka sopii mille tahansa aineistolle. 

Typologia tarkoittaa luokkien määrittelemistä "tyypillisten" tapausten tai tyyppimallien (exemplar) avulla, joiden ympärille kaikki muut tapaukset sitten ryhmitel​lään. Jokainen tapaus siis sijoitetaan siihen luokkaan, jonka tyyppimallia se eniten muis​tut​taa. Tyyppi​malli voi olla määritelty aiemmissa tutkimuksissa kertyneen tietouden pohjalta, mutta näiden puuttuessa se voidaan yksinkertaisesti valita aineistosta, tai se voidaan konstru​oida aineistosta löytyvän "perheen" tyypillisten ominaisuuksien yhdistelmänä. 

Esimerkki typologiasta on Lindbergin kirjassa Suomen kirkot. Hän määritteli siinä 38 perinteistä kirkkotyyppiä piirroskuvina ja sanallisesti. Alla on niistä kolme näytettä. 

Luokka XXIX. Puisia, pohjaltaan ristimäisiä kirkkoja, joiden sisäkulmista ulkonee suorakulmaiset, tavallisesti muuta kirkkoa matalammat laajennukset. Itäsuomalainen 1700-luvun kirkkotyyppi. 

Luokka XXX. Puisia, suorakulmaisilla nurkkalaajennuksilla varustettuja, pohjaltaan ristimäisiä kirkkoja, joissa keskiosan kattaa korkea, sakarakattojen yläpuolelle kohoava, lyhtypäätteinen telttakatto. - Itäsuomalaiset "kekokattoiset keskeiskirkot" 1700-luvun loppuvuosilta ja 1800-luvun alusta. 

Luokka XXXI. Kirkot kuten tyypissä XXX, mutta keskiosan korkeassa telttakatossa katkeama. Edellisen kirkkotyypin kehitelmä. 

Typologisessa luokittelussa on tavallisesti jokseenkin mahdotonta mitata eri tapausten poikkeamaa mallityypistä, joten rajatapausten sijoittelu luokkiin jää kovin subjektiiviseksi ellei suorastaan mielivaltaiseksi. Tällöin on vaarana se, että määrä​tietoinen tutkija pakottaa aineiston noudattamaan tutkijan työhypoteeseja, jotka tällöin näennäisesti saavat vahvistusta. Tutkijan on liiankin helppoa julistaa, että jokin yksilö tai tapaus on hänen aineistossaan "tyypillinen"; lukijan on vaikea tätä väitettä tarkistaa.
Luokitus tyylisuuntiin tai tyylikausiin on tavallinen taiteellisten tuotteiden kohdalla. Se on lähes aina sumea, sillä tyyli määritellään tavallisesti joukkona teoksen piirteitä, joista kaikkien ei välttämättä tarvitse toteutua samalla kertaa.

Ihmisten tyypittely. Ihmiset ovat usein vaikeasti jaettavissa selviin ryhmiin. Melkein minkä tahansa ominaisuuden mukaan ihmisiä lajiteltaessa näet havaitaan, että saatu jakauma muistuttaa ns. Gaussin käyrää eli useimmat yksilöt tulevat keskimmäiseen luokkaan eikä selkeitä luokkarajoja löydy. 
Eräs esimerkki ihmisten luokittelusta typologiaksi on Keiskin tutkimuksessa Keittiö vanhuksen kokemana (1998, 132). Keiski jakoi vanhukset neljään ryhmään sen mukaan, miten he ratkaisivat vanhoissa huonosti suunnitelluissa keittiöissään kokemansa toiminnalliset ongelmat: 

sopeutujavanhukset (vaatimaton, hellittäjä tai luopuja), 

turvautujavanhukset (auktoriteettiuskoiset tai "muiden elämää elävät" vanhukset), 

realistivanhukset (muutosvalmiit, selviytymiskeskuksen rakentajat ja kriittiset) sekä 

näyttelijävanhukset. 

Keiski tuskin kuitenkaan saa lukijoitaan aivan vakuuttuneeksi siitä, että jokainen vanhus selvästi ja pysyvästi kuuluisi johonkin hänen määrittelemäänsä luokkaan.

Typologisen luokittelun heikkouksia. Yleensä on jokseenkin mahdotonta mitenkään mitata eri tapausten poikkeamaa mallityypistä, joten rajatapausten sijoittelu luokkiin jää kovin subjektiiviseksi. Tällöin on vaarana se, että voimakastahtoinen tutkija pakottaa aineiston noudattamaan tutkijan työhypoteeseja, jotka tällöin näennäisesti verifioituvat. Tutkijan on liiankin helppoa unohtaa aineiston ei-tyypilliset tapaukset taikka julistaa, että jokin yksilö tai tapaus on hänen aineistossaan "tyypillinen"; lukijan on vaikea tätä väitettä tarkistaa. Samoin kvalitatiivisin käsittein määriteltyihin luokkiin voidaan melkein jokainen yksilö väkisin sovittaa, jos tutkija sitä pitää tärkeänä. Moni yksilö saattaa sopia samalla kertaa kahteenkin luokkaan, ja on luonnollista että tutkija panee sen sinne missä se paremmin tukee hänen teorioitaan -- objektiivisuuden vahingoksi. Tutkijan ennakko-odotukset siis typologioissa helposti saavat liiaksi suuren vallan ja vaikuttavat vahvasti itseään toteuttavasti työn lopputulokseen. Tutkija saattaa tässä jopa huomaamattaankin poimia aineiston niin, että se näyttää vahvistavan hänen ennakko-odotuksensa tai hypoteesinsa.
Oikea tapa osoittaa tyypilliset tapaukset on ensiksi rajata riidattomasti perusjoukko, sitten valita siitä otos tai näyte, sitten luokitella kaikki tähän kuuluvat tapaukset, ja todeta niistä tavallisimmat. 

Klusterointi auttaa löytämään sumean luokituksen jopa kymmenien muuttujien perusteella. Tämä voi olla aiheellista silloin, kun luokitusperusteeksi ei löydy yhtä tai muutamaa muita tärkeämpää muuttujaa, mutta tapaukset silti näyttävät ryhmittyvän jonkinlaisiksi sumeiksi luokiksi kaikkien niiden muuttujien valossa, jotka niistä on mitattu. Klusterianalyysi tutkii kaikki muuttujat ja ryhmittelee sitten yhteen ne aineiston yksilöt, jotka kaikki mittaus​tulokset huomioonottaen eniten muistut​tavat toisiaan. Tutkija voi joko etukäteen määrätä klusterien lukumäärän tai jättää sen avoimeksi, jolloin analyysiohjelma tekee vaihtoehtoisia ehdotuksia ryhmien määräksi. 

Esimerkiksi kuvassa oikealla on analysoitu 30 tapausta ja havaittu, että tapaukset 8 ja 29 muistuttavat toisiaan, samoin tapaukset 6 ja 22, ja monet muut parit. Edel​leen analyysista ilmenee, että jonkin verran yhteisiä piirteitä on myös vastaajilla 8, 29, 14, 6 ja 22, sekä vielä suuremmallakin klusterilla "A" joskin tällä tasolla yhteiset piirteet ovat jo heikompia. 

Tutkijan asiana on sitten harkita, miten monta klusteria on mielekästä muodostaa: kolmeko kuten kuvaan merkityt ryhmät A, B ja C, vai jokin muu määrä. Tähän kysymykseen tutkija joutuu vastaamaan, kuten yleensä tilastoanalyyseissa, teoriansa valossa. Se että klusterianalyysin algoritmi on tuottanut jonkin ryhmittelyn, ei vielä todista että tulos olisi mitenkään mielekäs. 

Ristiintaulukointi. Jos tutkijalla on teoria aineiston tapauksissa vallitsevasta kahden ominaisuuden välisestä yhteydestä, se saadaan aineistosta esille ristiintaulukoimalla. Vaikkei tällaista teoriaa olisikaan, tietokoneen avulla on helppoa kokeilla erilaisia pareittaisia ristiintaulukointeja kaikista niistä ominaisuuksista, jotka kohteista on rekisteröity. Näin voidaan saada esille aineistossa piileviä rakenteita.
Alla on Holthoerin (1977) laatima faaraoiden aikaisen 3000 saviastian luokitus niiden koristekuvioiden mukaan. Kuviot määriteltiin toisaalta piirroksina, toisaalta sanallisesti: viiva / aaltoviiva / pisteviiva / poikkiviivat / nelikulmioiden rivi / kolmioiden rivi. Lisäksi luokat jaettiin sen mukaan, millä tavoin kuvioihin liittyi läpikäyviä viivoja: ei viivaa / viivat kuviorivin molemmin puolin / viiva kuviorivin läpi / viivat läpi ja molemmin puolin. 

Tätä tutkimusta jatkettiin selvittämällä kohteiden määrät kussakin luokassa, niiden maantieteelliset ja ajalliset jakaumat, ja lopulta tutkimuksen tekijä pystyi luokkien pohjalta kehittämään koko aineiston kattavan teoreettisen mallin. 

Ristiintaulukoinnin avulla aineiston rakennetta etsitään siten, että koetetaan löytää tapauksissa jonkin kahden ominaisuuden välinen yhteys. Se ilmenee usein siten, että nämä kaksi ominaisuutta esiintyvät yhdessä erityisen usein (tai harvoin). 

Esimerkkinä voidaan tarkastella (keksittyä) taulua 1, jossa on tilastoitu erään toimiston työntekijät jaoteltuna sen mukaan, olivatko he valittaneet selkäkipuja. Toimistossa oli käytössä kahdenlaisia tuoleja (mallit "A" ja "B") ja taulukon tarkoituksena oli selvittää, oliko valituksilla jotakin yhteyttä henkilön käyttämän istuimen malliin. Taulusta 1 ilmenee, että selkäkipuja esiintyi molempien tuolien käyttäjillä samassa suhteessa (10 %) joten taulukointi ei tässä osoita mitään yhteyttä näiden asioiden välillä. 

Jos jakauma sen sijaan olisi ollut taulun 2 mukainen, selkäkipujen prosenttiosuudet (20 % ja 10 %) olisivat viitanneet selvään yhteyteen istuimen laadun kanssa. 

Miten suuret erot frekvensseissä sitten ovat tilastollisesti merkitseviä? Sen määrittämiseksi on käytettävissä laskukaavoja, erityisesti khiin neliö, jota selostetaan sivulla 137. 

Pelkkä korrelaatio ei koskaan voi täysin todistaa syysuhteen olemassaoloa, sillä korrelaa​tio voi aiheutua muistakin syistä. Nämä puolestaan voidaan eliminoida jatkamalla tutkimusta toisin menetelmin kuten kyselyn avulla (jos ihmisiä liittyy asiaan) tai järjestämällä koe​tilan​ne, josta suljetaan pois epätoivotut muuttujat eli "häiriöt". 

Luokittelu annettuihin luokkiin

Usein tutkimuksen tavoite, eli siinä selvitettävä ongelma taikka sen tulosten aiottu käyttö, määräävät varsin pitkälle tutkimuksen perusjoukon ja myös ne luokat, joihin perusjoukko tai otos siitä on jaettava. Kaksi tyypillistä tällaista tavoitetta on: 

Tieteenalan teoreettisen tiedon laajentaminen eli perustutkimus usein tarkoittaa vain teorian pätevyysalan laajentamista uudelle alueelle. Jos tarkoituksena on lisätä aiempaan teoriaan jokin uusi näkökulma, juuri tämä uusi näkökulma ehkä onkin ainoa uusi dimensio mikä luokituksiin nyt tarvitaan. 

Soveltavan tutkimuksen hankkeessa, jonka kysymyksenasettelu on lähtöisin käytännön tarpeista, nämä tarpeet yleensä sanelevat sekä perusjoukon että luokituksen dimensiot.

Ihmisten luokitteleminen. Tuotteiden tutkimuksessa usein yksi luokitusperusteista koskee tuotteiden käyttäjiä, siis ihmisiä. Tällöin on usein käytännöllistä lainata luokitus sosiologian piiristä, esimerkiksi jaottelu ammatin, koulutuksen tai tulojen mukaan.

Arkielämässä on tapana luon​neh​tia ja luokitella ihmisiä käyttäen vastakohtapareja kuten nuori/vanha. Tutkijalla on tietenkin oikeus määritellä kaikki käyttämänsä luokat aivan harkintansa mukaan, mutta siinä on hyvä muistaa, ettei mahdollisuus määritellä luokka vielä takaa sitä, että tällainen luokka on olemassa todellisuudessa. 

Esimerkiksi tutkittaessa teollisuustuotteiden mahdollisia ostajia voisi tuntua hyödylliseltä jaotella nämä ihmiset muutamaksi ryhmäksi heidän makumieltymystensä perusteella, niin että tuotteiden valmistaja voisi sitten kehittää kunkin ryhmän makua vastaavan tuotteen. Tähän tähtäävää jaotusta neljään luokkaan on hahmoteltu alla vasemmanpuoleisessa kuviossa, jossa kukin piste tarkoittaa yhtä ihmistä. Jos tätä hypoteesia "makuryhmistä" testattaisiin todellisten ihmisten kanssa, tulokseksi kuitenkin todennäköisesti saataisiin pikemminkin oikeanpuoleinen kuvio, ja olisi totuuden vastaista sen perusteella esittää perusjoukon jakautuvan joihinkin ryhmiin. 

Syynä on se, että makumielipiteet, samoin kuin useimmat muutkin ihmisten ominaisuudet, lähes aina jakautuvat vasemmalla ylempänä esitetyn jakauman mukaan, jota tutkijat siksi ovatkin alkaneet nimittää "normaalijakaumaksi". Sellaiset jakaumat kuin vasemmalla alhaalla ovat erittäin harvinaisia. 

Yllä mainitun tutkimuksen uskottavuus ei paranisi, vaikka tutkija laskisi kunkin ryppään keskiarvon siten kuin on tehty kuviossa oikealla. Keskiarvojen välillä olisi kylläkin eroa, mutta se aiheutuisi vain tutkijan käyttämästä mielivaltaisesta jaottelusta eikä kertoisi mitään itse empiiristen arvojen jakautumisesta.
Asia ei kohentuisi siitäkään, jos tutkija päättäisi muodostaa vielä viidennen ryppään kuvion keskelle, joka koostuisi "keskimääräisistä" ihmisistä. Kyllähän keskimääräisiä ihmisiä on ja ne voidaan koota ryhmäksikin, mutta se ei silti todista että neljä äärimmäistä "ryhmää" olisi olemassa.

Yllä oleva päättely luonnollisesti pätee, olipa tutkijan muodostamia keinotekoisia ryppäitä muukin määrä kuin neljä kuten esimerkissä yllä.
Onko luokkien välillä merkitsevää eroa? Sitten kun luokat on määritelty ja niiden mukaan on empiirinen aineisto koottu, saattaa vielä herätä epäilys, onko luokkien välillä sittenkään niin suurta eroa, että niitä on mielekästä pitää eri luokkina. Tämän testaamiseen on muutamia matemaattisia keinoja, joita voidaan käyttää siinä tapauksessa, että jokin kaikissa tapauksissa esiintyvä tärkeä ominaisuus on kaikista tapauksista mitattu. Tällöin tulee mahdolliseksi tarkastella eroaako tämän ominaisuuden arvo merkitsevästi eri luokissa, eli onko epätodennäköistä, että tuo ero olisi syntynyt pelkästään sattumalta. Tavallisia tilastollisen testauksen menetelmiä (sivulla 134) tätä varten ovat khiin neliö, luokkakeskiarvoihin kohdistettava t-testi sekä varianssianalyysi.

Määrien analysoiminen

Analyysin menetelmät määräytyvät tutkijan työnsä alussa valitseman mallin mukaan, mutta myös sen mukaan, minkä tyyppisellä asteikolla muuttujat on mitattu, katso siv. 54. Tämä rajoitus ilmoitetaan alla ko. menetelmän esittelyn yhteydessä. 

Tärkein kysymys analyysimetodin valinnassa on, halutaanko analysoida erillisiä muuttujia vai kahden tai useamman muuttujan välisiä suhteita? Vai kiinnostavatko muuttujat vain siksi, että niiden avulla voidaan luokitella tai lajitella tapauksia? Viimeksi mainittuja menetelmiä käsitellään luvussa Luokittelu s. 113. 

Yhden muuttujan analysoiminen

Seuraavassa on lueteltu muutamia menetelmiä, joilla analysoidaan muuttujan vaihtelua erillisenä eli ottamatta huomioon sen mahdollista kytkeytymistä muihin muuttujiin. 

	ERILLISEN MUUTTUJAN ANALYYSI
	Laatuero​asteikot
	Järjestys​asteikot
	Välimatka-asteikot
	Suhdeluku​asteikot

	Aineiston esitystapoja:
	Luokitteleminen; graafinen esittäminen

	Keskilukuja:
	Moodi

	
	
	Mediaani

	
	
	
	Aritmeettinen keskiarvo

	Hajontalukuja:
	
	Kvartiilipoikkeama

	
	
	Vaihteluväli

	
	
	
	Keskihajonta


Yhden muuttujan graafinen esittäminen. Yksinkertainen ja havainnollinen kuva muuttujan arvojen jakautumisesta saadaan merkitsemällä kukin arvo lukusuoralle pisteenä; jos arvoja on paljon, kuviota ehkä selventää, jos arvot ensin jaetaan luokkiin.

Arvojen luku kussakin luokassa eli frekvenssi voidaan sitten esittää pylväsdiagrammina eli histogrammina (vasemmalla): 

Toisinaan halutaan korostaa ei niinkään muuttujan absoluuttisia arvoja vaan arvojen suhteellista eli prosenttista jakaumaa. Tähän sopiva esitystapa on ympyrädiagrammi (eli piirakkakuvio, oik.): 

Keskiluvut. Useissa tapauksissa muuttujan arvojen vaihtelu on tutkimuksen kannalta mielenkiinnotonta, jopa haitallista. Vaihtelu voidaan eliminoida tiivistämällä koko aineisto yhdeksi ainoaksi luvuksi, keskiluvuksi (engl. average), joiden kolme tavallista tyyppiä ovat moodi, mediaani ja keskiarvo. 
Moodi eli tyyppiarvo on se muuttujan arvo, joita on aineistossa eniten. 

Mediaani on se muuttujan arvo, jota pienempiä ja suurempia arvoja on yhtä monta. Mediaani siis katkaisee suuruusjärjestykseen pannun aineiston kahteen yhtä lukuisaan osaan. Mainittakoon tässä samalla, että ne muuttujan arvot, jotka katkaisevat suuruusjärjestyksessä olevan jakauman neljään yhtä lukuisaan osaan, ovat nimeltään kvartiilit. Desiilit taas jakavat aineiston kymmeneen yhtä suureen ryhmään. 

(Aritmeettinen) keskiarvo (engl. mean) on muuttujan arvojen summa jaettuna niiden lukumäärällä. Sen symbolina käytetään muuttujan symbolia, jonka yläpuolella on viiva, esimerkiksi muuttujan x keskiarvo on 

Keskiluvun valinnassa on otettava huomioon muuttujan mittaamisessa käytetyn asteikon tyyppi (katso sivua 54). Luokitus- eli laatueroasteikolla mitatun muuttujan arvojen keskiluvuksi soveltuu näet ainoastaan moodi, ja järjestysasteikolla ainoastaan joko moodi tai mediaani. Aritmeettisesti mitattujen aineistojen tunnusluvuksi voi valita yllä esitetyistä minkä tahansa. Keskiarvo on suosituin, mutta se ei ehkä anna aivan oikeaa kuvaa esimerkiksi aineistosta, johon kuuluu yksi suuresti muista poikkeava arvo. Samoin käy, jos jakauma on vino (engl. skewed), kuten kuvassa alla. 

Kuvassa on luetteloitu ne minuuttimäärät, jotka eri koehenkilöt käyttivät erään tehtävän suorittamiseen. Nopeim​mat selvisivät 5 minuutissa, mutta useimmat (=moodi) tekivät työn 7 minuutissa. Kuvaan on M-kirjaimella merkitty arvoista keskimmäinen, eli mediaani, joka on suuruudeltaan 11 minuuttia. Kun kuitenkin hitaimman koehenkilön suoritus kesti peräti 34 minuuttia, keskiarvo kohosi 11,98 minuuttiin, mikä ei tässä tapauksessa anna kovinkaan osuvaa kuvaa keskimääräisestä suorituksesta. Tästä havaitaankin, että vinoissa jakaumissa keskiluvun valitseminen vaatii harkintaa. Graafinen esitys on havainnollisempi.

Kuvan jakauma on positiivisesti vino, arvot näet siinä kasaantuvat asteikon pienempään päähän. Vinoudelle löytyy tarvittaessa myös tunnusluku. 

Jos keskiluku on laskettu otoksesta, on lopuksi muistettava myös testata sen tilastollinen merkitsevyys. Tähän sopiva testi on t-testi (selostetaan sivulla 137). 

Hajontaluvut. Keskiluvun ohella usein tarvitaan tunnuslukua, joka ilmoittaisi, miten laajalti aineisto hajaantuu keskiluvun molemmin puolin. Tämän tiedon antaa sopiva hajontaluku. 

Moodin yhteydessä hajontalukua harvoin on mielekästä esittää. Sen sijaan jos keskilukuna on käytetty mediaania, sovelias hajontaluku on kvartiilipoikkeama (engl. quartile deviation). Se tarkoittaa keskimääräistä kvartiilin poikkeamaa mediaanista, mikä lasketaan helposti jakamalla ylä- ja alakvartiilin erotus kahdella. Yllä olevassa kuvassa vihreällä Q:lla merkityt kvartiilit ovat 8 ja 15, jolloin kvartiilipoikkeamaksi saadaan 3,5. 

Toinen usein käytetty hajontaluku on vaihteluväli (engl. range) eli suurimman ja pienimmän arvon erotus, yllä olevassa kuvassa 34-5=29. 

Aritmeettisen keskiarvon yhteyteen hyvin soveltuva hajontaluku on keskihajonta (standard deviation). Ylläolevan kuvan arvojen keskihajonta on 5,62. Populaation arvojen keskihajontaa merkitään kirjaimella sigma, ja sen laskukaava on: 

Jos kuitenkin keskihajonta lasketaan otoksesta, keskihajonnan symbolina käytetään kirjainta s, ja laskukaava on hieman erilainen: 

Molemmissa kaavoissa n on arvojen lukumäärä ja kohtaan x sijoitetaan vuoronperään kukin muuttujan arvoista. Laskutoimitusta tuskin monikaan tutkija viitsii tehdä, sillä tarvittava algoritmi löytyy jo taskulaskimistakin. Keskihajonnan neliö on nimeltään varianssi. 

Jos hajontaluku on laskettu otoksesta, on lopuksi muistettava myös testata sen tilastollinen merkitsevyys. Tähän sopiva testi on t-testi (selostetaan luvussa Tietojen arvioiminen). 

Muuttujien välisten suhteiden analysoiminen

Jos kaksi muuttujaa vaihtelee toisiaan jossakin määrin seuraten, sanomme että muuttujilla on kovariaatiota, yhteisvaihtelua eli assosiaatiota. Esimerkiksi ihmisten pituus ja paino ovat tilastollisesti assosioituneita: vaikka yhdenkään ihmisen paino ei johdu hänen pituudestaan eikä hänen pituutensa aiheudu painosta, niin kuitenkin tavallisesti pitkät ihmiset ovat painavampia kuin lyhyet. Toisaalta aineistossa yleensä on myös poikkeuksia, eli tilastollinen assosiaatio on luonteeltaan stokastinen. 

Kun aineistoa analysoimalla siinä havaitaan jokin assosiaatio muuttujien välillä, tämä tilastollinen riippuvuus ei tarkoita sitä, että kumpikaan muuttuja välttämättä kausaalisesti riippuisi tai johtuisi toisesta. Jos esimerkiksi muuttujilla A ja B on voimakas tilastollinen riippuvuus, se voi johtua neljästä vaihtoehtoisesta syystä: 

· A on B:n syy. 

· B on A:n syy. 

· Sekä A että B aiheutuvat C:stä. 

· A:n ja B:n yhteisvaihtelu aiheutuu pelkästä sattumasta. 

Tutkijan on itse valittava näistä jokin vaihtoehto. Mitkään tilastoanalyysin keinot eivät ulotu osoittamaan yhteyden selitystä. Se on tutkijan haettava omaksumastaan teoriasta tai pääteltävä talonpoikaisjärjellä. 

Seuraavassa on lueteltu muutamia tilastoanalyysin menetelmiä, joilla selvitetään kahden tai useamman muuttujan välisiä yhteyksiä. Ne on järjestetty sen mukaan, mitä mittauksen asteikkolajia muuttujat lähinnä vastaavat. 

	MUUTTUJIEN YHTEYDET
	Laatuero​asteikot
	Järjestys​asteikot
	Välimatka-asteikot
	Suhdeluku​asteikot

	Aineiston esitystapoja:
	Taulukointi; graafinen esittäminen

	Muuttujain assosiaation mittoja:
	Kontingenssikerroin; khiin neliö

	
	
	Järjestyskorrelaatio

	
	
	
	Tulomomenttikorrelaatio; varianssianalyysi; faktorianalyysi; regressioanalyysi

Taulukointi. Kahden tai useammankin muuttujan yhteinen vaihtelu voidaan helposti esittää ristiintaulukoimalla (crosstabulation). Taulukko voi auttaa etsittäessä alustavasti aineistossa piileviä assosiaatioita muuttujien välillä. Assosiaation tarkempi muoto voidaan sitten hakea jollakin jäljempänä esitettävistä analyysimenetelmistä. Taulukointiin vakiintuneita esitystapoja selostetaan sivulla 113. 

Muuttujien graafinen esittäminen. Sopivimman esitystavan valintaan vaikuttavat muuttujien lukumäärä, ovatko muuttujat jatkuvia, ja onko tarpeen näyttää erikseen jokainen havainto vai pikemmin​kin jokin niille yhteinen säännön​mukaisuus. 

Kaikki havainnot on mahdollista näyttää erillisinä pisteinä koordinaatistossa, jos muuttujia ei ole kahta enempää. Vielä kolmaskin muuttuja ehkä voidaan kuvata esittämällä pisteet eri väreillä tai symboleilla. Kuvassa oikealla muuttujan z kahta arvoa kuvaavat plusmerkki ja neliö. 

Harvoin tutkijaa niinkään kiinnostavat yksittäiset arvoparit, vaan enemmänkin muuttujien vaihtelun yleinen säännön​mukai​suus. Silmämääräistä tarkastelua voidaan sitten jatkaa jäljempänä esitettävillä tilastollisen analyysin menetelmillä. 

Muuttujien vaihtelua voidaan korostaa siten, että yhtä tai molempia asteikkoja typiste​tään eli niistä leikataan pois mielenkiinnoton osuus, tavallisesti alhaalta. Jotta lukija huomaisi typistämisen, se on hyvä näyttää myös diagrammin pohjaviivastossa. 

Jos suhdeasteikolla mitattu muuttuja vaihtelee erityisen laajoissa rajoissa, sille voidaan antaa logaritminen asteikko (esimerkkinä pylväsdiagrammi, vasemmalla). 

Jos havaintoja ei ole liikaa, monesti sopiva esitystapa löytyy erilaisista diagrammeista. Pylväsdiagrammissa voidaan esittää kolme, jopa neljäkin muuttujaa, jos avuksi otetaan pylväiden leveydet, niiden rasteroinnit tai värit sekä kolmiulotteisuus. 

Käyrä voi soveltua arvoparien esittämiseen, kun muuttujat ovat jatkuvia ja kutakin x-arvoa vastaa vain yksi y-arvo. Käyränä ei pitäisi esittää arvoja, jotka todellisuudessa eivät muodosta muuttujaa. Esimerkiksi sana-asteikolla (sivulla 98) mitatut jonkin esineen ominaisuudet eivät ole saman muuttujan arvoja, vaan ne ovat erillisiä mittauksia, joita ei pitäisi yhdistää yhdeksi "profiiliksi" siten kuin kuvassa (vasemmalla), kuten tosin tutkimusraporteissa toisinaan nähdään tehtävän. 

Jos kuitenkin halutaan tuoda esiin, että muuttujat jollakin tavalla kuuluvat yhteen, ratkaisuna voisi olla vaikkapa pylväistä koottu diagrammiryhmä (alla).

Kaikkia diagrammeja voidaan yhdistellä karttojen ja muiden topologisten esitysten kanssa. Esimerkiksi jonkin suureen vaihtelu maan eri lääneissä usein näytetään karto​grammina siten, että eri alueet täytetään erilaisin värein tai rasterein taikka sijoitetaan alueille pieniä ympyrä- tai pylväsdiagrammeja. Eri alueiden välisiä yhteyksiä taas usein kuvataan yhdysviivoilla tai nuolilla, joiden vahvuus ilmoittaa yhteyksien määrän. 

Kontingenssi ja korrelaatio. Kahden muuttujan välisen yhteyden voimakkuus voidaan taulukoinnin sekä graafisen esityksen ohella näyttää myös tunnusluvuilla. Tunnusluvun valinta riippuu siitä, minkä tyyppisillä asteikoilla muuttujat on mitattu (katso taulua edellä). 

Kontingenssikerroin sopii käytettäväksi, olipa muuttujat mitattu millä tahansa asteikolla (nominaali-, järjestys- tai aritmeettisella asteikolla). Samaan tarkoitukseen sopii käyttää myös luvussa Tietojen arvioiminen esitettävää tunnuslukua khiin neliö. 

Järjestyskorrelaatio soveltuu, jos vähintään toinen muuttuja on mitattu järjestysasteikolla. Toinen voi olla järjestys- tai aritmeettisen asteikon muuttuja. 

"Tavallinen" korrelaatio eli tulomomenttikorrelaatiokerroin (product moment correlation, Pearson's correlation) on käytettävissä, jos kumpikin muuttuja on mitattu aritmeettisin asteikoin.

Näiden tunnuslukujen laskukaavoja ei esitetä tässä, sillä laskut ovat työläitä ja tutkija yleensä tekee ne tietokoneella. 

Tulomomenttikorrelaatio, josta käytetään lyhennettä r, kuvaa sitä, miten tarkoin kahden muuttujan välinen tilastollinen yhteys muistuttaa lineaarista riippuvuutta y = ax + b. Jos muuttujien arvot vastaavat yhtälöä aivan tarkoin, korrelaatiokertoimen arvoksi tulee tasan +1 tai -1. Jos sen sijaan r on lähellä nollaa, eli muuttujat eivät mainittavasti korreloi, se merkitsee sitä, että muuttujilla ei ole ainakaan lineaarista riippuvuutta toisistaan. - Korrelaatiokertoimen etumerkillä ei ole väliä, se näet tulee aina samaksi kuin yhtälön kertoimen a etumerkki. 

Alla nähdään kolme erilaista aineistoa, joista jokaisessa on kahdesta muuttujasta kootut kahdeksan arvoparia. Jokaisesta aineistosta on myös laskettu siinä vallitseva korrelaatio noiden kahden muuttujan välillä. Ensimmäisessä aineistossa muuttujien välillä ei ole korrelaatiota ja kahdessa muussa korrelaatiot ovat 0,5 ja 1,0. 

Vaikka korrelaatiot samoin kuin kontingenssikerroin sellaisenaan kuvaavat vain kahden muuttujan välistä yhteyttä, niitä sopii hyvin käyttää myös useita muuttujia käsittävän aineiston tarkasteluun. Tietokone laskee helposti suurestakin muuttujien joukosta kontingenssi- tai korrelaatiomatriisin, josta nähdään jokaisen mahdollisen muuttujaparin välinen korrelaatio. Tämän jälkeen voidaan sitten jatkaa eniten toisiinsa liittyvien muuttujien analysoimista muilla menetelmillä. 

Korrelaatioanalyysin eräänä heikkoutena on, ettei se havaitse muuttujien välillä muita kuin lineaareja riippuvuuksia. Esimerkiksi toisen asteen riippuvuus muotoa y = ax2 + bx + c jäisi siltä huomaamatta. Joitakin uudehkoja tilastoanalyysin tietokoneohjelmia on tosin tässä suhteessa parannettu. Joka tapauksessa tutkija voi aina yrittää hakea korrelaatiomatriisissa näkymättömiä muuttujien yhteyksiä seuraavilla tavoilla: 

Jonkin muuttujan sijaan pannaan sen neliö, neliöjuuri tms. ja lasketaan korrelaatio uudelleen (tietokone hoitaa laskut) tai 

Havaintoparit piirretään koordinaatistoon (tietokone piirtää) ja katsellaan syntyykö niistä jotakin matemaattista funktiota muistuttavaa kuviota. 

Jos joidenkin kahden muuttujan korrelaatio (tai kontingenssi) osoittautuu korkeaksi, tutkija voi jatkaa niiden tarkastelua esimerkiksi seuraavasti: 

soveltamansa teorian pohjalta tutkija harkitsee, kumpi muuttuja on riippumaton (=syy), kumpi riippuva (=seuraus), tai kytkeytyykö asiaan vielä muita muuttujia, 

mikä on riippuvuuden tarkempi muoto. Tähän sopivia tilastoanalyysin menetelmiä ovat muiden muassa regressioanalyysi ja aikasarja-analyysi. 

Jos korrelaatio on laskettu otoksesta, on lopuksi muistettava myös testata sen tilastollinen merkitsevyys. Tähän soveltuu t-testi (selostetaan sivulla 138). 

Faktorianalyysi. Joskus tutkija on tullut keränneeksi suuren määrän aineistoa lukuisista eri muuttujista jotka osoittautuvat voimakkaasti korreloivan keskenään. Tällöin saattaa herätä ajatus, että näiden tutkittujen muuttujien "takaa" voisi olla löydettävissä muutama harva taustamuuttuja eli faktori joiden vaikutus ilmenee tutkijan keräämässä aineistossa. Faktorianalyysin avulla voidaan hakea tällaisia taustamuuttujia ja saada sitä kautta aineistossa piilevä rakenne selvemmin esiin, samalla kun muuttujien määrä tiivistyy murto-osaan alkuperäisestä.

Tyypillisesti faktorianalyysia käytetään aineistoon, joka on saatu tutkimalla ihmisiä ja heidän mielipiteitään sana-asteikkojen avulla. Ihmisten ja mielipiteiden kuvailemiseen on kielessä adjektiiveja suunnaton joukko, ja useinkin kyselylomakkeeseen on tullut useita lähes samaa merkitseviä adjektiiveja. Jos tutkija esimerkiksi pyytää vastaajia arvioimaan muutamia tuotteita sana-asteikkojen "mukava", "miellyttävä" ja "kotoisa" avulla, hän saa tulokseksi kolme muuttujaa, jotka vahvasti korreloivat keskenään. Näyttää siltä, että kaikki nämä kolme heijastavat jotakin tuotteen tärkeää ominaisuutta, jolle itselleen ei ehkä välttämättä ole kielessä omaa nimeä. Faktorianalyysin avulla tällaisia taustamuuttujia voidaan koettaa löytää.

Faktorianalyysin avulla on tutkittu niin tuotteita kuin tuotteiden ostajiakin. Tuotteista on pyritty löytämään niiden tärkeimmät ominaisuudet, jotta kutakin niistä voitaisiin muista riippumatta tutkia ja suunnitella. Asiakkaista taas on haluttu löytää sellaisia dimensioita, joiden mukaan asiakaskuntaa voitaisiin segmentoida ja sen jälkeen muodostaa kuhunkin tiettyyn segmenttiin tähtäävä tuotteen variantti. On esimerkiksi käynyt ilmi, että monet tuotekehityksen kannalta kiinnostavat ihmisten asenteet kytkeytyvät kolmeen taustamuuttujaan, joita luonnehtivat vastakohtaparit humanismi...materialismi, modernisuus...traditionaalisuus sekä arvosidonnaisuus...pragmatismi. 
Faktorianalyysi on sikäli liiankin ”helppo” metodi, että taustamuuttujia kyllä aina on mahdollista löytää tietokoneen avulla, mutta vaikeampi ehkä on keksiä mikä olisi niiden reaalinen merkitys ("nimi") ja mihin niitä voi käyttää. 

Regressioanalyysi. Monesti tutkijalla on syytä uskoa, että jokin tietty muuttuja riippuu kausaalisesti yhdestä tai useammasta muusta muuttujasta. Tämä uskomus voi perustua alan vakiintuneeseen teoriaan taikka tavalliseen arkikokemukseen asioiden syistä. Jos tutkija tällöin haluaa ilmaista algebrallisena yhtälönä sen riippuvuussuhteen, jonka mukaisesti seuraus eli selitettävä aineiston mukaan näyttää riippuvan syystä eli selittäjästä, tutkimusmetodiksi soveltuu regressioanalyysi. 

Regressioanalyysissa etsitään sitä ensimmäisen asteen yhtälöä, joka mahdollisimman hyvin kuvaa muuttujista saatuja havaintopareja. Tässä yhtälössä saa selittäviä muuttujia olla enemmän kuin yksi. Voidaan myös tutkia sellaisia mahdollisia selittäjiä, joiden selityskyvystä eli vaikutuksesta selitettävään ei ole edes hypoteesia. Algoritmi pudottaa tällöin yhtälöstä automaattisesti pois ne selittäjät, joiden selityskyky jää heikoksi. 

Regressioanalyysin laskukaava antaa tulokseksi yhtälön 

y = a1x1 + a2x2 + a3x3 + ... + b

jossa
y = selitettävä eli riippuva muuttuja
x1 , x2 jne. = selittäjiä eli riippumattomia muuttujia
a1 , a2 jne. = parametreja
b = vakio. 

Analyysi antaa parametreille ja vakiolle ne arvot, joilla yhtälö poikkeaa mahdollisimman vähän selitettävän yksittäisistä empiirisistä arvoista, tarkemmin sanoen näiden poikkea​mien neliöiden summa minimoituu. Tästä syystä regressioanalyysin algoritmia nimitetään "pienimmän neliösumman" menetelmäksi. Muutamat uusimmat regressio​analyysiohjelmat sallivat yhtälöön myös muita kuin ensimmäisen asteen muuttujia. 

Jos regressioanalyysi on tehty otoksesta, on lopuksi muistettava myös testata saadun yhtälön tilastollinen merkitsevyys. Tähän sopiva testi on t-testi (selostetaan sivulla 138). 

Kehityksen analysoiminen

Kehityksen analysoimisen menetelmät vaihtelevat ensinnäkin sen mukaan, onko kohteena yksi tapaus, joka muuttuu ajan myötä, vai tapausten luokka jossa myöhemmät tapaukset poikkeavat varhemmista. 

Yksittäistapauksen kehitys saattaa kiinnostaa tutkijaa esimerkiksi silloin, kun kohteena on henkilö, joka ajan myötä kypsyy ja muuttuu. Myös tietyn tuoteyksilön elinkaareen saattaa kuulua mullistuksia, joita kannattaa tutkia. Etenkin pitkäikäisiin tuotteisiin kuten rakennuksiin usein käyttäjät tekevät muutoksia. 

Joukon kehittyminen on hieman hankalammin tutkittavissa, sillä se voi ilmetä kahdella tavalla: joko alkuperäisten yksilöiden muuttumisena taikka uusien, entisistä poikkeavien yksilöiden mukaantulosta joukkoon. Esimerkkejä usein tutkituista joukoista ovat tuotteet, joita valmistajat usein vuosittain hieman parantelevat. Toinen kiinnostava ryhmä ovat näiden tuotteiden ostajat, siis asiakkaat, joiden kullakin uudella sukupolvella hyvinkin saattaa olla uudenlaiset tarpeet ja toiveet tuotteiden suhteen. 

Kumpaakin kohdelajia voidaan tutkia useassa eri tarkoituksessa, mikä myös sanelee työlle sopivimman metodiikan. Tyypillisiä päämääriä tuotteiden, niiden valmistuksen ja käytön tutkimuksessa ovat seuraavat: 

Kehityksen kuvaaminen eli deskriptio. Siinä selostetaan tutkittavissa kohteissa pinnalle näkyviä kehityksen merkkejä ja tässä kehityksessä ilmeneviä säännön​mukaisuuksia eli invariansseja. Esimerkkejä tuotteiden tutkimuksessa usein esiintyvistä muutoksen rakenteista ovat trendit, vallankumoukset sekä esikuva ja seuraajat -rakenne. 

Kehityksen selittäminen tarkoittaa sitä, että osoitetaan kehityskulun syyt ja ehkä myös seuraukset. Syyt voidaan etsiä joko menneisyydestä (kausaaliset syyt) tai samanaikaisesta yhteiskunnan tilanteesta, taikka myös tulevaisuudesta (kuten esimerkiksi taiteilijain ja teosten tilaajien intentiot).

Kehityksen arvioiminen: ollaanko menossa hyvään vai huonoon suuntaan.

Kehityksen ohjaaminen tulee puheeksi luvussa Ohjaava tutkimus, s. 157. 

Kehityksen kuvaaminen

Kehityksen kuvaaminen tarkoittaa sitä, että rekisteröidään kohteessa tapahtuneet muutokset ja yritetään löytää muutoksen rakenne, invarianssi. Tutkimuksen tavoitteeksi tämä voi näyttää vaatimattomalta, mutta sen toteuttaminen voi silti osoittautua työlääksi, jos muutokset ovat monimutkaisia eikä niitä ole ennen selvitetty. 

Yksittäistapauksen kehitys saattaa kiinnostaa tutkijaa, kun kohteena on henkilö, joka ajan myötä kypsyy ja muuttuu. Myös tuoteyksilön elinkaareen saattaa kuulua mullistuksia, joita on aihetta tutkia. Etenkin pitkäikäisiin tuotteisiin kuten rakennuksiin usein käyttäjät tekevät muutoksia, jotka voidaan esittää vaikkapa kuvasarjana siten kuin oikealla (Larsson, 1973) tarpeellisine selostuksineen. Nykyään asiaa voidaan lisäksi havainnollistaa tietokone​grafiikan tai videoinnin keinoin. 

Luokan kehittyminen. Pitkällä aikavälillä jossakin tietyssä tuotteiden luokassa saattaa ilmetä esimerkiksi seuraavia muutoksen rakenteita: 

trendi eli jatkuva kehitys johonkin suuntaan. Se voi olla tasainen, kiihtyvä tai hidastuva. 

toistuva vaihtelu joko tasaisin välein (kausivaihtelu) tai epäsäännöllisin välein kuten suhdannevaihtelu, 

vallankumous: kertaluonteinen muutos, jota edeltää ja seuraa tasaisempi kausi, 

esikuva ja seuraajat -rakenne. 

Jos sama rakenne esiintyy aineiston monessa kohdassa, siitä voidaan käyttää nimeä muutoksen invarianssi ja ehkä jopa kehityksen "laki". 

Kehityksen rakenteiden esittämiseen on tarjolla useita mallikieliä (s. 59). Taval​lisia esitystapoja ovat kommentoidut kuvasarjat, mittauksista koostuvat aikasarjat, prosessi​kaaviot ja kirjallinen selostus. 

Kuvaileva tuotteiden historia esittää jonkin tuotelajin ajallisen kehityksen tuotteiden suku​polvesta toiseen, esimerkiksi "Arkkitehtuurin historia" -nimisissä kirjoissa perin​tei​sesti selostetaan rakennuskohteiden sarjaa pyramideista alkaen, ryhmiteltynä maan​tieteel​lisiin alueisiin ja tyylikausiin. Kuvailevat historiat ovatkin tutkimuksina enimmäkseen melko pinnallisia, sillä kehityksen syyt ja tapauksille yhteiset teoreettiset rakenteet haetaan taideinstituu​tion sisältä. Taiteilijoita ei juurikaan suhteuteta yhteiskun​taan, vaan pääasiassa toisiinsa: he ovat joko vaikutteiden antajia tai saajia. 

Esikuva ja seuraajat -rakenne. Kehitys, joka koostuu peräkkäisistä eri ihmisten innovaatioista, nähdään tutkimuksissa usein sarjana, joka koostuu esikuvista ja niiden seuraajista. Tärkeitä oivalluksia syntyy vain harvakseen, ja julki tultuaan niitä monesti heti jäljitellään kyseisellä alalla, mistä saattaa syntyä uusi koulukunta, ajan mittaan jopa tyylikausi.  

Millä menetelmällä aineistosta sitten osoitetaan myöhempiin kohteisiin vaikuttaneet esikuvat? Niiden tunnistamiseksi tutkija toisaalta voi etsiä aikalaisten kirjoituksista esikuvaa arvostavia mielipiteitä, toisaalta voidaan selvittää, syntyikö esikuvaa muistut​tavia teoksia sen jälkeen runsaasti. Esikuvaksi nimeämisen tulee olla objektiivisesti perusteltu, eli ratkaiseva on se näkö​kulma, joka vallitsi tutkittavalla aika​välillä, ei nykyisen tutkijan näkökulma. 

Esikuvien valitsemisen ohella on päätettävä, tarkastellaanko tutkimuksessa myös seuraa​jia, ja jos näin tehdään, miten laajana otoksena ja miten yksi​tyis​kohtaisesti. Yhtenä vaihtoehtona on taidehistorian perinne: otetaan lukuun vain "suuret" teokset ja järjestetään ne ajan ja alueen mukaisiksi jonoiksi. 

Tyypillinen esimerkki muotoilun historiallisen kehityksen kuvaamisesta esikuvakohteiden avulla on Loewyn kirja Industrial Design. Se havainnollistaa kehitystä selostamalla vuosikymmenien mittaista Loewyn omien suunnitelmien sarjaa ja toteamalla niiden muotopiirteissä tapahtuneen vähittäisen kehityksen. Loewy myös esittää kirjansa sivulla 74 yhteenvedon, "Evolution Chart of Design", josta näyte on alla. Siinä, kuten yleensäkin tuotteiden historioissa, painottuvat kohteiden ulkomuoto ja tyylipiirteet. Halutaan todeta tietyn aikakauden teosten ulkomuodon tyypilliset ja yhteiset piirteet sekä ne piirteet, jotka kehittyvät tai poikkeavat edeltäneestä kaudesta. 

Aikasarjan analysoiminen. Tuotteiden historiaa kuvailevassa tutkimuksessa tuotteita usein käsitellään holistisesti yksilöinä, joiden kaikki ominaispiirteet yritetään ottaa tutki​muk​sessa huomioon, joskin vain tärkeimmät niistä mahtuvat lueteltavaksi raportissa. Toinen vaihtoehto on ottaa tutkittavaksi vain muutamia valittuja ominaisuuksia kohteissa; tällöin on tavallista että tutkija määrittelee nämä ominaisuudet mitattavina muuttujina. Tällaisen muuttujan mitattujen arvojen sarja joltakin ajanjaksolta on nimeltään aikasarja. 

Tavallisin esitystapa aikasarjalle on käyrä, joka sijoitetaan vaakasuoralle aika-akselille. Samaan koordinaatistoon voi tarvittaessa mahtua useitakin sarjoja eli käyräparvi; yhdessä kuvassa on tietenkin syytä esittää vain sellaisia sarjoja, joiden välistä yhteyttä tutkitaan tai jota yhteyttä halutaan erityisesti korostaa. Jos yhdessä kuviossa halutaan rinnastaa kaksi eri aikasarjaa, joilla on erilaiset asteikot, on joskus tehty niin, että toinen asteikko on kuvan oikeassa reunassa ja toinen vasemmassa. Samassa käyrässä voidaan tarpeen mukaan esittää sekä mitatut että ennustetut arvot, ks. kuvia alla. 

Jos muuttujan absoluuttinen vaihtelu on kovin vähäinen, sitä voidaan korostaa siten, että y-asteikkoa typistetään eli siitä leikataan pois mielenkiinnoton osuus, joko alhaalta tai yläpäästä.

Typistäminen on hieman riskialtis toimenpide, sillä se voi johtaa lukijan pahasti harhaan, ellei hän huomaa tai osaa tulkita typistämistä. Jotta lukija varmasti huomaisi typistämisen, se on hyvä näyttää myös diagrammin pohjaviivastossa. Kuvassa oikealla on täsmälleen sama asiasisältö kuin vasemmanpuoleisessa kuvassa, mutta vaihtelu on asteikkoa alhaalta typistämällä saatu paremmin näkyviin. - Jos päinvastoin muuttuja vaihtelee kovin laajoissa rajoissa, y-akselin asteikko voidaan tehdä logaritmiseksi. 

Kaikki aikasarjat ovat luonteeltaan epäjatkuvia, eli ne saavat kunakin kautena vain yhden diskreetin arvon. Tämän johdosta aikasarjan esitystavaksi usein valitaan portaittainen käyrä, vasemmalla. 

Jos aikasarjan vaihtelua analysoidaan tarkemmin, siitä usein löytyy (satunnaisvaihtelun ohella) komponentteja, joista kukin seuraa omaa säännönmukaisuuttaan. Tavallisimmin tutkijaa kiinnostavat komponentit ovat trendi, suhdannevaihtelu ja kausivaihtelu. 

Trendi on suoraviivaiseksi kuviteltu pitkän ajanjakson kehityssuunta. Tutkija voi silmämääräisestikin sovittaa sitä kuvaavan suoran (suora viiva kuvassa alla) koordinaatistoon, johon on ensin merkitty muuttujan todelliset arvot. 

Eksaktimpi menetelmä tähän on regressioanalyysi, jota selostetaan sivulla +++. Siinä etsittävän yhtälön x-muuttujaksi tulee aikasarjan kunkin mittaushetken järjestysnumero, esimerkiksi vuosiluku. Sitten kun yhtälö on saatu selville, se joka tapauksessa esitetään graafisesti, mahdollisesti yhdessä aineiston kaikkien tapausten kanssa. 

Kausivaihtelu on syklinen, samanlaisena yhä uudelleen toistuva vaihtelu. Vaihtelun jaksona on monesti jokin luonnollinen aikayksikkö, kuten vuosi tai päivä. Esimerkiksi rakennusten energiankulutus yleensä vaihtelee samanaikaisesti kolmella taajuudella: vuosittaisen, viikoittaisen ja päivittäisen rytmin mukaan. Kaikki kolme selvitetään tarvittaessa yksi kerrallaan samalla menetelmällä: 

Vuosittainen kausivaihtelu (kuva oikealla) selvitetään siten, että kuukausiarvoista poimitaan yhteen ryhmään tammikuiset, toiseen helmikuiset arvot ja niin edelleen. Jokaiselle kahdestatoista ryhmästä lasketaan lopuksi oma keskiarvonsa. Tulos on kuvassa esitetty vahvennettuna käyränä. 

Viikkorytmiä laskettaessa ryhmiä tulee seitsemän eli ryhmä kullekin viikon päivälle. Jokaiselle seitsemästä ryhmästä lasketaan oma keskiarvonsa. 

Päivittäinen rytmi, jos mittaukset on tehty esimerkiksi tunneittain: arvot lajitellaan näihin 24 ryhmään ja kullekin lasketaan oma keskiarvonsa. 

Sitten kun kausivaihtelu on selvitetty, se esitetään joko graafisesti kauden pituisena käyränä, taikka numeerisesti kausi-indeksinä. Tämä indeksi vaihtelee arvon 100 (tai 1) molemmin puolin, ja sen kausittaiset arvot saadaan, kun jaksojen (esimerkiksi kuukau​sien) keskiarvot jaetaan koko aineiston yhteisellä keskiarvolla. 

Suhdannevaihtelu toistuu kuten kausivaihtelukin, mutta sen jakson pituus ja muoto vaihtelee. Suhdannevaihtelun paljastamiseksi on aineistosta ensin selvitettävä trendi ja kausivaihtelu, ja sen jälkeen nämä kaksi vaihtelua eliminoidaan eli puhdistetaan aineistosta. Tämä tehdään esimerkiksi kertomalla niiden käänteisfunktioilla kaikki alkuperäiset arvot. Tämän jälkeen aineistoon jää jäljelle enää (satunnaisvaihtelun ohella) vain suhdannevaihtelu. Suhdannevaihtelu esitetään joko graafisesti käyränä taikka numeerisena suhdanneindeksinä samalla tavoin kuin edellä mainittu kausi-indeksi. 

Satunnaisvaihtelu useimmiten poistetaan liukuvan keskiarvon menetelmällä. Se tehdään esimerkiksi kuukausittaisia arvoja sisältävässä aineistossa siten, että kunkin kuukauden arvon paikalle pannaan sen ja molempien naapurikuukausien yhteinen keskiarvo. Voidaan myös käyttää viiden tai seitsemän kuukauden keskiarvoa, joskin tällöin haitaksi vähitellen alkaa tulla aineiston liiallinen pyöristyminen: siitä alkaa hävitä sekin vaihtelu, joka tutkijaa kiinnostaisi. 

Satunnaisvaihtelu ei välttämättä ole pelkkä eliminoimista vaativa häiriö. Jos se näyttää kovin suurelta, tutkijan ehkä on aihetta pohtia, mistä tuo tuntematon vaihtelu aiheutuu. Mahdollisia selityksiä voivat olla mm.: 

Aikasarja noudattaa jotakin muuta vaihtelun muotoa kuin yllä on lueteltu, esimerkiksi s-käyrää. 

Ilmiöön vaikuttaa jokin selittäjä, jota ei ole otettu huomioon kohdetta kuvaavassa mallissa. Tutkijan on pohdittava, pitäisikö se ottaa mukaan. 

Kaikki yllä luetellut ajallisen kehityksen kuvaajat analysoidaan helposti tietokoneella, joskin sitä ennen on tutkijan itsensä päätettävä minkä tyyppistä ajallista vaihtelua (trendi, kausi- tai suhdannevaihtelu) selvitetään. Tämän jälkeen kone selvittää, onko aineistossa tällaista vaihtelua ja miten voimakas se on. 

Kehityksen selittäminen

Kehityksen selittäminen tarkoittaa sen syiden ja ehkä myös seurausten osoittamista. Syyt kehitykseen voidaan etsiä joko menneisyydestä (kausaaliset syyt) tai samanaikaisesta ympäristöstä, taikka myös tulevaisuudesta (kohteeseen vaikuttavien ihmisten intentiot). 

Selittämiseen tähtäävässä jonkin tuotelajin historiassa tuotteiden muuttumisen ja kehityksen syyt tavallisesti etsitään yhteiskunnan kehityksestä, sen väestön, sivistyksen, tekniikan ja teollisuuden muutosten aiheuttamista paineista ja niiden tarjoamista mahdollisuuksista. Tuotteet ovat kehityksen mallissa vain yksittäistapauksia tutkimuksen varsinaisesta kohteesta, joka lähinnä on tuotanto kulttuurihistoriallisena, sosiaalisena, taloudellisena ja ekologisena ilmiönä. Selittävässä tuotteiden historiassa taiteilijoita ei tarkastella pelkästään teosten luojina, vaan elävinä ihmisinä ja yhteiskunnan jäseninä. "Suunnittelija nähdään osana ympäröivää yhteiskunnallista todellisuutta ja hänen työtään ja arvomaailmaansa tarkastellaan sosiaalisiin, kulttuurisiin ja taloudellisiin ehtoihin kytkeytyneenä... On ymmärrettävä, miten ja miksi suunnittelu on kehittynyt ja kenen tarkoitusperiä se palvelee" (Wiberg, 1992).
Esimerkiksi pukumuodin kehittymiseen vaikuttavat tekijät antiikista lähtien on Hurlock (1929 s. 213…) luetellut:

Läheisen, poliittisesti voimakkaamman valtion pukumuoteja matkitaan, etenkin silloin, kun maa on joutunut suorastaan naapurinsa vallan alle.

Normaalioloissa muodit leviävät maata hallitsevasta luokasta vähäväkisempiin ihmisiin päin. Näin käy myös milloin kirkko on poliittisesti määräävässä asemassa - silloin muoti matkii kirkonmiehiä. Silloin taas, kun maan yläluokka on menettänyt asemansa vallankumouksessa, pukumuoti muuttuu tilapäisesti yksinkertaiseksi, koristelemattomaksi ja käytännölliseksi.

Samoin sota-aikana muoti on väritön ja vakava.

Sodan jälkeen on lyhyt kausi, jota leimaavat muodin äärimmäisyydet ja liioiteltu ujostelemattomuus (exaggerations in immodesty, s.218).

Naisen asema yhteiskunnassa. Taloudellisen ja poliittisen tasa-arvon mukana sukupuolten pukumuodit lähentyvät toisiaan.

Tulotason kohoaminen sallii kalliimman vaatetuksen ja myös vaatii ihmistä näyttämään muille varallisuuttaan.

Vapaa-ajan lisääntyminen ja sen uudet käyttötavat, kuten kuntoilu ja harrastukset tuovat vaikutteita myös muualla käytettyyn ja muiden kuin näiden harrastajien vaatetukseen.

Materiaalien ja valmistustekniikan kehitys.

Kirjassa Mainoskuva Suomessa puolestaan Päivi Hovi (1990) totesi, että aikavälillä 1890 – 1930 tapahtuneen mainoskuvien kehityksen ymmärtämiseksi niitä on tarkasteltava neljästä eri näkökulmasta, kuva oikealla. Kullakin näistä tieteen ja tekniikan aloista oli jo olemassa vakiintunut teoria, ja se tarjosi Hoville näkökohtia hänen oman empiirisen aineistonsa tarkasteluun.
Historiallisissa tutkimuksissa usein luetellaan toisistaan irrallisia tekijöitä, jotka ovat vaikuttaneet tuotteiden kehittymiseen. Joskus on myös koetettu löytää yhtä sellaista kaiken takana vaikuttavaa tekijää, joka yksin selittäisi kehityksen. Eräs tällainen yritys on kulttuuriantropologian funktionaalinen teoria. Sen kehitti 1944 Bronislaw Malinowski. Sen jälkeen Abraham Maslow sovitti saman mallin nykyajan yhteiskuntaan.
Malinowskin teorian mukaan kulttuurin kehityksen alkuna ovat ihmisen ensisijaiset tarpeet, jotka suuntautuvat ravinnon ja suojan hankkimiseen, sukupuoliseen tyydytykseen ja niin edelleen. Mutta heti kun nämä tarpeet on saatu tyydytetyiksi, niiden toteutuminen ja sen vaatimat järjestelyt puolestaan herättävät uusia tarpeita. Niinpä ravinnon hankkimiseksi tarvittava yhteistyö synnyttää keskustelun ja kielen tarpeen sekä vastavuoroisten palvelusten ja kaupankäynnin periaatteen. Tällaisten järjestelyjen ylläpitäminen taas tekee tarpeelliseksi opetuksen, uskonnon, hallinnon ja lakien järjestämisen. Yhteiskunnan kehittyminen herättää täten jatkuvasti uusia tarpeita, ja hyvin monet niistä puolestaan vaativat toteutuakseen myös uusien tuotteiden suunnittelemista.

Toteavan tutkimuksen tulosten arvioiminen

Tutkimuksen tulosten valmistuttua, mutta ennen niiden raportoimista, on tutkijan aihetta varata jonkin verran aikaa erityistä työvaihetta varten, jossa hän vielä tarkastelee työtään ja sen tuloksia. Tähän pitäisi tutkijalla nyt olla hyvä valmius, kun hän tuntee kohteen ja siihen liittyvät asiat entistä paremmin.

Tutkimushanketta arvioidaan ennen kaikkea siltä pohjalta, mihin hankkeella oli tarkoi​tus päästä. Toteavassa tutkimuksessa on siis arvioitava, saatiinko ne tiedot, mitä haettiin, ja ovatko tiedot luotettavia. 

Mitä tietoja saatiin, on helposti nähtävissä. Hankalampi on kysymys, voiko näihin tietoihin luottaa. Vain harvoin löytyy jokin toinen tietolähde, johon tutkimuksessa saatuja tietoja voisi verrata. Toteavassa tutkimuksessa on myöskään harvoin mahdollisuutta testata tuloksia käytännössä, kuten tehdään kehittämishankkeissa. Niinpä tavallisesti ainoa keino on tarkastella, miten tuloksiin on päästy. Ne työvaiheet, joissa virheitä eniten sattuu ja joiden arvioimiseen myös on eniten metodiikkaa tarjolla, ovat otoksen tai näytteen valitseminen sekä tietojen rekisteröiminen empiriasta.

Saatujen tietojen ohella on toisinaan aihetta arvioida myös käytännön seuraamuksia, vaikkei toteava tutkimus määritelmänsä mukaan pyrikään vaikuttamaan käytäntöön. Näin saattaa silti joskus tapahtua, ja sitä paitsi tutkimus​hankkeella voi olla sivuvaikutuksia muualla. Näitä hyötyjä ja sivuvaikutuksia tutkija voi itse yrittää arvioida raporttinsa viimeisillä sivuilla. Pohdiskelua auttaa muistilista tyypillisistä kehittämisen intressi​osapuolista, joka löytyy sivulta Erreur ! Signet non défini..

Otannan arvioiminen

Näytteen arvioiminen. Jos tutkimus on kohdistettu tutkijan valitsemaan näytteeseen jostakin perus​joukosta, on arvioitava, poikkeaako näyte perusjoukosta niiden kysymysten osalta, joihin tutkimus kohdistui. Kun tavallisesti tätä ei kyetä suoranaisesti selvittämään, voidaan vähintäänkin kysyä, missä muissa suhteissa näyte poikkeaa perus​joukosta. Usein perusjoukosta on ennestään olemassa joitakin tietoja, joihin näytettä voidaan verrata. Jos perusjoukkona ovat esimerkiksi jonkin alueen asukkaat, voidaan julkisista tilastoista saada väestön ikäjakauma, johon näytteen ikäjakaumaa sitten verrataan. Lopuksi pohditaan, antaako poikkeama ikäjakaumassa aiheen epäillä poikkeamia myös tutkimuksessa tärkeissä asioissa.
Otoksen arvioiminen. Jos tutkimus oli kohdistettu otokseen (s. 40), harhaisuus ei voi aiheuttaa eroa perusjoukon ja otoksen tietojen välille. Hieman eroa voi sen sijaan tulla sattuman johdosta: otokseen voi sattumalta osua vinoutunut joukko, eli liian runsaasti yksilöitä perusjoukon jostakin osasta. Tämän sattuman vaikutus voidaan arvioida todennäköisyyslaskennan avulla, kahdellakin vaihtoehtoisella tavalla: 

· Luottamusvälin eli "virhemarginaalin" arvioiminen on yksinkertainen menetelmä, joka sopii silloin, kun tutkijaa perusjoukossa kiinnostaa vain jokin tietty muuttuja tai tunnusluku, kuten sen keskiarvo tai jokin prosenttiosuus.

· Tilastollisen merkitsevyyden laskeminen on hieman vaativampi toimitus. Sitä varten on kokoelma melko monimutkaisia laskukaavoja tutkimuksissa tavallisimpia erilaisia tilanteita varten.

Luottamusväli. Nimitystä "virhemarginaali" usein käytetään, kun sanomalehdissä kerrotaan kyselyjen tuloksista. Huomattakoon, että lupaavasta nimestään huolimatta se tarkastelee vain otoksen poikkeamista perusjoukosta, aivan samoin kuin kaikki muutkin tilastollista merkitsevyyttä mittaavat menetelmät. Se siis ei ota kantaa tietoja kerättäessä sattuneisiin virheisiin taikka tutkimuskohteessa sen jälkeen tapahtuviin muutoksiin, esimerkiksi siihen, että ihmiset ehkä äänestävät vaaleissa eri tavalla kuin ovat kyselyssä sanoneet.

Kun otoksesta on mitattu tai laskettu jokin tunnusluku kuten keskiarvo tai prosenttiosuus, on tavallisesti mahdollista laskea luottamusväli eli se vaihteluväli, jossa tämä tunnusluku on perusjoukossa tietyllä tutkijan valitsemalla todennäköisyydellä. Jos todennäköisyydeksi valitaan 95 %, se tarkoittaa että on 5 % riski siitä, ettei perusjoukossa tunnusluku olekaan tällä välillä.
Yhden muuttujan tai keskiarvon virhemarginaali eli luottamusvälin puolikas on 5 % riskillä:

jossa 
s = perusjoukon keskihajonta (ks. sivu 122)
n = otoksen suuruus
Kaavakuva alla vasemmalla esittää erään muuttujan vaihtelua perusjoukossa P ja kahdessa otoksessa siitä. Tutkijaa kiinnostaa tämän muuttujan keskiarvo perusjoukossa. Olettaen, ettei tämän perusjoukon hajontakuvio kovin paljon poikkea normaalijakaumasta ja myös perusjoukon määrä on vähintään noin sata, voidaan laskea virhemarginaali (m) joka määrittää keskiarvon luottamusvälin päätepisteet eli pitää sisällään 95 % otoksien keskiarvoista. Otokset R1 ja R2 on piirretty kuvaamaan näitä äärimmäisiä otoksia, ja niiden ulkopuolelle siis jää vielä 5 % otoksista.
[image: image20.png]


[image: image21.png]



Oikeanpuoleisessa kuviossa päättely kulkee vastakkaiseen suuntaan, mikä on tavalli​sem​paa empiirisessä tutkimuksessa. Lähtökohtana on nyt vain yksi otos, ja tarkoitus olisi selvittää sen perusjoukon keskiarvo. Tämän luottamusväli voidaan laskea samalla kaavalla kuin yllä, joskin vaikeutena on, ettei perusjoukon keskihajontaa nyt tunneta. Sen sijaan voidaan kuitenkin ilman suurta virhettä panna otoksen keskihajonta.

Luottamusvälin laskukaava on hieman erilainen eri tunnusluvuille. Prosenttiosuuden luottamusvälin kaava on:

jossa 
p = prosenttiosuus otoksessa, esimerkiksi se osuus asiakkaista, jotka ovat tyytyväisiä tuotteeseen, 
n = otoksen suuruus. 

Molemmissa kaavoissa kerroin, tässä 1,96, riippuu halutusta riskistä, esimerkiksi 1 % riskille se on 2,58 ja 10 % riskille 1,64.

Tilastollisen merkitsevyyden laskeminen. Tämä pohjautuu samaan logiikkaan kuin luottamusväli, mutta erona on se, ettei riskiä pidetä vakiona. Sen sijaan tavoitteeksi otetaan nimenomaan arvioida, miten uskottavaa on, että tulokset pitävät paikkansa koko perusjoukossa. Tämän arvioimiseen käytetään tilastollista testausta.. 

Tilastollinen testi tehdään erikseen jokaiselle niistä tärkeimmistä tiedoista, jotka on saatu otoksesta. Siinä tarkastellaan ns. tilastollista tutkimushypoteesia, joka lausuu, että tämä tulos pitää paikkansa myös perusjoukossa. Tämän kanssa kilpailemaan muodostetaan vaihtoehtoinen ns. nollahypoteesi, joka yksinkertaisesti lausuu, että tutkimushypoteesi ei pidä paikkaansa, vaan otoksesta saatu tulos on aiheutunut vain sattumasta.
Nollahypoteesin todennäköisyys, eli se, että pelkkä sattuma olisi aiheuttanut otoksessa todetun tuloksen, on mahdollista laskea. Jos tämä todennäköisyys on hyvin pieni, esimerkiksi 0,1 %, tutkija voi hyvällä syyllä hylätä nollahypoteesin ja hyväksyä tutkimushypoteesin eli uskoa, että hänen tuloksensa todella pätevät myös perusjoukossa. Tällöin sanotaan, että saadut tulokset ovat tilastollisesti merkitseviä. 

Jos taas sattuman vaikutuksen todennäköisyys on suurehko, vaikkapa yli 5 %, tutkijan ei ole syytä väittää, että hänen tuloksensa pätevät koko perusjoukkoon, vaan hänen on pakko todeta otoksesta saamansa tulokset tilastollisesti ei merkitseviksi. 

Usein erotetaan neljä erilaista tulosten merkitsevyystasoa: 

(tilastollisesti) ei merkitsevä on tutkimustulos, jonka syntymisen todennäköisyys pelkän sattuman vaikutuksesta ja ilman, että sama säännönmukaisuus vallitsee perusjoukossa, on 5 % tai suurempi. 

melkein merkitsevä (engl. significant) on tulos, joka kuten edellä olisi sattumalta voinut syntyä 1...5 % todennäköisyydellä. 

merkitsevä (engl. highly significant) on tutkimustulos, joka sattumalta olisi voinut syntyä vain 0,1...1 % todennäköisyydellä. 

erittäin merkitsevä on tulos, joka enintään kerran tuhannesta syntyisi vain sattuman vaikuttaessa. 

Tutkimusraporteissa ilmoitukset merkitsevyydestä monesti lyhennetään siten, että sen tunnusluvun perään, jota testissä on arvioitu, merkitään tähtiä: 

Melkein merkitsevä tulos: * 

Merkitsevä tulos: ** 

Erittäin merkitsevä tulos: *** 

Eri maissa on käytössä hieman erilaisia merkitsevyystasojen nimiä, joten varmempi on tutkimusraportissa todeta esim. että "tulos on merkitsevä 5 % tasolla", mikä tarkoittaa, että sen sattumalta syntymisen todennäköisyys on alle 5 %.

Merkitsevyys tarkoittaa samalla sitä riskiä, jolla tutkija tekee hankkeessaan ns. tyypin 1 erheen (hylkäämiserheen) eli virheellisesti hylkää nollahypoteesin ja hyväksyy tutkimus​hypoteesin, vaikka se todellisuudessa onkin paikkansapitämätön. Tutkijan ei kannata asettaa merkitsevyyden tavoitetta tarpeettoman korkealle, sillä silloin taas on uhkaamassa ns. tyypin 2 erhe (hyväksymiserhe) jossa tutkija hyväksyy nolla​hypoteesin ja virheellisesti hylkää tutkimushypoteesin, vaikka se todellisuudessa onkin oikea. 

Miten merkitsevään tulokseen tutkimuksessa pitäisi päästä? Sille on vaikea asettaa etukäteen tavoitetta, sillä käytännössä merkitsevyys määräytyy sen mukaan, millaista aineistoa tutkija pystyy saamaan kokoon. Ellei tulosten käyttötarkoitus muuta vaadi, tutkimusraportti usein katsotaan julkisuuteen kelvolliseksi, kunhan edes muutamissa kysymyksissä päästään 5 % merkitsevyyteen. 

Tilastollinen testaaminen voi pelastaa tutkijan väittämästä virheellisesti, että jokin otoksesta saatu tulos on voimassa myös perusjoukossa, toisin sanoen se estää tutkijaa tekemästä yllä mainittua "tyypin 1" erhettä. Tosin testaamisenkin jälkeen tutkija saattaa tehdä "tyypin 2" erheen, jolloin hän siis aiheetta hylkää otoksesta saamansa tulokset; mutta käytännössä tyypin 2 erhe on harvoin turmiollinen. Siihen langennut tutkija (joka siis virheellisesti uskoo saaneensa vain ei-merkitseviä tuloksia) näet normaalisti jättää koko tutkimuksen raportoimatta, jolloin virheestä ei myöskään aiheudu sellaista vahinkoa kuin väärien tulosten julkaisemisesta eli tyypin 1 virheestä voisi seurata. Tämän johdosta tutkimuksissa yleensä käytetään vain tyypin 1 erheen torjumiseen tähtääviä tilastollisia testejä. 

Näinkin rajattuna tilastollisia testejä yhä on kiusallisen monta lajia, melkein jokainen tilastollinen tunnusluku näet vaatii erilaisen testin. Onneksi kaikkien periaate on sama: empiirisestä aineistosta tietyn kaavan mukaisesti laskettua tunnuslukua verrataan siihen arvoon, jonka tuo tunnusluku esimerkiksi 5 % todennäköisyydellä saa pelkän sattuman vaikutuksesta. Tämä arvo saadaan helposti käsikirjoista, joiden taulukoihin on valmiiksi laskettu käytännössä useimmin esiintyvät tunnuslukujen arvot. 

Seuraavassa taulukossa on lueteltu muutamia eri tilanteisiin sopivia testejä. Se ei suinkaan sisällä kaikkia valinnassa huomioonotettavia näkökohtia, saati kaikkia mahdollisia testejä. Jos mahdollista, tutkijan olisikin hyödyllistä neuvotella testin valinnasta ja toteuttamisesta tilastomatemaatikon kanssa. 

	TESTATTAVA AINEISTO:
	SOVELIAS TESTI:

	Jakaumat:
	khiin neliö -testi

	Yhtä muuttujaa kuvaavat tunnusluvut (esim. keskiarvo):
	t-testi

	Kahden tai
useamman
muuttujan
väliset yhteydet
	Nominaaliasteikolla mitatut muuttujat:
	Cochranin Q-testi

	
	Järjestysasteikolla mitatut muuttujat:
	Wilcoxonin testi

	
	Korrelaatiot:
	t-testi

	
	Varianssianalyysin tulokset:
	F-testi


Jäljempänä on lyhyt esittely kahdesta usein käytetystä tilastollisesta testistä. Tarkemmat laskukaavat ja taulukot löytyvät tilastotieteen käsikirjoista. 

Khiin neliö -testillä (engl. Chi test) arvioidaan otoksen yksilöiden jakautumista luokkiin. Jos jakauma otoksessa on jollakin tavalla erikoinen, khiin neliö -testi ilmoittaa millä todennäköisyydellä tämä erikoisuus on voinut syntyä pelkän sattuman vaikuttaessa. 

Testiä voidaan havainnollistaa seuraavan kuvitellun esimerkin avulla. Yrityksellä oli ilmoitus lehdessä ja yritys halusi tietää, vetoaako se paremmin helsinkiläisiin miehiin vai naisiin. Tätä varten tehtiin kysely Helsingin asukkaista satunnaisesti valituille 150 naiselle ja samoin 150 miehelle. Kyselyssä tiedusteltiin muun muassa, huomasiko vastaaja edellisen päivän lehdessä olleen ilmoituksen. Kysymykseen vastasi 200 henkilöä, ja vastausten lukumäärä (T) jakautui seuraavasti: 

	
	Naiset
	Miehet
	Yhteensä

	Huomasi ilmoituksen
	T = 50
	T = 40
	90

	Ei huomannut ilmoitusta
	T = 50
	T = 60
	110

	Yhteensä
	100
	100
	200



Otokseen osuneista naisista siis joka toinen huomasi ilmoituksen, mutta miehistä vain kaksi viidestä huomasi sen. Mutta onko tämä ero voimassa myös kaupungin kaikkien muiden naisten ja miesten kohdalla, vai olisiko se aiheutunut vain otannassa vaikuttaneesta sattumasta? Tällaisen sattuman todennäköisyys saadaan selville khiin neliö -testin avulla. 

Testi aloitetaan tutkimalla, miten aineisto todennäköisimmin jakautuisi siinä tapauksessa, että luokkien välillä ei olisi hypoteesin mukaista eroa. Tätä hypoteettista jakaumaa nimitetään vertailujakaumaksi. Esimerkissämme vertailujakauma muodostuisi seuraavaksi (vertailujakauman luokkafrekvenssejä merkitään kirjaimella V):
	
	Naiset
	Miehet
	Yhteensä

	Huomasi ilmoituksen
	V = 45
	V = 45
	90

	Ei huomannut ilmoitusta
	V = 55
	V = 55
	110

	Yhteensä
	100
	100
	200



Nyt tarvitaan jokin tunnusluku mittaamaan sitä, miten voimakkaasti todellinen jakauma poikkeaa vertailujakaumasta. Tunnuslukuna on khiin neliö. Sen laskukaava on seuraava: 

Kaavassa kohtaan T sijoitetaan vuoron perään kukin otoksessa todetun jakauman luokkafrekvensseistä, ja kohtaan V vertailujakauman vastaavan luokan suuruus. 
Esimerkissä khiin neliö saa seuraavan arvon: 

= 0,56 + 0,56 + 0,45 + 0,45 = 2,02 

Tämän jälkeen on harkittava, miten todennäköisesti otokseen olisi pelkästään sattumalta voinut tulla näin suuri poikkeama vertailujakaumasta. Tällaisen sattuman todennäköisyys voidaan laskea, ja se on tutkijoiden käsikirjoihin jo valmiiksi laskettukin monille khiin neliön arvoille. Käsikirjojen taulukoista nähdään muun muassa todennäköisyys sille, että neliruutuisesta taulukosta eli nelikentästä laskettu khiin neliö pelkästään sattuman vaikutuksesta nousee arvoon 3,84. Tuo todennäköisyys on 5 %. 

Kun kyselyssä khiin neliö ei noussut edes arvoon 3,84, on ilmeistä, että näin pienen arvon (2,02) pelkästään sattumalta syntymisen todennäköisyys on suurempikin kuin 5 %, eli toisin sanoen esimerkissä saadut tulokset ovat ei merkitseviä. Niiden perusteella ei voida väittää yhtään mitään miesten ja naisten eroavaisuuksista. Testi siis osoitti yksinkertaisella tavalla, että kaksikin sataa henkilöä käsittävän kyselyn näennäisesti merkitsevät tulokset saattavat todellisuudessa olla merkityksettömiä. 

t-testi. Sattuman vaikutus voi olla varsin kavala tilastollisissa tunnusluvuissa kuten keskiarvoissa ja korrelaatioissa. Niiden laskukaavat antavat ne aina näennäisesti yhtä täsmällisinä, vaikka pohjana oleva aineisto olisi kuinka hatara. 

Asiaa havainnollistaa kuviteltu esimerkki (oikealla), jossa on koordinaatistoon merkitty neljästä satunnaisesti valitusta TAIK:n opiskelijasta saadut mittaustiedot. 

Mitattujen kahden muuttujan välillä näyttää tässä olevan jonkin verran tilastollista yhteyttä, sillä opiskelijat ovat tässä otoksessa sitä painavampia, mitä kauemmin he ovat opiskelleet. Jos tämän tilastollisen yhteyden voimakkuutta halutaan kuvata, voidaan laskea näiden kahden muuttujan korrelaatio. Sen arvoksi tulee 0,956, mikä on korrelaatiolle melko korkea arvo. 

Tässä tapauksessa ei kuitenkaan pidä panna paljon painoa korkealle korrelaatiolle, sillä otos on kovin pieni, vain neljä tapausta. On hyvin mahdollista, että aineistossa havaittava säännönmukaisuus on aiheutunut pelkästä sattumasta, vaikka muuttujilla ei todellisuudessa olisi mitään tekemistä toistensa kanssa. Tämä sattuma on sitä luultavampi, mitä pienemmästä aineistosta korrelaatio on laskettu, ja tällaisen sattuman todennäköisyys voidaan helposti laskea. Tilastoanalyysin käsikirjoihin se on jo valmiiksi laskettukin eri suuruisille otoksille alla olevan taulun muodossa. 
	Jos havaintoja on:
	ja niistä laskettu korrelaatio on vähintään:

	4 paria
	0,95
	0.99

	5 paria
	0,88
	0,96

	7 paria
	0,75
	0,88

	10 paria
	0,63
	0,77

	20 paria
	0,44
	0,56

	40 paria
	0,31
	0,40

	100 paria
	0,20
	0,26

	...
	... niin korrelaatio on
melkein merkitsevä.
	... niin korrelaatio on
merkitsevä.


Taulu osoittaa, että neljästä havaintojen parista laskettu korrelaatio 0,956 on tilastollisesti vain melkein merkitsevä, eli on lähes 5% todennäköisyys sille, että tällainen korrelaatio saadaan otoksesta vaikka perusjoukossa tällaista korrelaatiota ei ole. 

Jos otos on pieni, tarvitaan siis todella korkea korrelaatio, ennen kuin se tulee tilastollisesti merkitseväksi. Suuremmissa otoksissa riittää alempikin korrelaatio. Tutkimuksen käyttötarkoituksesta sitten riippuu, miten korkea merkitsevyys tuloksilta vaaditaan. Merkitsevyyttä voidaan parantaa hankkimalla suurempi otos. 

Yllä olevan taulukon käyttö on yksinkertainen esimerkki t-testistä. Korrelaatiokertoimen ohella t-testillä voidaan arvioida eräiden muiden tilastollisten tunnuslukujen, kuten keskiarvojen, merkitsevyyttä. Testissä tämän tunnusluvun sekä otoksen suuruuden perusteella lasketaan luku t, jota sitten verrataan siihen todennäköisyyteen, että tunnusluvun kuvaama säännönmukaisuus olisi otoksessa sattumalta, vaikka se ei vallitse perusjoukossa. Useimmissa tapauksissa tunnusluvun t-arvoa ei saada valmiina taulukosta kuten yllä olevassa esimerkissä, vaan se on laskettava määrätyn laskukaavan mukaan, joka valitettavasti on erilainen melkein jokaisen tunnusluvun kohdalla. Kun t-testin laskukaava sisältää kerto- ja jakolaskuja, sitä on mielekästä soveltaa vain aritmeettisella asteikolla mitattuihin tuloksiin.
Varianssianalyysissa (engl. ANOVA, ANalysis Of VAriance) tarkastellaan vähintään kahta mittaustulosten ryhmää ja pyritään selvittämään, onko näiden ryhmien välillä tilastollisesti merkitsevää eroa. Nämä ryhmät voivat olla esimerkiksi saman koeasetelman mukaan saatuja eri koeryhmien tuloksia, ja tutkija haluaa selvittää, onko niissä eroa. Ryhmien poikkeaminen toisistaan voidaan havaita siitä, että ryhmien välinen varianssi on suurempi kuin keskimääräinen ryhmän sisäinen varianssi. 

Analyysi aloitetaan laskemalla kussakin tapausten ryhmässä tuon ryhmän sisäinen varianssi (within-group variance), ja näiden kaikkien varianssien keskiarvo.
Toisaalta lasketaan kunkin tapausten ryhmän keskiarvo, ja näiden keskiarvojen varianssi (between-groups variance). 

Lopuksi tarkastellaan ns. F-lukua, joka on äsken mainittujen kahden luvun suhde eli = (ryhmien keskiarvojen välinen varianssi) / (ryhmien sisäisten varianssien keskiarvo). 

F-lukua verrataan taulukoihin, joihin on laskettu sattuman vaikutuksesta eri todennäköisyyksillä syntyviä F-lukuja. Jos tutkijan saama F on näitä lukuja suurempi, tutkittujen ryhmien välillä on kyseisen merkitsevyystason ero. Merkitsevyystasot selitetään sivulla 136.
Empiirisen rekisteröimisen arvioiminen

Tietojen keräämisessä käytettyjen määritelmien validiteettia (s. +++) on ehkä myöhäistä enää pohdiskella siinä vaiheessa kun aineisto on koottu ja analysoitu, mutta tällainen pohdiskelu voisi kyllä olla hyödyksi samaa asiaa myöhemmin tutkiville. Nythän tutkija jo tuntee kohteensa hyvin ja joskus jopa pystyisi kirjoittamaan uudet määritelmät, jotka rekiste​röi​sivät entisiä täsmällisemmin ne asiat, joita teorian käsitteillä tarkoitetaan. 

Toinen määritelmien Akilleen kantapää, reliabiliteetti eli toistettavuus on helpom​min hallittavissa ja arvioitavissa. Parhaissakin mittaamisen tai muun rekiste​röi​misen järjestelyissä on aina virheen mahdollisuus, ja havaintojen joukossa on lähes aina myös vääriä tai ainakin hieman virheellisiä tietoja. Luotettavuudelle tai virheelle onkin kehitetty useita arviointiperusteita ja tunnuslukuja. Ne ovat hieman erilaisia siitä riippuen, onko arvioitava aineisto kvantitatiivista vai kvalitatiivista: 

1. Määriä koskevan aineiston eli mittausten luotettavuutta voidaan arvioida hajonta​luku​jen avulla, katso s. 121, sekä myös kohtaa Virheiden vähentäminen s. 56.

2. Laatuja ja kuva-aineistoa sisältävien rekisteröintien täsmällisyyden ja uskottavuuden arvioimiseksi tutkija voi esittää itselleen mm. seuraavia kysymyksiä: 

Onko aineisto riittävän laaja? Näin yleensä katsotaan silloin, kun uudet tapaukset eivät enää tuo esiin uutta asiaa, eli kun aineisto on "kyllääntynyt". 

Onko aineistossa keskenään ristiriitaisia tapauksia? On itsestään selvää, että tutkija ei saa sievistää aineistoaan yksinkertaisesti karsimalla hankalat havainnot. 

Kirjassa Kvalitatiiviset kenttätyömenetelmät Grönfors (s.177) katsoo, että laadullisen aineiston uskottavuus riippuu mm. seuraavista asioista: 

"Mitä enemmän tutkija käyttää aikaa tutkittavan ryhmän parissa, sitä täsmällisempää tietoa hänellä on mahdollisuus saada siitä, millaisia sosiaalisia merkityksiä ryhmän jäsenet antavat eri asioille tai ilmiöille. - Mitä lähempänä maantieteellisesti tutkija on tutkittavia, sitä paremmat ovat hänen mahdollisuutensa ymmärtää näitä merkityksiä. - Mitä monipuolisemmissa tilanteissa tutkija on mukana, sitä luotettavampaa on hänen saamansa tieto. " 

Toisen käden aineisto, eli tiedot, jotka on saatu sanomalehtiuutisista, ilmoituksista tai yksityisistä asiakirjoista, voidaan arvioida lähdekritiikin avulla, sivu 15. Sen sijaan tutkijoiden yleisen käytännön mukaan viralliset tilastot sekä tieteellisissä sarjoissa julkaistut tutkimustulokset katsotaan luotettaviksi eikä niitä ole tapana tarkistaa. 
Ennustaminen

Kaikki ennusteet ovat tulevaisuuden kuvia, eli ne pyrkivät esittämään kohteensa tilaa tiettynä tulevana ajankohtana. Näiden tulevaisuuden kuvien luonne vaihtelee sen mukaan, miten paljon katsoja voi tai tahtoo kehitykseen vaikuttaa. Tulevaisuuden tarkastelussa (kuten muussakin tutkimuksessa) on täten kaksi vaihtoehtoa: kehitystä joko vain kuvaillaan ja ehkä arvioidaan, taikka sitä pyritään myös ohjaamaan. Itse ennusteen tekemisen metodit tosin ovat molemmissa melko samanlaiset. 
Kuvaileva (eli toteava) tarkastelu tavallisesti pyrkii saamaan selville, millainen on todennäköisin tulevaisuus. Tätä tapaa käyttää sellainen tarkastelija, joka ei voi vaikuttaa tulevaan kehitykseen, mutta kuitenkin tahtoo valmis​tautua sen varalta, esimerkiksi ottamalla mukaansa sateenvarjon, jos sade näyttää olevan tulossa. Juuri tätä yleensä tarkoi​tetaan, kun puhutaan ennustamisesta (engl. forecast tai prediction). Siinä pyritään vastaamaan kysymykseen: "Mitä asiassa/alueella A tapahtuu ajan B kuluessa, jos kehitystä ei häiritä?" 

Eräs laji tulevaisuuden kuvaamista on utopia. Se pyrkii esittämään vain yhden mahdol​lisen tulevaisuuden kuvan, ottamatta kantaa sen todennäköisyyteen. Utopioita on Platonista ja Thomas Moresta lähtien laadittu lähinnä antamaan ideoita ja vaihtoehtoja tulevaisuuteen vaikuttaville päätöksille. Utopia voidaan myös kirjoittaa varoittavaksi esimerkiksi, kuten Orwellin painajaismainen romaani 1984. 

Tuotteiden kehitykseen on usein saatu hyviä virikkeitä utopioista, alkaen jo Jules Vernen teoksista. Ovatpa eräät suuryhtiötkin viime aikoina alkaneet kehittää utopioita tuote​konseptoinnin projekteina, joiden tavoitteena ei ole kehittää todellisia tuotteita vaan pelkästään tuoteideoita käytet​täväksi yrityksen strategisessa suunnittelussa ja sen ulkoisen kuvan kirkastami​sessa. Näissä utopioissa usein visioidaan mahdollisia tulevia elämäntapoja, joissa voisi syntyä markkinoita uuden tyyppisille tuotteille.
Erikoinen ominaisuus toteavissa ennusteissa on niiden taipumus toteuttaa itseään. Jos ennuste tulee laajalti tunnetuksi, se voi vaikuttaa kehitykseen, sillä ne ihmiset, jotka uskovat sen toteutuvan, usein myös pyrkivät sopeutumaan tähän väistämättömältä näyttävään tulevaisuuteen, esimerkiksi äänestämällä vaaleissa ennustettua voittajaa. Juutalaisten siirtyminen luvattuun maahan oli ennustettu pyhissä kirjoissa jo vuosituhansia sitten, ja niinpä se lopulta tehtiin. Kolmas esimerkki on muotiin tulevaksi ennustettu trendi - monet ihmiset haluavat pukeutua muodin mukaisesti, he ostavat sitä mitä muotilehdet suosittelevat, ja ennustettu trendi tällöin todellakin tulee vallitsevaksi.
Ohjaava tarkastelu on mielekäs silloin, kun tulevaan kehitykseen ajatellaan voitavan vaikuttaa. Useinkin on jo olemassa käsitys siitä, millainen tilanne tulevaisuudessa pitäisi saada aikaan, mutta ei osata sanoa, miten tähän tilaan päästäisiin. Ohjaava tulevaisuuden tutkimus etsii vastauksia sentapaisiin kysymyksiin kuin: 

Mitä tapahtuu, jos tehdään toimenpide A? (vaihtoehtoja valitseva näkökulma) 

Mitä toimenpiteitä on tehtävä, jotta saadaan aikaan tulos A ajan B kuluttua? (suunnitteleva näkökulma). 

Ohjaavissa tutkimuksissa on tavallista ensiksi tehdä toteava tutkimus ongelmasta, sitten ohjaavasti suunnitella parannustoimet ja lopuksi toteuttaa ne. Tällä tavalla saadaan toimien suunnittelulle parempi pohja ja toteutukselle paremmat edellytykset. Esimerkiksi nykyisessä järjestelmässä vaatteiden ja autojen muodin kehityksen ennustamiseksi ja ohjaamiseksi on aluksi toteava vaihe, jossa tutkitaan ihmisten elintapoja, sanoma- ja muotilehtiä. Näiden pohjalta tutkijat sitten ennustavat asiakkaiden muotimieltymyksiä vuoden tai kahden kuluttua. Tämän vaiheen päätteeksi on alan suurimpien valmistajien kokous, jossa lyödään lukkoon muodin kehityksen tavoitteet seuraaville kausille. Seuraa​vana ohjaavana vaiheena on ponteva tiedotuskampanja, jolla saadaan ensin muoti​toimittajat ja sitten myös ostavat asiakkaat uskomaan, että tämä nyt sitten on muotia.

Ohjaava näkökulma sisältää aina henkilökohtaisia arvostuksia, jolloin tulee tarpeelliseksi määritellä ne henkilöt, joiden arvostuksiin toimenpiteet perustetaan. Muutoin ennustamisen menetelmät ovat melkein samoja kuin toteavassa ennustamisessa, sillä eroavaisuudet ihmisten arvostuksissa koskevat enimmäkseen ennustetun tai suunnitellun kehityksen lopputilannetta, eikä itse ennustamisen prosessia. 

Ennustamisen menetelmä valitaan tavallisesti sen mukaan, millaista tietoaineistoa on käytettävissä ennusteen pohjaksi. Yleensä tarvitaan samanaikaisesti kahdenlaista aineistoa: tuoreita tietoja kohteen nykytilasta, sekä yleinen malli, joka kuvaa kyseistä lajia edustavien kohteiden tai ilmiöiden tavan​omais​ta kehitystä. Erityisen hyödyllisiä ovat mallit, jotka esittävät ilmiössä vallitsevan muutok​sen invarianssin (s. 234). 

Ajan ja työn säästämiseksi ennustaja tavallisesti koettaa käyttää hyväksi malleja, jotka on jo aiemmin laadittu ja julkaistu muiden tutkijoiden toimesta. Vain silloin, kun sopivaa mallia ei löydy, ennustaja joutuu itse selvittämään ilmiössä vallitsevan invarianssin. 

Muutoksen invariansseja kuvaavia malleja on eri tieteenaloilla käytössä lukuisia rakenteeltaan kovin erilaisia, ja vastaavasti vaihtelee se metodiikka, jolla näitä malleja käytetään hyväksi ennustamisessa. Tavallisimpia menetelmiä ovat seuraavat: 

	Ennusteen pohjana oleva malli
	Ennustamisen menetelmä

	Alan yleinen tuntemus (asiantuntijatietous, myös sanaton ammattitietous kelpaa)
	Delfoi-menetelmä

	Toisen samantapaisen systeemin malli, muodoltaan esimerkiksi sanallinen, analoginen, symbolinen tai aritmeettinen.
	Analogiamenetelmä

	Trendi, joka on todettu ennustettavasta ilmiöstä tehdyissä havainnoissa. Se voidaan esittää numerollisena aikasarjana, kuvasarjana tai sanallisesti. 
	Ekstrapolointi

	Tilastollinen assosiaatio, esimerkiksi korrelaatio, ennustettavien tekijöiden välillä.
	Ennustaminen deskriptiivisen mallin pohjalta 

	Ennustettavan ilmiön selitys. Se voi olla esimerkiksi kausaalinen, motiivi- tai funktioselitys, psykologinen selitys tai syysuhteita selittävä tuotteiden historia. 
	Ennustaminen selittävän mallin pohjalta

Ennustettava ilmiö kuuluu empiiriseen maailmaan, mutta ennuste koostuu pelkästään tiedoista, joten se kuuluu samaan tietojen eli teorian maailmaan kuin se malli, johon ennuste pohjautuu. Teorian maailman voidaan ajatella jakautuvan kahteen tasoon: yleispätevien mallien tasoon ja yksittäisten tietojen tasoon. Viimeksi mainittuun tasoon kuuluvat ne tiedot, joita ennustettavasta kohteesta saadaan, ja tälle tasolle myös laaditaan ennuste, kuten kuvassa yllä.

Kaikkia yllä olevan taulun menetelmiä selostetaan seuraavassa. Usein käytetään rinnakkain erilaisia metodeja, tuloksen luotettavuuden parantamiseksi. Ennusteen epävarmuuden arvioimisen ja ilmaisemisen menetelmiä käsitellään lopuksi. 

Delfoi-menetelmä

Alkeellisin ennustamisen menetelmä on arvaaminen. Se ei olekaan aivan huono metodi, jos arvaaja tuntee hyvin asiansa, sillä siinä voidaan hyödyntää asiantuntijoille kertynyttä ammattialan tuntemusta ja sanatonta tietoutta, eikä ennustaja siis joudu toimimaan pelkästään mitattavan ja eksaktin tietouden varassa (jota ei aina ole riittävästi) siten kuin useimmissa muissa ennustamisen menetelmissä. 

Yleensä paras menetelmä yhden tai muutaman asiantuntijan "arvausten" keräämiseen on teemahaastattelu, s. 93. Tutkijan kannattaa kysellä myös esitettyjen ennusteiden perusteita, joita pohtiessaan asiantuntija hyvinkin saattaa vielä muokata ennustettaan. Näitä perusteita tutkija voi sitä paitsi ehkä myöhemmin käyttää hyväkseen laatiessaan mahdollisesti omaa ennustettaan toisilla menetelmillä. 

Nykyisin tutkija voi saada käsiinsä kaukanakin muissa maissa asuvien asiantuntijoiden nimiä ja osoitteita. Teemahaastattelu vaatisi tällöin suuret matkakulut, joiden alentami​seksi tavallisesti vaihdetaan metodiksi kysely postin välityksellä. 

Delfoi-menetelmä (engl. Delphi method) on metodi useiden henkilöiden laatimien ennusteiden (vaikkapa arvaustenkin) yhdistämiseksi. Siinä kysely osoitetaan, yleensä postitse, alan tunnetuille asiantuntijoille, jotka useinkin poimitaan eri maista. Tutkija esittää kaikille samat kysymykset siinä muodossa, että hän voi myöhemmin tehdä vastauksista yhteenvedon. Kysymys on esimerkiksi: "Mikä on raakaöljyn hinta 20 vuoden kuluttua?" Tämäntapaiseen eksaktiin kysymykseen saaduista vastauksista tutkijan on sitten helppoa laskea esimerkiksi keskiarvot ja vaihteluvälit. Myös kvalitatiivisia kysymyksiä voidaan käyttää, joskin vastauksista on silloin vaikeampi laatia yhteenvetoa. 

Delfoi-kyselykierros yleensä toistetaan kahdesti tai kolmesti. Kierrosten välillä vastaajat saavat käytettäväkseen yhteenvedon edellisten kierrosten kaikista vastauksista, joiden avulla he voivat halutessaan korjata omia ennusteitaan. Toisinaan on tehty niinkin, että enemmistöstä poikkeavaa vastaajaa on kehotettu perustelemaan, miksi hän ennustaa toisin kuin muut; toiset voivat sitten kommentoida näitä perusteita. Joskus taas on koottu asiantuntijat yhteen paikkaan keskustelemaan. Tällaiset asiantuntijoiden yhteistyö​muodot epäilemättä vähentävät vastausten hajontaa, ja voidaan toivoa, että niissä myös lähesty​tään sitä, mikä todella tulee tapahtumaan. Joka tapauksessa tutkija lopuksi raportoi viimeisimpien vastausten keskiarvot hajontoineen tai niiden muun soveliaan yhteenvedon, joka siis on etsitty ennuste. 

Asiantuntijoiden enemmistö voi tietenkin myös olla väärässä. Jos joku olisi vuotta aikaisemmin ennustanut, että Berliinin muuri sortuu, hän olisi auttamatta paljastanut ettei hän ole asiantuntija, eikä häntä olisi koskaan kutsuttu delfoi-ennustajien ryhmään. Kun jälkeenpäin on tutkittu delfoi-ennusteiden toteutumista, tulos todellakin on usein havaittu melko huonoksi. 

Analogiamenetelmä

Useimmat ennustamisen menetelmät käyttävät hyväkseen jonkinlaista mallia, joka kuvaa ennustettavaa "systeemiä", sen ominaisuuksia ja käyttäytymistä. Helpoin keino tuollaisen mallin saamiseksi tarjoutuu käytettäväksi, jos ennustettavan systeemin ohella on olemassa toinen, paremmin tunnettu samantapainen systeemi, joka noudattaa ainakin osapuilleen samaa kehityksen mallia. Esimerkiksi eläinyksilöiden kehitys tavallisesti noudattaa tiettyä, kullekin eläinlajille tyypillistä elinkaarta. Jos tämä kehityskaari on tiedossa, sitä ei edes ole välttämätöntä nimenomaisesti dokumentoida teoreettiseen asuun: ennustamisen pohjaksi voidaan ottaa jokin aiemmin havainnoitu kyseisen lajin yksilö. Niinpä monien sairauksien normaali eteneminen on ollut lääkärien tiedossa jo Hippokrateen aikaan, ja nähdessään potilaassa taudin ensimmäiset merkit lääkäri osaa ennustaa sen etenemisen. 

Analogiamenetelmää käytettäessä on siis ensin löydettävä jokin sellainen "vieras" systeemi, joka muistuttaa ennustettavaa järjestelmää, on kehittynyt samalla tavalla ja lisäksi näyttää päässeen kehityksessä pitemmälle. Analogia​menetelmässä tuo vieras systeemi otetaan malliksi, jonka mukaisesti muutoksen oletetaan tapahtuvan myös ennustettavassa "omassa" ympäristössä. 

Täsmäl​leen samanlaista vierasta systeemiä toki harvoin löytyy, tai ainakin systeemien ympäristöt poikkeavat toisistaan. Näitä eroavaisuuksia täytyy sitten vähentää sopivasti kompensoi​malla. 

Analogiaa hyväksikäyttävän ennustamisen työnkulku on seuraava: 

Selvitetään oman systeemin tuorein kehitys. 

Valitaan vieras systeemi, jossa ennustettava kehitys on jo tapahtunut. Hankitaan siitä aineistoa. 

Valitaan ajankohta t jolloin vieras systeemi oli samassa tilanteessa kuin oma systeemi on nyt. 

Poistetaan systeemien välillä olevat erot korjaamalla vierasta systeemiä kuvaavia tietoja. Jos esimerkiksi vieras systeemi on kaksi kertaa suurempi kuin oma, sen kokoa mittaavat arvot jaetaan kahdella. 

Vierasta systeemiä kuvaavat tiedot alkaen ajankohdasta t nykyhetkeen saakka, muodostavat nyt ennusteen omalle systeemille, alkaen nykyhetkestä. 

Analogiamenetelmän avulla usein ennustetaan kansantalouden suureita kuten asukas​lukua, asumisväljyyttä tai autojen määrää. Systeemit, joihin nämä kytketään, ovat esimerkiksi kansantaloudet Yhdysvalloissa ja Suomessa. Ennustaminen aloitetaan arvioimalla, minkä vuoden tilanne Yhdysvalloissa eniten muistutti Suomen nykyistä tilannetta, esimerkiksi minä vuonna siellä oli sama autotiheys kuin Suomessa nyt. Jos tuo vuosi oli esimerkiksi 1990, on seuraavaksi hankittava Yhdysvaltain kansantalouden malli vuodelta 1990 ja muutettava sen suuruus Suomen nykyisten lukujen mukaiseksi. Tuloksena on ennuste Suomen tilanteen kehittymisestä lähivuosina. 

Yllä oli esimerkkinä kvantitatiivinen analoginen malli, mutta analogian periaatetta voi​daan soveltaa myös kvalitatiivisiin kehityksen malleihin. Esimerkki laadullisesta ennusta​misesta on Oswald Spenglerin teos Länsimaiden perikato, jossa selostetaan useiden muinaisten kulttuuripiirien kuten Kiinan ja antiikin Rooman tyypillinen kehitty​minen, kukoistus, rappeutuminen ja häviäminen. Spengler ennusti tämän pohjalta, että länsi​maiden kulttuurille kävisi samoin, eli hän muodosti analogian kulttuurien välille. Tässä tapauksessa siis analogian osapuolet edustivat samaa tyyppiä (kulttuureja). 

Spengler muodosti lisäksi toisen analogian väittämällä, että kaikki historian tuntemat kulttuuripiirit ovat kehittyneet kuten vuodenajat: kevät, kesä, syksy ja talvi, taikka samoin kuin eläin tai kasvi, joka syntyy, kypsyy, kukoistaa ja lakastuu. Näissä analogiois​sa siis oli vertailukohteina erilajiset kohteet. 

Toinen esimerkki erilajisten kohteiden analogiasta on Alvin Tofflerin kirja The third wave (1980) jossa meren aallot on otettu kuvaamaan ja ennustamaan yhteiskunnan kehitysvaiheita: maatalous-, teollisuus-, tietoyhteiskunta jne. 

Erilajisten kohteiden väliset analogiat (ks. muita esimerkkejä näistä sivulla 64) kyllä usein tuottavat hedelmällisiä hypoteeseja keskustelun pohjaksi, mutta ellei tarvita muuta kuin uskottava ennuste, on varmempaa pysytellä samanlajisten kohteiden puitteissa. Ajatel​laan​pa millainen ennuste autotekniikan kehitykselle saataisiin ottamalla siihen malli tietokoneista? Meidän täytyisi ennustaa että autojen nopeus piankin on 10 000 km/h, energiankulutus 0,001 l/km ja paino jokunen gramma. 

Kovin luotettavia eivät tosin ole myöskään saman lajin sisäiseen analogiaan perustuvat ennusteet, sillä laajoihin järjestelmiin kuten kansantalouksiin liittyy suuri joukko vaikut​tajia, jotka tuskin kaikki ovat samoja eri järjestelmissä. 

Analogisen menetelmän heikkouksiin on lopuksi luettava se, että metodi ei ainoastaan ole epävarma, vaan lisäksi on tuskin lainkaan keinoja arvioida ennusteen luotetta​vuutta tai todennäköistä virhettä. 
Ekstrapolointi

Ekstrapolointi pohjautuu olettamukseen, että tähän mennessä todettu kehitys jatkuu samana tulevaisuudessa. Ekstrapoloinnin periaate nähdään kuvassa oikealla: 

lähtökohdaksi tarvitaan ennustettavasta systeemistä vähintään kaksi havaintoa eri ajankohdilta (kuvassa ajankohdilta -1 ja 0), 

todetaan havaintojen välinen differenssi d. Se voidaan todeta määrinä tai laatuina, 

tuoreinta havaintoa muutetaan differenssin mukaisesti (ts. oletetaan, että sen jälkeen tapahtuu saman suuruinen kehitys kuin ennen sitä on tapahtunut) 

ja ennuste (kuvassa ajankohdalle +1) on valmis. 

Ekstrapolaatiossa tutkijan on harkittava, onko differenssi d mielekkäintä mitata absoluut​ti​sena vai suhteellisena muutoksena. Absoluuttisesti samana pysyvä differenssi merkitsee samaa kuin lineaari muuttuminen. Suhteellisesti mitattu muutos, esim. "10 % kasvu edelliseen kauteen verrattuna" taas merkitsee muutostahdin kiihtymistä (tai hidastumista). Suhteellisen kasvun ekstrapoloimista nimitetään myös "logaritmiseksi". Ks. kuvaa alla. 

Jos havaintoja on enemmän kuin kaksi, tutkija voi valita, käyttääkö hän hyväksi niitä kaikkia (trendin ekstrapoloiminen), vai vain tuoreimpia havaintoja (lineaari ekstrapoloiminen). 

Lineaari ekstrapoloiminen. Jos viimeisimmät havainnot tuntuvat tutkijasta muita tärkeämmiltä ja ennustamiskykyisemmiltä, hän voi yksinkertaisesti jättää vanhemmat havainnot huomiotta. Tällöin siis käyrän loppupäätä vain jatketaan suoraviivaisesti. 

Trendin ekstrapoloimisessa ennusteen pohjana on pitemmän ajan kehitys. Jos havain​not ovat kvantitatiivisia, toisin sanoen aikasarja, kaikki havainnot saadaan yhtä painok​kaina otetuksi huomioon käyttämällä metodina regressioanalyysia (selostetaan sivulla +++).

Kvantitatiivisesti mitattujen suureiden ekstrapoloimisesta oli esimerkkejä yllä. Tällöin siis pohjana on aikasarja eli eri ajankohtina tehtyjä empiirisiä mittauksia tehtynä millä tahansa asteikolla (katso sivua 54). 

Kvalitatiivisesti (eli sanallisesti) esitettyjä havaintoja voidaan myös käyttää ekstrapolaation pohjana, kunhan niitä vain on eri ajankohdilta. Ekstrapoloinnin periaate on aina sama: todetaan havaintojen välinen differenssi (tässä tapauksessa se on laadullinen) ja tuoreinta havaintoa muutetaan differenssin mukaisesti. 

Myös kuvaesitysten muodossa olevia havainto​sarjoja on mahdollista ekstrapoloida, edelleen aivan saman yllä esitetyn periaatteen mukaan. Näyte tällaisesta on Loewyn kirjassa Industrial Design esitetty "Evolution Chart of Design", josta osa löytyy tämän kirjan sivulta 130. Siinä on piirroksina kuvattu henkilöautojen kehitys vuosina 1900-1942. Tässä yhteydessä kiinnostavin on kuvasarjan alin piirros, Loewyn ennuste seuraavien vuosien autoksi, jonka hän loi ekstrapoloimalla todellisessa historiallisessa kehi​tyk​sessä löytämiään trendejä. Tässä tapauk​sessa trendinä oli lähinnä kehitys virtaviivaisem​maksi.

Ekstrapolointi on helppo ja kätevä ennustamisen menetelmä, mutta sillä on muutamia luontaisia heikkouksia: 

Ennusteen luotettavuutta on melko mahdotonta arvioida. Jonkinlaisen suuntaa-antavan käsityksen siitä voi kuitenkin saada tarkastelemalla miten suuri on ennusteen pohjana käytetyn havaintosarjan hajonta. 

Ekstrapolointi ei pysty ottamaan huomioon sellaisia tekijöitä, jotka alkavat voimak​kaammin vaikuttaa vasta myöhemmässä tulevaisuudessa. Sen sijaan lyhyen aikavälin ennustamisessa se usein onnistuu hyvin. Niinpä monesti onkin tehty niin, että vain ennusteen alkupää tehdään ekstrapoloimalla ja loppupää jollakin muulla menetelmällä. 

Ennustaminen deskriptiivisen mallin pohjalta

Vanhaan sään ennustamisen apuvälineeseen, ilmapuntariin, on jo tehtaassa painettu asteikon alapäähän ennuste: "Sadetta ja myrskyä"; yläpäässä taas lukee "Kaunista". Nämä ennusteet perustuvat siihen pitkäaikaiseen kokemukseen, että ilmanpaineen alenemiseen usein liittyy ruma sää. Toisin sanoen ennusteen pohjana on kokemuksesta saatu malli, joka voidaan esittää taulussa oikealla. Tätä mallia voidaan nimittää deskriptiiviseksi, sillä se kuvaa kahden ilmiön (ilmanpaineen ja sään) välistä suhdetta kuitenkaan antamatta tälle suhteelle mitään selitystä, eli malli ei kerro miksi nämä kaksi ilmiötä esiintyvät yhdessä. Malli ei itse asiassa edes ota kantaa siihen, kumpi tekijä olisi toisen syy ja kumpi olisi seuraus, tai onko niillä ollenkaan syysuhdetta. Tämä puute ei estä mallin käyttämistä ennustamiseen. 

Deskriptiivinen malli siis perustuu ennustettavasta ilmiöstä tehtyihin havaintoihin eri ajankohdilta. Useimmiten havaintoja on suurehko määrä, vähintäänkin kymmeniä. Deskriptiivinen malli ilmaisee sen assosiaation eli invarianssin, jonka mukaan ilmiön osatekijät vaihtelevat toisiaan seuraten. Tämän assosiaation ei tarvitse olla ehdoton eli poikkeukseton. Ennustamiseen riittää se, että malli pitää useimmissa tapauksissa paikkansa. 

Ennustamiseen käytettävä malli voi olla laadittu millä tahansa mallikielellä, katso sivua 59. Perinteisin ennustamisen tapa on sanallinen, ja tällä tavoin esitettyjä malleja löytyy lukuisasti sään ennustamisen kansanperinteestä, esimerkiksi "Kuu kiurusta kesään, puoli kuuta peipposesta" ... "Iltarusko poudan nostaa; aamurusko päivä paska". Kehitys on kuitenkin mennyt niin säätieteessä kuin muuallakin aritmeettisiin malleihin päin; näistä on enemmän esimerkkejä alempana.

Ennuste syntyy deskriptiivisestä mallista kaikkein helpoimmin, jos mallin yhtenä tekijänä on aika tai jokin ajasta riippuva muuttuja. Tarkastellaan esimerkkinä algebrallista mallia y = a + bt, jossa t = aika. Tässä mallissa ei tarvitse tehdä muuta kuin sijoittaa siihen t:n arvoksi haluttu ajankohta, ja malli muuttuu ennusteeksi. 

Yllä esitetyt toimenpiteet käyvät päinsä, vaikkei tutkijalla ole tietoa mallissa esitetyn assosiaation syystä eli "selityksestä" (jos se tiedettäisiin, voitaisiin ennustaa selittävän mallin pohjalta, mitä käsitellään alempana). On vieläpä esimerkkejä siitäkin, että deskriptiivinen malli on antanut hyviä ennusteita, vaikka tutkija ei ole ollut vain tietämätön mallinsa asiaperusteista, vaan hänellä on ollut niistä suorastaan väärä käsitys. Esimerkiksi Ptolemaios oletti mallissaan, että maa on avaruuden keskipiste ja aurinko ja kuu ovat maan kiertolaisia. Vaikka tämä oletus oli virheellinen, Ptolemaios pystyi hyvin ennustamaan taivaankappaleiden liikkeitä maasta katsottuina sekä kuun ja auringon pimennykset. Ptolemaioksen matemaattinen malli näet oli pääosiltaan oikea, ainoastaan mallin tulkinta (geosentrisesti) oli väärä. Tietenkin on lukuisasti esimerkkejä myös vääriksi osoittautuneista deskriptiivisten mallien pohjalta laadituista ennusteista. Niitä löytyy runsaasti kansantalouden alalta.  

Monilla teollisuusyrityksillä on tapana esitellä uusi malli tuotteestaan kunkin vuoden tai myyntikauden alussa. Usein näiden vuosimallien myynti kehittyy melko lailla saman kaavan mukaan, sitten että siitä voidaan piirtää "keskimääräinen myyntikäyrä" siihen tapaan kuin kuviossa oikealla. Tällaista käyrää voidaan nyt käyttää alkaneen kauden myynnin ennustamiseen, huolimatta siitä, ettei ehkä lainkaan tiedetä niitä syitä, miksi käyrän muoto on juuri tällainen, tai ainakaan ei kaikkia syitä siihen. 

Jos on lisäksi tilastoja eri vuosien myyntimääristä esimerkiksi tarkalleen kaksi viikkoa mainoskampanjan aloittamisesta, tulee mahdolliseksi vertailla nyt alkavan kauden tätä arvoa aiempaan keskiarvoon. Näin saadaan korjauskerroin, jolla keskimääräistä käyrää kokonaisuudessaan voidaan korjata paremman ennusteen saamiseksi.
Monestikin käy niin, että aikasarjassa havaitaan samanaikaisesti useita vaihtelun lajeja. Tämä ei estä ennusteen laatimista: on vain selvitettävä erikseen kukin vaihtelu, tehtävä kullekin oma ennuste, ja lopuksi ennusteet yhdistetään. Jos esimerkiksi olisi ennustettava tietyn teollisuusrakennuksen lämmitysenergian kulutus, tämän toteutuneiden arvojen analyysi saattaisi paljastaa seuraavat vaihtelut: 

· kausivaihtelut työn rytmin mukaan: 

vuotuinen vaihtelu: vuodenajat; kesälomakausi, 

viikoittainen vaihtelu: viikonloppuina koneet pysäytetään, 

vuorokausirytmi: öisin ei ole toimintaa,

· suhdannevaihtelu: lamakautena on energiankin kulutus vähäisempi, 

· trendit: tuotannossa ehkä siirrytään vähitellen suurempiin koneisiin: energian kulutus kasvaa, energiansäästöajattelun leviäminen ehkä vähitellen alentaa kulutusta.

Ennusteen laatimiseksi olisi selvitettävä erikseen jokainen kausivaihtelun laji, suhdannevaihtelu sekä trendit, käyttäen metodeja, jotka on selostettu sivulla 129. Jokai​nen näistä olisi sitten erikseen ennustettava, ja lopuksi ennusteet yhdistettäisiin. Yhdistä​mi​nen tapahtuisi esimerkiksi siten, että kaikki vaihtelun lajit muutetaan indeksin muotoon eli luvuksi, joka vaihtelee arvon 1 molemmin puolin, ja sitten kullekin ajankoh​dal​le osuvat eri indeksien arvot kerrotaan keskenään. 

On melko epävarmaa laatia ennusteita pelkän tilastollisen säännönmukaisuuden pohjalta, tuntematta tämän säännönmukaisuuden syytä. Esimerkiksi kansantalouden ennusteet ovat tunnetusti epäluotettavia, mikä johtuu juuri siitä, ettei kansantalouden todellisia syysuhteita ole saatu selville. Erityisen kyvytön tilastoihin perustuva ennustaminen on huomaamaan niin kutsuttuja ”heikkoja signaaleja” jotka kyllä saattavat piillä aineistossa mutta jäävät ottamatta huomioon, kunnes ne sitten ehkä todellisuudessa voimistuvat ja saattavat jopa muuttaa kehityksen suunnan.

Epävarmuuden arvioiminen on erityisen tärkeä työvaihe deskriptiivisiä malleja käytettäessä, sillä muutoin malli helposti antaa liian eksakteilta vaikuttavat perusteet ennusteille (etenkin jos malli on muodoltaan esim. yhtälö) ja lukija voi saada aivan liioitellun kuvan mallin luotettavuudesta. Arviointi tehdään esimerkiksi tutkimalla käytetyn mallin hajontaa, varianssia, sisäistä korrelaatiota tms. tunnuslukua niiden todellisten havaintojen valossa, joiden pohjalta malli on tehty. 

Arvioinnissa olisi lisäksi pidettävä mielessä, että pelkän deskription meille antama tieto kohteesta on vielä varsin pinnallinen. Hameenhelman korkeuden ja pörssikurssien välillä on kauan vallinnut korrelaatio, mutta uskaltaako ennustaa yhteyden jatkuvan? Selvää onkin, että tilastollisia malleja käyttävän ennustajan kannattaa kaikin tavoin pyrkiä selvittämään myös ilmiöiden välisten kytkösten takana olevia syitä. Vasta tämä avaa tien kaikkein luotettavimpiin ennustamisen menetelmiin, joita käsitellään seuraavassa. 

Ennustaminen selittävän mallin pohjalta

Kaikkein parhaat mahdollisuudet ennustamiseen avautuvat silloin kun meillä on, aiempien tutki​musten ansiosta, ei ainoastaan kuvaus kohteen tähänastisesta muuttumisesta, vaan myös muutoksen selitys, olipa se sitten kausaalinen, motiivi- tai funktio​selitys (s. +++). Tällöin me, paitsi että  tunnemme kyseisen muutoksen invarianssin, myös  osaamme arvioida, miten luultavasti tällainen invarianssi pysyy voimassa tulevai​suudessa. Esimerkiksi säätä ei enää tarvitse ennustaa pelkän ilmapuntarin saati aamu- tai iltaruskon avulla, sillä nykyisin on saatu selville se siirtyvien matala​paineiden rakenne (kuva oikealla), joka selittää niin ilman​paineen kuin säänkin muutokset. 

Selittävän mallin soveltaminen ennusteeseen tapahtuu pintapuolisesti katsoen aivan samoin kuin deskriptiivisen mallin soveltaminen: mallissa pitää olla yhtenä selittäjänä aika, ja tämän arvoksi sijoitetaan ennusteessa haluttu ajankohta; tämän jälkeen malli antaa ennusteen. Tähän sitten loppuvatkin deskriptiivisen mallin käyttömahdollisuudet, kun taas selittävällä mallilla on se etu, että sitä voidaan myös muokata uuden soveltamisympäristön mukaan: se käy helposti päinsä kun muutoksen invarianssi ymmärretään. Tästä on erityisesti hyötyä silloin, jos halutaan ennustamisen lisäksi vaikuttaa tulevaisuuteen: selittävästä mallista on helppo nähdä mihin muuttujiin pitää vaikuttaa jotta tulevaisuus muuttuisi halutulla tavalla. 

Vaikka yllä olevassa puhutaan lähinnä kvantitatiivisesti esitetystä mallista, periaatteessa samoin voidaan käyttää myös kvalitatiivisia selittäviä malleja. 

Syysuhteiden malli usein kasvaa niin monitekijäiseksi, ettei tutkija sitä pysty hallitsemaan muutoin kuin tietokoneen avulla. Tällöinkin tutkijan tavallisesti kannattaa esittää malli myös paperilla, esimerkiksi topologisena esityksenä (sivu 62). Tämän esityksen symbolit monesti saadaan kyseisen mallisimulaatio-ohjelman mukana tulevasta notaatio​järjestelmästä, ja usein tämä tietokone​ohjelma osaa mallin piirtääkin paperille. Ellei tämä käy, tutkijan on itse keksittävä sopiva notaatio, tai hänen on lainattava se kirjallisuudesta.

Esimerkkejä kausaalisista malleista on ”Rooman klubin” raportissa Kasvun rajat, 1973, s. 106. Rooman klubi laati ensiksi viisi osamallia, joista kukin keskittyi yhteen keskeiseen asiaryhmään. Näitä olivat maailman väestö, pääomat, ravinto, uusiutumattomat luonnonvarat sekä saastuminen. Yksi osamalleista on oikealla; se kuvaa kausaalisuhteita ja palaute​silmu​koi​ta väestömäärän, pääoman, maatalouden ja saastumisen välillä. Lopuksi tutkijat yhdistivät kaikki viisi osamallia ja kokosivat täten "maailmanmallin". Esimerkkejä Rooman klubin maailmanmallin tuottamista ennusteista on alempana. 

Ennen kuin aiemmista tutkimuksista saatua mallia sovelletaan tulevaisuuteen, on arvioitava, onko malli validi kun sitä sovelletaan uuteen ajankohtaan tai uudessa kontekstissa. Jokainen malli kuvaa tiettyä, aiemmin tutkittua kohdetta tai populaatiota. Ei suinkaan ole itsestään selvää, että se yhtä hyvin kuvaisi sitä kohdetta tai populaatiota, jota halutaan ennustaa. Niinpä, kun mallia halutaan soveltaa uusiin kohteisiin tai uuteen ympäristöön, pitää pohtia, mitkä seikat uudessa kontekstissa poikkeavat aiemmista, ja miten nämä poikkeamat vaikuttavat. 

Heikot signaalit. Ennustamiseen tarjolla olevat mallit ovat yleensä yksinkertaistettuja siten, että niissä ovat mukana vain ne tärkeimmät tekijät, jotka vaikuttavat ennustet​ta​vaan ilmiöön. Näiden ohella empiirisiin ilmiöihin tavallisesti vaikuttaa koko joukko muitakin tekijöitä, joiden vaikutus jää niin vähäiseksi, että se häviää mittausvirheiden ja tärkeämpien tekijöiden satunnaisen vaihtelun joukkoon. Tutkijat usein käyttävät näistä pienemmistä tekijöistä nimeä "häiriöt" (engl. "disturbances" tai "noise") ja yksinkertai​sesti jättävät ne huomiotta.

Ei kuitenkaan voida aina luottaa siihen, että mallissa esitetyt vaikutussuhteet pysyisivät voimassa koko ennustusjakson ajan. Voihan näet sattua, että jokin tähän asti vähä​merki​tyksinen tekijä yhtäkkiä saakin lisää painoa ja lopulta muuttaa kehityksen suunnan. Tällaisista tekijöistä, jotka aluksi näyttävät vähäisiltä mutta lopulta kasvavat ratkaise​viksi, käytetään toisinaan nimeä heikko signaali. Niiden löytämiseksi voidaan yrittää käyttää seuraavia keinoja:

· Pohditaan ennustettavan ilmiön kontekstia, sen ympäristöä, laajemmasta perspektiivstä.

· Kysytään (ehkä Delfoi-menetelmän avulla) useammilta asiantuntijoilta mielipidettä käytettävästä mallista. Jos tämä malli oli laadittu sellaisten asiantuntijoiden kanssa, joilla on ilmiöstä pitkä kokemus, he ehkä ovat tottuneet jättämään huomiotta jonkin sellaisen pienen seikan, joka kuitenkin saattaa pienkin tulla tärkeäksi. Toiset ihmiset, joille koko ilmiö on vieraampi, voivat joskus löytää uusia ja yllättäviäkin näkökulmia asiaan.

· Jos voidaan löytää toinen systeemi, jossa nyt ennustettava kehityskulku on jo aiemmoin tapahtunut, on mahdollista analogiametodin avulla tarkastella, onko tämän kehityksen aiheuttajia tai niiden alkeismuotoja nähtävissä nyt ennustettavassa systeemissä.

· Jos malli on määrällinen, on mahdollista laskennallisesti löytää ne ilmiön selittäjät, joiden vaikutus on kasvusuunnassa. Tämä tehdään esimerkiksi laskemalla kahteen kertaan korrelaatio tämän selittäjän ja ennustettavan ilmiön välillä: yksi korrelaatio tämän selittäjän varhempien arvojen kanssa ja toinen tuoreimpien arvojen kanssa.

Raja-arvon osoittaminen

Monesti on aiheellista laatia ennuste niin, että lähitulevien arvojen ennustamiseen käyte​tään yhtä mallia ja myöhemmän ajan ennusteessa toista mallia. Tämä on perusteltua silloin, jos aiempi tutkimus tai pelkkä terve järki kertoo, että ennustetta​valla asialla on joitakin ehdottomia raja-arvoja, joihin se välttämättä pitkällä tähtäyksellä päätyy. Jos esimerkiksi tutkitaan kasviyksilön kehittymistä, on selvää että sen aluksi ehkä tasainen kasvu tulee aikanaan päättymään. Sama pätee useimpien teollisten tuotteiden elinkaareen. Tällaisissa kahden mallin ennusteissa mallien saumakohta usein aiheuttaa ongelman, sillä pitäisihän kehityksen jatkua juohevasti myös mallien sauman yli. Joissakin tapauksissa voi olla mahdollista löytää yksi ainoa matemaattinen tai muu malli, joka kattaa niin ennusteen alun kuin lopunkin. Esimerkkejä näistä: 

- s-käyrä tulee usein kysymykseen kun puheena ovat resurssit, vaikkapa maailman luonnonvarat, joilla tietenkin on jokin katto vaikkei se vielä huomenna tulisikaan vastaan. 

- "katastrofikäyrä", joka kuvaa jonkin tasaisena alkaneen kehityksen kääntymistä kertakaikkiseen loppuun. 

Ennusteen epävarmuus

Ennusteen toteutumisen todennäköisyyttä on tarpeen arvioida, jos tarkoituksena on osoittaa mahdollisten tulevaisuuksien joukosta todennäköisin. 

Rinnakkaiset ennusteet eri menetelmillä (engl. triangulation, “kolmesta suunnasta tähtääminen”) on usein mahdollinen taktiikka. Jos eri menetelmät johtavat erilaisiin ennusteisiin, se antaa lukijalle edes välttävän kuvan ennusteiden luotettavuudesta. 

Herkkyysanalyysi on toinen ja ainakin näennäisesti hyvinkin eksakti tapa ennusteen epävarmuuden mittaamiseen. Se tosin toimii kunnolla vain matemaattisten mallien yhteydessä, jolloin malli voi olla joko deskriptiivinen tai selittävä. Siinä ensiksi arvioidaan tietyn selittäjän mahdollinen vaihteluväli (ja ehkä myös vaihtelun todennäköisyys) ja sitten mallia hyväksikäyttäen lasketaan tästä aiheutuva ennusteen vaihteluväli.

Esimerkiksi Rooman klubin maailmanmallissa epävarmoja selittäviä tekijöitä ovat poliittiset ratkaisut siitä, miten tehokkaasti väestönkasvua tai saastumista maailmassa tullaan rajoittamaan. Tutkijat tekivät useita rinnakkaisia maailmanmalleja lähtien erilaisista poliittisten ratkaisujen yhdistelmistä. 

Herkkyysanalyysi on kätevä keino niin kutsuttujen ”heikkojen signaalien” tutkimiseen, sillä sen avulla voidaan mitata, onko kyseisen tekijän vaikutus kasvamassa.

Herkkyysanalyysiä ei voida käyttää, jos mallin rakenne ja muuttujien väliset suhteet ovat kovin hämärät. Epävarma kausaalisuhde on esimerkiksi, mitä seuraa tietyn luonnonvaran loppumisesta: tiedetään, että se tapahtuu mutta seurauksia on vaikeata ennustaa, sillä ne riippuvat ratkaisevasti siitä, mitä korvaavia raaka-aineita onnistutaan kehittämään. 

Sen jälkeen kun tutkija on saanut itselleen kuvan epävarmuuden määrästä, asia pitäisi myös esittää lukijalle. Matemaattiset ennusteiden esitystavat ovat eksakteja ja antavat täten lukijalle sen kuvan, että ennuste olisi hyvinkin tarkka ja luotettava. Ellei näin ole asia, tutkijan olisi aihetta keksiä sellainen esitystapa, joka vastaisi ennusteen todellista tarkkuutta. Mahdollisia vaihtoehtoja ovat mm.: 

- Sumea asteikko. Rooman klubi jätti tahallaan skenaarioittensa (oikealla) pystyakselit ilman asteikkoja ja merkitsi aika-akselillekin vain kaksi vuosilukua. 

- Sumea käyrä, mikä voidaan toteuttaa piirtämällä se käyräparvena, viivan sijasta nauhana taikka käsin vapaalla kädellä. 

- Vaihteluväli ja sen todennäköisyys, esimerkiksi "Kovan tuulen todennäköisyys huomenna on 50 %.” 

- Sanallinen esitys mahdollisen numero- ja diagrammiesityksen rinnalla on aina mahdol​linen tapa ennusteen luotetta​vuuden kuvaa​mi​seen, joskin kovin epätäsmällinen: eri ihmis​ten käsitykset siitä, mitä tarkoittaa esimerkik​si sana "todennäköinen" vaihtelevat suuresti, joten tutkijan käsitys asiasta ei tällä tavalla aina mene perille. 

- Rinnakkaiset vaihtoehdot ovat luonteva tapa silloin, kun ennusteita tarvitaan tukemaan todellista päätöstilannetta, jossa johtajat tai poliitikot joutuvat ratkaisemaan mihin suuntaan edetään. Kunkin mahdollisen päätösvaihtoehdon seurauksista tällöin laaditaan oma ennuste. 

Vaihtoehtoisia tulevaisuudenkuvia, kehityspolkuja eli skenaarioita voidaan laatia sanal​lisinakin, mutta kaikkein helpointa niitä on tuottaa, jos on käytettävissä matemaat​tinen malli; tällöinhän ei tarvitse muuta kuin vaihdella mallin lähtöarvoja. Tästä menetelmästä on seuraavassa esimerkkeinä muutamia Rooman klubin ennustevaihtoehtoja vuoteen 2100 saakka. Edellä on niistä jo esitetty ”perusvaihtoehto” (ibid. kuva 35) jossa kaikki muuttujat noudattavat histo​riallista kehitystään vuosina 1900 - 1970. Tämän jälkeen ravinto, teollisuustuotanto ja väkiluku kasvavat eksponentiaalisesti siihen saakka, kunnes nopeasti vähenevät luonnon​varat pysäyttävät teollisuuden kasvun. Väkiluvun kasvun taas pysäyttää kohonnut kuole​vuus, joka johtuu ravinnon ja terveydenhoidon heikkenemisestä. 

Vasemmalla on toinen skenaario samasta kirjasta, sen kuva 36. Tämä vaihtoehto on muutoin sama kuin perusmalli, paitsi luonnonvarojen määrä on oletettu kaksin​kertaiseksi. Tämä sallii teollisuustuotannon nousta korkeammaksi, mistä taas seuraavat niin suuret päästöt, että luonnon vastaanottokyky ylittyy, ravinnon tuotanto alkaa laskea ja kuolevuus kohoaa. 

Kolmas skenaario, kuva 44 kirjassa Kasvun rajat, on oikealla. Tämä on jälleen muuten sama kuin perus-skenaario, mutta väestön määrä on oletettu vakioksi vuodesta 1975 lähtien. Näiden oletusten vallitessa teollisuustuotanto voi edelleen kasvaa siihen saakka, kunnes uusiutumattomien luonnonvarojen ehtyminen romahduttaa maapallon teollisen järjestelmän. 
Toteavan tutkimuksen raportoiminen

Jotta tutkijan työstä olisi hyötyä, sen tulokset on raportissa välitettävä niille, jotka tuloksia voivat käyttää. Raportti on siis kirjoitettava niin, että siitä tulee käyttökelpoinen, mikä voi eri käyttäjille tarkoittaa erilaisia asioita. 
Raportin tekeminen on helppoa silloin, jos työ on tehty tilauksesta sille osapuolelle, joka sen tuloksia tarvitsee. Tilanne on toinen, kun tutkimuksella ei ole tilaajaa eikä välitöntä käyttäjää. Tällöin tutkijan on raportissaan ja tiedottamisessaan huolehdittava siitä, että mahdollisimman monet potentiaaliset käyttäjät saavat tuloksista tiedon, kiinnostuvat niistä ja oivaltavat, että niillä on merkitystä lukijan kannalta katsottuna.

Joskus valistunutkaan yleisö ei heti ymmärrä tehdyn tutkimuksen arvoa, ja siihen pystyvät ainoastaan ne ihmiset, jotka jotensakin ennestään tuntevat tutkimuksen kohteen. Tutkija siis joutuu tarjoamaan yleisölle sellaista, mitä se ei vielä tiedä tarvitsevansa. Tutkijan pitää tällöin ehkä tiedotteissaan ja alku- ja loppulauseissaan valaista esimerkein tulosten mahdollisia käyttöalueita. 

Tulosten välittömien käyttäjien lisäksi raportteja lukevat alan muut tutkijat sekä kirjastojen ja tietopalvelulaitosten henkilöt. Näiden työtä helpottaa, jos jokaisen tutkimusraportin sisältämät asiat esitetään vakiintuneessa järjestyksessä, joka yleensä on seuraava: 

Nimiösivut 

Tiivistelmä 

Sisällysluettelo (voi olla kirjan lopussakin) 

Alkulause 

Varsinainen teksti 

Lähde- ja kirjallisuusluettelot 

Mahdolliset henkilö- tai asiahakemistot 

Liitteet.  

Tiivistelmä (engl. abstract, ruots. referat) palvelee myöhempiä tiedonhakuja. Sen perusteella myöhemmät tutkijat voivat päättää, onko heidän aihetta hankkia kyseinen raportti. Tiivistelmä selventää nimekettä ja kertoo enintään n. 250 sanalla mitä ja miten on tutkittu sekä pääpiirteet tuloksista siten, että lukija voi ymmärtää asian ilman raporttiin tutustumista. Tämä onnistuu varmimmin, kun tutkija itse kirjoittaa tiivistelmän. 

Alkulause ("Lukijalle") kertoo tutkimuksen syntyhistorian ja sitä edistäneet osapuolet. 

Varsinainen teksti kertoo, mitä tuloksia saatiin. Tekstin pitäisi myös tarjota lukijalle mahdollisuus itse arvioida tulosten luotettavuutta. Näistä syistä tekstin tulisi sisältää vähintään seuraavat asiat: 

tutkimuksen tarkoitus, ongelma tai tavoite, 

tutkitun aineiston laatu ja sen valinnan periaatteet, 

tutkimusmenetelmä, se looginen polku, jonka kautta tulokset ovat syntyneet aineistosta.
saadut tulokset ja niistä tehdyt johtopäätökset, 

arvio tulosten luotettavuudesta ja yleistettävyydestä. 

Kirjoituksen tyyli ei ehkä ole kovin tärkeä silloin, jos tutkijalla on esitettävänään lukijalle tärkeitä uusia tietoja. Joka tapauksessa tiedot menevät paremmin perille, jos virkkeet ja sanat ovat lyhyitä ja yleiskielisiä. Jos tutkimuksen aihe välttämättä vaatii käyttämään erikoiskäsitteitä, ne on tietenkin määriteltävä. 

Toteavan tutkimuksen tulokset ovat usein yksittäistapauksista tehtyjä analyyttisia yleistyksiä (malleja) eli melko kuivakasta luettavaa. Tekstiä voi tällöin elävöittää ottamalla mukaan mielenkiintoisia yksittäistapauksia tai mehukkaita sananmukaisia sitaatteja haastatelluilta henkilöiltä. Näihin kuitenkin on saatava puhujan lupa, tai sitten on suojattava tämän anonymiteetti esimerkiksi nimi vaihtamalla.

Sanaton tietous, joka on periytynyt aiemmilta sukupolvilta ammattitaidon tai yhteiskunnassa elämisen taidon muodossa, on ammattien tai tuotteiden tutkijalle usein ongelma. Niin kutsutun positivistisen tieteenfilosofian mukaan tutkijan tulee aina joko ilmaista selkeästi (engl. explicate) jokainen käsittelemänsä asia tai muutoin jättää asia kokonaan käsittelemättä. "Mistä ei voi puhua, siitä on vaiettava" on Wittgensteinin tunnettu ohje. Kuitenkin nykyään monet tutkijat katsovat, että tällainen ihanne soveltuu vain joillekin tieteenaloille, mutta toisilla sitä on pehmennettävä jottei se turhaan rajoittaisi vaikeasti eksplikoitavien asioiden tutkimista. 

Toinen perinteinen tabu tieteissä on koskenut tutkimuksen tulosten esittämistä taideteoksen muodossa. Vaikkakin deskriptiivisen tutkimuksen yleinen päämäärä, kohteen kuvaaminen, on periaatteessa sama kuin taiteissa, melkein jokainen "tieteellisenä" itseään pitävä tutkija torjuisi ajatuksen esittää tuloksiaan taideteoksen muodossa, esimerkiksi maalauksena tai novellina. 

Ensi silmäyksellä näyttäisi, että tieteissä vain tapaustutkimuksissa käytetään hieman taideteosta muistuttavaa esitystapaa. Kuitenkin historiallisesti tarkastellen käy ilmi, että useatkin tieteellisten mallien tyypit (sanallinen ja kuvaesitys, topologinen ja analoginen malli) on alunperin saatu eri taiteista, joissa niitä on jo aiemmin käytetty.

Kirjallisuusluettelo voi sisältää joko pelkästään tutkimuksessa lainatut tai hyväksikäytetyt lähteet (=lähdeluettelo), taikka tutkija voi siinä luetella myös muuta lukijalle ehkä hyödyllistä kirjallisuutta. On tapana antaa kirjoista seuraavat tiedot (joskin nykyisin oikeastaan vain kolme ensimmäistä ovat välttämättä tarpeen): 

tekijän sukunimi ja etunimi tai etukirjain 

kirjan nimi 

painos, jota tutkija on käyttänyt 

julkaisija tai kustantaja 

julkaisu- tai painopaikka (s.l. = sine loco, ellei sitä ole merkitty) 

painovuosi (s.a. = sine anno, ellei ole merkitty). 

Aikakauslehtikirjoituksista taas ovat seuraavat tiedot tarpeen: 

artikkelin kirjoittaja 

kirjoituksen nimi 

lehden nimi 

lehden volyymi alleviivattuna, tai vuosikerta suluissa 

lehden numero.
Raportin kirjoittaminen. Tutkijan voi olla viisasta aloittaa kirjoittaminen hahmottele​malla yhdelle paperille kysymyksenasettelunsa, tuloksensa ja näitä yhdistävät loogiset päättelyt. Tästä paperista hän voi sitten poimia asioiden sopivimman esittämisjärjestyksen. Toinen asia on, missä järjestyksessä asiat kirjoitetaan: usein neuvotaan kirjoittamaan ne kohdat ensin, jotka tuntuvat helpoimmilta. Monesti on helppo aloittaa asioista, jotka ovat selkeitä, moneen kertaan mietittyjä asiakokonaisuuksia, kuten kuvaukset tutkimusmenetelmistä taikka tuloksista.

Nykyisissä tekstinkäsittelyohjelmissa on lukuisia raportin kirjoittajalle hyödyllisiä työkaluja, kuten seuraavat. 

Jäsentely (engl. outline) suunnitellaan mieluimmin ennen varsinaisen kirjoittamisen alkua. Sitä pohtiessaan tutkijan olisi nähtävä tutkimuksen koko looginen rakenne yhdellä silmäyksellä. Tämä tapahtuu kätevimmin siten, että kukin raporttiin tuleva eri tason otsake kirjoitetaan omalle rivilleen, ja aluksi järjestellään vain näitä otsakkeita. Vasta oikean jäsentelyn löydyttyä kirjoittaja alkaa lisätä otsakkeiden alle tekstiä vähän kerrallaan, siinä järjestyksessä kuin sitä helpoimmin syntyy. Jos tutkija sitten tekstin kertyessä huomaakin, että asiat olisi parempi esittää toisessa järjestyksessä, se käy helposti siirtämällä kokonaiset tekstilohkot otsakkeineen ja kuvineen.
Otsakkeiden eri hierarkiatasot (pääotsake, aliotsake jne.) on parasta alusta pitäen määritellä tyylien avulla.
Kielentarkistusta varten saattaa olla käytettävissä aputoiminto tai ohjelma toisaalta kirjoitusvirheiden ja toisaalta kieliopin tarkastamista varten. Viittauksissa saman tekstin muihin kohtiin, esim. "vrt. kohtaa 100 sivulla 100" on numerot (yllä 100) parasta jättää tekstinkäsittelyohjelman hoidettavaksi.
Tutkimusraportteja ei nykyisin aina paineta kirjapainossa, vaan yhä useammin ne monistetaan tutkimuslaitoksen omalla kopiokoneella tai monistamossa. Tässä tapauksessa on mahdollista ja suositeltavaakin, että kirjoittaja itse muotoilee ja viimeistelee raportin kaikki sivut eli taittaa julkaisun. Onhan raportin kirjoittajalla, toisin kuin ammattitaittajalla, mahdollisuus lyhentää, pidentää ja muutella tekstiä ja näin selventää tekstin, kuvien ja taulukoiden liittymistä toisiinsa kullakin aukeamalla. Monilla julkaisusarjoilla on taittamista varten oma mallinsa, joka sisältää sivukoon, marginaalit, otsakkeiden, tekstin ja kuvatekstien kirjasintyypit ja koot, kappaleiden aloitustavan (anfangin) ja kuvien sijoittelun periaatteen.
Jos raportin sivukoko on A4, teksti olisi hyvä jakaa kahdeksi tai kolmeksi palstaksi, muutoin siitä tulee vaikeasti luettavaa. Oikean reunan tasaus hidastaa lukemista; tasaamaton "liehureuna" olisi tässä suhteessa parempi. Kirjasintyypeistä (engl. font) helpoimmin luettavia ovat sanomalehtien käyttämät tyypit kuten "Times", huonoimpiin taas kuuluu konekirjoitusteksti.
Tiedottaminen. Jottei tutkijan suurella vaivalla tuottama raportti joutuisi pelkästään kirjahyllyihin, tutkijan pitäisi vielä raportin valmistuttua huolehtia sen jakelusta tai tiedottamisesta niille, joille työn tuloksista voi olla hyötyä. Jos raportti tulee johonkin julkaisusarjaan, se tulee samalla sarjan normaaliin jakeluun alan kirjastoihin. Tätä kautta tieto julkaisusta ja sen tiivistelmä menee myös kaikkien tieteellisten kirjastojen tietokantoihin. Joskus voisi kuitenkin olla aihetta harkita myös tiedotteen lähettämistä tai jopa tiedotustilaisuuden järjestämistä lehdistölle. 
OHJAAVA  TUTKIMUS
Ohjaava tutkimus poikkeaa toteavasta siinä, että tavoitteena ei ole vain hankkia tietoa tutkimuskohteesta, vaan myös osoittaa millä tavalla kohdetta voidaan parantaa. Usein hankkeessa myös suunnitellaan parannuksiin tarvittavat toimenpiteet. Tulosten aiotun soveltamisen laajuudesta riippuen voidaan erottaa kaksi lajia ohjaavaa tutkimusta:

1. Ohjaava yleinen tutkimus (ylempi kuva) tuottaa teoriaa eli ohjeita, standar​deja, lasku​kaavoja ja muuta teoreettista tietoa, joita voidaan soveltaa kohdetta muistuttavien myöhem​pien kohteiden paran​tamisessa, mutta ei sisällä ohjeiden toteuttamista käytännössä. Esimerkkejä näistä teorioista on luvussa Ohjaavia teorioita s. 242
[image: image136.png]


2. Ohjaava tapaustutkimus (alempi kuva) selvittää keinoja, joilla voidaan paran​taa yhtä kohdetta, esi​mer​kiksi poista​mal​la jokin ongelma ihmisten arkielämästä tai työstä, kehittämällä toimintaa tai teollista tuotetta.

Näkökulma

Ohjaava tutkimus tähtää tutkittavan kohteen parantamiseen, jolloin se siis sisältää kohteen tyydyttävyyden arviointia. Arviointi puolestaan on mahdollista vain jonkun ihmisen näkökulmasta. Muutamista asioista, kuten turvallisuudesta ja terveydestä lähes kaikki ihmiset ovat yhtä mieltä, mutta useimmista asioista on erilaisia näkemyksiä, jolloin tulee tarpeelliseksi määritellä kenen näkökulmaa sovelletaan arvioinnissa. 

Kun arvioidaan teollista tuotetta tai ammattitoimintaa, joka vaikuttaa monen ihmisen elämään, on avuksi jos nämä ihmiset voidaan luokitella ryhmiksi. Esimerkiksi palvelutoimintaan liittyviä intressiryhmiä ovat toisaalta asiakkaat, toisaalta palveluja tuottavat henkilöt, rahoittajat, alihankkijat, ja muut toimintaa avustavat osapuolet, tuotekehitykseen puolestaan liittyvät yrityksen ulkopuolella raaka-aineiden ja puolivalmisteiden toimittajat, yrityksen sisällä taas useat sen osastot, kuten tuotanto-osasto, logistiikan ja markkinoinnin osastot, puhumattakaan yrityksen johdosta, työntekijöistä ja osakkaista.
Yllä oleva luettelo koostuu elävistä ihmisiä, jotka voisivat osallistua arviointiin, jos siihen annettaisiin mahdollisuus. Näiden lisäksi voi toimenpiteillä tai tuotteilla olla vaikutuksia myös sellaisiin ihmisiin, jotka eivät vielä ole syntyneetkään, ja myös näiden näkökulma olisi otettava huomioon arvioinnissa. Näitä ovat ihmiset, jotka tulevai​suudessa tarvitsevat raaka-aineita tai uusiutumatonta energiaa, ja ne, jotka joutuvat elämään niiden jätteiden ja saasteiden keskellä, joita nyt arvioi​tavat vaihtoehdot tuottavat vaihtelevissa määrin.
Mielipiteiden yhteensovittaminen

Valittiinpa henkilöt miten tiiviistä ryhmästä tahansa, heidän mielipiteittensä välillä on eroja. Jokainen mielipide pohjautuu kunkin henkilön omiin arvoihin ja uskomuksiin, jotka taas riippuvat hänen ympäristöstään ja aiemmista kokemuksistaan. Toteavassa tutkimuk​sessa tämä vaihtelu voi kiinnostaakin tutkijaa, ja hän ehkä haluaa selvittää sen yhteisöl​liset tai psykologiset syyt. Sen sijaan ohjaavassa tutkimuksessa mielipiteiden hajonta on haitaksi, jos se estää löytämästä yhteisesti hyväksyttävää toimintalinjaa.

Kun mielipiteiden yhteen sovittelu usein on varsin työlästä, on ohjaavassa tutkimuksessa käytännöllistä ensiksi pohtia, onko tosiaan pakko valita vain yksi ainoa strategia käytän​nön toimenpiteille, vai voisiko olla kaksi tai useampia rinnakkaisia kehittämisen linjoja, siten että eri ihmisryhmille tarjottaisiin erilaisia ratkaisuja. Esimerkiksi tuote​kehityksessä saattaa olla mahdollista luoda yhden tuotteen sijasta sarja hieman erilaisia versioita. Jos tällainen menettely näyttää mahdolliselta, mielipiteitä ei tarvitse tiivistää yhdeksi, vaan riittää niiden ryhmittely eli klusterointi kahdeksi taikka useammaksi ryhmäksi.

Jos tilanne sen sijaan on se, että on mahdollista valita toteutettavaksi vain yksi vaihto​ehto, tarvitaan jokin menetelmä, jonka avulla joukko mielipiteitä saadaan tiivistetyksi yhdeksi resultantiksi. Seuraavassa on niistä joitakin:

Tavallisin, eli enemmistön mielipide.

Keskimääräinen mielipide, eli se mitä jää jäljelle, kun satunnaisvaihtelu on poistettu. Jos mielipiteet on koottu rasti ruutuun -asteikolla, voidaan laskea niiden keskiarvo tai mediaani. Jos ne on sen sijaan ilmaistu vapaassa muodossa sanallisesti, tutkija voi koettaa karsia niistä äärimmäiset, mikä voi tosin olla vaikeaa.
Arvoanalyysi on matemaattinen menettely, jossa parhaan vaihtoehdon valitse​mis​prosessi jaetaan työvaiheiksi: yhdessä neuvotellen ensiksi määritellään ratkaisussa tavoiteltavat päämäärät eli toisin sanoen ne perusteet, joiden mukaan vaihtoehtoja arvioidaan, sitten sovitaan kullekin päämärälle annettavasta painosta, ja toisaalta sovitaan kunkin päämäärän kohdalla sovellettavasta arvostelu​asteikosta. Sitten kun kaikista näistä on päätetty, valintaprosessi rajoittuu yksinkertaisen taulukon laatimiseksi.

Kaikille hyväksyttävä tai ainakin "siedettävä" mielipide voidaan joskus saada aikaan yhdistämällä pisimmälle menevät vaatimukset, jolloin ehkä myös vähemmän vaativat ihmiset voivat hyväksyä tämän yhdistelmän. Esimerkiksi, kun kootaan uudelle tuotteelle asetettavia vaatimuksia, ne voidaan ehkä kirjoittaa vaativimpien käyttä​jien (kuten sokeiden ja kuurojen) tarpeiden mukaisesti, esimerkiksi siten, että suunniteltavan kojeen käyttäjälle tulevat signaalit on annettava rinnakkain sekä valo- että äänimerkkeinä. Kojetta voivat tällöin käyttää niin sokeat kuin kuurotkin, eikä sen käyttöarvo muillekaan siitä alene. 

Asiantuntijamielipide taikka jo olevan valitun edustajiston poliittinen päätös voi joskus korvata kysymisen suoraan tulosten käyttäjiltä, joskin tällaisen mielipiteen pätevyys missään laajemmassa populaatiossa on varsin epävarma. 

Neuvottelumenettely: kaikki intressiryhmät keskustelevat ja sopivat yhdessä mikä mielipide olisi kaikkien tai edes enemmistön hyväksyttävissä. Jos aikaa on tarpeeksi käytettävissä, yleensä osanottajat pyrkivät löytämään kompromissi​ratkaisun eri mieli​piteiden välillä, ja tarvittaessa ehkä tinkivät alkuperäisestä kannastaan. Yksimie​li​syys tosin monesti jää aika pinnalliseksi, sillä kaikki ihmiset eivät osaa tai halua esittää mielipidettään julkisessa kokouksessa. 
Mielipiteiden ennustaminen

Ohjaava tutkimus ja kehittäminen ei pelkästään tähtää parantamaan asiain tilaa nykypäivän silmillä arvioituna, vaan tavallisesti myös luomaan sellaisen asiain tilan, jonka ihmiset tulevaisuudessakin arvioivat hyväksi. Joskus tavoitteena ei edes ole toteuttaa tätä aiottua parannusta heti, vaan parannus tarvitaan vasta tiettynä hetkenä tulevaisuudessa, Jos esimerkiksi on tarkoitus kehittää menestyksekäs uusi tuote, ajanjakso, jolloin sen pitää miellyttää asiakkaita alkaa ehkä vasta vuoden kuluttua, kun uutta tuotetta markkinoidaan, ja se loppuu tuotteen menekin hiipuessa paria vuotta myöhemmin.

Tutkijalle tulee täten tarpeelliseksi jotenkin projisoida tulevaisuuteen ne arvostukset, joita hän on juuri onnistunut keräämään, eli toisin sanoen on koetettava ennustaa yleisön mielipiteitä jonakin määrättynä hetkenä tulevaisuudessa. Ennustaminen tavallisesti tehdään siten, että yhdistetään toisiinsa kaksi tai kolme seuraavista tiedoista:

tuoreimmat havainnot (tässä tapauksessa ihmisten arvostuksista)

jos mahdollista, myös vanhempia havaintoja, jolloin nähdään kehityksen suunta,

jos mahdollista, yleinen malli, joka selittää syyt ihmisten arvostusten muuttumiseen.

Luotettavimmat ennusteet saadaan silloin, kun kaikki nämä kolme tietoa ovat käytettävissä, joskin etenkin kolmantena mainittu selittävä malli on usein saatavissa vain tekemällä siitä jonkin verran empiiristä tutkimusta.

Eräs mahdollisuus selittää ihmisten arvostusten ja heidän ostamiensa tuotteiden ja palvelujen muotien muutoksia on turvautua Pierre Bourdieun sosiologiseen teoriaan, jonka hän esittää pääasiassa teoksessa Distinction (1979). Siinä hän osoittaa yhteyden ihmisen esteettisten arvostusten ja hänen sosiaalisen asemansa välillä. Bourdieu selittää, että monien ihmisten näennäisesti esteettisten valintojen tarkoituksena itse asiassa on erottua muista (make a distinction) ja tätä kautta säilyttää tai parantaa asemaansa ja saamaansa arvostusta yhteiskunnassa.

Bourdieun mukaan ihmiset, jotka nyt kuuluvat yleisesti arvostettuun yhteiskunnan luokkaan (sivistyksen mukaan mitattuna) tavallisesti pyrkivät vahvistamaan asemaansa ostamalla ja käyttämällä uusimman muodin mukaisia (avant-garde) tuotteita, ja sen jälkeen heidän tekemiään valintoja matkivat monet vähemmän arvostettujen luokkien jäsenet, jotka näin yrittävät tulla myös luetuiksi ylempään luokkaan. Tämä nähdään erityisen selvästi vaatemuodeissa.

Muotien ennustamiseen liittyy se erikoinen ilmiö, että ennusteet pyrkivät toteuttamaan itseään, toisin sanoen sen jälkeen kun ennuste on tullut monien ihmisten tietoon, nämä alkavat toimia ennusteen mukaisesti. Täten monet ihmiset mielellään pukeutuvat viimeisen muodin mukaan, sellaisena kuin tämä muoti ennustetaan muotilehdissä. Ihmiset siis ostavat sitä, mitä lehdissä suositellaan, ja muoti tällöin toteutuu ihmisten enemmistössä. Tätä ilmiötä käytetään hyväksi muun muassa vaatetus- ja autoteollisuudessa, joissa nykyisin tavallisen käytännön mukaan suurimpien yhtiöiden muotoilujohtajat vuosittain kokoontuvat päättämään seuraavalla tuotantokaudella käytettävistä väreistä, kuvioista ja muista muotoilun näkyvistä trendeistä. Nämä "ennustetut" trendit sitten julkaistaan alan lehdistössä.

Itse asiassa minkään yhtiön, jolla on jonkin verran resursseja, ei tarvitse tyytyä passiivisesti ennustamaan ihmisten makumieltymysten vaihteluita, vaan se voi myös vaikuttaa asiakkaisiinsa mainoskampanjan avulla, katso siv. 297.

Ohjaava tietojen kerääminen
Saattaisi ajatella, että haluttaessa muuttaa jotakin, pitäisi ensin selvittää miten asiat ovat, ja vasta sen jälkeen olisi mahdollista suunnitella niihin muutoksia. Tällaista järjestystä onkin todella käytetty lukuisissa tutkimuksen ja kehittämisen hankkeissa, joskin prosessi on melko työläs. Tutkimuksen logiikka tällöin etenee seuraavaan tapaan:

1. alussa on toteavan rekisteröimisen eli objektiivisten faktojen keräämisen vaihe,

2. sitten tutkija arvioi näitä faktoja ohjaavan hankkeen omien päämäärien valossa tai hankkii eri intressiryhmiltä mielipiteitä niistä,

3. tutkija laatii toimenpide-ehdotuksen asioiden parantamiseksi,

4. toimenpide-ehdotusta arvioidaan samoin kuin kohdassa 2,

5. arviointien pohjalta tutkija korjailee ehdotustaan,

6. viimeisiä kahta vaihetta toistetaan, kunnes kaikille hyväksyttävä ratkaisu on löytynyt.

Toinen, yksinkertaisempi etenemistapa on mahdollinen siinä tapauksessa - joka onkin varsin tavallinen - että ne henkilöt, jotka ovat mukana selvittämässä asiain nykytilaa voivat samalla myös arvioida tätä nykytilaa ja pohtia asiaintilan parantamisen mahdollisuuksia. Tällaisessa ohjaavassa rekisteröimisessä siis tallennetaan rinnakkain sekä kohdetta koskevat faktatiedot että sen arvioinnit, ja yllä mainitun prosessin neljä ensimmäistä vaihetta sulautuvat toisiinsa. Koko työnkulussa tarvitaan silloin vain kolme työvaihetta:

1. Tutkija ja mahdollisimman monet intressiosapuolet yhdessä rekisteröivät kehitettävien asioiden nykytilan, arvioivat sen alustavasti ja laativat alustavan parannusehdotuksen, kaikki nämä yhteistoiminnassa.
2. Tutkija kerää poissa olevien intressiosapuolten mielipiteet asiasta.

3. Tutkija, mahdollisesti yhdessä joidenkin intressiosapuolten kanssa, muokkaa ehdotusta kunnes se on kaikkien hyväksyttävissä.

Tällainen yksinkertaistettu prosessi on tietenkin mahdollinen vain silloin kun arvioijat tuntevat hyvin asioiden nykytilan ja voivat perustellusti arvioida sitä. Näin yleensä tapahtuu, kun heidät on valittu hankkeessa määritellyistä intressiryhmistä. Kaikista näistä ryhmistä ei ehkä saada edustajia osallistumaan rekisteröinti- ja arviointityöhön, jolloin tutkijan tehtäväksi jää koota puuttuvat tiedot ja mielipiteet myöhemmin. Tämän jälkityön vähentämiseksi ohjaavan rekisteröimisen työryhmään on koetettava saada henkilöitä ainakin tärkeimmistä intressiryhmistä.

Ohjaavan rekisteröimisen etuja ovat, työn säästön ohella:
Jos tutkittava ongelma on peräisin käytännön elämästä, sitä tutkijalle selostavat ihmiset usein haluavat puhua muutoksen tarpeesta, ei niinkään asioiden nykytilasta. Jos tutkija voi mukautua tällaiseen keskustelun lähtökohtaan, se saa heti ryhmätyön hyvään vauhtiin hankkeessa.

Työtä säästyy, kun tallennetaan vain sellaiset asiat, jotka liittyvät hankkeen ohjaavaan tavoitteeseen. Mitkä asiat näitä ovat, se monesti selviää vasta sitten, kun tutkija on jonkin verran keskustellut muutoksen tarpeen tuntevien ihmisten kanssa, minkä jälkeen asioiden rajausta ehkä voidaan tiukentaa.

Tutkimusprosessi nopeutuu, kun aineiston hankinta ja sen analyysi limittyvät toisiinsa. Monesti haluttu ohjaava ehdotus alkaa hahmottua jo kun aineistoa on koossa vasta osa aiotusta määrästä, jolloin ehkä aineistoa ei enempää tarvitakaan.

Joskaan ohjaava aineiston kerääminen ei aina ole mahdollista (esimerkiksi siksi, että paikalle ei ole saatavissa päteviä arvioijia) se on käyttökelpoinen toimintatapa ainakin seuraavissa tapauksissa:

Jos hankkeessa on tarkoitus kehittää vain yhtä tai muutamaa kohdetta, asianosaisten lukumäärä on usein pieni ja heidät on helppoa koota osallistumaan tietojen keräämiseen ja arvioimiseen.

Jos ohjaava päämäärä on kaikkien yleisesti hyväksymä, esimerkiksi tuoteturvallisuus taikka jonkin monia ihmisiä kiusaavan haitan poistaminen. Kun tavoitteesta tällöin vallitsee laaja yksimielisyys, ongelmaa selvittävien tietojen arvioimisen voi tehdä tutkija itse taikka joku tämän alan tunnettu asiantuntija.

Rekisteröimisen valmistelu

Empiirinen tietojen kokoaminen on useimmiten tutkimushankkeen työläin ja kallein vaihe, joten se on syytä suunnitella huolella. Tällöin on muistettava, että empiirinen vaihe liittyy monessa kohdin projektin muihin operaatioihin. Jos sitä edeltävissä vaiheissa on oltu huolimattomia, se kostautuu empiirisessä työssä, ja jos taas empiirinen tietojen keruu on sattumanvaraista niin aineiston myöhemmässä käsittelyssä ajaudutaan vaikeuksiin. 
Alla on muistilista niistä asioista, jotka pitäisi ratkaista ennen empiirisen aineiston keräämistä. Jos kuitenkin tuntuu mahdottomalta saada niitä lopulliseen kuntoon ennen empiiristä vaihetta, voidaan ehkä ensin tehdä pieni empiirinen esitutkimus, sitten ratkaista alla luetellut asiat, ja vasta tämän jälkeen kootaan lopullinen empiirinen aineisto. 

Tutkimuksen rajaaminen: mikä on se tapausten tai yksilöiden joukko, jota halutaan parantaa heti tai tulevaisuudessa? Tavallisia vaihtoehtoja ovat: 

A. Parannusten tarve koskee vain juuri sitä tapausta, joka on tutkimuksen kohteena. Näin on asia usein, kun on tarkoitus kehittää jo ennestään käynnissä olevaa toimintaa tai palvelua.

B. On ennestään olemassa selvästi rajautuva kohteiden joukko (esimerkiksi tietyn tyyppiset teolliset tuotteet) joiden pohjalta on luotava uusi, parannettu kohde (uusi tuote).

C. On suuri ja ehkä epämääräisesti rajautuva joukko tapauksia, joiden ohjaamiseksi on tarpeen luoda yleinen ohje tai suositus, esimerkiksi standardi toiminnan turvallisuuden parantamiseksi. Olevien tapausten suuren määrän takia on ehkä tarpeen valita siitä otos tai näyte, josta tiedot ja arvioinnit kootaan.

Määritellään näkökulma tutkimukselle ja sen ehdotusten laatimiselle. Se voi olla jokin yleisesti hyväksytty periaate, kuten turvallisuus tai ympäristömyönteisyys, taikka se voi olla joukko ihmisiä, joiden etujen mukaisesti ehdotukset tehdään. 
Määritelmät niille käsitteille, joita tullaan rekisteröimään, tai ainakin niin monille niistä kuin mahdollista. Uutta kartoittavassa tutkimuksessa näet ymmärryksen karttuessa tutkija usein haluaa parantaa myös käsitteiden määritelmiä.

Ohjaavan rekisteröimisen metodin valinnassa ensimmäinen kysymys on, tarvitaanko tutkittavien kohteiden välitöntä empiiristä tarkastelua, vai voidaanko tulla toimeen yksinkertaisesti keräämällä niin tiedot kuin arvioinnitikin mukana olevilta asiaa tuntevilta ihmisiltä?

Olevia ohjaavien tietojen lähteitä

Julkaistut lähteet. Jos ohjaava hanke on lähtöisin jostakin ongelmasta käytännön ammattitoiminnassa, on hyvin mahdollista, että samantapainen ongelma on koettu muuallakin, ja sen korjaamiseen tähtäävä hanke on ehkä jopa menestyksekkäästi toteutettu. Jos tällainen hanke on dokumentoitu kirjana tai kirjoituksena, tämä löytyy kirjallisuusselvityksen keinoin. Ongelmana tosin ei tässä ole vain kirjoituksen löytäminen, vaan lisäksi on pohdittava, ovatko tiedot sovellettavissa nyt vireillä olevaan hankkeeseen. Kirjallisuustutkimusta käsittelevässä luvussa selostetaan tällaisia pohdintoja, joissa tutkija tavallisesti joutuu asettamaan itselleen seuraavia kysymyksiä:
	Avainkysymys:
	Metodi:

	Ovatko tiedot totuudenmukaisia?
	Lähdekritiikki, sivu 15

	Ovatko tiedot päteviä tutkijan omassa kontekstissa: Onko kohde olemukseltaan samantapainen? Ovatko tiedot tilastollisesti merkitseviä ja riittävän tuoreita?
	Tietojen pätevyysalueen arvioiminen, sivu 16

	Onko tiedoista hyötyä kehittämisessä?
	Tietojen hyödyllisyyden arvioiminen, sivu 17


Palautetietopankit

Jokainen pitkään toimiva organisaatio tekee joskus virheitä. Virheet toistuvat, ellei niistä tule palautetta (engl. feedback). Palaute on siis työn jatkumiselle suureksi hyödyksi, ja sitä kannattaa edistää ja käyttää hyväksi. Pitkällä tähtäyksellä se yritys menestyy, joka osaa kilpailijoita paremmin tunnistaa ja tyydyttää kuluttajien tarpeet ja toiveet.

Palautteen hankkimisessa on kaksi lähestymistapaa: 

Passiivinen tapa, jossa otetaan vastaan kaikki, mitä asiakkaat tai muut yhtiön asioista kiinnostuneet haluavat sanoa. Tämä on halvin menetelmä, mutta se ei salli yhtiön määritellä niitä asioita, joista palautetta halutaan, eikä sitä perusjoukkoa, jonka mielipiteitä kootaan. Lisäksi on mahdotonta arvioida, miten edustava (eli harhaton) näyte vastaajat ovat koko asiakaskunnasta. 

Aktiivinen menetelmä, jossa yhtiö määrittelee ne kysymykset, joista mielipiteitä kootaan, ja tavallisesti myös valitsee vastaajat. Tämä menetelmä on työläämpi, mutta antaa luotettavammat tulokset.

Passiiviset palautejärjestelyt 

Palautteen idea ja tarpeellisuus on helppo tajuta, mutta asian toteuttamista hankaloittaa se, että nykyaikaisessa teollisuudessa tuottajalla harvoin enää on suora asiakassuhde tuotteiden kuluttajaan. Välissä on nyt tukku- ja vähittäis​kauppias. Kuluttajan ääni täten kuuluu kasvaviin ja keskittyviin tuotantolaitoksiin yhä heikommin, ellei sitä varten erityisesti järjestetä kanavia. 

Yksinkertaisin ja painokkain palaute yritykselle, joka tekee jatkuvasti suunnilleen samaa tuotetta, on kuukausittainen myynnin määrä. Laskeva myynti kertoo, että tuotteelle pitäisi tehdä jotakin, mutta mitä, se on selvitettävä toisin keinoin.

Toinen alkeellinen metodiikka asiakaspalautteen saamiseksi on valitusten hallintajärjestelmä (engl. complaint management). Valituksia voidaan yrittää koota seuraavista lähteistä: 

asiakas on tyytymätön, mutta ei esitä valituksia, 

asiakas valittaa sanallisesti lähipiirilleen, 

asiakas valittaa yritykselle tai sen tuotteiden myyjälle, 

asiakas valittaa viranomaiselle, esim. kuluttajavalituslautakunnalle, tai nostaa kanteen oikeusistuimessa. 

Näistä ryhmistä käyvät luontevimmin tutkittavaksi yritykselle itselleen tehdyt valitukset, minkä lisäksi voidaan helposti koota tuotteiden vähittäiskauppiaille tehdyt valitukset. Muista ryhmistä saatavissa oleva palautteen määrä on joko vähäinen tai hankalasti kerättävissä. On kuitenkin sanottava, että valitukset ovat kovin puutteellinen lähde palautteen saamiseen, sillä niissä käsitellään enimmäkseen vain vikoja ja kuluja. Niistä puuttuu lähes kokonaan myönteinen palaute, ideat nykyisten tuotteiden laadun parantamiseksi ja parempien tuotteiden kehittämiseksi. 

Yrityksen pitäisikin järjestää valitusten käsittelyn ohella myös sellainen kanava, jonka kautta asiakkaat voisivat lähettää mitä tahansa kommentteja yrityksen tuotteista tai toiminnasta. Onhan asiakkailla tietenkin aina mahdollisuus lähettää kirje, mutta käytännössä näin ani harvoin tapahtuu. Nykyaikaisempi menetelmä on käyttää hyväksi yrityksen www-kotisivua, lisäämällä siihen palautelomake (product feedback form), joka sisältää sekä rasti ruutuun -kysymyksiä että myös tilaa vapaamuotoisille mielipiteille. Internetin kautta palaute saadaan kätevästi lajiteltuna yrityksen tuotteiden mukaan ja helposti analysoitavassa muodossa. 

Viime aikoina on internetiin ilmaantunut kasvava määrä yleisen tuotepalautteen www-sivustoja, joihin kuka tahansa voi perustaa keskustelupalstan käsittelemään mitä tahansa uutta tuotetta. Nämä sivustot siis ovat riippumattomia eli tuotteiden valmistajat eivät ylläpidä niitä. Valmistajien sen sijaan voisi olla aihetta, mikäli palstat yhä kasvavat, silloin tällöin tutkia niiden sisältöä.

Yleisön oma-aloitteista palautetta analysoitaessa on huomattava, että palautetta antaneet henkilöt eivät suinkaan ole verrattavissa satunnaiseen otokseen kaikista asiakkaista (lähinnä he ovat vapaaehtoisten näyte, sivu 42) joten heidän mielipiteensä saattavat poiketa koko asiakaskunnan mielipiteestä. Palautteessa varsin tavallinen harhan laji on ns. "puuttuva keskusta": ne asiakkaat, joilla ei ole tuotteesta selkeää mielipidettä eivät myöskään lähetä palautetta, eli saapuneessa palautteessa ovat kahdenlaiset mielipiteet [image: image138.png]01000 20003000

yliedustettuina: jyrkän kielteiset ja selkeästi myönteiset. 

Jos halutaan verrata toisiinsa eri tuotteista tehtyjen valitusten määriä, on huomattava että niitä tavallisesti tulee eniten uuden tuotteen sisäänajovaiheessa, jolloin siinä vielä on "lastentauteja". Toinen nousu valituksissa on odotettavissa sitten, kun tuotteet alkavat rikkoutua niiden käyttöiän lähestyessä loppuaan. Valitusten määrä siis usein seuraa "kylpyammekäyrää" (oikealla, Abbott 1989 s. 127). 

Palaute työntekijöiltä. Usein unohdettu kanava palautteen saamiseksi palvelun tai tuotteen valmistuksen ongelmista ja mahdollisuuksista vähentää niitä esimerkiksi työnkulkuja tai tuotesuunnitelmia tarkistamalla, on aloitetoiminta. Tämä järjestelmä on jo vuosikymmenet ollut toiminnassa monissa teollisuuslaitoksissa, mutta monesti on ajateltu, että sen kautta kootaan työntekijöiden ideoita pelkästään työtapojen kehittämiseksi. Työnantajan olisi kuitenkin helppoa saattaa työntekijöiden tietoon, että myös tuotteita koskevat ideat ovat tervetulleita, ja hoitaa saatujen ideain välittäminen tuotesuunnittelusta vastaavalle osastolle.

Olemassa olevissa järjestelmissä aloitteet tehdään joko suullisesti taikka niitä varten on painettu erityinen lomake, jolle työntekijä voi nimettömästi kirjoittaa aloitteensa. Lomakkeet ovat numeroituja, ja niihin kuuluu samalla numerolla varustettu lipuke, jonka aloitteen tekijä pitää tekijänoikeutensa tositteena. Aloitteet jätetään pelkästään tätä varten varattuun postilaatikkoon, josta pysyvästi toimiva aloitetoimikunta ne määräajoin kerää, tutkii ja lähettää mielestään lupaavat harkittavaksi ja kokeiltavaksi tuotannossa. Toteutetuista aloitteista maksetaan tekijälle kertakorvaus, usein määräprosentti ensimmäisen vuoden hyödyistä.

Julkinen kritiikki, milloin sitä on saatavissa, voisi olla yrityksille huomionarvoinen tietolähde, ja pääasiassa sen kautta myös tulevat valituiksi ne ansiokkaiksi katsottavat tuotteet, jotka sitten palvelevat ohjaavina esikuvina myöhempien tuotteiden suunnittelulle. Taiteellisessa muotoilussa esikuvat toimivat usein samassa tehtävässä kuin käsitteelliset mallit toimivat insinööritieteen teoriassa.

Pelkkä maineikas aiempi teos ei kuitenkaan sellaisenaan riitä ohjaamaan tulevien tuotteiden suunnittelua, vaan sen pitää olla nykyhetken parhaalla asiantuntemuksella valittu. ja sitä pitää myös kritikoida nykyisen tai lähitulevan yleisön näkökulmasta.   Kriitikon pätevyys on siis tässä ratkaisevan tärkeä. Laajakatseinen kriitikko kykenee työssään eläytymään samalla kertaa useampienkin intressiosapuolten näkökulmiin, mutta ei hänkään voi kokonaan irtautua yhteisönsä arvoista ja päämääristä. Julkista kritiikkiä kirjoitetaan tavallisesti joko kuluttajan, muotoilijakollegan taikka näyttelyvieraan näkökulmasta. 

Kuluttajan näkökulmaa edustavat kuluttajayhdistykset aikakauslehtineen, Suomessa myös kuluttajavirasto, Työtehoseura ja Kuluttajatutkimuskeskus. Lisäksi on kasvava joukko aikakauslehtiä, jotka ovat erikoistuneet alansa tuotteiden testaamiseen. Näitä ovat Suomessa esimerkiksi Tekniikan Maailma, HiFi, Tuulilasi ja Vene. Tarkoituksena on auttaa kuluttajaa valitsemaan hänelle sopivin tuote, ottaen huomioon kaikki tuotteen omistajalle ja pitkäaikaiselle käyttäjälle tärkeät asiat. Niitä testattaessa käytetään sekä eksakteja laboratoriotestejä että tuotteen pitkäaikaista ja rasittavaa käyttöä, jossa paljastuvat tuotteen heikot kohdat. 

Muotoilijakollegan näkökulma. Pätevän kollegan arviointi ehdotetusta tai toteutetusta tuotteesta olisi monesti kullan arvoinen, sillä kokenut muotoilija tuntee kyseisille tuotteille yleensä asetetut vaatimukset ja osaa varsin hyvin arvioinneissaan soveltaa myös tuotteen käyttäjän näkökulmaa.

Ammattimuotoilijan antaman kritiikin sisältö kuitenkin riippuu paljon siitä, mihin ja kenelle se on tarkoitettu. Maassa, jossa muotoilijoiden ammattikunta on vasta muodostunut, sen jäsenille on tärkeää osoittaa työnsä hyödyllisyys tehtailijoille ja tuotteiden käyttäjille ja tämän ansiosta saada työtilauksia. Sen sijaan, jos ammatti on jo vakiintunut, keskustelu monestikin kääntyy ammattikunnan sisäisiin kysymyksiin, ja sen mielekkyys tuotteiden käyttäjien ja muun ulkomaailman kannalta vähenee. Näin sattuu etenkin vallitsevan muotoilutyylin (eli "paradigman") vaihtumisen aikoina, kun muotoilijoiden nuori sukupolvi taistelee arvovallasta ammattikunnassa. Tällaista varsin tavallista tilannetta kuvailee Bourdieu (1994, 62) kärkevästi:

[Taiteen tai tieteen] kentän historia syntyy taisteluissa kannattajien ja vastustajien, (kirjailijan, filosofin, tiedemiehen jne.) arvonimen haltijoiden ja heidän kuten nyrkkeilyssä sanotaan haastajiensa välillä. Näissä taisteluissa kirjailijat, koulukunnat ja teokset vanhenevat. Ne, jotka ovat jo tehneet merkkitekoja (synnyttäneet kentällä uuden aseman), taistelevat säilyäkseen (tullakseen "klassikoiksi"). Heidän haastajansa voivat vuorostaan tehdä merkkitekoja vain työntämällä menneisyyteen nämä asemansa vakiinnuttaneet, joiden etujen mukaista taas on pysäyttää historia ja ikuistaa nykytila. ... [Arvovaltaa tavoitteleva] uusi avantgarde pyrkii kyseenalaistamaan uudelleen itse lajityypin perusteet, vetoamaan juurille paluuseen ja alkuperäiseen puhtauteen.

Suunnittelutyöhön ja -ammattiin liittyvät ansiot tai heikkoudet ymmärretään eri maissa hieman eri tavoin, mutta usein mainittuja ansioita ovat työn ristiriitaisten vaatimusten tasapainoinen yhdistäminen; tuloksen selkeys, täsmällisyys ja voima; muodon uutuus tai omaperäisyys sekä toisaalta perinteen oivaltava huomioon ottaminen, mikä perinne voi olla joko klassinen tai talonpoikainen.

Suomessa ammattimuotoilijoiden kirjoittamaa kritiikkiä on syntynyt etenkin Muotoiluraadin puitteissa, esimerkiksi Suomi muotoilee -näyttelyjen kunniamaininnoissa: "Uutta tyylikästä suunnittelua", "Vähin keinoin luotu", "Persoonallinen", "Raikkaasti toteutettu", "Syvällistä materiaalin tuntemusta", "Pitkäjännitteinen ongelmaan syventyminen", "Symbolisoi muotoiluun sisältyviä arvoja" (Takala-Schreibin, 2000, 315-6, mukaan). Perusteellinen analyysi raadin antamista arvioinneista löytyy Mirja Kälviäisen tutkimuksesta (1996).

Yleensä muotoilijat eivät mielellään pane paperille mielipiteitään kollegojensa töistä. Yksi syy on kaiketi se, että muotoilua on tosiaankin vaikea analysoida kirjallisesti, sillä suuri osa sen ammattitaidosta on olemassa pelkästään hiljaisen tiedon muodossa eikä sitä voida täysin esittää eksaktina teoriana. Niinpä monia sen keskeisiä käsitteitä enimmäkseen käytellään ilman selkeää määrittelyä, ja itse asiassa pääosa ammattimuotoilijain välisestä kritiikistä ei ilmenekään kirjoituksina vaan teosten sijoittumisena tai karsiutumisena valittaessa niitä tärkeisiin kansallisiin yhteisnäyttelyihin tai julkaisuihin.

Näyttelyvieraan näkökulma. Ensivaikutelmiin perustuva kritiikki on varsin tavallinen taidearvostelujen menetelmä. Siinä arvostelija pelkästään kuvailee tuntemuksiaan ja pohdintojaan sinä lyhyenä aikana, kun hän kutakin teosta tarkastelee. Tämä "impressio​nistinen" metodi on lehtien kulttuuriosastoissa usein käytössä myös muotoiltujen tuotteiden näyttelyjä selostettaessa. Siinä arviointi siis koostuu vain yhden henkilön mielipiteistä, joka tosin yleensä on alan asiantuntija, ja se myös sisältää vain joitakin harvoja näkökohtia teoksen tiimoilta. Monestikin jokin teos voi saada hyvän arvostelun pelkästään siksi, että se poikkeaa tavanomaisesta. Impressionistinen kritiikki on täten vain satunnaisesti hyödyksi tuotteiden kehittämisessä. 

Aktiiviset palautejärjestelyt
Passiivinen valitusten ja muiden satunnaisten mielipiteiden kuuntelu voi antaa yritykselle joitakin vihjeitä, mutta niiden sekalainen sisältö harvoin antaa vastausta yritystä eniten kiinnostaviin kysymyksiin, esimerkiksi siihen, miksi myynti on hiipunut tai miten asiakkaat suhtautuisivat uusimman tekniikan tarjoamiin parannuksiin tuotteissa tai palveluissa. Niinpä monet yritykset, jotka ovat pitkään myyneet samaa tuotetta tai palvelua, ovatkin ottaneet käyttöön aktiivisia palautteen keräämisen järjestelyjä, jolloin oikeat kysymykset voidaan esittää juuri oikeille ihmisille.

Aktiivinen palautteen kerääminen ei juuri poikkea tavanomaisesta kyselytutkimuksesta. Sen perusjoukkona pitäisi olla tuotteen käyttäjät, mutta tässä on se vaikeus, ettei näiden nimiä ja yhteystietoja useinkaan tunneta. Monet yritykset ovatkin alkaneet koota näitä siten, että tuotteen myyntipakkauksessa on mukana maksettu kirjekuori, jossa asiakas voi ilmoittaa nimensä ja osoitteensa. Internetissä myytävien tuotteiden osalta palaute tietenkin kootaan HTML-lomakkeen avulla. 

Ellei asiakasrekisteriä ole eikä myöskään aikaa sen kokoamiseen, voidaan ehkä saada rekisteröidyksi tuotteen käyttäjiä niiden joukosta, jotka käyvät tuotteen huollossa, polttoaine- tai varaosamyymälässä. Tällä tavalla saadaan aikaan niin sanottu ”helposti hankittava näyte” (sivu 42) joka tosin todennäköisesti enemmän tai vähemmän poikkeaa kaikkien asiakkaiden perusjoukosta. 

Joka tapauksessa, sitten kun tuotteen käyttäjään on saatu yhteys, hänelle tavallisesti annetaan kyselylomake maksettuine vastauskuorineen. Uudempia menetelmiä ovat yllä jo mainittu internet-lomake, taikka on järjestetty asiakkaille mahdollisuus soittaa ilmaiseksi tai paikallis​puhelun hinnalla puhelinnumeroon, jossa automaatti ottaa vastaan palautteen. Palaute annetaan joko automaatin ohjeiden mukaan painamalla puhelimen näppäimiä, tai sanelemalla suullinen viesti. 

Palautetta analysoitaessa on huomattava, että niin asiakkaiden tyytyväisyys kuin tyyty​mät​tömyyskin ovat koosteita useista komponenteista, kuten tuotteen hinta, käyttö​kelpoisuus erilaisissa tilanteissa, symboliikka ja status, kestävyys ja huolto. Näistä muutamat saattavat olla asiakkaan kannalta huonosti samalla kun toiset ovat hyvinkin kunnossa. Asiakkaalle siis pitää antaa mahdollisuus eritellä vastaustaan. 

Palautteen keräämisen menetelminä niin lomake kuin lomakehaastattelukin ovat sikäli huonoja, että kun pelkästään yritys kysyy ja asiakas vastaa, yritys ei tästä saa yhtään uutta ideaa. Asiakkaalle pitäisi mieluummin antaa vapaus esittää sellaisia asioita, joita kukaan yrityksessä ei ole tullut ajatelleeksi. Tässä suhteessa parempi menetelmä on teemahaastattelun (sivu 93) tapainen puhelinkontakti, joka sallii kuluttajan tuoda esiin piilevät tietonsa ja toiveensa, ja uusia ideoita voidaan yhdessä keskustellen kehitellä pitemmälle. Vielä tehokkaampi metodi uusien ideain tuottamiseen olisi asiakkaan osallistuminen tuotteen seuraavan mallin ideointi- tai testiryhmään. 

Huomattakoon vielä, että riittävän vastausprosentin turvaamiseksi asiakkaita on aihetta palkita heidän vaivoistaan esimerkiksi jakamalla heille hyödyllisiä tietoja tuotteen käytöstä ja hoitamisesta, taikka tuotteen lisätarvikkeita. 

Empiirinen ohjaava rekisteröiminen

Ohjaavan rekisteröimisen metodin valinnassa ensimmäinen kysymys on, tarvitaanko tutkittavien kohteiden välitöntä empiiristä tarkastelua, vai voidaanko tulla toimeen yksinkertaisesti keräämällä niin tiedot kuin arvioinnitkin mukana olevilta asiaa tuntevilta ihmisiltä?

Kysymykseen vastaamiseksi on pohdittava, miten läheisesti osallistuvat ihmiset tuntevat puheena olevat asiat. Pystyvätkö he pelkästään muistinsa varassa niitä luotettavasti kuvailemaan ja perustellusti arvioimaan? Osaavatko he kuvitella mielessään niihin parannuksia? Jos vastaus on selkeästi myönteinen, tutkimuksen työtavaksi soveltuu faktojen ja arviointien yhdistetty kyseleminen, jota selostetaan alla.

Jos sen sijaan arvioijien käsitykset kohteesta ja sen parantamisesta vaikuttavat epävarmoilta, tulee tarpeelliseksi ottaa tutkimustilanteeseen mukaan todellinen tutkimuksen kohde, olipa se esine tai toiminto, tai ainakin sen simulaatio tai malli. Tällaisia menetelmiä käsitellään jäljempänä kohdassa Empiirinen ohjaava rekisteröiminen.

Välimuotona (jota ei jäljempänä erikseen käsitellä) voisi ajatella menetelmää, jossa arvioijien kanssa pidetään kaksi (tai useampiakin) kokouksia, ja niiden välillä nämä kokeilevat käytännössä niitä uudistuksia, joita suunniteltiin ensimmäisessä kokouksessa.

Faktojen ja arviointien yhdistetty kyseleminen

Kun määritellään ohjaavan rekisteröimisen osallistujia eli henkilöitä, joilta pyydetään toisaalta asiatietoja kohteesta, toisaalta sen arviointia, valinta on usein itsestään selvä. Jos tehtävänä esimerkiksi on kehittää palveluja tuottavan työyksikön toimintaa, tiedonantajiksi ja arvioijiksi tavallisesti valitaan juuri tämä ryhmä, ja teollisen tuotteen kehittämisessä arviot pyritään saamaan asiakkaiden tavoiteryhmästä, jos se on selvillä ja siihen voidaan saada yhteys. Yleensä nämä henkilöt koetetaan saada kohteeseen liittyvistä tärkeimmistä intressiryhmistä, jolloin vähenee tarve tehdä muutoksia ehdotuksiin niiden viimeistelyvaiheessa.

Arviointien keräämiseen soveltuvat tavanomaiset kyselevät tutkimustavat aivan sellaisi​naan. Jos arvioijien määrä on pienehkö (eli hanke on "intensiivinen", kuten tutkijat sanovat) menetelmäksi tavallisesti valitaan teemahaastattelu, sillä se antaa tutkijalle mahdollisuuden tehdä selventäviä lisäkysymyksiä, joiden kautta vastaajan mielipiteiden syyt ja perustelut saadaan esiin. Jos sitä paitsi vastaajalla sattuu olemaan jonkinlainen idea tutkimuskohteen ihannetilasta (jota ei siis vielä ole saavutettu) tämä on melkeinpä ainoa tapaa saada se pannuksi paperille. Kysely yleensä antaa pinnallisempaa ja vähemmän luotettavaa tietoutta kuin haastattelu, mutta paljon vastaajia käsittävässä "ekstensiivisessä" tutkimuksessa se voi olla käytännöllisempi, etenkin jos vastaajat vielä asuvat hajallaan.
Kysely. Kun kootaan arviointeja ja mielipiteitä, kustakin asiasta tavallisesti tulee laadittavaksi kaksi kysymystä. Ensimmäinen, "objektiivinen" kysymys koskee tutkittavan asian nykytilaa, ja toisessa kysytään vastaajan subjektiivista mielipidettä tämän asian nykytilasta.
Jos esimerkiksi halutaan koota yhtiön asiakkaiden kokemuksia ja arviointeja yhtiön tuotteista, ensimmäisen kysymyksen tarkoitus voi olla täsmentää sen tuotteen tyyppi, jota asiakas on käyttänyt, ja toinen kysymys pyytää asiakasta arvioimaan sitä. Esimerkki alla.

1. Oletko viime aikoina käyttänyt matkapuhelinta? Mikä sen merkki ja malli oli?_______________ 

2. Miten arvioisit sen akun toiminta-aikaa? 
□ Oikein hyvä 
□ Hyvä 
□ Kohtalainen 
□ Heikko

Toisessa esimerkissä selvitetään työpaikan ilmastoinnin parantamisen tarvetta:

1. Jos tiedät työhuoneesi korkeimman lämpötilan (varjossa mitattuna) helteisinä päivinä, merkitse se tähän: ______________

2. Vaivaako työhuoneesi kuumuus sinua toisinaan? Rastita ruutu, joka vastaa mielipidettäsi parhaiten. 
□ Vaivaa usein 
□ Vaivaa toisinaan 
□ Ei se vaivaa

Tyypillisiä arviointien ohjaavia rekisteröintejä ovat markkinatutkimukset teollisen tuotteen kehittämistä varten, sekä aktiiviset palautejärjestelyt esimerkiksi auton ostaneille henkilöille.
Haastattelut ovat usein paras menetelmä ihmisten arvostusten selvittämiseen. Tutkijan on harkittava, haluaako hän esiin vastaajan yksilöllisen, henkilökohtaisen suhteen tutkimuskohteeseen vaiko yhteisössä vallitsevan tavanomaisen näkemyksen. Ensin mainitussa tapauksessa on parasta haastatella kukin henkilö erikseen. 

Ryhmähaastattelu sen sijaan voi soveltua paremmin silloin, kun halutaan selvittää elämisen, työnteon ja virkistäytymisen tapoja sekä niihin liittyviä asenteita, tapoja, arvoja ja merkityksiä. Kaikki nämä ovat syntyneet yksilön eläessä omassa sosiaaliryhmässään, niitä ei ole olemassa yhteisön ulkopuolella, eikä niitä siis kunnolla voida tutkia laboratoriossa tai muulla sellaisella metodilla, joka erottaa ihmisen hänen yhteisöstään. Ryhmähaastattelun haittapuolena on joskus nähty se, että suuressa ryhmässä tavallisesti muutamat ovat koko ajan äänessä ja toiset hiljaa. Toiset tutkijat taas katsovat, että jos ihmiset kerran näin toimivat ryhmässä, niin se saa näkyä myös tutkimuksessa. 
Jos kaikkien osanottajien halutaan esittävän mielipiteensä, voidaan kokouksen alussa ehdottaa käytettäväksi Ruotsissa joskus sovellettuja "demokraattisen dialogin" sääntöjä (sivulla 217). Niissä sanotaan muun muassa, että kaikkien pitää olla aktiivisia, esittää omat ideansa ja myös auttaa toisia esittämään omansa.
Olevan työryhmän kehittämiskeskustelut. Joskus sattuu, että liike-elämässä tai muussa organisaatiossa jo toimiva työryhmä toivoo tutkijalta apua työn järjestelyn ongelmiin. Tällainen työryhmä on itsessään paras mahdollinen tietolähde niin asiatietojen kuin mielipiteiden osalta, sillä nämä ihmiset tuntevat mainiosti työnsä ja usein suurin ongelma on liian lukuisat mielipiteet sen kehittämisestä. Tällaisen ryhmän työn kehittämiseen usein paras menetelmä on toimintatutkimus.

Toimintatutkimus (engl. action research, action science) on tutkimuksen ja kehittämisen menetelmä, jossa tutkija liittyy kohdeyhteisöön muutamien viikkojen tai kuukausien ajaksi ja teoreettisen tietonsa avulla auttaa yhteisöä ratkaisemaan sen ajankohtaisia ongelmia. Ongelmien korjaamisen toimenpiteet keksitään ja sovitaan yksikön johdon ja kaikkien työntekijöiden yhteisissä seminaareissa. Prosessin vaiheita - joita selostetaan tarkemmin sivulla 214 - voidaan yksityiskohtaisemmin kuvailla seuraavasti:

Toiminta noudattaa aluksi yhteisön perinteistä tapaa, mutta myöhemmissä vaiheissa siihen aletaan koemielessä soveltaa prosessin itsensä tuottamia uudistuksia.

Kokemusten toteaminen ja arviointi on alussa vapaamuotoista: onko asia kunnossa vai ei? Myöhemmin siinä opitaan keskittymään teoreettisesti tärkeisiin asioihin.

Pohdiskelu auttaa selittämään tai ymmärtämään kokemukset. Siinä on koetettava ottaa asiaan etäisyyttä, mikä tapahtuu parhaiten tarkastelemalla sitä käsitteellisellä, yleisellä tasolla. Onko oma toiminta joidenkin yleisten ilmiöiden erikoistapaus? Voidaan myös kysyä, miksi näin tapahtui, ja oliko muita vaihtoehtoja.

Mallintaminen täsmentää käsitteitä sellaisiksi, että niitä voidaan paremmin pohtia ja ehkä mitatakin, ja toiminnasta voidaan rakentaa teoreettinen malli.

Suunnittelussa palataan käytännön tasolle ja kehitetään mallin pohjalta uudistettu toimintatapa.

Näin kehitetty uusi toimintatapa voidaan sitten joko ottaa pysyvään käyttöön taikka se otetaan uuden, samanlaisen kehittämiskierroksen lähtökohdaksi. Näitä toistetaan siihen saakka, kunnes kaikkia tyydyttävä ratkaisu on löydetty. 
Focus group on toinen tapa järjestää ryhmähaastattelu - tai pikemminkin yhteisinnovointi. Sitä on käytetty erityisesti ohjaamaan uuden tuotteen suunnittelua. Siihen kutsutaan tavallisesti 5...10 henkilöä, jotka pyritään poimimaan joko tutkittavan tuotteen aiempien käyttäjien joukosta taikka uusien asiakkaiden kohderyhmästä, joskin myöntää täytyy, että on melko mahdotonta saada aikaan tulevia asiakkaita kovinkaan hyvin edustavaa ryhmää. Tulosten luotettavuus jää täten melko alhaiseksi. 
Focus-ryhmätyön tavoitteena on keskustella uudelle tuotteelle asetettavista vaatimuksista ja odotuksista, jotka mielellään saavat perustua tuotteen käyttökokemuksiin, jos niitä on. Työtä helpottamaan valmistellaan yleensä ennakkoaineistoa, kuten tutkijan avauspuheenvuoro, joka selostaa työn tarkoituksen; kokouksen käsikirjoitus tai asialista; näytteitä tuotteen aiemmista malleista ja alustavia kuvauksia tai hahmomalleja tulevasta tuotteesta (katso s. 208). 

Focus groupin kulku usein aluksi muistuttaa tavallista yhdistyksen kokousta asialistoineen, sihteereineen ja puheenjohtajineen. Johtajan tehtävänä on etenkin rohkaista hiljaisempia osanottajia käyttämään ääntään ja käynnistää sammunut keskustelu sopivan kehotteen (engl. prompt) avulla. Tämä ei tietenkään saa olla johdatteleva (loaded) niin että vastaaja kuvittelee puheenjohtajan odottavan jotakin tiettyä vastausta. 

Kun keskustelu voi muodostua vilkkaaksikin, kokous tavallisesti tallennetaan videolle, josta tutkijat voivat jälkeenpäin tehdä yhteenvedon esiin tulleista merkittävistä näkökohdista. Tätä yhteenvetoa on sitten mahdollista vielä käsitellä uudessa kokouksessa saman tai eri ryhmän voimin.
Ohjaava havainnoiminen

Yllä lueteltujen kyselevien menetelmien yhteinen etu on se, että niissä voidaan saada samalla kertaa tietoa niin asioiden nykytilasta kuin tämän tilan toivottavuudesta​kin sekä tarpeista ja mahdollisuuksista sitä muuttaa.
Haittapuoleksi taas voidaan lukea, että vastaajien kuvaukset asioiden nykytilasta eivät ehkä aina ole niin täsmällisiä eikä luotettavia kuin tutkija toivoisi. Tätä haittaa voisi torjua sillä tavalla, että nykytilaa ei kysytäkään arvion antajalta, vaan tutkija kerää sitä koskevat tiedot itse samaan aikaan kuin nykytilan arviointeja kysytään vastaajilta.
Ylläsanottu tarkoittaisi kahta rinnakkaista tutkimusoperaatiota: toisaalta välitöntä toiminnan havainnointia tai fyysisten kohteiden mittaamista empiriasta, ja toisaalta näin saatujen faktojen tyydyttävyyden arvioimista.
Minkälaiset henkilöt soveltuvat näihin kahteen tehtävään? Tutkija tai hänen apulaisensa tietenkin yleensä tekevät objektiiviset mittaukset ja havainnot, mutta kuka olisi pätevä arvioimaan mitatun asiantilan tyydyttävyyttä? Tähän kysymykseen täytyy vastata hankkeen tavoitteiden ja sille määriteltyjen intressiosapuolten pohjalta. Joissakin tapauksissa arvioijana voi toimia tutkija itse taikka alan muu asiantuntija. Joskus arvioinnin voisi tehdä sama henkilö, joka toimi havainnoinnin kohteena, etenkin jos hän kuuluu yllä määriteltyyn intressiryhmään. Muun ohella on otettava huomioon, onko yleensä mahdollista saada paikalle henkilöitä näistä ryhmistä.

Seuraavassa selostetaan kahta erilaista tapaa kytkeä yhteen empiirinen rekisteröinti ja sen tulosten arvioiminen. Menetelmien yksityiskohdat tietenkin riippuvat siitä, onko kohteena jonkinlainen toiminto vaiko fyysinen esine kuten esimerkiksi teollinen tuote.
Arvioiva toiminnan havainnoiminen
Arvioiva havainnointi on tehokas ja nopea tapa saada esille mahdollisuudet parantaa olevaa toimintaa, mikäli arviointiin päteviä henkilöitä on saatavissa. Intensiivinen havainnointi pyrkii optimoimaan yhtä tapausta ja ekstensiivinen pyrkii löytämään yleisemmin sovellettavia parannusmahdollisuuksia. Niiden välillä ei ole periaatteellista eroa, mutta tapausten erilaisesta määrästä johtuen käytännön järjestelyt muodostuvat hieman erilaisiksi.
Intensiivinen havainnointi eli yritys kehittää olevaa toimintaa - mutta ei sen yleistä teoriaa - pyritään usein järjestämään niin, että kaikilla toimintaan nyt osallistuvilla henkilöillä on myös oikeus osallistua kehittämishankkeeseen sen äänivaltaisina jäseninä. Järjestely on siis lähes sama kuin ohjaavassa haastattelussa ja olevan työryhmän kehittämiskeskustelussa, joita käsiteltiin edellä, paitsi että nyt osallistujat ensiksi suorittavat tai simuloivat kehitettävää toimintaa tutkijan rekisteröidessä sen, minkä jälkeen pidetään yhteinen keskustelu sen kehittämisestä.
Toisaalta intensiivisen havainnoinnin voi suorittaa myös tutkija, ja toimivat henkilöt ovat tällöin vain tutkimuskohteina. Tämä on perinteinen työntutkimuksen (s. 220) lähestymistapa, jossa päämääränä on parantaa vain tuottavuutta, työturvallisuutta tai jotakin muuta asiaa yhden tai muutaman työntekijän kohdalla. Prototyyppien testaaminen  (s. 208) voidaan tässä myös mainita, sillä siinä kohteena on usein ei vain uusi tuote vaan myös tapa, jolla sitä käytetään.
Ekstensiivinen havainnointi. Useimpia toteavan systemaattisen havainnoinnin (s. 82) menetelmiä voidaan hyvin käyttää myös ohjaavissa tutkimuksissa, kun niihin lisätään ohjaava arviointi. Tämän arvioimisen perusteet saadaan usein jo tutkimushankkeen alkaessa määritellyistä sen ohjaavista tavoitteista. Jos kohteena on vaikkapa teollinen tuotanto, tavoitteena usein on edistää jotakin tuotannon päämäärää, kuten esimerkiksi sen taloudellisuutta. Kun monia teollisen tuotannon päämääriä on ennestään paljon tutkittu ja niitä koskevaa tietoaineistoa eli teoriaa on runsaasti, monesti uudessa tutkimushankkeessa tarvittava ohjaava arviointi voi olla tehtävissä jopa pelkästään ennestään olevan teorian pohjalta.
Fyysisten esineiden arvioiva tutkimus

Tuotteiden ja muiden fyysisten kohteiden intensiivisessä ja ekstensiivisessä tutkimuksessa ei ole periaatteessa eroa, mutta kohteiden erilainen määrä vaikuttaa työn järjestelyihin.

Intensiivinen ohjaava tutkimus pyrkii parantamaan vain yhtä tai muutamaa kohdetta, joten koko tutkimus voi rajoittua näihin, ellei haluta tutkia lisäksi muutamia vertailu​kohteita. Kohteiden pienen määrän vuoksi ne on mahdollista tutkia perin pohjin oikeassa ympäristössään kaikkine ominaisuuksineen ja riippuvuuksi​neen eli "holistisesti", jolloin tutkija pääsee ymmärtämään niiden toiminnan ja merkityk​sen sosiaalisessa ja kulttuurisessa kontekstissa. Metodia voidaan käyttää, kun halutaan parantaa olevaa pitkäikäistä ja säilytettävää kohdetta kuten rakennusta, mutta eniten se on käytössä uusien tuotteiden kehittämisessä samantapaisten aiempien tuotteiden pohjalta.

Tavallinen lähestymistapa uutta tuotetta kehitettäessä on löytää esikuvia eli aiempia tuotteita tai niiden yksityiskohtia, jotka arvioidaan kelvollisiksi käytettäväksi sopivin parannuksin uuden tuotteen suunnittelun lähtökohtana. Ne tarjoavat hyödyllisiä viitekohteita erityisesti tuotekehityshankkeen alkuvaiheissa, jolloin tuleva tuote on vasta hämärä idea ja sille on vaikea löytää kuvaustapoja. Niiden avulla uusi tuoteidea voidaan hahmotella joko nimeämällä yksi esikuva ja siihen joukko parannuksia, taikka nimeämällä useita esikuvia ja niistä jokaisesta ne vahvat puolet, joiden pitäisi yhdistyä uudessa tuotteessa. Näitä menetelmiä selostetaan sivulla 200. Toinen ajankohta tuotekehitys​hankkeessa, jossa tuote-ehdotuksia arvioidaan holistisesti, on prototyyppien testaaminen.

Ekstensiivisen ohjaavan tutkimuksen tavoitteena on parantaa kohteiden luokkaa. Sen tulosta eli ohjaavia ehdotuksia siis voidaan soveltaa koko tähän luokkaan ja mahdollisesti laajemminkin. Ehdotukset siis sisältävät yleispätevää eli "nomoteettista" tietoutta, tuotteiden teoriaa eli suunnitteluteoriaa. Kun yleispätevien tulosten saamiseksi tavallisesti joudutaan tutkimaan suuri määrä kohteita, on tutkijan lähes pakko rajata käsiteltävää tietomäärää, mikä tapahtuu tavallisesti luopumalla holistisesta näkökulmasta ja valitsemalla rekisteröitäviksi ja analysoitaviksi vain ne kohteiden ominaisuudet, jotka ovat tärkeitä hankkeen tavoitteiden kannalta.
Tuotteiden kehittämisessä tärkeät ominaisuudet ilmenevä enimmäkseen vaatimuksina jotka tuotteelle asetetaan. Nämä ovat toisin sanoen tuotesuunnittelun päämäärät kuten tuotteen käytettävyys ja toiminta, kauneus, miellyttävyys, viesti, ekologia ja ympäristömyötäisyys, taloudellisuus ja turvallisuus.
	Rastita yksi ruutu joka riviltä
sen laatusanan läheltä, joka
paremmin kuvaa tuotetta:

	kevyt
	_
	_
	_
	_
	_
	raskas
	
	

	vakava
	_
	_
	_
	_
	_
	hilpeä
	
	

	perinteinen
	_
	_
	_
	_
	_
	moderni
	
	


Toteavia esineiden tutkimuksen menetelmiä voidaan useinkin hyvin käyttää myös ohjaavissa tutkimuksissa, kunhan samalla huolehditaan arviointien saamisesta. Ominaisuuksien rekisteröiminen tehdään mittaamalla milloin mahdollista, mutta ellei objektiivista mittaus​menetelmää jollekin tärkeälle ominaisuudelle ole käytettävissä, se voidaan ehkä mitata silmämääräisen arvioinnin avulla, mahdolli​sesti sana-asteikkoja käyttäen siten kuin taulussa oikealla. Tämän arvioinnin voi tehdä tutkija itse tai hänen avustajansa.

Voiko tämä sama henkilö sitten antaa myös subjektiivisen arvostelunsa tuotteesta, riippuu hankkeelle määritellystä näkökulmasta. Monesti näitä näkökulmia on enemmän kuin yksi, eikä ole käytännössä mahdollista saada paikalle kaikkien näkökulmien edustajia. Tällöin tutkija ehkä voi hankkia arvioinnit erikseen kyselevien menetelmien avulla, tai tehdä itse arviot aiempien tutkimusten ja tuotteiden teorian pohjalta.
Ohjaava analyysi ja ehdotuksen valmistelu
Ohjaavassa lähestymistavassa tavoitteena on selvittää ei vain sitä, millainen tutkimuskohde on, vaan ennen kaikkea millainen sen pitäisi olla. Tällöin on välttämätöntä myös määritellä käytettävä subjektiivinen näkökulma, eli ne ihmiset, jotka tulevat arvioimaan hankkeessa syntyviä ehdotuksia kohteen parantamiseksi.

Millaisen järkeilyn kautta pitäisi määritellä kohteelle toivottava tila? Muutamia siihen käytettävissä olevia vaihtoehtoisia lähestymistapoja esitetään kuviossa oikealla. Niissä on erona päättelyn lähtökohta:

A. Jos lähtökohdaksi otetaan kehitettävän asian nykyinen tilanne, se on tarpeen ensiksi selvittää objektiivisesti sekä myös tehdä subjektiivinen arviointi sen kehittämistarpeesta, mitkä molemmat usein voidaan tehdä samanaikaisesti. Lopuksi laaditaan ehdotus siitä, miten olevat ongelmat tai heikkoudet voidaan korjata. Tämä menetelmä säilyttää nykytilanteen käyttökelpoiset osat, ja vain se uusitaan mikä välttämättä tarvitaan. 

B. Toisinaan taas sattuu, että hankkeessa tavoiteltu toivottava asiaintila jo on toteutunut ainakin osittain jossakin muualla, ja tavoitteeksi otetaan sen hyvien puolten toteuttaminen omassa kohteessa. Tämä voidaan ehkä saada aikaan joko parantamalla ja poistamalla olevan asiaintilan heikkouksia, tai toisinaan kehittämällä kokonaan uusi vastaava mutta parannettu kohde tai prosessi. Joka tapauksessa tämä toisaalla olemassa oleva tapaus eli esikuva voidaan ottaa ohjaavan analyysin lähtökohdaksi. Analyysin looginen kulku on kaikissa tapauksissa varsin samanlainen kuin edellisessä vaihtoehdossa "A". Erona saattaa olla se, että lähtökohdaksi kelpaavia esikuvia voi olla useita; tällöin analyysin tavoitteeksi tulee niiden hyvien puolten yhdistäminen. 

C. Kolmas usein käytetty vaihtoehto ohjaavan analyysin lähtökohdaksi on asioiden ihannetilan määrittely, mikä voi pohjautua intressiryhmien subjektiivisiin toiveisiin ja myös tiedossa oleviin käytännön rajoituksiin ja yleisiin päämääriin (kuten ympäristönmyötäisyys tai taloudellisuus), joihin ehdotuksen pitää sopeutua. Tätä menetelmää voidaan käyttää, kun ei ole nähtävissä mitään olevaa lähtötilannetta taikka esikuvaa, josta uusi ratkaisu voitaisiin kehittää, mutta se sopii myös näitä lähestymistapoja ("A" ja "B") täydentämään.

On myös mahdollista soveltaa kahta tai kaikkia kolmeakin lähestymistapaa rinnakkain tukemaan laadittavaa ehdotusta.

Joka tapauksessa ohjaavan analyysin loppuvaiheena on yksityiskohtaisen ehdotuksen valmistelu, jossa vuorottelevat ehdotusluonnoksen laatiminen (usein ammatti​suunnittelijoiden tai tutkijoiden toimesta) ja tämän ehdotuksen arviointi mikäli mahdollista intressiryhmien toimesta tai ainakin näiden näkökulmaa simuloiden.

Ohjaavan analyysin prosessille kokonaisuutena ei ole onnistuttu esittämään yleisesti sovellettavaa mallia, mutta varsin usein siihen sisältyy kolmen näkökulman vuorottelu: vaatimisten analysoiminen, ehdotusten valmistelu ideoinnin, suunnittelun ja muotoilun menetelmien avulla, ja ehdotusten arvioiminen.

Vaatimusten analysoiminen

Kaiketi tavallisin tapa pohtia tutkimuskohteen parantamisen tarvetta on nimetä ne kohteen ominaisuudet, joissa parannuksia tarvitaan, ja lisäksi ehkä myös ne muut ominaisuudet, jotka pitäisi säilyttää ennallaan. Tosin sanoen, on tehtävä luettelo eli spesifikaatio niistä ominaisuuksista, jotka ohjaavan hankkeen ehdotus saa toteutumaan kohteessa.

Spesifikaation laatimiseen sopivin menetelmä riippuu sen laatimisen lähtökohdaksi käytettävissä olevista tiedoista. Tavallisia lähestymistapoja siinä ovat ohjaavan näkökulman lisääminen toteavaan analyysiin, esikuvien yhdistelmä, esikuva ja siihen tehtävät parannukset sekä vaatimusten luetteleminen teorian pohjalta.
Ohjaavan näkökulman lisääminen toteavaan analyysiin

Yksi mahdollisuus tulevan ehdotuksen ominaisuuksien ohjaamiseen on se, että tutkimuskohdetta koskevaa tavanomaista toteavaa analyysia (kuten tapaustutkimusta, vertailua, luokittelua jne.) täydennetään lisäämällä siihen ohjaava dimensio. Seuraavassa on muutamia esimerkkejä.

Ohjaava tapaustutkimus.

Tapaustutkimuksen metodi on hyvinkin tavallinen toteavissa tutkimuksissa, mutta siihen voidaan helposti lisätä myös ohjaava näkökulma silloin, kun halutaan valmistella kohteen nykytilan parantamista. Kohteena voivat olla esimerkiksi asiaintilat, tuotteet, palvelut tai muut toiminnot. Tunnettu esimerkki on Pisan kalteva torni, jota on paljon tutkittu pelkästään kallistumisen syyn selvittämiseksi. Vasta kun ongelman syyt tiedetään, insinöörit voivat ryhtyä laatimaan korjauksen suunnitelmia. 
Kohteita, joista kannattaa tehdä normatiivisia yhden kohteen tutkimuksia, ovat suuret ja kalliit kertatuotteet kuten asuintalot, teatteri- ja filmiproduktiot tai tietokoneohjelmistot, joihin kaikkiin voidaan tarvita päivittämistä tai peruskorjausta niiden pitkän elinkaaren kuluessa.

Ohjaava kehityksen tutkimus. Jo menneisyyteen siirtyneiden tapahtumien tutkimuksessa ei suinkaan ole ehdotonta eroa toteavan ja ohjaavan lähestymistavan välillä, vaikka moni historian tutkija on perinteisesti väittänyt selvittävänsä vain "wie es eigentlich gewesen", "miten asiat olivat". Tähän tähtäävää metodiikkaa selostetaan sivulla +++. Mutta todellisuudessa lukuisat historian kirjoittajat ovat saaneet palkkansa hallitsijalta tai kirkolta, ja miten ollakaan, selostaneet tapahtumia tälle rahoittajalle myönteisessä valossa. 

tse asiassa jo kuvattavien tapahtumien poimiminen tapausten äärettömästä joukosta esiin vaatii välttämättä mielipidettä siitä, mitkä asiat ovat tärkeitä. Tärkeiksi taas katsomme mieluimmin ne asiat, joilla on jotain merkitystä myös meille, ja useimmiten se myös sisältää arvostuksia siitä, mitkä asiat historiassa olivat hyödyllisiä ja oikein, ja mitkä eivät.

Ei ole mitään salattavaa siinä, että historia voi auttaa parantamaan nykyisiä asioita, ja tässä tarkoituksessa historiaa tutkittaessa työ helpottuu, kun asia otetaan tietoisesti esille. Se tarkoittaa käytännössä, että heti työn alussa määritellään se ongelma, jota on tarkoitus helpottaa, taikka se tuotteen laji, jota halutaan parantaa. Näitä käsitteitä 'helpottaa' tai 'parantaa' puolestaan ei voida ajatellakaan ilman että samalla määritellään minkä ihmisten kannalta asiaa katsotaan. Jos tämä tehdään riittävän varhain, voidaan säästyä keräämästä ja analysoimasta tarpeettomasti aineistoa.

Mikäli tutkija sitten onnistuu selvittämään kehityskulun sisäisen rakenteen eli "muutoksen invarianssin", tarjoutuu mahdollisuus laatia sen perusteella myös ennuste tulevasta kehityksestä. Jos kehitys näyttää menevän huonoon suuntaan, voidaan pyrkiä vaikuttamaan kehityksen syihin (jotka ilmenevät invariansseista) ja täten muuttamaan tuleva kehitys.

Ohjaava vertailu. Vertaileva metodi soveltuu ehkä parhaiten toteavaan tutkimukseen, mutta siitä on apua myös silloin, kun tarkoituksena on parantaa kohteen nykytilaa tai muita vastaavia kohteita tulevaisuudessa. Vertailujen avulla voidaan löytää paras kilpailevista vaihtoehdoista, ja tätä voidaan sitten käyttää mallina tähänastisten olojen tai tuotteiden parantamisessa. 

Joskus voidaan vertailussa käyttää hyväksi jo olevia tietolähteitä, kuten asiakaspalaute​järjestelmää, jos yhtiöllä sellainen on, tai julkista kritiikkiä jota jotkin yhteisöt, yhdistykset ja julkaisut jatkuvasti tekevät. 

	Automalli:
	A
	B

	Istuimia:
	5
	8

	Ovia:
	2
	4

	Ilmatyynyt:
	2
	4

	Kulutus:
	5,8
	6,5

	Erikoisuuksia
	(Sanallinen kuvaus)

	Hinta:
	8500
	9900


Ohjaavia tuotevertailuja ovat esimerkiksi uusien tuotteiden testaukset, joita usein julkaistaan kuluttajille suunnatuissa lehdissä. Kilpailevia tuotteita arvioidaan niissä kiinteän kysymyslistan mukaan. Listaan otetaan vain ne asiat, joissa on eroja vertailtavien tuotteiden kesken.

Vertailutaulu toimii hyvin, vaikka muutamat tuotteiden piirteistä olisi esitetty mitattuina suureina, toiset sanallisina kuvauksina, jotkin vieläpä kuvina. Viime vaiheessa on kuitenkin kaikki nämä jollakin tavoin muunnettava sellaiseen muotoon, että saadaan selville niiden yhteisvaikutus ja paras kilpaileva tuote. 
Lisäksi on otettava huomioon, että kaikki vertailtavat piirteet eivät suinkaan ole yhtä tärkeitä, vaan on tarpeen määritellä kunkin paino muihin verrattuna. 

Ohjaava luokitus voidaan samaan tapaan muodostaa lähes jokaisesta toteavasta luokituksesta lisäämällä siihen yksi dimensio, joka ilmaisee kunkin vaihtoehdon hyötyarvon.

Ohjaavat vertailut ja luokittelut ovat hyvä keino saada esiin ne tapaukset, joissa ohjaavan hankkeen päämäärät - tai ainakin muutamat niistä - ovat hyvin toteutuneet. Näitä tapauksia voidaan sitten soveltaa esikuvina, kun hankkeessa aletaan tuottaa toimenpide-ehdotusta, siten kuin selostetaan jäljempänä.
Viitekohteiden yhdistelmä
Esikuvat eli viitekohteet ovat aiemmin toteutettuja ansiokkaita ratkaisumalleja, tuotettuja teoksia tai niiden yksityiskohtia, joiden vähintäänkin jotkin piirteet katsotaan ansiokkaiksi nyt tehtävän tutkimuksen kannalta. Niissä voi siis olla mukana myös joitakin epäonnistuneita piirteitä.
Jo antiikissa kuvailtiin monografioissa ihailtujen taideteosten tai rakennusluomusten ansioita, jotka haluttiin esittää myöhemmille sukupolville seurattavina esikuvina. Tänäkin päivänä on monilla taiteen aloilla tapana, että alan auktoriteetit valitsevat näyttelyihin ja ammattilehtiin ansiokkaita töitä esikuviksi, joiden toivotaan ohjaavan alalla toimivia nuorempia taiteilijoita. Esikuvia etenkin muotoilun ja arkkitehtuurin alalla on tapana julkaista alan ammattilehdissä ja näyttelyissä, ja niitä käytetään myös apuna tähän ammattiin johtavassa koulutuksessa. Ne ovat tärkeä teorian täydennys taiteissa ja taiteellisessa muotoilussa, sillä näille aloille on vaikea kehittää täsmällisempää ohjeaineistoa, ja suuri osa alan tietoudesta on vain hiljaisen tiedon muodossa etenkin tyyli- ja makukysymyksissä. 
Esikuvat tarjoavat hyödyllisiä viitekohteita erityisesti tuotekehityshankkeen alkuvaiheissa (s. 200), jolloin tuleva tuote on vasta hämärä idea ja sille on vaikea löytää kuvaustapoja. Niiden avulla uusi tuoteidea voidaan hahmotella joko nimeämällä yksi esikuva ja siihen joukko parannuksia, taikka nimeämällä useita esikuvia ja niistä jokaisesta ne vahvat puolet, joiden pitäisi yhdistyä uudessa tuotteessa.
Jo yksi esikuva saattaa riittää ohjaavan ehdotuksen lähtökohdaksi, mutta tavallisemmin niitä valitaan kaksi tai useampia. Minkään näistä ei tarvitse olla joka suhteessa moitteeton, mutta jokaisessa on jotakin erinomaista, ja nyt otetaan tavoitteeksi yhdistää nämä erinomaisuudet uuteen tuotteeseen. Jos se onnistuu, uudesta tuotteesta tulee kokonaisuutena parempi kuin mikään esikuvista, vaikkapa se jokaisessa yksityiskohdassa jäisikin vain samalle tasolle kuin paras esikuva.
Tuotekehityksen esikuviksi voidaan valita parhaat omat tuotteet. Toinen tapa on valita niiden kanssa ankarimmin kilpailevat muiden yritysten tuotteet. Juuri nämä tulee nyt kehitettävä tuote syrjäyttämään markkinoilta, jos kaikki onnistuu siten kuin on tarkoitus.

Viitekohde ja siihen tehtävät parannukset

Tuotteen määritteleminen viitekohteen avulla on ikivanha metodi: jo muinaisaikoina uusien tuotteiden esikuvana olivat aikaisemmat tuotteet, eli perinne. Metodi on edelleenkin käyttökelpoinen etenkin siinä tapauksessa, että kehitettävä toiminta tai tuote pysyy vuodesta toiseen päälinjoiltaan samantapaisena eikä korjauksia esikuvaan siis tarvitse tehdä kovin paljon. Viitekohteeksi otetaan tällöin nykyinen asiantila, esimerkiksi oman tuotteen tai tuotetun palvelun nykytila. Vaihtoehtoisesti viitekohteena voi palvella jokin vastaava kilpailijan tuote tai palvelu, ja tavoitteena on kehittää sitä parempi versio. 

Mitkä viitekohteen ominaisuudet sitten kaipaavat parannusta, ja missä määrässä, se joskus selviää tutkimalla saatua asiakaspalautetta, jos yrityksellä sellainen järjestelmä on. Muutoin on turvauduttava markkinatutkimuksiin erilaisilla kyselevillä tutkimustavoilla, jotka kohdistetaan joko mahdollisiin asiakkaisiin tai yrityksen myyntihenkilöstöön. 

Viitekohdemenetelmän etuna on, että se on helppo ja selkeä käyttää. Suunnittelijan on helppoa ottaa viitekohde lähtökohdaksi ja jatkaa työtä iteroimalla. Tuotannon kalliita uudelleenjärjestelyjä ei tarvita paljoa, jos viitekohteena on oma aiempi tuote.

Eräs menetelmän heikkous on se, että siinä on liiankin helppoa luetella viitekohteessa ehkä parannusta kaipaavia ominaisuuksia, ottamatta huomioon miten valmiin tuotteen eri ominaisuudet riippuvat toisistaan. Erityisesti kustannuksilla on tapana nousta aina kun laatutasoa nostetaan. Tällä tavalla tehty tuotekonsepti saattaa panna suunnittelijat seuraavassa vaiheessa mahdottoman tehtävän eteen. Pitäisikin välttää luettelemasta kovin ehdottomia vaatimuksia ja käyttää niiden sijasta tyydyttävyysasteikkoja (ks. alempana) kun määritellään parannuksia viitekohteeseen. 

Vaatimusten luetteleminen teorian pohjalta

Siinä tapauksessa, ettei löydy yhtään soveliasta esikuvaa tai viitekohdetta, lähes ainoaksi mahdolliseksi metodiksi jää spesifiointi eli tulevan asiaintilan tai tuotteen ominaisuuksien määritteleminen. Se onkin tehokas menetelmä silloin kun halutaan tuottaa jotakin todella uutta.

Toiselta puolen menetelmä on varsin hankala toteuttaa, eihän ole helppoa määritellä ominaisuuksia toiminnalle tai tuotteelle, jota ei ole vielä koskaan ollut. Ominaisuuksien välisiä riippuvuuksia on vaikea nähdä, joten niille asetetut tavoitteet joutuvat helposti ristiriitaan keskenään. Saatetaan unohtaa tärkeitäkin vaatimuksia tai niiden sivuvaikutuksia, etenkin jos ne vaikuttavat pelkästään sivullisiin.

Jokaisella tuotteella on ääretön määrä ominaisuuksia, mutta vain harvat niistä ovat niin tärkeitä tuotannon, markkinoinnin tai käytön kannalta, että ne pitää ottaa lukuun tuotekonseptissa. Näistäkin voidaan sivuuttaa "itsestään selvät" asiat, eli ne joista kaikki suunnitteluryhmän jäsenet ovat yhtä mieltä ja joissa voidaan odottaa tuotteen suunnittelijan muutoinkin osaavan valita ominaisuudelle sopivan tason. Silti ominaisuuksien luettelo pyrkii venymään hankalan pitkäksi. Sen hallitsemiseksi voidaan turvautua muutamiin apukeinoihin kuten:

· Sijoita pakolliset vaatimukset omaan listaansa.

· Etsi toisistaan riippuvat vaatimukset ja yhdistä ne yhdeksi muuttujaksi.

· Määrittele vaatimusten keskinäinen painotus.

· Määrittele tyydyttävyysasteikko mahdollisimman monelle ominaisuudelle.

Pakolliset vaatimukset. Nämä usein koskevat tuotteen tai sen käytön turvallisuutta ja mekaanisen, kemiallisen tai sähköonnettomuuden välttämistä. Pakollisia vaatimuksia antavat useimmiten valtionhallinnon tai Euroopan unionin viranomaiset, mutta myös joidenkin suurten yritysten johto on vahvistanut yritysstandardeja, jolloin ne tulevat yrityksen sisällä enemmän tai vähemmän pakollisiksi. Ohjaavassa hankkeessa on selkeintä pitää erillään pakolliset ja harkinnanvaraiset vaatimukset, koska täten on helpointa myöhemmin, lopullista ehdotusta arvioitaessa, tarkistaa onko ne toteutettu.

Toisistaan riippuvat vaatimukset. Kun suunnitellaan muutoksia asioihin, jotka koskevat useita ihmisiä tai organisaatioita, on tavallista, että näiden uudistukselle asettamat päämäärät ovat enemmän tai vähemmän ristiriitaiset. Nämä ristiriidat on pyrittävä heti poistamaan tai selvittämään, muutoin on vaara joutua umpikujaan lopullista ehdotusta laadittaessa. 

Muutamissa tapauksissa ristiriitaisilta näyttävät päämäärät voidaan onnistua muuntamaan yhteismitallisiksi, jolloin tulee mahdolliseksi määrätä niiden yhteinen resultantti eli optimi. Esimerkiksi uuden rakennuksen lämpöeristyksen hankintakustannusten (B, kuvassa oikealla) kannalta näyttäisi edulliselta käyttää ohutta eristystä, rakennuksen lämmityskustannusten (A) kannalta taas vahvaa eristystä. Ristiriita kuitenkin on vain näennäinen, sillä jos molemmat kustannukset muutetaan vuosikustannuksiksi, ne voidaan laskea yhteen ja niiden yhteinen optimi (A+B) löytyy helposti. Tämä uusi muuttuja (A+B) voi tämän jälkeen korvata kaksi alkuperäistä muuttujaa A ja B. 

Muitakin samantapaisia analyysin ja optimoinnin menetelmiä on kehitetty ns. operaatioanalyysin alalla, kuten esimerkiksi lineaarinen ohjelmointi, jonka avulla voidaan löytää usean muuttujan yhteinen optimi. Useimmat näistä metodeista vaativat, että kaikki muuttujat ovat numeroin mitattavia. Tämähän kyllä voidaan aina toteuttaa siten, että kaikki laadulliset ominaisuudet mitallistetaan siten, että tutkija luo niille keinotekoisen asteikon, mutta tässä sitten kyllä helposti jää huomaamatta tuon ominaisuuden jokin hienosyisempi aspekti ja analyysin validiteetti eli pätevyys silloin kärsii. Mitallistamista pitäisikin soveltaa vain harkiten. 

Vaatimusten painottaminen. Mitä enemmän on aikaa koota vaatimusten listaa, sitä pitemmäksi se kasvaa. On kuitenkin selvää, etteivät kaikki vaatimukset ole elintärkeitä, vaan osa on pikemminkin ymmärrettävä toivomuksiksi. 

	Tavoite
	Painoarvo

	Kapasiteetti vähintään 55 yksikköä/h
	40

	Muotoilu: vauhdikkaan näköinen; 
pitää poiketa kaikista vanhoista
	10

	Materiaalit täysin kierrätettävissä
	10

	Valmistuskustannukset enintään 500 e
	40

	Painoarvot yhteensä
	100


Vaikka kaikki esitetyt vaatimukset ja toivomukset toki pyritäänkin hankkeessa toteuttamaan, lopullisen ehdotuksen valmistelun edistyessä silti usein käy ilmi, että jonkin vaatimuksen täydellinen toteuttaminen estää samalla saavuttamasta jotakin toista tavoitetta (kohtuullisia kustannuksia, esimerkiksi). Siksi olisi hyvä antaa ehdotuksen suunnittelijalle opastusta siitä, mitkä tavoitteet ovat elintärkeitä ja missä voidaan joustaa jos se on tarpeen jonkin tärkeämmän päämäärän saavuttamiseksi. Tämä tärkeysjärjestys voidaan ilmoittaa antamalla eri ominaisuuksille painot, vaikkapa yksinkertaisen taulukon avulla (oikealla). 

Vaatimusten taulukko auttaa pitämään mielessä ja toteuttamaan suurenkin määrän toivomuksia, mutta vain jos taulu on selkeästi järjestetty. Parasta olisi, jos taulun pääpiirteet voisi tajuta yhdellä silmäyksellä. Tämän saavuttamiseksi on eduksi, jos toisiinsa liittyvät tavoitteet aina ryhmiteltäisiin yhteen, jolloin niistä samalla muodostuisi yksi, yhdistetty paino. Tällaisia ominaisuuksien ryhmiä voidaan hakea pohdiskelemalla niitä tai keskustelemalla niistä ryhmässä, taikka (määrällisten muuttujien osalta) myös faktorianalyysin avulla.

Yhteen kuuluvat ominaisuudet voidaan tämän jälkeen esittää ns. loogisen puun taikka myös Vennin diagrammin avulla, taikka muuna topologisena mallina. Jokaisella loogisen puun tasolla painojen kokonaismäärä on sama, esimerkiksi 100 %, mutta alemmilla tasoilla painot jakautuvat pienempiin osiin. Oikealla on esimerkki loogisesta puusta, jossa on analysoitu tuotteen käytettävyyden käsitettä. 

Taulukkomuotoinen tuoteominaisuuksien esitys on siitä hyödyllinen, että sitä voidaan projektiehdotuksen arviointivaiheessa sellaisenaan käyttää hyötykustannusanalyysin pohjana.
Tyydyttävyysasteikot. Tuotteita, palveluja tai asiaintiloja kehitettäessä ei aina ole luonnostaan selkeää tavoitteen tai hyväksyttävyyden rajausta. Ratkaisu on vain sitä parempi, mitä enemmän siinä jotakin haluttua ominaisuutta on. Toisaalta paremman laadun, suorituskyvyn jne. tekeminen yleensä maksaa. Tällöin voi olla edullista lykätä tavoitteen tarkkaa määrittelyä kehittämishankkeen myöhempään vaiheeseen, jolloin on enemmän tietoa käytettävissä olevista vaihtoehdoista ja niiden kustannuksista. Vaikka siis olisi mahdollista antaa jo vaatimusten analyysin vaiheessa ominaisuudelle tarkka tavoite, saattaa sen sijaan olla parempi määritellä sarja tyydyttävyyden asteita. Tämä tehdään usein numerollisesti antamalla "arvosana" jonka asteikko on esimerkiksi yhdestä viiteen, kuten taulussa oikealla. Numerollinen asteikko helpottaa useampien vaatimusten samanaikaista käsittelyä ja niiden yhteisen optimin löytämistä, joskin siinä vaarana on että helposti jotkin hienosyisemmät ominaisuudet unohtuvat. 

Toisaalta on paljonkin ominaisuuksia, joita on perin helppoa mitata numeroina, mutta joiden numeroarvo ei silti suoraan ilmaise niiden käyttöarvoa tai tyydyttävyyttä. Ajatellaanpa polkupyörää: kaksivaihteinen pyörä on paljon parempi kuin vaihteeton, kolme vaihdetta on vielä parempi, mutta yhä useampien vaihteiden lisääminen tuottaa asteittain vähenevän lisähyödyn. Vaihteiden määrän ja hyödyllisyyden välillä ei siis ole lineaaria riippuvuutta, mutta se voidaan hyvin ilmaista esimerkiksi käyränä, kuten kuvassa vasemmalla. 

Ehdotuksen valmistelu

"Rationaalisen suunnittelun" ihannemalli

Loogisesti päättelevä suunnittelumenetelmä yrittää muodostaa lopullisen ratkaisun suoraan työn tavoitteista ja reunaehdoista. Nämä on tällöin tunnettava varsin täsmällisesti, kuten myös tavoitteiden, tulosten ja rajoitusten keskinäiset riippuvuudet. Lisäehtona on vielä se, ettei näistä asioista ole kovin suuria mielipide-eroja tulosten käyttäjien välillä.

Loogisesti päättelevän suunnittelun eli ns. "rationaalisen suunnittelun" teoreettinen ihannemalli sisältää seuraavat työvaiheet:

1. nykytilanteen kuvaaminen,

2. toivotun tilan kuvaaminen,

3. toimintatavoitteen määrittely ( = toivotun ja nykytilan erotus),

4. toimintavaihtoehtojen kehittäminen,

5. toimintavaihtoehtojen seurausten ennustaminen,

6. seurausten arvostaminen, ja

7. toimintavaihtoehdon valitseminen.

Prosessin kolme alkuvaihetta on tavallisesti mahdollista toteuttaa varsin luotettavasti käyttäen tavanomaisia toteavan tutkimuksen menetelmiä. Vaiheet 4 ja 5 ovat normaalia suunnittelijan työtä, ja joillakin tekniikan aloilla ovat myös käytettävissä tutkijoiden etukäteen kehittämät eksaktit laskentakaavat (algoritmit), joiden avulla on helposti tehtävissä optimaalinen tai ainakin pätevä suunnitelma. Nykyisin tällaisesta suunnittelun teoriasta saadaan esimerkiksi johtoverkolle tai sillan rakenteelle sopiva mitoitus, ja osia siitä on jopa ohjelmoitu tietokoneavusteisen suunnittelun (cad) ohjelman automaattisesti suoritettavaksi.

Mallin heikoin kohta on sen arvostamis- ja päätösvaiheissa (6 ja 7) joissa on otettava huomioon lukuisia asioita: ihmisten tuotteille ja ympäristöille asettamat vaatimukset, muuttuvat elintavat, tuotannon kehittyvä tekniikka ja talouden suhdanteet. Ellei näitä voida täsmällisesti mitata ja verrata keskenään, rationaalinen suunnittelu voi toteutua vain likimäärin. Näinhän monesti käy silloin, kun muotoillaan ihmisten käyttöön tulevia esineitä, joiden eri ominaisuuksia eri asiakkaat arvostavat ja painottavat eri tavoin.

Useat suunnittelun menetelmien tutkijat ovat ehdottaneet monimutkaisten suunnittelumenetelmien käsittelemiseen Descartesin metodin sääntöjä numero 2 ja 3 kirjassa Metodin esitys (1637): hankala ongelma on jaettava "käsiteltävissä oleviin osiin" ja sitten nämä on ratkaistava yksi kerrallaan, helpoimmista alkaen. Niinpä Christopher Alexander kirjassa Notes on the synthesis of form (1964, s.94) havainnollistaa tätä menetelmää kahden loogisen puun avulla (alla). Vasemmanpuoleinen kuvaa ongelman analyysiä, jossa tuotteelle asetetut vaatimukset jaetaan alkutekijöihinsä. Toinen puu esittää synteesiä, jossa ratkaistut ongelmat kaavioiden muodossa jälleen liitetään toisiinsa. "Huipulle tulee sitten viimeinen kaavio, joka sisältää ongelman kaikki puolet (implications) ja se on siksi etsityn muodon täydellinen kaavio" sanoo Alexander. Käytännössä toimivat arkkitehdit ja muotoilijat kylläkin pian totesivat, että on vain harvoin mahdollista jaotella suunnittelun ongelmia niin itsenäisiin osiin, että ne voitaisiin erillisinä ratkaista ja sitten yhdistää onnistuneesti. Toisin sanoen, suunnittelun viisasten kiveä ei tällä tavalla löydy.

Iterointi

Iterointi on ohjaavassa analyysissä hyvinkin tavallinen etenemistapa. Se tarkoittaa, että ehdotukseen tehdään pieniä (engl. incremental) parannuksia, uutta ehdotusta verrataan vanhaan ja niistä paras otetaan jatkotyön pohjaksi. Menetelmä on yleensä varsin tehokas, joskin on hyvä muistaa sen kaksi luonteenomaista heikkoutta:[image: image145.png]Keskimaarainen

1. Jos vaihtoehdot poikkeavat toisistaan useammassa kuin yhdessä suhteessa, niitä on vaikea panna paremmuusjärjestykseen, ja iterointi voi antaa väärän tuloksen. 

2. Iterointi kyllä osoittaa, onko jokin uusi ehdotus vanhaa ratkaisua parempi, mutta se ei välttämättä löydä parasta vaihtoehtoa. Esimerkki tästä nähdään kuvassa oikealla: jos vaihtoehtojen hakeminen lähtee liikkeelle vaihtoehdosta G, iterointi tulee ajan mittaan päätymään optimitulokseen C. Tämä on kuitenkin vain osittaisoptimi: se on lähimpiä vaihtoehtoja parempi, mutta ei läheskään niin hyvä kuin olisi aivan toisesta paikasta löytyvä absoluuttinen optimiratkaisu S. Tästä syystä iterointia on usein hyvä täydentää jollakin innovatiivisemmalla menettelyllä, joka pystyy tuottamaan tiedossa oleville vaihtoehdoille etäisempiä ratkaisumalleja. 

Iteroinnilla on myös vahvoja puolia. Ehdotuksia voidaan tehdä rohkeammin, ja ellei niiden pohjaksi ole faktoja, ne voidaan jopa perustaa arvauksiin, sillä huonot arvaukset karsiutuvat aikanaan pois arviointivaiheessa. Kun täten hankkeen alkuvaiheissa voidaan työskennellä luonnosmaisella, ei täysin täsmällisellä tasolla, hyötynä siitä on ensinnäkin ajan ja kustannusten säästö. Lisäksi voidaan näin paremmin ylläpitää innovaatiohenkeä ja synnyttää vaihtoehtoja, jotka ovat etäämmällä ennestään tunnetuista malleista. 

Vasta kehittelyn loppuvaiheessa ehdotukset sitten arvioidaan niin huolella kuin suinkin, mikäli mahdollista asianmukaisesti ratkaisun tulevista käyttäjistä poimitun otoksen toimesta. Tämän viimeisen arvioinnin pätevyyttä nostaa myös se, että arvioitava ehdotus on aiempia yksityiskohtaisempi ja realistisempi. 
Sokean kanan menetelmä

Sokeakin kana löytää jyvän, kun kyllin kauan yrittää. Toisin sanoen, jos kasvatetaan toisistaan poikkeavien vaihtoehtojen lukumäärää, se todennäköisyys kasvaa, että niiden joukossa on myös jokin käyttökelpoinen vaihtoehto. Tämä pätee, vaikka vaihtoehtojen keskimääräinen käyttökelpoisuus olisi heikkokin.

Ideoita haravoitaessa joudutaan tarkastelemaan suurta määrää vaihtoehtoja, ehkäpä useita satoja, ja niiden täytyy olla riittävän erilaisia, jotta niiden joukosta voisi löytyä hyväksyttävä - tai edes mahdollisesti kehityskelpoinen - vaihtoehto. Huomattakoon, ettei ole tarpeen heti löytää valmista ratkaisua, vaan yleensä riittää jokin lupaava vaihtoehto. Sen puutteet voidaan hyvin mahdollisesti myöhemmin korjata iteroimalla. Vaihtoehtoja ei siis pidä arvioida sellaisinaan, vaan on nähtävä niissä piilevät mahdollisuudet. Tämä asettaa arvioijalle suuret vaatimukset. 

Suuren vaihtoehtomäärän kehittämiseksi on kaksi metodia:

· lähtökohtana on jokin nykyinen tuote

· satunnaisuus.

Luontevalta voisi tuntua ottaa lähtökohdaksi jokin nykyinen tuote, joskin tässä piilee se vaara, että ehdotukset pyrkivät jäämään kovin lähelle lähtökohtaansa ja todella uusia vaihtoehtoja syntyy niukasti. Suurempaan vaihtoehtojen hajontaan voidaan tietoisesti pyrkiä muuntelemalla hullun rohkeasti vanhaa tuoteideaa esimerkiksi joillakin seuraavilla tavoilla:

· Suurenna: lisää jotakin, vahvenna, pidennä, korota, paksunna, tee painavammaksi, voimakkaammaksi, nopeammaksi, useammaksi

· Pienennä: jätä jotain pois, heikonna, lyhennä, ohenna, kevennä, hidasta

· Käännä ylösalaisin, takaperin tai sisäpuoli ulospäin.

· Jaa osiin. Yhdistä.

· Myöhennä. Aikaista.

· Piilota. Korosta.

· Tee erityiseen tapaukseen sopivaksi. Tee yleispäteväksi.

· Korvaa: Mikä muu voisi sopia? Kuka muu? Miten muuten?

· Järjestä: muuta suuntaa, sijoittelua, rytmiä, tempoa, tasoja.

Muunnoksia kehitettäessä ei pidä arvostella niitä eikä kiinnittää huomiota niiden käytännön toteuttamismahdollisuuksiin, sillä siihen kuluisi paljon aikaa ja ideain syntyminen voisi ehtyä. Käytännön rajoituksia ja mahdollisuuksia on parempi pohtia myöhemmin, parhaita ehdotuksia valittaessa ja edelleen kehitettäessä.

Toinen tapa vaihtoehtojen kehittämiseen perustuu satunnaisuuteen esimerkiksi sillä tavalla, että käytetään apuna "kaukaisia ajatusmalleja" jotka ehkä poimitaan esivalmistetusta kuvakorttien valikoimasta satunnaisesti. Niiden ei tarvitse mitenkään liittyä tutkittavaan ongelmaan, mutta joskus ne auttavat tuottamaan analogian kautta "hullun mielekkäitä" uusia ideoita.

Sitten kun yksi tai useampia lupaavia vaihtoehtoja on löytynyt, varsin usein käy ilmi, että niissä on vielä paljon korjattavaa. Näiden parannusten täsmentämiseen iterointi on usein sopiva metodi.
Alitajuisesti kypsyttelevä ja innovoiva menetelmä

Yllä luetellut metodit on tarkoitettu tutkijan tai suunnittelijan käytettäväksi tietoisesti ja suunnitellusti, mutta toinen mahdollisuus on antaa hänen alitajuntansa työskennellä omalla tavallaan. Se ehkä soveltaa työtapoja joita emme vielä ole saaneet selville.

Alitajuista kypsyttelyä soveltavassa suunnittelussa pohdiskellaan analyysivaiheessa määriteltyjä työn tavoitteita sekä tietoisesti että alitajuisesti niin pitkään, että vaatimukset täyttävä ratkaisu lopulta leimahtaa tietoisuuteen. Tätä oivalluksen onnellista hetkeä ovat monet eri alojen taiteilijat kuvailleet varsin samaan tapaan, esimerkiksi Mika Waltari:

"Ennen tätä leimahdusta olin jo suunnitellut hyvin paljon ja kaikki oli tuntunut turhalta ... Tuo varsinainen oivallus on jonkinlainen mystiseen kokemukseen rinnastuva tila ja kestää hyvin lyhyen ajan. Sen jälkeen tulee sen ymmärtäminen, tajuaminen, selvittäminen itselle. Ja sitten tulee uusi, toiselta pohjalta lähtevä aineiston kerääminen ja keskittyminen..." (Kirjailijan muistelmia s.398...400.) 

Waltari sanoo nimenomaan, että teosta luotaessa paras ratkaisu syntyy alitajunnassa, ei tietoisesti paperilla, vaikka se pohjautuisikin laajaan koottuun aineistoon:

"Jos tietomäärä on liian selvästi muistiinmerkittynä, siitä voi muodostua tavaton painolasti... Oikeastaan työtapani on sellainen, että tuo tiedon painolasti vajoaa salatajuntaan, ja silloin kun olen todella vireessä, tarvitsemani asiat tulevat ikään kuin itsestään selvinä tajuntaan. Jos unohdan jotakin, olen nöyrästi tullut siihen tulokseen, että juuri se asia ei sitten ollutkaan niin kauhean tärkeä. ... Jos [ennen aikojaan] kirjoittaisin pitempiä jaksoja muistiin, itse asia saisi jo sellaisen kiinteän hahmon, että se tavallaan kuolisi minulta." (Kirjailijan muistelmia s.406.) 

Useat luovat taiteilijat ovat varoittaneet häiritsemästä ja kiirehtimästä alitajunnan työskentelyä. Ei pidä liian varhain yrittää täsmentää kehittymässä olevaa ratkaisua paperille. Reima Pietilä (1985) on todennut, että uusi idean raakile herkästi haihtuu, jos sen annetaan liian pikaisesti jähmettyä valmiin ratkaisun muottiin:

"Luovuudessa on kysymys ongelman lavastuksista sellaisiksi kuvitteellisiksi puitteiksi, että niissä alkaa tapahtua, ilmetä, liikkua. Jokin todellistuva on jo siellä, tulee näkyvämmäksi, uskottavammaksi. Mutta se voi olla huonosti kiinni; karkaa, jos sitä nyt lähestyy." (Modernin arkkitehtuurin välimaastoissa s. 24.) 

Miten alitajunta innovaatioon päätyy, siitä tiedetään tuskin mitään. Näyttää siltä, että aivot tarvitsevat loogisten perusteiden lisäksi myös muuta signaaliainesta, jota hermoston ydinosa yleensäkin tuottaa koko ajan. Se ei mitenkään liity tietoisesti pohdittavana olevaan ongelmaan, ja kun emme tunne sen rakennetta, se näyttää meistä satunnaiselta. Näiden kahden signaaliaineksen (siis loogisen ja satunnaisen) yhteistuloksena aivot sitten tuottavat peräkkäin ongelmaan yhä uusia mahdollisia ratkaisuja, joita sitten arvioidaan tietoisessa tajunnassa. Lopulta niistä yksi alkaa näyttää elinkelpoiselta, ja sitä aletaan tietoisesti kehitellä eteenpäin (Bergström s. 159).
Innovointi ryhmässä

Vaikkei siis innovaation syntymisestä paljoa tiedetä, on kuitenkin huomattu, että sitä voidaan tietoisesti helpottaa tai edistää. Ns. ideointitekniikat toimivat tosin parhaiten ryhmätyössä, mutta muutamia voi käyttää myös yksinään työskentelevä suunnittelija. Tavallisimpia ovat:

· tunnettujen vaihtoehtojen järjestelmällinen läpikäyminen; ratkaisuluettelot, jotka auttavat luomaan uusia ratkaisuyhdistelmiä,

· aivoriihi: 5...12 hengen kokouksessa pyritään tuottamaan paljon idearaakileita. Niiden arvostelu kokouksessa on kielletty, jotta luova ilmapiiri säilyy. "Määrä tuottaa laatua": kun ideoita on paljon, niin joukossa varmaan on jokunen kehityskelpoinenkin.

· synektiikkamenettely: monivaiheinen toimintakaava, jossa rohkaistaan yhteistä ideointia ja kehittelyä sekä pidetään ajatukset poissa vanhoista ratkaisuista. Välillä tehdään ajatuksissa "ekskursio" eli irrottaudutaan tutkittavasta ongelmasta ja samalla myös niistä vanhoista urista, joihin ajatukset olivat juuttuneet.

Kaikille näille menetelmille yhteisiä periaatteita ovat:

aluksi määritellään tavoite, ei kuitenkaan liian tarkasti

ideointivaiheessa ideoita ei pidä arvostella muuta kuin myönteisesti

ideat pitää heti kirjata tai nauhoittaa, sillä niitä voi tulla monta yhtaikaa

hautumis- ja rentoutumisjaksoja tarvitaan, ehkä yön yli nukkumistakin.

Ideointia estäviä asenteita taas ovat:

koulun ja kasvattajien juurruttama mielikuvitus-kielteisyys

vaatimattomuus, omien ideoitten väheksyminen

henkinen laiskuus, pinnallinen tarrautuminen vanhoihin malleihin

liiallinen luottamus järkeen ja logiikkaan

kylläinen itsetyytyväisyys

luottamus auktoriteetteihin

itsekäs kunnianhimo ja haluttomuus ryhmätyöhön

erehtymisen pelko

pelko näyttää hullulta tai arvostelukyvyttömältä.
Osallistuvat menetelmät

Ohjaavan tutkimushankkeen tarkoituksena on laatia ehdotus, jonka kaikki asianomaiset voivat hyväksyä. Yksinkertaisin ja luotettavin tapa, joka tosin ei aina ole mahdollinen, tämän hyväksynnän turvaamiseksi on laatia ehdotus läheisessä yhteistyössä näiden intressiryhmien kanssa.

Jos nyt on niin onnekkaasti, että tärkeimmistä intressiryhmistä voidaan saada riittävästi henkilöitä osallistumaan hankkeeseen, ihanteeksi pitäisi ottaa se, että näiden henkilöiden mielipiteitä kuullaan, ei vain lopullista ehdotusta hyväksyttäessä tai hylättäessä, vaan useaan otteeseen ehdotuksia kehiteltäessä. Näin ehdotuksista voidaan poistaa epäonnistuneet kohdat välittömästi, ennen kuin niihin on tarpeettomasti uhrattu työtä.

Usein toistuvien kokousten ja keskustelujen johdosta hankkeen työtapa muuttuu varsin erilaiseksi kuin on akateemisen tutkijan yksinäinen puurtaminen. Sen sijaan osallistuville hankkeille tyypillisiä menettelyjä ja piirteitä ovat:

Hankkeen työvaiheet sulautuvat toisiinsa. Osallistuvia maallikoita kiinnostavat ennen kaikkea hankkeen tulevat ehdotukset. Jos he osallistuvat myös hankkeen alkuvaiheisiin, he silloinkin haluavat keskustella ehdotuksista "ennen aikojaan" kuten tutkija ehkä ajattelee.

Tietojen keräämiseen tulee mukaan ohjaava näkökulma. Samalla kuin objektiivisin mittauksin kootaan kohdetta kuvaavia faktoja, voidaan rekisteröidä myös subjektiivisia ohjaavia mielipiteitä. Osallistuville maallikoille useinkin ovat tärkeimpiä tiedot ja mielipiteet, jotka liittyvät tuleviin ehdotuksiin.
Tietojen keräämisen ja analyysin erilaisia menetelmiä voidaan käyttää sekaisin. Ei tarvitse varoa, että samanaikaisesti käytetyt havainnointi, haastattelu ja koe häiritsevät toisiaan, sillä mahdollinen häiriö tulee ilmi ohjaavan hankkeen viime vaiheen arvioinneissa.

Arvioiminen ja etenkin yksimielisyyteen pääseminen voi toki usein olla sekä hankalaa että hidasta. Ohjaava hanke saattaa toisinaan vaikuttaa suureenkin joukkoon osapuolia, ja jos kaikki nämä kutsutaan hankkeeseen osallistumaan, hanke harvoin pystyy etenemään kovinkaan suoraviivaisesti ehdotuksiin saakka. Tämä voi aiheutua useista syistä:

· Tulos luodaan tulevaisuuteen ja siitä syystä sen kaikkien yksityiskohtien suunnitteleminen ja esittäminen maallikoiden ymmärrettäväksi vie aikaa. Myös ratkaisun tulevaa ympäristöä ja kaikkia vaikutuksia on ehkä vaikea ennustaa.

· Jos tulos vaikuttaa monen ihmisen elämään, siitä on vaikea päästä yksimielisyyteen, samoin sen toteuttamisen tavasta ja kustannuksista.

· Projektissa ehdotukset tavallisesti laaditaan tutkijoiden ja suunnittelijoiden toimesta, jotka ovat eri ihmisiä kuin ne, jotka lopulta arvioivat ehdotuksia. Niinpä useinkin olennaisia osia ehdotuksista hylätään arviointivaiheessa, ja prosessissa täytyy palata taaksepäin.

· Ihmiset tarvitsevat aikaa ottaakseen kantaa ehdotuksiin ja muotoillakseen omat toiveensa. Usein he haluavat lisäselvityksiä ja keskustelun jatkamista myöhemmin.

Menetelmiä, joita usein käytetään eri osapuolten ristiriidassa olevien mielipiteiden yhteensovittamiseen, luetellaan sivulla Mielipiteiden yhteensovittaminen. Ne eivät suinkaan aina kovinkaan nopeasti johda yksimieliseen lopputulokseen. Päinvastoin tyypillistä osallistuvalle analyysille on se, että ihmiset usein asioihin perehtyessään muuttavat mielipiteitään, ja tutkija joutuu tekemään uudelleen jonkin työvaiheen eli palaamaan prosessissa taaksepäin. Jos tällaisia palaamisia tulee paljon, prosessi alkaa muistuttaa suoran viivan sijasta enemmänkin ympyrää. Itse asiassa monet katsovatkin, että spiraali kuten kuvassa oikealla on kehittämishankkeen tyypillisin malli. 
Tyypillisiä vaiheita "kehityksen spiraalissa" olisivat tällöin seuraavat: [image: image146.png]Empiria

1. arvioiva tilanteen toteaminen jossa käydään läpi nykyinen tilanne ja tarpeet parannuksille,

2. analyysi jossa selvitetään asioiden väliset riippuvuudet ja mahdollisuudet muuttaa asioita,

3. synteesi eli ehdotus asiantilan parantamiseksi

4. ehdotuksen arviointi.
Toistamalla vaiheita 2...4 ja asteittain parantelemalla ehdotusta hyväksyttävä ratkaisu usein lopulta löytyy. Prosessi on siis iteroiva. 

Alla selostetaan muutamia erilaisia osallistumisen tapoja ohjaavan ehdotuksen laatimiseksi.

Konsulttisuunnittelu "räätälintyönä" on tavallinen järjestely silloin, kun halutaan tehdä yksilöllinen kertatuote kuten juhlapuku tai asuintalo ja tuotteella on vain yksi käyttäjä tai pieni käyttäjien ryhmä kuten perhe, kaikki käyttäjät ja muotoilijat mahtuvat yhden pöydän ympärille toimimaan työryhmänä ja kokoontumaan vaikkapa viikoittain pohtimaan suunnitelman ongelmia. Ratkaisut usein keksitään yhdessä, mutta muotoilijan asiana on selostaa ratkaisua rajoittavia teknisiä reunaehtoja sekä tuottaa vaihtoehtoja joko välittömästi ryhmän kokouksessa taikka seuraavaan kokoukseen mennessä esimerkiksi ylempänä selostetuilla ehdotuksen valmistelun menetelmillä. Suunnittelija toimii tässä mallissa käyttäjän palkkaamana konsulttina.

Jos tuotteen kehittämiseen halukkaita ihmisiä on tiedossa suurehko mutta organisoitumaton joukko, sopivia yhteistoiminnan metodeja saattaa löytyä yhteissuunnittelun eli itsesuunnittelun nimikkeen alta, jota tapaa on toisinaan käytetty pientä asuntoaluetta suunniteltaessa, tosin harvoin, mutta metodi lienee tutkimuksen ja demokratian kannalta kiinnostava.

Yhteissuunnittelussa useinkin kymmeniä, jopa satoja käyttäjiä osallistuu suunnittelijan kanssa harvakseen pidettäviin kokouksiin, joissa yhteisesti hyväksytään ensin suunnitelman tavoitteet ja sitten vähitellen täsmentyvät ehdotukset. Käyttäjien suuren määrän johdosta näiden välille usein syntyy vaikeasti ratkaistavia mielipide-eroja. Sovittelussa tarvittavien keskustelujen vauhdittamiseksi on usein käytännöllistä organisoida osanottajat jonkinlaisiksi tilapäisiksi "eturyhmiksi". Lisäksi tutkimuksen ja suunnittelun ammattilaisista muodostetaan ns. teknikkoryhmä, joka päätoimisesti valmistelee vaihtoehtoisia suunnitelmia käsiteltäväksi esimerkiksi viikoittaisissa kaikkien yhteisissä kokouksissa.

Yhteissuunnittelua käyttävän projektin tyypilliset vaiheet ovat:

1. Eturyhmien muodostaminen. Teknikkoryhmä tai muu osapuoli selvittää alustavasti eri intressiryhmät. 

2. Analyysivaihe. Eri eturyhmät selventävät tavoitteitaan aluksi itselleen. Teknikkoryhmä avustaa laatimalla vaihtoehtoisia periaateratkaisuja, joita ei vielä ole tarkoitettu toteutettavaksi vaan ainoastaan valaisemaan ongelmakenttää. 

3. Suunnittelu ja neuvottelu (negotiation). Tavoitteena on kehittää yhteisesti hyväksyttävissä oleva suunnitelma ja ehdotus kompensaatioista niille, jotka joutuvat kärsimään suunnitelman toteuttamisesta. 

4. Vahvistaminen (ratification) mieluimmin kaikkien yhteisenä päätöksenä. Ellei yksimielisyyteen päästä, suunnittelija esittää oman ehdotuksensa ratkaisuksi.
Tutkijoiden erityinen tehtävä kaikissa osallistuvissa menettelyissä on huolehtia siitä, että kaikki osapuolet käyttävät yhteistä "suunnittelukieltä", joka takaa sen, että teknisesti kouluttamattomat asukkaat pystyvät kuvailemaan suunnitelmilta odottamiaan asioita ja toisaalta ymmärtävät suunnittelijoiden ehdotuksia. Esimerkiksi Kukkosen vetämässä asuntojen yhteissuunnitteluhankkeessa arkkitehti kehitti asunnon sisätilojen suunnittelua varten erityisen pienoismallijärjestelmän mittakaavassa 1:15.

Yona Friedman on kirjassaan Toward a Scientific Architecture (1975 A) pohtinut niitä tapoja, joilla suunnittelija vuoropuhelussa esittää omat asiantuntijan näkökohtansa ja ehdotuksensa. Hän ehdottaa, että suunnittelija valmistelee jokaisen yhteisneuvottelun pohjaksi valikon (repertoire) josta käyttäjä voi nähdä kaikki tarjolla olevat vaihtoehdot. Lisäksi valikosta tulee ilmetä kunkin vaihtoehdon valitsemisesta koituvat seuraukset (warnings), esimerkiksi niiden hyödyt, haitat ja kustannukset. Sen sijaan suunnittelijan asiana ei ole arvostella käyttäjän valintoja enempää kuin ravintolan hovimestari arvostelee asiakkaansa valitsemaa ruokalajiyhdistelmää.

Tunnettu ehdotus yhteissuunnittelun pohjaksi tarkoitetuksi teoria-aineistoksi on Christopher Alexanderin et al. kehittämä A Pattern Language (1977). Se sisälsi 253 rakennusmuotoa, joista jokainen noudattaa samaa kaavaa: ensiksi on kuvana arkkityyppimäinen esimerkki sekä lyhyt luettelo niistä muista muodoista, joihin se liittyy. Seuraavaksi tulee "otsaketeksti" joka selvittää mistä tässä muodossa on kysymys. Tämän jälkeen selostetaan muotoa koskeva empiirinen tietous ja sen soveltamisen variaatioita. Lopuksi on kyseistä muotoa selventävä piirros. Yhteissuunnittelussa käytetty metodi puolestaan selvitetään kirjassa The Oregon Experiment, (1975).

Nykyisin on joitakin tuotteita tutkittu niin paljon ja niiden suunnittelua varten on niin paljon teoriaa, että tuotteiden suunnittelu on varsin helppoa. Muutamat tutkijat, ensimmäisinä Yona Friedman (1975 B) ja Nicholas Negroponte ovat jopa esittäneet, että tällaisen teorian - siis laskukaavojen, esikuvien ja muunnossääntöjen - pohjalta olisi mahdollista rakentaa suunnitteluautomaatti eli laitteisto tai ohjelmisto, jonka menu-valikkoon tuotteen tulevat käyttäjät voivat ilmoittaa toivomuksensa, ja automaatti sitten kokoaisi näitä lähinnä vastaavan suunnitelman. Hyötynä voisi olla suunnittelun nopeutuminen ja se, että tuotteen tilaajan valinnan mahdollisuudet ehkä kasvavat.

Tällaiset automaatit ovat tosin todellisuudessa perin harvinaisia, mutta ne saattavat ajan mittaan lisääntyä. Tutkijoiden kannalta ajatus on kiinnostava, tuleehan siinä käyttöä tutkimuksen kautta kehitetylle tuotteiden teorialle. Koneen valikot näet joudutaan ohjelmoimaan teoriaa hyväksikäyttäen siten, että tilaaja saa niistä tietoonsa kunkin vaihtoehdon valitsemisen seuraukset, vähintäänkin hinnan, ja vankka teoria tarvitaan myös sitten asiakkaan tilaaman suunnitelman kokoamiseen.

Suunnitteluautomaatti on helpointa saada aikaan silloin, kun tuote koostuu useista esivalmistetuista osista, ja asiakas lähinnä vain valitsee mieleisensä osien yhdistelmän siten kuin nykyisin kahviautomaatissa, keittiökalustekaupassa ja tietokonekaupassa internetin välityksellä.

Seuraavana vaiheena voisi olla valinnan mahdollisuuksien laajentaminen myös tuotteiden mitoitukseen, väreihin, jopa muotoihin, sekä suunnitelmien toteutuksen automatisointi kytkemällä suunnittelu tuotteiden valmistuksen ohjaukseen (CAM, computer-assisted manufacture).

Ehdotusten arvioiminen
Ohjaava tutkimus pyrkii osoittamaan, miten olisi mahdollista parantaa sen kohdetta tai myöhempiä samantapaisia kohteita. Sen mukaisesti hankkeen loppuraportin tärkeimpänä sisältönä on yksi tai useampia ehdotuksia siitä, miten nämä parannukset tehokkaimmin saadaan aikaan. Parannusten toteuttaminen käytännössä usein järjestetään erilliseksi kehittämishankkeeksi, joista esimerkkejä ovat teollisen tuotteen kehittäminen ja toiminnan kehittäminen.
Kun ehdotukset muodostavat ohjaavan hankkeen tärkeimmän sisällön, ainakin silloin kun ne johtavat käytännön kehittämistoimiin, tutkijan pitää koettaa laatia ne mahdollisimman tehokkaiksi ja optimoiduiksi. Useimmissa ohjaavissa hankkeissa ehdotukset muotoutuvat asteittain, ja niiden jokainen perättäinen luonnos arvioidaan vuorollaan, mikä taas usein johtaa ehdotusten uuteen tarkistamiseen.

Viimeinen ja myös paras tilaisuus ehdotusten arvioimiseen ja hienosäätöön on juuri ennen kuin raportin lopullinen versio menee monistettavaksi. Tässä luonnoksessa ehdotukset perusteluineen, käytännön toteutusmahdollisuudet ja muut asiaan vaikuttavat tekijät on koottu yhteen, hyödyt ja uhraukset on tarkoin laskettu ja niiden väliset suhteet ovat selkeät, mikä kaikki helpottaa yleisarvion antamista hankkeesta ja myös mahdollisten viime tarkistusten tekemistä.

Avainkysymys silloin, kun ehdotusta arvioidaan, on: Onko ehdotus tehokas, käytännöllinen ja taloudellisesti optimoitu väline halutun parannuksen aikaansaamiseksi?

Seuraavassa esitetään muutamia tavallisia ehdotusten arvioimisen menetelmiä, joista muutamat soveltuvat yhteiskäyttöön parannuksista hyötyvien ihmisten kanssa ja muutamat tutkijan yksin käytettäväksi.

Sikäli kuin ohjaavassa tutkimushankkeessa on jouduttu ehdotusten laatimiseksi myös keräämään toteavasti tietoja empiriasta, näiden osalta tärkein arvioimisen kriteeri on tietojen luotettavuus. Sen arvioimista käsitellään sivulla 133.

Osallistuva arviointi

Jokaisen ohjaavan tutkimushankkeen kaikissa vaiheissa kohdetta katsotaan hankkeelle määritellystä näkökulmasta, ja näin tehdään myös hankkeen lopullisten ehdotusten arvioinnissa. Useinkin arvioijina voivat toimia samat henkilöt, jotka ovat olleet hankkeen alussa määrittelemässä sen tavoitteita.
Toisinaan taas sattuu, että hankkeen edetessä sen näkökulma laajenee. Usein mukaan tulee uusia ihmisiä ja osapuolia, esimerkiksi tuotannosta ja käytännön toteutuksesta vastaavat yksiköt. Joskus taas esiin nousevat yllättävät sivuvaikutukset - kuten raaka-aineiden saanti, jätteet ja saatuminen - joita hankkeen alkaessa kukaan ei tullut ajatelleeksi. Näistä syistä johtuen erimielisyyksiä saattaa olla hankkeen lopussa enemmän kuin sen alkaessa. Niiden ratkomiseen ovat käytettävissä sivulla 158 luetellut menetelmät, joista useimmissa sisältönä ovat keskustelut erimielisten ryhmien välillä. Tutkijan tehtävänä joka tapauksessa on selittää ja havainnollistaa tarjolla olevat vaihtoehdot niin, että kaikille tulee mahdolliseksi esittää niistä mielipiteitä.
Toinen suunnittelijalle kuuluva tehtävä on pitää silmällä, tulevatko kaikki tarpeelliset intressiryhmät kuulluiksi arvioinnissa. Kehittämistoimilla voi olla vaikutuksia myös ihmisiin, jotka eivät vielä ole syntyneetkään, ja näidenkin näkökulma olisi otettava huomioon arvioinnissa. Lisäksi on ihmisiä, joiden ääni usein jää kuulematta, nimittäin näkö- ja kuulo- ja liikuntavammaiset sekä lapset, katso sivulla 209 luetteloa näille tärkeistä asioista tuotteiden suunnittelussa. Tutkija voi yhteiskokouksissa ottaa puheenvuorossaan esille näiden ihmisten tarpeet, taikka hän voi vielä kokouksen jälkeen muokata ehdotuksia näille sopivammiksi.
Siinä tapauksessa, että on kovin hankalaa koota ihmisiä arviointikokouksiin, voidaan heidän mielipiteensä ajatella koottavan kyselevien tutkimustapojen (kyselyn tai haastattelun) avulla. Epäkohtana on se, että mahdollisesti ristiriitaisten mielipiteiden yhteen sovittaminen jää silloin tutkijan tehtäväksi.

Teoreettinen arviointi

Jos tilanne on sellainen, ettei mielipiteitä työn tulosten käyttäjiltä tai muilta intressiryhmien jäseniltä voida lainkaan koota, tutkija voi ainakin yrittää omaksua objektiivisen asenteen ja puolueettoman näkökulman ja itse arvioida ehdotukset niiden pohjalta. Tutkijan omana työnä tehtävässä ohjaavien ehdotusten arvioinnissa pohjaksi tavallisesti otetaan kaikki asiasta julkaistu tutkimustietous. Vaikeutena on, että tutkimusten näkökulmat ovat usein ristiriidassa keskenään, mikä tekee tutkijalle vaikeaksi omaksua käyttäjän näkökulmaa arvioinnissa. 
Ehkä tavallisin menetelmä useiden toimintavaihtoehtojen hyötyjen ja haittojen arvioimiseksi ja parhaan vaihtoehdon löytämiseksi tutkijan omin voimin on hyötykustannusanalyysi eli arvoanalyysi, s. 211. Sitä voi käyttää myös yksinään työskentelevä tutkija, mutta hänellä täytyy sitä varten olla varsin tarkat arviot kuhunkin vaihtoehtoon liittyvien etujen ja haittojen hyväksyttävyydestä. Tavallisesti nämä laaditaan numerollisessa eli mitattavassa muodossa.
Ehdotusten testaaminen

Testaaminen on järjestely, jossa yksi tai useampia parhailta näyttävistä toimintavaihtoehdoista toteutetaan käytännössä tilapäisesti tietyksi ajaksi ja usein vain pienessä mittakaavassa. Tulosten perusteella sitten testattu vaihtoehto joko hylätään, parannetaan tai hyväksytään jatkuvaan käyttöön.

Tavallisesti testaajiksi yritetään saada kehitettävän ehdotuksen tulevia käyttäjiä, joskaan tämä ei aina onnistu ja sen sijaan joudutaan käyttämään ns. helposti hankittavaa näytettä (s. 42). Joka tapauksessa tutkija pyytää näitä henkilöitä toimimaan testissä samoin kuin he toimisivat silloin, kun lopullinen hyväksytty ehdotus on käytössä, joskin usein tämä toiminta joudutaan osittain tekemään "leikisti" eli simuloiden, kun todellinen toiminta olisi liian vaikea järjestää. Menetelmästä käytetään myös nimeä "pilottiprojekti".

Ehdotusten testaaminen on varsin tavallista teollisessa tuotekehityksessä, etenkin tuotteen käytettävyyden tarkistamiseksi ja parantamiseksi. Testattaviksi valmistetaan tuotteen prototyyppi tai useampiakin, jotka ovat ainakin jossakin määrin toimivia, kuten selostetaan sivulla 208. Järjestelyissä voidaan usein mukailla tieteellistä koetta, kuitenkin siten, että yleensä on tarpeetonta pitää testattavana vaihtoehtona mukana nykyistä olevaa tuotetta tai asioiden nykytilaa, silloin kun se on testaajien hyvin tuntema ennestään.

Toinen muunnos tuotteiden käytännön testaamisesta on koemarkkinointi, jossa pieni määrä todellisia normaalilaatuisia tuotteita asetetaan jollakin valitulla alueella asiakkaiden ostettavaksi.

Ohjaava raportti

Ohjaava tutkimus on usein helpompi raportoida kuin toteava, sillä ohjaava hanke tehdään yleensä tilaustyönä tiettyyn tarkoitukseen ja ihmisille, jotka ainakin osaksi ovat tutkijan tiedossa. Raportin sisältö ja rakenne seuraa yksinkertaisesti hankkeen tavoitteista. Samoin raportin esitystapa on helppo valita pohtimalla, miten sen tulevat ymmärtämään ne ihmiset, joiden käyttöön raportti tehdään.

Jokainen ohjaava hanke poikkeaa muista, sillä jokaisella on omat, yksilölliset tavoitteensa. Eräs tärkeimmistä hankkeita ja niiden raportointia erottavista ominaisuuksista on hankkeen ekstensio: yleisesti ohjaavat eli ekstensiiviset hankkeet tähtäävät parantamaan kohteiden luokkaa, kun taas tapauskohtaiset eli intensiiviset hankkeet koskevat vain yksilöityjä tapauksia kuten nimettyjä ammattitoimintoja tai tuotteita. Tämä ero näkyy myös hankkeeseen liittyvien ihmisten lukumäärässä ja tarvittavan raportoinnin sisällössä ja laajuudessa. Erottelu nähdään kaavakuvassa alla, ja sitä tarkennetaan seuraavassa.

Ekstensiivinen, yleisesti ohjaava tutkimus selvittää, mitä ihmiset enimmäkseen odottavat käytännön toiminnalta tai tuotteilta. Sen tulokset eivät koske vain tutkittuja kohteita, vaan tarkoituksena on parantaa kaikkia vastaavia tapauksia. Tämän aikaansaamiseksi ohjaava hanke tuottaa yleistä toiminnan teoriaa tai suunnitteluteoriaa kuten säädöksiä, standardeja, laskukaavoja tai muita toimintamalleja alalla toimivien ammattilaisten ja teollisuuden käyttöön.

Jokaisessa ammatissa ja muussakin perinteisessä ihmisten toiminnassa noudatetaan omia sääntöjään, jota voimme sanoa teoriaksi, vaikka suuri osa siitä olisi pelkästään hiljaisen tiedon muodossa eikä sitä olisi koskaan tutkittu ja muodostettu kirjalliseksi teoriaksi. Tekniikan ja teollisuuden kehitys kuitenkin vaatii uudistamaan yhä useampia perinnäisiä toimintatapoja nykyajan vaatimuksen mukaisiksi, ja tämä tapahtuu parhaiten niitä tutkimalla ja raportoimalla saadut tulokset jo olevan teorian korjausten tai laajennusten muodossa.
Yleisten käytännön teorioiden levittämiseksi käyttöön on joukko vakiintuneita tietokanavia, kuten ammattikoulutus, käsikirjat ja tietokoneohjelmat eri ammatteja ja teollisuudenaloja varten. Aina kun jokin tutkimushanke on kehittänyt korjauksia tai laajennuksia ennestään käytössä olevaan teoriaan, ne joudutaan julkistamaan näiden samojen kanavien kautta.

Intensiivisen eli tapaus​kohtaisesti ohjaavan tutkimuksen eli kehittämistyön tarkoitus on periaatteessa sama kuin yleisesti ohjaavan tutkimuksen, eli löytää keinoja fyysisen kohteen parantamiseksi. Erona yleiseen tutkimukseen on, ettei nyt kehitetä teoriaa vaan käytäntöä: olevaa toimintaa tai uutta tuotetta. 

Tapauskohtaisen ohjaavan tutkimuksen tulosten käyttäjistä monet myös osallistuvat tutkimukseen tai ainakin ovat tiedossa jo tutkimusta tehtäessä, mikä helpottaa raportointia ja tiedottamista - joskus jopa niin pitkälle, että tutkimusta rahoittanut yritys haluaa pitää tulokset suorastaan salaisina.

Ohjaava raportointi tarkoittaa usein raporttien sarjaa. Kun tutkimus ja käytäntöön soveltaminen kytkeytyvät tiiviisti toisiinsa, siitä seuraa että tavallisesti hyvinkin monet ihmiset ovat hankkeesta kiinnostuneita ja ehkä jollakin tavalla osallistuvat siihen. Tästä taas usein seuraa se, että jo alustavat tulokset ja ehdotukset on pantava paperille ja jaettava hankkeen intressiryhmille, jotka eivät suinkaan aina hyväksy ensimmäistä saamaansa ehdotusta. Hankkeesta ei siis tehdä vain yhtä raporttia, vaan on tehtävä useita peräkkäisiä raportin versioita jo siksikin, että hankkeen eri vaiheissa käsitellään erilaisia asioita. Esimerkiksi tuotekehityshanke jakautuu ainakin kuuteen toisistaan erottuvaan vaiheeseen, joista jokaisessa laaditaan raportti. Samaa tapahtuu muissakin ohjaavissa hankkeissa, tyypillisesti seuraavaan tapaan:

	Ohjaavan hankkeen työvaihe:


	Vaiheen tuottaman raportin sisältö:



	Toteava tutkimus (jos tarpeen)


	Raportti asioiden nykytilasta ja sen ongelmista (jos tarpeen)

	Ohjaava tutkimusvaihe ja ehdotusten laatiminen


	Ehdotusten raportoiminen (useita peräkkäisiä luonnoksia jos on tarpeen)

	Päätös siitä, että muutokset pannaan toimeen


	Päätös siitä, että muutokset pannaan toimeen



	Uudistuksen toteuttaminen käytännössä


	Uudistuksen edistymisen raportoiminen (jos tarpeen)

	Päätös korjaustoimista (jos tarpeen)
	(jne.)


Näistä asioiden nykytilaa ja sen ongelmia selostava raportti voidaan tehdä tavanomaisella toteavan raportin tyylillä (s. 154). Sen sijaan muilla yllä luetelluilla raporteilla on kullakin erityinen ohjaava tehtävä, jota käsitellään tarkemmin alempana.

Lisäksi ohjaavat raportit voivat noudattaa toteavien raporttien antamaa esikuvaa tyylin ja kirjoitustekniikan asioissa. 

Ohjaavissa hankkeissa osapuolten yhteistoiminta ja täten myös tiedon kulku on tavallisesti läheistä, minkä johdosta kirjalliselle aineistolle ei ole tarpeen asettaa tiukkoja muodollisia tavoitteita (ellei niitä käytetä opinnäytteinä). Myös kokonaan suullinen tiedonkulku saattaa monesti riittää asioiden hoitamiseen.

Ehdotusten raportoiminen 

Ohjaavat hankkeet saavat harvoin alkunsa tutkijoiden yhteisön piirissä, vaan pikemminkin sen ulkopuolisten ihmisten ongelmista tai toiveista, ja niinpä ohjaavan hankkeen tulee ennen kaikkea täyttää näiden ihmisten tarpeet. Ihmisryhmiä, joiden mielipiteillä esimerkiksi tuotekehityshankkeessa on painoa, ovat yrityksen vastuunalaisen johdon ohella: 

tuotteen tulevat käyttäjät,

tuotteen valmistajat,

tuotteen markkinointiorganisaatio,

ne ulkopuoliset, joille tuotteella on sivuvaikutuksia, ja ympäristö,

muotoilijain ammattikunta sikäli kuin muotoilija haluaa siinä saada tunnustusta.

Samaten, kun kehitetään vakiintunutta ammattitoimintaa, on yleensä helppoa löytää ihmisiä, jotka sitä tuntevat. Näistä muutamia voidaan sitten pyytää osallistumaan hankkeeseen, tai ainakin voidaan pyytää heidän kommenttejaan siitä.

Ohjaavalle hankkeelle on todella hyvin tyypillistä, että sen ehdotuksista keskustellaan ehkä suuressakin kokouksessa, ja siinä esitettyjen mielipiteiden pohjalta tutkija sitten tarkistaa ehdotustaan, ehkä useitakin kertoja.

Keskustelujen pohjaksi tutkijan on tarpeen valmistella raportti, joka sisältää luonnoksen ohjaavan hankkeen suosittelemiksi toimenpiteiksi. Usein tutkija myös selostaa muita ajateltavissa olevia vaihtoehtoja hankkeen tavoitteen saavuttamiseksi, ja luettelee niiden hyvät ja huonot puolet. Raportin rakenteena voi olla esimerkiksi: 

1. Deskriptiivisiä selostuksia asioiden nykytilasta ja mahdollisuuksista niiden muuttamiseksi, laadittuna objektiivisin käsittein (eli siis ilman arvostavia mielipiteitä). 
2. Eri intressiryhmien mielipiteet, ja tutkijan ehdotus siitä, miten ne voidaan sovitella yhteen.
3. Yhteenveto vaihtoehdoista, niiden edut, kustannukset ja sivuvaikutukset. Yhtenä vaihtoehtona voi olla se, ettei tehdä mitään, vaan asioiden nykyinen tila ja kehitys saa jatkua. Lopuksi tutkijan tulee tehdä ehdotus parhaaksi vaihtoehdoksi ja päätökseksi.
Esitystapa. Raportti voi palvella keskustelun ja päätösten pohjana vain silloin, kun se ymmärretään. Tutkijan on siksi tarpeen raporttia kirjoittaessaan pitää mielessä, kenelle hän kirjoittaa. Jokin johtokunta pystyy ehkä sulattamaan oppinutta ja koukeroista tekstiä, mutta jos kommentteja halutaan saada tavallisilta kuluttajilta ja tuotteiden kaiken tasoisilta käyttäjiltä, on viisainta kirjoittaa mahdollisimman helppotajuisesti, myös silloin kun joudutaan selittämään jokin välttämätön tekninen tai teoreettinen käsite. Sama koskee tutkijan suullisia esityksiä kokouksissa.
Hämärän tekstin ohella kompastuskiveksi saattavat tulla tekniset kaavakuvat sekä tutkijoiden, arkkitehtien ja muotoilijoiden käyttämät esitystavat ja symbolit. Mahdollisuus, jota tutkijat harvoin muistavat, voisi olla käyttää abstraktien käsitteiden ja suhteiden kuvaamiseen soveltuvissa kohdissa taiteiden mallinnuskieliä kuten maalauksia, kuvanveistoa, näytelmää, tanssia ja musiikkia.

Ymmärtämisen vaikeuden voi kokea myös tutkija silloin, kun hankkeeseen osallistuva kokenut ammattilainen haluaisi tuoda esille ammattitietoutta, joka hänellä on pelkästään sanattoman kokemustiedon muodossa, ja tutkijan puolestaan pitäisi panna se paperille. Joitakin tapoja selvitä tästä ongelmasta esitetään kohdassa Hiljaisen tiedon keräämisen menetelmiä sivulla +++. 

Uudesta käytännöstä tiedottaminen

Useimpiin ohjaaviin hankkeisiin kuuluu tapahtuma, jossa lopullisesti valitaan paras hankkeessa kehitetyistä ehdotuksista ja aloitetaan sen toteuttaminen käytännössä. Hankkeen organisaation mukaan tämän päätöksen voi tehdä kehittämishankkeen johtoryhmä, yrityksen johto, alan standardointikomitea, valtion ministeriö tai muu sellainen instituutio, joka on katsottu päteväksi ohjaamaan alan kehityksen suuntaa. Tämä päätös voi olla joko pakollisena kaikkien noudatettava taikka suositus, josta alan ammattilaiset voivat tilanteen mukaan poiketa.

Joka tapauksessa on päätöksen jälkeen tarpeen tiedottaa asiasta kaikille niille, joiden toivotaan ottavan tämän teorian laajennuksen huomioon käytännön toimissaan. Tämän tiedotteen sisältö muodostuu erilaiseksi kuin yllä mainituissa ehdotusvaiheen raporteissa, sillä kun nyt yksi vaihtoehdoista on valittu, muista ei enää tarvitse puhua. Lisäksi tämän valintapäätöksen perusteluilla ei enää ole muuta kuin ehkä historiallista kiinnostavuutta. Ehdotusvaiheen raportit voi silti olla aihetta arkistoida siltä varalta, että nyt hyväksyttyä teorian laajennusta vielä pitäisi tarkistaa.

Kun tutkija muotoilee ohjeitaan käytännössä sovellettaviksi, hänen pitäisi selkeästi ilmoittaa kunkin ohjeen ja sen alakohdan sitovuus. Tähän ei riitä se, että ilmoitetaan kuka on ohjeesta päättänyt, sillä vähänkin pitemmissä ohjeissa on usein osia, joista kaikkia ei suinkaan ole tarkoitettu orjallisesti noudatettavaksi, vaan ne ovat mukana ehkä vain selventämässä asiaa. Voisi täten olla hyödyllistä tehdä ero seuraavien sitovuuden asteiden välillä: 
normit eli ehdottomasti sitovat vaatimukset 

neuvot, suositukset ja opastukset 

hyväksyttävät esimerkit. 

Toimintaohjeessa pitäisi välttää epämääräistä sanaa ohjeellinen, sillä kaikki yllämainitut ovat eräänlaisia ohjeita. 

Kun sitovuutta halutaan täsmentää, olisi epäilemättä kömpelöä liittää jokaiseen ohjelauseeseen sanallinen ilmoitus sen sitovuudesta. Asia voidaan kätevämmin tuoda julki painoteknisin keinoin, kuten kirjasinlajin, värin tai tekstin sijoituksen avulla. Esimerkiksi Suomen rakentamismääräyskokoelmassa on sitovuus ilmaistu varsin näppärästi käyttämällä jokaisella sivulla kahta palstaa seuraavasti:
Määräykset on painettu leveälle palstalle isolla kirjasinkoolla ja ne ovat velvoittavia.

Ohjeet ovat kapealla palstalla pienellä kirjasinkoolla, ja ne sisältävät hyväksyttäviä ratkaisuja.

Selostukset ovat kapealla palstalla kursivoituna. Ne antavat lisätietoja ja sisältävät viittauksia muihin säädöksiin ja ohjeisiin.

Kuvat, ellei niistä muuta ole sanottu, on tarkoitettu havainnollistamaan ohjeissa esitettyjä ratkaisuja, esimerkiksi ilmoittamalla ohjeessa tarkoitetun asian mittaamisen menetelmä.

Ohjeiden jakelu ja tiedottaminen. Jos juuri julkaistut ohjeet tai suositukset halutaan nopeasti laajaan käyttöön, on tarpeen saada selville ne ihmiset, jotka näitä ohjeita tulisivat soveltamaan, ja tiedottaa näille asiasta. Miten tämä tehdään käytännössä, riippuu hankkeen ekstensiosta. 

Pienissä intensiivisissä eli yhden tapauksen kehittämishankkeissa, joissa yleistä teoriaa ei ole laadittu ja useimmat tulosten käyttäjät ovat tiedossa, sopivin menetelmä usein on erityinen lyhyt raportti tai tiedote, joka toimitetaan jokaiselle tiedossa olevalle mahdolliselle soveltajalle. Joskus voi riittää pelkkä suullinen ilmoitus tai luento esimerkiksi ammatillisessa yhdistyksessä tai kirjoitus alan ammattilehteen. Pienen kehittämishankkeen toteuttaneille ihmisille saattaa ainoa tärkeä asia olla se, että uudistukset tehtiin - laajempi tiedottaminen näyttää tarpeettomalta. Joskus sitäpaitsi tutkimusta rahoittanut yritys haluaa estää tulosten leviämisen kilpailijain tietoon.

Ekstensiivisissä eli yleistä teoriaa kehittävissä hankkeissa tilanne on aivan toisenlainen, sillä kaikkia tai edes useimpia tulosten mahdollisia käyttäjiä ei mitenkään voida tietää. Tässä tapauksessa usein tehokkain tapa on on selvittää, onko jo olemassa pysyviä kanavia käytännön teorian välittämiseen, ja sitten käyttää näitä hyväksi. Tällaisia kanavia ovat esimerkiksi alan käsikirjat, standardikokoelmat, ammattilehdet ja täydennyskoulutus alalla toimiville henkilöille. Teollisuusyrityksillä, jotka tekevät paljon tutkimusta, on monesti yksityinen kokoelma omia standardeja ja muita suunnitteluohjeita omia tuotteitaan varten. Virallisten säädösten ja ministeriöiden ohjeiden jakeluun taas on kullakin hallinnonalalla omat kanavansa. Sitten kun jokin näistä kanavista on valittu, on tietenkin vielä hyvä pohtia saavuttaako se varmasti kaikki ne ihmiset, joille tiedosta voisi olla hyötyä.

Pysyvien jakelukanavien etuna on se, että niihin yleensä kuuluu järjestely, jolla lukijoille ilmoitetaan uuden tai korjatun aineiston ilmestymisestä sekä vanhentuneen aineiston kumoamisesta.

Uudistuksen edistymisen raportoiminen

Isoissa tutkimus- ja kehittämishankkeissa, joiden aikajänne on kuukausia tai vuosia, on tapana tehdä määräaikaisia raportteja työn tilaajalle tai rahoittajalle, joissa kerrotaan työn edistymisestä ja verrataan sitä alkuperäiseen hyväksyttyyn aikatauluun. Jos tämä työsuunnitelma oli tehty jana-aikataulun muodossa, on kätevää merkitä tähän aikatauluun kunkin janan kohdalle miten suuri osuus siitä on tehty, jolloin kaikista janoista yhdessä saadaan kokonaiskuva hankkeen edistymisestä.

Jos sitten vielä jälkeenpäin, hankkeen jo kokonaan toteuduttua, sen kulusta kokonaisuudessaan tarvitaan raportti esimerkiksi tutkijan opinnäytteeksi, sen sisällöksi usein tulee kronologinen kertomus osavaiheista ja niiden raporteista, ongelmien ja ristiriitojen ratkaisemisesta sekä lopullisen ehdotuksen toteuttamisesta.

Tällainen historiallinen katsaus ohjaavan hankkeen kulusta kirjoitetaan tavallisesti toteavaan tyyliin, sillä hankkeen alkuperäiset ohjaavat tavoitteet tuskin sellaisinaan enää ovat voimassa - hanke itse onnistuessaan on tehnyt ne vanhentuneiksi. Ei toki ole estettä ohjaavassa mielessä uudelleen arvioida nykyistä uutta tilannetta jo tehdyn tutkimuksen alalla. Tässä voitaisiin käyttää apuna uudistuksesta kertynyttä palautetta, jos sellaista on tullut kerätyksi esimerkiksi alalla toimivan yrityksen toimesta. Tuotteista saadun palautteen järjestelyjä ja hyväksikäyttämistä selostetaan kohdassa Palaute ja kritiikki sivulla 194.

KEHITTÄMINEN

Teollisen tuotteen kehittäminen
Jatkuvasti toimivassa yrityksessä myös tuotekehitys on jatkuvaa: jokainen valmistunut tuote antaa pohjan seuraavan tuotesukupolven kehittämiselle. Tuotteen kehittäminen silti tavallisesti organisoidaan lineaarin projektin muotoon, jolloin työtä on helpompi hallita. 

[image: image148.png]Tutkijan toiminta: ~_ Kayttajan toiminta:

Tapausten
kuvaukset Soveltaa

Tapaukset

geenss
Alka—s



Tuotekehityksen lähtökohtina ovat aiempien tuotteiden ohella yrityksen toiminta-ajatus ja liikeidea, sen strategia ja tuotepolitiikka, joskaan pienissä tai uusissa yrityksissä näitä ei aina löydy paperille pantuna. Muita lähtökohtia ovat ajankohtainen markkina​tilanne asiakkaiden suuntaan sekä kilpailu​tilanne muihin yrityksiin.

Tuote-ehdotuksen valmistelun kustan​nukset (nouseva viiva kuvassa) moninkertaistuvat projektin loppu​vaiheessa. Ideointi- ja konsepti​vaiheessa suuretkin muutokset tuote​suunnitelmaan ovat helppoja ja halpoja tehdä, mutta mitä pitemmälle tuotannon valmistelu tehtaassa etenee, sitä hankalammiksi käyvät muutokset. On siis edullista ajoittaa tuote​kehitys​projektin alkupuolelle ne selvityk​set, jotka saattavat johtaa isompiin muutoksiin tuotteessa.

Tuotekehityshanke sisältää tyypillisesti seuraavia selvityksiä:

	Vaihe
	Vaiheen lopputulos

	1. Tutkimus ja strateginen design
	Markkinatutkimukset 
Kilpailija-analyysit 
Muualta hankittavissa olevat ideat ja patentit 
Tuotedraiverit, ehkä ideapankissa

	2. Tuotekonseptin kehittäminen 
	Tuotekonsepti 
Spesifikaatiot markkina-alueittain 
Tuotekalkyyli 
Valmistuskonsepti (missä valmistetaan, mitä alihankkijoilta)

	3. Tuotteen ja sen tuotantoprosessin kehittäminen 
	Muotoilu, prototyypit 
Spesifikaatiot osatasolla 
Valmistuksen esisuunnitelma 

	4. Tuotteen ja prosessin valmistelu toteutettavaksi 
	Sarjatyökaluilla tehty tuote täyttää laatuvaatimukset 
Valmistusprosessi on valmis tahdin nostamiseen 
Myyntiorganisaatio on valmis

	5. Sarjavalmistus
	(sarjatuotannolla on omat tavoitteet, joita ei esitetä tässä)


Projektin kunkin vaiheen jälkeen ylempi johtoporras hyväksyy vaiheen tulokset ja antaa tavoitteet seuraavalle vaiheelle. Jos kaikki tuotekehityshankkeen vaiheet tehdään tiukasti peräkkäin ja yrityksen johto vielä käsittelee joka vaiheen tulokset, prosessi pyrkii venymään kovin pitkäksi, kuten nähdään kuvasta alla, jossa paksummalla viivalla piirretyt nuolet tarkoittavat johdon ohjaustoimenpiteitä. 

Toisaalta tuotekehityksessä ei sopisi aikailla, sillä kilpailutilanteessa "nopeat syövät hitaat." Se yritys, joka saa uuden tuotteen myyntiin ennen kilpailijoitaan, hyötyy pitemmästä myyntiajasta ennen tuotteen kaupallista vanhentumista, ja lisäksi saadaan hyötyä myös markkinoille tulevan uuden tuotteen aluksi korkeammasta hinnasta. [image: image29.png]1 2 |

Eräs mahdollisuus nopeuttaa prosessia on limittää työvaiheet yllä olevan kuvan peri​aatteella (con​current engineer​ing).

Tuotekehityshankkeen alkuvaiheita leimaa vaatimusten analyysi, keskivaiheita suunnittelun synteesi ja loppuun kuuluu ehdotusten arviointi. Tietenkin vain harva tuote on niin yksinkertainen, että sen suunnitteluun riittäisi vain kolme työvaihetta. Usein on palattava hankkimaan lisätietoja ja näiden pohjalta suunnitelma ehkä laaditaan uudelleen. Analyysin, synteesin ja arvioinnin kierrosta siis joudutaan monesti toistamaan useita kertoja. Koko hanke täten usein muistuttaa spiraalia, joka vain vähitellen lähestyy optimaalista lopputulosta. 

Analyysit tuotekehityksessä

Strateginen suunnittelu. Jokaisella jonkin aikaa toimineella yrityksellä on tuotteiden valikoima, joka ei suinkaan ole koostunut satunnaisesti. Sen optimoimisesta tulevaisuutta silmällä pitäen käytetään nimeä strateginen suunnittelu tai strateginen design. 

Strategisen suunnittelun kulmakivi on yrityksen toiminta-ajatus (business mission), pysyvä määritelmä siitä, mitä yritys haluaa tehdä ja miten se eroaa muista alan yrityksistä. Yrityksen asemaa kilpailijoiden joukossa voidaan pohtia ns. SWOT-analyysin avulla. Siinä todetaan yrityksen vahvat kohdat, heikkoudet, mahdollisuudet ja uhat (Strengths, Weaknesses, Opportunities and Threats), kaikki lähinnä suhteutettuina kilpailijoihin.

Tavallisia lähtökohtia tuotevalikoiman strategisessa suunnittelussa ovat toisaalta markkinoiden vastaanottokyky (market pull), toisaalta teknologian uusin kehitys (science push, kuva oikealla), ja lopulta myös oman tuotantokapasiteetin rajat. Näiden pohjalta on koetettava löytää suuntia, joihin yritys voisi laajentaa toimintaansa. 

Laajentumisessa voidaan nähdä kaksi vaihtoehtoista suuntaa: joko on löydettävä uusia asiakkaita tai kehitettävä uusi tuote. Kolmas vaihtoehto on yhdistää molemmat suunnat: 

A. Vanhaa tuotetta ryhdytään markkinoimaan uusille asiakasryhmille. Tämä strategia ei vaadi muuta tuotekehitystyötä, kuin että vanhaa tuotetta on ehkä jonkin verran muokattava, jotta se kävisi edelleen kaupaksi. Paljon työtä tarvitaan sen sijaan markkinatutkimuksessa ja markkinoinnissa.

B. Vanhoille asiakkaille markkinoita​vaksi kehitetään kokonaan uusi tuote. Tässä strategiassa on pystyttävä luomaan tarvittavat tekniset innovaatiot ja toteuttamaan ne yrityksen nykyisellä tai kehitettävissä olevalla tuotantokapasiteetilla. 

Uusi tuote uusille asiakkaille, mikä kaavioon on merkitty “?” on työläs strategia, sillä se vaatii yhtä paljon tutkimusta ja suunnittelua kuin vaihtoehdot A ja B yhteensä.

Strategiassa “B” tarvittava markkinatutkimus tehdään nykyisten asiakkaiden parissa, mikä on helppoa ja halpaa verrattuna strategioihin “A” ja “?”, joissa pitäisi saada mieli​piteitä toistaiseksi tuntemattomilta asiakkailta. Tässä vaikeassa tehtävässä voidaan pohdiskella seuraavia kysymyksiä: 

Onko jollekin ihmisryhmälle kehittynyt uusi elämäntapa, johon liittyy jokin uusi tuote? 

Mikä on se miellyttävä elämys, jonka tyypillinen asiakas saa tuotteesta? Voisiko sitä parantaa tuotetta jotenkin täydentämällä? 

Jälkimmäiseen kysymykseen vastaaminen vaatii, että tuotesuunnitteluryhmä tuntee perin pohjin tavoiteltujen asiakkaiden elintyylin ja pystyy innovoimaan.

Asiakkaiden määritteleminen
Tuotekehityksen tärkein lähtökohta ovat asiakkaiden tarpeet. Jotta näitä voitaisiin ryhtyä selvittämään, on ensin määriteltävä, keitä asiakkaat tarkkaan ottaen ovat. 

Vanhat asiakkaat ovat siunaus joillekin teollisuuden aloille. Näille voidaan vuodesta toiseen myydä lähes samoja tuotteita. Tavallisempaa toki on, että asiakkaat eivät ole suorastaan samoja yksilöitä mutta kylläkin kuuluvat samaan sosiaaliseen tai ekonomiseen ryhmään. Tällöin tehtäväksi tulee tavoite​ryhmän määritteleminen. Siinä[image: image152.png]EMPIRIA

 voidaan usein lähteä liikkeelle ennestään yleisessä käytössä olevista luokituksista. Näitä ovat paikallisuuteen pohjautuvat jaotukset kuten valtioiden ja muiden alueiden väestöt; sosiologisia luokkia taas ovat esimerkiksi koululaiset, nuoret yksineläjät, nuoret parit jne., aina eläkeläisiin asti. Sukupuoli ja varallisuustaso ovat myös mahdollisia jakoperusteita. Jos yleisissä tilastoissa käytetyt ryhmät ovat liian laajoja ja epämääräisiä, niitä voidaan ehkä segmentoida pitemmälle. Luova oivaltaminen olisi tässä eduksi, sillä tuottoisin segmentointi saattaa olla sellainen, mitä kukaan kilpailija ei tule keksineeksi. Pitäisi siis etsiä ryhmiä, joiden erityisiin tarpeisiin paneudutaan osuvammin kuin kilpailijat. Tällaisia ryhmiä voidaan koettaa muodostella kahden tai useamman luokituksen leikkauksena siihen tapaan kuin kuvassa vasemmalla.

Julkisten tilastoluokitusten ohella voidaan monesti soveltaa kaupallisen sektorin ryhmittelyjä. Kilpailevan yrityksen asiakas​luettelot olisivat hyvinkin kiinnostavia, mutta niihin ei päästä käsiksi. Sen sijaan saattaa olla mahdollista käyttää (ehkä korvausta vastaan) joidenkin yhdistysten jäsen​luetteloita. 

Asiakkaiden kohderyhmää määriteltäessä on syytä myös harkita, miten näihin ihmisiin saadaan aikanaan yhteys. Markkinointi on jotenkuten mahdollista myös ilman asiakkaiden osoitteita, mutta ei markkinatutkimus. Jos siis tutkimuksia on tarkoitus tehdä, on joko omistettava tai hankittava sellaisia rekistereitä joista nimet ja osoitteet löytyvät, tai sitten on varaudut​tava yksittäisten henkilöiden osoitteiden hankalaan hakemiseen. On myös palveluyrityksiä, jotka myyvät eri tavoin lajiteltuja mahdollisten asiakkaiden osoitteita. 

Pienessä yrityksessä tuntuu houkuttelevalta määritellä vain yksi asiakasryhmä, jolle sitten tehdään juuri sille sopiva tuote. On silti muistettava, että "keskimääräisen kuluttajan" käsite on varsin petollinen. Onhan näet helppoa esimerkiksi mitata kansalaisten keskipituus, mutta mitä tapahtuisikaan jos sen mukaan mitoitettaisiin kaikki vaatteet? On siis aihetta silloin tällöin kysyä itseltään, keitä ehkä ovat ne ihmiset joille standardi​tuote ei sovi. Tällaisten tuotteen käyttäjien huomioon ottamisessa on kaksi strategiaa: 

· Suunnittelu kaikille (design for all): tuote tehdään sopivaksi sekä keski​määräi​selle että tästä poikkeavalle käyttäjälle. Esimerkiksi numeronäppäimet tehdään niin isoiksi että heikko​näköinenkin saa niistä selvän. Tästä taktiikasta käytetään myös nimiä "universal design" ja "mainstreaming". 

· Yhden tuotteen sijasta kehitetään tuotesarja. Onhan eduksi, jos lähes samoilla kehittämiskuluilla saadaan syntymään tuotteesta muunnoksia: eri kokoja, tehoja, varusteluja jne., joiden tuotanto silti voidaan toteuttaa samoilla koneilla ja henkilöstöllä. Kukin muunnos suunnitellaan tiettyä asiakassegmenttiä ajatellen.

Tuotekonsepti
Tuotekehityshanke on prosessi, jossa selvitetään tuotteisiin liittyvien eri osapuolten tarpeita ja hyödyn odotuksia ja yritetään toteuttaa ne luomalla uusi tuote. Kehittämis​hankkeen edistyessä tämä uusi tuote asteittain muotoutuu. Alussa se usein ilmenee vain hämäränä, abstraktina ideana, josta käytetäänkin nimeä tuoteidea tai myös suunnittelu​veturi, design draiveri. Täsmällisemmin ja kirjallisena esitetty tuotteen kuvaus on sitten varsinainen tuotekonsepti. 

Tuotekonseptissa tavoitteena on määritellä useiden eri ihmisryhmien odotukset tuotteen suhteen. Muutamat näistä ryhmistä toimivat sen yrityksen sisällä, joka tuotteen tekee ja myy: yrityksen johto ja talouden, tuotannon ja markkinoinnin osastot. Kaikkien näiden näkökulmat saadaan selville verrattain helposti vaikkapa siten, että sopivat henkilöt eri osastoilta osallistuvat tuotteen suunnitteluryhmän työhön, taikka siten, että tuotekonseptin luonnos esitetään eri osastojen kommentoitavaksi. 

Asiakkaan näkökulma on usein hankalampi selvittää. Ihanne olisi, että tuote tehtäisiin juuri asiakkaiden kohderyhmää varten, mielellään näistä poimitun otoksen kanssa neuvotellen. Ongelma on se, että on vaikea löytää näitä tavoiteryhmän ihmisiä. Tähän tarkoitukseen on seuraavassa joitakin mahdollisia menetelmiä. 

Tuotteen tilaajan osallistuminen. Joissakin tapauksissa tuotteen tuleva ostaja on jo tiedossa kehityshankkeen alkaessa. ”Räätälintyö” on sääntönä perinteisissä käsityöammateissa, ja muutoinkin kun kysymys on yksittäisestä kalliista tuotteesta, kuten talo. Tällöin tuotteen tilaaja voi osallistua tuotekonseptin laatimiseen ja muihinkin tuotteen suunnittelun vaiheisiin. 

Asiakasrekisteri. Myös joukkotuotannon alalla on joitakin tuotteiden lajeja, joissa asiakkaat ovat verrattain uskollisia tuotemerkille ja toisinaan ostavat sen uusia malleja useidenkin vuosien ajan. Autot ovat tästä esimerkki. Autokauppias saa aina tietoonsa asiakkaiden nimet ja osoitteet, ja ne vieläpä pysyvät ajan tasalla mikäli asiakkaat myös teettävät määräaikaiset huollot samassa yrityksessä. Asiakkailta voidaan tällöin helposti pyytää näkökohtia tuotteen kehittämiseksi. 

Myyntitilastot, jotka koskevat omia aiempia tuotteita sekä kilpailijoiden vastaavia tuotteita. Niistä voidaan tilastoanalyysin avulla selvittää, mitä ominaisuuksia on ollut hyvin menestyneillä tuotteilla. 

Asiakaspalaute (sivu 160) antaa mainion pohjan tuotekonseptille, jos yrityksessä on sen kerääminen järjestetty. 

Markkinatutkimus kyselevien tutkimustapojen avulla on usein hieman hankalaa siksi, että asiakkaiden kohderyhmä on epäselvä, tai näiden nimiä ja osoitteita on vaikea saada. Käytännössä usein tyydytään kohderyhmän erilaisiin korvikkeisiin. 

Yrityksen myyntihenkilöstö ja yleensäkin asiakaspalvelu ja huoltohenkilöstö usein tuntevat varsin hyvin asiakkaiden toiveet ja tarpeet. Tämä tietous kootaan helposti kyselyn avulla. 

Suunnitteluveturi

Kun haetaan täysin uutta, ennen tuntematonta tuotetta, voi olla hyödyksi aloittaa määrittelemällä tuoteidea eli suunnitteluveturi, design draiveri. Siitä käyvät ilmi uuden tuotteen uudet ominaisuudet tai käyttötavat, ilmaistuna vain kolmella tai neljällä lauseella tai piirroksella. Näin ei niiden valmistelussa mene paljoa työtä hukkaan siinä tapauksessa, että idea kuitenkin lopulta sitä arvioitaessa hylättäisiin.

Uuden tuoteidean kehittämiseksi usein lähdetään liikkeelle jostakin tunnetusta tuote​suunnittelun päämäärästä, ja sitten vahvennetaan tätä päämäärää (muiden suunnittelun tavoitteiden kustan​nuk​sella) niin, että siitä lopulta tulee koko hankkeen selkäranka. Tuotteen käyttö on ehkä tavallisin tällaisen vahventamisen lähtökohta, mutta viesti, kauneus, ympäristön​myötäi​syys tai mikä tahansa muu tuotteen käyttäjän päämäärä on myös mahdollinen.

Uuden tuotteen suunnitteluveturin tekeminen vaatii perin pohjin tuntemaan sen sosiaalisen tilanteen, jossa tuotetta tullaan käyttämään. Siksi on jokseenkin välttämätöntä, että suunnitteluryhmään kuuluu jäseninä tai vähintään neuvonantajina henkilöitä siitä todellisesta joukosta, jolle tuote on tarkoitettu, ja tällaiset henkilöt myös testaavat uusia ehdotuksia projektin myöhemmissä vaiheissa. 

Suunnitteluveturien etsimisessä käyttökelpoisia metodeja ovat: 

Empatiamenetelmä: minkä elämyksen tuotteen käyttäminen antaa? Voiko sitä tehostaa tai varioida? 

Analogiamenetelmä: mitä ideoita voisi saada sellaisista toisen tyyppisistä tuotteista, joita käytetään hieman vastaavalla tavalla? Esimerkiksi liikunnassa ja urheilussa käytettävää ”päälle puettavaa” puhelinta ideoitaessa esillä oli muita päälle puettavia esineitä kuten cd-soitin, rannekello, taskuveitsi ja avainrengas. 

Yleiset ideointitekniikat (s. 183). 

Viime aikoina käytettyjä metodeja selostetaan tarkemmin kirjassa Miten käytettävyys muotoillaan? (2000, toim. Keinonen). 

Yksityiskohtainen tuotekonsepti

Tuotekonsepti on tulevan tuotteen alustava kuvaus. Tavallisesti se pohjautuu moniin sitä edeltäviin pohdintoihin ja selvityksiin, joiden aiheena on muun muassa yrityksen tuotestrategia ja tavoitellut asiakkaat. Tuotekonsepti puolestaan antaa pohjan sitä seuraaville hankkeen vaiheille, joissa edelleen täsmennetään tulevan tuotteen fyysistä muotoa, sen rahoitusta, tuotantoa ja markkinointia. 

Tuotekonseptin looginen rakenne. Tuotekonsepti on alustava kuvaus tuotteesta, jota ei vielä ole. Ei aina ole helppoa valita sopivaa kieltä tällaista kohdetta kuvaamaan, etenkään kun konseptin pitäisi myös olla kaikille ymmärrettävä, jotta siitä voisivat keskustella eri osapuolet kuten yrityksen johto, tuotanto-osasto ja markkinointi, ja mahdollisesti siitä vielä halutaan kysyä asiakkaidenkin mieltä. Lopuksi vielä muotoilijan pitää voida tulkita konsepti fyysisen esineen muotoon. Usein käytettyjä loogisia malleja tuotekonseptille ovat seuraavat: 

Esikuvien yhdistelmä. Uuteen tuotteeseen kootaan parhaat puolet kustakin esimerkistä, jolloin siitä voidaan toivoa saatavan parempi kuin yksikään näistä. 

Viitekohde ja siihen tehtävät parannukset.

Spesifiointi eli uuden tuotteen ominaisuuksien määrittely. 

1. Esikuvien yhdistelmä. Tässä menetelmässä valitaan nykyisin tunnetuista vastaavista tuotteista kaksi tai useampia parhaita malleja. Mikään näistä ei ole joka suhteessa moitteeton, mutta jokaisessa on jotakin erinomaista, ja nyt otetaan tavoitteeksi yhdistää nämä erinomaisuudet uuteen tuotteeseen. Jos se onnistuu, uudesta tuotteesta tulee kokonaisuutena parempi kuin mikään esikuvista. 

Esikuviksi voidaan valita parhaat omat tuotteet. Toinen tapa on valita niiden kanssa ankarimmin kilpailevat muiden yritysten tuotteet. Juuri nämä tulee nyt kehitettävä tuote syrjäyttämään markkinoilta, jos kaikki onnistuu siten kuin on tarkoitus.

Metodilla on se hyvä puoli, että esikuvien myyntimäärät tunnetaan tai voidaan arvioida, mikä osoittaa melko luotettavasti asiakkaiden todelliset mieltymykset eikä siitä tarvitse järjestää erityistä kyselytutkimusta. Muutoinkin menetelmä on helppo ja selkeä, ja siinä harvoin sattuu väärinkäsityksiä millekään osapuolelle.

Heikkoutena taas on se, ettei se juurikaan houkuttele etsimään uusia ratkaisuja etäältä vanhoista jo tunnetuista vaihtoehdoista, joten se harvoin tuottaa markkinoita mullistavia uutuuksia. Uuteen tuotteeseen näet tulee vain ne samat ominaisuudet, jotka markkinoilla jo tunnetaan, ellei yritys sitten onnistu lisäämään niihin jotakin omaa panostaan. 

2. Viitekohde ja siihen tehtävät parannukset. Tuotteen määritteleminen viitekohteen avulla on ikivanha metodi: jo muinaisaikoina uusien tuotteiden esikuvana olivat aiemmat tuotteet, eli perinne. Metodi on edelleenkin käyttökelpoinen etenkin siinä tapauksessa, että korjauksia esikuvaan ei tarvitse tehdä kovin paljon. Viitekohteeksi otetaan tällöin oman tuotteen tuorein malli. Vaihtoehtoisesti viitekohteena voi palvella jokin kilpailijan tuote, ja tavoitteena on kehittää sitä parempi malli. 

Mitkä viitekohteen ominaisuudet sitten kaipaavat parannusta, ja missä määrin, se ehkä voidaan selvittää tutkimalla saatua asiakaspalautetta, jos yrityksellä sellainen järjestelmä on. Muutoin on turvauduttava markkinatutkimuksiin erilaisilla kyselevillä tutkimustavoilla, jotka kohdistetaan joko mahdollisiin asiakkaisiin tai yrityksen myyntihenkilöstöön. 

Viitekohdemenetelmän etuna on, että se on helppo ja selkeä käyttää. Suunnittelijan on helppoa ottaa viitekohde lähtökohdaksi ja jatkaa työtä iteroimalla. Tuotannon kalliita uudelleenjärjestelyjä ei tarvita paljoa, jos viitekohteena on oma aiempi tuote.

Menetelmän heikkous on se, että siinä on liiankin helppoa luetella viitekohteessa ehkä parannusta kaipaavia ominaisuuksia, ottamatta huomioon miten tuotteen eri ominaisuudet riippuvat toisistaan. Erityisesti kustannuksilla on tapana nousta aina kun laatutasoa nostetaan. Tällä tavalla tehty tuotekonsepti saattaa panna suunnittelijat seuraavassa vaiheessa mahdottoman tehtävän eteen. Pitäisikin välttää luettelemasta kovin ehdottomia vaatimuksia ja käyttää niiden sijasta tyydyttävyysasteikkoja (ks. alempana) kun määritellään parannuksia viitekohteeseen.

3. Spesifiointi (specification) eli tuotteen ominaisuuksien määrittely on lähes ainoa mahdollinen metodi silloin, kun ei löydy yhtään soveliasta esikuvaa tai viitekohdetta. Se on tehokas menetelmä silloin kun halutaan tuottaa jotakin todella uutta. 

Toiselta puolen menetelmä on varsin hankala toteuttaa, eihän ole helppoa määritellä ominaisuuksia tuotteelle, jota ei ole vielä koskaan ollut. Ominaisuuksien välisiä riippuvuuksia on vaikea nähdä, joten niille asetetut tavoitteet joutuvat helposti ristiriitaan keskenään. Lisäksi helposti unohtuu tärkeitäkin vaatimuksia.

Jokaisella tuotteella on ääretön määrä ominaisuuksia, mutta tuotekonseptissa ei toki tarvitse luetella itsestään selviä asioita, joista kaikki ovat yhtä mieltä ja jotka tuotteen suunnitteli​jan voidaan odottaa muutoinkin osaavan toteuttaa. Usein jää silti määriteltä​väksi suuri joukko perin erilaatuisia käsitteitä, jotka ovat tärkeitä tuotannon, markkinoin​nin tai käytön kannalta. Vaikeutena niiden käsittelyssä ja yhteen sovittami​sessa usein on, että ominaisuudet ovat laadultaan hyvinkin erilaisia, ja niiden välille syntyy usein ristiriitoja. Näiden hallitsemiseksi voidaan turvautua muutamiin apukeinoihin kuten:

Sijoita pakolliset vaatimukset omaan listaansa. 

Ominaisuus, jolla on vain vähän riippuvuutta muiden kanssa, voidaan käsitellä muista erillään.

Etsi toisistaan riippuvat vaatimukset ja yhdistä ne yhdeksi muuttujaksi. 

Määrittele vaatimusten keskinäinen painotus. 

Määrittele tyydyttävyysasteikko mahdollisimman monelle ominaisuudelle. 

Conjoint-analyysi. 

Pakolliset eli ehdottomat vaatimukset on selkeintä heti sijoittaa omaan listaansa, jotta ne eivät häiritse harkinnanvaraisten vaatimusten optimoimista ja sovittelua keskenään. Näin on helppoa myöhemmin, tuote-ehdotuksia arvioitaessa, tarkastaa onko ne toteutettu. Pakolliset vaatimukset usein koskevat tuotteen tai sen käytön turvallisuutta ja onnettomuuden välttämistä, jolloin ne tavallisesti on antanut jokin viranomainen.  

Yksittäisen ominaisuuden optimoiminen. Tavallisesti optimoinnissa haetaan vaihtoehtoa, jossa toteutuu paras suhde hyötyjen ja uhrausten välillä. Kuvassa oikealla on (keksitty) esimerkki, jossa televisiotehdas valitsee uuden tuotteensa kuvaruudun kokoa. Tätä varten yritys on selvittänyt, miten toisaalta keskimääräiset myyntihinnat vaihtelevat kuvaruudun koon mukaan (paksu käyrä kuvassa), toisaalta miten omat tuotantokustannukset vaihtelevat saman tekijän mukaan (ohut käyrä). Suurin erotus (tai suhde) näiden välillä on optimi.

Toisistaan riippuvat vaatimukset. Uudelle tuotteelle asetetut päämäärät ovat usein enemmän tai vähemmän ristiriitaiset, esimerkiksi laadun ja hinnan kohdalla. Nämä ristiriidat on pyrittävä heti selvittämään, jotta ne eivät aikanaan hidastaisi tuotteen varsinaista suunnittelua. 

Muutamissa tapauksissa ristiriitaisilta näyttävät päämäärät voidaan muuntaa yhteismitallisiksi ja osoittaa niiden yhteinen optimi. Esimerkiksi rakennuksen lämpöeristyksen hankinta​kustannusten (B, kuvassa oikealla) kannalta on edullista käyttää ohutta eristystä, mutta lämmityskustannusten (A) kannalta taas vahvaa eristystä. Ristiriita on vain näennäinen, sillä muuttamalla molemmat kustannukset vuosikustannuksiksi ne voidaan laskea yhteen ja uusi muuttuja (A+B) on helppo optimoida.

Vaatimusten painottaminen. Mitä enemmän on aikaa spesifikaation kokoamiseen, sitä pitemmäksi kasvaa luettelo tuotteelta halutuista asioista. On kuitenkin selvää, etteivät kaikki vaatimukset ole elintärkeitä, vaan muutamat niistä on pikemminkin ymmärrettävä toivomuksiksi. Siksi olisi hyödyllistä antaa tuotteen suunnitteli​jalle opastusta siitä, mitkä tavoitteet ovat tärkeitä ja missä voidaan joustaa, jos se on tarpeen jonkin tärkeämmän päämäärän saavuttamiseksi. Tämä tärkeysjärjestys voidaan ilmoittaa antamalla eri ominaisuuksille painot kuten taulussa alla.

Tyydyttävyysasteikot. Ominaisuuden nimi, esimerkiksi 'käytön helppous' harvoin vielä kertoo kovin täsmällisesti, mihin laatutasoon sen kohdalla halutaan pyrkiä. Monesti ominaisuudella ei ole mitään itsestään selvää rajaa, vaan tuote on vain sitä parempi, mitä enemmän sillä tätä ominaisuutta on. Asiaa auttaa, jos voidaan ilmoittaa ominaisuudelle jokin hyväksyttävyyden raja, ja ehkä myös se korkein raja, jonka ylittämistä tuotteen suunnittelijan ei tarvitse tavoitella. Toinen, täsmällisempi tapa on määritellä ominaisuudelle tyydyttävyyden arvosana-asteikko.

Tavallisesti arvosana-asteikko laaditaan siten kuin taulussa alla. Tyydyttävyyden mittana siis on arvosana, jonka vaihteluväli on jokaisen ominaisuuden kohdalla sama, esimerkiksi 1 ... 5. 
	Ominaisuus: Käytön helppous
	Arvosana

	Useimmat toiminnot ovat täysin automaattisia. Jos kone tarvitsee jotakin toimintoa varten lisätietoja, se kysyy niitä suomeksi.
	5

	Useat toiminnot on automatisoitu. Käyttöohje on tarkka ja selkeä.
	4

	Käyttö ja käyttöohjeet tavanomaiset.
	3

	Käyttö hieman hankalaa. Käyttöohje on vaikeatajuinen. 
	2

	Toiminnot vaativat paljon säätämistä. Suomenkielistä käyttöohjetta ei ole, tai se on sekava tai sisältää virheitä.
	1

Muutamat tuotteen ominaisuudet ovat helposti mitattavia, jolloin voidaan vaihtoehtoisesti käyttää jotakin matemaat​tista esitystapaa ilmaisemaan, miten tyydyttävä on mikin ominaisuuden taso. Esimerkiksi kuvassa oikealla määritellään, miten korkeita ääniä nauhurin tulee toistaa. Siinä katsotaan, että 5 kHz on arvosteltava huonoksi, 10 kHz välttäväksi ja 20 kHz erinomaiseksi. Sen sijaan 40 kHz toisto ei enää paranna nauhurin arvoa, sillä ihmisen korva ei kuitenkaan kuulisi näin korkeita ääniä.
Conjoint-analyysi, mikä voitaisiin lähinnä suomentaa "yhdistelmä-analyysiksi", on tietyllä tavalla järjestetty kysely, jossa haetaan kuluttajien preferenssejä parhaiten tyydyttävää tuotteen ominaisuuksien. (Conjoint = yhdistetty, rinnakkainen.) Se soveltuu etenkin määrällisesti mitattavien ominaisuuksien käsittelyyn. Analyysissa ensin valitaan ne tuoteominaisuudet, joiden merkitystä tuotteen miellyttävyy​teen halutaan tutkia, sekä näiden ominaisuuksien mahdolliset vaihteluvälit. 

Kyselyn vastaajilta ei kuitenkaan pyydetä mielipiteitä näistä valituista tuoteominaisuuk​sista, sillä sellaiset kysymykset olisivat aivan liian teoreettisia ja vaikeasti vastattavia. Sen sijaan kyselyä varten muodostetaan parikymmentä tuotekonseptia, joista jokaisessa on erilainen ominaisuuksien yhdistelmä, ja jokaisen vastaajan tehtävänä on järjestää eri konseptit mieleiseensä paremmuusjärjestykseen. 

Vastauksista voidaan sitten laskea, miten kunkin tuoteominaisuuden vaihtelu vaikuttaa tuotteen arvostukseen, joko kaikkien vastaajien yhteisinä keskiarvoina tai minkä tahansa määriteltävissä olevan ryhmän keskiarvona. Edelleen on mahdollista osoittaa saatuja preferenssejä optimaalisesti vastaava tuotekonsepti, vaikkei sellaista olisi edes ollut mukana kyselyn vaihtoehdoissa.

Synteesit tuotekehityksessä

Tuotteen suunnittelun ja siihen liittyvän tutkimuksen menetelmät muodostuvat hieman erilaisiksi siitä riippuen, tehdäänkö työ ryhmässä tuotteen tulevien käyttäjien kanssa, vaiko yhden tuotesuunnittelijan / suunnittelijaryhmän voimin. 

Ammattisuunnittelijan menetelmät

Silloin kun suunnittelijat työskentelevät erillään suunnitelmien käyttäjistä, tulee tarpeelliseksi varmistaa riittävät yhteydet näiden kahden osapuolen välille. Se tehdään tavallisesti sopimalla määräaikaisista neuvotteluista, joissa käsitellään työn tilanne ja suunnitelman viimeisin luonnos. Luonnoksia uusitaan niin kauan, kunnes muilla osapuolilla ei enää ole niihin muistuttamista. 

Minkä logiikan mukaan suunnittelijan työ etenee, tai miten se parhaiten etenisi, sitä on paljonkin tutkittu, mutta selvyyttä ei ole saatu parhaasta tai edes yleisimmästä suunnittelun logiikasta. Tutkijat ovat ensinnäkin empiirisesti selvittäneet yleisesti käytössä olevia (tai erityisesti maineikkaimpien mestarien käyttämiä) suunnittelutapoja. Toisaalta on koetettu ratkaista, mikä näistä olisi kulloinkin paras tai olisiko mahdollista teoreettisesti muodostella kokonaan uusia tehokkaan suunnitteluprosessin malleja. 

Niin empiirisissä kuin teoreettisissakin selvityksissä on löytynyt ainakin kolme varsin erilaista suunnittelun metodiikkaa: ensinnäkin suunnittelun tavoitteista loogisesti päättelemällä etenevät menetelmät, sitten alitajuiseen kypsyttelyyn luottavat metodit ja vihdoin iteroivat työtavat. Näiden periaatteet ja työnkulut poikkeavat suuresti toisistaan, mutta yleensä kokenut suunnittelija hallitsee kaikki kolme työtapaa ja osaa soveltaa niistä mitä tahansa tilanteen mukaan. 

1. Loogisesti päättelevät suunnittelumenetelmät tähtäävät vain yhteen lopulliseen, parhaaseen mahdolliseen ratkaisuun, joka yritetään muodostaa suoraan työn tavoitteista ja reunaehdoista. Nämä on tällöin tunnettava varsin täsmällisesti, kuten myös tavoitteiden, tulosten ja rajoitusten keskinäiset riippuvuudet. Lisäehtona on vielä se, ettei näistä asioista ole kovin suuria mielipide-eroja tulosten käyttäjien välillä. 

Loogisesti päättelevän suunnittelun eli ns. "rationaalisen suunnittelun" teoreettinen ihannemalli sisältää seuraavat työvaiheet: 

1. nykytilanteen kuvaaminen, 

2. toivotun tilan kuvaaminen, 

3. toimintatavoitteen määrittely, eli toivotun ja nykytilan erotus, 

4. toimintavaihtoehtojen kehittäminen, 

5. toimintavaihtoehtojen seurausten ennustaminen, 

6. seurausten arvostaminen, ja 

7. toimintavaihtoehdon valitseminen. 

Prosessin kolme alkuvaihetta on tavallisesti mahdollista toteuttaa varsin luotettavasti käyttäen tavanomaisia toteavan tutkimuksen menetelmiä. Vaiheet 4 ja 5 ovat normaalia suunnittelijan työtä. Mallin ehkä heikoin kohta on sen arvostamis- ja päätösvaiheissa (6 ja 7) joissa on otettava huomioon lukuisia asioita: ihmisten tuotteille ja ympäristöille asettamat vaatimukset, muuttuvat elintavat, tuotannon kehittyvä tekniikka ja talouden suhdanteet. Ellei näitä voida täsmällisesti mitata ja verrata keskenään, rationaalinen prosessi voi toteutua vain likimäärin. Näin monesti käy silloin, kun muotoillaan ihmisten käyttöön tulevia esineitä, joiden eri ominaisuuksia eri asiakkaat arvostavat ja painottavat eri tavoin. Teollisten tuotteiden muotoilussa onkin tavallista, että suunnittelu kyllä tavoittelee ylläkuvattua rationaalista prosessia, mutta varsinainen ratkaisun kehittäminen jää suunnittelijan alitajuisen oivalluksen varaan siten kuin kuvataan seuraavassa kohdassa. 

2. Alitajuisesti kypsyttelevä ja innovoiva menetelmä on tuotteiden luomisessa tavallinen. Siinä pohdiskellaan edeltävässä analyysivaiheessa tuotteelle asetettuja tavoitteita sekä tietoisesti että alitajuisesti niin pitkään, että vaatimukset täyttävä ratkaisu lopulta leimahtaa tietoisuuteen.

Suunnitelman kypsyttely vaatii oman aikansa, jolloin ei pidä häiritä tai kiirehtiä alitajunnan työskentelyä. Ei pidä liian varhain yrittää täsmentää kehittymässä olevaa ratkaisua paperille. Esimerkiksi Reima Pietilä on havainnut, että uusi idean raakile herkästi haihtuu, jos sen annetaan liian pikaisesti jähmettyä valmiiksi suunnitelmaksi: 

"Luovuudessa on kysymys ongelman lavastuksista sellaisiksi kuvitteellisiksi puitteiksi, että niissä alkaa tapahtua, ilmetä, liikkua. Jokin todellistuva on jo siellä, tulee näkyvämmäksi, uskottavammaksi. Mutta se voi olla huonosti kiinni; karkaa, jos sitä nyt lähestyy." (Modernin arkkitehtuurin välimaastoissa s. 24.) 

Miten alitajunta innovaatioon päätyy, siitä tiedetään tuskin mitään. Näyttää siltä, että aivot tarvitsevat loogisten perusteiden lisäksi myös muuta signaaliainesta, jota hermoston ydinosa yleensäkin tuottaa koko ajan. Se näyttää meistä satunnaiselta, kun emme tunne sen rakennetta. Loogisen ja satunnaisen signaaliaineksen yhteistuloksena tajunta sitten tuottaa ongelmaan yhä uusia mahdollisia ratkaisuja, joita sitten arvioidaan tietoisesti ikään kuin mutaatiosta syntyneitä eliölajeja luonnollisen valinnan prosessissa.

Vaikkei siis innovaation syntymisestä paljoa tiedetä, on kuitenkin huomattu, että sitä voidaan edistää. Ns. ideointitekniikat on yleensä kehitetty ryhmä​työtä varten, mutta muutamia voi käyttää myös yksin työskentelevä suunnittelija. Tavallisimpia ovat: 

· tunnettujen vaihtoehtojen järjestelmällinen läpikäyminen; ratkaisuluette​lot tai -taulukot, jotka auttavat luomaan uusia ratkaisuyhdistelmiä, 

· kaukaiset ajatusmallit (poimitaan esivalmistetusta valikoimasta, satunnai​sesti). Ne eivät mitenkään liity tutkittavaan ongelmaan, mutta joskus auttavat tuottamaan analogian kautta "hullun mielekkäitä" uusia ideoita, 

· aivoriihi: 5...12 hengen kokouksessa pyritään tuottamaan paljon idearaakileita. Niiden arvostelu kokouksessa on kielletty, jotta luova ilmapiiri säilyy. "Määrä tuottaa laatua": kun ideoita on paljon, niin joukossa on ehkä jokunen kehityskelpoinenkin. 

Kaikille näille menetelmille yhteisiä periaatteita ovat mm. seuraavat: 

· aluksi määritellään tavoite, ei kuitenkaan liian tarkasti 

· ideointivaiheessa ideoita ei saa arvostella muuta kuin myönteisesti 

· ideat pitää heti kirjata tai nauhoittaa, sillä niitä voi tulla monta yhtaikaa 

· hautumis- ja rentoutumisjaksoja tarvitaan, ehkä yön yli nukkumistakin. 

Ideointia estäviä asenteita taas ovat (Johnssonin ja Varjorannan, 50, mukaan): 

· koulun ja kasvattajien juurruttama mielikuvitus-kielteisyys 

· vaatimattomuus, omien ideoitten väheksyminen 

· henkinen laiskuus, pinnallinen tarrautuminen vanhoihin malleihin 

· liiallinen luottamus järkeen ja logiikkaan 

· kylläinen itsetyytyväisyys 

· luottamus auktoriteetteihin 

· itsekäs kunnianhimo ja haluttomuus ryhmätyöhön 

· erehtymisen pelko 

· pelko näyttää hullulta tai arvostelukyvyttömältä. 

3. Iteroivassa menetelmässä suunnitelmaehdotusta parannellaan pienin asteittai​sin muutoksin. Lähtökohdaksi voidaan ottaa joko aiempi tuote (oma tai kilpailijan) tai mikä tahansa alustava suunnitelma. Tämän jälkeen toistetaan seuraavaa kierrosta niin kauan kuin se tuottaa parannusta ehdotukseen: 

1. Alustavan ehdotuksen heikkouksien toteaminen 
2. Parannetun ratkaisun tuottaminen 
3. Arviointi: onko ratkaisu aiempaa parempi? 
Iterointi ei sovellu radikaalisti vanhoista poikkeavien ratkaisujen tuottamiseen, mutta sitä paremmin tuotteen suunnittelun loppuvaiheisiin, kun vähintään yksi mahdollinen ratkaisu on ensin saatu aikaan jollakin muulla menetelmällä ja näyttää luultavalta että se ei vielä ole paras mahdollinen.

Osallistuva suunnittelu

Teollisessa joukkotuotannossa tuotteen tulevia käyttäjiä ei vielä tunneta, eivätkä he siis voi olla mukana sen suunnittelussa. On kuitenkin esimerkkejä myös sellaisesta tuotteen suunnitteluprosessista, jossa tulevat käyttäjät ovat tiedossa ja mukana aktiivisesti:

Konsulttisuunnittelu ”räätälintyönä” on tavallinen järjestely silloin, kun halutaan tehdä yksilöllinen kertatuote kuten juhlapuku tai asuintalo ja tuotteella on vain yksi käyttäjä tai pieni käyttäjien ryhmä kuten perhe, kaikki käyttäjät ja muotoilijat mahtuvat yhden pöydän ympärille toimimaan työryhmänä ja kokoontumaan vaikkapa viikoittain pohtimaan suunnitelman ongelmia. Ratkaisut usein keksitään yhdessä, mutta suunnit​telijan asiana on selostaa ratkaisua rajoittavia teknisiä reunaehtoja sekä tuottaa vaihtoehtoja joko välittömästi ryhmän kokouksessa taikka seuraavaan kokoukseen mennessä esimerkiksi ylempänä selostetuilla ammattisuunnittelijan menetelmillä.

Yhteissuunnittelu. Jos tuotteen tulevia käyttäjiä on tiedossa suurehko joukko, ja nämä halutaan yhdessä kehittämään tuotetta, metodiksi saattaa soveltua yhteissuunnittelu eli itsesuunnittelu. Siinä useinkin kymmeniä, jopa satoja käyttäjiä osallistuu suunnittelijan kanssa harvakseen pidettäviin kokouksiin, joissa yhteisesti hyväksytään ensin suunnitelman tavoitteet ja sitten vähitellen täsmentyvät ehdotukset. Tätä tapaa on Suomessakin toisinaan käytetty pientä asuntoaluetta suunnitelta​essa. 

Käyttäjien suuren määrän johdosta näiden välille usein syntyy mielipide-eroja. Sovittelussa tarvittavien keskustelujen vauhdittamiseksi on usein käytännöllistä organisoida osanottajat jonkinlaisiksi tilapäisiksi "eturyhmiksi". Lisäksi tutkimuksen ja suunnittelun ammattilaisista muodostetaan ns. teknikkoryhmä, joka päätoimisesti valmistelee vaihtoehtoisia suunnitelmia käsiteltäväksi esimerkiksi viikoittaisissa kaikkien yhteisissä kokouksissa. Projektin tyypilliset vaiheet ovat: 

Eturyhmien muodostaminen. Teknikkoryhmä tai muu osapuoli selvittää alustavasti eri intressiryhmät. 

Analyysivaihe. Eri eturyhmät selventävät tavoitteitaan aluksi itselleen. Teknikkoryhmä avustaa laatimalla vaihtoehtoisia periaateratkaisuja, joita ei vielä ole tarkoitettu toteutettavaksi vaan ainoastaan valaisemaan ongelmakenttää. 

Suunnittelu ja neuvottelu (negotiation). Tavoitteena on kehittää yhteisesti hyväksyttävissä oleva suunnitelma ja ehdotus kompensaatioista niille, jotka joutuvat kärsimään suunnitelman toteuttamisesta. 

Vahvistaminen (ratification) mieluimmin kaikkien yhteisenä päätöksenä. Ellei yksimielisyyteen päästä, suunnittelija esittää oman ehdotuksensa ratkaisuksi. 

Yhteissuunnittelussa on tutkijoiden tai suunnittelijoiden huolehdittava siitä, että kaikki osapuolet käyttävät yhteistä "suunnittelukieltä", niin että teknisesti kouluttamattomat asukkaat voivat ymmärtää suunnittelijoiden ehdotuksia ja toisaalta voivat itse kuvailla suunnitelmilta odottamiaan asioita.

Yhteissuunnittelun erityisenä etuna mainittakoon se, että siinä voidaan hyödyntää kaikkia ihmistietämyksen lajeja ja siis myös tuotteen käyttäjien kokemustietoa, subjektiivisia arvostuksia ja uskomuksia. Vaikkapa sattuisi virheitäkin näitä eksplikoitaessa suunnittelun pohja-aineistoksi, virheet on usein melko helppoa korjata, kun aineiston soveltamista yhdessä pohditaan.

Muotoilu tutkimuksen loppuvaiheena. Tavallisesti aloite osallistuvaan muotoiluun tulee ihmisiltä, jotka uutta tuotetta tarvitsevat, mutta joskus myös tutkija tekee aloitteen tutkimuksen ja muotoilun yhdistämiseksi esimerkiksi siten, että toteavalla tyylillä tutkittu kohde lopuksi suunnitellaan saatujen tietojen pohjalta uudelleen.

Arvioinnit tuotekehityksessä

Tuote-ehdotus pitää ottaa arvioitavaksi mahdollisimman varhain, sillä hankkeen edistyessä vähenevät mahdollisuudet tehdä muutoksia, ja suunnitelmien muuttamisen kustannukset kasvavat.

Suunnittelija itse toimii tuotteen ensimmäisenä kriitikkona. Kuitenkaan hän ei yksinään voi tuntea kaikkia niitä tilanteita, jotka liittyvät tuotteen koko elinkaareen: sen valmistamiseen, käyttöön ja hylkäämiseen, joten mielipiteitä on tarpeen kysyä useilta suunnilta. Tällaisen kyselyn järjestämisessä ja sen tulosten käsittelyssä on tutkijan ammattitaito tarpeen.

Suunnitelman esittäminen arvioitavaksi

Kun suunnitelmaehdotus esitetään henkilöille, jotka eivät ole tottuneita suunnittelijoiden piirustustekniikkaan, näiden "maallikoiden" pitäisi voida reagoida siihen samoin kuin he tekisivät todelliseen kohteeseen. Jos tämä onnistuu, sanotaan että esityksellä on hyvä todenmukaisuus (engl. fidelity) eli yhdenmukaisuus todelliseen tuotteeseen. Tavallisia esitystapoja luetellaan seuraavassa, järjestettyinä symbolisista realistisimpiin. Kun viimeksi mainitut ovat työläimpiä ja kalleimpia valmistaa, tuotekehityksen alkuvaiheissa tavallisesti yritetään tulla toimeen luettelon alkupuolen halvemmilla esitystavoilla. 

· Sanalliset kuvaukset. Ne ovat halpoja tehdä, ja niillä voidaan kuvata melkein mitä tahansa tuotteen ominaisuutta, joskaan ei kovin todenmukaisesti. 

· Aritmeettiset mallit: diagrammit, yhtälöt jne. Edut ja haitat ovat samat kuin yllä. 

· Työnkulkukaaviona (flow chart) voidaan esittää tuotteen käyttöoperaatioita, joskin tämä tapa on maallikoille varsin vieras ja epähavainnollinen. 

· Kuvat ja piirrokset paperilla tai tv-ruudussa. Nykyisillä cad-ohjelmilla voidaan tulostaa suunnitelma varsin luonnollisen näköisinä värillisinä perspektiivikuvina. Kuvasarjoina (storyboard) voidaan esittää tuotteen käyttämisen operaatioita. 

· Hahmomallit (mock-up) eli kolmiulotteiset rakennelmat esimerkiksi paperista, pahvista tai muista helposti työstettävistä materiaaleista. Niiden mittakaava voi olla 1:1 tai pienempi, kuten rakennussuunnittelussa. 

· Virtuaaliprototypointi tarkoittaa suunnitelman esittämistä kuvaruudulla, mahdollisesti niin että sitä voidaan siinä käännellä ja liikutella luonnollisen näköisessä ympäristössä. Ehkä voidaan myös simuloida suunnitellun laitteen toimintaa siten, että se näyttää tottelevan käyttäjän käskyjä. Interaktiivinen virtuaaliproto antaa lisäksi jonkinlaista palautetta käyttäjälle, esimerkiksi äänisignaalin väärästä käyttötavasta. 

· Rapid prototyping (RP) tarkoittaa yleensä samaa kuin stereolitografia jossa esineen cad-kuvauksen pohjalta tuotetaan kolmiulotteinen "valos" joko luonnolliseen mittakaavaan tai mihin tahansa kokoon. Raaka-aineena on esimerkiksi valon tai lämmön vaikutuksesta kovettuva muovi tai vaha, jota asteittain kovetetaan ultravioletilla valolla. CAD-muodossa oleva tuotesuunnitelma ensiksi jaetaan ohuiksi vaakakerroksiksi ja sitten kukin näistä vuorollaan projisoidaan ylhäältäpäin muovinesteen pinnalle, johon se aiheuttaa paikallisen kovettumisen. Kun yksi kerros on kovettunut, kovettunutta esinettä alennetaan yhden kerroksen verran, uusi muoviliuos tulee taas pintaan ja se käsitellään samalla tavalla. Sitten kun kaikki kerrokset on näin projisoitu, tuloksena on esineen 3-ulotteinen malli. 

· Toimiva prototyyppi tai pilottiprojekti tarkoittaa todellista, toimivaa tuotetta, jota ei kuitenkaan ole vielä tehty sarjatuotantona vaan käsityönä, tavallisesti melkoisin kustannuksin. 

Arvioimisen järjestelyt

Testattavaksi voidaan ottaa useita vaihtoehtoisia prototyyppejä taikka vain yksi ainoa, joita sitten testaajat saavat yrittää käytellä parhaan taitonsa ja ehkä ohjekirjan mukaan. Testissä voi myös olla tavoitteena rasittaa kohdetta enemmänkin kuin normaalissa käytössä tapahtuisi.

Prototyypin tai tuotesuunnitelman esitystavan ohella on tarpeen suunnitella tapahtuman ympäristö, henkilöiden toiminnan ja heidän kommenttiensa rekisteröimisen järjestelyt. Esimerkiksi laboratoriossa ihmiset eivät ehkä käyttäydy luontevasti, mikä vaarantaa tulosten pätevyyden. 

Silloin kun tuotesuunnitelma on mahdollista esittää internetin kautta, tästä saadaan kätevä kanava testaajiin. Tämä onkin normaali käytäntö tietokoneohjelmien varhais​vaiheiden eli "betaversioiden" testaamisessa, mutta sitä voidaan soveltaa myös esineellisiin tuotteisiin. Täten Nokia keväällä 2005 valitsi viitisentoista tunnettua blogipalstan pitäjää ja lähetti heille testattavaksi uusimman puhelinmallinsa. Testaajat kirjoittivat kommenttinsa julkiseen blogiinsa, jolloin ne samalla edistivät tuotteen tulemista tunnetuksi. 

Ennen testiä kullekin koehenkilölle on hyvä selostaa testin tarkoitus ja esitellä testitulosten rekisteröimisen laitteisto, jotteivät ne sitten enää häiritse itse testiä. Usein tutkija myös ilmoittaa, ettei hän tule antamaan koehenkilölle apua enää itse testitilanteessa, ja että tämä voi keskeyttää testin milloin haluaa. Koehenkilöä pyydetään testissä toimimaan ikään kuin hän käyttäisi tuotetta oikeasti, ja lisäksi häntä voidaan pyytää "ajattelemaan ääneen".

Arvioijien valitseminen

Tuotesuunnitelmien arviointeja hankitaan normaalisti seuraavilta osapuolilta:

tuotteen tulevat käyttäjät, 

tuotteen valmistajat, 

tuotteen markkinointiorganisaatio 

ne ulkopuoliset, joille tuotteella on sivuvaikutuksia, ja ympäristö, 

muotoilijain ammattikunta. 

Seuraavassa luetellaan muutamia eri osapuolille luonteenomaisia arvioimisen näkökulmia. Useinkin on mahdotonta toteuttaa niitä kaikkia samanaikaisesti, jolloin arviointien yhdistäminen tulee tarpeelliseksi, katso sivua Erreur ! Signet non défini..

Käyttäjän näkökulma. Tuotteiden käyttäjille tärkeitä asioista kuten tuotteiden käytettävyydestä, kestävyydestä jne. on kyllä julkaistu jonkin verran tutkimuksia,  joiden pohjalta tuote-ehdotuksia voidaan arvioida, mutta suositeltavampaa on se, että arvioijiksi kutsutaan muutamia henkilöitä tuotteen todellisten tai mahdollisten käyttäjien joukosta. Jotta näiden mielipiteet vastaisivat tavoitellun asiakassegmentin näkemyksiä, henkilöt olisi periaatteessa koetettava valita otoksena (sivu 40) asiakassegmentistä. Toisaalta koko kansan käytettäväksi tulevien tuotteiden arvioijina olisi hyvä olla mukana sellaisia henkilöitä, joilla on perusteltuja erityisvaatimuksia, kuten alla olevassa taulussa: 

	Käyttäjäryhmä: 
	Ryhmälle tärkeitä tuotteen arviointiperusteita: 

	Näkövammaiset tuotteen käyttäjät: 
	Voiko tuotteen säätimiä käyttää näkemättä niitä? Onko ohjekirja saatavissa esim. Braille- kirjoituksena, äänikasettina tai tuotteen antamina  puheilmoituksina? 

	Huonokuuloiset ja kuurot käyttäjät: 
	Onko tuotteen antamat äänimerkit korvattavissa muilla signaaleilla? 

	Henkilöt, joiden liikuntakyky tai lihasvoima on alentunut: 
	Vaatiiko tuotteen käyttö lihasvoimaa tai sorminäppäryyttä? Pysyykö tuote käytettäessä tukevasti paikoillaan? Onko siinä painavia irto-osia? Ovatko säätimet jäykät tai pienikokoiset? 

	Pyörätuolin käyttäjät: 
	Voiko tuotetta käyttää istuen? 

	Epileptikot: 
	Onko tuotteessa kovia särmiä tai esiin pistäviä tai kulmia tms., joihin saattaa lyödä itsensä? 

	Lapset tuotteen toivottuina käyttäjinä, sekä muut henkisesti kypsymättömät tuotteen käyttäjät: 
	Ovatko tuotteen säätimet loogisesti ja selkeästi ryhmitellyt? Onko käyttöohje selkeä? 

	Pikkulapset, joiden ei tulisi käyttää laitetta: 
	Onko vaaraa aiheuttavissa kohdissa lapsilukot? Voiko ne poistaa, ellei niitä tarvita? 


Jotta testaustilanne pysyisi hallittavana, tuotteen arvioijia eli testaajia on useimmiten viidestä ja viiteentoista henkilöä kerrallaan, ja monimutkaiset tuotteet testataan jaettuna sopiviin osakokonaisuuksin.

2. Valmistusportaan näkökulma saadaan haastattelemalla tuotteen tulevan valmistusorganisaation edustajia, mikäli valmistaja on jo nimetty. Ellei ole, täytyy pätevät arvioijat etsiä kentältä, kyseisen tekniikan alan spesialistien piiristä. Vaikeutena usein on, ettei näitä 'spesialisteja' ole missään lueteltu, joten kaikkien nimiä ei ole helposti tutkijan saatavissa. 

Valmistettavuuden arvioimisessa voidaan soveltaa Johnssonin ja Varjorannan muistilistaa: 

· voidaan valmistaa nykyisillä laitteilla, tai työvälineiden valmistus halpaa? 

· valmistus helppoa? 

· raaka-aineen saannissa ei ongelmia? 

· ei vaadi paljon varastotiloja? 

· sopii hyvin tuotanto-ohjelmaan? 

· ei vaadi uusia toimitiloja 

· ei vaadi kallista työsuojelua

3. Markkinoinnin näkökulma puolestaan on yllä mainitussa lähteessä tiivistetty seuraavaan muistilistaan: 

· sopiiko nykyiseen tuotevalikoimaan? 

· mahdollisia asiakkaita paljon? 

· jäljitteleminen vaikeaa? 

· idea täysin uusi? 

· kilpailukykyinen hinta? 

· sopiiko nykyisiin jakeluteihin? 

Logistiikan kannalta on tärkeää kiinnittää huomiota tuotteen pakkaustapaan, sillä se voi vaikuttaa suuresti kuljetusten ja varastoinnin kustannuksiin. Esimerkiksi huonekaluissa on useimmiten paljon tyhjää tilaa, joka vältetään jos tuotteen rakennusosat voidaan irrallisina koota pieneksi paketiksi. Tällöin tuotteen lopullinen kokoaminen tehdään vasta sen käyttöpaikalla, ehkä asiakkaan toimesta. 

4. Sivullisten ja ympäristön näkökulma. Sivullisia osapuolia ja näille tyypillisiä näkökulmia on lueteltu sivulla +++.

5. Muotoilijan ammatilliset tavoitteet. Muotoilijan tehtävänä on ottaa huomioon ja tarvittaessa sovitella yhteen kaikkien yllä lueteltujen osapuolten vaatimukset, mutta näiden lisäksi muotoilija usein haluaa toteuttaa ammattikunnassaan arvostettuja asioita, kuten tuotteen 'omaleimaisuus', 'uutuus', 'fiksu poikkeaminen perinteistä', 'rohkeus', 'oivallus' jne. Eräs ammatillisesti usein tärkeä kysymys on työn suhde aiempiin esikuviin, toisin sanoen maineikkaisiin aiempiin teoksiin taikka myös muotojen vanhoihin perinteisiin, joko klassisiin tai talonpoikaisiin. 

Arviointien yhdistäminen 

Kun tuotetta arvioitaessa tulee samalla kertaa otettavaksi esille suuri joukko tuotteen ominaisuuksia, saattaa tulla vaikeaksi saada näistä kokonaiskuvaa. Sen luomiseksi on ensinnäkin harkittava, voidaanko tuote-ehdotuksen arvioijat koota yhdessä keskustele​maan mielipiteidensä eroista ja sopimaan mahdollisimman monia tyydyttävästä yhteisestä mielipiteestä, esimerkiksi niillä menetelmillä, joita käsitellään sivulla 158.

Hyötykustannusanalyysi. Matemaattinen apuväline yhteismitattomien arviointien  yhdistämiseen on hyötykustannusanalyysi (tai kustannushyötyanalyysi, engl. cost-benefit analysis, eli "arvoanalyysi", value engineering). Se on kvantitatiivinen työkalu, joka vaatii mittaamaan numeroina kaikki käsiteltävät asiat. Sen työvaiheet ovat seuraavat: 

Analyysia varten on ensin tehtävä kaikkien tuote-ehdotuksissa arvioitavien ominaisuuksien arvosteluasteikot. Lisäksi tarvitaan painoasteikko, jossa on tuotteen kaikki tärkeät ominaisuudet. 

Sitten taulukoidaan ristiin kaikki tuotevaihtoehdot ja kaikki ominaisuudet. Tämän taulukon pohjaksi sopii aiemmin tuotteen tavoitteiden määrittelyssä käytetty taulukko (sivulla +++, se voidaan tässä vaiheessa täydentää ajan tasalle, jos hankkeen tavoitteista on saatu tarkempia tietoja).

Arviointia varten lisätään taulukkoon kunkin arvioitavan tuotevaihtoehdon osalta kaksi saraketta. Ensimmäiseen niistä merkitään kyseisen vaihtoehdon saama "arvosana" esimerkiksi asteikolla 1...5. Toiseen sarakkeeseen (alla: PxA) tulee arvosanan ja sen painoarvon tulo. Lopuksi kaikki nämä tulot kunkin tuotevaihtoehdon osalta lasketaan yhteen. Korkeimman summan saanut vaihtoehto on paras.
	Tuotteen 
ominaisuus
	Paino- 
arvo 
P
	Vaihtoehto 1
	Vaihtoehto 2

	
	
	Arvo- 
sana 
A
	PxA
	Arvo- 
sana 
A
	PxA

	Kapasiteetti
	40
	2
	80
	5
	200

	Muotoilu
	10
	5
	50
	2
	20

	Materiaalit
	10
	3
	30
	2
	20

	Kustannus
	40
	3
	120
	4
	160

	Yhteensä
	100
	--
	280
	--
	400


Jos arvoanalyysi tehdään siten kuin yllä, eli taulukossa arvioidaan vain hyötyarvoja eikä ollenkaan uhrauksia, on analyysissa lopuksi asetettava vastakkain hyödyt ja uhraukset. Tämä tehdään yksinkertaisesti ottamalla erikseen kunkin vaihtoehdon yllä (kursivoituna) saama loppuarvosana ja muodostamalla sen ja tuotteen hinnan (tai muun uhrauksen) osamäärä. Korkein osamäärä osoittaa edullisimman vaihtoehdon. Vaihtoehtoinen menetelmä on se, että arvoanalyysin taulukkoon otetaan hinta mukaan yhtenä ominaisuutena. Tämä säästää tutkijalta yhden työvaiheen, mutta hyödyn ja hinnan keskinäiset suhteet jäävät siinä hieman epäselviksi.

Koemarkkinointi. Jos tuotetta on tarkoitus myydä suuria määriä, voi olla viisasta ensiksi testata kuluttajien suhtautumista siihen todellisilla markkinoilla, jolloin he joutuvat valitsemaan kilpailevien tuotteiden kesken ja maksamaan ostoksen omilla rahoillaan. 

Koemarkkinoinnin teoreettinen vastine on markkinointisuunnitelma (marketing mix) joka toisaalta antaa pohjan koemarkkinoinnille (market testing), toisaalta koe osoittaa suunnitelmassa muutettavat kohdat. Markkinointisuunnitelma on yhdistelmä yrityksen johdon päätöksistä seuraavissa asioissa (neljä P:tä: Product, Price, Promotion, Place, vrt. Jobber 1995, sivu 15): 

Tuote: ominaisuudet, tuotenimi, takuu, mukana tulevat palvelut jne. 

Hinta ja alennusten periaatteet. 

Myynnin edistäminen: mainonta, myyntikampanjat, myyntihenkilöiden työtapa. 

Paikallisuus: myyntialue ja jakelukanavat. 

Todenmukaista koemarkkinointia varten tarvitaan niin paljon tuotteita, että niitä voidaan jonkin aikaa markkinoida yhdellä tai useammalla maantieteellisellä alueella. Samalla on mahdollista testata myös mainostamista.

Metodiikan ja tulosten luotettavuuden kannalta ongelmallista usein on, miten valitaan edustava alue tai alueet eli ne, joilta saatavat tulokset eivät arvaamattomasti poikkea lopulliseksi ajatellusta markkina-alueesta. Tässä voi myös olla käytännön ongelmia, voi esimerkiksi olla vaikeaa löytää myymälöitä, jotka suostuvat olemaan mukana koemarkki​noinnissa. On myös muistettava, että koko asia on pidettävä salassa kilpailijoilta niin pitkään kuin mahdollista, jotta he eivät pääse koetta häiritsemään. 

Koemarkkinoinnin tuloksista usein lasketaan seuraavat tunnusluvut: 

Myynnin määrät ja jakaumat tuotteen eri versioiden kesken ja eri asiakasryhmien mukaan jaettuna, 

Myyntiosuus (penetration): tuotetta vähintään kerran ostaneiden prosenttiosuus kaikista samaa tuoteryhmää ostaneista asiakkaista, 

Ostouskollisuus (repeat purchase) eli niiden prosenttiosuus kaikista tätä tuotetta ostaneista, jotka ostavat vähintään kahdesti. Jos mahdollista, pitäisi kysyä syy toisen kerran ostamiseen tai ostamatta jättämiseen. 

Hintajousto eli myyntimäärän muutos hinnan muuttuessa. 

Yllälueteltujen tietojen pohjalta on sitten mahdollista valita tuottavin yhdistelmä markki​nointi​ratkaisujen, tuotteen ominaisuuksien sekä hinnan välillä. 

Tuotannon tai palvelun kehittäminen

Niin tuotanto kuin palvelukin tapahtuu nykyisin tavallisesti useista ihmisistä koostuvan pysyvän organisaation puitteissa. Usein sattuu, että toiminta ei sujukaan niin hyvin kuin pitäisi. Apua ongelmaan voidaan tällöin hakea toiminnan kehittämisen avulla.
Kehittämisen lähestymistapaa valittaessa on tavallisesti viisasta pyrkiä samaan auto​nomian tasoon, joka on kyseisessä yhteisössä ennestään käytössä, eli noudattaa siellä tavanomaista päätösvallan jakautumista toisaalta johtoportaan, toisaalta ryhmän jäsenistön välillä. Tällöin hankkeeseen osallistuvien ihmisten on helpompi löytää sopiva rooli ja asenne kehittämiseen. Eri organisaatioilla on näissä asioissa varsin erilaiset perinteet, mutta esimerkeiksi voidaan tässä ottaa kaksi selvästi erilaista johtamisen ilmastoa:

· Perinteisessä tieteellisen liikkeenjohdon tyylissä suhtaudutaan ihmisiin samoin kuin koneisiin. Yhteisön johtajistolla on tapana pitää langat tiukasti käsissään. Jos ryhmän johtaja tai organisaation ylempi johtajisto huomaa jonkin epäkohdan, se päättää kehittämishankkeen aloittamisesta, ehkä palkkaa tutkijan sitä suunnittelemaan, ja lopuksi määrää muutokset toteutettavaksi. Tällöin toimivan ryhmän henkilöstö ei osallistu tutkimukseen muutoin kuin vain tutkijan havainnoinnin ja haastattelujen kohteena. Metodiikka tavallisesti valitaan työntutkimuksen muunnelmista. 

· Itseohjautuvassa kehittämisen tyylissä lähdetään siitä, että ihmisillä on ainakin jonkin verran kykyä itse kehittää toimintaansa, toisin kuin esimerkiksi koneilla. On aivan normaalia, että jatkuvasti toimiva ryhmä itse huomaa ongelman toiminnassaan ja keskuudessaan pohtii tarvittavat kehittämistoimet, mahdollisesti pyytäen avuksi asiantuntijan taikka kehittämismetodiikkaan perehtyneen tutkijan ja lopuksi ehkä pyytäen tarpeellisiksi katsomilleen toimenpiteille hyväksymisen muilta asiaan liittyviltä osapuolilta, etenkin organisaation johtoportaalta. Tällainen "osallistuva" tyyli on erityisen luonteva silloin, kun kehittäminen vaikuttaa enimmäkseen vain niiden ihmisten asioihin, jotka toimintaan osallistuvat. Siihen sopiva metodiikka on toimintatutkimus. 

Lähestymistapa joudutaan valitsemaan heti kehittämishankkeen alussa, sillä se vaikuttaa jo hankkeen ensimmäiseen vaiheeseen, kehittämisen tavoitteen määrittelyyn. Se näet on itseohjautuvassa projektissa tehtävä ryhmän sisällä, ulkoa ohjatussa taas sen tekee johtaja. 
Odotetaanko kehittämishankkeelta tapauskohtaisia vai yleispäteviä tuloksia? Jos toiminnan kehittäminen on saanut alkunsa vain yhden toimivan ryhmän ongelmista, sen tavoitteeksi yleensä tulee juuri tämän ryhmän ongelmien poistaminen. Kehittämishanke on tällöin tapauskohtainen eli idiografinen, ja siinä sopii soveltaa jäljempänä esitettäviä toimintatutkimuksen ja työntutkimuksen metodiikkoja.
Mutta toimintaa on myös mahdollista kehittää siten, että pyritään vaikuttamaan kaikkiin samanlaisiin toimintatilanteisiin. Kehitetyistä yleispätevistä toimintamalleista voidaan käyttää yleistä nimeä toiminnan teoria. Tähän tähtäävän kehittämisen periaatteita ja menetelmiä käsitellään alempana kohdassa Tuotannon tai palvelun teorian kehittäminen, s. 232.
Toimintatutkimus

Toimintatutkimus kuuluu itseohjautuviin toiminnan kehittämisen menetelmiin. Näiden tunnusmerkkinä on, että toimiva ryhmä itse panee kehittämishankkeen alulle ja toteuttaa sen, mahdollisesti tutkijan avustamana. Ainoastaan lopulliset hankkeen tuottamat toiminnan muutosehdotukset tarvittaessa alistetaan hyväksyttäviksi yrityksen johdolle tai muille toimintaan liittyville osapuolille.

Itseohjautuvilla (eli osallistuvilla) kehittämismenetelmillä saavutetaan seuraavat edut:

· Yhdessä kehitetty ratkaisu on usein parempi kuin mitä ulkopuolinen tutkija voisi yksin saada aikaan, sillä yhteisön jäsenet tuntevat ongelman ja sen ratkaisun vaihtoehdot parhaiten. Yhteiskeskusteluissa saadaan esiin se sanaton tietous, ammattitaito ja kokemustieto, jota on alalla toimivilla ihmisillä ja jota he eivät ehkä muuten osaisi sanallisesti selittää tutkijalle. Tutkimushankkeen näkökulma täten laajenee. Mitään tärkeää ei helposti pääse unohtumaan. 

· Kun tutkija puolestaan tuo avuksi muissa yhteisöissä kehitetyt yleiset ihmissuhteita koskevat teoriat, ongelman tehokas diagnoosi ja ratkaisu tulee mahdolliseksi. Lisäksi kaikki mukana olevat samalla henkisesti kasvavat, ja parhaassa tapauksessa yhteisö osaa tästä lähin yksinkin tunnistaa ongelmat ja myös selviytyä niistä. 

· Yhteisön itsensä löytämä ratkaisu on mieluisampi kuin ulkopuolisen tohtorin tarjoama. Se parantaa työpaikan ilmapiiriä ja ihmisten motivaatiota, sillä nykyihminen odottaa työ- ja muulta yhteisöltään autonomiaa, kykyä ja oikeutta omatoimisesti selviytyä ongelmista. 

· Osallistuvissa tutkimuksissa eettiset ongelmat vähenevät: eri osapuolten laaja mukanaolo vähentää sitä vaaraa, että hanke tuottaisi jollekin osapuolelle kohtuutonta haittaa. 

· Itse löydetty ratkaisu toteutuu paremmin kuin ulkopuolisen suunnittelema uudistus, sillä mukana olleet sitoutuvat siihen. 

Itseohjautuvat kehittämismenetelmät eivät ole nykyajan keksintö - päinvastoin varmaan kautta aikojen ihmisryhmät ovat osanneet omin päin tehdä parannuksia töihinsä ja toimiinsa. Myös teollisuudessa on jo kauan ollut käytössä pysyviä järjestelyjä työntekijöiden parannusehdotusten toteuttamiseksi. Näihin kuuluu laatupiiri, Japanissa kehitetty menetelmä, jossa tehtaassa toimivat vakinaiset työryhmät kokoontuvat esimerkiksi viikoittain keskustelemaan keinoista, joilla tuotannon virhe- tai hukkaprosenttia voitaisiin alentaa tai tuotteiden laatutasoa kohottaa. Nämä keinot haetaan nimenomaan tuotannon järjestelyistä, joskin esille saattaa tulla myös raaka-aineen parempi laatu tai korjaukset tuotteen yksityiskohtiin.

Toinen jo kauan toiminut yhteistoimintajärjestely on aloitetoiminta, jonka kautta kootaan työntekijöiden ideoita työtapojen ja miksei tuotteidenkin kehittämiseksi. Aloitteet voidaan tehdä suullisesti, mutta usein on niitä varten painettu erityinen lomake, jolle työntekijä voi nimettömästi kirjoittaa aloitteensa. Lomakkeet ovat numeroituja, ja niihin kuuluu samalla numerolla varustettu lipuke, jonka aloitteen tekijä pitää tekijänoikeutensa tositteena. Aloitteet jätetään pelkästään tätä varten varattuun postilaatikkoon, josta pysyvästi toimiva aloitetoimikunta ne määräajoin kerää, tutkii ja lähettää mielestään lupaavat harkittavaksi ja kokeiltavaksi tuotannossa. Toteutetuista aloitteista maksetaan tekijälle kertakorvaus, usein määräprosentti ensimmäisen vuoden hyödyistä.

Tehokkain nykyisin tunnettu menetelmä kiperien ryhmätoiminnan ongelmien käsittelyyn lienee toimintatutkimus (engl. action research, action science). Siinä tutkija liittyy kohdeyhteisöön muutamien viikkojen tai kuukausien ajaksi ja teoreettisen tietonsa avulla auttaa yhteisöä ratkaisemaan sen ajankohtaisia ongelmia. Ongelmien korjaamisen toimenpiteet keksitään ja sovitaan yksikön johdon ja kaikkien työntekijöiden yhteisissä seminaareissa. 

Toimintatutkimusta on sovellettu moniin erilaisiin yhteisöihin, erityisesti työelämän puitteissa, jolloin siitä monesti käytetään nimeä kehittävä työntutkimus. Se on erityisen hyödyllinen julkishallinnossa ja muissa vanhoissa organisaatioissa, joiden perityt työtavat yhä huonommin vastaavat muuttuneen ympäristön vaatimuksia. Toiminta​tutkimuksen avulla voidaan byrokraattista "rutiiniorganisaatiota" kehittää joustavaksi "oppivaksi organisaatioksi", joka osaa oma-aloitteisesti muuntua kohtaamiensa ongelmien mukaan.

Toimintatutkimuksen prosessi. Antti Eskola (1973, s.184) kuvailee toimintatutkimuksen prosessia seuraavasti: 

"Liikkeelle lähdetään tilanteen analyysistä ja tosiasioiden havainnoinnista. Sitä seuraa ongelman käsitteellinen ja teoreettinen muotoilu sekä toimenpiteiden suunnittelu. Seuraavaksi suoritetaan nuo toimenpiteet ja arvioidaan niiden vaikutukset. Tämä ehkä aiheuttaa muutoksia teoriaan ja korjauksia toimenpiteisiin, eli spiraali alkaa toisen kierroksensa." 

Prosessin vaiheita voidaan yksityiskohtaisemmin kuvailla seuraavasti:

Toiminta noudattaa aluksi yhteisön perinteistä tapaa, mutta myöhemmissä vaiheissa siihen aletaan koemielessä soveltaa prosessin itsensä tuottamia uudistuksia. 

· Kokemusten toteaminen ja arviointi on alussa vapaamuotoista: onko asia kunnossa vai ei? Myöhemmin siinä opitaan keskittymään teoreettisesti tärkeisiin asioihin. 

· Pohdiskelu auttaa selittämään tai ymmärtämään kokemukset. Siinä on koetettava ottaa asiaan etäisyyttä, mikä tapahtuu parhaiten tarkastelemalla sitä käsitteellisellä, yleisellä tasolla. Onko oma toiminta joidenkin yleisten ilmiöiden erikoistapaus? Voidaan myös kysyä, miksi näin tapahtui, ja oliko muita vaihtoehtoja. 

· Mallintaminen täsmentää käsitteitä sellaisiksi, että niitä voidaan paremmin pohtia ja ehkä mitatakin, ja toiminnasta voidaan rakentaa teoreettinen malli. 

· Suunnittelussa palataan käytännön tasolle ja kehitetään mallin pohjalta uudistettu toimintatapa. 

Kaikki prosessin vaiheet tapahtuvat ryhmän yhteisissä keskusteluissa. Asiaa eteenpäin vievät yksittäiset oivallukset tietenkin aina tekee joku yksilö, mutta ryhmän tuki ja kommentit ovat tarpeen oivallusten hiomiseksi ja uuden yhteisen toimintatavan aloittamiseksi.
Engeströmin (2002, 128) esittämässä kehittävän työntutkimuksen syklisen prosessin mallissa on lueteltu myös kunkin vaiheen tyypilliset tuotokset:

Nykyinen toimintatapa: Ongelmien etnografia

Tuotos: Alkutilan ja sen ilmiongelmien kuvaus; kohteen rajaus

Toiminnan kehityshistorian ja nykyisten ristiriitojen analyysi

Tuotos: Työhypoteesi 1 toiminnan ristiriidoista, sen testaus nykytoimintaa, sen häiriöitä ja innovaatioita koskevalla aineistolla. 
Työhypoteesi 2 lähikehityksen vyöhykkeestä.

Uuden toimintamallin suunnittelun tukeminen ja analyysi

Tuotos: Työhypoteesi 3 ristiriitojen ratkaisusta eli uusi toimintamalli; sen luomisprosessin analyysi

Uuden toimintamallin käyttöönoton tukeminen ja analyysi

Tuotos: Analyysi käyttöönotosta, sen häiriöistä, innovaatioista ja ekspansiosta

Uuden toimintamallin arviointi

Tuotos: Analyysi uuden toimintatavan vaikutuksista ja koko prosessista [ja sen jälkeen joko uusi kierros tai lopetus?]

Kuula (1999, 94) puolestaan esittää toimintatutkimuksen tyypillisen prosessin sarjana "työkonferensseja" eli kehittämispalavereja, joiden ryhmätyöaiheet ovat seuraavat:

1. Millainen organisaatio haluttaisiin.

2. Mitä ongelmia ihanneorganisaation saavuttamisessa kohdataan.

3. Miten ongelmista päästään.

4. Konkreettinen ohjelma muutokselle.

Täytynee olettaa, että myös Kuulan mallin sykliä usein joudutaan toistamaan, sillä varmaankaan kaikkia eteen tulevia ongelmia ei aina osata arvata etukäteen, ja saattaapa ihanteiden sisältökin muuttua mielipiteiden kypsyessä.

Ylläkuvatut prosessimallit eivät kaiketi olekaan tarkoitetut kaavamaisesti noudatettaviksi, sillä pääasia lienee saada aikaan keskustelu toiminnan kehittämisestä. Kun tähän keskusteluun nyt osallistuvat kyseisen toiminnan parhaat asiantuntijat eli sitä tekevät ihmiset itse, voidaan usein odottaa, että keskustelun edetessä sopivin logiikka ja etenemistapa selvenee eli "manifestoituu" ilman tutkijan pikkutarkkoja ohjeitakin, kuten sanoo alan kokenut tutkija Gustavsen (1992, 5). Keskusteluissahan on koko ajan mukana muualla aiemmin käytettyä metodiikkaa tunteva konsultti tai tutkija, joka on aina käytettävissä tarjoamaan neuvojaan silloin, kun paha umpikuja on uhkaamassa. Keskustelujen alkuvaiheessa aloite usein on tutkijalla, mutta päämääränä on saada yhteisö mahdollisimman pian kykeneväksi ottamaan ohjat omiin käsiinsä.
Toimintatutkimuksen apuvälineitä. Tutkijan tehtävänä on auttaa yhteisöä työskentelemään edellä kuvatun syklisen prosessin mukaan ja tarjota sitä edistäviä työvälineitä. Usein vaikeiksi koettuja prosessin kohtia ovat siirtymät arkipäivän sanattoman taitotiedon tasolta teoreettisten mallien tasolle ja taas mallista arkipäivän toiminnan suunnitteluun Tätä siirtymistä voi helpottaa yhteisissä keskusteluissa koottava seinäkartta, jossa siirrettävillä irtolapuilla esitetään toiminnan elementtejä ja ongelmia. Konkreetisti seinällä esitetyt ja strukturoidut ongelmakuvaukset virittävät keskustelua ja edistävät pohdiskelun etenemistä kriittiselle ja teoreettisen tulkinnan tasolle. Tutkijan tehtävänä on näyttää, miten seinäkartta pannaan alulle.
Keskustelun rohkaiseminen. Monille ihmisille voi olla vaikeaa aloittaa keskustelu pitkään toimineen organisaation työn järjestelyistä, jotka tähän asti on enimmäkseen määrännyt yksikön päällikkö. Alaisten mielipidettä niistä ei useinkaan ole kysytty, ja niinpä heidän on usein hankalaa esittää ajatuksiaan, joissa kuitenkin saattaa piillä arvokkaita ideoita toiminnan kehittämisestä, ongelmien välttämisestä ja tuloksen parantamisesta. Tutkijan olisi tällöin autettava näitä ihmisiä osallistumaan keskusteluun. Tähän sopivia keinoja voisivat olla rentouttavan, kahvihetkimäisen ympäristön luominen kokoukselle, rohkaiseva alkupuheenvuoro ja mallin tai muodon esittäminen ehdotusten tekemistä varten.

Eräs tapa saada keskustelu alkuun on pyytää kaikkia paikalla olevia tekemään etukäteen anonyymisti lappusia ongelmista. Tutkija sitten kerää ne, asettaa ne sopivaan järjestykseen ja lukee niitä ääneen keskustelun alkajaisiksi.
Toinen tutkijoiden usein tarjoama apuväline on pohdiskelulomake, jonka tutkija jakaa kaikille päivää tai paria ennen kokousta. Siihen tutkija on muotoillut avoimia kysymyksiä, jotka pakottavat vastaajan täsmentämään ja käsitteellistämään tilannettaan ja ongelmiaan. Mukana voi olla fakta- ja asennekysymyksiä, joiden avulla tutkija selvittää kulloistakin yhteisön tilaa myös omaa tutkimusraporttiaan varten.
Sen lisäksi, että tutkija kannustaa osallistujia tuomaan esille ongelmia ja keskusteltavia asioita, hänen saattaa myös olla tarpeen pitää huolta keskustelun pysymisestä virkeänä ja hengeltään innovatiivisena. Jotta kaikille hyväksyttävään tulokseen voidaan päästä, osapuolten on kuunneltava ja otettava vakavasti toistensa esitykset. Tähän tähtäävät ruotsalaisessa LOM-ohjelmassa (Ledning, Organisation och Medbestämmande) määritellyt "demokraattisen dialogin" säännöt: 

· Kaikkien, joita asia koskee, on saatava osallistua keskusteluun. 

· Kaikkien pitää olla aktiivisia, esittää omat ideansa ja myös auttaa toisia esittämään omansa. 

· Kaikki osallistujat ovat yhdenvertaisia. 
· Kaikkien taytyy ymmärtää, mistä on puhe.   

· Saa esittää mitä tahansa asiaan liittyviä perusteluja. 

· Mielipiteet esitetään suullisesti, kirje ei riitä.

· Osallistujien on siedettävä erilaisten mielipiteiden esiintyminen. 

· Osallistujan täytyy hyväksyä se, että jonkun toisen perustelu joskus havaitaan pätevämmäksi. 

· Jokaisen osallistujan työrooli, auktoriteetti jne. pitää voida ottaa keskusteltavaksi. 

· Vuoropuhelussa pitää päästä yksimielisyyteen käytännön toimenpiteiden kokeilemisesta. 

Keskustelu saa mielellään liikkua järkiperäis-analyyttisen tason ohella myös intuitiivis-tunneperäisissä asioissa. Se auttaa pääsemään syvemmälle ristiriitojen syihin ja voi nostaa sieltä tietoisuuteen uuden tyyppisiä luovia oivalluksia.

Mikä on tutkijan rooli toimintatutkimuksen prosessissa? Harvalla tutkijalla on niin paljon ennakkotietoa vieraan ryhmän toiminnasta ja ongelmasta, että hän heti kykenisi sitä arvioimaan tai selittämään saati muotoilemaan teoreettiseksi malliksi. Sen sijaan tutkija voi tuoda yhteisön käyttöön yleiset teoreettiset tietonsa ja taitonsa. Tutkija tarjoaa menetelmiä analyysin tekemiselle, hankkii ulkopuolelta tarvittavia tietoja ja esittää kysymyksiä, joita ryhmän jäsenet eivät itse huomaisi tehdä.

Tutkijan on hyvä pitää mielessä se syy, miksi hänet on kutsuttu hankkeeseen mukaan: tavallisesti siksi, että ryhmän ongelmat ovat näyttäneet lähes mahdottomilta ratkaista. Tutkijan tärkein tehtävä onkin saada ryhmä näkemään ongelmansa niin laajasta uudesta näkökulmasta, että aluksi tuntemattomat ratkaisut tulevat näkyviin.

Teoreettiset mallit. Vaikkapa ongelma jokapäiväisessä toiminnassa olisi näyttänyt mahdottomalta ratkaista, sen ratkaisu saattaa tulla näkyviin, kun ongelmaa katsotaan riittävän kaukaa ja riittävän laajassa asiayhteydessä. Toimintatutkimuksessa tämä kauempaa tarkastelu tavallisesti toteutetaan siirtymällä käytännön ongelmista teoreettisten mallien tasolle (ja sitten myöhemmin takaisin), joskaan tämä ei aina ole ihan helppoa yhteisössä toimiville käytännön ihmisille. Teorian tasolle siirtymistä voi helpottaa, jos lähdetään liikkeelle pienistä käytännön asioista ja siirrytään suurempiin, seuraavaan tapaan:
1. ensin pohditaan yksilöiden töitä ja niiden ongelmia 

2. sitten arvioidaan koko työyksikön yhteistyötä, sen tehokkuutta ja ongelmia 

3. lopuksi tarkastellaan ulkopuolelta yksikön työn tarkoitusta ja ehkä määritellään se uudelleen, ottaen lähtökohdaksi asiakkaan tarpeet. 

Toinen tapa on tarkastella toimintaa vuorotellen eri näkökulmista, mikä voi auttaa ymmärtämään sen entistä syvemmin. Hedelmällisiä näkökulmia voidaan saada aikaan esittämällä joko nykyinen tai tavoiteltu toiminta mallin muodossa, esimerkiksi: 

· Työn päämäärät mallina. Ryhmän olemassaolon tarkoitus, sen tavoitteet ja asiakkaiden tarpeet. 

· Yksikön työn historiallinen kehitys. Mikä on sen idea tai ydin, "alkusolu"? Onko työn alkuperäinen tarkoitus yhä voimassa, vai onko siitä jäänyt jotakin pois? Mitä uutta on tullut lisää? Millaisia uusia haasteita nykyinen toiminnan ympäristö tarjoaa? Mitä asiakkaat halusivat ennen ja mitä he haluavat nyt? 

· Ristiriitamalli. Yksikön nykyisiin päämääriin ja nykyiseen työtapaan sisältyvien ristiriitojen analysoiminen. Vastaako vakiintunut toimintatapa eri osapuolten nykyisiä vaatimuksia? 

Ristiriidoista keskusteltaessa ei niinkään etsitä esiin konflikteja ihmisten välillä, vaan pikemminkin työtilanteen kolmen osatekijän välillä, kuva oikealla:

· Työtä tekevät ihmiset. Tämä malli soveltuu parhaiten yhden ihmisen työhön, mutta myös kiinteästi yhdessä tuloksia tekevä ryhmä voi soveltua näin esitettäväksi. 

· Työvälineet (koneet, atk, työn säännöt, teoria, organisaatio ja työrutiinit) 

· Työn kohde ja tulos sekä asiakkaan tarpeet ja toivomukset. 

Tavallinen ristiriidan syy on se, että jokin mainituista kolmesta osatekijästä on äskettäin muuttunut, samalla kun muut kaksi osatekijää ovat jääneet vanhoilleen. Juuri tämän kehityksen selventämiseksi on historiallinen tarkastelu hyödyllinen. Yleensä ei tarvita sen pitempää aikaperspektiiviä kuin mistä yhteisön vanhimmilla jäsenillä on kokemusta.

Sitten kun työn päämäärä ja työhön liittyvät ristiriidat on selvitetty ja esitetty yhteisesti hyväksytyssä, toimintaa kuvaavassa mallissa, siirrytään yhdessä keskustelemaan niistä keinoista, joilla päämäärät parhaiten saavutetaan ja ristiriidat poistetaan. Teoreettista mallia tarkastelemalla löydetään tarjolla olevat muutoksen vaihtoehdot.

Usein on hyödyksi ottaa etäisyyttä arkipäivän ongelmiin ja siirtyä yksittäistapauksia koskevasta paikallisen tiedon (tehtävien, tuotteiden tai yksiköitten) tasosta yleisemmän tietouden tasolle. Tämän teorian tason elementtejä ovat käsitteet kuten motivaatio tai tuottavuus, kuva yllä. Kun ongelmia käsitellään tällä tasolla, niihin on helppo soveltaa myös yleisiä liikkeenjohdon teorioita. Jos tällä yleisellä tasolla löytyy uusia mahdollisuuksia ongelmien ratkaisemiseen, keskustelussa voidaan palata takaisin paikallisen tiedon tasolle.

Siitä alueesta teoreettisessa mallissa, josta ongelmien ratkaisuja saattaa löytyä, käytetään nimeä mahdollisuuden vyöhyke (tai "lähikehityksen vyöhyke"). Se on mahdollisuuksien joukko, jota tähän mennessä ei ole huomattu tai joka ei ole ollut yksilön yksinään saavutettavissa, mutta jonne voidaan nyt päästä yhdessä sopimalla.

Tutkijan tehtävänä on tuoda keskusteluun esimerkkejä muista tuntemistaan yhteisöjen kehittämishankkeista, niiden metodeista ja tuloksista. Lisäksi hän voi esittää yleisiä yhteisöjen toiminnan ja liikkeenjohdon teoriamalleja.

Toimintatutkimuksen tulosten arvioiminen. Kehittämishankkeen alkaessa on tavoitteeksi yleensä nimetty tietyn ongelman poistaminen. Hankkeen päättyessä on siis arvioitava, onko tämä tavoite saavutettu; tosin useinkin hankkeen tavoitteita on yhteiskokouksissa moneen kertaan muutettu siitä, miten ne aluksi nähtiin. Joka tapauksessa toimintatutkimuksen luonteeseen kuuluu, että yhteisö itse arvioi hankkeen tuloksellisuuden: onko hankkeesta saatu riittävästi hyötyä.

Vaikka ratkaisu onkin kehitetty yhteisesti, ei sen arvioimisessa aina päästä täydelliseen yksimielisyyteen. Usein on suorastaan loogisesti mahdotonta löytää yhteistä ratkaisua, joka olisi samalla kertaa paras jokaisen yksilön kannalta. Tämän sijasta usein otetaan päämääräksi Pareton määrittelemä yhteisön optimitila, joka saavutetaan silloin, kun on mahdotonta lisätä yhdenkään yhteisön jäsenen hyvinvointia ilman, että jonkun muun hyvinvointi vähenee tätä enemmän.

Jos yksimielisyyteen arvioinnissa ei päästä, voidaan turvautua yhteisötoiminnassa vakiintuneisiin menettelyihin, kuten äänestykseen, katso Mielipiteiden yhteen​sovittami​nen, s. 158. Käytännössä ei äänestykseen juuri koskaan tarvitse mennä, vaan tavallisesti kompromissi ja konsensus saavutetaan keskustellen. Hankkeen kuluessa pidetyissä lukuisissa yhteisissä keskusteluissa eri osapuolet ovat oppineet ymmärtämään toistensa näkökulmia eivätkä sitten enää jääräpäisesti pitäydy alkuperäisiin kantoihinsa. Osallis​tujien yhteistyöhalua lisää myös se, että toimintatutkimukseen osallistuminen voi joille​kin olla arvo sinänsä, eli se jossakin määrin vastaa nykyihmisen odotuksia siitä, millaista elämän yhteiskunnassa pitäisi olla. Niinpä hankkeen viimei​sissä seminaareissa usein vallitsee hyvä yhteishenki, ja hankkeen loppuarvoste​lusta saattaa hetken innostuksessa tulla liiankin myönteinen. Arvion pysyvyyttä tutkija voi testata hankkimalla siihen osallistuneilta myöhemmin uudet arviot. Puolueetto​mampia mutta ehkä vähemmän asiantuntevia arvioita voidaan saada ulkopuolisilta sidosryhmiltä ja henkilöiltä, etenkin jos haastattelijana tällöin on joku muu kuin hankkeen varsinainen tutkija.

Toisaalta ulkopuolinen näkökulma hankkeen ehdotusten loppuarvioinnissa voi olla hyvinkin tärkeä siinä tapauksessa, että toimintatutkimuksessa sovittujen toimenpiteiden toteuttamisesta on seurauksia ulkopuolisille.
Osallistujien oppiminen ilmenee koko yhteisön toimintatavan kehittymisenä, ja sitä voi arvioida joko tutkija tai yhteisön jäsenet. Kykeneekö yhteisö nyt omin neuvoin selviyty​mään uusista arvaamattomista ongelmatilanteista? Tätä voidaan koettaa arvioida ryhmässä keskustelemalla. Lopullinen vastaus siihen saadaan vasta yhteisön myöhem​mässä toiminnassa. Toisaalta voidaan arvioida yhteisön jäsenten yksilöllisten tietojen, asenteiden ja yhteistyötaidon kehittymistä. Tutkija voi näitä arvioida, sillä hän on hankkeen kuluessa oppinut kaikki mukanaolijat hyvin tuntemaan. 
Teoreettisten tulosten arvioiminen. Useimmat toimintatutkimuksen hankkeet tähtäävät ennen kaikkea parantamaan tutkitun ryhmän omaa toimintaa, eikä osallistujia tai työn rahoittajia kiinnosta, voiko tuloksia ehkä myöhemmin soveltaa muuallakin. Kuitenkin usein sattuu, että hankkeessa avustava tutkija tulee yliopistosta, joka on ottanut tehtäväkseen koota ja kehittää toiminnan tutkimuksen teoriaa ja menetelmiä. Tällöin tulee ajankohtaiseksi arvioida tehdyn tutkimuksen tieteellistä arvoa, toisin sanoen työn tuottamaa laajennusta alan yleispätevään teoriaan.

Toimintatutkimuksen raportti. Tutkijan oma erityinen tehtävä toimintatutkimuksessa on laatia hankkeesta raportti. Sen sisällöksi tulee kertomus hankkeen vaiheista sekä tiivistelmä kertyneestä aineistosta ja saaduista tuloksista. Raportin tekemistä helpottaa, jos tutkija on päivittäin pitänyt tapahtumista ja keskusteluista päiväkirjaa. Apuna voivat olla myös nauhoitteet, etenkin jos keskusteluja on käyty samanaikaisesti useissa työryhmissä.

Raportin sisältöä ja esitystapaa valittaessa on pohdittava raportin tarkoitusta. Jos pääasiana on tutkitun toiminnan kehittäminen, sopiva raportin muoto usein löytyy luvusta Ohjaava raportti, sivu 187. Usein ei ainakaan laajaan raporttiin ole tarvetta silloin kun kaikki asiaan liittyvät henkilöt ovat osallistuneet kehittämisseminaareihin ja täten ovat jo saaneet asiasta kaikki tarvitsemansa tiedot.

Asia on toinen, jos tarkoituksena on kehittää toiminnan teoriaa taikka jos tutkija aikoo esittää raporttinsa opinnäytteeksi yliopistossa. Tällöin on yleensä parasta noudattaa tavanomaisia tieteellisen raportin muotoja, joita selostetaan luvussa Toteava raportti, sivulla 152,  ja kyseisen yliopiston sisäisissä ohjeissa.

Työntutkimus

Työntutkimus (methods engineering) on erityinen systemaattisen havainnoinnin metodiikka, joka pyrkii edistämään yhden työntekijän työssä jotakin valittua päämäärää, vaarantamatta kuitenkaan turvallisuutta tai aiheuttamatta kohtuutonta rasitusta työntekijälle. Alkuaan päämääränä oli parantaa työn tuottavuutta, mutta itse asiassa saman metodiikan avulla voidaan kehittää lähes mitä tahansa työhön liittyvää asiaa, muun muassa tapaturmien torjuntaa (työsuojelututkimus), työoloja, työvälineiden käyttöä, materiaalitaloutta, ympäristöasioita, tuotteen suunnittelua ja laatua. Sitäpaitsi useat näistä metodeista sopivat myös kenen tahansa käytettäväksi oman työtapansa kehittämisessä.

Työntutkimuksen metodiikka kehitettiin 1900-luvun alussa "tieteellisen liikkeenjohdon" (scientific management) antamalta perustalta. Sen metodien eniten käytetty kokoelma on MTM, mikä on lyhenne joko nimityksestä Motion and Time Studies taikka Methods Time Measurement. Työntutkimushankkeeen tyypillinen sisältö on:
· parhaan työtavan suunnittelu ja esittäminen standardina, jota sitten voidaan soveltaa muidenkin työntekijöiden työhön, 

· tämän mukaisen työmenekin määrittely, ja 

· työntekijän opastaminen standardoituun työtapaan.

Perinteisesti työntutkimuksen toteuttaa tähän erikoistunut tutkija tai erityinen kehittämisyksikkö, ja työntekijä on siinä vain äänetön tutkimuskohde. Hanke lähtee liikkeelle työn nykytilasta, joka siis on koettu epätyydyttäväksi. Tutkija aloittaa tarkkailemalla sivusta työntekijöiden tavanomaista työtä ja rekisteröimällä sen kulkua usein sekuntikellon ja kameran avulla. Työn kulku esitetään sitten prosessikaavioiden, pohjapiirrosten ja aikataulukoiden muodossa.

Havainnoinnin ohessa työntutkija mielessään kohdistaa työn kulkuun seuraavat viisi kysymystä, joihin jokaiseen liittyy lisäkysymys "Miksi?": 
· Mitä on tarkoitus tehdä? Miksi se tehdään, mitä tapahtuisi jos työ tai osa siitä jätettäisiin tekemättä? 

· Kuka tekee työn? Miksi juuri hän? Tekisikö joku muu sen paremmin tai edullisemmin? 

· Missä työ tehdään? Miksi siellä, voisiko tehdä edullisemmin muualla? 

· Milloin työ tehdään? Miksi silloin, olisiko parempi tehdä se muulloin? 

· Miten työ tehdään? Miksi juuri sillä tavoin? Mitä muita tapoja on? 

Vaikka alkuaikojen "tieteellinen liikkeenjohto" ja työntutkimus jättivät työntekijöiden mielipiteet enimmäkseen huomiotta, nykyään ymmärrämme, ettei syvällisiä ja kestäviä uudistuksia voida toteuttaa muutoin kuin suunnittelemalla ne yhdessä. Tämä ei ole vain työntekijöiden oikeus, vaan siinä myös saadaan käyttöön heidän asiantuntemuksensa. Nykyisin on ainakin Suomessa työmarkkinajärjestöjen kesken sovittu, että rationalisointihankkeista on etukäteen vähintäänkin keskusteltava työpaikan yhteistoimintaelimissä. Monesti jopa kaikille työyhteisön työntekijöille varataan mahdollisuus sanoa mielipiteensä kehittämishankkeesta.

Luonteva menetelmä työntekijän mielipiteiden selvittämiseen on, että tutkija työn havainnoimisen ohella samalla haastattelee työn tekijää. Tällaisia yhdistettyjä menetelmiä selostetaan kohdassa  Ohjaava tietojen kerääminen sivulla +++. Soveltuvia kysymyksiä ovat esimerkiksi :
· mitkä asiat ovat huonosti: missä on "pullonkauloja"? Mikä asia ei toimi tai hidastaa työtä? 

· millaisia työtä tehostavia työtapoja tai apulaitteita kannattaisi kokeilla? 

Tutkijan on hyvä muistaa, että monesti työntekijällä on syynsä tehdä työnsä tietyllä tavalla, mutta nämä syyt ja yleensäkin työntekijän ammattitaito ovat laajalti "sanatonta" tietämystä. Tutkijan tehtävänä onkin auttaa sanattoman tiedon eksplikoimisessa eli muotoilla se sanoiksi niin, että nykyisistä työtavoista päästään yhdessä keskustelemaan ja ehkä löytämään niihin parannuksia. 

Työntekijöiden lausumien tulkinnassa tutkijan on syytä käyttää omaa harkintaansa, sillä niitä usein värittävät seuraavat tekijät: 

· työntekijä on tottunut vanhaan työtapaan, ja hänen on vaikea keksiä siitä suuresti poikkeavia muita tapoja (="työpaikkasokeus") 

· työntekijä ei tule maininneeksi jotakin tietämäänsä epäkohtaa, koska hän luulee ettei sitä kuitenkaan ole mahdollista korjata, 

· työntekijän tyytymättömyys työoloihin ei ole aina selvästi eriytynyttä tai eriteltävissä: valitetaan esim. vetoa ikkunoista, vaikka todellisempi epäkohta on ilkeä esimies, 

· työntekijä (toisinaan aiheestakin) epäilee, että tutkimuksen tuloksena työntahtia tai urakkahinnoittelua tullaan kiristämään. 

Työntutkijan tehtävänä ei tietenkään ole vain kuvailla työn kulkua ja ongelmia - myös parannusehdotus on laadittava. Aikoinaan se jouduttiin perustamaan työn havainnoinnin ohella vain talonpoikaisjärkeen ja aiempaan kokemukseen samanlaisista töistä, mutta nykyisin ehdotuksen pohjaksi on käytettävissä runsaasti tuotannon teoriaa kuten standardeja eri työmetodeista ja niiden tuottavuudesta eri olosuhteissa.

Ehdotuksen viimeistelyssä voi olla avuksi kohdassa Ehdotusten arvioiminen siv. +++ selostettu teoreettisen arvioinnin metodiikka. Toiminnan kehittämistä arvioidaan tietenkin vertaamalla tuloksia hankkeen omiin tavoitteisiin. Voidaan myös koettaa mitata jollakin objektiivisella mittarilla yhteisön tilannetta hankkeen alkaessa ja sen päättyessä. Tämän arvion ehkä tekee yksinkertaisesti yksikön johtaja.

Työntutkimushankkeen raportti on useimmiten lyhyt, sitähän tavallisesti tarvitaan vain ehdotusten hyväksymiseksi yksikön johdossa ja ehkä työpaikan yhteistoimintaelimessä. Paras työtapa määritellään siinä toimintakaavioina (activity charts) joissa annetaan yksityiskohtaiset ohjeet tavallisten toistuvien töiden tekemisestä. Järjestelmään kuuluvat myös tuottavuusstandardit jotka ilmoittavat valmistuvan tuotannon määrän tunnissa silloin, kun työn joutuisuus on normaali. Raportin sisällön ja kirjoitustavan kysymyksiä käsitellään kohdassa Ohjaava raportti sivulla 187.

Taiteen kehittäminen tieteen keinoin

Uuden teollisen tuotteen suunnittelijoilla on tapana aloittaa työ tutustumalla niihin tutkimuksiin, joita on tehty samantapaisista tuotteista. Tutkimusten lukeminen on kuitenkin harvinaista silloin, kun taiteilija ryhtyy luomaan omaa tuotettaan, taideteosta. Tätä voisi pitää varsin omituisena, kun taiteen parissa sentään on tehty tutkimusta jo satojen vuosien ajan ja taiteen teoriasta, estetiikasta ja semiotiikasta, on julkaistu tuhansia kirjoja – eikö tästä tietoudesta siis ole saatavissa tukea uuden taiteen tekemiseen?

Yksi selitys siihen, että taiteen teoriaa niin harvoin käytetään apuna uuden taiteen luomisessa, on varmaankin se, että taideteoksilta tavallisesti odotetaan uutuutta, ei vanhojen ideain uudelleen lämmittämistä. Mutta uutuuden vaatimus koskee monia muitakin tuotteita, vaikkapa autoja tai kännyköitä, ja niiden suunnittelussa kuitenkin teoria katsotaan välttämättömäksi lähtökohdaksi. Tärkeämpi syy teorian unohtamiseen taiteen tekemisessä on se, että tähän mennessä taiteen tutkimuksen tuottama tietous on ollut luonteeltaan lähes pelkästään toteavaa eli deskriptiivistä. Tämä taas on seurausta siitä, että taiteen tutkimus on enimmäkseen tehty yliopistoissa ja perustutkimuksen käytännön mukaisesti tutkittavat ongelmat on valittu tiedeyhteisön sisällä, ei juuri koskaan ympäröivän yhteiskunnan saati taiteilijoiden tarpeita kuunnellen.

Aiemmin tehtyjen taideteosten toteava kuvailu ei tietenkään voi paljoa auttaa nyt elävää taiteilijaa luomaan uusia teoksia, jotka täyttäisivät nykyhetken vaatimukset paremmin kuin aiemmat teokset. Jo käsite 'parempi' sisältää kohteiden arviointia, eli taiteilijan työ välttämättä tähtää johonkin päämäärään. Jos tutkimuksista halutaan apua tähän työhön, myös tutkimuksen täytyy tähdätä samoihin päämääriin. Toteava tutkimus ei siihen yksinään riitä, vaan ennen kaikkea tarvitaan avoimesti päämäärätietoista eli ohjaavaa tutkimusta. Lisäksi tutkimuksen päämäärien pitää olla tämän päivän ja huomisen päämääriä. Historiallisessa tarkastelussa voi olla oma mielenkiintonsa, mutta se ei voi paljoa auttaa tulevien teosten luomista.

Ohjaava tutkimus jaetaan usein kahteen lajiin sen mukaan, onko tarkoituksena hyödyttää yleisen teorian avulla jotakin taideteosten lajia vai auttaa ainoastaan yhden teoksen luomista.

Seuraava kaavio esittää, miten nämä kaksi ohjaavan tutkimuksen lajia liittyvät taideteoksen luomiseen. Myös toteava tutkimus on mukana. Vaikkei se liity taiteen tekemiseen välittömästi, se on joskus hyödyllistä antaessaan perusteita, hypoteeseja ja malleja ohjaavalle tutkimukselle.

Useimmat toteavat tutkimukset taiteiden alalla ovat tähän asti olleet historiallisia katsauksia taikka havaintopsykologisia ja fysiologisia selvityksiä taiteen luomisen ja kokemisen ajattomista prosesseista sekä niiden merkityksestä yhteiskunnassa.

Suurin osa taiteen tutkimusta on ollut luonteeltaan perustutkimusta ilman mitään erityistä käytännön tavoitetta. Perinteisesti tutkija on pyrkinyt kuvailemaan kohdetta objektiivisesti, välttäen aiheuttamasta siihen mitään muutoksia, jotta kuvaus säilyisi luotettavana. Tutkija on puolueettomuutensa säilyttääkseen tavallisesti välttänyt läheisiä suhteita ihmisiin, joilla voisi olla liian jyrkkiä mielipiteitä taiteesta. Näihin kuuluvat ammattitaiteilijat ja taiteen yleisö - näiltä on tuskin koskaan kysytty, mitä asioita pitäisi tutkia saati parantaa. Tutkijoilla ei myöskään ole ollut tarvetta myydä työtään sen mahdollisille käyttäjille, perustutkimus näet yleensä kustannetaan valtion varoin. Tutkittavat ongelmat on täten voitu valita tiedeyhteisön piirissä aiheista, joilla on teoreettista kiinnostavuutta. Kun täten vain harvat tutkimukset ovat lähteneet taiteilijoiden tarpeista, eivät myöskään tulokset anna paljoakaan hyötyä itse taiteelle ja taiteen tekemiselle, eivätkä taiteilijat niitä paljoa käytä.

Vaikka toteavat taiteen tutkimukset täten eivät välittömästi voi paljoa auttaa uusien teosten tuottamista, niistä on toki hyötyä silloin tällöin, sillä ne paljastavat ja selittävät taiteen piilossa olevia rakenteita ja toimintatapoja. Nämä tiedot saattavat olla seuraavassa vaiheessa muokattavissa taiteen tekemistä välittömämmin palvelevaksi ohjaavaksi teoriaksi. Sitä paitsi toteava teoria voi olla hyödyksi uuden taiteilijasukupolven koulutuksessa. Näitä hyötyjä saadaan kuitenkin vain satunnaisesti, eihän perustutkimuksen määritelmän mukaan siinä ole tarkoituskaan kiinnittää huomiota tulosten "tuotannolliseen" käyttöarvoon.

Taiteen ohjaavan teorian kehittäminen

Yleisesti ohjaava tutkimus pyrkii kehittämään ohjaavaa teoriaa kaikkia tietyn tyyppisiä taideteoksia varten, ei vain yhtä teosta varten.

Ohjaavaa tutkimusta ei siis ensi sijassa kiinnosta jo oleva taide, vaan nykyhetki ja tulevaisuus. Se kyllä käyttää aineistonaan aiemmin tehtyjä taideteoksia, mutta tärkeämpää aineistoa ovat ihmisten tämän päivän ongelmat ja heidän ajatuksensa tulevaisuudesta: Pidänkö nykytaiteesta, antaako se minulle jotakin? Olisiko siinä jotakin parantamista? Mihin taidetta tarvitaan, ja millaista taidetta?

Jokainen yllä lueteltu kysymys saa aivan erilaisen vastauksen sen mukaan, keneltä kysytään. Tutkimuksissa onkin siksi aivan välttämätöntä määritellä, kenen näkökulmasta asioita katsotaan: esimerkiksi jonkin tietyn yleisön tai taiteilijoiden ryhmän näkökulmasta, tai rinnakkain useammasta näkökulmasta. "Objektiivista" eli puolueetonta ohjaavaa tutkimusta ei ole.

Ohjaavassa tutkimuksessa on tavallista, että käytännön ongelma on olemassa jo kauan ennen kuin joku tulee ajatelleeksi tutkimushankkeen aloittamista. Ongelma etsii tutkijansa, ei päinvastoin, ja hanke voi alkaa sitten, kun halukas tutkija on löytynyt. Hankkeen lähtökohtana siis on ihmisten tuntema parannusten tarve, ja hankkeen tavoitteeksi tulee selvittää, miten tuo parannus saadaan aikaan.

Ohjaavaa yleistä tutkimusta tarvitaan silloin, kun parannusten tarve koskee suurta joukkoa tapauksia, joihin kaikkiin ei päästä suoraan vaikuttamaan. Menettelytavaksi otetaan tällöin se, että parannukset suunnitellaan ja kuvataan yleisessä ohjaavan teorian muodossa, jolloin niitä sitten aikanaan voidaan soveltaa lukuisiin erillisiin tapauksiin. Yleisesti ohjaavan tutkimuksen periaate nähdään kuvassa alla.

Yleisesti ohjaavaa tutkimusta on tehty runsaasti teollisten tuotteiden kehittämisen piirissä. Näin syntyneestä teoriasta usein käytetään nimeä suunnitteluteoria, ja sitä on laadittu lukuisia tuotteiden lajeja varten. On myös ohjaavia teorioita, jotka keskittyvät tuotteilta usein vaadittaviin ominaisuuksiin. Näitä ovat esimerkiksi käytettävyys, kauneus, sopiva viesti, ekologia, taloudellisuus ja turvallisuus. Näistä taideteoksiin sovellettavissa saattavat olla ainakin kauneutta ja viestiä käsittelevät teoriat sekä suuri osa teorian kehittämisen metodiikasta.

Taideteoksia ohjaavan teorian esitystapa toki poikkeaa jonkin verran esimerkiksi insinööritieteiden ohjaavasta teoriasta. Tekniikan teoria sisältää pääasiassa eksakteja malleja, standardeja ja laskukaavoja, jotka välittömästi toteuttavat kulloinkin halutut teosten ominaisuudet. Taiteissa kyllä on jonkin verran "nyrkkisääntöjä", mutta ne ovat harvoin kovinkaan eksakteja, sillä teoksia ei voida luoda konemaisesti etenemällä vaan pikemminkin intuitiivisesti pohtimalla ja kypsyttelemällä. Eksaktien kaavojen sijasta taiteissa ohjaavan teorian tärkeänä sisältönä ovat esikuvat eli aiemmat taideteokset nykyhetken näkökulmasta valittuina ja pätevästi kommentoituina. 

Joka tapauksessa yleisesti ohjaavaan taiteelliseen tutkimukseen soveltuvia menettelytapoja voisivat olla: 

Näkökulman määrittely. Ohjaavan tutkimuksen lähtökohtana aina on se näkemys, että jotakin asiaa on tarpeen parantaa, toisin sanoen asia aina nähdään joidenkin ihmisten näkökulmasta. Tutkijan kannattaa määritellä tämä ryhmä heti työnsä alkaessa, sillä se edistää ratkaisevasti tutkimuksen etenemistä.  
Estetiikan, semiologian, havaintopsykologian ja muiden taidetta toteavassa mielessä tutkivien tieteenalojen tuottamien hypoteesien testaaminen erityisesti tätä varten tehtävän taideteoksen ja sen muunnelmien avulla. 

Vanhojen taiteilijamestarien perinnäisten nyrkkisääntöjen testaaminen. Nämä mestarien oppilailleen neuvomat säännöt koskevat sellaisia asioita kuin tasapaino, rytmi, yksityiskohtien toisto tai variointi, hallitsevan elementin sijoitus, mittasuhteet, harmonia, kontrasti tai dramaattinen jännite. Säännöt ovat harvoin kovinkaan eksaktisti muotoiltuja, päinvastoin ne suurelta osin toimivat hiljaisen tiedon muodossa. Tämä johtuu siitä, että sääntö on usein itse asiassa aika monimutkainen, siihen kuuluu lukuisia poikkeuksia, säännön tunteva mestari ei halua tai osaa sitä muotoilla täsmällisesti, ja ammattikunnan ulko​puolelta tuleva tutkija ei sitä pysty ymmärtämään oikein. Kaikista näistä syistä johtuen nyrkkisääntöjä ei ole tarkoitettu orjallisesti noudatettaviksi - päinvastoin mestarin merkki on se, että hän osaa rikkoa sääntöjä oikeissa kohdissa - vaan ne ovat pikemminkin hyödyllisiä ja hyviksi koettuja suosituksia, jotka kannattaa säilyttää ja luovuttaa seuraavankin taiteilijain sukupolven käyttöön. Tällä tavoin ne toimivat periaatteessa samoin kuin teoria toimii tekniikassa, mutta vanhen​tumisen estämiseksi ne on kuitenkin silloin tällöin testattava.
Esikuvien valinta ja päivitys. Taiteen teoriassa on suuri merkitys esikuvilla eli aiemmin luoduilla ansiokkailla taideteoksilla. Ne toimivat hieman samassa tehtävässä kuin tieteessä teoreettiset mallit, eli lähtökohtina uusille käytännön sovelluksille. Ne kuitenkin kaipaavat silloin tällöin arviointia nykypäivän näkökulmasta. Näiden arvioiden keräämiseen voidaan käyttää tavanomaisia kyseleviä tutkimustapoja, tai mahdollisesti tuotekehityksen palautteen ja kritiikin järjestelyjä. Ensisijainen arvioijien ryhmä ovat ammattitaiteilijat kyseisellä alalla; nämä olisivat päteviä etenkin arvioimaan teosten yksityiskohtia ja niiden luomisessa käytettyjä työtapoja. Toinen, vaikeammin tavoitettava ryhmä on teoksen tuleva yleisö. On harkittava, suunnataanko tulevat taideteokset jollekin määrätylle yleisölle, joka siinä tapauksessa olisi rajattava ja tavoitettava siitä otos, vai annetaanko taideteosten löytää oma yleisönsä. 

Taideteoksen kehittäminen tieteen keinoin

Teoskohtainen ohjaava tutkimus, jota voidaan myös nimittää kehittämistyöksi, avustaa yhden ainoan taideteoksen (tai teossarjan) luomista määrittelemällä sen tavoitteet ja tarjoamalla käsitemallin, jonka pohjalta teos sitten voidaan hahmotella. Taiteilija itse toimii yleensä tässä myös tutkijana, ja hän voi tällöin itse päättää, mitä tavoitteita ja periaatteita hän ottaa tulevan taideteoksensa pohjaksi. Monella taiteilijalla onkin tapana sanoa, että hän "tutkii" aihettaan uuden teoksen luonnostelun alkuvaiheessa. Muutamia menetelmiä voidaan lainata teollisen tuotteen kehittämisen metodiikasta, joskin siellä tutkimuksen tulokset määräytyvät paljolti asiakkaiden, tuotannon ja markkinoinnin näkökohtien pohjalta, jolloin taiteilijalle jää vastaavasti vähemmän vapautta.

Teoskohtaisesti ohjaava taiteellinen tutkimus eli yhden taideteoksen tekemistä tukeva tutkimus on ainakin pienessä mittakaavassa aina kuulunut taiteilijan työhön. Kirjassa Taiteellinen tutkimus Kiljunen (2001, 20) toteaa, että "tarve teoretisoida, analysoida ja manifestoida omaa ajattelua suhteessa taiteen traditioon, filosofiaan sekä kuvallisiin ongelmiin on osa kuvataiteen perinnettä". Taiteilijat ovat kiinnostuneet itsekin analysoimaan teoksiaan sanallisesti, toteaa samassa teoksessa Kantokorpi (2001, 113 ja 121): tutkiminen on lisääntynyt taiteilijoiden omassa puheessa, ja nykyään taidenäyttelyissä on aina sivupöydällä "A4, jossa taiteilija tai tämän kirjoitustaitoinen ystävä kertoo, mistä tässä on oikeastaan kyse. Taidetta sanallistetaan enemmän kuin koskaan aikaisemmin."

Jos taiteilijat haluavat tehdä tutkimusta, he varmaankin itse tietävät, että siitä on hyötyä heidän luovan työnsä valmisteluna. Onhan varsin mahdollista, että laajempi tutkimuksen ja teorian hyväksikäyttö voi auttaa tekemään parempaa taidetta, aivan kuten nyt tapahtuu lähes kaikissa menestyksekkäissä tuotekehityshankkeissa.

Paitsi että tutkimus voi auttaa taiteilijan työtä ja parantaa sen tulosta, julkaistuna siitä voi olla apua myös muille alalla työskenteleville. Kun näet menestyksekäs taiteilija pohdiskelee työtapojaan ja dokumentoi ne, myöhemmät taiteilijat voivat myös kokeilla niitä ja ehkä kehittää niitä vielä paremmiksi (Scrivener, 42).

Kuten usein on todettu, tieteiden edistyminen on mahdollista vain, jos tutkimusten tulokset ja uusi teoria julkaistaan ja alistetaan yhteisesti kritikoitavaksi. Periaatteessa samaa on aina tapahtunut taiteissakin, joskin arvioinnin kriteerit ja menettelyt ovat erilaiset, ja saman periaatteen noudattaminen voinee turvata edistymisen myös taiteellisessa tutkimuksessa. Tätä päämäärää tukee myös esimerkiksi Higher Education Funding Council of England esittäessään, että "taiteen ja muotoilun (design) ammattitoiminta voidaan hyväksyä tutkimukseksi silloin, kun se kytkeytyy kiinteästi tutkimusympäristöön, kun sitä voidaan kyseenalaistaa ja arvostella, ja kun sen voidaan osoittaa vaikuttavan alan ammattilaisten työhön, toimintaperiaatteisiin ja käytäntöön" (lainauksen lähde: Scrivener, 33).

Scrivener käyttää nimitystä "creative production" niistä tutkimushankkeista (erityisesti väitöskirjoista) joihin sisältyy jonkin artifaktin luominen. Näille tutkimushankkeille hän ehdottaa seuraavaa loogista rakennetta (Scrivener ja Chapman, hieman lyhennettynä):

Hanketta edeltävä pohdiskelu, jonka kohteena on [kyseisten artefaktien luomisen tavallinen] käytäntö, jossa pohdiskelussa yksilöidään hankkeessa esille otettavat asiat, epäkohdat ja tavoiteltavat edut (issues, concerns and interests).
Katsaus tietouteen, joilla on yhteyttä projektin käytännön tavoitteeseen sekä suunnitelma tämän tietouden hankkimiseksi. Tarvittaessa näiden tarkistaminen hankkeen edetessä.

Iteroivia kierroksia, joissa toistuvat artefaktin [suunnittelu tai] tekeminen, pohdiskelu ja mahdollisesti alussa mainittujen tutkittavien asioiden, ongelmien ja pyrkimysten tarkistaminen sekä myös tarvittaessa lisätietojen haku.

Hankkeen päätyttyä koko hankkeen pohdiskeleva arviointi.

Taiteilija, joka haluaisi perustaa työnsä tutkimuksiin, usein huomaa vaikeaksi löytää sopivia metodeja, etenkin ohjaavaa tyyppiä, joka olisi välittömästi sovitettavissa palvelemaan uutta tuotantoa. Toteavia metodeja ja tutkimustuloksia kyllä helposti löytyisi, mutta ne ovat vain harvoin suoraan käyttökelpoisia taiteilijalle, kuten edellä jo todettiin.

Suuri valikoima teoskohtaisesti ohjaavaa metodiikkaa on tarjolla teollisen tuotekehityk​sen alalla. Näiden joukosta olisi ehkä mahdollista löytää joitakin taiteen kehittämiseen sopivia menetelmiä, kenties hieman kevennettynä yksinään työskentelevää taiteilijaa ajatellen.

Alla on lueteltu muutamia taiteen luomisessa tavallisia työvaiheita, joissa voisi ajatella sovellettavaksi joitakin joko tieteellisen tutkimuksen tai tuotekehityksen työtapoja.

1. Suunnitellun yleisön määrittely. Joissakin tapauksissa taideteos tehdään tilauksesta, esimerkiksi sen huoneiston omistajalle, johon teos tulee. Muulloinkin saattaa taiteilijan mielessä olla jokin yleisön ryhmä, jota teos ehkä tulee puhuttelemaan. Kummassakin tapauksessa on varmaan hyödyksi määritellä teokselle ajateltu yleisö ja ottaa selvää sen odotuksista, sikäli kuin se on mahdollista. Tuotekehityksen vastaavia työtapoja selostetaan sivulla 197 ja tutkimuksen rajaamista yleensä sivulla 36.

2. Taideteoksen tavoitteiden määrittely voi auttaa niiden saavuttamista - onhan helpompi päästä jonnekin, kun tietää, mihin pyrkii. Taideteokselle varsin luonteenomainen tavoite voisi esimerkiksi olla symbolisen viestin antaminen yleisölle, taikka teoksen muodon jokin ominaisuus, jonka yleisö parhaassa tapauksessa tajuaa esitystavan kauneutena.

3. Taideteoksen teeman tai sisällön kehittelyyn tieteiden deskriptiiviset menetelmät sopivat yleensä huonosti, sillä tieteissä tähdätään mahdollisimman yksikäsitteisten käsitemallien luomiseen, jollainen taideteos ei ole. On kuitenkin muutamia tutkimuksen tyylejä, joissa täsmällisiä malleja ei pystytä laatimaan (vaikka ehkä haluttaisiinkin). Näitä on ensinnäkin toteavien menetelmien puolella tapaustutkimus ja siinä erityisesti fenomenologian tyyli, jossa etsitään kohteen "olemusta". 

Paremmin taiteen luomisen yhteyteen kuitenkin voisi soveltua ohjaava (normatiivinen) lähestymistapa, jonka pääkohtina yleensä ovat arvioiva tilanteen toteaminen, analyysi, sekä ehdotus teoksen käsillä olevan luonnoksen parantamiseksi, kaikki tämä tarpeen mukaan toistettuna. On myös jonkin verran teoriaa innovaation menetelmistä.

4. Taideteoksen syntymisprosessi kokonaisuudessaan olisi mahdollista ottaa kehitettäväksi ensinnäkin työntutkimuksen menetelmällä, lähinnä siten, että taiteilija itse tutkii työtapaansa ja kohdistaa siihen työntutkijan tyypillisiä kysymyksiä kuten "Miksi työ tehdään tällä tavoin? Mitä muita tapoja on?" jne. Lisäksi on toimintatutkimuksen metodiikka, joka tosin on kehitetty työryhmän toiminnan kehittämiseen, mutta sen periaatetta voi soveltaa myös yksin työskentelevä taiteilija.

5. Taiteen ja tieteen menetelmiä yhdistävän tutkimuksen tulosten esittämisen mahdollisia tapoja: 

Kirjallinen raportti jossa esityksen runko annetaan tekstin muodossa ja kuvia on lisätty tarvittaessa havainnollistamaan asiaa. Eräs mahdollisuus on sijoittaa kaksi (tai useampia) kuvia vierekkäin ja todeta kuvatekstissä miten tapausten erot vaikuttavat lopputulokseen.

Hyperteksti.

TV-esitelmä jossa selitys ja kuvat kulkevat rinnakkain.

Tietokonegrafiikan keinoin voidaan esittää muuttuvia tai vaihtoehtoisia muotoja. Tekstiselitykset kuten yllä.

Näyttely tai muu taide-esitys joka antaa esimerkkejä tutkimuksen tuloksista. Kirjoitetut tai suulliset selvennykset kuten yllä.

Työpaja (workshop) jossa tutkija-taiteilija esittelee miten taideteos tehdään, ja yleisö voi yrittää jäljitellä sitä tai panna paremmaksi. Toisin sanoen, perinteinen mestarin ja oppipojan metodi.

6. Taideteoksen tai sen muunnelmien kokeilu prototyyppinä. Metodiikkaa voidaan mahdollisesti lainata tuotekehityksestä. Kokeiluun kuuluu myös sen tulosten analysointi ja yhteenveto käytettäväksi joko lähtökohtana omalle myöhemmälle työlle tai esikuvana muille alan taiteilijoille.
7. Taideteoksen markkinointi. Aika, jonka yleisö on kosketuksissa teoksen kanssa, voi olla varsin lyhyt: näyttelyn yhtä taulua katsotaan usein vain sekunteja, näytelmää pari tuntia. Niinpä teoksen välitön miellyttävyys ostotilanteessa voi olla ratkaiseva peruste silloin, kun asiakas valitsee kilpailevien tuotteiden välillä. Tämän tilanteen eräs teoreettinen malli on "AIDA", joka määrittelee tehokkaan myyntityön vaiheet: asiakkaassa on ensin herätettävä tarkkaavaisuus, sitten kiinnostus, omistamisen halu ja lopulta toiminta (Attention, Interest, Desire, Action).

8. Taideteoksesta saatavan palautteen hankkiminen joko yleisöltä, kriitikoilta tai taiteilijakollegoilta. Mielipiteiden keräämisen metodeiksi sopivat tavanomaiset kyselevät tutkimustavat tai mahdollisesti asiakaspalautteen järjestelyt. Taideteoksesta saatavan palautteen rekisteröimistä suunniteltaessa on otettava huomioon, että pelkkä palaute, eli ihmisten mielipiteet teoksesta, saattavat olla vaikeasti tulkittavia, ellei niitä selittämään saada muutamia lisätietoja. Tärkeintä olisi saada selville henkilön alkuperäiset odotukset, sillä teoksen yleisölle antama vaikutelma riippuu ratkaisevasti siitä, ylittääkö vai alittaako teos nämä.

Ryhmätyönä tehtävä taideteos. Yllä luetellut menettelyt soveltuvat sekä yksinään työskentelevälle taiteilijalle että työryhmälle, kuten teatteri- tai tv-esityksen valmisteluun. Ryhmätyö yleensä ei toimi sanattomana, vaan vaatii vähän väliä dokumentoimaan työn alustavat tulokset asiakirjoiksi, joista keskustellaan ja ehkä päätetään yhdessä samoin kuin tieteellisessäkin työryhmässä. Täten on luontevaa ottaa työryhmään mukaan myös tutkija suorittamaan jotakin rajattua tieteellistä tehtävää, kuten tietojen hankintaa tai analyysia. Tällainen symbioosi on tavallinen esimerkiksi tv-dokumenttien tuotannossa. 

Tuotesuunnittelun teorian kehittäminen

Tuotteiden suunnittelu ja tuotanto käyttävät hyväkseen erityyppisiä tutkimuksia siten kuin nähdään kuvassa alla.

Kuviossa näkyy, miten tutkimustoiminta jakautuu eri ryhmiin sen mukaan, miten läheisesti se liittyy suunnitteluun: 

· Toteava eli deskriptiivinen tutkimus ei tähtää käytännön sovelluksiin tai hyötyihin. Tätä tyyppiä on tuotteiden ja niiden käytön tutkimus esimerkiksi historiallisesti tai sosiologian tai psykologian kannalta. 

· Ohjaava eli normatiivinen arvojen, tarpeiden ja niiden toteuttamisen keinojen tutkimus. Sitä tehdään kahdessa eri tarkoituksessa: 

Yleiset eli nomoteettiset tutkimukset siitä, mitä kaikki ihmiset odottavat yleensä eri tuotelajeilta ja niiden käytöltä. Näin saatavaa yleispätevää suunnitteluteoriaa voidaan sitten soveltaa monissa kehittämishankkeissa. 

Hankekohtaiset eli idiografiset selvitykset tuottavat tietoja, joita sovelletaan vain yhdessä tuotekehityshankkeessa. 

Kun perin erilaisia tuotteita on olemassa suunnaton määrä ja samoin niitä koskevaa tietoutta, on aiheellista lisäksi jakaa kaikki tämä tietous asiasisällön perusteella tutkimusperinteiksi eli paradigmoiksi. Paljon tutkittuja vahvoja teoriaperinteitä on viime vuosikymmeninä syntynyt kahta erilaista lähestymistapaa käyttäen:

Tuotelajikohtaiset teoriat koskevat jotakin tiettyä tuotteiden lajia (esimerkiksi vaatteita, huonekaluja tai autoja). Nämä teoriat julkaistaan käytännössä oppikirjoina tai tämän tuotelajin suunnittelijoille tarkoitettuina käsikirjoina. Jäljempänä, sivulla 309, selostetaan esimerkkinä huonekalujen suunnittelun teoriaa.  
Tuotepäämäärien teoriat käsittelevät tuotteille asetettuja vaatimuksia tai odotuksia, kuten käytettävyys, ergonomia, kauneus, viesti, ekologisuus, taloudellisuus tai turvallisuus. Esimerkkejä näistä on jäljempänä, alkaen sivulta 258. Monet näistä ovat ajankohtaisia hyvin monien tai jopa kaikkien mahdollisten tuotteiden kohdalla, joten nämä teoriat eivät useinkaan jakaudu tuotelajeittain. Sen sijaan useimmat niistä liittyvät johonkin yleisempään tutkimuksen alaan, esimerkiksi tuotteiden kauneuden teoria liittyy yleiseen estetiikkaan ja tuotteiden viestin teoria semiologiaan.

Suunnitteluteorian laatimisen prosessi
Ohjaavan tutkimuksen prosessi poikkeaa toteavasta tutkimuksesta etenkin siinä, että käytännön tavoite on esillä koko hankkeen ajan. Toinen eroavaisuus on se, että muutamia tutkimuksen tulosten käyttäjiä usein osallistuu työhön, ja heidän hyväksyntänsä saamiseksi saattaa olla tarpeen tehdä iteroivasti uudelleen joitakin työvaiheita.

Vielä yhtenä erona toteavaan tutkimukseen voidaan mainita työvaiheiden suurempi limittyminen toisiinsa, eli prosessi ei aina jakaudu selviin työvaiheisiin. Tästä huolimatta on hyödyksi erotella joitakin loogisesti eriluonteisia vaiheita suunnittelu​teorian laatimisen prosessissa: 

Hankkeen aloituspäätös sellaisen organisaation toimesta, joka pystyy rahoittamaan hankkeen ja käyttämään hyväkseen sen tuloksia. Tämä päätös pohjautuu alustaviin käsityksiin hankkeen tarpeellisuudesta ja laajuudesta, joita käsityksiä tietenkin voidaan korjata selvityksen edetessä. 

Hankkeen laajuuden suunnittelu: miten laajoihin käytännön muutoksiin sen arvioidaan johtavan; mikä on sen tulosten käyttäjien joukko (populaatio), ja miten tästä joukosta poimitaan otos tai näyte? Keitä ovat ne ihmiset, joiden mielipiteet tulevat ohjaamaan kehittämistä? Mahdollisia osapuolia luetellaan sivulla Erreur ! Signet non défini.. 

Arvioiva nykytilan kuvaaminen jossa selvitetään edellisessä kohdassa määriteltyjen ihmisten kanssa nykyiset epäkohdat ja niiden korjaamista rajoittavat tekijät. Nykytila esitetään jonkinlaisen mallin muodossa, mikäli mahdollista. 

Tavoitetilan määrittely alustavasti. Edellisessä kohdassa laadittu malli antaa tässä käytettävän rungon. 

Suunnitellaan toimenpiteet, joita tarvitaan tavoitetilan aikaansaamiseksi. 

Testausvaihe: Kokeillaan tavoitetilan toteuttamista pienessä mittakaavassa ja korjataan sitä saadun palautteen pohjalta. Kuten sanottu, tästä vaiheesta kuten edeltävistäkin joudutaan usein palaamaan vaiheeseen 3, ellei peräti vaiheeseen 2. 

Päätös toimenpiteistä ja niiden toteutus. Tutkija ei aina ole niissä mukana, mutta hänen tehtävänsä on joka tapauksessa muotoilla ehdotuksensa niin, että ne soveltuvat edessä olevaan hallinnolliseen prosessiin. 

Siirtyminen toteavasta ohjaavaan teoriaan. Normatiivista työtä aina helpottaa, jos sen pohjaksi on saatavissa toteavia selvityksiä kyseisestä kohteesta. Erinomaisen lähtökohdan antavat etenkin kyseisen kohteen muuttumista ohjaavat muutoksen invarianssit, lait tai kausaalisuhteet (sivu 236). Näiden kausaliteettien muoto on yleensä jokin seuraavista: 

X on A:n välttämätön syy tilanteessa B 

X on A:n riittävä syy tilanteessa B 

X edistää A:n toteutumista, jos tilanne on B. 

Kun muutoksen invarianssi on selvillä, se tavallisesti voidaan myös kirjoittaa normatiivisen toimintaohjeen tai suunnitteluohjeen muotoon seuraavasti: 

"Jos haluat A:ta, ja uskot olevasi tilanteessa B, sinun kannattaa / pitää tehdä X!" 

Kehittämisen tavoitteena on yleensä, ei vain saada aikaan haluttu parannus, vaan myös toteuttaa se mahdollisimman vähin kustannuksin ja haitoin. Toisin sanoen, käytännön toiminta on myös optimoitava. Saatuja hyötyjä on verrattava todennäköisiin uhrauksiin, myöskään sivuvaikutuksia unohtamatta. 

Suunnitteluteorian esittäminen. Sitten kun on löydetty riittävä yksimielisyys suunnitteluohjeen asiasisällöstä, tehtävänä on vielä löytää sille sopiva esitystapa, joka joustavasti soveltuu suunnittelutyön vaiheisiin ja sen tyypillisiin ongelmiin. Suunnittelutyön alkuvaiheissa tarvitaan karkeampia ja suunnitelmien viimeistelyssä yksityiskohtaisempia apuvälineitä. Jokin approksimoimalla yksinkertaistettu tekninen normi voi olla käytössä näppärämpi ja täten lopulta tosiasiassa tehokkaampi kuin saman normin eksaktimpi mutta hankalammin käytettävä versio. 

Normatiivisten ohjeiden sitovuus vaihtelee: ihmisten terveyttä ja turvallisuutta koskevat ohjeet ovat kaikkien mielestä ehdottomia ja ensisijaisia, mutta esimerkiksi taloudelliseen edullisuuteen tähtäävät ohjeet voidaan useimpien mielestä jättää harkinnanvaraisesti noudatettaviksi. Näkee toisinaan, että suunnitteluohjeen jopa peräkkäiset lauseet edusta​vat erilaista sitovuuden tasoa, ja ohjetta kirjoittavan tutkijan olisi siis muistettava selvästi ilmaista kunkin kohdan sitovuus. Suomen kielen sana 'ohjeellinen' on tässä mielessä hankala, sillä sen velvoittavuuden taso jää lukijalle epäselväksi. Täsmällisempiä nimityksiä tässä suhteessa ovat: 

normit, määräykset, vähimmäisvaatimukset, 

neuvot, suositukset ja opastukset, sekä 

mallit, esikuvat, hyväksyttävät esimerkit.  

Ohjeen antaja on tietenkin myös aina ilmoitettava. Pitäisi myös olla jokin järjestely vanhentuneiden ohjeiden uusimiseksi tai kumoamiseksi, tai ainakin pitäisi ilmoittaa niiden voimassaoloaika. 

Suunnitteluteorian julkaisemiseen vakiintuneita kanavia ovat, muotoilijain käsikirjojen ja  muotoilukoulutuksen oppikirjojen ohella, seuraavat:

Säädökset ovat keino, jolla yhteiskunta eli käytännössä jokin viranomainen varmistaa, että tuotteissa toteutuu jokin sellainen tärkeä laatuominaisuus, joka ilman valvontaa voisi jäädä toteutumatta. Jotta säätely ei tarpeettomasti haittaisi teollisuuden toimintaa, säädöksissä tavallisesti vain määrätään ominaisuudelle vähimmäisvaatimus, joko minimi tai maksimi, mutta ei muuten rajoiteta tuotteen muotoilua.

Nykyisin useimpien maiden hallitukset katsovat tärkeiksi säädeltäviksi asioiksi ainakin tuotteiden turvallisuuden ja terveellisyyden. Esimerkiksi käsityökalu saa tuottaa enintään tietyn määrän melua, haitallista pakokaasua tai säteilyä. Kauneusarvoja säädellään harvemmin, lähinnä kaupunkien asemakaavamääräyksissä, joskin muutama vuosisata sitten monetkin Euroopan monarkit pitivät tarpeellisena säännöstellä alamaistensa pukujen loistokkuutta. Tänä päivänä pinnalle nousevat pikemminkin ympäristö​kysymykset, kuten tuotteiden valmistuksesta, käytöstä ja hylkäämisestä aiheutuvat jätteet.

Standardi (engl. standard, saks. Norm) on toinen tavallinen suunnitteluteorian esitystapa. Monestihan teolliset tuotteet muistuttavat melko lailla toisiaan, ja niiden suunnittelussa ratkaistavat ongelmat ovat eri tuotteissa suurelta osin samoja. Niinpä ei olisi järkevää, jos jokainen suunnittelija käyttäisi paljon aikaa ongelmaan, jonka pätevä ratkaisu on jo aiemmin löydetty. Vakioratkaisu usein säästää aikaa niin suunnittelussa kuin valmistuksessakin, joskus myös tuotteen käytössä, huollossa ja korjaamisessa. Lisäksi voi säästyä raaka-ainetta, ja kaikki tämä vaikuttaa lopulta kustannuksiin. Standardeja laaditaan yleisimmin tuotteiden käyttötavoille, niiden osille, materiaaleille ja näiden kaikkien testaamismenetelmille.

Standardit ovat yleensä vapaaehtoisesti noudatettavia, mutta ne voidaan myös määrätä pakollisiksi esimerkiksi jonkin viranomaisen, tehtaan johdon tai muun sellaisen osapuolen toimesta, joka pitää sitä tarpeellisena ja jolla on siihen valta.

Suunnittelun apuneuvot koostuvat sellaisista välineistä kuten laskukaavat, taulukot, diagrammit, neuvot ja muistisäännöt, joita löytyy lukuisasti suunnittelun käsikirjoista. Uudempi tapa niiden esittämiseen on sisällyttää niitä suunnittelijoiden cad-ohjelmiin. Tällöin tietokone voi automaattisesti hoitaa yksinkertaisimmat suunnittelun detaljit, ja suunnittelija säästää aikaansa vaikeampiin tehtäviin. 

Tekniikan suunnitteluteoria sisältää pääasiassa eksakteja malleja ja laskukaavoja, jotka välittömästi toteuttavat kulloinkin halutut tuotteen ominaisuudet. Taiteellista muotoilua vaativilla aloilla eksaktit säännöt ovat harvoin mahdollisia, sillä teoksia ei voida luoda konemaisesti etenemällä vaan pikemminkin intuitiivisesti pohtimalla ja kypsyttelemällä. Taiteiden alaltakin kyllä löytyy koko joukko nyrkkisääntöjä, joita taiteilijamestarit ovat sukupolvesta toiseen neuvoneet oppilailleen, ja jotka koskevat sellaisia asioita kuin tasapaino, rytmi, yksityiskohtien toisto tai variointi, hallitsevan elementin sijoitus, mittasuhteet, harmonia, kontrasti tai dramaattinen jännite. Näitä nyrkkisääntöjä ei ole tarkoitettu orjallisesti noudatettaviksi - päinvastoin mestarin merkki on se, että hän osaa rikkoa sääntöjä oikeissa kohdissa - vaan ne ovat pikemminkin hyviksi koettuja suosituksia, jotka kannattaa painaa mieleen ja luovuttaa seuraavankin taiteilijain suku​polven käyttöön. Ne siis toimivat periaatteessa samoin kuin teoria toimii tekniikassa.

Esikuvat ovat aiemmin tuotettuja ansiokkaita teoksia tai niiden yksityiskohtia. Niitä julkaistaan alan ammattilehdissä ja näyttelyissä ja käytetään myös apuna tähän ammattiin johtavassa koulutuksessa. Ne ovat tärkeä teorian täydennys taiteissa ja taiteellisessa muotoilussa, sillä näille aloille on vaikea kehittää täsmällisempää ohjeaineistoa, ja suuri osa alan tietoudesta on vain hiljaisen tiedon muodossa etenkin tyyli- ja makukysymyk​sissä. Esikuvat tarjoavat hyödyllisiä viitekohteita erityisesti tuotekehityshankkeen alkuvaiheissa, jolloin tuleva tuote on vasta hämärä idea ja sille on vaikea löytää kuvaustapoja. 

Esikuvien valitsijana on usein toimikunta, kuten näyttelyjury tai alan ammattilehden toimituskunta, johon on kutsuttu ammattikunnan arvostetuimpia jäseniä. Esikuvissa eivät täten kyseisten tuotteiden käyttäjien mielipiteet paljoakaan näy. Lisäksi niiden valintaa usein hämmentää ammattikunnan jäsenten kesken vallitseva kilpailu arvovallasta.

Esivalmistetut osat, niille tuotteille joille niitä löytyy, on usein suunniteltu tutkimusten pohjalta ja tällöin niiden voidaan sanoa "sisältävän" teoreettista tietoutta, joka saattaa olla olennaista lopullisen tuotteen toiminnalle.
Tuotannon tai palvelun teorian kehittäminen

Teollista tuotantoa, palvelua tai mitä tahnsa pysyvästi organisoitua toimintaa, on mahdollista kehittää joko tapauskohtaisesti taikka niin, että pyritään toiminnan teorian kautta vaikuttamaan kaikkiin samanlaisiin toimintatilanteisiin. 

Tuotannon tai muun pysyvän toiminnan tarpeisiin ei aina välttämättä tarvita kokonaista prosessia koskevia malleja tai muita suuria teoreettisia konstruktioita, sillä vain harvoin joudutaan suunnittelemaan täysin uutta prosessia pelkästään teorian pohjalta. Olipa aloitettava uuden tuotteen valmistus taikka vain korjattava jokin ongelma jo käynnissä olevassa toiminnassa, lähes aina on jostakin löydettävissä jo ennestään toimiva vastaava organisaatio, joka voidaan ottaa esikuvaksi tarpeen mukaan yksityiskohtia muuttaen.

Toisin sanoen toiminnan kehittäminen useimmiten voidaan tehdä inkrementaalisesti eli pohjaksi otetaan vanha ratkaisu, johon tehdään vain yksi muutos kerrallaan. Jokaisen muutoksen jälkeen sen onnistuminen arvioidaan, ennen kuin uusia asioita aletaan muuttaa. Tässä menetelmässä tarvittava teoria-aineisto koostuu enimmäkseen prosessin pienehköistä yksityiskohdista kuten eri osatehtävien standardeista ja mitoituskaavoista.

Tuotannon teoriaa on laadittu ensinnäkin tuotelajikohtaisesti, esimerkiksi käsikirjoina, joilla on nimenä vaikkapa "Laivanrakennustekniikka" tai "Pukuompelijan käsikirja". Esimerkkinä on selostus vaatteiden tuotannon teoriasta s. 249.  Toisaalta on eri tuotteille yhteistä teoria-aineistoa, joka on sen sijaan jaoteltu tuotannossa tavoitellun päämäärän tai näkökulman mukaan. Tärkeitä ja paljon tutkittuja näkökulmia ovat etenkin seuraavat:

· Tuotannon talous 

· Tuotannon laatu 

· Tuotannon aikataulu 

· Logistiikka 

· Ekologia 

· Työturvallisuus 

· Motivaatio ja työpsykologia 

· Itseohjautuvan toiminnan teoria.
Toiminnan teorian kehittämisen metodiikka. Kun teorian, määritelmänsä mukaan, pitää olla yleispätevää, se joudutaan yleensä kokoamaan useammasta kuin yhdestä tapauksesta. Tästä syystä metodiikaksi ei sovellu toimintatutkimus, mutta sen sijaan kyllä työntutkimus sekä tavanomaiset kyselyt ja haastattelut sekä havainnointi. Tutkittavien tapausten joukon rajaamiseen soveltuvat keinot, joita selostetaan sivulla Tutkimuksen rajaaminen.

Aineiston analyysin metodeina voidaan usein soveltaa tavallisia toteavan tutkimuksen tai ohjaavan tutkimuksen menetelmiä. Ongelmaksi usein tulee ristiriitaisten näkökulmien yhteen sovittaminen, sillä jo yllä luetellut kahdeksan tuotannon tavoitetta (talous, laatu jne.) ovat usein enemmän tai vähemmän ristiriidassa keskenään, ja samoin usein ovat myös kehittämishankkeeseen osallistuvien ihmisten mielipiteet. Tällaiseen tilanteeseen soveltuvia etenemistapoja luetellaan sivulla 158.
TOTEAVA TEORIA

Yksittäistieto ja yleinen tieto

Jokainen tietomme empirian asioista - niin tieteellisessä tutkimuksessa kuin arkielämässäkin - koskee joko yhtä kohdetta, taikka samantapaisten kohteiden joukkoa. Asiaa selventää, jos tarkastellaan tiedon eri lajien pätevyysalueen laajuutta seuraavasti:
Yksittäistapausta koskeva tieto

Nimettyä tapausten joukkoa koskeva tieto

Yleispätevä tietous, joka näyttää pätevän kaikkialla.

Kutakin näistä tiedon lajeista käsitellään alla tarkemmin.

1. Yksittäistapauksia koskeva tieto. Tutkimusta, joka tähtää tämän tyyppisten tietojen hankkimiseen, luonnehtii nimitys idiografinen, mikä tulee kreikan sanoista 'idios' omalaatuinen ja 'graphein' kuvata. Tyypillinen menetelmä on tapaustutkimus, jossa holistisesti otetaan mukaan kaikki ne asiat, jotka vähänkin liittyvät tutkittavaan yksilöön tai tapaukseen ja auttavat ymmärtämään kohdetta kokonaisuutena sen omassa ympäris​tössä. Tällainen lähestymistapa on hyödyksi etenkin tutkittaessa ihmisen persoonalli​suutta tai yhteisöä, sekä myös kulttuurin tuotteita. Tällaista yhteen tai muutamaan harvaan tapaukseen kohdistettua tutkimusta sanotaan joskus "intensiiviseksi".

2. Nimettyä tapausten joukkoa koskeva tieto. Tämä tapausten joukko on tutkimus​hankkeessa tavallisesti määritelty sen perusjoukoksi eli populaatioksi, ja tällaista tutkimusta sanotaan "ekstensiiviseksi". Perusjoukosta etsitään enimmäkseen piirteitä ja rakenteita, jotka ovat kaikissa tapauksissa samanlaisia. Näistä piirteistä, jotka siis eivät varioi kohteesta toiseen, voidaan sanoa että ne ovat invariantteja piirteitä eli invarians​seja. Näitä ovat etenkin: 
· Staattiset invarianssit: esineiden pysyvät ominaisuudet ja olemukset ja kaikille tietynlajisille kohteille yhteiset ominaisuudet ja rakennepiirteet. Jo antiikissa tutkijat ymmärsivät, että esineiden pinnallisen vaihtelun "takaa" kannattaa etsiä todellisempaa tietoa eli juuri staattisia invariansseja. 

· Muutoksen invarianssit: liikkeen ja muuttumisen pysyvät säännönmukaisuudet, luonnonlait. Vasta Galilei ymmärsi asettaa nämä "dynaamiset" invarianssit tutkimuksen kohteeksi; tätä ennen oli ajateltu, että muuttuvista ja liikkuvista kohteista ei olisi mahdollista saada pysyvää tietoa.

Yllä mainitut kaksi invarianssien lajia eivät toki ole mitenkään vastakohtaisia, niissähän on erona lähinnä se, että muutoksen invariansseissa on aika mukana yhtenä tekijänä. Tämä ero kuitenkin moninkertaistaa tutkittavan aineiston määrän ja heijastuu myös tutkimisen metodiikkaan: staattisia invariansseja selvitetään ns. synkronisen eli poikkileikkaustutkimuksen keinoin ja dynaamisia invariansseja diakronisen tutkimuksen kautta, jolloin siis aikaperspektiivi on kuvassa mukana. 

Invariansseja etsivää tutkimusta on tapana sanoa nomoteettiseksi (kreikan sanoista 'nomos' laki ja 'tithemi' todeta). Yleispätevän tiedon saamiseksi on usein tutkittava suuri määrä tapauksia, ja aineiston määrä kasvaisi aivan liialliseksi, jos mukaan otettaisiin tutkimuskohteiden kaikki yksityiskohdat. Yleensä riittää, kun yleinen tieto ilmaistaan käsitteiden ja niiden suhteiden kielellä, ja muut tutkimuskohteisiin liittyvät asiat katsotaan "satunnaiseksi vaihteluksi" ja poistetaan. Jäljelle jäävän aineiston analyysiä varten on tarjolla lukuisia tehokkaita menetelmiä.

3. Yleispätevä tietous, josta toisinaan käytetään nimeä "luonnonlaki" on oikeastaan suureen havaintomäärään pohjautuva olettamus. Siitä ei itse asiassa koskaan aivan varmasti tiedetä, päteekö se todella kaikkialla maailmassa, sillä sen kaikkia mahdollisia ilmenemistapauksia ei koskaan voida päästä tutkimaan. Se kuitenkin ansaitsee tulla tässä mainituksi omana tietouden lajinaan, sillä sitä sovelletaan yhtä mittaa niin teknologiassa kuin käytännön elämässäkin. Onhan kätevää käyttää hyväksi tiedossa olevaa "luonnonlakia", kun ei tarvitse pohtia tai tutkia etukäteen, onko se voimassa juuri tässä tilanteessa tai sovitella sitä tilanteen mukaan. Se riski, ettei "yleispätevä" laki olisikaan voimassa sovellettaessa sitä uudessa ympäristössä, on pieni etenkin tekniikan alalla ja tuo riski kannattaa usein ottaa soveltamisen helppouden ja nopeuden takia.

Käytännön elämän ohella myös tieteissä on käyttöä yleispäteviksi oletetuille invariansseille, niiden pohjalta esimerkiksi usein muodostetaan hypoteeseja uusille tutkimushankkeille.

Kun yleispätevälle tai sellaiseksi oletetulle tietoudelle siis on paljon kysyntää käytännössä, sen löytämiseksi on tehty paljon tutkimusta eri tieteenaloilla. Tässä käytettävät metodit ovat enimmäkseen samoja kuin etsittäessä invariansseja rajatusta tapausten joukosta, jota käsiteltiin edellä. Sitten kun perusjoukosta on jokin kiinnostava rakenne löydetty, voi tutkija halutessaan yrittää arvioida olisiko se voimassa myös perusjoukon ulkopuolella, joskaan tähän arvioimiseen ei ole mitään ehdottoman luotettavaa keinoa. Paremman puutteessa tutkija voi tällöin pohdiskella muutamia indikaattoreita, jotka usein viittaavat siihen, että tutkimustulokset saattavat olla voimassa myös perusjoukon ulkopuolella:

suuri tutkittu aineisto,

aineiston hyvä yhtäpitävyys, pieni hajonta ja poikkeavien tapausten määrä,

perusjoukon tapaukset näyttävät samanlaisilta kuin perusjoukossa, eikä ole aihetta ajatella että ne olisivat erilaisia,

elottomien tutkimuskohteiden hajonta usein on pienempi kuin ihmiskohteiden hajonta (mikä tosin ehkä johtuu vain siitä, että ihmisiä on tapana tutkia tarkemmin) minkä johdosta fyysisten tieteiden tuloksia tavallisesti yleistetään rohkeammin.

Kuvaaminen ja selittäminen

Tutkimuksen kautta löydettyä invarianssia voidaan tarkastella siltä kannalta, miten syvälle se pääsee porautumaan kohteen pinnalle näkyviin piirteisiin ja niiden taakse. 

Useimmiten yksinkertaisin tutkimushankkeen saavutus on kohteen kuvaaminen (lat. descriptio), joka onkin yhtenä tavoitteena lähes kaikissa tutkimushankkeissa. Tällainen deskriptiivinen tutkimus pyrkii vastaamaan kysymyksiin mikä, mitä tai millainen. Tämä ei suinkaan tarkoita kohteen kaikkien tuntomerkkien luettelemista, vaan tavoitteena on löytää tutkittavan kysymyksen kannalta kiinnostavat rakennepiirteet (ja niistä etenkin yleiset, invariantit piirteet, kuten yllä todettiin). Tämä ehkä jo riittääkin yhden tutkimus​hankkeen tavoitteeksi etenkin siinä tapauksessa, että on kysymyksessä verrattain vähän tunnettua aluetta kartoittava eli eksploratiivinen tutkimus. 

Usein (mutta ei aina) tutkija pyrkii kohteen kuvaamisen lisäksi syvemmällekin ja kysyy miksi? Tällöin siis halutaan selittää tapahtumien tai eri tapauksille yhteisten piirteiden syyt. Pätevä selitys ilmiölle auttaa kokoamaan yhteen kaiken sen hajanaisen tietouden mitä kohteesta on saatu selville, se auttaa näkemään sen oikeassa asiayhteydessä ja historiallisessa perspektiivissä, ja se tekee tarvittaessa mahdolliseksi ennustaa ilmiön tulevaa kehittymistä.

Selittämisessä on käytössä lukuisia varsin erilaisia logiikoita, joissa ilmiön syyt haetaan joko ilmiön kontekstista, menneisyydestä tai tulevaisuudesta. Tavallisia selittämisen logiikoita ovat seuraavat:

· Aiempien tapahtumien antama selitys on tavallinen etenkin luonnontieteissä. Se osoittaa, miten ilmiö aiheutuu aiemmista tapahtumista. Tätä selitystä kutsutaan kausaaliseksi (lat. causa = syy), esimerkiksi: "Sillan romahtamisen syinä olivat myrskytuuli ja suunnittelussa tehty virhe." Usein selitys esitetään mallina syy…seuraus taikka ärsyke…reaktio. Laajalti tai kaikkialla pätevistä kausaliteeteista käytetään nimeä (luonnon) laki. 

· Kontekstiselitys osoittaa, mikä on selitettävän toiminnan funktio eli sen tarpeellisuus tai hyödyllisyys koko järjestelmän ("systeemin") toiminnassa. Esimerkiksi lintu laulaa, jotta kilpailijat pysyisivät kauempana ja ravintoa poikueelle riittäisi paremmin. Samaan tapaan kontekstista haetaan usein taideteosten ja teollisten tuotteiden historiallisen kehityksen selitykset. 

· Myöhempien tapahtumien antama selitys on tavallinen ihmisen toiminnan tutkimuksessa. Ihmisen intentiot ja päämäärät voidaan usein helposti dokumentoida ja ne korreloivat vahvasti heidän todellisten tekojensa kanssa. Esimerkiksi: "Eiffelin torni tehtiin Pariisin maailmannäyttelyn maamerkiksi ja symboliksi." Käytetään myös nimiä motiiviselitys, teleologinen tai finalistinen selitys.

Tapahtumien selitykset haetaan luonnontieteissä usein kausaliteeteista, ihmistieteissä motiiveista, puhutaan jopa "tutkimuksen kahdesta kulttuurista". Tuotteiden ja niiden käytön tutkimuksessa tällainen jaottelu kuitenkin olisi melko keinotekoinen, kun kohteena ovat samanaikaisesti sekä esineet että niitä käyttävät ihmiset, ja onkin täysin mahdollista käyttää useita selitystyyppejä rinnakkain samassa projektissa. 

Kaikkia kolmea yllä lueteltua selittämisen tyyppiä voidaan soveltaa niin idiografisesti kuin nomoteettisestikin. Edelliset, eli yksittäistapausten selitykset voivat olla hyödyllisiä käytännön elämässä, mutta tieteissä yksittäiset tapaukset harvoin ovat hedelmällisiä teorian kehityksen kannalta, sillä epäselväksi yleensä jää, voidaanko tutkituissa kohteissa pätevää selitystä soveltaa missään muualla. Sen sijaan nomoteettisten selitysten voidaan usein odottaa pätevän myös muualla ellei kaikkialla, ja ne ovat täten arvokkaampia niin teorian kuin käytännönkin kannalta.

Kaikissa tilanteissa pätee se, että selityksen, ollakseen uskottava, tulee täyttää seuraavat neljä ehtoa: 

Jos selitettävä ilmiö on tapahtunut useita kertoja, kaikissa niissä täytyy toistua sama malli, eli seurauksia esiintyy niissä ja vain niissä tapauksissa, joissa esiintyy myös syy, tai ainakin poikkeuksia tästä säännöstä on harvoin. 

jokaisessa havaitussa tapauksessa syyllä ja seurauksella on sama aikajärjestys (kausaaliselityksessä ensin syy, sitten seuraus ja motiiviselityksessä toisinpäin), 

ei ole kolmatta tekijää, joka olisi aiheuttanut sekä syyn että seurauksen, 

selityksen pitää olla ymmärrettävä eli pitää olla järjellinen (lat. ratio = järki) yhteys syyn ja vaikutuksen välillä. 

Kuvaamisen ja selittämisen eroa ei pidä liioitella. Ne eivät missään tapauksessa ole vastakohtia, vaan pikemminkin näkökulmia tutkimuksen kohteeseen. Muutamat tieteen filosofit ovat tahtoneet nähdä ne kahtena peräkkäisenä vaiheena kohteen ymmärtämi​sessä: ensin kohdetta muka kuvaillaan ja sitten ehkä lopulta saavutetaan oivallus, "ahaa", joka selittää kaikki kuvailuvaiheessa esille tulleet, aluksi ehkä ristiriitaisiltakin näyttäneet yksityiskohdat. Tuollainen eteneminen arkitiedon kaaoksesta selkeään oivallukseen kyllä toisi​naan nähdään tutkimuk​sen raportissa, jonka dramaattista tehoa lukijalle se epäile​mättä parantaa, mutta sitä tuskin voi pitää tutkimuksen yleisenä mallina.
Toteavan teorian kehitysvaiheita
Säilyneistä asiakirjoista käy ilmi, etteivät teoriat, etenkään ohjaavat suunnittelun teoriat suinkaan aina ole kehittyneet tasaista tahtia historian alusta nykytilannetta kohti. Päinvastoin, niiden kulussa on ollut monia mullistuksia, joissa isiltä perityt opit on hylätty ja monet aikoinaan arvostetut oppimestarit on unohdettu. Tällainen tilanne ei tosin ole tavaton yleensäkään tieteiden historiassa, vaan monella alalla on vallitsevat opit jouduttu moneenkin kertaan hylkäämään. Muutamat tieteiden historioitsijat uskovatkin, että vallankumoukset itse asiassa kuuluvat kaikkien tieteenalojen normaaliin ja jopa välttämättömään kehityskulkuun. Heidän mukaansa tieteen kehityksessä on nähtävissä säännönmukaisuuksia, "lakeja", jotka on mahdollista esittää kehityksen malleina. Näistä ehkä tunnetuimman on esittänyt Thomas Kuhn kirjassaan The Structure of Scientific Revolutions. 
Paradigmaa edeltävä kausi. Jokaisella nyt tuntemallamme tieteenalalla on aluksi vallinnut melko kaaosmainen kausi, jolloin yksittäiset tutkijat ovat esittäneet erillisinä kirjoituksina pohdintojensa tuloksia. Nykypäivänä nimittäisimme näitä tutkielmia "hypoteeseiksi" ja odottaisimme, että ne asianmukaisesti testataan ja sen perusteella joko hyväksytään tai hylätään. Tutkimuksen alkuaikoina näin ei kuitenkaan voitu tehdä, sillä siihen ei ollut olemassa tehokasta metodiikkaa. Niinpä myöhempien tutkijoiden lähtökohdiksi eivät valikoituneet pelkästään tieteellisesti hedelmälliset hypoteesit, vaan myös huonot. Tutkimuksesta siis puuttui itseään korjaava mekanismi, ja se harhaili jokseenkin päämäärättömästi niin kauan kuin resursseja löytyi tällaiseen hyödyttömään puuhasteluun. 

Paradigmaa edeltävä kaoottinen kausi jatkui siihen saakka, kunnes joku esitti alalle sellaisen teorian, joka kattoi tutkijan omien havaintojen ohella myös ainakin muutamien muiden tutkijoiden tulokset, ja tämä laaja-alainen teoria myös vakiintui alalla laajempaan käyttöön. Jos uudesta teoriasta myös oli odotettavissa hyödyllisiä sovellutuksia, se toki saattoi edistää sen hyväksymistä ja tutkimustyön rahoitusta; ennen 1700-lukua tämä tosin oli perin harvinaista, sillä tutkimukselta ei yleensä odotettukaan käytännön hyödyllisyyttä. 

Esimerkkinä tieteenalan paradigmattomasta "lapsuudesta" usein mainitaan alkemian aika, joka päättyi kemian ensimmäisten luotettavien teoriain syntymiseen 1600-luvulla. Toisena esimerkkinä Kuhn (siv.13) kuvaa tilannetta, joka vallitsi fysiikan valo-opin tutkimuksessa, ennen kuin Isaac Newton antoi tälle tieteenalalle ensimmäisen kestävän perustan: 

"Jokainen valo-opista kirjoittava tutkija katsoi välttämättömäksi rakentaa tieteensä uudelleen perustuksista lähtien, sillä lähtökohdaksi ei ollut saatavissa mitään yhteisesti totena pidettyjen uskomusten kokonaisuutta. Tällöin tutkijalla oli melko vapaat kädet valita esityksensä tueksi haluamansa havainnot ja kokeet, sillä tieteenalalla ei ollut mitään vakiintunutta rajausta siihen kuuluville ilmiöille ja metodeille." 

Paradigmaa edeltävä kausi usein venyy pitkäksi, sillä tieteenalan ensimmäisen yleisen teorian löytämistä vaikeuttavat monet seikat: 

· tutkijoiden on vaikeata päättää, mitkä tosiseikat kuuluvat tieteenalalla kerättäviksi ja tutkittaviksi, 

· tutkijoilta usein jäävät huomaamatta juuri sellaiset tosiseikat, jotka (kuten jälkeenpäin on helppoa nähdä) olisivat antaneet johtolankoja teorian muodostamiseen, 

· kehittymättömät tutkimusmenetelmät tuovat havaintoaineistoon oikeiden lisäksi runsaasti virheellisiä havaintoja, ja 

· eri tutkijat tulkitsevat lähes samatkin havainnot eri tavoin. 

Pseudotiede. Toisinaan on sattunut, että tutkijat jollakin alkukauttaan elävällä paradigmattomalla tutkimuksen alalla tavalla tai toisella saavat toiminnalleen resursseja ja järjestäytyvät ulkonaisesti samaan tapaan kuin varsinaiset tieteenalat. Jo muinaiset alkemistit ja astrologit onnistuivat toisinaan saamaan työlleen mesenaatin ainakin joiksikin vuosiksi; nykyisin tupakkateollisuus toimii mesenaattina niille tutkijoille, jotka osaavat esittää kyseisen teollisuuden tuotteet edullisessa valossa. Scientologia on toinen moderni esimerkki valetieteestä. 

Valetieteen alalla toimivat tutkijat useinkin haluavat esittäytyä kunnon tiedemiehinä ja saattavat itsekin uskoa työnsä olevan tiedettä. Siitä sen kuitenkin erottavat pseudotieteen tyypilliset tuntomerkit, joita ovat Raimo Tuomelan (126) mukaan: 

· pseudotiede tyypillisesti sallii auktoriteettiuskon, jonkin eliitin saneleman dogmaattisen opin puolustamisen ei-tieteellisin keinoin, 

· pseudotieteen hypoteesit ja teoriat ovat yleisesti joko mahdottomia testata tai huonosti testattuja. Ne ovat usein ristiriidassa toisaalla tieteissä saatujen tulosten kanssa, mutta evidenssin vaikutuksesta ne eivät juuri muutu, 

· pseudotieteen menetelmät eivät korjaa itseään eivätkä perustu konfirmoituihin yleisiin teorioihin, 

· pseudotiede muodostaa yleensä oman, erillisen oppirakennelmansa ("Kielet ja uskonnot ovat aina toistensa kilpailijoita, tieteet taas toistensa liittolaisia" -- Santayanan huomautus siv. 267). 

· pseudotiede karttaa eksaktia käsitteellistä ja matemaattista ajattelua. 

Uuden tieteenalan vakiintuminen. Tieteenalan tärkein tuntomerkki on itsenäinen ja toimiva tutkimusperinne eli paradigma. Sen syntyminen vaatii usean tutkijan yhteistyötä, jossa on tapahduttava ainakin seuraavaa: 

· Tietyn alan tutkijoiden on yhdessä kehitettävä luotettava menetelmä, jolla testataan hypoteeseja ja valitaan niistä ne, joiden varaan jatkotyö voidaan perustaa. 

Toteavissa tieteissä hypoteesit on kyettävä verifioimaan eli ne arvioidaan sen mukaan, miten todenmukaisesti ne kuvaavat tutkimuskohdetta. 

Ohjaavissa tieteissä tämän rinnalle kriteeriksi tulee myös utiliteetti: edistääkö teoria alalla yleisesti hyväksyttyjä päämääriä. "Yleisesti hyväksytty" ei tässä tarkoita samaa kuin "alan asiantuntijoiden hyväksymä", kuten pseudotieteissä on tapana. Tässä se tarkoittaa asiakkaiden tai kuluttajien mielipidettä. 

· Tutkijoiden ja heidän selvitystensä määrän tulee ylittää tietty "kriittinen massa". Tämän vaatimuksen pohjana ei ole logiikka, vaan käytännön seikat. Yksinäinen tutkija tai pieni voi tutkia kohdetta joistakin näkökulmista, mutta monipuolinen kuva siitä saadaan vasta kun työssä ovat monet toisistaan riippumattomat tutkijat. Tässä taas heti tulee ongelmaksi hajanaisuus: tulokset ovat aluksi toisistaan irrallisia eivätkä anna tukea toisilleen. Hajanaisuuden ongelma onneksi yleensä poistuu itsestään, kun erillisiä tutkimuksia karttuu tarpeeksi. Alkujaan erillisten hypoteesien välille näet kasvaa luonnostaan siltoja sen kautta, että eri tutkijat yhä useammin lainailevat toisiltaan käsitteitä, määritelmiä ja mittaus​tapoja. Vähitellen alkavat täten paljastua ne suhteet, jotka yhdistävät aluksi erillisiä ja alkeellisia hypoteeseja. 

· Todellisen tieteenalan täytyy muodostaa kokonaisuus, joka on enemmän ja voimakkaampi kuin vain se joukko havaintoja ja tutkimuksia, joita alalla on tehty. Ratkaiseva todiste tästä voisi olla yleinen malli: hypoteesien järjestelmä, joka selittäisi ellei nyt suorastaan kaikki tutkimuskohteessa tärkeät ilmiöt niin ainakin useita aikaisemmin siinä erillisiksi luultuja ilmiöitä. Osa aikaisemmista hypoteeseista jäisi voimaan uuden, laajemman teorian osina tai sen erikois​tapauksina. Maineikkaita esimerkkejä tällaisista yleisteorioista ovat Newtonin painovoimalait ja Einsteinin suhteellisuusteoria. Todellisuudessa vain harvat tieteenalat omaavat tällaisen saumattoman teorian; yleensä tieteenalan yhtenäisyys syntyy joukosta pienempiä teorioita, jotka täydentävät toisiaan ja sopivat hyvin yhteen. Käytännössä tämäkin vaihtoehto toimii hyvin; sen ainoa puute on, että alaan on vaikeampi saada yleissilmäystä. 

Erillisten teorioiden yhdistymisen prosessia ovat tutkineet monet tieteen historioitsijat, mm. Santayana (s.267), joka antaa kunnian sen alkuidean esittämisestä Herakleitokselle: "Nukkuessaan ihmiset elävät kukin omassa maailmassaan, mutta herättyään he elävät kaikkien yhteisessä maailmassa". Lisäksi Santayana kuvaa kauniissa vertauksessa erillisten teoriain lähestymistä ja liittymistä toisiinsa: 

"Kaksi maantieteilijää Himalajan vastakkaisilla rinteillä laativat toisistaan tietämättä karttojaan. Aluksi heidän karttansa näyttävät esittävän aivan eri maailmoja. Jos he työskentelevät kyllin kauan, jonakin päivänä kumpikin heistä on tullut piirtäneeksi karttoihinsa saman vuorenhuipun, ja päästessään aikanaan vertailemaan karttojaan he huomaavat tieteenalojensa yhdistyneen ja kasvaneen." 

Toteavan tieteen itseohjaavuus

Tieteenalan kehittyminen riippuu suuresti siitä, miten hyvin tämä tieteenala pystyy vastaamaan ympäröivän yhteiskunnan odotuksiin, eli miten se sisäisesti kykenee aistimaan ulkoisia tarpeita ja ongelmia ja ohjaamaan omaa toimintaansa. Tämän mekanismit toimivat varsin eri tavoin toteavilla ja ohjaavilla tutkimuksen aloilla.

Perinteiseen toteavan tieteen itsekorjaavuuden mekanismiin kuuluu julkaistujen tutkimustulosten totuudellisuuden kollektiivinen kritiikki, jota antavat tieteenalan toiset tutkijat. Tässä verifioinnissa paljastuvat varsin tehokkaasti kaikki ne tulokset, joilta puuttuu uskottavuus esimerkiksi tutkimusmenetelmien tai tietojen hankinnan virheiden tai peräti tietojen väärentämisen johdosta. Tämä järjestelmä on kyllä sinänsä erinomainen, mutta pitää muistaa ettei se vähääkään estä sellaisten tutkimusten tekemistä, jotka tehdään muodollisesti ilman virheitä mutta joiden tuloksille ei ole mitään hyödyllistä käyttöä. Tällaista "normaalitiedettä" todellakin tehdään paljon etenkin yliopistoissa silloin kun työn rahoitusta ei tarvitse hakea tulosten käyttäjiltä vaan se saadaan yhteiskunnalta. Sen tuottamia tuloksia kuvaa Kuhn, 20, varsin osuvasti:
"Tutkiessaan niitä luonnonilmiöitä, jotka hänen alaansa kuuluvat, tutkija voi työssään ... keskittyä pelkästään niiden herkimpiin ja vaikeatajuisimpiin näkökohtiin. Näin tehdessään hänen tutkimusraporttiensa luonne alkaa myös muuttua ... suuntaan, joka on nykyisin monien mielestä ahdistava. ... Ne ilmestyvät useimmiten lyhyinä kirjoituksina, osoitettuina saman alan ammattilaisille, joiden voidaan olettaa tuntevan yhteisen tutkimusperinteen. Nämä sitten lopulta osoittautuvatkin ainoiksi, jotka kykenevät näitä kirjoituksia lukemaan."

Tässä yhteydessä on kiinnostavaa palauttaa mieleen ohjaavan tieteen itseohjaavuuden järjestelmä, jossa kriteerinä on tutkimushankkeen hyödyllisyys. Läheinen liittyminen käytäntöön ohjaa tutkimusta niihin ongelmiin, jotka ympäröivä yhteiskunta katsoo tärkeiksi, ja se myös testaa jokaisen tutkimushankkeen tulosten ja niiden soveltamisen hyödyllisyyden eli utiliteettiarvon.
Ei varmaankaan olisi mielekästä ehdottaa toteavassa hankkeessa tulosten verifioinnin sijasta sovellettavaksi niiden hyödyllisyyden arvioimista, mutta sen sijaan voisi hyvinkin ajatella, että toteavaa hanketta suunniteltaessa sen tavoitteita arvioitaisiin niiden hyödyllisyyden kannalta. Jos arviointi tehdään jo hanketta suunniteltaessa, se auttaa ohjaamaan hankkeen tavoitteita ja sen koko sisältöä sellaiseksi, että se kiinnostaa ihmisiä myös tutkijoiden yhteisön ulkopuolella. Tällaisen menettelyn ei tarvitsisi alentaa hankkeen tieteellistä arvoa, ja monesti se voisi tästä kasvaakin.

Vallankumoukset toteavissa tieteissä. Tieteenalojen kehitys ei yleensä ole tasaista, vaan pikemminkin jaksottaista siten, että toisinaan on pitkiä rauhallisen kehityksen kausia ja joskus taas useita suuria keksintöjä tehdään peräkkäin lyhyessä ajassa. Myös tälle ilmiölle Thomas Kuhn on löytänyt varsin uskottavan selityksen, jonka mukaan useimpien tieteenalojen kehitys noudattaa tiettyä kaavaa. Siinä kymmenien, jopa satojen vuosien välein kaksi tilannetta vaihtelee: normaalitieteen kausi ja tieteen vallankumouksen lyhyempi vaihe. 
Suurimman osan ajasta vallitsee normaalitieteen kausi. Sen tunnusmerkkinä on tieteenalalla tyydyttävästi toimiva paradigma. Tähän käsitteeseen Kuhn lukee teorian ohella tieteenalalle vakiintuneet tutkimuksen lähestymistavat ja metodiikan, joita normaalitilanteessa käyttävät lähes kaikki kyseisen tieteenalan tutkijat. 

Normaalitieteessä tutkimus ja teoria laajenevat vähitellen uusiin ilmiöihin, mutta se tapahtuu melko varovasti: suositaan paradigmaan kuuluvia tai siihen läheisesti liittyviä ilmiöitä ja ongelmia. Niin kauan kuin tieteenalan paradigma toimii tyydyttävästi, alan tutkijat eivät mainittavasti etsi uusia teorioita vanhoja korvaamaan - päinvastoin jos joku tällaista esittäisi, hän luultavimmin saisi paljon vastustajia. Tämä vanhoilliselta näyttävä menettely on itse asiassa hyödyksi: se edistää tieteenalan työn tuottavuutta: 
"Mikä tahansa koottu tosiasiain joukko voidaan aina tieteellisesti selittää usealla tavalla. Vaihtoehtoisia teorioita ei edes ole kovin vaikeata keksiä, etenkään paradigman varhaisissa kehitysvaiheissa. Mutta tällaiseen vaihtoehtojen kehittelyyn tiedemiehet harvoin välittävät ryhtyä muulloin kuin tieteensä alkuvaiheissa, ennen ensimmäisen paradigman syntymistä, ja sen jälkeen vain harvinaisissa poikkeustiloissa. Niin kauan kuin voimassa olevan paradigman keinoin pystytään selvittämään kaikki saman paradigman määrittelemät ongelmat, tiede etenee juuri näiden työvälineiden avulla nopeimmin ja syvimmälle. Syy siihen on ilmeinen. Kuten teollisuudessa niin tieteessäkin uusien työkalujen hankkiminen on kallis uudistus, jota ei kannata tehdä ennen kuin on pakko" (Kuhn, 76).
Tieteen tuottavuudella Kuhn tarkoittanee sellaisia mittalukuja kuin vuosittainen väitöskirjojen tai julkaistujen sivujen määrä ja keskinäisten lähdeviittausten luku. Kiinteillä budjettivaroilla toimivilla tutkimuslaitoksilla on hyvät mahdollisuudet päästä hyvään tuottavuuteen tällä tavoin mitattuna, sillä ne voivat usein valita ongelmat tutkittavikseen siten, että ne pääsevät tekemään ennestään tunnettuja malleja täsmentäviä tutkimuksia ja ehkä myös lainaamaan metodiikan jostakin aiemmasta tutkimuksesta, mikä kaikki auttaa parantamaan työn tuloksellisuutta mitattuna ylläkuvattuun tapaan tiedeyhteisön sisältä päin. 
Tässä on kuitenkin hyvä huomata, että tiedeyhteisön ulkopuolelta katsottuna tehokkuus voi näyttää toisenlaiselta, eikä kasvava papereiden määrä aina takaa toiminnan hyödyllisyyttä. Esimerkiksi estetiikkaa, kauneutta ja taideteoksia, on tutkittu jo 2000 vuotta, mutta auttaako se meitä tänään tekemään kauniimpia teoksia? 

Joka tapauksessa useimmilla tieteen aloilla normaalitieteen kausi jatkuu sukupolvesta toiseen, ja alan teoria kehittyy pikku hiljaa. Harvoin silti mikään tieteenala saa kauan nauttia siitä miellyttävästä tilanteesta, että poikkeuksetta kaikki tieteenalalla tehdyt havainnot noudattavat teoriaa. Ennen pitkää yleensä ilmaantuu jokunen kiusallinen anomalia, empiirisesti todettu tapaus, jota ei millään saada sopimaan yhteen teorian kanssa. Jos anomalioita on vain vähän eivätkä ne koske paradigman keskeisimpiä opinkappaleita, tieteenharjoituksen käytännön mukaan nämä häiritsevät tapaukset jätetään odottamaan, että teorian myöhempi kehitys mahdollisesti osoittaisi niille jonkin selityksen.

Jos anomalioita paljastuu lukuisasti, tieteenalan muita kriittisemmin asennoituneet (yleensä nuoremmat) tutkijat rupeavat yhä innokkaammin hakemaan mahdollista uutta paradigmaa, joka olisi sopusoinnussa sekä anomaliain että myös kaikkien vanhaa teoriaa noudattavien tapausten kanssa. Vanhaa paradigmaa ei silti heti hylätä. "Kun tieteenalan teoria on päässyt vakiintumaan paradigmaksi, sitä ei koskaan julisteta pätemättömäksi ennen kuin vasta sitten, kun samalla on tarjolla uusi ehdokas sen paikalle ... Päätös vanhan paradigman hylkäämisestä sisältää aina myös päätöksen uuden paradigman hyväksymisestä" (Kuhn, 77). 
Siirtyminen vanhasta uuteen paradigmaan merkitsee tieteen vallankumousta. Toteavissa (deskriptiivisissä) tieteissä se voi tapahtua vasta sen jälkeen kun on löydetty uusi teoria, joka on sopusoinnussa sekä anomalioiden että myös vanhan paradigman aikana kootun muun havaintoaineiston kanssa. 
Vielä tämänkin jälkeen saattaa aikaa kulua ennen kuin vallankumous on yleisesti hyväksytty tosiasia. Tähän vaikuttaa tiedeyhteisön sosiaalinen hierarkia: samoin kuin poliittisissa vallankumouksissa, myös tieteellisissä usein vanhat, vaikutusvaltaiset auktoriteetit menettävät asemansa, ja johtoon nousee nuorempi sukupolvi - minkä estämiseksi vanha kaarti monesti puolustaa vanhaa teoriaa ja samalla omaa arvoasemaansa kaikin keinoin. 

OHJAAVA TEORIA
Luonnollisen kehityksen logiikka. Jotta olisi helpompi ymmärtää käytännön teorian merkitys nykyaikaisessa ammattitoiminnassa, seuraavassa tarkastellaan ensin lyhyesti varhempia, ei-tietoisia mekanismeja ammatin harjoittamisessa ilman kirjoitettua teoriaa.

Ryhmässä tai yksin toimivat käytännön ihmiset ovat kai aina osanneet muuttaa toimintatapojaan muuttuvan ympäristön vaatimusten mukaan, ilman mitään erityisiä tutkimuksen tai kehittämistoiminnan järjestelyjä. Ihminen on ehkä tehnyt tarvittavat muutokset melkeinpä vaistomaisesti, sanattoman kokemustietonsa varassa. Mutta suuri apu on varmasti ollut siitä, että yhteisössä elävällä ihmisellä on ollut tukenaan yhteisön vanhemmilta jäseniltä välittyvä perinne (kuva oikealla).

Perinne ei välttämättä ollut jäykkä pakkokaava, vaan yleensä se kykeni tarpeen mukaan joustamaan ja kehittymään. Alexander (1964 s.46) on kauniisti kuvannut tällaista perinteen elävää kehittymistä: 

Kun olosuhteiden muututtua vanha traditio todetaan epäkäytännölliseksi, joku ennen pitkää kokeilee poiketa traditiosta jossakin yksityiskohdassa. Muutos ei tietenkään aina ensi yrityksellä onnistu: se saattaa hyvinkin tuoda mukanaan arvaamattomia, haitallisia seurauksia. Onneksi kokeilun tulos on selvästi nähtävissä, olihan vain yksi kohta muutettu. Ellei tulos tyydytä, joku toinen yrittäjä voi seuraavalla kerralla kokeilla tätä yksityiskohtaa toisella tavalla. Ennemmin tai myöhemmin hyvä ja tasapainoinen kokonaisuus varmasti löytyy, ja se tulee vuorollaan perinteeksi yhteisössä, toteaa Alexander. 

Tradition kehittyminen tapahtuu siis iteroimalla eli pienin asteittaisin muutoksin, joista jokaisen jälkeen tarkistetaan onko ratkaisu aikaisempaa parempi. Tämä saattaa kuitenkin onnistua vain niin kauan kuin ongelman poistamiseen riittää jokin pieni inkrementaali​nen muutos. Lisäksi on ehtona, ettei yhdellä kertaa tarvita useita muutoksia. Ylläkuvattu perinteen kehitysmekanismi näet pystyy sulattamaan vain yhden muutoksen kerrallaan, ja tämäkin prosessi vie runsaasti aikaa. Tämä johtuu siitä, että perinteisen yhteisön jäsenet eivät yleensä osaa arvioida mitään muutettua detaljia analyyttisesti, kokonaisuu​desta irrallaan. Onnistumista osataan arvioida vain toteutettuna, eli vasta sitten kun uusi ratkaisu ensin on saatu kokonaan valmiiksi ja käyttöön, mikä vie aikaa.

Lisäksi aikaa ehkä tarvitaan siihen, että tehty muutos ei onnistukaan, vaan pitää yrittää uudestaan. Lopulta aikaa menee myös siihen, että kehitetty uusi ja toimiva malli ennättää vakiintua käyttöön yhteisössä. Vasta tällaisen pitkän prosessin jälkeen voidaan vallitsevaan perinteeseen ryhtyä tekemään seuraavaa korjausta. Jos yritetään tehdä perinteeseen yhdellä kertaa useita muutoksia, tuloksen arvioiminen tulee ylivoimaiseksi teoreettisiin keskusteluihin tottumattomalle yhteisölle. Traditio siis saattaa tällä tavalla uudistua vain sellaisessa yhteisössä, jonka muutoksen tahti on verkkainen, mikä on harvinaista nykymaailmassa. 

Vaikka siis tavallinen nyky-yhteiskunnan käsityöläinen ei enää kykene suunnittelemaan tuotteita pelkän tradition pohjalta, ammattimainen suunnittelija saattaa silti käyttää oman ammattikuntansa traditioita hyväkseen. Nykyinen koulutettu suunnittelija näet on tottunut pohdiskelemaan teoreettisesti suunnittelun osatekijöitä ja hän osaa siis poimia suunnitteluperinteestä vain ne osaset, jotka soveltuvat käytettäväksi uuden tuotteen suunnittelun lähtökohtana.
Tietoisen kehittämisen logiikka. Perinteen kehityksessä ei tunnettu hyppäyksiä radikaalisti uusiin ratkaisuihin, sillä niiden aikaansaamiseksi olisi pitänyt kyetä keksimään ja pohtimaan ei vain nykymallia lähimpiä vaihtoehtoja, vaan myös muita, mahdollisia ratkaisuja. Näitä taas on vaikea keksiä, ellei suunnittelun ja keskustelun pohjaksi ole käytettävissä toiminnan tai tuotteen käsitteellistä mallia. Kehittämiseen olisi siis tarpeen liittää käsitteellistä eli teoreettista pohdiskelu. Mallien ja teorian soveltamisen ja kehittämisen spesialisteja puolestaan ovat tutkijat, ja näiden mukaantulo muutosprosessiin tietää sitä, että muutos organisoituu erityiseksi kehittämishankkeeksi.
Aiemmin yliopistolliset tutkijat usein väheksyivät kehittämistyön tieteellistä arvoa. Sitä ei luettu oikeaksi tutkimukseksi eikä edes "soveltavaksi" tieteeksi, vaan jonkinlaiseksi käytännön työelämän aputoiminnoksi. Käytännön työt taas usein katsottiin jotenkin vähemmän arvokkaiksi kuin "puhdas" mietiskely. Tämä arvojärjestys periytyy antiikista, jossa ruumiillinen työ kuului orjille. Aristoteles katsoi, että tieteitä olisi kahta lajia: korkeammat, totuutta etsivät teoreettiset tieteet, ja toimintaa ohjaavat käytännölliset tieteet; näistä Aristoteles mainitsi etiikan, politiikan ja taloustieteen. 

Itse asiassa jo antiikissa kylläkin oli muutamia hyvinkin tehokkaasti edistyviä "käytän​nön tieteiden" aloja, kuten Hippokrateen nimissä kulkeva lääketiede, Arkhime​deen mekaniikka ja Vitruviuksen rakennusoppi. Näiden kehityksen logiikka ei kuitenkaan näy suuremmin kiinnostaneen sen ajan filosofeja; vielä vähemmän huomiota sai heiltä käsityöläisten ammattitaito. Muutamat näistä käytännön ammattimiehistä sentään pystyivät omin voimin kirjoittamaan yhteenvetoja oman ammattinsa sisällöstä. Näissä on yleensä selvästi ohjaava sisältö, koten nähdään vaikkapa Vitruviuksen I kirjan johdannosta, joka on omistettu keisari Augustukselle:
"Olen laatinut tarkat säännöt, joiden mukaan sinä, Caesar, voit itse arvioida niin olevia rakennuksia kuin suunnitelmiakin."
Keskiajalla eri ammateissa tarvittava tieto ja ammattitaito säilyi ja kehittyi ammatti​kun​tien piirissä, useinkin tosin vain suullisena tai käden taitojen tasolla, harvat mestarit näet osasivat kirjoittaa. Silti täysinoppineella mestarilla oli aihetta ylpeillä tietämyksellään, siihen tapaan kuin arkkitehti Jean Mignot vuonna 1400 tervehti Milanon katedraalin muurareita, kun hänet oli kutsuttu työmaalle antamaan neuvoja sen halkeilevien muurien korjaamiseksi: 

Ars sine scientia nihil est. "Taito ilman tietoa ei ole mitään". 

Silloin harvoin kun kirjoitettua teoriaa pystyttiin julkaisemaan, ohjaava tarkoitus ilmenee varsin usein jo ensimmäisistä sanoista. Useat teoriakirjat olivat - tai sanoivat olevansa - lähinnä vain ammattikunnan tradition dokumentointia. Hippokrates pani kirjansa nimeksi vaatimattomasti "Vanhasta lääkintätaidosta" vaikka se näyttää sisältävän hänen omiakin havaintojaan. Samoin 1400-luvulla rakennusmestari Hanns Schmuttermayer opaskirjassaan katedraalin koristetornien tekemisestä todisti nöyrästi:
"Eivätkä nämä ole mitään omia keksintöjäni, vaan kaikki on peräisin suuremmilta, maineikkailta mestareilta..."

Renessanssin aikoihin maailma oli kuitenkin alkanut muuttua niin nopeaa vaihtia, etteivät perinteet mitenkään enää riittäneet eri ammattien perustaksi eivätkä myöskään tyydyttäneet asiakkaiden vaatimuksia. Tarvittiin myös uutta tutkimusta suoraan sen hetken empiriasta. Francis Bacon (1561 - 1626) ja Galileo Galilei (1564 - 1642) olivat ensimmäiset, jotka vakavasti pohtivat "käytännöllisten" tieteiden logiikkaa. Vähitellen tutkijoille selveni, että tutkimuksen avulla voidaan pyrkiä kahdenlaisiin päämääriin: 
· deskriptiivinen eli toteava tutkimus etsii tietoa, 

· normatiivinen tutkimus pyrkii ohjaamaan toimintaa. 

Deskriptiivisen tutkimuksen tuloksista ei suoraan voida johtaa ohjaavia normeja. Tämän toteaa "Humen giljotiinin" nimellä tunnettu lause: "Siitä mikä on, ei voida päätellä, miten pitäisi olla". (David Hume, 1711 - 1776.) Deskription ja normin välivaiheena tarvitaan ihmisen harkinta ja arvostus, joka voi eri ihmisten tekemänä johtaa jonkin verran erilaisiin normatiivisiin suosituksiin. 

Filosofeilta meni kuitenkin vielä pitkään toteavan ja ohjaavan tutkimuksen välisten suhteiden selvittämisessä. Auguste Comte (1798 - 1857) näytti tietä kokoamalla tieteen päämäärät yhteen lauseeseen savoir pour prévoir pour pouvoir - tieto auttaa meitä ennustamaan, jotta voisimme vaikuttaa. 1900-luvulla olikin varsin suosittu se käsitys, että erityyppiset tutkimushankkeet muodostaisivat ketjuja, joissa tieto siirtyisi vaiheittain kohti käytännön soveltamista seuraavaan tapaan:

1. perustutkimus, joka hankkii "vain tietoa" tähtäämättä mihinkään käytännön sovelluksiin (esimerkiksi lääketieteessä se tutkisi eri aineiden vaikutuksia ihmiseen) 

2. soveltava tutkimus näyttää, miten perustutkimuksen tuloksista voidaan kehittää hyödyllisiä "sovelluksia" (esimerkiksi tiettyyn tautiin uusia lääkkeitä) 

3. kehittämistyö, joka toteuttaa käytännössä yllämainitut "sovellukset" (esimerkiksi järjestämällä uuden lääkkeen teollisen tuotannon). 

Kun asiaa on omana aikanamme alettu tutkia empiirisesti selvittämällä, mitä keskuste​luja ja vuorovaikutuksia tutkijoiden, rahoittajien ja teollisuuden välillä tapahtuu todel​lisissa tutkimus- ja kehittämishankkeissa, on käynyt ilmi, että perustutkimuksesta lähtevät kehittämisen ketjut ovat todellisuudessa perin harvinaisia. Useimmat teolliset uudistukset lähtevät liikkeelle pikemminkin käytännön markkinoinnissa tai tuotannossa tunnetusta tarpeesta tai tehdystä innovaatiosta, jota tukemaan sitten ehkä organisoidaan tarvittava määrä teoreettista tutkimusta. Teknologian kehitys on siis monimutkainen verkko, jonka selkärankana ei niinkään ole tiedon ja teorian kehitys, vaan pikemminkin teollisuuden organisaatiot, niihin kertyneet suunnittelun, valmistuksen ja markkinoinnin perinteet, kanavat ja ammattitaidot. Teorian kehittämiseen tähtäävä tutkimus lähinnä avustaa tätä kehitystä, mutta ei juurikaan ohjaa sitä.

Innovaatioiden syntymisen ja teollisen kehityksen normaalimallin selvittämiseksi on viime vuosina tutkittu erityisesti nykyajan edistyksen esikuvaa, tekniikan tiedettä eli teknologiaa. 1965 de Solla Price julkaisi kirjoituksen Is Technology Historically Independent of Science?, 1966 ilmestyi useiden maineikkaiden filosofien yhteisjulkaisu aiheesta Towards a Philosophy of Technology; 1969 Herbert A.Simon julkaisi tärkeän kirjan The Sciences of the Artificial, ja siitä lähtien tutkimusta ja tutkijoiden seminaareja on ollut jotensakin jatkuvasti. 

Suomessa mielenkiinto suunnittelun ja tekniikan tieteisiin ilmeni mm. 1984 Taideteollisen korkeakoulun Designforschung -seminaarina, ja 1990 Suomen Filosofisen Yhdistyksen kollokviona aiheesta Taito (julkaistu saman nimisenä kirjana 1992). Tässä teoksessa (s. 53) Ilkka Niiniluoto määritteli käsitteen taitotieto (engl. "knowhow", vanhempi nimitys oli "tietotaito"): "taitoa koskeva tieto, kykyjen ja taitamisen takana oleva tietäminen, joka mahdollistaa tai tehostaa taitojen harjoitusta". Suurin piirtein samassa merkityksessä ja sanan "teknologia" sananmukaisena käännöksenä Niiniluoto sitten mainitsi myös käsitteen "taito-oppi". 

Nykyisen käsityksen mukaan vanha jaottelu perus- ja soveltavaan tutkimukseen ja kehittämistyöhön ei jäsennä hedelmällisesti teollisuuden tai ammattitoimintojen tutki​muk​sen kokonaisuutta. Osuvampi jaotus, jota tässä käytännön teorian esityksessä kauttaaltaan myös sovelletaan, perustuu toisaalta tutkimuksen päämäärään (toteava/​ohjaava) , toisaalta sen yleispätevyyden asteeseen (ekstensiivinen/intensiivinen tutkimus), kuten selostetaan sivulla 20.

Ohjaavan tieteen itseohjaavuus
Tieteenalan kehittyminen riippuu suuresti siitä, miten hyvin tämä tieteenala pystyy vastaamaan ympäröivän yhteiskunnan odotuksiin, eli miten se sisäisesti kykenee aistimaan ulkoisia tarpeita ja ongelmia ja ohjaamaan omaa toimintaansa. Tämän mekanismit toimivat varsin eri tavoin toteavilla ja ohjaavilla tutkimuksen aloilla.
Perinteiseen toteavan tieteen itsekorjaavuuden mekanismiin kuuluu julkaistujen tutkimus​tulosten totuudellisuuden kollektiivinen kritiikki, jota antavat tieteenalan toiset tutkijat. 
Toisin kuin toteavassa tutkimuksessa, ohjaavan tieteen edistymisen ohjausmekanismis​sa päämääränä on tutkimushankkeen hyödyllisyys. Tämän tutkimustyylin läheinen liittyminen käytäntöön ohjaa tutkimusta niihin ongelmiin, jotka ympäröivä yhteiskunta katsoo tärkeiksi, ja se myös testaa jokaisen tutkimushankkeen tulosten ja niiden sovel​tamisen hyödyllisyyden eli utiliteettiarvon. Utiliteetti sisältää toiminnan tai tuotteen kaikki toivottavat ominaisuudet kuten käytettävyyden, kauneuden, viestin, ympäristö​vaiku​tuk​set ja talou​del​liset arvot. Se sisältää teorian soveltamisesta odotettavat käytännön seuraukset ja ennen kaikkea sen, miten nämä seuraukset missäkin yhteisössä ja kulloin​kin arvoste​taan. Erityisen voimakkaaksi arviointikriteeriksi hyötyarvo tietenkin nousee niissä tutkimushankkeissa, jotka teollisuus suoraan rahoittaa. 

Nyt olisi tarpeen huomata, etteivät totuudellisuuden ja hyödyllisyyden arvioinnit miten​kään sulje toisiaan pois. Toteavaan tutkimushankkeeseen voi aivan hyvin lisätä työvaiheen, jossa hankkeen tavoitteita ja/tai tuloksia arvioidaan niiden hyödyllisyyden kannalta. Jos arviointi tehdään jo hanketta suunniteltaessa, se auttaa ohjaamaan hankkeen tavoitteita ja sen koko sisältöä sellaiseksi, että se kiinnostaa ihmisiä myös tutkijoiden normaalitieteen yhteisön ulkopuolella.
Vallankumoukset ohjaavissa tieteissä. Seuraavassa tarkastellaan ohjaavien tieteiden esimerkkinä tuotteiden suunnitteluteoriaa, sillä sen kehitys on etenkin arkkitehtuurin suunnitteluteorian osalta hyvin dokumentoitu jo antiikista lähtien. 

Ohjaavan suunnitteluteorian sisältö vaihtelee ajan ja ympäröivän yhteisön mukaan, ja se heijastuu nopeasti myös niihin tuotteisiin, joissa teoriaa sovelletaan. Kun samaa teoriaa yleensä sovelletaan moniin tuotteisiin, tämä vaikutus myös näkyy suunnilleen samanlaisena kaikissa näissä tuotteissa, jolloin katsoja yleensä aistii sen eri tuotteissa toistuvana muotopiirteenä eli tyylinä.

Tyylinä aistittavan muutoksen syntymiseksi ei suinkaan tarvita suunnitteluteorian kaikkien tai edes useimpien kohtien muuttamista. Näkyvän tyylin näet useimmiten ratkaisee yksi ainoa keskeinen valinta: mikä on suunnittelun tärkein päämäärä (tai mikä päämäärä halutaan esittää muita tärkeämpänä). Tämä preferenssi näkyy suunnittelun teoriassa esimerkiksi siinä, että tätä päämäärää käsitellään ensimmäisenä tai muita perusteellisemmin. Ellei asiaa ole selvästi kirjattu teoriaan, preferenssi voi ilmetä myös siinä, miten suunnittelijoilla on tapana soveltaa teoriaa. 

	Rakentamisen ylin päämäärä:
	Tärkein teoreetikko:
	Arkkitehtuurin tyyli: 

	Käytettävyys, lujuus ja kauneus
	Vitruvius
	Doorilainen, joonialainen ja korinttilainen tyyli

	Sielun pelastus
	(Teoriaa ei ole säilynyt)
	Gotiikka

	Palattiin Vitruviuksen päämääriin
	L.B.Alberti
	Renessanssi, barokki, rokokoo, uusklassinen tyyli

	Yksilöllisyys
	Viollet-le-Duc
	Jugend ja arkkitehtien henkilö​kohtaiset tyylit, esim. Gaudi

	Hyödyllisyys
	Le Corbusier
	Funktionalismi

	Rakentamisen tuottavuus
	F.W.Taylor
	Laatikkoarkkitehtuuri


Hyvä esimerkki suunnitteluteorian paradigman vallankumouksista, joihin on liittynyt suunnittelutyylin paradigman vaihtuminen, on saatavissa arkkitehtuurista. Se sopii hyvin tarkasteltavaksi, sillä molempien paradigmojen kehitys Euroopassa on erinomaisen hyvin dokumentoitu jo parin vuosituhannen ajalta. Taulussa yllä nähdään kuusi peräkkäistä aikakautta, joiden arkkitehtuurityylit poikkeavat toisistaan suuresti, ja myös vallitsevat suunnitteluteoriat ovat täysin yhteen sopimattomat (lukuun ottamatta sitä että renessanssi otti uudelleen käyttöön osan antiikin paradigmasta). Kaikki viisi paradigman vaihdosta aiheutuivat siitä, että yhteiskunnassa vallitsevat näkemykset rakentamisen olennaisista päämääristä olivat muuttuneet. 

Vaikka yllä oleva taulu osoittaa peräti viittä vallankumousta arkkitehtuurin teoriassa, täytyy muistaa, että tämän kehityksen aikajänne on kaksi vuosituhatta. Vallankumous on siis tapahtunut kerran 400 vuodessa - ei kovinkaan usein verrattuna vaikkapa puhelintekniikan vallankumoukseen vain sadan vuoden aikana. Vapaissa taiteissa, kuten romaani- ja kuvataiteissa, tyylit ja muodit vaihtuvat useamminkin kuin kerran vuosisadassa, ja tämä tapahtuu monesti ilman vastaavaa teorian tarkistamista. Joskus teoria taas tarkistetaan vasta tyylin muutoksen jälkeen. Vaikka tekniikassa yleensä on vaikea ajatella mitään suunnittelua ilman teoriaa, taiteellisen muotoilun alalla niiden yhteys ei ole näin kiinteä. On näet tuotteita, joiden suunnittelun voi tehdä muutamassa tunnissa, kun taas kuukausia helposti kuluu näiden tuotteiden käyttäjien muuttuneiden tarpeiden kunnolliseen selvittämiseen tutkimuksen avulla. Niinpä onkin tavallista, että yhteiskunnan muuttuessa tutkijat jäävät junasta eivätkä saa ajoissa aikaan teoriaa, jonka pohjalta uudet teokset voitaisiin luoda. 
Kun tarkastellaan tieteenalan kehittymistä hyvin pitkällä aikavälillä, käy ilmi etteivät tieteen vallankumous ja normaalitieteen ole vastakohtia, sillä kummassakin teoria muuttuu, vallankumouksessa vain nopeammin ja enemmän kerrallaan. Tieteen kehittymistä voisikin verrata mannerlaattojen jatkuvaan liikkeeseen - ellei sitä estetä se tapahtuu huomaamatta, mutta jos kova kallio jossakin estää liikkeen, paine kasvaa kunnes jonakin päivänä seurauksena on maanjäristys.
Muotoilun tyylit varmastikin uudistuvat yhä tiheämmin välein niin kauan kuin teollisuudella on varaa palkata uusia muotoilijoita ja johtajilla on uskoa siihen, että asiakkaat vaativat yhä uusia malleja. Teorian kehityksen osalta sen sijaan näyttää rauhallinen vaihtoehto varsin luultavalta juuri siksi, että nykyisin tutkimustoiminta on vilkasta lähes kaikilla aloilla. Mikä tahansa suunnitteluun ulkopuolelta vaikuttava ongelma tulee täten todennäköisesti pian selvitetyksi, ja siihen kehitetty uusi ratkaisu myös leviää pikaisesti laajaan käyttöön, nykyisen hyvän tiedonkulun ansiosta. Ratkaisemattomat ongelmat eivät täten jää kasaantumaan isoksi sotkuiseksi ongelma​kimpuksi, jota ei enää kävisi selvittäminen vähemmällä kuin vallankumouksen keinoin. Tilanne ei siis enää kehity sellaiseksi kuin se oli vaikkapa Alberti'n tai Viollet-le-Duc'in aikaan (ks. yllä), joiden oli pakko ottaa kantaa koko teorian laajuudelta juuri sen takia, että ennen heitä oli ollut usean sukupolven mittainen kausi kokonaan ilman kunnollista tutkimusta. 

Teorian vallankumouksia torjuu lisäksi se, että nykyisen tuotetieteen osa-alueet kytkeytyvät varsin hyvin toisiinsa ja täten auttavat sovittelemaan aina esiintyviä ristiriitoja eri ihmisten arvostuksissa ja toivomuksissa tuotteiden suhteen. Yhdyssiteinä palvelevat seuraavat yhteiset tekijät: 

· artefaktin ja tuotteen käsitteet ymmärretään periaatteessa samaan tapaan kaikissa osateorioissa, 

· on runsaasti yhteisiä käsitteitä, jotka voidaan objektiivisesti mitata tuotteista tai niiden käytöstä, esimerkiksi seuraavat: 

pituus ym. ulottuvuudet, paino, 

teho, voima, kapasiteetti, 

hinta, kustannus, 

kestävyys, käyttöikä, jne.

lähes kaikkien tuotteiden käyttäjä on periaatteessa sama: ihminen. 

· metodiikka on laajalti samaa eri tuotteiden tutkimuksessa ja kehittämisessä, 

· on muutamia teorioita, jotka ottavat kohteikseen lähes kaikki mahdolliset tuotteet ja käsittelevät tuotesuunnittelun yleisimpiä päämääriä. Näistä tärkeimmät nähdään taulussa alla. 

	Tuotelaji

(esimerkkejä):
	Näkökulma:

	
	käytettävyys
	kauneus
	Viesti
	turvallisuus
	ekologisuus
	taloudellisuus

	Taideteokset
	x
	xxx
	xxx
	
	
	x

	Vaatteet
	xx
	Xx
	Xx
	x
	x
	xxx

	Huonekalut
	xx
	Xx
	X
	x
	x
	xx

	Rakennukset
	xx
	X
	X
	xxx
	x
	xxx

	jne...
	...
	...
	...
	...
	...
	...


Nämä päämääräkohtaiset teoriat sitovat yhteen tuotetieteen koko teoria-aineiston, joka muuten hajoaisi sadoiksi tuotelajikohtaisiksi teorioiksi, kuten vaatteiden teoria, huonekalujen teoria, rakennusten teoria jne. 
Tärkeimpien päämääräkohtaisten teorioiden aiheina ovat tuotteiden käytettävyys, kauneus, viesti, turvallisuus, ekologisuus ja taloudellisuus. Jokainen niistä on nykyisin vilkkaan tutkimuksen kohteena, minkä voidaan odottaa johtavan tasaiseen teorian kasvuun ja torjuvan tarpeen ehdottaa suurempia tieteen vallankumouksia kohdallaan.

Vielä yksi ongelmien kasaantumista torjuva tekijä on nykyinen mainio tiedonvälitys​järjestelmä, joka nopeasti osoittaa, onko esiintyvälle ongelmalle tarjolla ratkaisuja. 
Seuraavassa selostetaan eräiden sellaisten ohjaavien teorioiden pääpiirteitä, joita on viime aikoina paljon tutkittu ja dokumentoitu: toisaalta teollisen tuotannon järjestämisen teoriaa ja toisaalta teollisten tuotteiden suunnittelun teoriaa. 
TUOTANNON  JA   PALVELUN  TEORIOITA
Esineiden tuotanto ja palvelujen tuottaminen ovat lähisukuisia toimintoja, ja niitä koskevat teoriat ovat rakenteeltaan varsin samanlaiset. Kumpaisenkin teoria tarkoittaa yksinkertaisesti tietoaineistoa siitä, mikä on tässä toiminnassa pysyvää ja tavallista. Perinteisesti tällainen tietous on sisältynyt hiljaisen tiedon muodossa kokeneiden käsityömestarien ammattitaitoon, mutta nykyisin yhä suurempi osa siitä on tutkijoiden toimesta siirretty kirjoitettuun muotoon.
Tuotanto- ja palvelutoimintojen tutkimusta tehdään kahdesta erilaisesta syystä: joko toteavassa tai ohjaavassa tarkoituksessa, kuten nähdään kaaviossa alla. Näin syntyvät teoriat ovat varsin eri luonteiset silloinkin, kun niiden kohde on sama.

Toteava teoria kuvailee nykyistä tai aiempaa toimintaa, mutta ei pyri muokkaamaan sitä nykyisiä vaatimuksia paremmin vastaavaksi. Ohjaava teoria taas sisältää yleispätevää tietoutta ja apuvälineitä käytettäväksi tuotannon tai palvelun johdon apuna, erityisesti jo olevan toiminnan optimoimiseksi tai uuden toimintamuodon suunnittelemiseksi. Tämän tyyppisen teorian kehittämiseksi tarvitaan yleensä suuri aineisto, joten tutkimus on ekstensiivistä.
Tutkimusta saattaa myös sisältyä ylläolevan kaavakuvan kohtaan "Tilaus", mutta siinä se tarkoittaa vain yksittäisten toimenpiteiden suunnittelemista ja toteuttamista, esimerkiksi uuden toimintamuodon vaatimia valmisteluja taikka olevien ongelmien poistamista. Tällaiset tapauskohtaiset eli "intensiiviset" tutkimukset harvoin tuottavat uutta yleisesti soveltamiskelpoista teoriaa, joten niitä ei jäljempänä enempää käsitellä.
Teorian alajaotteluja. Teoria syntyy tutkimuksen kautta. Tässä on se ongelma, että ollakseen tehokasta, tutkimushanke pystyy käsittelemään vain muutamia harvoja kysymyksiä, kun taas tärkeiden kysymysten määrä millä tahansa teollisuuden tai palvelun alalla on moninverroin suurempi. Jos siis halutaan saada aikaan laajempi yhteenveto - esimerkiksi "XX-teollisuuden käsikirja" - sitä ei voida suoraan koota empiriasta, vaan on tutkittava suuri määrä jo julkaistuja tutkimusraportteja. Itse asiassa onkin olemassa lukuisia tällaisia tuotelajikohtaisia teoreettisen tietoaineiston yhteenvetoja. Niitä ei suuren lukumääränsä vuoksi tässä yritetä esitellä, ja sitä paitsi tällainen esittely vanhenisi pian, sillä tekniikka useimmilla aloilla uudistuu nopeasti.

Tuotannon tai palvelun päämäärä, sen tavoiteltu tulos tai tuloksen ominaisuus on toinen tavallinen ohjaavien teoriaperinteiden jakoperuste. Tärkeitä ja tutkittuja ja näkökulmia ei ole kovinkaan monta, joten tätä kautta saadaan itse asiassa parempi yleissilmäys tuotannon tai palvelun teoriaan kuin käymällä läpi satojen eri tuotelajien teorioita. Seuraavassa tarkastellaan näistä tärkeimpiä.

Tuotantotekniikan teoria

Nykyisin lähes kaikki tuotteet tehdään nimenomaan tätä tuotetta varten suunniteltujen koneiden avulla, ja kuhunkin näistä koneista liittyy oma erityinen teknologiansa eli tietoaineisto kyseisestä tuotannon operaatiosta. Jos halutaan laatia katsaus tietyn tuotteen tuotantotekniikkaan, siinä tavallisesti seurataan valmistuksen tyypillistä prosessia. Esimerkiksi vaatetuksen tuotantotekniikan voidaan sanoa koostuvan seuraavista osastoista, joista jokainen kuvaa valmistuksen yhtä osavaihetta:

Kuitujen teknologia: luonnonkuitujen keräämisen ja puhdistamisen menetelmät, tekokuitujen pursottaminen ja kovettaminen, kuitujen viimeistyksen tekniikat kuten merserointi, siliävyyskäsittely sekä kuitusekoitustekniikka.

Lankojen teknologia: kehruu, multifilamenttilangan kokoaminen, kertaaminen, efektilankojen ja kiharrettujen lankojen kehruu.

Kankaiden teknologia: kudonta, neulonta sekä punosten, laminoitujen ommelkankaiden, huopien ja kuitukankaiden valmistus.

Kankaiden viimeistyksen teknologia: värjäys, painaminen ja mekaaninen viimeistys kuten nukitus, kalanterointi ja ja kutistaminen.

Leikkuun tekniikka, siihen luettuna kaavojen piirtäminen, sarjonta ja kaava-asettelu.

Ompelun teknologia erikoistekniikkoineen, kuten lukkotikki, ketjutikki, piilotikki, tasosaumaus, napit ja napinlävet, joista monia varten on omat koneensa.

Sileytyksen ja liimaprässäyksen teknologia.

Yllä luetellut tekniikat ovat vain esimerkkejä; kunkin vaatteiden lajin kohdalla käytettäviä tekniikoita voi olla vähemmän tai enemmänkin kuin listassa.

Kuhunkin tuotannossa tarvittavaan erilaiseen tekniikkaan puolestaan liittyy koko joukko teoreettista tietoutta. Tämä koskee ensinnäkin kyseisen valmistusvaiheen liittymistä tuotantoprosessin kokonaisuuteen: mikä on kunkin koneen kapasiteetti, sen luotettavuus, käytön helppous ja muut käytettävyyden osatekijät sekä, tarvittaessa, kemiallisten päästöjen määrä. Edelleen teoria-aineistoon kuuluu kunkin koneen käyttöohjeet, jotka tavallisesti on kirjoittanut tämän koneen suunnittelija, mutta joskus myös työsuojelun tutkija tai työntutkija, jonka on palkannut joko koneen valmistaja tai tehdas, jossa näitä koneita paljon käytetään.

Tuotannon tai palvelun taloudellisuuden teoria

Taloudellisen ohjauksen teorian ja metodien avulla pyritään parantamaan toiminnan taloudellista tulosta, jota mitataan panosten ja tuotosten kautta ja näistä laskettavien tunnuslukujen kuten tuottavuuden ja kannattavuuden avulla, katso lukua Tuotteen taloudellisuus sivulla 267. Kun lähes kaikille tuotannon osatekijöille voidaan laskea myös rahallinen arvo, näistä kustannusten ja tuottojen virroista voidaan muodostaa koko tuotantoprosessin taloudellinen kuvaus tai projektio siten kuin on tehty alla olevan kuvan alemmassa puoliskossa.

Taloudellisen ohjauksen keinoja ovat tulojen ja menojen budjetoiminen, tuottavuustavoitteiden asettaminen tuotannon tärkeimmille toiminnoille, toiminnan seuranta, mittaaminen, raportointi ja tuloksista laskettujen tunnuslukujen vertaaminen tavoitteisiin.

Työn tuottavuusstandardit ovat tavoitteiden asettamisen tärkeä apuväline. Ne mittaavat tyypillistä hyvää työtehoa eli työmenekkiä tunteina tuotettua yksikköä kohti, mitattuna joko yrityksen aiemmasta toiminnasta taikka useiden yritysten yhteistyönä.

Tavoitejohtamisen järjestelmässä kukin työntekijä sopii esimiehensä kanssa etukäteen, yleensä kausittain, työn tavoitteista, jotka tavallisesti ovat vahvasti taloudellisia. Näin johtaja voi määritellä, mikä työssä on yrityksen kokonaisuuden kannalta olennaista, ja toisaalta alainen saa varsin vapaasti suunnitella työnsä yksityiskohdat. Tavoitejohtamisessa niin johtaja kuin alainenkin joutuvat pohtimaan työn tarkoitusta ja niitä keinoja, millä tämä tarkoitus parhaiten saavutetaan. Se myös sitouttaa molemmat osapuolet toteuttamaan niitä päämääriä, mitkä yhteisesti todetaan tärkeiksi.

Tavoitejohtaminen levisi 1900-luvun lopulla nopeasti niin tuotteiden valmistukseen kuin palvelujenkin tuotantoon, onhan siinä tulosten määrä helposti suunniteltavissa ja mitattavissa useiden tärkeiden päämäärien osalta. Sensijaan ei-mitattavat toiminnan päämäärät, kuten tuotteiden laatu, unohtuvat nyt vielä entistäkin helpommin, joten niihin on tarpeen kiinnittää erityistä huomiota tätä menetelmää käytettäessä.

Laatujärjestelmät

Tuotannon laadun ohjaamiseksi on ainakin suurehkoissa tuotantolaitoksissa nykyisin käytössä erityinen laatujärjestelmä. Siinä on yleensä seuraavat osat:

laatupolitiikka (yleiset periaatteet)

laatujärjestelmän dokumentointi käsikirjaksi tai atk-tiedostoksi

laatujärjestelmän sertifiointi (virallinen todistus sen olemassaolosta)

laatusuunnitelmat

laadunvarmistus : virheitä ennalta ehkäisevät toimet sekä laaduntarkastus.

Laatujärjestelmien rakenteesta on laadittu useita kansainvälisiä standardeja, kuten ISO 8402 sekä sarja ISO 9000. Useimmissa maissa on myös käytössä jonkinlainen virallinen sertifiointi, jossa julkisesti todetaan, että yrityksen laatujärjestelmä on standardien mukainen.

Kevyempi ja vähemmän virallinen metodiikka tuotteiden laadun ohjaamiseksi on laatupiiri, Japanissa kehitetty menetelmä, jossa tehtaassa toimivat vakinaiset työryhmät kokoontuvat esimerkiksi viikoittain keskustelemaan keinoista, joilla tuotannon virhe- tai hukkaprosenttia voitaisiin alentaa tai tuotteiden laatutasoa kohottaa. Nämä keinot haetaan nimenomaan tuotannon järjestelyistä, joskin esille saattaa tulla myös raaka-aineen parempi laatu tai korjaukset tuotteen yksityiskohtiin.

Tuotannon aikatauluohjaus

Tuotannon eri osatehtävien ajoituksen suunnittelussa pyritään sovittamaan tuotantoketjun eri vaiheet yhteen niin, ettei missään tapahdu turhaa odottelua ja kullekin tehtävälle varataan riittävä aika, mutta ei enempää. Ohjauksen keinoja ovat yllä jo mainitut työmenekkistandardit, työn suunnittelun metodit, jana-aikataulut ja toimintaverkkotekniikka kuten PERT-kaavio alla, sekä kriittisen polun menetelmä.

Selkeästi ilmaistu aikataulutus on erityisen tarpeellinen silloin, kun tuote tai palvelu koostuu monista osista, joita eri ihmiset tekevät. Lisäksi monilla tuotannon aloilla yritys voi saada kilpailuetua, jos se pystyy toimittamaan tuotteen nopeammin kuin toiset. Tämän päämäärän saavuttamiseksi on usein mahdollista nopeuttaa tuotannon prosessia limittämällä sen työvaiheita kuten kuvassa vasemmalla (concurrent engineering).

Ajoituksen tavoiteohjaus on varsin voimakas johtamisen tekniikka, sillä aikataulut ovat helposti ja täsmällisesti suunniteltavissa ja niiden toteutuminen on mitattavissa ja tarkasti raportoitavissa. Aikatavoitteet täten yleensä saadaankin hyvin toteutumaan. Riskitekijä on sama kuin kaikessa tavoitejohtamisessa, eli se, että tavoitteissa mainitsemattomat näkökulmat pääsevät unohtumaan.

Toinen riskitekijä on se, että itse aikataulutavoite voi tulla asetetuksi liian tiukaksi, mikä tapahtuu helposti kehittämisprojektin tai vuosittaisen tavoitekeskustelun alku​innostuk​sessa. Liian kiireisestä työn toteutuksesta voi sitten kärsiä tuotteiden laatu. Etenkin tuotteen suunnitteluun kuuluu myös sellaisia ratkaisun alitajuisen kypsyttelyn työvai​heita, joita ei mitenkään voi haitatta lyhentää, saattaapa olla mahdotonta edes etukäteen määritellä niille tuloksen kannalta optimaalista ajoitustakaan.

Tuotannon logistiikka

Tuotteiden myynti tapahtuu lähes aina eri paikassa kuin mistä raaka-aineet saadaan, joten tuotantoon liittyy välttämättä paljon raaka-aineiden, puolivalmisteiden ja valmiiden tuotteiden kuljetuksia. Nämä aiheuttavat kustannuksia, jotka olisi tarpeen minimoida.

Toinen kustannuksia aiheuttava toiminto tuotannossa on raaka-aineiden, puolivalmisteiden ja valmiiden tuotteiden varastointi. Vain harvat tuotteet pystytään valmistamaan yhdenä työvaiheena. Useimmiten tarvitaan monia työvaiheita, jotka tehdään eri paikoissa eri koneilla, joiden tuotantomäärät aikayksikössä ovat erilaiset. Tällöin tarvitaan jokin määrä välivarastointia puskuroimaan eri valmistusjaksojen tuotannon vaihteluja, ja lisäksi täytyy varautua siihen, että jossakin työvaiheessa tapahtuu katkos taikka myynti takkuilee. Mikä on sopiva, käytännöllinen ja taloudellinen eri välivarastojen mitoitus sekä kuljetusten järjestelmä, selviää tuotantolaitoksen logistiikan suunnittelussa. Teoreettisia apuvälineitä tätä työtä varten on kehitetty laskukaavojen ja tietokoneohjelmien muodossa.

Tuotannon ekologia

Tuotannon ja sen tutkimuksen ekologisena päämääränä on vähentää valmistuksessa syntyvää jätettä, edistää tuotteiden ja niiden osien myöhempää uudelleenkäyttöä sekä vähentää energian ja raaka-aineiden kulutusta valmistuksessa ja sen muita haittavaikutuksia. Tuotteen valmistusvaiheessa on paljon mahdollisuuksia vähentää materiaalien, etenkin myrkyllisten, käyttöä, ja vähentää syntyvää jätettä, jossa olisi myös pidettävä mielessä tuotteen käytön ja lopulta sen hylkäämisen ympäristövaikutukset siten kuin kuvassa alla.

Tuotteiden valmistuksen ekologista teoriaa selostetaan tarkemmin toisella sivulla, kohdassa Tuotannon ekologia, sivulla 252.

Työsuojelu

Työsuojelussa ja ergonomisessa työntutkimuksessa (human factors engineering) tarkastellaan ja pyritään hallitsemaan mm. seuraavia työn rasitus- ja vaaratekijöitä:

mekaaniset vaaratekijät, esim. terävät ja liikkuvat koneiden ja tuotteiden osat,

fyysiset tekijät, kuten lämpö, sähkö, melu ja tärinä,

kemialliset tekijät, palovaara mukaanlukien,

biologiset vaaratekijät, esim. bakteerit

fysiologiset vaaratekijät, esim. raskaat nostot

psyykkiset tekijät, esim. yksinäisyys ja työn yksitoikkoisuus, taikka päinvastoin liiallinen hälinä.

Kaikissa teollisuusmaissa on nykyisin määräaikaiset työsuojelutarkastukset valtion puolesta säädetty pakollisiksi ja sitä koskeva tutkimus ja kehittämistoiminta järjestetty usein erityisen valtion laitoksen puolesta.

Motivaatio ja työpsykologia

Monet edellä luetelluista tuotannon tavoitteista on tapana määritellä perin yksipuolisesti yritysjohdon näkökulmasta, useinkin keskustelematta niistä työntekijöiden tai edes heidän edustajiensa, luottamusmiesten, kanssa. Tästä seuraa helposti se, että työntekijät eivät aina ymmärrä työlle asetettujen tavoitteiden tarkoitusta, ja heidän motivaationsa työhön ja viihtymisensä yrityksen palveluksessa heikkenevät. Viime vuosikymmeninä onkin tehty paljon tutkimuksia siitä, mitä asioita työntekijät itse pitävät työssään tärkeinä.

Frederick Herzbergin et al. (1959) empiirisissä tutkimuksissa osattiin ensimmäisen kerran jaotella motivaatiotekijät joko motivaatiota lisääviin tai sitä vähentäviin tekijöihin. Positiivisiksi motivaatiotekijöiksi osoittautuivat:

työn tulos, työsaavutukset (achievement)

saatu tunnustus (recognition)

työ sinänsä, työ kiinnostavana toimintana

vastuu

uralla eteneminen (advancement)

Potentiaalisesti negatiivisia eli "hygieniatekijöitä" ovat:

yhtiön toimintatavat (company policy) ja hallinto

työnjohto

palkka

henkilösuhteet

työolot

Työntekijöiden motivaation tutkimus on jatkunut meidän päiviimme saakka, ja syntyneestä paradigmasta käytetään usein nimeä liikkeenjohdon ihmissuhdekoulukunta. Saatujen tutkimustulosten pohjalta on suunniteltu ja toteutettu lukuisia työelämän uudistuksia. Kyselyissä esiin saatu työntekijöiden tyytyväisyys työhön ei tosin ole juuri noussut, pikemminkin päinvastoin. Tämä selittynee sillä, että samanaikaisesti on noussut myös työntekijöiden vaatimustaso.

Itseohjautuvan toiminnan teoria

Luonnontieteiden ja teknologian saavutuksiin tottunut yleisö ja liikkeenjohtajatkin usein ajattelevat, että ongelman tullessa vastaan aina paras menetelmä on käynnistää kehittämishanke ja hankkia siihen pätevä ulkopuolinen tutkija. Tällöin on siis päässyt unohtumaan se yksinkertainen ja ikivanha menetelmä, jossa työryhmä oman ryhmänjohtajansa kanssa omatoimisesti pitää toimintatapansa ajan tasalla niin, että hoitamattomia ongelmia ei pääse kertymään. Tällaisesta ryhmästä käytetään nimeä itseohjautuva. Täten toimiva ryhmä panee itse alulle ongelmiensa selvittelyn ja toteuttaa uudistukset, mahdollisesti tutkijan avustamana. Ainoastaan lopulliset hankkeen tuottamat toiminnan muutosehdotukset mahdollisesti alistetaan hyväksyttäviksi yrityksen johdolle tai muille osapuolille, sikäli kuin ryhmä kuuluu sellaiseen organisaatioon, jossa tämä on tarpeen.

Työryhmän autonomian etuina usein mainitaan seuraavat:

Yhdessä kehitetty toimintatapa on usein parempi kuin ulkopuolisen kehittämä, sillä yhteisön jäsenet tuntevat ongelman ja sen ratkaisun vaihtoehdot parhaiten. Mitään tärkeää ei helposti pääse unohtumaan.

Yhdessä löydetty työtapa on mieluisampi kuin ulkopuolisen tohtorin tarjoama. Uudistusten soveltaminen käytäntöön onnistuu parhaiten silloin, kun toimivat ihmiset ovat mukana jo tutkimusvaiheessa ja tällöin omasta tahdostaan sitoutuvat siihen.

Yhteinen kehittäminen parantaa työpaikan ilmapiiriä ja ihmisten motivaatiota, sillä nykyihminen odottaa työ- ja muulta yhteisöltään autonomiaa, kykyä ja oikeutta omatoimisesti selviytyä ongelmista. Kehittämishanke on samalla oppimista: siinä kaikki mukana olevat samalla henkisesti kasvavat, ja parhaassa tapauksessa yhteisö osaa tästä lähin entistä nopeammin tunnistaa ongelmat ja myös selviytyä niistä.

Itseohjautuva kehittäminen on erityisen tehokas menetelmä silloin, kun jokin organisaa​tios​sa toimiva pysyvä työryhmä on normaalissa työssään joutunut niin pahoihin ongelmiin, ettei ryhmä tai sen johtaja löydä niihin ratkaisua. Tähän tilanteeseen soveltuu toimintatutkimus, jonka teoriaa selostetaan sivulla 214.

Toimintatutkimus voidaan nähdä lääkkeenä työryhmän satunnaiseen sairauteen, mutta sama lääke pienempinä annoksina soveltuu myös ennalta ehkäisemään tulevia sairauksia ryhmätyössä. Tämä tarkoittaisi käytännössä riittävän usein toistuvia yhteiskeskusteluja, joissa varmistetaan, että jokainen ryhmän jäsen todella ymmärtää yhteisen päämäärän ja suostuu sen edistämiseksi tarvittaessa muuttamaan omaa työtapaansa. 

Jos toimintatutkimuksen tapaista menetelmää käytetään palvelutoiminnan kehittämiseen, mukaan usein voidaan kutsua muutamia palvelun käyttäjiä. Näin pystytään ohjaamaan kehittämistä siten, että siinä paranee ei vain toiminnan sisäinen tehokkuus, vaan myös sen ulkoinen vaikuttavuus asiakkaan kannalta katsottuna.

TUOTEPÄÄMÄÄRIEN  TEORIOITA

Tuote eli artefakti on ihmisen tekemä esine tai palvelu, kuten vaate, rakennus, ohjelma tai taide-esitys. Tuotteiden, niiden valmistuksen ja käytön tutkimuksesta on luontevaa käyttää nimeä tuotetiede, engl. arteology. Tuotteiden tutkimuksen tuottamasta tietoudesta voidaan käyttää yhteisnimeä tuotteiden teoria.
Tuotteiden teoriaa on kahta lajia: toteavaa ja ohjaavaa. Ohjaava teoria pyrkii avustamaan tuotteiden syntymistä, ja se esiintyy etenkin seuraavina kahtena tyyppinä:
Tuotepäämäärien (kuten käytettävyys, turvallisuus jne.) teoriat. 

Tuotelajien teoriat (esimerkiksi arkkitehtuurin tai huonekalujen teoria).

Seuraavassa tarkastellaan lähemmin yllä lueteltuja teorian esitystapoja.

Tuotepäämäärien teoriat. Jokaista tuotetta voidaan tutkia monesta näkökulmasta, mutta eniten tutkittuja näkökulmia ovat tuotteille yleisesti asetetut vaatimukset, kuten käytettävyys, kauneus, viesti, ekologisuus, taloudellisuus ja turvallisuus. Nämä ovat samalla tuotteiden suunnittelulle yleisimmin asetettuja päämääriä. Tällaisista tutkimuksen lähestymistavoista voidaan käyttää nimeä päämääräkohtaiset tutkimusparadigmat (eli diskurssit), ja kukin niistä on ajan mittaan tuottanut tuloksenaan melko yhtenäisen tietoaineiston siitä huolimatta, että tutkittavina eri tutkimushankkeissa ovat olleet lukuisat erilaiset tuotteet. Tärkeimpiä näistä tuotepäämäärien teorioista selostetaan jäljempänä, seuraavissa luvuissa:

· tuotteen käytettävyys, toimivuus, tehokkuus, kapasiteetti: sivu 258 

· tuotteen taloudellisuus ja hinta: sivu 267
· tuotteen ekologia, vaikutukset ympäristöön: sivu 275
· tuotteen kauneus tai miellyttävyys: sivu 280 

· tuotteen viesti, symbolimerkitys, statusarvo: sivu 289 

· tuotteen turvallisuus: sivu 301. 

Tuotelajien teoriat. Tuotelajit ovat erilaisia ja siksi näin syntyvä suunnitteluteoria jakautuu varsin itsenäisiin tuotelajikohtaisiin osateorioihin, joista voitaisiin myös käyttää nimeä tuotelajikohtaiset tutkimusparadigmat (eli tutkimusperinteet, eli diskurssit). Sivulla 309 on selostus eräästä varsin paljon tutkitusta tieteenalasta, huonekalujen teoriasta.
Jos ’tuotelajin teoria’ määritellään tietyn tuotteen suunnittelussa ja valmistuksessa käytet​täväksi tietoaineistoksi, on todettava, että lähes jokaiselle samaa tuotelajia pitkään valmistaneelle yritykselle on vähitellen kertynyt tätä tuotelajia koskeva tietoaineisto. Se harvoin pohjautuu kovinkaan tieteelliseen tutkimukseen, mutta voi silti olla korvaamat​to​man arvokas yrityksen jatkuvalle toiminnalle ja siksi usein tarkoin vartioitu liikesalai​suus.
Säädökset ovat keino, jolla yhteiskunta eli käytännössä jokin viranomainen valvoo tuotteiden laatua, lähinnä niiden turvallisuutta ja terveellisyyttä. Säädökset ovat usein muodoltaan vähimmäisvaatimuksia. Esimerkiksi rakennusalan säädökset on koottu julkaisuun Suomen rakentamismääräyskokoelma. 

Standardi (engl. standard, saks. Norm) on toinen tavallinen suunnitteluteorian esitystapa. Monestihan teolliset tuotteet muistuttavat melko lailla toisiaan, ja niiden suunnittelussa ratkaistavat ongelmat ovat eri tuotteissa suurelta osin samoja. Niinpä ei olisi järkevää, jos jokainen suunnittelija käyttäisi paljon aikaa ongelmaan, jonka pätevä ratkaisu on jo aiemmin löydetty. Vakioratkaisu usein säästää aikaa niin suunnittelussa kuin valmistuksessakin, joskus myös tuotteen käytössä, huollossa ja korjaamisessa. Lisäksi voi säästyä raaka-ainetta, ja kaikki tämä vaikuttaa lopulta kustannuksiin. 

Standardeja laaditaan yleisimmin seuraavista asioista: 

tuotannon menetelmät, 

raaka-aineet, 

tuotteiden osat, 

tuotteet, joko: 

tuotteen mitat, muodot jne., tai 

tuotteen toiminta tai käyttötapa,

testausmenetelmät kaikille yllämainituille. 

Standardit ovat yleensä vapaaehtoisesti noudatettavia, mutta ne voidaan myös määrätä pakollisiksi esimerkiksi jonkin viranomaisen, tehtaan johdon tai muun sellaisen osapuolen toimesta, joka pitää sitä tarpeellisena ja jolla on siihen valta. Standardeja laativat tähän erikoistuneet tutkimusyksiköt. Näitä ovat perustaneet useat tahot: 

Yrityksen sisäisesti laaditut ns. yritysstandardit varmistavat, että tuotteiden muotoilu noudattaa yhtenäistä linjaa ja ne sopivat valmistettavaksi yrityksen tuotantokoneistolla. 

Teollisuuden toimiala eli joukko saman alan yrityksiä jossakin maassa usein liittoutuu parantamaan yhteistä kilpailukykyään yhdessä kehitettyjen standardien avulla. Tällaisia ovat Suomessa esimerkiksi rakennusalan RT-kortit. 

On myös kansallisia (Suomen Standardisoimisliitto SFS) sekä kansainvälisiä (ISO) standardointilaitoksia, jotka kokoavat ja sovittavat yhteen eri tahoilla kehitettyjä ja julkaistuja standardeja. 

Tuotteiden käyttäjien edustus standardointiorganisaatioissa ei ole voimakas. Kuluttajan näkökulma on toki tullut standardoinnissa epäsuorasti esiin, suunnitellaanhan tuotteet aina periaatteessa ostajia silmälläpitäen. Kuluttajat ovat täten pääasiassa hyötyneet standardoinnista, sillä se on auttanut alentamaan tuotteiden hintoja. Ainoa standardoinnin aiheuttama haitta keskimääräiselle asiakkaalle on ehkä ollut tuotevalikoiman supistuminen. 

Huonommin on asia keskimääräisestä poikkeavan kuluttajan kohdalla. Jos standardeissa on pidetty silmällä pelkästään keskimääräisiä kuluttajia, niissä on ilmeisesti unohdettu lapset, ikääntyneet, heikkonäköiset ja -kuuloiset ja eri tavoin vammautuneet. Näitä keskiarvoista poikkeavia yksilöitä on yhteiskunnassa lukuisasti, yhteenlaskettuna ehkä jopa väestön enemmistö, eivätkä heille monesti lainkaan sovi tuotteet, jotka on suunniteltu keskimääräiselle kuluttajalle.

Tutkijan vastuulle tulee siis laatia standardit niin, että ne voivat palvella mahdollisimman monia käyttäjiä. Yksi askel tähän suuntaan on se, ettei tuotteiden käyttäjiä määritellä ahtaasti absoluuttisina arvoina, vaan pikemminkin annetaan ne vaihteluvälit (määrälliset tai laadulliset) joista löytyvät mahdolliset käyttäjät, ja määritellään nämä vaihteluvälit niin avariksi että niihin saadaan mahtumaan niin lukuisa kuluttajien joukko kuin on kulloinkin käytännöllistä.

Suunnittelun apuneuvot koostuvat sellaisista välineistä kuten algoritmit, taulukot, diagrammit, neuvot ja muistisäännöt, joita löytyy lukuisasti suunnittelun käsikirjoista. Uudempi tapa niiden esittämiseen on sisällyttää niitä suunnittelijoiden cad-ohjelmiin. Tällöin tietokone voi automaattisesti hoitaa yksinkertaiset suunnittelun detaljit, ja suunnittelijan aika säästyy vaikeampiin tehtäviin.

Esimerkkejä tutkimuksiin perustuvista asunnon suunnitteluohjeista on Alexanderin et al. kehittämä Pattern Language. Se sisältää 253 rakennusmuotoa, joskin kirjoittajat toteavat varovasti, että nekin ovat vain esimerkkejä: vaikka moni muoto on arkkityyppinen, yhteinen kaikille ihmisille, useimmilla ihmisyhteisöillä kuitenkin on oma muunnoksensa muotokielestä. 
Jokainen Alexanderin rakennusmuodoista noudattaa samaa kaavaa, joka on kuvattu kirjan sivulla x. Ensiksi on kuvana arkkityyppimäinen esimerkki sekä lyhyt luettelo niistä muista muodoista, joihin se liittyy. Seuraavaksi tulee otsaketeksti joka selvittää mistä tässä rakennusmuodossa on kysymys. Tämän jälkeen selostetaan muotoa koskeva empiirinen tietous ja sen soveltamisen variaatioita. Lopuksi on kyseisen rakennusmuodon yleispätevä ratkaisu suunnitteluohjeena sekä selventävä piirros. Tämä [image: image159.png]TEORIA Ohjaava tutkimus HKehittaminen

on esimerkiksi asunnon sisäportaikon osalta seuraava (s. 640): 
"Sijoita portaikko keskeisesti ja näkyvästi. ... Tee portaikosta ja huoneesta yksi kokonaisuus siten, että porras laskeutuu huoneen yhtä tai kahta seinää pitkin. Portaikon alapään pitäisi näyttää avaralta; tähän auttaa avoin kaide tai [sivulla olevat] ikkunat. Alimpien askelmien tulee olla muita leveämmät, niin että ihmiset jo porrasta laskeutuessaan liittyvät huoneessa meneillään olevaan toimintaan; lisäksi niistä tulee tällöin luontevia istuimia.”

Patentit ovat suunnitteluratkaisuja, jotka on virallisesti rekisteröity jonkin oikeushenkilön omistukseen, ja omistaja käyttää tai myy niitä käytettäväksi tuotteiden suunnittelussa. 

Esikuvat ovat aiempia ansiokkaita taideteoksia, tuotteita tai niiden yksityiskohtia. Niitä julkaistaan alan ammattilehdissä ja näyttelyissä ja käytetään myös apuna tähän ammattiin johtavassa koulutuksessa. Ne ovat tärkeä teorian täydennys taiteissa ja taiteellisessa muotoilussa, sillä näille aloille on vaikea kehittää täsmällisempää ohjeaineistoa, ja suuri osa alan tietoudesta on vain hiljaisen tiedon muodossa etenkin tyyli- ja makukysymyksissä. Esikuvat tarjoavat hyödyllisiä viitekohteita erityisesti tuotekehityshankkeen alkuvaiheissa, jolloin tuleva tuote on vasta hämärä idea ja sille on vaikea löytää kuvaustapoja. 

Pelkkä maineikas aiempi teos ei kuitenkaan sellaisenaan riitä ohjaamaan tulevien tuotteiden suunnittelua, vaan esikuvaksi nimettävän teoksen pitää olla nykyhetken parhaalla asiantuntemuksella valittu. ja sitä pitää myös kritikoida nykyisen tai lähitulevan yleisön näkökulmasta, eli pitää kertoa, mikä siinä on hyvää ja mikä huonoa tämän päivän näkökulmasta. Kriitikon pätevyys on tässä ratkaisevan tärkeä. Esikuvien valitsijana onkin usein toimikunta, kuten näyttelyjury tai ammattikunnan oman aikakauslehden toimituskunta, johon on kutsuttu ammattikunnan arvostetuimpia jäseniä. Esikuvissa eivät täten kyseisten tuotteiden käyttäjien mielipiteet paljoakaan näy. Ammattilaiset tosin yleensä hyvin tuntevat tuotteiden käyttäjien tarpeet ja toiveet, mutta heille ovat myös tärkeitä monet kyseisen taiteen alan sisäiset näkökohdat, kuten tuotteen 'omaleimaisuus', 'uutuus', 'fiksu poikkeaminen perinteistä', 'rohkeus', 'oivallus' jne. Lisäksi esikuvien valintaa usein hämmentää ammattikunnan jäsenten kesken vallitseva kilpailu arvovallasta, jota saa juuri se taiteilija, jonka töitä on valittu näyttelyyn tai lehteen.

Muita esikuvien valikoitumiseen usein vaikuttavia organisaatioita ja näkökulmia luetellaan kohdassa Julkinen kritiikki sivulla +++.

Esivalmistetut osat, niille tuotteille joille niitä löytyy, on usein suunniteltu tutkimusten pohjalta ja tällöin niiden voidaan sanoa "sisältävän" teoreettista tietoutta, joka ohjaa niistä koottavan tuotteen suunnittelua. 

Kun aletaan suunnitella esimerkiksi uutta tietokonemallia, lähtökohtana usein ovat ne ohjelmat joita on tarkoitus käyttää, ja ne chipsetit eli sirusarjat jotka hoitavat tiedostojen muunnokset muodosta toiseen (kuten kuviksi, ääniksi, viesteiksi verkossa ja tallenteiksi). Tietokoneen valmistaja useimmiten hankkii nämä komponentit muilta valmistajilta, jotka puolestaan ovat niiden suunnittelussa lähteneet asiakkaiden tarpeista, ja komponenttien suorituskyky ja vaatimukset sitten antavat omat lähtökohtansa näin syntyvän tietokoneen suunnittelulle melko lailla samaan tapaan kuin tietotekniikan yleinen teoria antaa. 

Talonrakennus on toinen tekniikan ala, jossa on jo kauan käytetty varsin pitkälle kehitettyjä valmisosia. Esimerkiksi betonielementit välipohjia varten on lujuusopin teorian avulla tarkoin optimoitu kullekin rakennustyypille sopiviksi (teollisuusrakennuksiin raskaat elementit, asuntoihin kevyet). Sitten kun kantavat elementit on valittu, ne puolestaan antavat arkkitehdille tarkemman suunnittelun lähtökohdat. Muita rakennusten esivalmisteisia osia ovat pintarakenteet, lattianpäällysteet, kevyet väliseinät, ikkunat, ovet ja sisustukset kuten keittiökalusteet, joista kaikista suurin osa on suunniteltu tutkimusta hyväksikäyttäen. 
Valmistusteknologia ja koneet, jotka ovat aiotussa tuotantolaitoksessa ennestään käytössä, ohjaavat tuotteiden suunnittelua samaan tapaan kuin esivalmistetut osatkin, ja toimivat täten teoriatietouden täydentäjinä. Suunnittelijan ei ehkä ole aivan pakko niihin sopeutua, mutta tuotannon taloudellisuutta se kyllä useimmiten parantaa huomattavasti.

Tuotteen käytettävyys

Käytettävyys on tuotteelle asetetuista vaatimuksista tärkeimpiä, ja sitä onkin paljon tutkittu. Näistä tutkimuksista on hankalaa koota yhteenvetoa, sillä eri tuotteiden käyttötarkoitukset ovat kovin erilaiset. Seuraavassa esitetään vain muutamia yhteisiä piirteitä viimeaikaisista tutkimuksista tuotteiden käytettävyyden kysymyksistä. Lopuksi on yhteenveto tutkimuksen tavallisista menetelmistä.

Käytettävyys tarkoittaa samaa kuin tuotteen soveltuvuus aiottuun tarkoitukseensa. Siitä käytetään myös nimityksiä toimivuus, toiminnallisuus ja funktionaalisuus. Jäljempänä on tarkoitus luetella niitä osatekijöitä, jotka joko edistävät taikka haittaavat tuotteen käyttämistä eli sen käytettävyyttä. Ennen tätä on kuitenkin tarpeen huomata, että 'tuotteen käyttäminen' voi eri tuotteiden kohdalla tarkoittaa perinjuurin erilaisia asioita. 
Seuraavassa luettelossa joukko tuotteita on jaettu kolmeen luokkaan, joista kussakin tuotteen käyttö on luonteeltaan erilainen: 

1. Passiivinen tuote, aktiivinen käyttäjä: 

Kulutustuotteet, kuten ruoka, vesi, sähkö ja polttoaineet. Näiden käyttäminen tarkoittaa todellakin niiden kulumista eli häviämistä esimerkiksi syömällä, juomalla tai polttamalla. 

Puolivalmisteet joiden käyttö tarkoittaa niiden jalostamista tai liittämistä suurempien tuotteiden osiksi. Esimerkkejä ovat langat, kankaat, tangot, levyt, rautakauppatavarat ja sähkötarvikkeet. 

Kuoret (shell) ja säiliöt (container) joiden käyttötarkoitus on säilyttää ja suojata sisällystään, joka tavallisesti on suojaa arvokkaampi, ehkä myös pitää se järjestyksessä ja helpottaa sen saamista esille. Tähän ryhmään voidaan lukea rakennukset, vaatteet ja monet huonekalut. On myös säiliöitä ei-fyysistä sisältöä varten, esimerkiksi informaatiolle luettelot, sanakirjat, käsikirjat ja tietokannat. 

2. Vuorovaikutteinen eli interaktiivinen tuote voi toimia vain käyttäjän sitä taukoamatta ohjatessa: 

Työkoneet, ajoneuvot, tietokoneet ja viestintävälineet. 

Ne palvelut, joiden sisältö sovitaan neuvotellen tai jotka tähtäävät käyttäjän itsensä muuttamiseen, kuten opetuspaketit, terveyden- ja kauneudenhoito. 

3. Aktiivinen tuote, passiivinen käyttäjä. Kerran käyttöön asennettuna tuote toimii ilman käyttäjää, joko jatkuvasti taikka itsekseen käynnistyen ja pysähtyen: 

Automaattiset laitteet, joita usein voidaan "käyttää" niin ettei käyttäjäkään sitä edes huomaa. Näihin kuuluvat lämmittimet, tuulettimet, hissit, uima-altaan koneet, myyntiautomaatit, teollisuusrobotit sekä myös useat ei-fyysiset tuotteet kuten tietokoneen käyttöjärjestelmät (BIOS). 

Ne palvelut, joiden sisältö on etukäteen määrätty: ruokatarjoilu, julkinen liikenne, posti ja puhelinlaitokset. 

Mikäli voidaan puhua taiteen "käyttämisestä" tai "kuluttamisesta" niin tässä kohdassa voisi tuotteena mainita myös musiikin ja tv-viihteen, joiden "käyttämiseksi" yleisön ei tarvitse tehdä muuta kuin olla paikalla. 

Yllä oleva luettelo ei pyri olemaan mikään kattava esitys kaikista tuotteista, sillä jo jaottelu aktiivisen ja passiivisen käytön välillä riippuu siitä, miten asiaa katsotaan. Luettelon tarkoitus on vain havainnollistaa eri tapoja, joilla tuotteita voidaan käyttää. 'Käyttää tuotetta' siis tarkoittaa aivan eri asioita eri tuotteista puhuttaessa, ja käytön tarkempi tutkimus on mahdollinen vain sitten, kun ensin määritellään tuote. On silti muutamia yleisiä piirteitä kaikissa eri tuotteiden käyttämistä ja käytettävyyttä koskevissa tutkimuksissa, ja nämä otetaan puheeksi seuraavassa. 

Käytettävyyden osatekijöitä

Kun halutaan analysoida jotakin käsitettä, vaikkapa 'käytettävyys', ensimmäiseksi yleensä koetetaan selvittää, millaisiin osatekijöihin tämä käsite ehkä jakautuisi, ja sitten selvitetään empiiristen havaintojen tai mittausten avulla näiden osatekijöiden väliset täsmälliset suhteet. Pyrittäessä täten tutkimaan 'käytettävyyttä', joka edellä määriteltiin "tuotteen soveltuvuudeksi aiottuun tarkoitukseensa", on siis kysyttävä, mihin sellaisiin osatekijöihin se voitaisiin jakaa, jotka yhdessä osoittaisivat tuotteen käytettävyyden? Jos niiden joukossa osoittautuu olevan sellaisia tuotteen ominaisuuksia, joihin suunnittelija voi vaikuttaa, tästä tiedosta olisi paljon hyötyä suunniteltaessa uusia tuotteita mahdollisimman käyttökelpoisiksi. 
On itsestään selvää, että tuotteen ominaisuudet voivat ratkaista sen kelpoisuuden tositilanteessa vain silloin, kun tuotteen käyttöön ei ole vaikuttamassa liikaa muita tekijöitä. Näitä muita tekijöitä voisivat olla, että tuotteen käyttäjät ovat kovin erilaisia tai heidän käyttötavoissaan on suuria eroja. Tätähän ei tapahdu esimerkiksi automaattisten laitteiden kohdalla: niiden toimintaan ei käyttäjä voi vaikuttaa ollenkaan. Samoin esimerkiksi kulutustarvikkeiden käyttö vaihtelee varsin vähän, ja tuotteen mitattavat ominaisuudet voivat varsin hyvin ennustaa sen todellisen käytettävyyden.

Asiat ovat toisin vuorovaikutteisen tuotteen kohdalla: itse tuotteen ominaisuudet eivät voi täysin ennustaa sen käytettävyyttä, sillä tuotteen käytön onnistuminen riippuu paitsi tuotteen laadusta, myös käyttäjän taidosta ja tyylistä. Jos tuote toimii huonosti, missä silloin on vika? Onko tuote epäonnistunut tai viallinen, taidoton käyttäjä vai se, että tämä tuote ei sovellu tälle käyttäjälle? Kaikki nämä selitykset on tutkittava ennen kuin voidaan lausua tuomio vuorovaikutteisen tuotteen käytettävyydestä. 
On siis selvää, että käytettävyyden arviointiperusteet ovat eri tuotteiden kohdalla erilaiset, ja tärkeitä tekijöitä on useammanlaisia vuorovaikutteisten tuotteiden kohdalla kuin esimerkiksi automaattikoneiden kohdalla. On kuitenkin useita arviointiperusteita, jotka pätevät kaikkiin tuotteisiin. Ne ovat alla olevassa listassa neljä ensimmäistä. Kolme viimeistä sen sijaan soveltuvat vain vuorovaikutteisiin tuotteisiin, Listalla mainittujen ohella varmastikin on lukuisia sellaisia tekijöitä, jotka liittyvät vain tiettyyn tuotteiden lajiin. 

· Käytettävyyden arviointiperusteita kaikkia tuotteiden lajeja varten: 

Hyödyllisyys (engl. utility), oikea suoritelaji. Tuotteen antama palvelu tai sen tuottama tulos on tarkalleen sen laatuinen kuin on tarkoitus. 

Kapasiteetti. Tuotteen antaman hyödyn määrä (eli tuotteen teho, effect) on riittävä. 

Käytön tuottama tyydytys. Sillä voi olla merkitystä missä tahansa tuotteessa, mutta vuorovaikutteisissa se tulee eniten esille. 

Luotettavuus (reliability), virheellisten tuotteiden tai virhetoimintojen alhainen taajuus. 

· Näiden lisäksi vuorovaikutteisia tuotteita voidaan arvioida seuraavasti: 

Tuotteen käyttö on helposti opittavissa. 

Käyttötaito säilyy, eli sen jälkeen kun tuotetta ei ole vähään aikaan käytetty, se on helppoa taas aloittaa. 

Käyttäjälle sattuu harvoin virheitä. 

Alempana näitä arviointiperusteita täsmennetään ja annetaan esimerkkejä niiden käytöstä ja mittaamisesta. 

Hyödyllisyys, tuotteen kyky palvella tarkoitustaan vastaavasti, tarkoittaa etenkin sitä, että se antaa tarkalleen oikean lajisen palvelun tai hyödyn, eli sellaisen mitä siltä odotetaan. Tällöin voidaan myös sanoa, että tuote on tarkoitukseensa sopiva (appropriate) taikka pätevä (valid). Tehtävää varten räätälöidyissä tuotteissa tämä on melkeinpä itsestään selvää, mutta niihin taas ei jokaisella käyttäjällä ole varaa, jolloin ehkä kompromissina valitaan tuote, joka ei olekaan tarkalleen oikea.

Toinen ongelma on tavallinen suurteollisuuden tuotteissa. Usein halutaan myydä tarkalleen samoja tuotteita useissa maissa, joissa asiakkaiden tarpeet ja odotukset ovat erilaiset. Ilmasto voi olla erilainen, samoin sähköverkon jännite, säätönappuloiden, mittarien ja valikoiden kieli, PC:n käyttöjärjestelmä, liikenteen kätisyys ja elintavat yleensäkin, mikä kaikki voi alentaa kansainvälisesti vakioidun tuotteen käytettävyyttä. Nielsen (1993 b, 150) ottaa esille myös "sosiaalisen hyväksyttävyyden" ja sen esimerkkinä erään ranskalaisen opetuspaketin, joka ei salli opiskelijan lisätä aineistoon omia näkökohtiaan - siihen on vain opettajalla oikeus. Nielsen arvelee, että tämä voi olla sosiaalisesti hyväksyttävää Ranskassa jossa opettajien arvovalta on tärkeä, mutta se ei olisi hyväksyttävää Skandinaviassa, sillä opiskelijat katsoisivat sen estävän heidän luovaa ajatteluaan. 
Huomattakoon, että hyödyllisyys on tuotteen ominaisuus eikä sisällä käyttäjän kykyä käyttää tuotetta (joka taas kuuluu vuorovaikutteisuuteen, alempana).
Kapasiteetti tarkoittaa, että tuotteen antaman palvelun tai hyödyn määrä on riittävä siihen tarkoitukseen, jota varten tuote on hankittu. Aktiivisissa tuotteissa voidaan usein käyttää nimitystä teho (effect). Saman sukuisia käsitteitä ovat tehokkuus (efficiency), tuottavuus ja hyötysuhde, jotka yleensä ilmaistaan tuotteen antaman hyödyn määränä jaettuna siihen tarvittavilla panoksilla. Hyvän tehokkuuden tai hyötysuhteen omaava tuote käyttää halutun tuloksen antamiseen vain kohtuullisesti panosta (kuten energiaa, huoltoa ja korjauksia). 
Kapasiteetti tai teho on helposti mitattavissa, mutta ensin on tarpeen määritellä siinä käytettävä hyödyn yksikkö (service unit), joka on tietenkin jokaiselle tuotteiden lajille erilainen. Esimerkiksi pesukoneen hyödyn yksikkönä voisi olla puhdistunut pyykkikilo ja jonkin työvälineen yksikkönä käyttökerta tai -tunti. 
Kapasiteetti on mainio tunnusluku tuotteen optimoinnissa, kun halutaan hyvä suhde panosten ja hyödyn välille, tai paras hyöty pienimmin ympäristöhaitoin. Sitä voidaan siis käyttää kilpailevien tuotteiden tai tuote-ehdotusten vertailemiseen. Voidaan myös vertailla tuotteita ja palveluja, jotka antavat saman hyödyn käyttäjälle, esimerkiksi henkilöautoa julkisiin kulkuneuvoihin, mikä voi auttaa löytämään ympäristön kannalta parhaan vaihtoehdon. 
Passiivisia tuotteita harvoin arvioidaan kapasiteetin tai tehon avulla, sillä niissä monesti ei ole muuta tuotosta kuin vain tuote itse, joten sitä mittaamaan sopii jokin yksinkertainen määrän mitta kuten massa (kg), yksikköluku tms. 

Säiliön tyyppisissä tuotteissa kapasiteetin mittana on tyypillisesti tilavuus ja muutamat lisämääreet, seuraavasti: 

· Tilavuus, yksikkönä usein m2 tai m3. 

· Kuoren ominaisuudet, kuten esimerkiksi rakennuksissa sen jaottelu huoneiksi ja niiden varustelu. 

· Epätoivottujen ominaisuuksien ylärajat, kuten suurin sallittu paino. 

· Jos kuorta täytyy voida käsitellä, esimerkiksi sisällön saamiseksi sisään tai ulos, siihen tarvitaan jonkinlaiset "kahvat". 

Käytettävyys, josta käytetään myös nimeä "funktionaalisuus", on kuulunut arkkitehtuurin teorian kulmakiviin antiikista lähtien. Tarkemmin sen teoria tosin muotoiltiin vasta funktionalismin aikaan 1920-luvulla Bauhausin koulussa. Tutkimusten tulokset alettiin tämän jälkeen usein julkaista standardeina, joissa luetellaan kullekin "toiminnolle" tarpeellinen tila ja usein vielä esitetään se piirroksena siten kuin yllä (Neufert, 1936), joka esittää sairaalan potilasosaston huonetta. 
Huomattakoon, että ihmisiä suojaamaan tarkoitetuilla kuorilla eli siis rakennuksilla ja vaatteilla on fyysisenä lämmön, sateen jne. suojana toimimisen lisäksi usein tärkeä toiminta symbolina. Tätä käsitellään luvussa Tuotteen viesti (sivu 289). 

Huonekalujen käytettävyydessä on kuorimaisten tuotteiden tapaan kauneudella ja viestillä paljon painoa, mutta tavallisesti pääpaino on käytön ergonomialla. Tähän kuuluvat oikea mitoitus ja mittojen säätövarat erikokoisille käyttäjille, huonekalun siirtämisen helppous, pintojen sileys tai pehmustus, istuinten ja hyllyjen kuormituksen kantavuus, kaatumista estävä stabiliteetti ja kestävyys kulutusta, naarmuja, kuumuutta, alkoholia ja muita nesteitä vastaan. 

Subjektiivinen miellyttävyys. Tuotteet voivat miellyttää omistajaansa tai käyttäjäänsä monella tavalla, katso luetteloa näistä sivulla Tuotteen miellyttävyys sekä eri sivuja, joiden aiheina ovat tuotteen viesti sekä toisaalta sen kauneus. Miellyttävyys voi liittyä tuotteen ominaisuuksiin kuten sen ulkonäköön, makuun, tuoksuun jne., mutta se voi myös seurata tuotteen käyttämisestä, joka kiinnostaa meitä tässä. 

Tuotteen käytön suurempi tai pienempi miellyttävyys tulee käyttäjän huomion kohteeksi etenkin vuorovaikutteisissa tuotteissa, sillä niihin käyttäjä joutuu kiinnittämään huomiotaan enemmän ja pitempään. Eri tutkijat ovat maininneet tuotteen käytön miellyttävyyden osatekijöinä sellaisia tuntemuksia kuin turvallisuus, varmuus, luottamus (assurance), ylpeys (pride), kiihtymys (excitement) ja tyydytys. 

Luotettavuus eli se, että esiintyy vain vähän viallisia tuoteyksilöitä, rikkoutumisia tai toimimattomuutta, on kaikille tuotteille tärkeä kriteeri. Sitä tutkittaessa on tärkeää määritellä aikaperspektiivi, jolloin tavallisia vaihtoehtoja ovat: 

· Välitön uuden, käyttämättömän tuotteen luotettavuus. Valmistajan laatutarkkailun pitäisi periaatteessa estää viallisten tuotteiden tulo markkinoille, mutta sen teho vaihtelee, verrattakoon vaikka virheiden määriä japanilaisissa autoissa ja nykyisissä tietokoneohjelmissa! 

· Takuuajan tai viimeisen myyntipäivän määrittelemä aika. Monet kulutustuotteet luonnostaan pilaantuvat pitkään säilytettynä. 

· Tuotteen koko elinkaaren luotettavuus. Sitä voidaan mitata asiakaspalautteen arkistoista, taikka järjestämällä kysely, sikäli kuin pitkäaikaisten käyttäjien nimiä ja osoitteita on saatavissa. 

Tuotteiden rikkoutumisia, joista voi seurata vaaraa ihmisille, käsitellään sivulla Tuotteen turvallisuus, sivulla 301. 

Helposti opittava käyttö sekä helposti muistettava käyttö ovat tärkeitä ominaisuuksia etenkin vuorovaikutteisissa tuotteissa. Kun tuotteen käyttämisestä on kulunut jonkin verran aikaa, sen käytön uudelleen aloittaminen voi tuottaa ongelmia, jotka voidaan mitata. Ongelmia vähentää selkeä käyttöliittymä ja hyvä automaattisen opastuksen järjestelmä.
Pieni käyttövirheiden määrä. Määrän ohella tärkeitä muuttujia ovat toipuminen virhetilanteesta sekä tuhoisien (catastrophic) virheiden riski, jotka tärvelevät kokonaan tai suurelta osin jo tehdyn työn. Virheiden taajuutta voidaan mitata testaamalla joko prototyyppejä tai valmiita tuotteita. Yleensä niitä on vähemmän silloin, kun tuotteen käyttöliittymä on looginen, ohjeet ovat ymmärrettävät, käyttäjällä on mahdollisuus toistaa jo tehty käskyjen sarja muuttaen siinä vain yhden käskyn, ja kun käyttäjä saa varoituksen, jos hän on antamassa käskyä, jota ei voi kumota.

Tutkimuksen ja kehittämisen menetelmät

Käytettävyyden tutkimuksen ja kehittämisen menetelmät eivät periaatteiltaan eroa tuotteiden muiden päämäärien tutkimuksesta. Tarjolla on kolme erilaista tutkimuksen ja kehittämisen lähestymistapaa, joiden erona on, miten pitkälle soveltamiseen hankkeessa voidaan edetä: toteava tutkimus sekä yleispätevä ja tapauskohtainen ohjaava tutkimus. 

Kun tuotteet ovat käytöltään kovin erilaisia, tutkimukset lähes aina keskittyvät vain johonkin tiettyyn tuotteiden lajiin - ei paljoakaan ole yleistä tuotteiden käytön tutkimusta. Seuraavassa voidaan siksi vain poimia tutkimuksista esimerkkejä. 

Toteava käytettävyyden tutkimus. Jonkin tuotteen käytön tai käytettävyyden toteavan tutkimuksen tavoitteena on objektiivisesti rekisteröidä asian nykytila. Tätä tehdään jatkuvasti alkeellisella tasolla jokaisen suuren teollisuuslaitoksen laadunvalvonnassa, joka pyrkii karsimaan pois kaikki vialliset tuotteet. Samaan tähtää useissa valtioissa elintarvikkeiden, kulkuneuvojen ja muiden riskialttiiden tuotteiden viranomaisvalvonta, sekä osaltaan myös julkinen kritiikki, jota harjoitetaan muutamien tuotteiden kohdalla. Näissä tarkastuksissa tosin rajoitutaan yksinkertaisiin mittauksiin, joiden tuloksia ei mainittavasti analysoida eikä niistä siis synny muihin tapauksiin sovellettavaa teoriaa. 

Sellaisiakin tutkimuksia on toki jonkin verran tehty, joissa on tähdätty yleisen teorian muodostamiseen. Niissä on lähes aina puheena vain jokin tietty tuotteiden laji. Muuta​mis​ta tuotteista, kuten rakennuksista ja huonekaluista, on myös tehty historiallisia katsauksia, joissa niiden käyttö ja käytettävyys on otettu puheeksi kohteiden muiden ominaisuuksien rinnalla. Edelleen on sosiologisia, psykologisia ja kansatieteellisiä tutkimuksia, joissa joidenkin tuotteiden käyttö on hyvinkin keskeisesti esillä. Toisaalta on selvitetty, miten vanhukset ja muut alentuneesti toimintakykyiset henkilöt käyttävät erilaisia tuotteita. 

Tuotteiden käytön tutkimus ei juuri käy päinsä ottamatta mukaan käyttäjiä, etenkin jos tuote on vuorovaikutteista lajia. Tietojen keräämiseksi käyttäjiltä on useita tapoja:
· Kysely tuotteen tunnetuille käyttäjille. 

· Kenttätutkimus käytön tavanomaisessa ympäristössä, jolloin toimintaa havainnoidaan ja samalla tai myöhemmin ehkä myös käyttäjiä haastatellaan. 

· Laboratorioon lavastettu käyttökokeilu, jossa tiedot kerätään samoin kuin edellä havainnoiden ja haastattelemalla. Ellei tuotetta ole vielä valmistettu, kokeilussa voidaan myös käyttää erilaisia toimivia prototyyppejä, katso siv. +++++. 

Havainnoinnin ja haastattelujen tuottama aineisto voidaan analysoida laadullisin menetelmin, ellei tapauksia ole kovin monta, katso Tapaustutkimus, siv. 104. Jos taas tapauksia on paljon, moni tutkija pitää parempana koota aineiston numerollisena, koska silloin tarjoutuvat käytettäväksi määrien analyysin voimakkaat keinot, sivu 120.

Yleensä on melko vaikeaa tehdä jyrkkää eroa toteavan ja ohjaavan lähestymistavan välillä käytettävyyden tutkimuksessa, mikä aiheutuu siitä, että 'käytettävyys' on joka tapauksessa vahvasti arvopitoinen käsite. Ohjaava päämäärä usein piilee myös toteavana tehdyn tutkimuksen takana. Monesti toteava tutkimus ehkä tehdään ohjaavan esivaiheena ja sen syynä on, että halutaan ensin tarkemmin selvitellä käytettävyyden osatekijöiden välisiä suhteita ennen kuin edetään niitä ohjaamaan.

Käytettävyyden suunnitteluteoria. Suunnitteluteoria tarkoittaa sitä yleispätevää tietoaineistoa, jota käytetään tuotteen suunnittelun pohjana, ja yleispätevä tarkoittaa, että näitä tietoaineistoja voidaan soveltaa useassa yrityksessä ja lukuisten ellei kaikkien samantapaisten tuotteiden suunnitteluun ja valmistukseen.
Teoria ei ole ainoa eikä aina edes tärkein tukiaineisto käytännön suunnittelulle. Toisenlaista tukea tarjoavat esikuvat eli aiemmat vastaavat tuotteet. Niistä on paljon apua erityisesti käytettävyyden suunnittelussa, sillä yleensä tuotteiden käyttötavat muuttuvat vain vähän jos lainkaan silloin, kun uusi tuotteiden sukupolvi tulee markkinoille. Tuotteen suunnittelija voi täten varsin hyvin olettaa, että hänen uutta tuotettaan tullaan käyttämään samoin kuin sen edeltäjiäkin, eikä erityistä tutkimusta tai teoriaa tästä asiasta siis tarvita, mikäli oletus pitää paikkansa. 

Esikuvat eivät silti pysty ikuisesti korvaamaan tutkimusta ja teoriaa, sillä jonakin päivänä perinteisenkin tuotteen käyttö muuttuu. Sitä paitsi toisinaan jokin kokonaan uusi tuote on luotava lähes tyhjästä ilman esikuvia - näin käy usein tietotekniikassa - ja joskus taas uusi tuote on niin monimutkainen (kuten laiva tai iso rakennus) ettei läheskään sopivaa esikuvaa voida löytää. Olisi tietenkin ajateltavissa, että tällaisen vaativan tuotteen suunnitteluun sisällytettäisiin kaikki tarvittavat tutkimukset, jos tuottajalla on siihen varaa ja aikaa. Näinhän ei aina ole, ja tällöin on onnenpotku, jos edes muutamat ongelmakohdat löytyvät tutkijoiden jo valmiiksi selvittäminä ja suunnitteluteoriana julkaistuna. 

Edellä jo todettiin, että käytettävyyttä - hyvinkin toivottavaa tuotteiden ominaisuutta - tutkittaessa on ohjaava tarkoitus lähes aina mukana, vaikkei sitä tutkimuksen tavoitteissa olisi suoraan sanottukaan. Tämä tuo heti pohdittavaksi työn näkökulman: kenen subjektiiviset näkökannat kirjataan toteavaan tutkimukseen, ja kenen toiveiden mukaisiksi muotoillaan ohjaavat suositukset?  Vastaus voi näyttää itsestään selvältä: käyttäjän näkökulmaa on seurattava. Mutta kuka on käyttäjä? Monesti tuotetta markkinoidaan lukuisissa eri maissa, joissa ihmisten mielipiteet voivat poiketa toisistaan suuresti. Sitä paitsi tuote voi tuoda hyötyä yksille ja haittoja toisille. Siksi tutkijan on tarpeen pysyä tarkoin selvillä siitä, miten hyödyt, haitat ja eri mielipiteet jakautuvat eri ihmisryhmien kesken ja eri ajankohtiin.
Kehittämistiimin ja ehdotusten arviointiryhmän jäseniä valittaessa tärkeä kriteeri on näiden edustama näkökulma, mutta myös käytännön mahdollisuudet täytyy ottaa huomioon. Suotavaa tietenkin olisi, että kehittämisryhmään kuuluisi henkilöitä niin tuotteen aiempien käyttäjien joukosta kuin myös tulevan tuotteen kohde- eli tavoite​ryhmästä, mutta etenkin viimeksi mainittuja on usein vaikea tavoittaa ja sen sijaan joudutaan käyttämään vapaaehtoisten näytettä (sivulla 42). Työn tulokset tällöin usein hieman poikkeavat siitä, mitä todelliset asiakkaat odottaisivat saavansa, mutta harha on yleensä mahdollista korjata siinä vaiheessa kun aletaan valmistella tulosten soveltamista käytäntöön. Tällöin on jo aika kulunut pitemmälle ja on paremmat mahdollisuudet saada todellisia asiakkaita ehdotuksia testaamaan. 

Julkaisutapa ja foorumi kehitetyille ehdotuksille on valittava niin, että ne myös saadaan kaikkien niitä tarvitsevien tiedoksi. Tavallisin tapa julkaista suunnitteluteoriaa on käsikirja jonkin tietyn tuotteen suunnittelijoille. Nämä yleensä luettelevat kaikki tavanomaiset vaatimukset, jotka tuotteen odotetaan täyttävän, ja tässä listassa käytettävyys on usein ensimmäisenä. 

Muita tavanomaisia julkaisukanavia suunnitteluteorialle ovat standardit, joko kansalliset tai kansainväliset. Ne voivat olla vapaaehtoisia tai pakollisesti noudatettavia, ja niitä laaditaan usealla eri tasolla kansainvälisistä organisaatioista yksittäisiin yrityksiin saakka. Vapaaehtoisia standardeja laaditaan usein jonkin teollisuudenalan yritysten yhteishankkeena. 

Muutamat käytettävyyttä koskevat vaatimukset on joissakin maissa katsottu niin tärkeiksi, että ne on julkaistu hallinnollisen säädöksen muodossa. Näissä usein annetaan joillekin tuotteiden ominaisuuksille enimmäisarvot, välttäen kuitenkin muutoin tarpeettomasti sitomasta näiden suunnittelu.

Tuotteen käytettävyyden kehittäminen. Käytettävyys on usein tärkein tuotteelle asetetuista vaatimuksista, ja sen toteuttamiseksi välittömin ja tehokkain keino on tuotekehitys. Sen kaikissa vaiheissa käytettävyys onkin vahvasti esillä. 

Perinteisesti tuotekehityksen lähtökohtana on tuoteidea tai oleva tuote, jota muotoilijat sitten kehittelevät yhä paremmin käytettäväksi. Toisaalta on myös voitu ottaa aivan vastakkainen lähtökohta: tuotesuunnittelijat ovat ensin keksineet uuden toiminnan ja vasta sitten tai samalla ovat kehittäneet siihen sopivan tuotteen. Tällaisista ovat esimerk​kejä muutamat pelikoneet ja kamerapuhelimet. Parhaat mahdollisuudet radikaaleihin uudistuksiin tuotteissa on niiden kehittämisen alkuvaiheessa, etenkin alustavan tuote​konseptin laadinnassa, josta myös käytetään nimiä "tuoteidea" ja "design driver". Tällöin on vielä helppoa muokata mitä tahansa tuotteen ominaisuutta, vaikkapa sen käytettävyyttä. 

Mikä menetelmä on paras valita jonkin tuotteen käytön kehittämiseen, riippuu siitä, miten syvällinen uudistus nykyiseen tuotteeseen ja sen käyttöön on tarkoitus tehdä. 

Jos ei haluta mullistaa nykyistä toimintatapaa kokonaisuudessaan, vaan ainoastaan kehittää sitä joltakin kannalta, saattaa olla helpointa käyttää jotakin ulkoa ohjattua toiminnan kehittämisen menetelmää, kuten perinteistä työntutkimusta tai tavanomaisia toteavan tutkimuksen menetelmiä kuten havainnointia. Tutkijan rooliksi tulee tietojen kerääminen eri toimintavaihtoehdoista, parannusehdotusten laatiminen ja niiden arvioiminen taikka ulkopuolisten arvioiden kokoaminen niistä. Perusteiden saamiseksi ehdotuksille tutkija usein myös laatii ennusteita tuotteiden tulevasta käyttöympäristöstä. 

Jos taas on tarkoitus mennä pitemmälle ja kehittää kokonaan uusia tuotteen käyttötapoja ja näihin sopivia uusia tuotteita, voi olla tarpeen siirtyä tuotteen käytön osatekijöiden analysoimisesta holistisempaan tuotteen käytön tarkasteluun, jossa pieni ryhmä tuotteen entisiä ja ehkä myös tulevia käyttäjiä kokeilee tuotteita ja tuote-ehdotuksia, minkä jälkeen niistä keskustellaan työryhmänä. Voidaan myös soveltaa seuraavia metodeja:
· Eräät toimintatutkimuksen menettelytavat, kuten keskustelu tuotteiden nykyisen käytön sisältämistä ristiriidoista, taikka käytön tuoreimmasta kehityssuunnasta. 

· Yleiset ideointitekniikat (sivulla 183). 

· Analogiamenetelmä: tarkastellaan muita, jollakin tavalla samantapaisia tuotteita, ja koetetaan soveltaa niiden joitakin ominaisuuksia nyt kehitettävään tuotteeseen. 

· Empatiamenetelmä: pohditaan, mitä tuotteen käyttäminen merkitsee käyttäjälle. Koetetaan korostaa tätä merkitystä tai muunnella sitä. 

Aluksi kehittämistiimin saattaa olla vaikea irrottaa ajatuksiaan olevista tuotteista ja niiden tunnetuista käyttötavoista, mutta tavallisesti se vähitellen onnistuu ja päästään pohtimaan mahdollisia ennen tuntemattomia tuotteita ja käyttöjä. On kuitenkin luultavaa, ettei pelkkä keskustelu hypoteettisista toiminnoista kiihota innovaatiota niin paljon kuin todellinen, kouriintuntuva toiminnan väline voisi tehdä. Todellista uutta välinettä ei nyt vielä ole, sillä se ehkä syntyy vasta projektin lopputuotteena. Niinpä on tyydyttävä sen korvikkeeseen, kuten: 

· Lähinnä vastaava, nykyisin saatavissa oleva tuotteen versio. Jos siitä puuttuu jokin parannetun toimintatavan vaatima ominaisuus, kehittämistiimi voi sopia siitä, että tämä ominaisuus siinä kuitenkin "leikisti" on. 

· Hahmomalli (mock-up) tai muunlainen tuotteen malli (näitä selostetaan luvussa Arvioinnit tuotekehityksessä). 

Hahmomallin tai muun konkreettisen välineen mukanaolo auttaa soveltamaan muutamia innovatiivisen työskentelyn menetelmiä, kuten: 

· Roolien näytteleminen (jos tuote on sen laatuinen, että sitä yleensä käyttää kaksi tai useampi ihminen samanaikaisesti). 

· Pilailu: tuotteen käyttäminen odottamattomilla, huvittavilla tavoilla. 

Yllämainituissa työtavoissa yksi tai useampi ryhmän jäsen on toimijana ja muut yleisönä. Sitten koko ryhmä yhdessä taas siirtyy lähemmäs käytännön tasoa, toteuttamiskelpoisia ratkaisuja normaalisti ideoimaan. Tällainen siirtymä on yleensäkin tyypillistä innovaatiotyölle: vapaa mielikuvituksen leikki vuorottelee realistisemman suunnittelun kanssa. Samaten työn alkuvaiheessa on sallittua sivuuttaa jopa pakottavilta näyttävät käytännön vaatimukset ja jättää niiden ratkominen siihen vaiheeseen, kun tuloksia aletaan soveltaa käytäntöön, mikäli niin pitkälle päästään. 

Tuotekehityshankkeessa tavallisesti eniten varsinaista tutkimustyötä tehdään yksityiskohtaista tuotekonseptia koottaessa. Tällöin käsitellään suurimmat tietomäärät ja ne muotoillaan tuotteelle asetettavien vaatimusten muotoon. Vaatimukset käytettävyydelle olisi hyvä ottaa mukaan tähän luetteloon, sikäli kuin ne pystytään selkeästi ilmaisemaan.

Usein on kuitenkin varsin vaikeaa etukäteen nimetä kaikki käytön vaatimukset, eikä läheskään kaikissa muotoiluprojekteissa yritetäkään näin tehdä. Vaatimusten luettelo voidaan monesti korvata viittaamalla esikuviin, aiempiin tuotteisiin. Tämä koskee etenkin toiminnallisia vaatimuksia, sillä kuten jo edellä sanottiin, tuotteiden käyttötavat yleensä muuttuvat hitaasti ja muotoilija voi usein varsin menestyksekkäästi olettaa, että uutta tuotetta tullaan käyttämään samoin kuin aiempia. 

Tuotesuunnittelun synteesin ja varsinaisen muotoilun vaiheessa yhä suurempi osa tuotteen ominaisuuksista alkaa vakiintua paikalleen, ja isoja korjauksia alkaa olla vaikea enää saada aikaan. Mahdollisesti sopiva hetki siihen voisi vielä olla ideointikokousta kuten aivoriihtä pidettäessä. Muotoilun viime vaiheissa mahdollisuudet muutoksiin yhä vähenevät, mutta tietenkin muutoksia on pakko tehdä, jos lopulliseksi ajatellun tuotesuunnitelman arvioiminen taikka koemarkkinointi vielä osoittaa niitä tarvittavan. 

Vaikka yllä kuvatun suunnitteluprosessin mukaan pitäisi ensin selvittää käytön vaatimukset ja sitten suunnitella tuote niiden mukaan, on hyvä muistaa sekin, että kovin täsmällisestä tuotteen mitoittamisesta voi seurata ongelmia. Jos esimerkiksi keittiö suunnitellaan tarkalleen sen nykyistä käyttöä varten, se käy pieneksi heti kun yksikin isompi uusi keittiökone tulee taloon. Voisi monesti olla viisaampaa tehdä tuotteesta muunneltava tai monikäyttöinen. Esimerkiksi henkilöauto voisi olla muunneltavissa isojen tavaroiden kuljettamiseen, ja toimistorakennuksen väliseinät voitaisiin tehdä helposti siirrettäviksi. 

Tuotteen taloudellisuus

Kaikkia ihmisen toimia voidaan tarkastella taloudelliselta kannalta. Tämä tarkoittaa sitä, että tutkimuskohdetta tai ainakin joitakin sen ominaisuuksia mitataan raha-asteikolla. 
Rahassa on mitattu jopa henkisiä ja kulttuuriarvoja, joskin usein tällainen lähestymistapa tuntuu aika kaukaa haetulta ja väkinäiseltä. Luontevimmin taloudellisen tutkimuksen kohteiksi soveltuvat sellaiset ihmisten toimet, joissa rahaa muutoinkin yleisesti käytetään mittana ja vaihdannan apuvälineenä. Tällaisia toimia ovat etenkin hyödykkeiden valmistaminen, myyminen, ostaminen ja käyttö. 

Hyödykkeet ovat joko esineitä (eli tuotteita) tai palveluja. Helposti mitattavia ovat hintojen ohella niiden määrät. Hieman vaikeammin tutkittavia ovat hyödykkeiden tuottamat hyödyt, sillä saman hyödykkeen hyödyllisyysarvo voi olla eri yksilöillä ja eri liikeyrityksissä erilainen. Jokainen näet arvostaa saamansa hyödyt oman tilanteensa mukaisesti.  Uhrauksia ovat hyödykkeiden ostohinnat, tai jos hyödyke valmistetaan itse, sen valmistamiseen tarvittavat tuotannontekijöiden kuten työn, raaka-aineiden ja energian määrät.

Edellä luetellut asiat ovat enimmäkseen aritmeettisella asteikolla helposti mitattavia suureita. Niinpä talouden tutkimus onkin luonteeltaan pääasiassa kvantitatiivista. 

Kvantitatiivisella tutkimuksella on paljon etuja: aineisto voidaan koota verrattain nopeasti ja täsmällisesti, kokeita voidaan järjestää, riippuvuussuhteet voidaan esittää malleina, tutkimushankkeen alkaessa voidaan asettaa hypoteesi, ja aineiston analyysissa voidaan käyttää tehokkaita matemaattisia menettelyjä. Niinpä talouden tutkijat useinkin pyrkivät mitallistamaan eli "operationalisoimaan": mittaamaan aritmeettisina suureina lähes kaikki tutkimushankkeessaan esille tulevat asiat, myös hyödykkeiden laadut ja miten niitä eri henkilöt arvostavat. On vieläpä saatettu kylmästi rajata tutkimuksen kysymyksen​asettelun ulkopuolelle sellaiset henkiset arvot, jotka tutkija on katsonut liian hankalasti tutkittaviksi. Tämä on toki tutkijalle sallittua, mutta silloin pitää myös välttää soveltamasta tällaisia suppean näkökulman tutkimustuloksia liian rohkeasti. 

Arviointien näkökulma tulee ongelmaksi tutkimuksessa aina, kun tutkija joutuu mittaamaan asioita jollakin itse valitsemallaan yksiköllä, joka ei luonnostaan ole yleisessä käytössä ko. asian kohdalla. Taloudellisessa tutkimuksessa näin käy useinkin. Lisäksi vielä nekin taloudellisen tutkimuksen kohteet, joita tosin yleisesti mitataan rahassa, voivat saada eri osapuolten näkökulmasta katsottuna erilaisen arvon: ostaja voi katsoa hinnan kalliiksi, myyjä liian halvaksi. Voidaankin sanoa, että objektiivista taloudellisuuden tutkimusta ei ole eikä voi ollakaan. Tämä asiantila olisi taloudellisuuden tutkijan syytä ottaa työssään huomioon mm. seuraavasti: 

· jo työn johdannossa olisi todettava tutkimuksen näkökulma: se osapuoli tai henkilö, jonka kannalta tutkimuksen kysymyksenasettelu on laadittu (näistä esimerkkejä on alempana), 

· jos hankkeeseen sisältyy joidenkin ihmisten tekemiä arvosteluja tai valintoja, nämä ihmiset pitäisi valita yllämainitusta perusjoukosta poimittuna otoksena tai näytteenä, 

· kaikki ne suureet ja käsitteet, joihin yksilölliset arvostelmat voivat vaikuttaa, on määriteltävä tästä samasta edellä mainitusta näkökulmasta, 

· viimeistään raportin loppulauseessa on syytä todeta ne muut intressiosapuolet, joiden etujen kanssa tulokset saattavat olla ristiriidassa. 

Taloudellisessa tutkimuksessa tavallisia näkökulmia ovat:
· Yrityksen liiketaloudellinen ja henkilön tai perheen yksityistaloudellinen näkökulma (engl. micro economics). 

· Kohderyhmän, tuotteelle suunnitellun asiakaskunnan tai sen segmentin näkökulma. 

· Kuluttajan, koko potentiaalisen asiakaskunnan näkökulma. 

· Haittoja kärsivän osapuolen näkökulma. 

· Kansantalouden näkökulma (macro economics): koko maata koskevat yhteissummat kuten kansantuote, vienti ja kauppatase. Joskus ja etenkin kriisiaikoina nousevat esiin myös reaalisuureet kuten työvoiman ja eri materiaalien varannot koko maassa. 

· Tulevien sukupolvien näkökulmassa painottuvat reaalisuureiden kehitystrendit, kuten luonnonvarojen ja saasteiden määrät. 

Hyödyt

Tuotteen hyötyjä (benefit) ovat kaikki ne hyvät asiat, jotka tuote antaa tai tekee mahdollisiksi saada. Jos tuotetta ei ole tarkoitus itse käyttää, vaan se tulee myytäväksi, tuotteen hyöty on siitä saatava hinta, joka myyjän kirjanpitoon merkitään nimikkeellä tulo. Tällöin hyöty on helposti ja tarkasti mitattavissa. Sama pätee hyödykkeisiin, jotka vuokrataan eteenpäin tai joita käytetään tulojen saamiseen. 

Jos taas hyödyke on tarkoitus itse kuluttaa, hyötyjä on usein mahdotonta mitata rahassa; muita mittaamistapoja esitetään jäljempänä. Jos aivan karkea arvio kulutustarvikkeen hyödystä riittää, voidaan ainakin yleisesti markkinoilla olevien hyödykkeiden osalta olettaa, että niiden markkinahinta asettuu samaan suuruusluokkaan kuin niiden käyttäjien kokema keskimääräinen hyöty niistä. Näin karkea arvio ei kuitenkaan tuotteen suunnittelijalle riitä, ks. tästä tarkemmin kohtaa Tuotteen ominaisuuksien optimoiminen. 

Monet teolliset tuotteet ovat kestäviä, ja niistä saadaan hyötyä vuosikausien ajan. Pitkäaikaisia ja toistuvia hyötyjä tutkittaessa on otettava huomioon, että hyödyn ajoittuminen vaikuttaa sen arvoon. Tuhat markkaa kädessä on arvokkaampi kuin lupaus saada tuhat markkaa ensi jouluna, sillä nyt omistetusta tuhatmarkkasesta voi omistaja saada jouluun mennessä myös korkoa. Tulevaisuudessa odotettavan hyödyn nykyarvo lasketaan diskonttaamalla se nykyhetkeen, jolloin hyödystä vähennetään tuo kuviteltu korko. - Toistuvan hyödyn, esimerkiksi vuokran, diskonttaamista nimitetään myös kapitaloinniksi. 

	Vuosien määrä
	Muunto​kerroin

	5
	4,21

	10
	7,36

	20
	11,5

	40
	15,0

	Ääretön
	16,7


Oikealla olevasta taulusta saadaan muuntokerroin, jolla toistuva vuosittainen maksu on kerrottava, jotta saadaan kaikkien maksujen nykyhetkeen kapitaloitu arvo, jos korkokantana on 6%. Finanssilaskennan käsikirjoissa on isompia taulukoita, joista löytyy vastaavat kertoimet muille korkokannoille ja aikaväleille.

Vielä yksi näkökohta, joka saattaa vähentää myöhemmin tulevan hyödyn arvoa, on riski, mikäli hyödyn saaminen tulevaisuudessa on epävarmaa. Jos suotuisan lopputuloksen (eli vahingottomuuden) todennäköisyys on s%, voidaan laskea hyödyn odotusarvo = s/100 x hyöty. Tämä on sitten taas diskontattava kuten yllä. 

Uhraukset

Jos hyödyke hankitaan rahalla, uhrauksena (eli panoksena) on yksinkertaisesti siitä maksettu hinta, joka ostajan kannalta on meno tai kulu. Jos taas hyödyke on tarkoitus itse tehdä, uhrauksia ovat siihen tarvittavat tuotannontekijät: 

· raaka-aineet 

· työ 

· koneet, tuotantotilat ym. fyysiset apuvälineet. 

Tavanomaisilla tuotannontekijöillä on käypä hinta, jota soveltamalla saadaan selville tuotteen suunnittelun ja tuotannon kustannukset. Jos osa tuotannontekijöistä on jo aikaisemmin tullut hankituksi ja maksetuksi, valmistettavan tuotteen kustannuksiin tavallisesti lasketaan "vaihtoehtoiskustannus" eli se suurin mahdollinen hyöty, joka tuotteeseen tarvittavista tuotannontekijöistä olisi voitu saada muussa käytössä ("menetetyn hyödyn periaate"). 

Yksikkökustannus (cost per unit) on kokonaiskustannus jaettuna yksiköiden määrällä, esim. kustannus yhtä tuoteyksikköä, yhtä neliömetriä jne. kohti.

Rajakustannus (marginal cost) taas on kustannusten nousu yksikkömäärän noustessa yhdellä. Tuotteen valmistuksessa se sisältää esim. raaka-aine- ja energiakustannukset ja urakkapalkat. Kun nämä kustannukset siis lisääntyvät suhteessa valmistettuun määrään, niistä käytetään myös nimeä muuttuvat kustannukset. Vastakohtana ovat kiinteät kustannukset, kuten vuokrat, korot ja hallinnon kulut, jotka eivät riipu valmistuksen määrästä. Tämä paljon käytetty jako on tosin hieman mielivaltainen: pitkällä tähtäyksellä lähes kaikki kustannukset ovat muutettavissa, hyvin lyhyellä tähtäyksellä taas lähes kaikki ovat melko kiinteitä. 

Kuten hyötyjen niin myös menojen ja muiden uhrausten kohdalla ajoittuminen vaikuttaa niiden arvoon. Myöhemmin maksettavan menon arvoa pienentää korko: jos maksuun tarvittava raha onkin jo nyt kädessä, siitä on mahdollista saada maksuhetkeen mennessä korkoa, jolloin maksamiseen riittää koron verran pienempi summa. Aikaero hankintamenon (investoinnin) sekä heti maksettavien menojen välillä voidaan tutkimuksessa ottaa huomioon samoin kuin edellä hyötyjen kohdalla mainittiin: diskonttaamalla eli vähentämällä menosta sen maksuhetkeen saakka juoksevat korot.
Samoin edellä jo käsitelty kapitalointi on käytettävissä, jos tulevaisuuteen sijoittuvia maksueriä onkin enemmän kuin yksi. Siinä siis koko sarja myöhempiä menoja muutetaan nykyarvoon. 

Nykyhetkeen projisoiminen ei ole ainoa menetelmä eri ajankohtiin sijoittuvien maksujen tarkastelemiseen. Joissakin tilanteissa on luontevampaa muuntaa kaikki menoerät vuosikustannuksiksi, etenkin silloin kun investointimeno on pienehkö verrattuna vaihtoehtojen todellisiin vuosittaisiin kuluihin. Vaihtoehtojen vertailu saadaan täten havainnollisemmaksi. Vertailun matemaattinen lopputulos, eli tieto siitä, mikä vaihtoehto on edullisin, on sama molemmilla tavoilla.

Vuosikustannuslaskelma tehdään siten, että kertamenot (investointi) jaetaan tuotteen koko käyttöajalle ja niihin lisätään korko. Menojen jakautuminen eri vuosille valitaan tällöin niin, että vuosikustannus (annuiteetti) tulee vakioksi. Tässä kuten muissakin edellä esitetyissä laskutavoissa on tutkijan valittava sopiva kohtuullinen korkokanta. 

	Tuotteen käyttöaika
	Annuiteetti​kerroin

	5
	0,24

	10
	0,14

	15
	0,10

	20
	0,087

	25
	0,078

	Ääretön
	0,06


Vuosikustannus voidaan laskea kertomalla investointi viereisestä taulusta saatavalla annuiteettikertoimella (jos käytetään 6 % korkokantaa). Jos muuta korkokantaa tai kuoletusaikaa tarvitaan, voidaan turvautua laskennan käsikirjoihin tai www:stä löytyvään laskenta-automaattiin (calculator.com).

[image: image45.png]N optimi =
i

armmity’
eristeen kustannus

0 Eristeen paksuus mm

Kustannus
vuodessa mk





Esimerkki investoinnin ja vuosikustannusten yhteensovittamisesta on kuvassa vasemmalla. Siinä on tarkoituksena optimoida rakennuksen lämpöeriste, jonka paksuus vaikuttaa toisaalta investointikuluihin, toisaalta lämmityksen kustannuksiin. Investointi on kertakustannus, lämmitys taas on jatkuva kustannus, joten näitä kahta ei voi suoraan laskea yhteen. Niille saadaan kuitenkin yhteinen asteikko muuttamalla investointikulut vuosikustannuksen muotoon, jolloin on helppoa todeta eristeen mitoituksen optimi: hankintakulujen annuiteetin (käyrä B) ja vuosittaisten lämmitysmenojen (käyrä A) summan minimi. 

Kaikissa laskutoimituksissa, joissa maksueriä projisoidaan toiseen ajankohtaan, tulos vaihtelee varsin paljon sen mukaan, millaista laskentakorkokantaa käytetään: mitä suurempi korkokanta, sitä enemmän rahaerä sitä ajallisesti siirrettäessä muuttuu. Kun esimerkiksi kansanedustaja ehdottaa, että valtio tekisi jonkin investoinnin, hän saattaa soveltaa laskuissaan alhaista korkokantaa; tällöin hyvin kaukaisetkin investoinnin tuotot näyttävät lähes täysimääräisiltä hyödyiltä, kun diskonttaus alentaa niitä vain vähän. 
Yleensä on suositeltavaa käyttää diskonttauksessa käypää markkinakorkoa. Tällöin investointia harkitseva osapuoli siis laskee saavansa tai maksavansa investoinnistaan samaa korkoa kuin mitä sovelletaan hänen muihin investointeihinsa; eri vaihtoehdoista on tällöin helppo osoittaa paras. 

Jos laskentakorkokannan valitseminen tuntuu vaikealta, on myös käytettävissä sellainen investointien vertailemisen menetelmä, jossa tämä vaikeus vältetään. Sisäisen korkokannan menetelmässä kullekin vaihtoehdolle lasketaan erikseen juuri tässä vaihtoehdossa saatava investoinnin tuottoprosentti. Korkein prosenttiluku eli investoinnin sisäinen korkokanta sitten osoittaa parhaan vaihtoehdon ja sen, kannattaako rahat ehkä sijoittaa jonnekin muualle. 

Menoina ilmenevien uhrausten ohella on monesti aihetta ottaa laskelmiin mukaan eri toimintavaihtoehtoihin liittyvät haittavaikutukset. Monesti olisi toivottavaa myös ne arvioida rahassa, jotta ne voitaisiin laskea yhteen varsinaisten kustannusten kanssa. Näin päästäisiin mahdollisimman eksaktiin optimointiin. Jos tämä on liian hankalaa tai epäluontevaa, haitat voidaan ottaa huomioon erikseen sellaisinaan eli laatutekijöinä, joita ei sisällytetä laskelmiin. Erityisesti haittojen kohdalla on tavallista, että ne kohdistuvat muihin osapuoliin kuin siihen, joka kyseistä laskelmaa tekee; näitä muita osapuolia käsitellään sivulla &&.

Ohjaava tutkimus. Yrityksen taloudenpitoa tutkittaessa ja suunniteltaessa on havaittu hyödylliseksi käyttää erityisiä tunnuslukuja, joista tavallisimmat ovat seuraavat (katso kuvaa sivulla +++):
Edullisuus, josta myös usein käytetään nimeä "taloudellisuus" määritellään useimmiten hyötyjen ja kustannusten (tai uhrausten) suhteeksi (eli osamääräksi). Sanaa "edullinen" ei pitäisi käyttää "halvan" (engl. economical) synonyymina -- saattaahan pienelle yritykselle useinkin sattua, ettei sillä ole käteisvaroja tarpeeksi voidakseen valita itselleen edullisimman vaihtoehdon elikkä sen, joka sijoitettua markkaa kohti antaisi eniten hyötyä. 

Toinen usein käytetty taloudellisen optimin indikaattori on kannattavuus eli tuottojen ja kustannusten (tai tulojen ja menojen) erotus. 

Vaikuttavuus puolestaan ilmoittaa miten tehokkaasti jokin toimenpide toteuttaa asetetun päämäärän. 

Tuottavuus on tuotantoa suunniteltaessa tärkeä tunnusluku. Se ilmoittaa miten paljon jotakin tuotannontekijää kuluu yhtä tuotettua yksikköä kohti. Täten esimerkiksi työn tuottavuutta mitataan suhdeluvulla tuotemäärä (kpl) / työtuntimäärä (h). Energian käytön tuottavuus taas on tuotemäärä / energiamäärä (kWh). 

Termiä hyötysuhde käytetään joskus tuottavuuden synonyymina, mutta erityisesti se sopii mittaamaan prosessiin sisään ja ulos menevien samanlaatuisten määrien suhdetta prosentteina. Esimerkiksi sähkömuuntajan hyötysuhde = ulostuleva teho / sisäänmenevä teho; auton moottorin hyötysuhde on syntyvän mekaanisen tehon suhde kuluvan polttoaineen teoreettiseen energiasisältöön (kaikkien yllälueteltujen mittayksikkönä voi olla esim. kW). Hyvä hyötysuhde siis on lähellä sataa prosenttia. 

Vaihtoehtolaskenta. Liikkeenjohdossa perin tavallinen tilanne on se, että tarjolla on kaksi tai useampiakin vaihtoehtoja tulevaa toimintaa tai tuotetta varten ja pitäisi saada selville, mikä niistä on edullisin, jonkin edellä luetellun tunnusluvun mukaan tai jollakin muulla tavalla arvioituna. Tällaisen ongelman ratkaisemiseksi ei usein ole lainkaan tarpeellista laatia mahdollisimman yksityiskohtaista -- ja siten suuritöistä -- mallia ongelmatilanteesta ja sen vaihtoehdoista. Malli on kyllä hyödyksi, mutta siitä voidaan hyvin jättää pois kaikki se, mitä ei välttämättä tarvita tarjolla olevien vaihtoehtojen vertailemiseksi, kuten seuraavat: 

· Mallin yksinkertaistamiseksi siitä voidaan ensinnäkin jättää pois menneisyys. Jos ei mallia tarvita muuhun kuin tulevan toimintalinjan valitsemiseen, ei ole tarpeen tutkia mikä olisi ollut optimimenettely niissä asioissa, jotka on jo aiemmin ratkaistu. Aiempien päätösten aiheuttamat ns. "uponneet kustannukset" voidaan yksinkertaisesti jättää huomiotta. Tämä helpottaa laskelmia ja auttaa löytämään parhaan mahdollisen vaihtoehdon niiden joukosta, jotka ovat tässä vaiheessa käytettävissä. 

· Useimmiten riittää, kun laskelmassa otetaan huomioon vain vaihtoehtojen erot: toisaalta erot hyödyissä, toisaalta erot uhrauksissa. Toisin sanoen laskelmista jätetään tahallaan pois kaikki ne hyödyt, uhraukset ja laadulliset lisätekijät, jotka ovat samoja kaikissa vaihtoehdoissa. Näin vältetään tarpeeton työ. 

· Vielä yksinkertaisempiin laskuihin päästään, jos vielä vaihtoehtojen tuottamat hyödytkin ovat suunnilleen samat, eli jos kaikissa vaihtoehdoissa lopputulos on samanarvoinen. Tällöin ei tarvitse vertailla muuta kuin eri vaihtoehdoissa erilaisia kustannuksia (erokustannuslaskenta) tai muita uhrauksia. 

Parhaan vaihtoehdon valitsemisen työvaiheet ovat täten seuraavat: 

8. Määritellään vertailun näkökulma: kenen etua siinä tavoitellaan. 

9. Todetaan mitkä uhraukset (ja ehkä myös hyödyt) vaihtelevat eri vaihtoehtojen välillä. 

10. Jos merkittäviä eroja on vain uhrauksissa, niiden yhteisarvo kunkin vaihtoehdon osalta lasketaan joko kapitaloinnin tai vuosikustannusten menetelmällä. Alin arvo osoittaa parhaan vaihtoehdon. 

11. Jos vain hyödyissä on eroja, hyötyjen yhteisarvo kullekin vaihtoehdolle lasketaan samalla menetelmällä kuin kohdassa 3. Ylin arvo on paras. 

12. Jos eroja on molemmissa, on tehtävä kaikki ylläluetellut toimenpiteet ja sitten todettava se vaihtoehto, jossa on paras suhde hyötyjen ja uhrausten välillä. Tämä suhde voidaan laskea joko osamääränä tai erotuksena.
Tuotannon ja myyntihinnan optimoiminen

Teollisen tuotannon kustannukset riippuvat tuotetusta määrästä, mutta riippuvuus ei ole suoraviivainen. Diagrammi, joka osoittaa yksikkökustannusten riippuvuuden samanlaisina toistuvien tuotteiden määrästä, tavallisesti muistuttaa muodoltaan oikealla olevaa (keksittyä) kuviota. Toisin sanoen, olipa määrä mikä tahansa, jo ensimmäisen tuoteyksilön tekeminen aiheuttaa tietyn kiinteän kustannuksen (constant cost). Sen jälkeen seuraavien yksilöiden tuottamisesta syntyvistä lisäkuluista (marginal cost) käytetään nimeä muuttuvat (variable) kustannukset. Teollista tuotantoa suunniteltaessa on hyödyksi tarkastella näitä kahta erikseen. Tosin niiden välillä ei ole ehdotonta eroa, vaan raja riippuu tarkastelun aikajänteestä. 

[image: image161.png]tehokkuus{1EEL

hyedyllisyys opetteluaika
hyvakeyt [aytettavyys—opitanus-CERE ORI L
1ayys Lmieliyttavyys | joustavuus

uhraukset  Lasenne



Katetuottolaskenta lähtee siitä, että tuotteen myyntitulojen pitää "kattaa" vähintäänkin kaikki tuotteesta aiheutuvat kustannukset, muutoin ei voittoakaan saada. Laskennan keskeinen käsite on täten tuotteen katetuotto (engl. contribution margin, kuvassa vaakaviivoitettu) eli sen myyntitulot, joista on vähennetty vastaavat muuttuvat kustannukset.  

Muuttuvien kustannusten lisäksi katetuoton siis pitäisi riittää maksamaan yrityksen kiinteät kustannukset (kuvan ohut pystyviivoitus). 

Kiinteiden ja muuttuvien kulujen yli jäävästä myyntituotosta lopulta muodostuu yrityksen tulos eli voitto, mikäli positiiviseen tulokseen päästään. Se myynnin määrä, jossa tappio vaihtuu voitoksi, on nimeltään "kriittinen myyntimäärä" (engl. break-even sales), joten myynnissä pitäisi välttämättä päästä tämän määrän paremmalle puolelle. 

Monesti näyttäisi siltä, että yksinkertaisin keino katetuoton parantamiseen olisi nostaa tuotteen yksikköhintaa, mutta tämän varjopuolena saattaa seurata asiakkaiden karkaaminen muualle ja myynnin määrän aleneminen. Tätä viimeksi mainittua ilmiötä mitataan kysynnän hintajouston (price elasticity) avulla, joka määritellään: 

Kysynnän hintajousto = (myynnin muutos) / (hinnan muutos) 

Kullakin tuotteella on erilainen hintajousto, ja sen arvo on selvitettävä empiirisesti kokeilemalla tai ehkä kyselyn avulla. Jos hintaa prosentilla nostettaessa myynti laskee prosentin, hintajouston arvon sanotaan olevan -1. Jos taas saman hinnannousun seurauksena myynti laskee 3%, kuten kuvassa oikealla, hintajousto on -3. Miinusmerkki usein jätetään pois, sillä kysynnän hintajousto on aina negatiivinen. Käytännössä se harvoin on niin lineaari kuin kuvassa, vaan on erilainen eri hintatasoilla. 

Vaikka yksikkökustannusten alenemista osoittava käyrä näyttää kehottavan myymään niin suuren määrän kuin mahdollista, tuotteen luonne saattaa asettaa myynnille rajan. Äärimmäisiä esimerkkejä ovat rakennukset, sillat ja laivat, joita monesti myydään vain yksitellen. Tässäkin tapauksessa voi joskus hyödyntää sarjavalmistusta siten, että tuote muodostetaan pienemmistä osista, joista sitten vähintään joitakin valmistetaan sarja​tuotantona. Jos tuote suunnitellaan koostuvaksi komponenteista, se saattaa tuoda toisen​kin edun: tuotteesta voidaan edullisesti tehdä muunnoksia eri asiakasryhmille. Tällöin muuntelu ja siitä seuraava kustannusten nousu koetetaan keskittää muutamiin harvoihin komponentteihin, ja muut osat tehdään sarjatuotantona normaalikustannuksin.. 
Tutkimuksen ja kehittämisen menetelmät. Keskeisimmät taloudelliset suureet (kustannukset ja hinnat) mitataan aina rahassa, joka on tyypillinen suhdeasteikon muuttuja. Se antaa mahdollisuuden käyttää määrien analysoinnin voimakkaita työvälineitä, joten tutkimuksissa laadullista työskentelytapaa ei paljoakaan käytetä.
Talousasioihin pannaan jokaisessa yrityksessä paljon huomiota, ja niinpä myös valtaosa taloudellisista tutkimuksista tehdään yritysten sisällä. Tästä on tutkijoille se etu, että päästään käsiksi jatkuvan tuotannon tarkkoihin kustannustietoihin, joita (yksikkö​kustannuksiksi muutettuna) voidaan yleensä helposti käyttää myös tulevan tuotannon kustannusten arviointiin. Tiedot saadaan usein suoraan yrityksen kirjanpidosta, mikäli siinä kustannukset on kohdistettu tarpeeksi yksityiskohtaisesti.
Tuotteen antama hyöty yrityksen kannalta katsottuna on sen myyntihinta. Asiakkaan kannalta katsottuna hyödyt eivät ole aivan yhtä helposti mitattavissa, sillä ne toteutuvat asiakkaiden luona, jotka ovat yleensä hajallaan ja vaikeasti lähestyttävissä. Tuotteen myyntihintaa voi kyllä käyttää myös asiakkaan saaman hyödyn likiarvona, sillä yleensä ihmiset katsovat saavansa suunnilleen yhtä paljon hyötyä tuotteesta kuin mitä siitä yleensä maksetaan. Tämä metodi ei ole tarkka, mutta sen etuna on hyötyjen helppo mittaaminen rahayksiköissä.

Huomattavasti täsmällisempi mutta työläämpi tapa on käyttää kyselyä tai haastattelua, joka kohdistetaan yrityksen joko todellisiin tai mahdollisiin asiakkaisiin. Tällöin kysytään, millaisia tuotteita asiakkaat haluavat, miten he niitä aikovat käyttää, mitä niistä haluttaisiin maksaa, jne.

Analyysimenetelmät tavallisimmin valitaan määrien analyysin työvälineistä, jotka siis edellyttävät että hintatietojen ohella lähes kaikki hyötyarvot, sivuvaikutukset ja muut tekijät on mitattu rahassa tai muulla aritmeettisella asteikolla. Nämä asteikot voivat kyllä tarvittaessa olla tutkijan omia teoreettisia kehitelmiä, tyyliin "hyötymitta", "haittayksikkö" jne. 

Uutta tuotetta kehitettäessä on usein tarpeen verrata kahta muuttujaa: verrata hyötyjä kustannuksiin, tuloja menoihin, tuotettua määrää kuluihin jne., ja hakea optimia näiden kesken. Usein optimi lisäksi riippuu yhdestä tai useammasta sivuvaikuttajasta (parametrista). Matemaattisia metodeja tällaisiin laskelmiin ovat korrelaatio ja regressio sivulla 125, sekä hyötykustannusanalyysi, sivulla 211.

Tuotteen ekologia

Tuotteiden ekologia tutkii tuotteiden valmistuksesta, käytöstä ja hylkäämisestä aiheutuvia materiaalien virtoja sekä kehittää keinoja näistä ympäristölle aiheutuvien haittojen kuten raaka-aineiden käytön, saastumisen ja jätteiden synnyn vähentämiseen. 

Parikymmentä vuotta sitten tuotteiden ja tuotannon ekologiset selvitykset usein katsottiin vain erillisiksi hankkeiksi, joilla piti "hoitaa" jonkin vähenevän raaka-aineen korvaaminen toisella taikka jonkin paikallisen jätevuoren "käsittely". Tänään nämä erilliset ongelmat ovat lisääntyneet ja laajentuneet niin, että tuotteiden ympäristö​myönteisyys (sustainable ecology) kuuluu nyt kaiken tuotesuunnittelun ja tuotannon pysyviin päätavoitteisiin. Tuotteiden ekologiassa tarkastellaan erityisesti seuraavia toimintoja: 

· raaka-aineiden ja energian käytön vähentäminen, 

· raaka-aineiden korvaaminen sellaisilla, joista aiheutuu vähemmän ympäristöhaittoja, 

· ainesten kierrätys (uudelleenkäyttö). 

Seuraavassa lyhyessä esityksessä on teoria jaettu samoin kuin teollisen tuotteen tyypillinen elinkaari: tuotekehitys, tuotanto, tuotteen käyttö, ja kierrätys. 

Tuotekehityksen ekologia

Tuotteen suunnittelu ei juuri kuluta luonnonvaroja, mutta se vaikuttaa valtavasti tuotteiden valmistuksen ja käytön ekologiaan. Suunnittelussa on suuri vapaus tehdä tuotteeseen ekologisesti tärkeitä muutoksia, myöhemmin mahdollisuudet ovat paljon pienemmät. Niinpä suunnittelijoita usein kehotetaan elinkaariajatteluun (design for the environment) eli pitämään mielessä valmistusvaiheen vaikutusten ja kustannusten ohella tuotteen käytön ja hävittämisen aiheuttamat ympäristövaikutukset. 
Jo uuden tuotteen konseptivaiheessa olisi tutkittava, onko muuta vaihtoehtoa kuin valmistaa fyysinen tuote. Toisin sanoen, olisiko sama hyöty asiakkaille saatavissa jollakin ympäristömyötäisemmällä tavalla? Esimerkiksi autoa ei tarvita ihmisen kuljettamiseen kodista työpaikalle, jos työ voidaan tehdä kotona. Muita fyysisten tuotteiden sijaan tulleita vastaavia aineettomia palveluja ovat kirjepostin sijaan tullut sähköposti sekä muut internetin etäispalvelut. 
Materiaalin valinnassa on suunnittelijalla suuret vaikutusmahdollisuudet, sillä hän voi usein laajoissa rajoissa valita tuotteiden ainekset, joskus jopa kierrätysmateriaalien joukosta. Taitavan suunnittelun avulla voidaan usein myös vähentää tarvittavan raaka-aineen määrää (engl. dematerialization). Esimerkiksi antamalla tuotteelle luonnostaan jäykkä kolmiulotteinen muoto tulee mahdolliseksi valmistaa se ohuemmasta levystä. 

Joissakin tapauksissa on tarjolla uusia, ympäristölle ystävällisempiä valmistusaineita, toisinaan taas on mahdollista parantaa ennestään käytetyn materiaalin käsittelytapoja. Joka tapauksessa ainesvalinta pitäisi tehdä niin, että tuote toimii pitkään ja sen valmistus sekä käyttö tuottavat mahdollisimman vähän jätteitä ja päästöjä. 

Tuotannon ekologia

Teollisuuden tai tuotannon ekologian (industrial ecology, IE) tarkoituksena on kehittää teollisuuden raaka-aineen käyttöä sekä vähentää jätteitä ja saastumista. Tutkimuksella selvitetään materiaalien kiertokulkua talouselämässä, teollisten järjestel​mien vaikutuksia ympäristöön, keinoja ympäristölle edullisten järjestelmien ja tuottei​den analysoimiseksi ja luomiseksi sekä jätteiden syntymistä vähentäviä vaihtoehtoja. 

Vielä pari vuosikymmentä sitten teollisuuden ekologiaa saatettiin pitää vain keskustelu​foorumina, jossa sopi teoreettisesti käsitellä tuotannon eettisiä kysymyksiä; otettiinko näitä sitten käytännön liikkeenjohdossa huomioon, se oli johtajien päätettävissä. Nykyisin on tilanne toisin: taukoamatta kasvava ainesten ja energian kulutus sekä saastuminen ovat jo monesti tuottaneet niin mittavia ongelmia, ettei teollisuus voi niitä jättää huomiotta. Niinpä näitä ongelmia onkin alettu yhä enemmän tutkia, ja tutkimuk​sen tuottamaa tietoa ja toimintamalleja puolestaan voidaan nyt käyttää teollisuudessa estämään uusia ympäristötuhoja. 

Uhkakuvat ja varoitukset ovat toki vain yksi ryhmä ekologian saavutusten joukossa. Myönteisempää on, että liikkeenjohto voi myös hyödyntää kilpailussa hyvää ekologisten näkökohtien tuntemustaan ja sen soveltamista omaan tuotantoonsa. Yhä useammat kuluttajat näet ovat oppineet vaatimaan ympäristölle ystävällisempiä tuotteita ja palveluja, ja he arvostavat näissä asioissa vastuuta tuntevia yrityksiä. Myös pankkien ja muiden rahoittajien arvioidessa yrityksiä ne yhä enemmän ottavat lukuun ympäristöön liittyvät mahdollisuudet ja riskit. Niinpä yritykset yhä useammin haluavat tehdä asiassa enemmän kuin vain sen mitä säädökset vaativat. 

Tuotannon ja sen tutkimuksen ekologisena päämääränä on vähentää valmistuksessa syntyvää jätettä, edistää tuotteiden ja niiden osien myöhempää uudelleenkäyttöä sekä vähentää energian ja raaka-aineiden kulutusta valmistuksessa ja sen muita haittavaikutuksia. Tuotteen valmistusvaiheessa on paljon mahdollisuuksia vähentää materiaalien, etenkin myrkyllisten, käyttöä, ja vähentää syntyvää jätettä. 

Valtavia määriä metalleja ja muita raaka-aineita menee jatkuvasti hukkaan siksi, että niitä jää pienehköinä pitoisuuksina jätteiden joukkoon. Metalleja jää esimerkiksi metallipintojen viimeistelyssä käytettyihin huuhteluvesiin sekä voimalaitosten ja sulattamojen savukaasun suodattimiin. Yhdysvaltojen teollisuuden jätteitä koskevassa selvityksessä on havaittu, että jätteiden metallipitoisuus on usein suurempi kuin tyypillinen malmin pitoisuus. Näin hukataan joka vuosi paljon kallista raaka-ainetta vain siksi, että sitä on pidetty "arvottomana jätteenä" eikä suinkaan raaka-aineen lähteenä. Selvää onkin, että tehostettu ainesten kierrätys voisi usein tuottaa etua paitsi ympäristölle myös tehtaan taloudelle. 

Nykyisin on tarjolla runsaasti teknisiä menetelmiä metallien erottamiseksi jätteistä. Näitä ovat elektrolyysi, jota jo käytetään perusmetallien alkutuotannossa, sekä hapon avulla rikastaminen, sekin jo käytössä kaivostoiminnassa. 

Tuotteiden valmistuksen ekologisen laadukkuuden tunnuslukuna usein käytetään jätteiden määrää tuotettua yksikköä kohti, sekä raaka-aineen tuottavuutta joka mitataan suhdelukuna: 

    (tuotettu määrä) / (raaka-aineen määrä). 

Myös nimitystä ekotehokkuus (eco-efficiency) joskus käytetään yllämainituista suhdeluvuista. 

Kuluvan energian ja syntyvien päästöjen määrää tutkittaessa on usein aiheellista ottaa lukuun valmistusvaiheen lisäksi myös ainesten ja tuotteiden kuljetus. 

Tuotteiden käytön ekologia

Elinkaarianalyysi (life cycle analysis) pyrkii saamaan kokonaiskuvan tietyn tuotteen kaikista ympäristövaikutuksista, alkaen raaka-aineen irrottamisesta maasta aina siihen saakka kunnes kaikki tuotteen ainekset ovat jälleen palanneet maahan. Se vaatii enemmän tutkimustyötä kuin pelkän valmistuksen ekologinen tarkastelu, mutta tuon lisätyön ansiosta sitten voidaankin pyrkiä asiassa kokonaisoptimiin ja mm. tarkastella tuotteen elinkaaren eri vaiheiden keskinäisiä suhteita. Voidaan esimerkiksi tutkia kannattaisiko sijoittaa enemmän valmistusvaiheessa, jotta päästäisiin tuotteen käytössä ja sen hävittämisessä edullisempiin ympäristövaikutuksiin.

Elinkaarianalyysissa usein käytetty tunnusluku on hyödyn ainestaakka (Material Input per Service Unit, MIPS). Se on suunnilleen raaka-aineen tuottavuuden käänteisarvo, mutta lisäksi se sisältää myös ne ainekset, joita kuluu tuotteen käytössä ja sen hävittämisessä. Yllä olevasta kuvasta raaka-aineen tuottavuus mitattaisiin määrien C ja A suhdelukuna, kun taas ainestaakan mittana olisi suhde (A + B) / D. 

Hyödyn yksikkö (service unit) on määriteltävä erikseen kutakin tuotteiden lajia varten. Esimerkiksi henkilöauton hyödyn yksikkönä on kuljetettu henkilömäärä kertaa matkan pituus; pesukoneissa se on puhdistunut pyykkikilo ja monissa tuotteissa yksinkertaisesti käyttökerta. 

Hyödyn ainestaakan avulla on helppoa arvioida ja verrata ei vain tuotteita vaan myös niitä palveluja tai hyötyjä joita tuotteet antavat. Esimerkiksi eri autotyyppien vertailu voidaan näin laajentaa sisältämään myös muut liikkumistavat kuten vuokra-auto ja bussi. Tämä auttaa löytämään nykyisten tuotteiden rinnalle uusia vaihtoehtoja, jotka saattavat joskus olla ekologisesti paljonkin parempia kuin tavanomaiset tuotteet. 

Hyödyn ainestaakan dimensiona on aina massa (kg tai tonni) hyöty-yksikköä kohti, mutta näitä massoja mitattaessa on pidettävä erillään seuraavat viisi materiaalin tyyppiä, sillä niitä ei voi laskea yhteen: 

· Uusiutumattomat raaka-aineet 

· Uusiutuvat raaka-aineet 

· Siirrettävät maamassat (esimerkiksi raaka-aineen tuottamisessa tarvittava kaivutyö) 

· Vesi (likaantunut määrä) 

· Ilma (likaantunut määrä). 

Ellei näiden massojen alentaminen onnistu, on toinenkin mahdollisuus parantaa tuotteen ympäristönmyötäisyyttä: käyttöiän pidentäminen. Siinä on tavoitteena pitää tuote kaikkine aineksineen ja osineen kunnossa ja käytössä pitempään, jolloin hidastuu raaka-aineiden virtaaminen jätteeksi.
Kierrätys. Päämääräksi ekologisesti terveessä teollisessa tuotannossa on asetettava lähes kaikkien käytettyjen ainesten uudelleenkäyttö, jolloin jätteen määrä siis samalla minimoituu. 

Kun useimmat tuotteet koostuvat monista eri materiaaleista, uudelleenkäytön avainkysymykseksi muodostuu jätteen ainesten erottelu. Käsityönä tehtynä tämä on kallista ja tehotonta, joten erottelu pitäisi automatisoida siten, että erottelu tapahtuu koneellisesti ainesten fyysisten ja kemiallisten ominaisuuksien perusteella. Automaattiset tunnistimet voivat käyttää hyväksi jäteainesten kokoa, muotoa, tiheyttä (painoa), magneettisuutta ja optisia ominaisuuksia. Nämä eri anturien antamat tiedot voidaan lajittelulaitoksen koneistossa välittömästi yhdistää, jolloin koneisto myös heti toteuttaa lajittelun niin, että kunnallisesta sekajätteestä poimitaan koneellisesti erilleen maatuvat aineet, teräs, muut metallit ja jopa erilaatuiset muovit.

Tulevaisuudessa jätteiden lajittelua voidaan edelleen helpottaa, jos asia otetaan huomioon jo tuotteiden suunnittelussa siten, että eri aineesta tehdyt osat voidaan helposti irrottaa ja erotella toisistaan. Jos tämä yleistyy, jätteiden hyötykäyttö saadaan taloudellisesti yhä paremmin kannattavaksi. Tuotteiden tutkimuksessa tai suunnittelussa tällainen päämäärä ei tosin ole toistaiseksi ollut paljoakaan esillä, mutta tulevaisuudessa asia voi muuttua. 

Tutkimuksen ja kehittämisen menetelmät. Tuotteiden ekologian tutkimusta hankaloittaa se, että siinä kohteena ovat laajat järjestelmät, kuten kokonaiset teollisuudenalat tai jonkin tuotteen käyttö koko maailmassa, ja tällaisessa järjestelmässä lähes kaikki vaikuttaa kaikkeen. Tämän johdosta tutkimushanke helposti pyrkii kasvamaan mahdottomiin mittoihin. Niinpä tutkijan täytyykin koettaa kaikin keinoin rajata ongelmaa. Kaikki ne asiat, jotka tutkittavassa ongelmassa ovat olennaisia, täytyy tietenkin ottaa mukaan, mutta vähemmän tärkeät vaikutustekijät ja sivuvaikutukset kannattaa monesti jättää muissa tutkimushankkeissa selvitettäviksi. Täten ekologian tutkimushankkeessa monesti voidaan ottaa "annettuina" lähtökohtina sellaiset sinänsä tärkeät asiaryhmät kuin väestön kasvu ja tulotaso, lainsäädäntö ja energian tuotantotapa (vesivoima, kivihiili jne). 

Tulevaisuudessa saattaa silti vielä käydä ilmi, että ekologisen katastrofin torjumiseksi voi olla joko välttämätöntä tai hyödyllistä puuttua myös johonkin näistä "annetuista" tekijöistä. Voidaan esimerkiksi päätyä siihen, että olisi edullisempaa verottaa työn sijasta luonnonvarojen käyttöä. 

Tuotteiden ekologiassa joudutaan tarkastelemaan usein suuriakin taloudellisia investointeja ja vielä niitäkin mittavampia vaikutuksia ympäristöön. On myös otettava huomioon, että toimenpiteiden hyödyt ja haitat kohdistuvat usein aivan eri ihmisiin. Tutkijan on siksi pidettävä selkeästi erillään hyötyjen ja haittojen jakauma niin ajallisesti kuin myös eri ihmisryhmien kesken
. 

Asiaan vaikuttaa myös se, että eri ihmisryhmillä on perin erilaiset vaikuttamisen mahdollisuudet ympäristöasioihin. Avainasemassa tässä ovat tuotteiden suunnittelijat ja valmistajat, raaka-aineiden tuottajat, näiden yritysten johto ja rahoittajat, sillä heidän ratkaisunsa koskevat samalla kertaa tuhansia yksittäistapauksia. Kuluttajien vaikutusmahdollisuus ulottuu vain yksittäisiin tapauksiin heidän valitessaan tuotteita itselleen ja päättäessään niiden käyttämisestä. 

Milloin joku näistä vaikutusvaltaisista ihmisistä osallistuu kehittämishankkeeseen joko tilaajana, rahoittajana tai tutkijana, hankkeessa päästään heti lähelle käytännön sovelluksia ja tuotannon uudistuksia. Voidaan erottaa kolme periaatteessa erilaista tutkimuksen ja kehittämisen lähestymistapaa, joiden erona on, miten pitkälle soveltamiseen hankkeessa voidaan edetä: toteava tutkimus, suunnittelun tai tuotannon teorian kehittäminen, ja tuotteen tai tuotantomenetelmän kehittäminen. Näitä kolmea ekologisen tutkimuksen lähestymistapaa tarkastellaan seuraavassa. 

Toteava tutkimus. Toteavassa tuotteiden ekologian tutkimuksessa tavoitteena on selvittää tiettyjen tuotteiden valmistuksen, käytön ja hylkäämisen nykyinen tilanne, mitkä ovat siihen liittyvät vakavimmat tai yleisimmät ympäristöhaitat, missä ja milloin niitä sattuu ja mitkä seikat niihin vaikuttavat. Teollisuutta ja ympäristöä kuvaavia tilastotietoja onkin käytettävissä runsaasti, sillä niitä tuottavat monien maiden viranomaiset sekä myös eräät yhteisöt kuten Worldwatch Institute. 
Silloin kun lähdeaineistona ovat pelkät tilastot, niitä voi tutkia ns. ex post facto -menetelmällä, mutta se voi tietenkin paljastaa yhteyksiä vain niiden muuttujien kesken, jotka tilastoissa esiintyvät. Jos muita muuttujia halutaan mukaan, ne on koottava käyttämällä kyselyä tai suoria empiirisiä mittauksia.
Toteavan tutkimuksen yleisiä periaatteita käsitellään luvussa Toteava tutkimus, sivu 234. Varsin usein tarvitaan myös ennustamisen (sivu 142) menetelmiä, jossa voidaan joko olettaa kehityksen jatkuvan ilman siihen puuttumista, taikka voidaan tutkia erilaisten ohjaustoimenpiteiden vaikutusta skenarioiden avulla.
Ekologinen suunnitteluteoria. Tavanomaista suunnitteluteorian laatimisen prosessia selostetaan sivulla 230. Sen lähtökohtana yleensä on koettu tai tilastoin todettu ekologinen epäkohta. Ekologinen ympäristönmyötäisyys ymmärretään eri maissa hieman eri tavoin, joten paikallinen tutkimus on tarpeen, jonka perusteella tuotannon tai tuotteiden ekologisesti tärkeille määrille kuten autojen kaasupäästöille annetaan enimmäisarvot. Yleensä vältetään muutoin tarpeettomasti sitomasta tuotteiden suunnittelua.

Julkaisutapa kehitetyille ehdotuksille on valittava niin, että ne myös saadaan kaikkien niitä tarvitsevien tiedoksi. Hallinnon säädöksille on tietenkin omat kanavansa, ja milloin hanke on saanut alkunsa valmistajien vapaaehtoisesta yhteistyöstä, näillä ilmeisesti on jo keskinäiset tietokanavat käytettäväksi. Muita tavanomaisia julkaisukanavia suunnitteluteorialle ovat standardit, joko kansalliset tai kansainväliset. Ne voivat olla vapaaehtoisia tai pakollisesti noudatettavia, ja niitä laaditaan usealla eri tasolla kansainvälisistä organisaatioista yksittäisiin yrityksiin saakka. Vapaaehtoisia standardeja laaditaan useinkin jonkin teollisuudenalan yritysten yhteishankkeena. Tällainen on esimerkiksi puuteollisuuden järjestelmä, jossa sertifikaattien kautta tarkkaillaan metsien ympäristönmyötäistä hoitamista. 

Tuotteen ja tuotannon ekologinen kehittäminen. Tuotteen kehittämishanke on varmaan kaikista tutkimuksen lähestymistavoista välittömin ja tässä suhteessa tehokkain menetelmä edellä lueteltujen ympäristötavoitteiden toteuttamiseen. Taitava tuotteen suunnittelu ja raaka-aineen valinta voi parantaa niin tuotteen valmistuksen kuin sen käytönkin ympäristönmyötäisyyttä. 

Parhaat mahdollisuudet uudistuksiin tuotteissa on niiden kehittämisen alkuvaiheessa, etenkin alustavan tuotekonseptin laadinnassa, josta myös käytetään nimiä "tuoteidea" ja "design driver". Tällöin on myös helpompaa löytää uusia erilaisia keinoja tuottaa asiakkaalle sama hyöty esimerkiksi uudentyyppisen palvelun muodossa tai ympäristömyötäisempänä tuotteen ja palvelun yhdistelmänä, taikka myös suunnitella tuote sellaiseksi, että sillä on useita käyttötapoja. 

Tuotekehityshankkeessa tavallisesti eniten varsinaista tutkimustyötä tehdään yksityiskohtaista tuotekonseptia koottaessa. Tällöin käsitellään suurimmat tietomäärät ja ne muotoillaan tuotteelle asetettavien vaatimusten muotoon. Kaikkein sitovimmat tavoitteet, kuten turvallisuusvaatimukset, usein pannaan omaan pakollisten vaatimusten luetteloonsa. Tähän samaan luetteloon voisi harkita pantavaksi myös joitakin ympäristön​myötäisyyden vaatimuksia, jotta ne eivät huku toivomusluonteisten tavoitteiden joukkoon ja ehkä tule niiden joukossa vesitetyiksi esimerkiksi hyöty-kustannusanalyysin käsittelyssä. 

Tuotesuunnittelun synteesin ja varsinaisen muotoilun vaiheessa yhä suurempi osa tuotteen ominaisuuksista alkaa vakiintua paikalleen, ja isoja korjauksia alkaa olla vaikea enää saada aikaan. Mahdollisesti sopiva hetki siihen voisi vielä olla ideointikokousta kuten aivoriihtä pidettäessä. Muotoilun viime vaiheissa mahdollisuudet muutoksiin vähenevät, mutta tällöinkin voisi vielä yrittää materiaalien (määrien) keventämistä (lightweighting) sekä purettavuuden parantamista (design for disassembly) niin, että tuotetta pystytään helpommin huoltamaan, korjaamaan ja päivittämään ja tällä tavalla jatkamaan sen käyttöikää, puhumattakaan kierrätyksen helpottamisesta.

Tuotteen kauneus

Kauneus on tärkeä päämäärä monien tuotteiden muotoilussa. Voisi ajatella, että muotoilijan olisi helpompaa tämä päämäärä saavuttaa, jos tuotteen kauneus pystyttäisiin määrittelemään ja mittaamaan esineen ominaisuutena samoin kuin vaikkapa paino. Tätä ovatkin lukuisat tutkijat yrittäneet antiikista meidän päiviimme saakka, katso sivua Varhaisia teorioita kauneudesta, mutta selvää yhteyttä ei ole löytynyt esineiden arvioidun kauneuden ja niiden mittasuhteiden tai muiden ominaisuuksien välille. Näyttää siis siltä, ettei 'kauneus' ole mikään pysyvä tai itsenäinen ominaisuus esineissä. 

Varmempi lähtökohta tutkimukselle on se, että kauniiksi sanomiemme kohteiden tarkasteluun lähes aina liittyy jonkinlainen miellyttävä tuntemus. Tämän ajatustavan mukaan, sanottaessa esimerkiksi, että "tämä esine on kaunis" tällä lauseella tarkoitetaan lähinnä, että "tämä esine miellyttää minua, ja ellei se jotakuta toista miellytä, niin hänellä on huono maku". Kauneus ei tämän mukaan ole esineessä, vaan yhtä hyvin myös "katsojan silmässä", ja sen tutkimusta ei pidä kohdistaa pelkkiin kauniisiin esineisiin, vaan koko kauneuden tai rumuuden aistimisen tapahtumaan (havaintopsykologinen lähestymistapa) taikka havaitsemisen merkitykseen henkilön ryhmässä ja ympäristössä (taiteen sosiologia). 

Seuraavassa selostetaan havainto- tai sosiaalipsykologisen ajatustavan mukaisia kauneuden teorioita, aluksi toteavassa mielessä laadittuja ja lopuksi myös mahdollisuuksia niiden ohjaavaan soveltamiseen uusien kohteiden tuotannossa. 

Toteava kauneuden teoria
Havaitsemistapahtumassa ihminen valikoi ja järjestää aistimien antaman valtavan ärsykkeiden määrän helpommin hallittavaan muotoon tietoisessa tajunnassa käsiteltäväksi. Päämääränä on valita aistiärsykkeistä ne, jotka ovat tärkeitä tai kiinnostavia ihmiselle. Tätä tapahtuu ihmisen mielessä koko ajan, suurimmaksi osaksi alitajuisesti. 

Havaitsemisen ensimmäisessä, alitajuisessa vaiheessa tai kerroksessa tapahtuu ensinnäkin hahmottaminen eli aistiärsykkeiden muodostaminen hahmoiksi (saks. Gestalt). Siinä ärsykkeiden tarpeeton yksityiskohtaisuus vähenee ja ärsykkeet muuttuvat ihmiselle tutuiksi ja ymmärrettäviksi kuvioiksi, joista tajunta sitten pystyy valitsemaan ne, joihin on tarpeen reagoida tai jotka antavat aihetta tietoiseen harkintaan. 

Hahmottamisessa ihmismieli näyttää noudattavan eräitä säännönmukaisuuksia, niin sanottuja hahmolakeja. Näitä ovat muiden muassa seuraavat: 

· Lähekkäiset kuviot tai esineet pyrkivät liittymään suuremmiksi kuvioiksi. 

· Kuviot tai esineet, joilla on samantapainen muoto, koko, väri, pinta, suuntaus, nopeus tai muu piirre, nähdään yhteen kuuluvina ja helposti ymmärretään yhdeksi kokonaisuudeksi. 

· Epätäydelliset kuviot täydentyvät tutuiksi kuvioiksi. Esimerkiksi ympyrä, josta puuttuu osa, nähdään helposti täytenä ympyränä. Silmä suosii täydellisiä, suljettuja ja symmetrisiä muotoja. 

· Havaittu hahmo muodostuu niin yksinkertaiseksi kuin mahdollista. 

Esimerkki lähekkäisten merkkien hahmottamisesta kuvioiksi on seuraavassa: 

 i iI Ii iI Ii iI Ii iI Ii iI Ii i 

Yllä oleva merkkijono hahmottuu ensisijassa pareiksi, jotka koostuvat lähekkäin olevista merkeistä, joko iI taikka Ii. Toinen mahdollinen merkkien ryhmittely, jossa pareiksi muodostuvat samanlaiset elementit ii ja II, ei toteudu vielä hahmottamisvaiheessa: se voi toteutua vasta havainnon pohdiskelun myöhemmissä vaiheissa, kun ihminen tietoisesti arvioi ja tulkitsee havaintoaan. 

Hahmottamisessa siis varsin usein pienemmistä alkioista syntyy suurempi kokonaisuus. Seuraava kuvio koostuu merkkialkioista + ja -: 

 ------------------------

 ----++++++----++++++----

 ------++--------++------

 ------++--------++------

 ----++++++----++++++----

 ------------------------

Kuvion merkkialkioiden "takaa" hahmottuu kuvio: II, jonkinlainen taustarakenne (saks. Superzeichen). 

Havaitsemisprosessin tajuntaan antama kuva ulkomaailman tilanteesta voi tulla havaitsijalle kiinnostavaksi ja tärkeäksi vasta sitten, kun yksilö on suhteuttanut tämän kuvan aikaisempaan maailmankuvaansa. Vasta tämän jälkeen yksilö voi ratkaista, vaatiiko havaittu asia toimenpiteitä vai ei. Tässä arvioimisessa ovat viitekehyksenä apuna aiemmin opitut asenteet ja käyttäytymisen mallit. Sosiaalinen ympäristö on siinä ratkaiseva, sillä vasta se antaa arvolataukset ihmisen ympäristön fyysisille kohteille. 

Havaitsemisprosessia on mielenkiintoista tarkastella viime aikoina kehittyneen kvantitatiivisen informaatioteorian valossa. Informaation määrän mittayksikkönä on bitti (engl. bit = binary digit). Se on pienin nollasta poikkeava tiedon määrä. Yhden bitin suuruinen on tieto siitä, onko jokin kaksiarvoinen suure arvoltaan 1 vai 0. Yksi kirjain sisältää tietoa noin viisi bittiä. Kuitenkaan esimerkiksi 25-kirjaiminen sana "rakentamismääräyskokoelma" ei rasita muistiamme läheskään 125 bitin määrällä, sillä jo nähtyämme sanan alkupään voimme arvata loput. Pitkissä sanoissa on näet toistuvaa informaatiota eli toistetta (engl. redundancy). 

Tajunnan kapasiteetti on varsin rajallinen. Se kykenee vastaanottamaan kaikista aistimista tietoa yhteensä vain noin 20 bittiä sekunnissa. Tajunnan lyhyestä säilytysajasta seuraa se, että siinä samanaikaisesti käsiteltävä tietomäärä ei voi paljoa ylittää sataa bittiä. 

Havaitseminen ja mielihyvä. Lukija lienee joskus joutunut tulkitsemaan epäselvää kuviota tai tekstiä, vaikkapa salakirjoitusta. Tällöin hän on varmaankin huomannut kokeneensa eräänlaista nautintoa niin sanotun ahaa-elämyksen hetkellä, jolloin tutkitun viestin takaa paljastuu aluksi piilossa ollut merkitys. Tämä miellyttävä tuntemus näyttää aiheutuvan suoraan siitä, että ihmisen tajunta onnistuu tavoitteessaan: hahmottamisessa. 

Oikealla on Bartlettin laatima piirros, joka esittää nuorta naista. On mahdollista hahmottaa tämä kuva myös aivan toisella tavalla, vanhan naisen kuvana, mutta se tavallisesti vaatii hieman ponnistelua. Pyydän lukijaa kokeilemaan tätä uudelleen hahmottamista, ja samalla tarkkailemaan tuntemuksiaan siinä tilanteessa kun uusi hahmotus löytyy.
George Birkhoffin vuonna 1933 esittämän hypoteesin mukaan nautinnon tuntemus, joka aiheutuu fyysisesti nimenomaan hahmottamisen ponnistelusta ja onnistumisesta, on sama asia kuin taideteosten tarkastelun esteettinen nautinto. Taideteosta tarkasteleva henkilö etsii intensiivisesti ja myös löytää taideteoksesta jonkin aluksi kätketyn, "syvemmän" rakenteen. Sen löytämisen antamaa tunnetta Birkhoff nimittää "kauneuselämykseksi".
Taustarakenteesta puuttuu suurin osa taideteoksen pintarakenteen detaljimäärästä, joten se on aina pintakerrosta yksinkertaisempi (tai ainakin se näyttää aluksi yksinkertaiselta, kunnes siitäkin ehkä taas löytyy uutta syvällisyyttä). Täten kvantitatiivinen kauneusteoria antaa selityksen sille monien estetiikan tutkijain tekemälle havainnolle, että kauneuden yhtenä osatekijänä on yksinkertaisuus tai "yhtenäisyys moninaisuudessa". Sama sanontatapa on, kuten tunnettua, käytössä myös tieteellisessä työssä: ajatuskulkua voidaan nimittää kauniiksi tai elegantiksi nimenomaan sen perusidean yllättävän yksinkertaisuuden vuoksi. 

Taustarakenteen löytämisen ahaa-elämys on voimakkain, jos sitä edeltää älyllinen ongelma: teos tuntuu aluksi muuten selkeältä, mutta siinä on jotakin arvoituksellista, ärsyttävää ja yhteen sopimatonta. Ahaa-hetkellä kaikki osat loksahtavat paikoilleen, ärsyttävyys häviää ja miellyttävä selkeyden tunne pääsee voitolle. 

Kiusallisuuden tuntemus ongelman edessä ja helpotus asian selvittyä eivät suinkaan rajoitu ihmisen esteettiseen elämään. Päinvastoin ne nähtävästi kuuluvat ihmisen alkuperäiseen synnynnäiseen varustukseen, joiden avulla ihminen sopeutuu muuttuvaan ympäristöönsä. 

Jotta esteettisen nautinnon tuntemus syntyisi, älyllinen ponnistus siis ei saa olla liian 
vähäinen. Näin saattaisi käydä silloin, jos taideteos olisi kovin helposti tulkittava, triviaali tai banaali. Toisaalta ei taideteos myöskään saa olla niin vaikeaselkoinen, että sen taustarakenteen hahmottaminen kokonaan estyy. 

[image: image164.png]Tehtéa Viikkol 3 4 > 2
Suunnittelu e

muamsuussews la
Haastattelut

Tilastoanalyysi
Tulosten aniointi

Raportin laadinta




Esimerkkinä lukija voi vertailla kahden erilaisen tunnuskuvion tajuamisen elämyksiä. 

Vasemmanpuoleinen, Electroluxin liikemerkki, on vaikeammin oivallettava. Se näyttää ensin viittaavan vain ilmastointiin, venttiileihin ja tuulettimiin. Toinen merkitys, kirjain E, paljastuu vasta pitemmässä tarkastelussa, jolloin oivallus tuottaakin hieman voimakkaamman esteettisen elämyksen. – Oikeanpuoleinen kuvio, British Eagle -lentoyhtiön tunnus, jää elämyksenä latteammaksi, sillä tarvitaan tuskin lainkaan henkistä ponnistusta löytämään merkistä kotka ja E-kirjain.

Kuva yllä esittää kaavamaisesti, miten taideteoksen esteettinen nautittavuus riippuu teoksen monimutkaisuuden tai yllättävyyden asteesta. Kompleksisuuden pitää olla jossakin banaalin ja käsittämättömän välillä, muutoin teos menettää mielenkiintonsa.

Kompleksisuuden ihannemäärä vaihtelee yleisön eri yksilöiden kohdalla. Kyseisen taiteen tuntija on jo nähnyt tai kuullut monta samantapaista teosta ja hän on huomannut, että niissä toistuu lukuisia melko samanlaisia pintarakenteita, jotka täten eivät enää tarjoa hänelle mitään oivaltamisen iloa. Toiselta puolen hänen alan tuntemuksensa tekee hänet kykeneväksi huomaamaan, tulkitsemaan ja arvostamaan paljon monimutkaisem​pia teoksia kuin mihin maallikko pystyy. On jopa mahdollista, että sama teos (piirrok​sessa merkitty x) voi olla maallikolle liian vaikea ja alan tuntijalle liian alkeellinen! 

Asteittainen oivaltaminen. Abraham A. Moles (1956) on täsmentänyt Birkhoffin hypoteesia. Molesin mielestä hahmottaminen tuottaa voimakkaimman nautintoelämyksen nimenomaan silloin, kun tajunta pääsee toimimaan suurimmalla tehollaan, eli osapuilleen edellä mainitun sadan bitin sekunnissa tasolla. 
Tämän mukaan optimaalisesti toimivan taideteoksen tulisi ensinnäkin sisältää välittömästi aisteja miellyttävää pinnallista sisältöä tai dekoraatiota määrältään riittävän runsaasti. Mielenkiinnon herättäjänä voi toimia myös teoksen nimi. Mutta ellei teoksesta löydy muuta sisältöä, yleisö piankin luokittelee sen kitsiksi ja menettää mielenkiintonsa siihen. Jottei näin kävisi, teoksessa pitää myös olla heti nähtävissä jotakin uteliaisuutta herättävää, joka motivoi katsojan pitempään tarkasteluun, minkä tuloksena teoksesta tulisi olla löydettävissä (mutta ei liian helposti!) jokin syvempi sisältö, jälleen kompleksisuudeltaan sadan bitin luokkaa. Se voisi olla esimerkiksi taustarakenne, mutta myös mitä tahansa muuta kiinnostusta herättävää, kuten vihjeet johonkin voimakkaaseen tunnelmaan, tai viesti. 

Kaikkein antoisin on sellainen taideteos, jossa ylläkuvattu prosessi voi toteutua useita kertoja peräkkäin, kuten kuvassa yllä. Tällaista monikerroksista taideteosta ihminen voi tutkia pitkään: hän hahmottaa eli tajuaa sen uudelleen useita kertoja. Jokaisessa uudessa hahmossa tarkastelija löytää jotakin uutta, nimittäin ensinnäkin ratkaisun edellisen tarkasteluvaiheen ongelmakohtaan, ja toiseksi uuden ongelman, joka motivoi yhä syvällisempään pohdiskeluun. 

Monivaiheinen esteettinen elämys muodostuu hieman eri tavoin sen mukaan, onko teoksella ajallista pituutta vai ei: 

· Synkronisilla teoksilla ei ole ajallista ulottuvuutta: ne ovat koko ajan muuttumattomina olemassa. Yleisö voi tarkastella teoksen yksityiskohtia missä järjestyksessä haluaa. Tähän ryhmään kuuluvat useimmat teolliset tuotteet sekä kuvataide. 

· Diakroniset teokset eli "aikataide", kuten musiikki, näytelmät ja romaanit, tulevat yleisölle tekijän määräämässä järjestyksessä: niihin kuuluu jonkinlainen aloitus, runko-osa ja loppu. 

Synkronisen teoksen kaikki osat ovat siis koko ajan nähtävissä, mutta tekijällä on toki monta mahdollisuutta ohjata teoksen tarkastelun prosessia. Esimerkiksi tietokone on käynnistettävä annetun valikkojärjestelmän kautta, ja rakennuksen arkkitehtuuriin tutustuminen tapahtuu melko määrätyn kävelyreitin kautta. Näihin jaksoihin voidaan sovittaa tuotteeseen tutustuvalle käyttäjälle mahdollisuuksia kokea ahaa-elämyksiä. 

Yleisölle voidaan myös antaa vihjeitä siitä, mistä teoksen tarkastelu olisi syytä aloittaa, esimerkiksi korostamalla näitä kohtia. Toinen tavallinen tapa yleisön uteliaisuuden herättämiseen on se, että jokin kyseisen taidelajin teoksissa tavanomainen piirre tehdäänkin toisin kuin on ollut tapana, eli muodostetaan siitä ns. poissulkeva piirre (contra-standard characteristic). 

Diakronisen teoksen tarkastelun ohjaamiseen ja yleisön mielenkiinnon säilyttämiseen on lukuisia keinoja (joista muutamia voidaan käyttää myös synkronisissa teoksissa). Niihin kuuluvat: 

· Palapelin rakenne, jossa taiteilija esittää joukon samaan kokonaisuuteen kuuluvia yksityiskohtia, ja yleisön tehtävänä on yhdistää ne ja löytää niiden takaa kokonaiskuva. Esimerkiksi klassisessa salapoliisikertomuksessa annetaan joukko johtolankoja, ja lukija voi teoksen loppusivuja lähestyessään päätellä murhaajan. 

· Teema ja muunnelmat. Tässä taitelija antaa ensin yleisen mallin ja sitten esimerkkejä siitä millä tavoin se voi esiintyä. Yleisön ahaa-elämys syntyy teeman tunnistamisesta sen eri valepuvuissa ja yllättävissä yhteyksissä. Tämä on musiikissa tavallinen rakenne, mutta myös esimerkiksi romaanin Seitsemän Veljestä alussa on veljesten lapsuusajan metsäseikkailu eräänlaisena miniatyyrina koko teoksesta. 

· Paluu alkuun eli syklinen rakenne, jossa koko teoksen läpikäytyään yleisö voi ”hermeneuttisesti” (s. 11) ymmärtää teoksen alkutilanteen entistä syvemmin. 

· Dramaattinen jännite kahden päämäärän välillä tai pyrkimyksen ja esteiden välillä, ja sen ratkaisu. Esimerkiksi Cowgillin (1997 s. 3) määrittelemä lyhytfilmin draamallinen vakiorakenne: 

1. Sankari 

2. tahtoo saavuttaa jotakin, 

3. ryhtyy toimintaan, mutta 

4. joutuu ristiriitaan, joka 

5. kärjistyy huippuunsa ja lopulta 

6. johtaa ratkaisuun. 

Odote ja omuus. Joillakin taiteen aloilla teoksen sisältö on suurelta osin yleisön tiedossa jo etukäteen. Näin on laita esimerkiksi klassisen musiikin konsertissa. Yleisö odottaa, että kappaleet soitetaan suunnilleen nuottien mukaan; ellei näin tapahdu yleisö pettyy pahasti. 

Mitä tapahtuu, jos musiikki soitetaan tarkalleen nuottien mukaan, esimerkiksi sähköpianolla? Tällöin esimerkiksi 3/4 tahdissa jokainen neljäsosasävel on tarkoin saman pituinen, ja voimakkuus säädetään tarkasti merkintöjen p, pp, f mukaan. Esteettinen vaikutelma jäisi luultavasti aika laimeaksi. Esityksestä puuttuisi "elävyys" ja "jännite". Yleisö ei ehkä protestoisi, mutta tuskin myöskään suosittelisi esitystä naapureilleen. 

Muissa taiteissa ei käytetä nuotteja, eivätkä niitä tunne edes kaikki konserteissa kävijät, mutta joka tapauksessa minkä tahansa taideteoksen yleisön jäsenillä on monesti aikaisemman kokemuksensa pohjalta vahva ennakko-odotus siitä, mitä hän tulee teoksessa havaitsemaan. Sehän itse asiassa on useimmiten juuri se motiivi, joka saa ihmisen hakeutumaan taideteoksen ääreen. Tällaisesta aikaisempaan kokemukseen perustuvasta havainnon ennakoinnista voidaan käyttää nimeä odote. Se on siis sitä, mitä henkilö odottaa näkevänsä tai kuulevansa. Jos taideteos kuvaa jotakin kohdetta, tämä värittää etenkin maallikoiden odotetta. Toisaalta odotteena voi toimia muistuma jostakin esikuvasta eli ihmisen aiemmin ihailemasta taideteoksesta. Ihmisellä, joka harrastaa taideteosten piirteiden analysointia, odotteena voi olla yhdistelmä kyseisen taiteen lajin teoksille tyypillisistä vakiopiirteistä. 

Vaikka taideteoksen tarkastelijalla on jokin odote, hänen taideteoksesta saamansa vaikutelma silti harvoin muodostuu tarkalleen odotteen mukaiseksi. Erotuksesta voidaan sopivasti käyttää nimeä omuus tai omaperäisyys (engl. distinction, originality). Omuuden suunta ja määrä ratkaisee teoksen antaman taiteellisen vaikutelman seuraavasti: 

· Jos omuus on negatiivinen eli teos antaa yleisölle vähemmän kuin yleisö oli odottanut, teos katsotaan ala-arvoiseksi ja amatöörimäiseksi. Kuviossa oikealla musta piste tarkoittaa odotetta ja vihreä viiva negatiivista omuutta. 

· Jos omuus on nolla tai jää kovin pieneksi, eli teos on suunnilleen sellainen kuin oli odotettavissakin (musta viiva), se merkitsee samaa kuin että taideteos antaa lattean vaikutelman. Tekijä arvioidaan alan ammattilaiseksi mutta ei suureksi mestariksi. 

· Taiteellinen vaikutelma on paras (punainen viiva) silloin, kun yleisö saa enemmän kuin osasi odottaakaan. Tällaista taideteosta voidaan luonnehtia esimerkiksi sanoilla kiinnostava, innostava, huvittava, jännittävä tai syvällinen. Jos taas asiaa katsotaan Molesin (1966) selittämällä tavalla (ks. ylempänä), tällainen teos sallii yleisön käyttää havaitsemisen ja oivaltamisen kykyjään niin intensiivisesti kuin itse kukin pystyy, ja pitkään. 

· Jos omuus vihdoin on liian suuri (sininen viiva), taideteos ehkä jää kokonaan käsittämättömäksi. Taideteoksen mielenkiintoisuus katoaa eikä henkilö halua sitä enää tutkia enempää, jolloin myös mahdollisesti taideteoksessa piilevä syvempi sisältö menee tältä yleisöltä hukkaan. 

Taiteilijan, joka hakee yleisön tunnustusta, on siis koetettava antaa yleisölle jotakin, mitä yleisö ei osaa odottaa. Aiemmista teoksista on erottauduttava, mutta ei liiaksi. Taideteosten oivaltamisen kognitiivinen mekanismi antaa täten erään selityksen myös taiteissa esiintyvälle uutuuden tavoittelulle. 

On selvää, että jonkin taiteen alan tuntijoilla ja ammattilaisilla on paljon laajemmat ja yksityiskohtaisemmat odotteet kuin maallikoilla. Mitä enemmän henkilö tuntee kyseisellä taiteen alalla luotuja teoksia, sitä vähemmän häntä kiinnostavat sellaiset taideteoksen piirteet, jotka noudattavat alalla yleisesti sovellettua, tavanmukaista tyyliä. Nämä kohdat hän sivuuttaa itsestään selvinä asioina, eivätkä ne tuota hänelle esteettistä elämystä. 

Erilaiset odotteet selittävät sen erilaisuuden, jolla yhteen ja samaan taideteokseen usein suhtautuu suuri yleisö ja toisaalta "avant-garde". Sattuuhan usein, että yleisön enemmistö kokee jonkin taideteoksen poikkeavan juuri sopivasti odotteestaan, kun taas avant-garde ehkä huomaa sen latteasti noudattavan odotetta, se on "déjà vu" (ranskaa: "jo nähty") eli se sisältää vain samaa mitä ko. taiteen alalla yleensäkin tehdään. Toisaalta jokin toinen teos, joka poikkeaisi myönteisesti avant-garden odotteista, saattaa olla suurelle yleisölle aivan käsittämätön. 

Tuotteiden kiinnostavuuden muita lähteitä. Estetiikan tutkimus on perinteisesti rajoittunut käsittelemään vain näkö- ja kuuloaistia. Tämä rajoitus sopii varsin huonosti tuotteiden tutkimukseen, sillä niiden (ja miksei taideteostenkin) kiinnostavuuteen yleisölle voivat vaikuttaa muutkin aistit. 

Erityisesti kosketus- ja liikeaistit ovat tärkeitä esim. urheiluvarusteita, ajoneuvoja, vaatteita ja huonekaluja arvioitaessa. Maku- ja hajuaistit puolestaan ovat vanhastaan keittotaiteen aluetta, mutta ei liene mahdotonta käyttää niitä, kuten mitä tahansa aisteja, parantamaan tuotteiden miellyttävyyttä. 

Ihmisellä on useita luontaisia kanavia kiinnostuksen tai miellyttävyyden kokemiseen taideteoksessa tai tuotteessa, esimerkiksi: 
· Seksuaalisuus.

· Hyväksynnän saamisen tarve. 

· Halu tietää ja ymmärtää. 

· Pyrkimys asettaa ja saavuttaa tavoitteita. 

· Viehtymys yhteisötoimintaan perheen, työn tai järjestöjen piirissä. 

Eräs ja hyvinkin esteettisiä ahaa-elämyksiä herättävä taideteoksen sisällön osatekijä voi olla teoksen viesti. Se yleensä kiinnostaa sitä enemmän, mitä paremmin yleisö voi sitä soveltaa omassa elämässään johonkin tärkeään tarkoitukseen, esimerkiksi ihmisen omien ongelmien ratkaisun mallina tai vähintäänkin hänen maailmankuvansa selventämiseen. Tästä enemmän eri luvussa Tuotteen viesti, s. 289. 

Ohjaava kauneuden teoria
Yllä käsitellyt kauneuden tutkimuksen päähaarat ovat luonteeltaan olleet enimmäkseen toteavia. Tutkimusten esipuheista kuitenkin monesti ilmenee, että kirjoittajan lopullinen tarkoitus on ollut ohjata ja auttaa myöhempiä taiteilijoita, arkkitehteja jne. luomaan miellyttävämpiä teoksia. Useat kirjoittajista ovatkin samalla toimineet taidekoulujen opettajina ja teos on samalla palvellut oppikirjana.

Ensi silmäyksellä ei näyttäisi olevan suurta eroa toteavan ja ohjaavan tutkimuksen välillä, sillä ovathan estetiikan tutkijat perinteisesti valinneet kohteikseen esineitä, jotka on yleisesti katsottu poikkeuksellisen kauniiksi, ja mahdollisimman korkeatasoisen kauneuden luominen on myös ohjaavan tutkimuksen päämääränä. Kuitenkin ongelmaksi voi tulla se, että taideteoksista saatuja deskriptiivisiä tuloksia ei suoraan voida soveltaa arkisempien teollisuustuotteiden suunnitteluun. 

Ohjaavan teorian kehittämistä vaikeuttaa myös se, että yleisön eri ryhmillä voi olla erilainen maku eli eri näkemykset siitä, mikä on kaunista, joten voi olla vaikeaa aikaansaada tuote, joka miellyttäisi kaikkia tai ainakin useita ryhmiä. Tähän voitaisiin pyrkiä eri tavoin, ensinnäkin aluksi määrittelemällä tavoiteasiakkaat ja sitten tekemällä tuote juuri tälle ryhmälle sopivaksi, ja ehkä toisenlaisia tuotteita toisille ryhmille. Toinen tapa olisi etsiä sovitteluratkaisu, joka miellyttäisi enemmistöä ainakin jonkin verran, ja kolmas tapa voisi olla tehdä teoksesta "kaksoiskoodattu" (double-coded) niin että eritasoiset yleisöt löytävät siitä eri asioita. 

Ohjaavan tutkimuksen tavallinen ongelma ovat ristiriidat lukuisten erilaisten tavoitteiden ja osateorioiden välillä. Suunnittelijat ovat aina joutuneet käytännössä sovittelemaan yhteen huonosti yhteismitallisia suunnittelun päämääriä kuten käytettävyys, taloudellisuus ja ekologisuus, ja tästä voisi ottaa mallia myös näitä koskevien ohjaavien teorioiden yhteensovittamiseen.

Tutkimuksen ja kehittämisen menetelmät

Kauneutta ja erityisesti tuotteiden kauneutta on jo vuosisatojen ajan tutkittu monesta näkökulmasta. Jokainen näkökulma on tuonut siitä ilmi jotakin, mutta silti jokainen selvitys on jäänyt puutteelliseksi: siitä on puuttunut vähintäänkin nuo muut jo tunnetut näkökulmat, ja luultavasti muitakin, joita kukaan tutkija ei vielä ole tullut ajatelleeksikaan. Nähtävästi 'kauneus' on yhteinen nimi usealle käsitteelle, joita käy päinsä tutkia kutakin erikseen mutta joita ei kukaan ole toistaiseksi onnistunut kytkemään yhtenäiseksi teoriaksi. Nähtäväksi jää, onnistuvatko myöhemmät tutkijat siinä paremmin. 

Tavallinen heikkous kauneuden tutkimuksessa on ollut se, että useimmat tutkijat ovat kehittäneet väitteensä pääasiassa oman subjektiivisen asiantuntemuksensa pohjalta (joka usein olikin syvällinen, sillä monet kirjoittajat olivat samalla päteviä taiteilijoita). Harvoja väittämiä koskaan testattiin koehenkilöillä; useimmiten testinä olivat kirjoittajan itsensä luomat taideteokset. Kun esitetyt hypoteesit täten jäivät puutteellisesti verifioiduiksi, se heikensi mahdollisuuksia saada aikaan yleistä teoriaa kauneudesta. 

Vuosisatojen ajan kauneuden tutkijat ajattelivat, että kauneuden olemus on sama kaikille ja kaikkialla. Siksi tuntui turhalta vaivata tutkimusta varten monia ihmisiä, kun jo tutkija itse on ihminen ja hänen mielipiteensä kauneudesta voidaan mukavasti selvittää vaikkapa nojatuolissa asiaa pohdiskellen. Niinpä tavallinen menetelmä kauneuden toteavassa tutkimuksessa oli 1800-luvulle asti samantapainen kuin nykyinen fenomenologinen tutkimus. 

Nykyään enää vain piintyneimmät eksistentialistit jaksavat väittää, että heidän tuloksensa pätevät kaikkialla; muut ovat sitä mieltä että ne pätevät varmuudella vain tutkijan omassa kulttuuripiirissä. Luotettavampi menetelmä selvittää kauneuden kokemista eri kulttuuripiirien ja eri ihmisten kohdalla on empiirinen tutkimus jonkin määritellyn ihmisten joukon keskuudessa. 

Kun tutkitaan miten ihmiset kokevat taideteokset, on tärkeätä pitää mielessä että kokemus ei synny vain taideteoksesta vaan myös kunkin ihmisen alkuperäisestä odotteesta. Tämä selvitetään sopivimmin teemahaastattelun (s. 93) avulla. Sen normaali vaihtoehto, kysely, ei tähän sovi, sillä ihmisten odotukset taiteen suhteen ovat tavallisesti niin epämääräiset, ettei niitä voi kunnolla käsitellä täsmällisten kysymysten ja vastausten kautta. Odotuksia voidaan kartoittaa esimerkiksi kysymällä: "Kun päätit tulla katsomaan näyttelyäni, mitä odotit näkeväsi?" "Voisiko tätä teostani verrata johonkin toiseen näkemääsi taideteokseen?" 

Jos tutkijalla on työtään varten jokin täsmällinen hypoteesi siitä, miten teoksen antama esteettinen kokemus riippuu jostakin teoksen ominaisuudesta, tätä hypoteesia voidaan ehkä testata laboratoriossa koeasetelman avulla. Jos koeärsykkeeksi otetaan olemassa olevia taideteoksia tai muita tuotteita, vaikeudeksi usein tulee niiden suuri vaihtele​vaisuus. Tämän välttämiseksi voidaan koetta varten tehdä teoksesta muunnelmia, jotka eroavat toisistaan vain tutkittavan ominaisuuden osalta, ja kokeessa sitten testataan näiden muutosten mahdollista vaikutusta, s. 85. Tässä on taas muistettava, että kokeessa on joka tapauksessa yhtenä muuttujana kunkin koehenkilön oma odote, mikä siis olisi myös rekisteröitävä ja myöhemmin analysoitava samalla kuin koehenkilöiden reaktiot taideteokseen.

Tuotteen viesti

 Se, että tuotteet voivat viestiä jotakin, tiedettiin jo antiikissa. Viime aikoina muutamat tutkijat ovat jo vieneet tämän ajatuksen äärimmäisyyksiin saakka sen nimisissä kirjoissa kuin "Talojen kieli", "Vaatteiden kieli" ja niin edelleen. Tosiasiassa tuotteiden kyky ilmaista jotakin on varsin mitätön verrattuna mihin tahansa todelliseen kieleen, vaikka joitakin harvoja asioita ne kyllä voivat viestittää varsin selkeästikin. Mitä nämä asiat ovat, tulee puheeksi alla kohdassa Tuote toteamuksena. 

Totta kyllä, mitä tahansa kieltä voidaan käyttää muuhunkin kuin selkeään viestintään. Myös hämäriä vihjeitä voidaan antaa, mikä on syytä ottaa lukuun kielen käyttömahdollisuuksista puhuttaessa. Sitä paitsi monet ihmiset - kuten taidenäyttelyjen yleisö - näyttävät suorastaan nauttivan kätkettyjen sanomien ja merkitysten hakemisesta teoksista, kaiketi siksi, että he pitävät arvoitusten ratkomisesta. Joskus teoksista vieläpä löydetään merkityksiä, joita teoksen tekijä ei ole ajatellut teosta tehdessään. Tätä teosten ominaisuutta ja sen psykologiaa tarkastellaan jäljempänä kohdassa Tuote vihjeenä.
Kun tuotteen kielen ilmaisukyky täten jää perin suppeaksi, sattuu useinkin että tuotteen muotoilijalla, tuottajalla tai markkinoijalla olisi tarvetta viestittää asiakkaille tai tuotteen käyttäjille paljonkin enemmän kuin mihin tuotteen kieli kykenee. Tavallisin ratkaisu tähän ongelmaan on käyttää tuotteen kielen täydennyksenä tavallista kirjoitettua tekstiä. Tätä menetelmää käsitellään kohdassa Tuote viestin osana. 

Tuote toteamuksena

Mikä tahansa viesti välittyy virheettömästi ja väärinkäsityksittä henkilöltä toiselle luultavimmin silloin, kun kummallakin henkilöllä on sama käsitys käytettyjen sanojen merkityksestä sekä myös niiden syntaksista eli sanojen välisten suhteiden käytöstä ja merkityksestä. Näinhän yleensä toimii tavallinen puhekieli yhteisössä, joka on ollut olemassa jonkin aikaa. Yhteisön jäsenet ovat jo lapsina oppineet puhekielen käytön. Samalla tavoin he ovat myös oppineet koko joukon tuotteisiin liittyviä symboleja ja merkityksiä, ja niin kauan kuin näitä symboleja käytetään, viestintä voi sujua parhaassa tapauksessa ilman väärinkäsityksiä.

Tuotteeseen voi kiinnittyä yksikäsitteinen merkitys kahdella tavalla: joko on ilmeinen fyysinen yhteys tuotteen jollakin ominaisuudella ja sen merkityksellä (jossa tapauksessa puhumme osoittajasta) taikka tällaista yhteyttä ei ole ja yhteys on yksinkertaisesti vain yhteisössä käytössä ja siis opittu. Jälkimmäisessä tapauksessa puhutaan symboleista. Molemmat nämä käsitteet määritteli ensimmäisenä C.S. Peirce semiologian teoriassaan.

Osoittajia (index), joilla on todellinen fyysinen tai looginen, usein liikkuvanakin säilyvä yhteys merkityskohteen kanssa, ovat koneiden monenlaiset nuolet ja vivut, jotka osoittavat suuntia tai mahdollisia toimintatapoja, voipa koko tuotekin olla nuolen muotoinen. Käsitteen lähtökohtana on osoittava sormi ("index finger", etusormi). Latinaa taitamattomat suomalaiset tutkijat käyttävät osoittajasta myös nimeä 'indeksi'.

Symbolit (symbol) ovat perinnäisesti käytössä tietyssä yhteisössä, ja ne opitaan siellä, usein jo ensimmäisten elinvuosien aikana ennen ihmisen tietoisen tajunnan kehittymistä. Ne usein periytyvät sukupolvien takaa, ja ellei syntyhistoria ilmene vanhoista asiakirjoista, tutkija voi nykypäivänä sitä vain arvailla. Jotkin ovat tulleet käyttöön jo ennen historian alkua, kuten uskonnolliset kuviot, toiset taas aivan äskettäin kansainvälisenä standardina (kuten uloskäytävien symbolit) taikka myös liikeyrityksen mainoskampanjan tuloksena (liikemerkki, tuotenimi). Symbolilla ja merkityksen kohteella on saattanut alunperin olla jokin esineen käyttöön ja toimintaan liittyvä yhteys, mutta yhteys on sittemmin ehkä hävinnyt ja yhteys on säilynyt symbolisena. Esimerkiksi kulta on kaiketi aluksi ollut astioiden tekemiseen paras mahdollinen raaka-aine ja siksi arvokas; nyt sitä ei enää siihen tarvita, mutta symbolimerkitys on säilynyt rahan muodossa ja jopa siirtynyt paperirahaan. Muita esimerkkejä ovat pääsyliput, liikemerkit ja tuotenimet. Koska symboli on koko yhteisön kaikkien jäsenten käytössä, se on luonnostaan melko yleinen, toisin sanoen se harvoin viittaa mihinkään yhteen kohteeseen vaan pikemminkin johonkin kohteiden lajiin yleisesti.

Tuote sosiaalisen roolin symbolina. Yhteiskunnassa eläminen vie meidät päivittäin tekemisiin ihmisten kanssa, joita emme oikein tunne emmekä heti tiedä, miten heihin pitäisi suhtautua. Jos esimerkiksi kadulla mies viittilöi meille, haluamme varmastikin reagoida näihin viittauksiin eri tavalla silloin, kun mies on poliisi taikka tuntematon juopporetku. Taikka kun astumme asiakkaita täynnä olevaan myymälään, on tarpeen osata erottaa kuka on myyjä, kuka asiakas. On siis vähän väliä tilanteita, joissa tarvitsemme pikaisesti vihjeitä siitä, missä roolissa joku tuntematon henkilö on meihin nähden. Olemme tottuneet siihen, että näitä vihjeitä antavat henkilöiden varusteet, kuten vaatetus, oma toimistohuone, sen tuolin muoto, auto tai asunto.

Vaatteet ja muut yllä mainitut tuotteet toimivat omistajansa ulkokuorena tai toisena ihona, ja jokaiselle yhteisön jäsenelle on sanomattakin selvää, että kukin ihminen tekee tämä kuoren sellaiseksi kuin hän haluaa muiden näkevän itsensä. Kuori toisin sanoen kertoo muille, missä roolissa ihminen haluaa olla yhteisössä. Kirjassa Understanding Fashion Elizabeth Rouse (1989, s. 20...) luettelee seuraavat sosiaaliset rakenteet, joita on ainakin joissakin yhteiskunnissa ilmaistu vaatteiden avulla: 

· Sukupuolirooli ja miten vahvana se halutaan esittää. 

· Henkilön ikä, onko hänet katsottava lapseksi vai aikuiseksi. Onko avioitunut. 

· Ammatti eli mitä palvelua henkilö on valmis antamaan (esimerkiksi univormu). 

· Etniseen, uskonnolliseen tai poliittiseen ryhmään tai organisaatioon kuuluminen, ja miten voimakkaana siihen kuuluminen halutaan näyttää. Tunnettuja esimerkkejä olivat Ranskan vallankumouksen "sans culottes" eli "housuttomat" sekä mustapaitaiset fasistit. 

· Yhteiskunnallinen luokka, tai halu ilmaista kapinaa yhteiskunnan luokkajakoa vastaan. 

· Varallisuus. 

· Vuorokaudenaika, ja tilapäinen harrastus tai muu toiminta, johon henkilö osallistuu (esimerkiksi häät). 

Yllä lueteltuja viestejä voivat antaa itse vaatteen muodon ohella vaatteen variointi, kuten kankaan laatu, tyylipiirteet, väri ja se tapa, jolla vaatetta pidetään, huomauttaa Rouse (24).

Virkapuku tai muu vaatetus, joka tarkoin noudattaa kyseisen vaatteen tavanomaista kaavaa, viestittää selkeän toteamuksen: "Kuulun tähän ryhmään." Toinen mahdollisuus on se, että henkilö kylläkin käyttää tavanomaista vaatetta, mutta hän muuttaa sitä hieman. Tällöin hän antaa sen viestin, että hän kyllä kuuluu ryhmään, mutta ei aivan ehdoitta. Tällaisia vihjauksen tyyppisiä viestejä käsitellään alempana kohdassa Säännöstä poikkeavat ominaisuudet vihjeinä. 

Merkit käyttöliittymissä. Kielimuurien yli tarvitaan yhä enemmän viestitystä. Esimerkiksi liikennemerkkien täytyy olla välittömästi ymmärrettäviä jokaiselle ihmiselle, tulipa tämä mistä maasta tahansa. Sama koskee viitoitusta rakennuksissa, joka osoittaa kulkusuunnan hissille, ulos, wc:hen jne. Vihdoin yleismaailmallinen ymmärrettävyys on edullista myös tuotteiden valmistajille, sillä se mahdollistaa tuotteiden markkinoimisen mahdollisimman identtisinä koko maailmaan. 

Toinen syy tekstien korvaamiseen symboleilla aiheutuu tekniikan kehityksestä. Monilla nykyisillä kojeilla on lukuisia käyttövaihtoehtoja, ja jokainen niistä vaatii omat säätimensä. Samalla monet kannettavat laitteet kuten puhelimet, kamerat ja tietokoneet ovat niin kutistuneet kooltaan, ettei niiden pinnalta enää oikein löydy tilaa teksteille enempää näyttöruudussa kuin säätimissäkään. Ainoa mikä mahtuu, on pienet symbolit. 

Ongelmaksi tulee tuotteen käyttöliittymä joka sisältää ainakin laitteen säätimet (esim. kytkimet ja nupit) ja usein myös näyttöruudun, joka antaa käyttäjälle ohjeita ja/tai tietoja laitteen toiminnasta ja ehkä myös välittää ulkopuolista informaatiota jostakin verkosta. 

On itsestään selvää, että jo käyttäjän turvallisuus (mukavuudesta puhumattakaan) vaatii käyttöliittymään ymmärrettäviä symboleja. 
Nykyisin ovat eräät kojeet niin yleisiä kautta maailman, että niissä käytettyjä symboleja on lähes jokainen ihminen oppinut ymmärtämään. Näitä ovat virtakytkimen merkki sekä nauhurin ohjausnäppäimet, ja näiden määrä ilmeisesti kasvaa sitä mukaa kun ihmiset niitä käyttävät. Yhä lukuisampia symboleja myös standardoidaan kansainvälisesti. Silti myös uusia, ennen tuntemattomia symboleja joudutaan luomaan ja testaamaan jatkuvasti kehittyviä uusia koneita ja käyttöjä varten. 

Symbolien kasvavan käytön aiheuttamaa ongelmaa voidaan lievittää opettamalla tärkeimmät symbolit kaikissa maailman kouluissa. Näin opittavien määrä on kuitenkin rajallinen, joten kun symboleja nähtävästi tarvitaan aina vain lisää, näyttäisi hyödylliseltä kehittää ne tutkimuksen avulla, jotta niistä saataisiin kaikille ihmisille helpommin ymmärrettäviä. 

Tässä yhteydessä on hyvä muistaa, että symboleina käytetään näkyvien merkkien ohella myös muita viestinnän muotoja. On tilanteita, joissa näytön ja säätimien pitää toimia myös silloin, kun käyttäjä ei voi nähdä niitä: 

· Kun laitteen käyttäjiin kuuluu henkilöitä, joiden huomiokyky on heikentynyt. Esimerkkejä näistä. 

· Kun käyttäjän on pakko kiinnittää huomionsa toisaalle, kuten lentokoneen ohjaaja. 

· Kun laitetta pitää voida käyttää pimeässä. 

Suunnittelijalla on mahdollisuus varautua ylläkuvattuihin tilanteisiin muun muassa siten, että eri käyttösäätimille annetaan erilainen muoto tai pinta. Esimerkkinä on nykyinen tietokoneen näppäimistö, jossa tietyissä näppäimissä (F ja J) on sormenpäihin tuntuva kohoama. Näyttöjen osalta on usein soveliasta täydentää niitä kuuluvin signaalein. Tällaisia on jo yleisessäkin käytössä, mm. hälytyssireenit sekä liikennevalojen summeriääni jalankulkijoille. 

Merkkien ja symbolien suunnittelua ohjaavaa teoriaa on nykyisin kehitetty lähinnä tuotteiden detaljien suunnitteluun kuten näyttöjä ja näppäimiä varten. Tosin tiedetään hyvin, että myös tuotteen yleinen ulkoasu (muoto, rakenne, väri ym., ks. Vihma, yllä) voi viestittää symbolisesti, antamalla vihjeitä mm. seuraavista asioista: 

· Mikä tuote on? Mitä sillä voi tehdä? 

· Miten tuotetta käytetään? 

· Onko tuotteen viesti sopusoinnussa ympäristön viestin kanssa? Ellei, mitä sillä halutaan sanoa? 

Yllä siteeratut deskriptiiviset tutkimukset osoittavat, että tuotteen käyttäjän ymmärtämä viesti riippuu suuresti hänen omasta taustastaan: kulttuuripiiristä, koulutuksesta, iästä jne. Niinpä, kun kehitetään ohjaavaa semiologian teoriaa sellaisia tuotteita varten, joita on tarkoitus myydä ja käyttää rinnakkain useissa maissa, tutkimusta ei pidä tehdä vain tutkijan kotimaassa. Sen sijaan perusjoukoksi pitäisi ehkä määritellä kaikki tuotteen tulevat käyttäjät, jota joukkoa tietenkin sitten voidaan rajoittaa otannan menetelmien avulla. 

Tuote vihjeenä

Yhteisössä elävä ihminen on tottunut panemaan merkille, mitä hänelle sanotaan. Ihmisten välisten viestien antamista ja vastaanottamista varten on käytettävissä puhekieli, mutta on muitakin menetelmiä. Vaikkei ihminen ymmärtäisi sanaakaan jonkun vierasmaalaisen puheesta, hän usein voi suurin piirtein tajuta vieraan tarkoituksen tarkkailemalla hänen ilmeitään ja eleitään. Tässä auttaa ihmisen empatiaksi sanottu kyky.

Ihmisen halu ja tottumus ymmärtää toisten ihmisten mielipiteitä ja ehdotuksia on itse asiassa niin voimakas, että useimmat meistä ovat taipuvaisia soveltamaan tätä empaattista kykyä ei vain ihmisiin, vaan myös ihmisten tekemiin tuotteisiin.
"Jokaista esinettä arvioimme rinnastamalla sen omaan ruumiiseemme. Se muuttuu mielessämme olennoksi, jolla on pää ja jalkopuoli, etu- ja takasivu; jos se seisoo vinossa tai näyttää kaatuvan arvaamme heti sen tuntevan olonsa huonoksi; ylipäänsä missä tahansa muodostelmassa voimme tuntea olemisen ilot, pyrkimykset ja vaivat... Kaikkialla oletamme löytävämme itseämme vastaavan ruumiillisen olemuksen; kaikkea ulkomaailmaa tulkitsemme samojen ilmaisukeinojen avulla, jotka tunnemme itsestämme" (Wölfflin, Renaissance und Barock, 56, kuva Brochmannin kirjasta Om vackert och fult, s.59).
Vaikka empaattisen ymmärtämisen idea on helppo selittää, se on alitajuisena ilmiönä hankala tutkittavaksi, eikä siitä ole saatu syntymään paljoakaan soveltamiskelpoista teoriaa. Moni tutkija on tyytynyt ottamaan kohteekseen pelkästään ne ulkonaiset merkit taideteoksissa tai muissa tuotteissa, jotka voivat antaa ihmiselle aiheen empaattisen mielleyhtymän kokemiseen tai ehkä tietoisenkin viestin oivaltamiseen. Tämä on aiheena semiologiassa, merkkien tutkimuksessa. Se tutkii tapahtumia, joissa tuote tuo katsojan tai kuulijan mieleen jonkin merkityskohteen itse teoksen ulkopuolelta. Tällöin sanomme, että tuote toimii merkkinä tähän kohteeseen. 

On huomattava, että se vaikutelma, jonka empatia synnyttää tuotetta tarkastelevan ihmisen mieleen, kylläkin voi olla tuotteen muotoilijan tahallinen viesti tai vihje, mutta näin ei välttämättä tarvitse olla. Katsoja voi aivan hyvin liittää mahdollisia merkityksiä tuotteeseen pelkästään assosioimalla siihen omia aiempia kokemuksiaan ja muistikuviaan.

Assosiaatioita syntyy helposti muun muassa silloin, kun tuotteen ulkoasu muistuttaa ihmisen kasvoja tai muuta ruumiinosaa, jotakin eläintä, kasvin osaa, tai yksin​kertaisesti jotakin toista tuotetta. Kaksi esimerkkiä on oikealla (Klöcker 1980).

Useimmat Vihman (s.68..., 93...) luettelemista kahdestakymmenestä moodista, joilla tuote voi esiintyä merkkinä, soveltuvat vihjeiden antamiseen. Luettelo on alla (P.R. on muokannut kunkin kohdan selityksiä): 

· Ikonisia merkkejä, joina tuote voi toimia: 

1. Muodon perinne (jos sellainen on), tai oikeastaan sen noudattaminen ja erityisesti siitä poikkeaminen huomataan heti ja se tulkitaan mielellään merkiksi jostakin. 

2. Väri tulkitaan usein merkitsemään jotakin laatuominaisuutta, esimerkiksi valkea väri voidaan mieltää hygieenisyydeksi. 

3. Aines (materiaali). Esimerkiksi kultaus perinteisesti merkitsee rikkautta ja betoni tunteen kylmyyttä. 

4. Vertauskuva (metaphor) ilmenee tuotteessa yleensä siten, että tuote muistuttaa jotakin ei-muotoiltua, yleisesti tunnettua kohdetta. Esimerkiksi auton etupää voi näyttää ihmisen kasvoilta. 

5. Tyyli, kuten jugend ja muut klassiset tyylit; toisaalta muotoilun geometrinen luonne kuten "virtaviivainen" tai "kulmikas tyyli". Tässäkin viesti syntyy etenkin siitä, että poiketaan yleisesti tunnetusta tyylistä (jos sellainen on). 

6. Ympäristö. Tuotteet voidaan muotoilla tiettyä ympäristöä, kuten keittiötä, varten. Tai sitten niiden ulkonäön voidaan vain antaa vihjata johonkin ympäristöön, esimerkiksi auto voidaan muotoilla "urheilullisen" näköiseksi.
· Osoittimia (index) joina teollinen tuote tai sen osa voi toimia: 

1. Osoittava muoto. Kojeiden käyttönappuloissa ovat nuolet ja osoittimet varsin tavallisia, voipa koko tuotekin olla nuolen muotoinen. 

2. Valmistuksen jäljet (traces of tools) esiintyvät etenkin käsityönä tehdyissä tuotteissa, ja ne voivat viestiä esimerkiksi perinteisten arvojen kunnioittamisesta. 

3. Käytön jättämät jäljet (marks of use) kuten kuluminen, kolot, lika jne. 

4. Muut jäljet kuten ruoste ja syöpyminen. Mainoksissa vesipisarat juomapullon pinnalla viestivät siitä, että juoma on kylmää ja virkistävää. 

5. Valo- ja äänimerkit usein viestivät laitteen teknisestä toiminnasta. 

6. Melu, tuotteen käytön aiheuttama ääni. 

7. Haju. Ihmisen hajuaisti ei ole tarkka eikä kelpaa monimutkaiseen viestintään; haju voi kuitenkin olla miellyttävä tai ei, jolloin se voidaan myös muuttaa. 

8. Tuntuma tuntoaistin avulla (touch of the material) voi viestiä laadusta. Myös painon aistimus: punnitsemalla säilytysastiaa kädessä saa selon siitä, onko se täysi vai tyhjä. 

9. Kuviot, mikäli ne ovat tuotteen olennaisia osia kuten mittanauha, johon kuuluu asteikkokuvio. Nykyisin tosin useimmat kuviot tuotteissa ovat pikemminkin symboleja, ks. alempana. 

· Symboleja tuotteissa: 

1. Kuviot (graphic symbols) kuten tuotemerkit, on/ei-nappulat, vaatteiden pesuohjeet. 

2. Väri, esimerkiksi punainen matto antaa niin vahvan viestin, ettei tällaista mattoa juuri voi käyttää muutoin kuin valtiovierailuissa. 

3. Muoto joka on vakiintunut symboliksi. Esimerkiksi virka-asut. 

4. Sijainti ja asento (position and posture). Esimerkiksi julkisten rakennusten sijoitus kaupunkiin, ks. Arkkitehtuurin teoria. 

5. Aines (materiaali). Esimerkiksi puvun kankaan laatu (silkki ... säkki) viestittää henkilön sosiaalisesta asemasta sekä tapahtuman luonteesta. 

Vihjeet ovat tavallisia etenkin henkilökohtaiseen käyttöön tulevissa tuotteissa, kuten vaatteissa ja rakennuksissa. Edellä siv. 288 lueteltuja ilmaisukeinoja voidaan hillittyinä käyttää vihjaamiseen. Klassisen arkkitehtuurin symboliikan keinot on Bandmann (1951, s. 60 ... 61) tiivistänyt seuraavasti:
· rakennuksen sijainti naapureihin sekä koko kaupunkirakenteeseen verrattuna, 

· rakennuksen kompassisuunnan valinta, esimerkiksi kirkkojen sisäänkäynti on normaalisti länteen, 

· rakennuksen koristemuodot erityisesti sen itä- ja länsisivuilla. 

Koska rakennukset assosioituvat voimakkaasti niissä toimiviin ihmisiin, myös rakennusten symboliikka usein viittaa ihmisten välisiin sosiaalisiin suhteisiin. Warnke on 1984 toimittanut laajan antologian, joka esittelee rakentamisen yhteiskunnallisen symboliikan tutkimusta (Politische Architektur in Europa vom Mittelalter bis heute). 

Kun tuote assosioituu johonkin toiseen kohteeseen, tämä mielleyhtymä tarjoaa tiettyjä mahdollisuuksia viestittää jotakin. Pelkkä assosiaatio ei toki vielä riitä kovinkaan täsmällisen viestin rakentamiseen, mutta ainakin se vihjaa, että tuotteella on jotakin tekemistä merkityskohteen kanssa, ja yhteyden tarkentamiseksi katsoja voi harkita esimerkiksi seuraavia kysymyksiä:

· Onko tuotteella joitakin samoja ominaisuuksia kuin merkityskohteella? Muotoilija tai valmistaja usein pyrkii assosioimaan tuotteen johonkin sellaiseen merkityskohteeseen, jolla on tunnetusti hyviä ominaisuuksia, kuten korkea laatu, hyvä hygienia, korkea arvostus yhteiskunnassa tms. 

· Ovatko tuote ja kohde ehkä vaihdettavissa keskenään? Tällaisen vihjeen pyrkivät usein antamaan jonkin merkkituotteen halvan imitaation tekijät. 

· Tarjoaako tuote mahdollisuuden saada tai saavuttaa merkityskohde? 

Tahallista assosiaation herättämistä käytetään usein mainoksissa: tuote tulee yleisölle hyväksyttävämmäksi silloin kun se esitetään arvostetussa ympäristössä, esimerkiksi siten että joku tunnettu julkisuuden henkilö käyttää sitä. Myönteinen asenne siis "tarttuu" assosiaation kautta. Asiaa käsitellään tarkemmin alempana kohdassa Markkinointi viestintänä.

Säännöstä poikkeavat ominaisuudet vihjeinä. Jos tuote kuuluu lajiin, joka lähes aina esiintyy samanlaisena, jokainen tästä normaalityypistä poikkeava uusi tuote herättää huomiota, ja tällaista "poikkeuksellista piirrettä" voidaan käyttää vihjeenä. Tavallisesti se jääkin vain vihjeeksi eikä viesti saavuta sen suurempaa täsmällisyyttä, sillä siinä on vain lähtökohta (normaali tuote) täsmällisesti määritelty ja itse poikkeama on epämääräisempi.

Jos täten esimerkiksi univormun tai smokin käyttäjä lisää asuunsa jonkin poikkeavuuden, hän voi viestittää kyllä pysyvänsä ryhmän säännönmukaisena jäsenenä, mutta omaavansa silti asioista omiakin mielipiteitä. Joskus harvoin poikkeavuuden suunta voi ilmetä variaation laadusta. Rouse (24) mainitsee puvun varioimisen mahdol​li​suuksina sen kankaan, tyylin yksityiskohdat, värin, ja tavan, jolla puku on yllä.

Arkkitehtuurin vakiintuneet tyylit ovat lähes kaikille ihmisille hyvin tunnetut, mikä tarjoaa arkkitehdeille ja talon rakentajille mahdollisuuden käyttää näistä normaali​tyyleistä poikkeavia muotoja ilmaisemaan "distinktiota", eli arkkitehdin tai rakentajan oivallisuutta tavalliseen kansaan verrattuna. Tätä keinoa käyttelivät erityisen taidok​kaasti jugendin ajan arkkitehdit, samoin hieman myöhemmin ensimmäiset funktiona​listit kuten Le Corbusier, ja vielä viime vuosisadan lopulla postmodernin tyylin mestarit. Viimemainittujen erityinen taidonnäyte oli "ironinen viittaus", joka tehtiin sijoittamalla rakennuksen osaksi jokin klassiseen tyyliin muotoiltu osa - kuten esimerkiksi pylväs kapiteeleineen - joka kuitenkin sitä deformoimalla tehtiin naurettavaksi. Näin syntyvä viesti kertoi arkkitehin tai rakentajan hyvästä koulutuksesta sekä taidosta luoda jotakin parempaa kuin mihin klassiset mestarit olisivat pystyneet.

Sarjavalmisteisten tuotteiden, kuten autojen, valmistajat ovat hyvin selvillä siitä, että monet heidän asiakkaansa haluavat "personoida" ostamansa tuotteen voidakseen täten julistaa ohikulkijoille millaisia ihmisiä he ovat tai ainakin millaisina heidät pitää nähdä. Monet valmistajat myös auttavat asiakkaitaan tarjoamalla lukuisia lisätarvikkeita, joilla vaikkapa pulleasta perheautosta saadaan enemmän "urheilullisen" näköinen. Monet kännykän tekijät samoin tarjoavat erilaisia värikkäitä kuoria ja soittoääniä, ja onpa yrityksiä, jotka eivät muuta teekään kuin lisätarvikkeita muiden massatuotteisiin.

Monikerroksiset vihjeet. Jos teoksen yleisöllä on aikaa ja aihetta syventyä teokseen pitempään, kuten usein sattuu taideteoksia tarkasteltaessa, saattaa teoksesta löytyä useampiakin kuin vain yksi tulkinnan taso, eli viesti voi olla monikerroksinen. Kuvataiteissa usein erotetaan seuraavat kolme tulkinnan kerrosta, jotka Erwin Panofsky ensimmäisenä (1939) määritteli:

1. mitä fyysistä kohdetta teos kuvaa, 

2. minkä yleisemmän tarinan tai vertauskuvan se haluaa kertoa, 

3. mikä maailmankuva tai vakaumus on pohjana. 

Näistä ensimmäinen taso on se, jonka jokainen satunnainen tuotteen katsoja heti tajuaa. Katsoja voi sitten yrittää edetä syvempiin tulkintoihin, jos mielenkiintoa siihen on ja teos niitä tarjoaa.

Panofskyn määrittelemät kuvataiteen ymmärtämisen tasot eivät tosin enimmäkseen kovinkaan hyvin sovellu muihin tuotteisiin kuin kuviin. On tosin muutamia tuotteita, kuten kello, joka voi tarjota tulkintoja useammalla tasolla, vaikkapa seuraavasti:

1. Ensi silmäys kohteeseen kertoo, että tässä on kaunis ja kiinnostava esine, jota voidaan käyttää vaikkapa koruna. Esimerkiksi Seiko-tehtaan kello oikealla on muodoltaan viehättävä ja ehkä viittaa rannerenkaaseen tai johonkin muuhun, mutta tämä vihje on epäselvä, se voi eri ihmisissä tuottaa erilaisia mieleenmuistumia, eikä sitä siis oikein voida sanoa "viestiksi".
  

2. Toista tasoa esineeseen perehdyttäessä voidaan nimittää "sanan​mukaiseksi ymmärtämiseksi". Tällä tasolla katsotaan kellon osoittimien asentoa, joka ilmoittaa ajan aivan yksikäsitteisesti, esimerkik​si kuvassa vasemmalla on täsmälleen sama viesti kuin lauseessa "Kello on 12:10". Kellossa on tieten tahtoen käytetty vakiintuneita osoittajia ja symboleja, jotka jokainen katsoja ymmärtää tarkalleen samalla tavalla. Tällainen tuote kertoo täsmällisen viestin tai toteamuksen.
  

3. Kolmas taso viestissä on käsitteellisempi. Esimerkiksi odotus​huoneen kansainvälinen symboli kyllä sisältää hyvinkin näkyvän kellon, mutta sen selvästi näkyvistä osoittimista huolimatta aikaa ei siitä voi lukea: onko se 12:10 vai 14:00? Ajannäytön sijasta kello on mukana kertomassa viestiä istumisesta ja odottamisesta. 

Asteittaisen ymmärtämisen teoria soveltuu paremmin taideteoksiin kuin teollisiin tuotteisiin, joissa ilmausten sanasto on varsin suppea eivätkä ihmiset myöskään pidä tapanaan pohdiskella teosten sanomaa niin pitkään kuin taidenäyttelyssä. Useinkin teolliset tuotteet synnyttävät yleisössä aivan toisia mielteitä kuin mitä muotoilija on ajatellut. Jos teos siis katsotaan puheeksi, on muistettava, että suuri osa tästä puheesta ei koskaan mene perille, ja toisaalta vastaanottajan ymmärtämästä puheesta osa on sellaista, mitä puhuja ei ole koskaan sanonut.

Tuote viestin osana

Taideteoksen tai tuotteen viestiä on usein verrattu puheeseen, joskin tämä vertaus on varsin ontuva siksi, että puhe välittyy melko täsmällisen sisällön omaavien sanojen välityksellä ja koostuu täten kymmenistä tuhansista selkeistä käsitteistä, kun taas teosten viestiä varten on vain kourallinen yksikäsitteisiä symboleja. Lisäksi on tosin mahdollisuus antaa vihjeitä niillä tavoilla jotka yllä olivat puheena, mutta niiden huono puoli on epämääräisyys: ei voida tietää, miten vastaanottaja ne tulkitsee. Teollisessa toiminnassa nyt on kuitenkin varsin usein tarpeen tukea tuotteen kehittämistä, markkinointia ja käyttämistä liittämällä siihen viestintää paljon laajemmassa mitassa kuin mihin edellä puheena olleet keinot kykenevät. Tavallinen ratkaisu tähän ongelmaan on kytkeä toisiinsa tuotteen oma, lyhyt ja hiljainen viesti ja sitä täydentävä kirjallinen tai suullinen sanoma, vaikkapa yksinkertaisesti antamalla tuotteelle nimi. Tunnettu esimerkki on vaikkapa Arne Jacobsenin suunnittelema tuoli "Muurahainen", oikealla. Nimi auttaa asiakasta sijoittamaan tuotteen oikeaan yhteyteen.
Muita esimerkkejä tuotteen oman viestin hyväksikäytöstä ja selventämisestä sanallisen viestinnän avulla, ovat mainonta ja tiedotustoiminta sekä design management eli yhteiset tunnuspiirteet kaikille yhtiön fyysisille ilmenemismuodoille kuten myymälöille, tehtaille, liikemerkeille, kirjelomakkeille, tuotepakkauksille jne.
Design Management. Pitkään toimineilla liikeyrityksillä on useimmiten hyvä maine asiakkaiden piirissä. Sitä kannattaa käyttää hyväksi toiminnassa ja etenkin kun tuodaan uusia tuotteita markkinoille. Vaikkapa ei tällaista pitkää historiaa olisikaan, yritys voi tehdä itsensä tunnetuksi mainoskampanjan avulla. Tunnettuudesta kuitenkin saadaan hyötyä vasta sitten, kun asiakkaat osaavat yhdistää uudet tuotteet yrityksen nimeen. Tämän varmistaa muotoilun ohjausjärjestelmä eli ”design management”. 

Assosiaatio yrityksen ja sen tuotteiden välille luodaan siten, että sijoitetaan selvästi tunnettavat merkit tuotteisiin, niiden pakkauksiin, yrityksen kirjelomakkeisiin, rakennuksiin, myymälöihin ja tietenkin myös kaikkiin mainoksiin. Asiaa parantaa, jos näissä merkinnöissä on jotenkin aistittavissa yrityksen toiminta-ajatus (business mission). Tämä on yleisin sanoin määritelty pysyvä määritelmä siitä, mitä yritys haluaa tehdä ja miten se eroaa muista alan yrityksistä (Ackoffin määritelmä vuodelta 1987, 30). 

Yllämainitut tunnistamismerkit tavallisesti määritellään erityisessä ohjekirjasessa (styling guide) joka on tarkoitettu teollisten muotoilijoiden, arkkitehtien, myymäläin sisustajien, lomakesuunnittelijoiden yms. käyttöön. Parhaassa tapauksessa ohjeet on myös testattu muutamien asiakkaiden kanssa. 

Mainos viestinä. Tuote itse voi toimia viestinä, mutta sen ohella on muutamia muita mahdollisia tietokanavia valmistajalta asiakkaalle. Tuotteen mukana paketissa ehkä ovat sen käyttöohjeet, ja oston jälkeen annetaan ohjeita tuotteen hoitamista ja huoltoa varten. Näissä viesteissä on harvoin ongelmia, eikä niitä käsitellä tässä. Kiinnostavampi kysymys on mainonta joka ajoittuu enimmäkseen aikaan ennen tuotteen ostamista. Sen kanssa rinnakkainen kanava on tiedotustoiminta. Se tarkoittaa uutisten luonteisia tiedonantoja yhtiön uusista toiminnoista tai tuotteista, joiden julkaisemisesta yhtiö kuitenkaan ei maksa palkkiota medialle ja medialla on täten valta jättää ne julkaisemattakin. 

Normaali lähtökohta mainoskampanjan suunnittelulle on markkinointisuunnitelma (marketing mix) joka on laadittu yrityksen toiminta-ajatuksen pohjalta. Se on yhdistelmä yrityksen johdon päätöksistä ainakin seuraavissa asioissa (neljä P:tä: Product, Price, Promotion, Place, vrt. Jobber 1995, sivu 15): 

· Tuote: sen uudet ominaisuudet, tuotenimi, takuu, tuotteen mukana tulevat palvelut jne. 

· Hinta ja alennusten periaatteet. 

· Myynnin edistäminen: mainonta, myyntikampanjat, myyntihenkilöiden työtapa jne. 
· Paikallisuus: myyntialue ja jakelukanavat.
Markkinointisuunnitelman sekä asiakkaiden kohderyhmään kohdistettujen markkinatutkimusten pohjalta pitäisi sitten olla mahdollista päätellä, missä asioissa suunnitelman toteuttaminen vaatii mainonnan tukea. 

Mainonnan tietosisältö jaetaan usein kahteen lajiin, joskaan jako ei ole kovin selkeä eikä ole estettä sekoittaa samaan ilmoitukseen aineksia molemmista ryhmistä: 

· Toteava eli deskriptiivinen, puolueeton tietous tuotteesta: sen tarkoitus, koko, teho, energiankäyttö, verkkojännite, hinta jne., joita tietoja asiakas tarvitsee valitakseen sopivimman tuotteen ja myyjä täten välttää riskin joutua vaihtamaan tuote. Tähän ryhmään kuuluvat myös tiedotteet, joissa objektiivisesti perustellaan yhtiön asiantuntemusta, luotettavuutta jne. 

· Ohjaavat eli normatiiviset viestit, joilla pyritään luomaan, levittämään ja vahvistamaan suotuisia mielikuvia mahdollisissa asiakkaissa, tarkoituksella saada heidät ostamaan tuote tai ainakin muistamaan ja arvostamaan tuotemerkkiä. Tyypillisesti viesti kertoo, että tuotteen käyttäminen on miellyttävää ja tuotteen käyttäjää ihaillaan.

Vain yksi asia esitetään kussakin mainoksessa, jotta viesti pysyy selkeänä. Itse viestin laatimisen ei nyt pitäisi enää tuottaa vaikeuksia, onhan yritys jo saanut aikaan mahdollisimman hyvän tuotteen ja nyt se vain pitää selittää asiakkaille. Tässä voi silti ongelma syntyä siinä vaiheessa, kun ihminen vastaanottaa mainoksen, sillä hänen mielessään ennestään olevat asenteet ja mielikuvat, jotka ovat peräisin joko ihmisiltä (kuten perheen jäsenet, ystävät, työtoverit) tai kirjallisista lähteistä (kuten kuluttaja​julkaisut, tuotetestit, kilpailijoiden mainokset), voivat joko vastustaa tai puoltaa mainoksen viestiä..

Mainoksen laatimista voi selventää, jos pidetään erillään ne mielikuvat tai asenteiden lähteet, jotka hyväksyvät tuotteen ostamisen, ja ne jotka arvostelevat tuotetta tai sen valmistajaa. Kuviossa oikealla (joka on muokattu Salon tutkimuksen, 1994,  20 pohjalta) näitä kahta ryhmää nimitetään: 

1. Puoltajat: tuotteelle myötämieliset ihmiset, asiaperusteet tai asenteet, ja 

2. Vastustajat: samat tekijät päinvastaisina.

Päämäärä mainoskampanjalle, joka tähtää asiakkaiden asenteiden muokkaamiseen, on täten toinen tai molemmat seuraavista vaihtoehdoista (ks. myös kuvaa yllä):
1. Luoda suotuisia asenteita tai vahvistaa niitä, joiden uskotaan vallitsevan asiakkaiden tavoiteryhmässä. 

2. Heikentää kielteisiä asenteita yhtiötä tai sen tuotteita kohtaan. 

Ensin mainittu on näistä tavallisempi, sillä yleisöllä on harvoin kovin kielteistä asennetta johonkin yhtiöön. Poikkeuksena oli muutama vuosikymmen sitten tupakka​teollisuus, kun yleisölle alkoi selvetä tuotteen vaarallisuus. Mainosten laatijoille annettiin tällöin hankala tehtävä: taivutella yleisö ostamaan tuote, joka ehkä tappaa hänet. Alla on esimerkkejä niistä mainosten viesteistä, joilla tällöin yritettiin muokata yleisön asenteita. Esimerkit on poimittu Merja Salon tutkimuksesta (1994) savukemainonnasta Suomessa 1870 - 1994, suluissa mainitulta sivulta. 

Seuraavassa ylempi taulu käsittelee pelkästään myönteisiä asenteita tupakointiin. Sen oikeanpuoleisessa sarakkeessa esitetään mainoksissa todella käytettyjä viestejä, jotka todennäköisesti on tarkoitettu vahvistamaan kyseistä myönteistä asennetta, joskaan meille ei ole säilynyt mitään ensi käden tietoja mainosten laatijoiden todellisista aivoituksista. 
	Oletettu myönteinen asenne mahdollisissa asiakkaissa:
	Asennetta vahvistava viesti (esimerkkejä)

	Tupakointi tuottaa nautintoa
	Tämän todistavat kuvat nautiskelevista tupakoitsijoista (s.41, 72)

	Savuke auttaa selvittämään hankalat ongelmat ja hallitsemaan riskejä
	Kuva tupakoivasta lentäjästä, kilpa-ajajasta tms. (72)

	Tupakointi on paikallaan aina ja kaikkialla
	Kuvia erilaisista tupakointitilanteista (67)

	"Ihmiset ovat aina tupakoineet"
	Kuvia (tehtyjä) historian henkilöistä tupakoimassa (46)

	Yläluokka tupakoi, samoin ammattimiehet, urheilijat ja muut ihaillut henkilöt
	Kuvia tyylikkäistä ihmisistä, ammattimiehistä jne. tupakoimassa (46...)

	Tupakoijat ovat itsenäisiä ja rohkeita
	Marlboro-cowboy (72)

	Tupakoijat ovat seksikkäitä
	Kuva pariskunnasta, toinen tai molemmat tupakoi (49)

	Meidän savukkeemme ovat samoja kuin Amerikassa, siis hyviä
	Marlboro-cowboy yms. (62, 67)


Samasta lähteestä löytyy myös esimerkkejä viesteistä, jotka nähtävästi on tähdätty heikentämään olevia vastustavia asenteita. 

	Mahdollisen asiakkaan oletettu kielteinen asenne:
	Asennetta vahvistava viesti (esimerkkejä)

	Tupakointi on vaarallista
	Strategia 1: Meidän savukkeemme ovat mietoja, tieteellisesti testattuja ja niissä on tehokkaat suodattimet (65)

	
	Strategia 2: Rohkeat, itsenäiset ihmiset (kuten Marlboro-cowboy) nauttivat vaaran uhmaamisesta (73)

	Kilpailijamme savukkeet ovat parempia tai halvempia
	Asiantuntijat sanovat, että meidän ovat parhaita.
Kilpailevat tuotteet ovat vain halpoja jäljitelmiä meistä (33)

	Kotimaista tuotantoa pitää suosia
	Strategia 1: Meidän tehtaamme on Suomessa (35, 44)

	
	Strategia 2: Meidän pakkauksissamme on isänmaalliset symbolit (32, 42)


Esimerkit yllä osoittavat, että ilmoituksin yritetään joskus torjua ei vain kielteisiä asenteita vaan myös yhtiön kannalta kiusallisia tosiasioita, jotka voisivat karkottaa asiakkaita. Sopii kysyä, miten eettistä tämä on yksilön tai yrityksen toiminnassa, tai onko se edes laillista. Ainakin tupakkamainonta 1900-luvun loppupuolella osoittautui niin piittaamattomaksi tosiasioista, että monen maan lainsäätäjät katsoivat oikeaksi ratkaisuksi kieltää sen kokonaan. 

Ilmoitusten symbolisanasto. Mainoskampanjassa ei tarvitse rajoittaa symboliikkaa "luonnollisiin" (eli perinteisiin, arkkityyppisiin ja kaikille ennestään yhteisiin) merkkeihin ja symboleihin, joita on luetteloitu edellä, vaan on jopa mahdollista ottaa käyttöön aivan uusia symboleja. Syyt tähän ovat: 

· Ilmoitukseen voidaan liittää tekstiä tai puhetta, joka selittää kuvien merkityksen. Luonnollinen kieli on tehokas keino minkä tahansa sanoman muotoiluun, sillä sen sanasto ei rajoitu perinteisten symbolien pieneen joukkoon. 

· Samassa ilmoituksessa voidaan liittää toisiinsa kaksi tai useampiakin mielikuvia, esimerkiksi kaksi kuvaa tai kuva ja teksti. Näin voidaan saada syntymään vahvojakin assosiaatioita esimerkiksi oman tuotteen ja sopivien myönteisten mielikuvien välille, kuten ylemmässä taulussa edellä. 

· Jos julkaistaan mainosten sarja, ensimmäisissä niistä voidaan esitellä uusi symboli, jonka yleisö sitten vähitellen oppii ja symbolia voidaan alkaa käyttää jatkuvasti. Tavallisin esimerkki tästä on liikemerkki -- kun sitä näytetään kyllin monta kertaa, yleisö oppii sen muistamaan. 

Näkyvyyden vaatimus. Mainoksen viesti voi mennä perille vain sikäli kuin yleisö huomaa mainoksen. Tästä syystä mainoksiin usein sisällytetään jokin hyvin näkyvä, iskevä elementti jolla usein on vain pintapuolinen looginen yhteys mainoksen varsinaisen sanoman kanssa. 

Mainoksen ohjaava luonne käy hyvin ilmi AIDA-muistisäännöstä, joka on tiivistelmä mainoksen neljästä tavoitteesta: sen pitäisi herättää huomiota (Attention tai Awareness), sitten kiinnostusta (Interest), omistamisen halua (Desire) ja lopulta johtaa toimintaan (Action) mikä voi tarkoittaa ostamista mutta myös henkilön asenteen muuttumista myönteisemmäksi yritykselle tai sen tuotteille.

Tutkimuksen ja kehittämisen menetelmät

Antiikista aina 20. vuosisadan Spengleriin ja Jungiin asti tuotteiden tosiasiallisten taikka potentiaalisten viestien tutkijoiden tavallisin lähestymistapa oli toteava, toisin sanoen tarkasteltiin olevia tuotteita ja pohdiskeltiin niiden viestejä ja merkityksiä. Vain jossakin harvassa tapauksessa tuotteisiin liittyi asiakirjoja, joista taiteilijan intentiot saattoivat selvitä.

Rakennukset ovat aina olleet tuotteiden viestien tutkijoiden suosima kohde. Bandmann (1951, s. 60 ... 61) on luetellut rakennusten symbolimerkityksen tutkimiseen sopivia lähestymistapoja: 

· Arkkitehdin tavoitteet symboliikan alalla selviävät parhaiten hänen ensimmäisistä luonnoksistaan, mikäli ne ovat säilyneet. 

· Rakennuttajan tavoitteet voivat ilmetä hänen kirjeistään arkkitehdille tai hänen valinnoistaan vaihtoehtoisten luonnosten välillä. 

· Itse rakennuskohteiden tutkimuksessa on kiinnitettävä huomiota rakennuksen sijaintiin naapureihin sekä koko kaupunkirakenteeseen verrattuna, rakennuksen kompassisuunnan valintaan, esimerkiksi kirkkojen sisäänkäynti on normaalisti länteen, sekä rakennuksen koristemuotoihin. 

· Tyypilliset symbolikeinot kussakin yhteisössä voidaan selvittää rakennuskohteiden laajan aineiston historiallisen tutkimuksen kautta, jossa selvitetään eri rakennusmuotojen levinneisyys ajan ja paikan puolesta. Tämän jälkeen seuraava kysymys on, miksi eri yhteisöissä päädyttiin toisistaan erilaisiin symboliikkoihin. 

· Rakennusmuodon fylogeneettinen kehitys rakennuskohteesta toiseen selviää morfologisen tutkimuksen keinoin. Tällöin voi esimerkiksi käydä ilmi, että jonkin rakennusmuodon syntymisen syynä aluksi ovat olleet toiminnan vaatimukset, ja vasta toiminnallisen tarpeen myöhemmin hävittyä muoto on saanut symbolisen sisällön. 
Nykyisin tiedämme, että merkkien ja symbolien tulkinnat vaihtelevat maailman eri puolilla hyvinkin suuresti, ja tutkijoiden tulkinnat pätevät enimmäkseen vain heidän omassa kulttuuripiirissään. Tämä ei tarkoita sitä, etteikö olisi lainkaan yhteisiä piirteitä ja mekanismeja siinä, miten ihmiset eri maissa käyttävät symboleja, ja on mahdollista, että jo ensimmäiset tutkijat löysivätkin joitakin näistä yleispätevistä piirteistä. Mutta jos halutaan tietää tarkasti, miten laajalti päteviä nämä löydetyt invarianssit ovat, on välttämätöntä rajata niiden ihmisten perusjoukko, jotka viestejä ovat tulkitsemassa. Esimerkiksi, jos tutkimuksen tuloksia on tarkoitus soveltaa useassa maassa, on pakko saada tutkittaviksi ihmisiä kaikista näistä maista. 
Kun määritellään tutkittavaa ongelmaa ja muodostetaan siitä käsitemallia, on harvoin viisasta pitää näkökulma niin laajana kuin se oli varhaisilla semiotiikan ja estetiikan tutkijoilla. Harvoin hyödyttää tutkia kaikkia taiteita samalla kertaa - monet maineikkaat filosofit omistivat siihen koko elämänsä ja löysivät jo kaiken, mitä siitä suunnasta löytyy. Nykyisin normaali käytäntö on erikoistua yhteen taiteen lajiin tai tuotteiden ryhmään. Lisäksi voivat tulokset jäädä kovin epämääräisiksi, jos otetaan samalla kertaa tutkittavaksi kaikki kolme merkkien lajia: kuvat, osoittajat ja symbolit. Jokainen niistä näet on olemukseltaan erilainen, toimii eri tavalla, ja sitä pitäisi tutkia omalla metodiikallaan.
Kun nyt selvitetään tuotteiden symboliikkaa ja viestiä joko taiteilijoiden intentioiden tai yleisön tulkintojen muodossa, metodiksi sopii lähinnä teemahaastattelu. 
Kyselyä on myös käytetty, mutta silloin tutkijalla pitää jo hankkeen alussa olla tarkka ja realistinen hypoteesi siitä, mitä hän on tutkimassa. Jos sitten kyselyssä tulee ilmi tutkijalle yllättäviä uusia asioita, tutkijan mahdollisuudet näiden tarkempaan selvittämiseen ovat kyselyä käytettäessä huonot, toisin kuin esim. teemahaastattelussa. 

Täsmällinen hypoteesi vaaditaan myös silloin, kun tehdään laboratoriossa kokeellista tutkimusta. Jos tutkijalla on hypoteesi siitä, miten sanoman muuntelu vaikuttaa välittyvän sanoman sisältöön, koeasetelmassa on sitten mahdollista testata tätä hypoteesia. Koetta varten tehdään tuotteesta muunnoksia, joiden erona on vain se yksityiskohta, jonka vaikutusta halutaan testata. Tässä on tosin muistettava, että kokeeseen tulee aina mukaan toinenkin tärkeä muuttuja: kullakin koehenkilöllä on oma taustansa ja omat odotteensa siitä, minkä viestin hän ehkä saattaa tuotteessa nähdä. Siksi myös nämä odotteet on tärkeätä rekisteröidä, jotta kaikki kussakin tutkimuksessa relevantit tekijät voidaan sitten analysoida samalla kertaa.
Yllä on lueteltu muutamia toteavan tutkimuksen menetelmiä. Niitä on täydennettävä muutamilla ohjaavan tutkimuksen metodeilla, jos tarkoituksena on kehittää työvälineitä merkkien ja symbolien suunnittelemista avustamaan. Yleistä normatiivisen tutkimuksen metodiikkaa selostetaan kohdassa Suunnitteluteorian laatimisen prosessi, mutta siinä on vaikeutena suuri hajonta ihmisten tulkitessa symboleja. Niinpä kaikki tutkijan ehdotukset suunnitteluteoriaksi pitäisi aina antaa tuotteiden tulevista käyttäjistä (asiakkaista) poimitun otoksen tai näytteen testattavaksi. Selvyyden vuoksi on parasta testata ei vain ohjeita, vaan myös tuotteiden mahdollisimman todenmukaisia malleja. Testausryhmään on muistettava ottaa mukaan myös henkilöitä, joiden havaintokyky on alentunut. 

Tuotteen turvallisuus

Tuotteisiin liittyvät riskit

Tuotteiden suunnittelulle asetetaan monia tavoitteita, mutta niistä sitovimmaksi katsotaan yleensä tuotteen turvallisuus. Se on ymmärrettävää ainakin silloin, jos viallisen tai huonosti suunnitellun tuotteen käyttämisestä voi aiheutua terveyden tai hengen vaaraa. Samaten tuotteen valmistajalle koituva vastuu on turvallisuusasioissa vakavampi kuin mitä voisi seurata puutteista tuotteen muissa ominaisuuksissa (kuten käytettävyys, kauneus jne). Useimmissa maissa näet tuotteen valmistaja on vastuussa kaikista niistä vammoista, jotka tuote aiheuttaa käyttäjälleen ja joita käyttäjä ei voi helposti ennakoida. Joskus, mutta ei aina, valmistaja voi välttää vastuun siten, että hän liittää tuotteeseen varoituksen. Vastuusta voi aiheutua vahingonkorvausvelvollisuus vammautuneelle henkilölle. 
Viimeaikainen lainsäädännön kehitys niin Yhdysvalloissa kuin Euroopassakin on edelleen korostanut tuotteiden turvallisuuden vaatimusta siten, että niissä on alettu noudattaa ns. täyden vastuun (strict liability) periaatetta. Tällöin vahingoittuneen ihmisen ei enää tarvitse osoittaa, että tuotteen suunnittelija on ollut huolimaton; riittää kunhan hän osoittaa, että tuotteessa ollut puute on aiheuttanut vamman. Tuotteen suunnittelijan tai valmistajan asiana on sitten osoittaa, että he ovat kohtuullisessa määrin yrittäneet suojata tai varoittaa käyttäjää. Täyden vastuu periaate tuli voimaan Yhdysvalloissa 1963, Englannissa 1978 ja viime aikoina myös useissa muissa Euroopan Unionin maissa. Vrt. Abbott (1980) s. 13...52. 

Tuotteisiin liittyvistä vahingon riskeistä tärkeimpiä ovat seuraavat: 

· Rikkoutumisen ja sortumisen vaarat 

· Haitalliset ainekset 

· Sähköturvallisuusriskit 

· Mekaaniset vaarat 

· Paloturvallisuusriskit 

· Pienten lasten tapaturmat 

· Vanhusten tapaturmat 

Rikkoutumisen ja sortumisen vaara. Jos tuote menee rikki, siitä seuraa ei vain tuotteen käytettävyyden päättyminen, vaan tuotteen rikkoutuneet osat voivat vahingoittaa käyttäjää tai muita. Riski on suurin kookkaiden ja painavien tuotteiden kuten rakennusten, laivojen ja muiden kulkuneuvojen kohdalla. 

Käyttäjän ja etenkin valmistajan kannalta on toisaalta suotavaa, että riittävä lujuus ja kestävyys saavutetaan ilman turhaa raaka-aineiden käyttöä, joka maksaa ja lisää tuotteen painoa. On siksi paikallaan, että ainesten määrä optimoidaan soveltamalla lujuus​laskennan laskukaavoja. Näin onkin jo vuosisatojen ajan tehty rakennus​hankkeissa, ks. niiden suunnitteluteoriaa toisaalla. Tämä teoria tietenkin perustuu huolellisiin tutkimuksiin, joissa mm. kokeiden avulla selvitetään eri rakennusaineiden lujuudet, ks. alla. Myös useimpien maiden valtionhallinto on katsonut rakennusten lujuuden niin tärkeäksi, että on antanut siitä tarkkoja säädöksiä. 

Haitalliset ainekset. On itsestään selvää, että ruoka-aineet ja juomat eivät saa sisältää haitallisia tai sellaisiksi epäiltäviä aineksia enempää kuin kansalliset tarkastusviranomaiset sallivat. Nämä viranomaiset sekä kansainväliset järjestöt kuten FAO perustavat ohjeensa kansanterveyttä koskeviin tilastoihin ja tutkimukseen. 

Muissakin tuotteissa ovat epäterveelliset ainekset kuten myrkylliset maalit ja asbesti haitaksi, ja aivan erityisesti näin on leikkikaluissa, joita pienet lapset usein imevät ja pureskelevat. Sama koskee ruokien ja juomien valmistus- ja säilytysastioita. 

Ongelmaa ei niinkään ole selkeästi myrkyllisissä aineissa, jotka tietenkin on kiellettävä ja kieltoa on valvottava, mahdollisesti valtion toimesta. Ongelmana ovat lievästi haitalliset aineet, joista samalla on hyötyä teollisissa tuotteissa. Näiden osalta tarvitaan kemiallista ja fysiologista tutkimusta, jotta mahdollisesti sallittavat pitoisuudet saadaan selville. Nämä on sitten selostettava tuotteiden suunnittelijoille ja muille asianosaisille, ja sallittujen rajojen noudattamista on taaskin valvottava kuten yllä. 

Sähköturvallisuus. Hyvä sähköturvallisuus tarkoittaa yksinkertaisesti sitä, että kukaan ei pysty saamaan verkosta sähköiskua. Asiaa mutkistaa se, että ihmisillä on tapana käyttää sähkölaitteita huolimattomasti, esimerkiksi hiustenkuivaajaa märässä kylpyhuoneessa. Tutkija voi tässä lähinnä tarkastella onnettomuustilastoja ja yrittää keksiä oleviin kojeisiin parannuksia, jotka olisivat estäneet jo tapahtuneet onnettomuudet. Niinpä on keksitty ns. vikavirtasuojaus, joka varsin hyvin estää sähköiskun silloinkin, kun vaikkapa hiustenkuivaaja sattuu putoamaan veteen toiminnassa ollessaan. Monet valmistajat ovatkin jo sopineet noudattavansa vapaaehtoista standardia, jossa tämä lisälaite määritellään. 

Samantapaista lähestymistapaa voidaan soveltaa myös kaasua käyttävien lämmitys- ja keittolaitteiden turvallisuuden kohentamiseen. 

Mekaaniset vaarat. Mekaanisia vahingon riskejä tuotteissa aiheuttavat terävät kulmat sekä koneiden liikkuvat osat. Myös kuumia osia voi olla paljon energiaa käyttävissä laitteissa kuten lämmittimissä, keittimissä ja kuivaajissa (esim. tukkaa tai vaatteita varten). 

Erityisen vaarallisia ovat sähkötyökalut, joita onkin jo kauan pidetty silmällä työturvallisuustutkimuksen puitteissa, ks. Työntutkimus. On lukuisia kansainvälisiä standardeja siitä, miten työkalujen vaaralliset osat kuten terät pitää suojata. 

Toinen ryhmä mekaanisesti riskialttiita tuotteita ovat urheilu- ja leikkivälineet kuten trampoliinit ja polkupyörät. 
Suunnittelijan on hankala varautua tuotteen mekaanisiin vaaratekijöihin, sillä ne riippuvat suuresti siitä, miten tuotetta käytetään. Vastaavasti on myös tutkijan vaikeaa kirjoittaa suunnittelua varten ohjeita. Liikkeelle voidaan lähteä tutkimalla julkaistuja tilastoja onnettomuuksista, tarkkailemalla miten tuotteita todellisuudessa käytetään, ja pohtimalla työntutkimuksessa käytettyä kriittisten kysymysten listaa. 

Paloturvallisuus. Rakennusten ja ajoneuvojen osalta tulipalon riski muistuttaa sortumisen riskiä, samoin tämän riskin torjunnan keinot. Siihen onkin hyvät mahdollisuudet, sillä tulipalot syineen yleensä tilastoidaan, palokuntien asiantuntemus on helppo saada avuksi, ja useimmissa maissa on erityisiä palolaboratorioita kokeellista tutkimusta varten. 

Useimmat ihmiset vastustavat ehdotusta, että vain palamattomia aineita saisi käyttää rakennuksissa ja ajoneuvoissa, joten tutkijoiden täytyy etsiä kompromisseja paloturvallisuuden, asuttavuuden ja kustannusten välillä. Tällaisten kompromissien tulokset sitten aikanaan päätyvät säädöksiin, vapaaehtoisiin teollisuusstandardeihin ja muihin suunnittelun ohjeisiin. 
Sisustuksessa käytetään paljon palavia aineksia. Yhdysvalloissa yleisin kuolinsyy tulipaloissa on savukkeista pehmustettuihin huonekaluihin siirtynyt palo. Tämä riski alenisi, jos huonekalujen valmistajat siirtyisivät vaikeammin syttyviin kankaisiin. Tutkijat ovat palolaboratorioissa laatineet listoja tällaisista kankaista, joita monet valmistajat sitten ovatkin alkaneet käyttää. 
Pienemmissä tuotteissa on omat paloriskinsä. Mikä tahansa energiaa käyttävä laite voi syttyä itsestään, jos sen jäähdytys estyy, esimerkiksi pölyn kertymisen johdosta. Tätä sattuu usein vanhemmissa tv-vastaanottimissa sekä vaatteiden kuivaajissa, mutta sittemmin on kokemusten sekä tutkimuksen kautta opittu rakentamaan laitteisiin parempi tuuletus. 
On myös tuotteita, joiden tarkoituksena on syttyä, kuten tupakansytyttimet, ilotulitteet ja räjähteet. Näille kaikille on ominaista, että riski riippuu tuotteen käyttötavasta. Sitä voi tutkija selvittää esimerkiksi havainnoimalla sekä soveltamalla työntutkijan kriittisten kysymysten listaa. Saattaa tosin olla, ettei tutkimustenkaan avulla löydetä keinoja parantaa itse tuotetta, mutta tällöin tutkija voi mahdollisesti käyttää aiheesta kertyneen tietouden kirjoittamalla parannetut tuotteen käyttöohjeet. 

Pienten lasten tapaturmat. Useimmat onnettomuudet pikkulapsille sattuvat kodin tavanomaisten esineiden parissa. Niitä ovat lattialle kaatuminen tuolilta, pöydältä, tikkailta, tai portaista, mattoon tai kynnykseen kompastuminen, kuuman kattilan kaataminen, ovet, ikkunat, työkalut, veitset, purkinavaajat, pullot, naulat, muovipussit jne. Useimpia tällaisia esineitä ilman ei voida olla eikä niiden aiheuttamaa vaaraa myöskään voida vähentää korvaamalla esine toisenlaisella. 

On kuitenkin myös esimerkkejä tuotteista, joiden vaarallisuutta lapsille on voitu vähentää. Esimerkiksi voidaan ottaa pienet osat joita saattaa irrota leluista, sisustuksista ja muista tuotteista kodissa ja joita osia lapsi sitten voi yrittää niellä. Tätä vaaraa voidaan vähentää huolehtimalla siitä, ettei lapsiperheessä käytettävissä tuotteissa ole helposti irtoavia pieniä osia. 
Toinen esimerkki on keittiöliesi. Sen uusissa malleissa on turvakytkimet, jotka estävät pientä lasta helposti avaamasta uunin luukkua tai kytkemästä lämpöä. Nämä turvalaitteet voidaan myös usein poistaa käytöstä sitten kun perheessä ei enää ole pieniä lapsia. 

Vanhuksille sattuvat tapaturmat. Vanhuksille liikkuminen on usein hankalaa. Monet käyttävät pyörätuolia tai muuta tukea, mutta kaatumisen ja loukkaantumisen riski on silti suuri. On myös usein vaikea ylettyä liian korkeille tai matalille hyllyille, ja etenkin keittiössä sattuu tapaturmia vanhuksen käyttäessä keittiötikkaita. Lisäksi vanhuksilla on usein huonontunut näkö, kuulo tai muita eritysvaatimuksia, jotka lisäävät tapaturma-alttiutta. Monia näistä riskeistä voidaan kuitenkin alentaa rakennusten ja huonekalujen paremman suunnittelun avulla. 

Toinen tavallinen tapaturmien syy on se, että vanhus saattaa unohtaa tärkeitä asioita, kuten sammuttaa keittolevyn tai lämmittimen. Tällaisia riskejä vastaan tehoaa "älykkään kodin" (smart home) nimellä kulkeva tekniikka, toisin sanoen se, että automatisoidaan joitakin kodin toimintoja kuten lämpötilansäätö, lieden aikakatkaisin, automaattinen valaistuksen säätö, ovien avaus ja sulkeminen, helpotettu puhelimen käyttö jne. 

Tutkimuksen ja kehittämisen menetelmät

Jokainen turvallisuusriski on erilainen ja vaatii erilaiset tutkimuksen menetelmät, mutta on myös muutamia melko tyypillisiä lähestymistapoja riskien vähentämiseksi. Ne eroavat toisistaan etenkin työn välittömän tavoitteen osalta: 

· Toteava (deskriptiivinen tai informatiivinen) lähestymistapa: selvitetään mitkä onnettomuudet ovat tavallisimmat ja vakavimmat, missä ja milloin niitä sattuu, millaisille ihmisille jne. 

· Ohjaava (normatiivinen) lähestymistapa: etsitään keinoja vaarojen vähentämiseksi, joko kokonaan estämällä onnettomuudet tai rajoittamalla niiden seurauksia. Ohjaavia tutkimuksia on niiden käyttötarkoituksesta riippuen kahta lajia: 

Suunnitteluteorian kehittäminen. Tämä sisältää yleispäteviä ja siis julkisia ohjeita, standardeja ja neuvoja, jotka tähtäävät tuotteisiin liittyvien riskien vähentämiseen. 

Tuotteen kehittäminen siten, että siihen liittyy vähemmän riskejä. Näitä selvityksiä käytetään vain teollisen yrityksen omassa toiminnassa ja useinkin vain yhden tuotteen kehittämiseen. 

Kutakin näistä lähestymistavoista selostetaan alempana tarkemmin. 

Toteava turvallisuuden ja onnettomuuksien tutkimus. Tuotteisiin liittyviä onnettomuuksia koskevia tietolähteitä ovat etenkin seuraavat: 

· Julkiset onnettomuustilastot 

· Vakuutusyhtiöiden tilastot 

· Yritysten asiakkaille tehdyt valitukset 

· Palautetiedot yritykselle sen huoltohenkilöstöltä. 

Julkiset onnettomuustilastot antavat perustan kaikille tutkimuksille turvallisuusasioista. Monissa maissa valtio tai jokin julkinen laitos kerää jatkuvasti niitä. Lisäksi kaikissa maissa on virallisia väestötilastoja, joista yleensä myös kuolinsyyt ilmenevät ainakin summittaisesti. Myös muutamat vakuutusyhtiöt antavat ainakin tutkijoiden käyttöön onnettomuustilastojaan. 
Onnettomuustilastot eivät aina kerro niin tarkasti tapauksen yksityiskohtia kuin tutkija haluaisi. Tilastojen tutkimuksessa yleensä käytetty ex post facto -menetelmä voi selvittää yhteyksiä vain niiden muuttujien välillä, jotka tilastossa ovat mukana. Esimerkiksi kuolinsyytilastoista voidaan laskea kontingenssi uhrin iän ja kuolinsyyn välillä. 
Jos tutkija haluaa selvittää tarkemmin onnettomuuden syitä ja olosuhteita, ja jos siihen liittyvien ihmisten nimet ja osoitteet ovat saatavissa, lisätietoja on ehkä mahdollista hankkia tapauksessa mukana olleilta henkilöiltä; sopivin menetelmä on silloin teemahaastattelu. Myös kirjallista kyselyä on käytetty, mutta silloin tutkijalla pitäisi olla jo etukäteen melko tarkka hypoteesi siitä, mikä on ongelmassa olennaista, sillä kyselyssä on vaikea käsitellä uusia, yllättävästi esiin tulleita asioita. Valitukset asiakkailta ja huoltohenkilöstön antama palaute ovat tarkemmin puheena toisaalla, kohdassa Palaute ja kritiikki, siv. +++.. 
Suunnitteluteoria sisältää pysyvää (eli ei-projektikohtaista) tietoutta käytettäväksi uusien tuotteiden suunnittelun pohjana. Tutkijoiden tehtävänä on hankkia tieto ja tiivistää se suunnittelussa helposti käytettävään muotoon. 
Vaikka turvallisuus on yleismaailmallinen ja tärkeä vaatimus, sen tarkempi sisältö vaihtelee eri ympäristöissä. Esimerkiksi se riski, että rakennus sortuu maanjäristyksessä, on aivan erilainen eri seuduilla. Samoin terveydelliset vaatimukset riippuvat suuresti ilmastovyöhykkeestä, sähköturvallisuus taas paikallisen verkon jännitteestä. Tuotteiden turvallisuusvaatimukset on siis laadittava joka maassa erikseen, ja tästä syystä ne monesti annetaan viranomaisten säädöksinä. Näissä tavallisesti määritellään sallitut rajat, minimit tai maksimit, tuotteiden turvallisuuteen liittyville ominaisuuksille, mutta ei muutoin rajoiteta niiden suunnittelua. Erityisen yleisiä tai vakavia riskejä torjumaan on avuksi otettu jopa lainsäädäntö, esimerkiksi Yhdysvalloissa on jo neljän vuosikymmenen ajan ollut laki, Federal Refrigerator Safety Act, joka säätää että jääkaapin ovi täytyy olla avattavissa sisäpuolelta, jotteivät lapset voi jäädä sinne loukkuun. 
Turvallisuutta koskevan suunnitteluteorian muita tavallisia esitystapoja ovat standardit, erityisesti kansallisella mutta yhä useammin myös kansainvälisellä tasolla vahvistettuina. Ne voivat olla joko sitovia tai vapaaehtoisia, ja niitä laaditaan eri tahoilla alkaen yksityisistä yrityksistä kansainvälisiin organisaatioihin asti. Tiettyä tuotteiden tyyppiä jossakin maassa valmistavat suurimmat yritykset ovat monesti yhteistyössä kehittäneet turvallisuuteen liittyviä vapaaehtoisia standardeja. Tällaisista esimerkkejä ovat vaatimukset huonekalukankaiden palonkestävyydestä, jotka on laadittu Yhdysvalloissa huonekalujen valmistajien yhteistyönä. 
Tavanomaista suunnitteluteorian laatimisen prosessia selostetaan toisaalla. Sen lähtökohtana yleensä on koettu tai tilastoin todettu turvallisuuden puute. Tuoteturvallisuuden tutkijan tehtävä saattaa olla helpompikin kuin joidenkin muiden tuotesuunnittelun tavoitteiden kohdalla on asia, sillä turvallisuus katsotaan yleensä muita painavammaksi päämääräksi, joten se joutuu vain harvoin ristiriitaan suunnittelun muiden tavoitteiden (kuten käytettävyyden tai ekologian) kanssa. Tutkijan ei siis useinkaan tarvitse vaivalloisesti etsiä kompromisseja ristiriitaisten tavoitteiden välille. 

Taloudellisuus on päämäärä, joka toisinaan putkahtaa esille myös turvallisuuden tutkimuksessa. Ei toki niin, että haluttaisiin laskea miten paljon yhden ihmishengen säilyminen tai menettäminen maksaa, mutta silti voimavarat ovat aina rajalliset, ja on järkevää sijoittaa niitä eniten sinne, missä eniten henkiä voidaan säästää. Usein on onnettomuuksien torjumiseen vaihtoehtoisia menetelmiä, joiden kustannukset ovat erilaiset. Usein myös ilmenee, että ensimmäiset, yksinkertaiset suojelukeinot ovat melko halpoja, mutta viimeiset keinot, joilla riski ehkä vähenisi nollaan, ovat suunnattoman paljon kalliimpia tai niillä on muita haittoja. 
Taloudellista optimointia sopii tietenkin hyvin käyttää silloin, kun puheena ovat pelkästään aineellisia vahinkoja tuottaneet onnettomuudet ilman ihmishenkien menetystä. Ainakin kansantalouden tasolla on helppoa verrata tietyn onnettomuuslajin yhteensä vuosittain tuottamia vahinkoja niihin kokonaiskuluihin, joita käytetään tämän onnettomuustyypin torjumiseen. Tavallisimpia optimoimisen menetelmiä selostetaan toisaalla, kohdassa Ohjaava talouden tutkimus, siv. +++. 
Suunnitteluteoria pitäisi aina testata myös käytännössä. Usein se käy helpoimmin yhteistyössä muutaman sellaisen yrityksen kanssa, joka valmistaa kyseisiä tuotteita. Jos testauksessa tarvitaan koehenkilöitä, nämä pitäisi mieluimmin valita siitä perusjoukosta jota kehitettävien ohjeiden avulla olisi tarkoitus suojella. Tämä on useinkin yhtä kuin maan väestö. Tarpeen mukaan on harkittava myös muutaman lapsen, vanhuksen tai vammaisen ottamista mukaan testiryhmään, vrt. Epäsuhtainen otos siv. +++. 
Turvallisuuskerroin tai -marginaali tulee harkittavaksi sitten, kun edetään testeistä lopullisiin suosituksiin suunnittelijoille. Jos testeissä onnettomuusriski on saatu lähelle nollaa, onko se vielä kylliksi? Onko otettava huomioon se mahdollisuus, että tuotetta käytetään arvaamattomalla tavalla tai ohjeiden vastaisesti? Pitäisikö estää kaikki onnettomuudet, vai onko siedettäviä tai lieviä onnettomuuksia? Tutkijalla saattaa olla tällaisista kysymyksistä omia mielipiteitä, mutta periaatteessa vastaukset tulisi koota suuremmalta yleisöltä, ks. muistilistaa kehittämishankkeiden tyypillisistä näkökulmista. 

Julkaisutapaa kehitetyille suosituksille on hyvä pohtia siltä kannalta, miten tieto niistä saadaan leviämään ja tulokset käyttöön siellä, missä niistä on hyötyä. Jos hanke on saanut alkunsa valmistajien vapaaehtoisesta yhteistyöstä, näillä ilmeisesti on jo keskinäiset tietokanavat käytettäväksi. Muita julkaisukanavia ovat standardit, joiden hyväksymistä ja jakelua varten on niin kansallisia kuin kansainvälisiäkin laitoksia.

Tuotekehityksessä on käytettävissä kaksi hieman erilaista lähestymistapaa turvallisuuskysymyksiin, riippuen siitä, mihin tavoitteisiin hankkeessa pyritään: 

1. Tuotteet, jotka on nimenomaan tarkoitettu parantamaan turvallisuutta, kuten suojalasit ja kypärät. Suunnittelun päätavoite on turvallisuus, joten se on keskeisessä asemassa jo ensimmäisissä tuotekonsepteissa ja sitten tuotteen suunnittelun ja arvioinnin kaikissa vaiheissa.

2. Tuotteet, joista voi aiheutua vaaraa, ja se on minimoitava. 

Tuotteiden kehityshankkeet lähtevät yleensä liikkeelle määrittelemällä uuden tuotteen tuleva käyttö ja sen vaadittavat ominaisuudet. Turvallisuus tulee monesti esille vasta sitten, kun ensimmäisiä tuote-ehdotuksia päästään arvioimaan eri näkökulmista, joihin tietysti kuuluu myös turvallisuus. Tavallisesti kehittämishankkeen kuluessa tuote-ehdotusta asteittain parannellaan, jolloin myös sen arviointi on uusittava. 

Tulevan tapaturman riskin arvioiminen sekä suojausten ja varoitusten suunnittelu voi olla mielekästä vain silloin, kun osataan ennustaa millaiset henkilöt tuotetta tulevat käyttämään. Sylivauva, pieni lapsi ja muistamaton vanhus tarvitsevat enemmän suojausta kuin syvänmeren sukeltaja, kuten Abbott (1980) s. 109, toteaa. Asiakkaiden tavoiteryhmä on siksi tarpeen määritellä jo hankkeen alkuvaiheissa, eikä olisi pahitteeksi myös pohtia, voivatko asiakkaan lisäksi muutkin henkilöt (esimerkiksi perheenjäsenet) ehkä käyttää tuotetta tai oleskella vaara-alueella. 

Käyttäjän ohella myös ympäristö, jossa tuotetta käytetään, voi vaikuttaa riskiin. Tuotteen spesifikaatiossa olisi hyvä ilmoittaa joitakin ympäristön ominaisuuksien odotettavia ääriarvoja kuten valoisuus, lämpötila, sade, pölyisyys, meluisuus jne. 

Tuotteelta vaadittavia ominaisuuksia lueteltaessa on hyvä panna ehdottomasti toteutettavat vaatimukset omaan listaansa. Tällöin ne eivät sekoitu vähemmän sitovien vaatimusten kanssa, joita usein joudutaan sovittelemaan keskenään esimerkiksi hyötykustannusanalyysin keinoin. 

Sitten kun on saatu aikaan ensimmäiset tuotteen kuvaukset tai mallit (vrt. Suunnitelman esittäminen arvioitavaksi) voidaan alkaa testata niitä turvallisuuden näkökulmasta, ja sitä mukaa kuin tarkempia prototyyppejä saadaan, ne on jälleen testattava. Testaajiksi pitäisi koettaa saada henkilöitä, jotka vähintäänkin muistuttavat tulevien asiakkaiden tavoiteryhmää, minkä lisäksi mahdollisesti mukana voisi olla jokunen lapsi, vanhus ja vammainen. Testaamisen menetelmiä voidaan lainata vapaan havainnoinnin ja työntutkimuksen piiristä. 

Laboratorioympäristössä testaaminen antaa tavallisesti liian valoisan kuvan tapaturman riskistä, sillä testissä henkilöt käyttävät tuotetta tarkasti ohjeiden mukaan. Todellisessa elämässä tuotteita useinkin väärinkäytetään tavoilla, joita suunnittelijan on vaikea arvata. Abbott (1980) s. 110 antaa esimerkkeinä seuraavat poikkeukselliset tilanteet, jotka olisi pidettävä mielessä tapaturman riskiä vähentäviä laitteita suunniteltaessa: 

· laitteen kokoaminen, asentaminen, käynnistäminen, tarkastaminen, kokeileminen 

· sen huolto, puhdistaminen, korjaaminen, muuntelu 

· väärinkäyttö, käyttö toiseen tarkoitukseen kuin mihin laite on suunniteltu 

· huvikäyttö 

· käyttö hätätilanteessa ihmisen tai omaisuuden pelastamistarkoituksiin 

Muistutettakoon lopuksi, että monesti tuotteen käyttöohjeet ovat vahinkojen torjumisessa avainasemassa. Ohjeiden laatimista ei pitäisi jättää viime hetkeen, sillä myös ne olisi ehdittävä testata. 

TUOTELAJIN TEORIA: Huonekalut

Huonekalu on yleiskäsite, jonka alalajeilla - tuolit, pöydät, vuoteet ja niin edelleen - on melko vähän yhteistä (ellei oteta lukuun sitä, että yhdessä käytettäväksi tarkoitettu huonekalujen ryhmä usein suunnitellaan yhtenä sarjana). Tämän johdosta huonekaluja koskeva tietous jakautuu melko itsenäisiin osiin, joista voisi hyvin käyttää nimiä 'pöydän teoria', 'vuoteen teoria' ja niin edelleen. Seuraavassa niitä kuitenkin käsitellään yhdessä, sillä ne kaikki noudattavat samaa kaavaa. 

Seuraavassa tarkastellaan aluksi viimeaikaista huonekalujen ”intensiivistä” eli idiografista tutkimusta, sillä sitä on runsaasti ja suunnittelijat käyttävät sitä usein hyväkseen. Myöhempänä otetaan puheeksi varsinainen huonekalujen teoria. 

Huonekalujen intensiivinen tutkimus

Tähän saakka useimmat huonekaluista tehdyt tutkimukset ovat olleet luonteeltaan intensiivisiä, toisin sanoen idiografisia ja holistisia. Tutkija on aluksi rajannut jonkin maantieteellisen alueen sekä aikajänteen, valinnut tästä perusjoukosta joukon huonekaluja ja yrittänyt sitten ymmärtää miksi niistä tässä ympäristössä on tullut sellaisia kuin on. On ollut tapaustutkimuksia, jotka on rajattu yhteen tunnettuun muotoilijaan tai tehtaaseen, mutta joissakin tutkimuksissa on myös koetettu osoittaa laajemmin vaikuttaneita rakennepiirteitä, invariansseja, huonekalujen kehityksessä, esimerkiksi seuraavia: 

· Esikuva ja seuraajat -rakenne. 

· Tyyli ja tyylisuunta. Muotoilutyylin kehitysvaiheita on usein verrattu eliön kehitykseen: kasvu, kukoistus ja rappeutuminen. 

· Trendi eli samaan suuntaan tasaisena jatkuva kehitys. 

· Vallankumous: äkillinen, peruuttamaton muutos, jonka jälkeen taas jatkuu tasaisempi kehitys. 

Kehityksen selittäminen tarkoittaa sen syiden ja ehkä myös seurausten osoittamista. Syyt voidaan etsiä joko menneisyydestä (kausaaliset syyt) tai samanaikaisesta ympäristöstä, taikka myös tulevaisuudesta (kohteeseen vaikuttavien ihmisten intentiot). Tuotteiden muuttumisen ja kehityksen syyt usein etsitään yhteiskunnan kehityksestä, sen väestön, sivistyksen, tekniikan ja teollisuuden muutosten aiheuttamista paineista ja niiden tarjoamista mahdollisuuksista. Kirjassa Furniture: Twentieth-century design Sparke (1986) luettelee seuraavat seikat, jotka voivat selittää sisustusesineiden kehitystä vuosien 1860 ja 1985 välillä: 

· tuotannon talous (Sparke s. 6) 

· arkkitehtuurin uudet filosofiat (s. 6) 

· uudet tuotantomenetelmät ja raaka-aineet kuten vaneri, teräsputki ja muovi (s. 7) 

· asiakkaiden kasvaneet tulot (s. 12) 

· mistä asiakas etsii ihanteensa; ennen se oli ylhäisö, sitten maineikkaat taiteilijat ja nykyisin julkisuudessa esitellyt tähdet 

· japanilainen muotoilutyyli (s. 14) 

· sota-ajan materiaalipula (Englannissa, s. 73) 

· tee se itse -rakenne (s. 85) 

· Pop-elintapa: kertakäyttötuotteet esimerkiksi paperista, puhallettavat tai kokoontaitettavat rakenteet, s. 86). 

Huonekalut ovat historiallisen kehityksen mallissa vain yksittäistapauksia tutkimuksen varsinaisesta kohteesta, joka on tuotanto laajasti ymmärrettynä kulttuurihistoriallisena, sosiaalisena, taloudellisena ja ekologisena ilmiönä. Selittävässä tuotteiden historiassa muotoilijoita ei tarkastella pelkästään teosten luojina, vaan elävinä ihmisinä ja yhteiskunnan jäseninä samaan tapaan kuin taiteilijaelämäkerroissa. Tutkimustavan filosofiaa ja metodeja tarkastellaan kohdassa Kehityksen selittäminen. 

Tähän mennessä useimmat huonekaluista tehdyt tutkimukset ovat olleet toteavia. Ohjaava näkökulma on saattanut tulla mukaan siinä tapauksessa, että toteava tutkimus on tuonut esiin ongelmia kohteessa. Ruotsissa 1950-luvulla eräässä toteavassa tutkimuksessa kävi ilmi, että joissakin kaupungeissa jopa 90 % ihmisistä nukkui pukkisängyissä, leposohvilla ja muissa tilapäisvuoteissa, jotka lääkärit arvioivat terveydelle haitallisiksi. Tämä antoi aiheen ohjaaviin tutkimuksiin, joiden ansiosta tilanne muutamassa vuodessa korjaantui. 

Huonekalujen teoria

Yleispätevä tietous on tavallisesti hyödyllisempää kuin yhtä tapausta koskeva tieto, ja niinpä tieteissä yleensä pyritäänkin etenemään idiografisista tapaustutkimuksista nomoteettiseen suuntaan. 'Yleispätevä' merkitsee tietoa, joka pitää paikkansa kaikissa tai ainakin useimmissa niissä perusjoukon tapauksissa, jotka tutkittiin. Tätä tietoa, joka siis ei vaihtele tapauksesta toiseen, on tapana sanoa invarianssiksi, ja se usein ilmaistaan mallina, joka koostuu käsitteistä. 

Huonekalujen tutkimuksen tuottamaa yleistä teoriaa on syntynyt etenkin seuraavista kysymyksistä: 

· Valmistuksen teoria 

ainekset ja niiden työstäminen 

ekologia, ympäristövaikutukset 

talous ja liikkeenjohto 

· Huonekalujen ominaisuudet, kuten: 

käytettävyys, toiminta, hyöty 

kauneus, estetiikka 

viesti 

turvallisuus. 

Nämä teoriat ovat osittain toteavia, osittain ohjaavia, toisin sanoen niissä voidaan joko selostaa, miten asiat ovat (tai ovat olleet), taikka miten asioiden pitäisi olla. Ensimmäistä lajia näkee usein historian tyyppisissä tutkimuksissa, viimeksi mainittua taas tutkimuksissa, jotka tehdään uusien tuotteiden suunnittelun tueksi. 

Yllä luetellut huonekalujen ominaisuudet ovat käytännössä tärkeitä, ja samalla niissä luetellaan ne tärkeimmät tavoitteet, jotka huonekalussa halutaan toteuttaa. Niitä koskevia teorioita voidaankin nimittää päämääräkohtaisiksi teorioiksi. Huone​kaluille asetetut tavoitteet ovat suurelta osin saman tyyppisiä kuin muillekin tuotteille asetetut päämäärät. Näitä kaikkien tuotteiden yleisiä päämääriä onkin tutkittu niin paljon, että voidaan puhua yleisistä tuotteiden päämääräkohtaisista teorioista. Niistä tärkeimpiä käsitellään kutakin omassa luvussaan. 
Alla on lyhyt selostus kutakin yllä lueteltua huonekalujen ominaisuutta koskevista viimeaikaisista tutkimuksista sekä näytteitä näin syntyneistä teorioista. 

Valmistuksen teoria. "1960-luvulle saakka kaikki tärkeimmät huonekalujen uudistukset aiheutuivat tavalla tai toisella valmistustekniikan kehityksestä" kirjoittaa Sparke (1986, s. 105). Hän ei tarkoita vain uusia koneita, jotka hän kylläkin huolellisesti luettelee kunkin kauden osalta, vaan myös uusia rakenneaineita. Perinteisesti liitoksin kootun suoran puutavaran jälkeen käyttöön tulleita uusia aineksia, jotka ovat antaneet muotoilijoille aiheen kehittää aivan uusia muotoja huonekaluille, ovat Sparken mukaan etenkin: 

Taivutettu puu, jonka muodot kehitti erityisesti itävaltalainen Thonet'n tehdas (kuva oikealla). 
Teräsputken käytölle lienee Le Corbusier antanut ensimmäisen teoreettisen pohjan, joka liittyi hänen ideaansa asunnon näkemisestä "asumiskoneena". Toinen päämäärä teräksen käytössä oli tilan ja aineen säästö. Koneet saatiin aluksi laivanrakennuksesta, lentokone- ja autoteollisuudesta. Vuodesta 1928 lähtien Thonet-tehdas alkoi soveltaa koneitaan teräsputkien käsittelyyn ja alkoi tuottaa Marcel Breuerin suunnittelemia teräshuonekaluja. 

Vaneria käytettiin ensin vain kaappien taustoina ja laatikoiden pohjina, mutta käyttö laajeni vähitellen muihinkin levymäisiin osiin, jota muotoa sitten suunnittelijatkin alkoivat käyttää entistä useammin. Alvar Aallon ja muiden keksimä taivutettu vaneri loi mahdollisuuden aivan uusiin muotoihin. 

Lastulevyn jäykkyys sallii luopumisen rakennetta jäykistävästä rungosta, ja lisäksi se soveltuu ostajan koottavaksi tuleviin huonekaluihin, etenkin jos niissä on laatikkomaisia muotoja. Kuten vaneri, se edellyttää tehtaalta vain tavanomaisia puuntyöstökoneita. 

Muovi edellisen vastakohtana soveltuu parhaiten kolmiulotteisiin kaareviin muotoihin, etenkin kun käytetään lasikuitua tai ABS-tekniikkaa. Ainekset ja tekniikka saatiin aluksi veneenrakennuksesta. Puhallettava PVC tarjoaa huonekalun sisäiseen ilmanpaineeseen perustuvan rakenneratkaisun, joten muodoista tulee tyynymäisiä. Polyuretaani- tms. vaahtoa puolestaan voidaan käyttää antamaan tuolille muoto myös ilman erityistä jäykkää runkoa. 

Paperi (ehkä kankaalla, muovilla tms. vahvistettuna) on joskus ollut "pop" tyylisten huonekalujen aineksena. Sen kautta on ehkä haluttu julistaa postmodernia elämäntyyliä, sosiaalista ja älyllistä liikkuvuutta, tai on haluttu protestoida perinteistä luokkayhteiskuntaa ja sen tyylihuonekaluja vastaan. Paperirakenteessa käytettävissä olevia muotoja on varsin niukasti, sillä kysymykseen tulevat lähinnä vain lieriön ja kartion muunnokset. 

Yllä olevat eivät varmaankaan jää viimeisiksi uusiksi materiaaleiksi huonekaluissa. Nykyisin tehtaiden koneita ei kovinkaan usein uusita, sillä automaattikoneita on mahdollista ohjelmoida uusiin tehtäviin. Kullakin tehtaalla on täten melko pysyvä konekantansa, ja kun muotoilija haluaa ehdotuksiaan arvioitavaksi tuotannon näkökulmasta, usein luotettavin menetelmä on tuoda ne tehtaan johtajien tarkasteltavaksi. Lisäksi materiaaleja ja työkoneita selostetaan muutamissa alan käsikirjoissa. 

Ekologia ja ympäristövaikutukset. Teollisuuden ekologiaa on lyhyesti käsitelty sivulla Tuotteen ekologia, ja sitä voidaan helposti soveltaa huonekalujen valmistukseen. Tämä ei onneksi aiheuta paljoakaan vakavia ympäristöhaittoja, sillä raaka-aineet, etenkin puu, ovat uusiutuvia luonnonvaroja, ja käytettyjen huonekalujen kierrätys toimii hyvin. Samoin hylättyjen huonekalujen hävittäminen on melko yksinkertaista, sillä niiden purkaminen ja jäteaineen lajittelu onnistuu helposti eivätkä jätteet ole myrkyllisiä. 

Luotettavan ekologian teorian olemassaolo ei tosin vielä takaa, että sitä sovellettaisiin. Muotoilijat ja valmistajat voisivat usein vielä nykyistä tarkemmin minimoida ainesten ja energian käyttöä, valita ympäristöystävällisempiä aineita ja edistää kierrätyksen toteuttamista. 

Talous ja liikkeenjohto. Liiketalouden teoria, jonka pääkohtia esitetään sivulla Tuotteen taloudellisuus, sisältää lukuisia tehokkaita menetelmiä käytettäväksi tuotteen ominaisuuksia optimoitaessa. 
Lisäksi on hyviä menetelmiä tuotevalikoiman optimointia varten. Katetuottolaskenta näyttää voiton saamiseksi vähintään tarvittavan "kriittisen myyntimäärän" kullekin tuotteelle. Se auttaa löytämään ne tuotteet, joista saadaan paras kate, ja toisaalta vähiten tuottavat tuotteet, joiden lopettamista kannattaisi harkita. Näitä menetelmiä selostetaan kohdassa Tuotannon ja myyntihinnan optimoiminen, siv. +++. Myös asiakkaan käytettäväksi on optimointimenetelmiä, kuten esimerkiksi hyötykustannusanalyysi jonka avulla voidaan valita vaihtoehdoista sopivin tuote. 

Huonekalujen käytettävyyden teoria. Huonekalujen käytettävyys on ollut aiheena lukuisissa tutkimuksissa etenkin 1900-luvun loppupuolella arkkitehtuurin funktionalistien julistettua, että kaiken suunnittelun pitää lähteä funktiosta. Eräs uranuurtajamaa oli Ruotsi, johon 1967 perustettiin Möbelinstitutet, huonekalujen tutkimuslaitos, pääasiassa valtion rahoittamana. Ensimmäiset sen hankkeet koskivat ergonomiaa ja mitoitusta, ja niiden pohjalta laadittiin ja levitettiin tehokkaasti suunnitteluohjeita. Alla on otteita ohjeesta toimistotuoleille Generella ergonomiska brukbarhetskrav (lähde: Berglund, 1976 s. 45): 

A. Hartioiden pitää olla vapaana liikkumaan. 

B. Selkätuen ylä- ja alareunoista ei saa syntyä häiritsevää painetta. 

C. Kun henkilö nojautuu taakse, selkätuen tulee tukea rintakehää ja siinä tulee olla kallistusta noin 15 astetta. Sen ei pidä olla niin leveä, että käsien liikkeet estyvät. 

D. Kun henkilö istuu suorana tai nojautuu eteenpäin, selkätuen tulee tukea selkärankaa. 

E. Selkätuen tulisi olla pehmustettu. 

F. Selkätuen tulee tukea lantion yläosaa, mutta tuen ja istuimen väliin pitää jättää tyhjää. 

G. Istuimen korkeutta pitää voida säätää niin, että se on noin 2 cm polvitaipeen alapuolella. 

H. Istuin ei saa olla liukas. Sen sopiva kaltevuus on noin 3 astetta. 

I. Istuimen pitäisi olla pehmustettu. 

J. Haitallinen paine hermoihin vältetään jättämällä noin 10 cm tyhjä tila säärien ja istuimen etureunan välille. 

K. Jalkojen liikutteluun pitää olla tilaa. 

L. Tuolia pitäisi voida helposti työntää taakse ja eteen. Rullat tuolin alla eivät ole suotavia. 

M. Istuimen pitäisi olla hieman leveämpi kuin lantio ja joko tasainen tai hieman kovera. Henkilön pitää voida muutella asentoansa. 

N. Pöydän ja istuimen välistä korkeuseroa pitää voida säätää. Sopiva kirjoituspöydän korkeus on 67...75 cm. 

O. Pöydän alla pitäisi olla jaloille leveyttä noin 70 cm ja syvyyttä 60...70 cm. 

Yllä on (hieman lyhennettyinä) vain muutamia tärkeimpiä suosituksia toimistotyöpaikan suunnittelua varten. Muita huonekalujen tyyppejä tutkittiin samaan tapaan. Möbelinstitutet kehitti laatustandardeja ja testausmenetelmiä muiden muassa seuraaville huonekalujen ominaisuuksille: 

· Vuoteiden ja patjojen joustavuus 

· Runkojen, hyllyjen, laatikoiden yms. lujuus ja kantavuus 

· Pintojen kestävyys raapimista, kuumuutta, alkoholia ja muita nesteitä vastaan 

· Raaka-aineiden laatuluokitus 

· Miten mitataan ja vähennetään huonekalun kaatumisen, henkilön puristuksiin joutumisen, yms. riskejä. 

Myöhemmin useat Möbelinstitutin ohjeet julkaistiin myös kansainvälisinä standardeina (ISO). Muita julkaisukanavia olivat kirjaset, esitelmät yliopistoissa ja ammattialan yhdistyksissä, ja vuosittaiset huonekalumessut joissa monesti järjestettiin raati valitsemaan esikuvallisia huonekaluja yleisön valistamiseksi suunnittelun kysymyksissä. 

Nykyisin jo vuosia monissa maissa jatkunut ergonominen tutkimus on dokumentoitu sekä lukuisina standardeina että suunnittelun käsikirjoina eri huonekalutyyppejä varten.
Huonekalun viestin teoria. Huonekalut toimivat ihmisten "toisena ihona" samaan tapaan kuin vaatteet, autot ja asunnot. Huonekalu liittyy ihmisten mielessä sen omistajaan tai käyttäjään, ja tämä voi huonekalun valinnan kautta määrittää toisten ihmisten hänestä saamaa kuvaa. 

Mitä ihmiset sitten itsestään haluavat viestittää, riippuu ennen kaikkea paikallisen yhteisön rakenteesta. Perinteistä kiinni pitävällä maaseudulla talonpoika ehkä vain tahtoo olla isiensä veroinen, ja tällöin hänen on luontevaa pysytellä totutuissa huonekalumalleissa.

Toisaalla länsimaisissa kaupunkiyhteisöissä on vanhastaan vahva sosiaalinen arvojärjes​tys. Monet haluaisivat nousta yhteiskunnassa ylempään luokkaan, tai ellei se aivan lähi​aikoina näytä mahdolliselta, ainakin haluaisivat osoittaa olevansa moiseen nousuun valmiita ja sen arvoisia. Huonekalut samoin kuin vaatteet soveltuvat ilmaisemaan sekä yhteiskuntaluokkaa että omistajansa pätevyyttä arvossa nousemiseen. Juuri tästä syystä Euroopan aristokratian sisustustyylejä on pitkään jäljitelty saman ajan alemmissa kansan​luokissa. 
Ylempien luokkien apinointi selittää sen miten sisustustyylit leviävät yhteisössä, mutta se selittää myös miksi uusia tyylejä syntyy jatkuvasti. Vallassa olevan aristokratian ei näet kannata pitkään viipyä yhdessä tyylissä. Jos näin tehtäisiin, jäljittelijät piankin saa​vut​taisivat saman tyylikkyyden. Silloin yläluokka menettäisi etumatkansa tyyliasiois​sa ja samalla paljon arvovallastaan. 
Ylläkuvattu sosiaalipsykologinen mekanismi, jonka Bourdieu (1984 a) taitavasti paljastaa kirjassaan Distinction, selittää aika paljon uusien huonekalutyylien kehityksestä ainakin Euroopassa pitkälti 1800-luvulle saakka. Mekanismin olemassaolo heijastuu myös siinä, että Ranskassa tyyleillä on tuolloin hallinneen monarkin nimi: "Louis XV:n tyyli" jne. 
Tänäkin päivänä, kun aatelisto on menettänyt asemansa yhteiskunnan eniten ihailtuna luokkana, monet ihmiset yhä etsivät olemuksensa ja huonekalujensa mallia yhdestä tai toisesta muusta, arvostetusta kansalaisten ryhmästä. Nykyisin joku ehkä valitsee esikuvakseen "meritokraatit" eli liike-elämän johtajat, toinen musiikin tai urheilun idolit. Näiden julkisuuden henkilöiden koteja on tapana tuon tuostakin esitellä värikkäissä kuvalehdissä, joten apinointi onnistuu helposti. 
Suuri ero aiempiin sukupolviin on siis siinä, että nykyisin etenkin nuoret ihmiset ovat vapaampia itse valitsemaan esikuvansa. Heillä on vapaus pohdiskella ja valita se ryhmä, johon he haluavat itsensä luettavaksi, ja valta päättää millainen koti ja sisustus on siihen sopivin ympäristö. Valintana voivat edelleen olla tyylihuonekalut, mutta myös kierrätyskama taikka omien esi-isien talonpoikaiskalusteet. 

Lisäksi nykyisin statuksen tai ryhmään kuulumisen symboliikka on vain yksi monista vaihtoehtoisista viesteistä, joita voidaan antaa huonekalujen, vaatteiden ja muun henkilökohtaisen esineistön kautta. Muita mahdollisuuksia ovat vaikkapa asenteet, mielialat ja tuntemukset. Vitsikkyyttä ja mielikuvitusta viljelevät henkilöt voivat löytää kaupoista tai luoda itselleen esineitä, jotka sopivassa ympäristössä pystyvät välittämään viestejä, joko hämäriä ja alitajuisia taikka avoimia ja selkeitä. Onpa joillekin tuotteille jo valmiiksi annettu nimikin, joka ilmoittaa minkä symboli se on, esimerkiksi "Muurahainen", Arne Jacobsenin suunnittelema tuoli, oikealla. 

Nykyajan ihmisten käyttämä symboliikka on siis varsin moninaista, mikä tekee melkein mahdottomaksi saada aikaan huonekalujen semiotiikan teoriaa. On kylläkin olemassa yleisen semiotiikan tutkimusperinne (sitä selostetaan sivulla Tuotteen viesti) mutta varsin vähän siitä käy sovellettavaksi huonekalujen suunnittelussa. Niinpä tavallisin suunnittelijan menetelmä jonkin viestin antamiseksi tuotteessa onkin yksinkertaisesti kokeilla sitä. Yleisö saa sitten päättää haluaako se ottaa pallon vastaan vai ei. 

Huonekalujen estetiikka. On miellyttävää katsella kauniita esineitä ja jotkin huonekalut ovat kauniimpia kuin toiset, siitä ovat kaikki yhtä mieltä. On silti usein vaikeata perustella näitä mielipiteitä ja keskustella niistä, puhumattakaan siitä miten muotoilija osaisi määrätietoisesti luoda kauneutta uusiin teoksiinsa. Tällaisessa tilanteessa olisi normaalia odottaa, että perustutkimus, tässä siis estetiikka, tulisi apuun ja tarjoaisi käsitteitä ja ajatusmalleja käytettäväksi muotoilijoiden, tuottajien ja yleisön välisissä keskusteluissa, päämäärien asettamisessa huonekalujen kauneudelle ja näiden päämäärien toteuttamisessa. 

Itse asiassa on jo yli kahden vuosituhannen perinteet taideteosten ja muiden esineiden kauneuden tutkimuksessa. Sen tuloksista on yhteenveto sivulla Tuotteen kauneus. Huonekalujen muotoilijoiden ja käyttäjien kannalta ehkä kiinnostavimmat tulokset koskevat taideteosten asteittaisen oivaltamisen prosessia, jota selostetaan kohdassa Kauneus oivaltamisena siv. +++. 

Asteittaisen oivaltamisen hypoteesin mukaan taidenautinto on tuntemus, joka syntyy ihmiselle kun hän löytää jotakin kiinnostavaa taideteoksessa. Se ilmenee miellyttävänä ahaa-elämyksenä, joka on voimakkaampi silloin kun oivaltamista on edeltänyt muutamien sekuntien mittainen epävarmuuden tila. Jos sen sijaan arvoituksellisuutta ei ole, vaan taideteos paljastaa heti sisältönsä, kauneuden elämys jää latteaksi. 

Vaikka huonekalu tosin harvoin voi esittää sellaisia iskeviä kiinnostuksen polttopisteitä mihin esimerkiksi taulu tai romaani pystyy, on siihenkin toki mahdollista sisällyttää piirteitä, jotka houkuttelevat katsojaa ainakin hetken verran pitempään pohdiskeluun. Näitä voivat olla:
· Poissulkevat (contra-standard) piirteet eli ne, jotka poikkeavat kyseisen luokan vakiopiirteistä. 

· Toistuvat piirteet. Tämä on tavallista kalustoissa: pöydässä, tuoleissa ja kaapeissa on samat materiaalit, yhteisiä detaljeja jne. Tämä houkuttelee katsojaa hermeneuttiseen pohdintaan, jossa vuorottelevat kokonaisuuden ja sen osien tarkastelu. 

· Piirteet, jotka viittaavat johonkin aivan muuhun esineistöön tai ympäristöön. Esimerkiksi kasvien muodot sekä talonpoikaisten tai tyylihuonekalujen muodot. 

· Symbolinen viesti, esimerkiksi jonkin tietyn elämisen tyylin puolesta tai sitä vastaan. 

· Tuotteen kiinnostavuutta tavallisesti lisää, jos sitä voidaan käyttää useammalla tavalla tai käyttäjä voi muutella sitä esimerkiksi säätämällä pöydän kokoa tai selkänojan kaltevuutta. 

· Poikkeuksellisen korkea työn laatutaso. 

Huonekalujen turvallisuuden teoria. Huonekalujen käyttöön liittyy aina tapaturmien vaara, etenkin pienille lapsille ja vanhuksille. On kuitenkin käytettävissä tehokas metodiikka, jolla voidaan sattuneita tapaturmia analysoida ja osoittaa toimenpiteet niiden vähentämiseksi vastaisuudessa. Metodiikkaa, joka on suunnilleen sama lähes kaikille tuotteille, selostetaan sivulla 301. 

Monissa huonekalujen turvallisuuteen liittyvissä tutkimuksissa on laadittu suosituksia suunnittelijoille. Esimerkiksi ruotsalaisen tutkimuslaitoksen Möbelinstitutet julkaisemien ohjeiden aiheina ovat lasten vuoteet (tarkoituksena estää lapsen joutumista puristuksiin tms.), kerrosvuoteet (ylhäältä putoamisen estäminen), lasten korkeat tuolit (kaatumisen estäminen), hyllyjen kantokyky, myrkylliset liuottimet liimoissa, maaleissa ja lakoissa, sekä pintamateriaalien syttymisherkkyys. Varsin usein nämä suositukset myös muokataan ja julkaistaan kansallisina tai kansainvälisinä standardeina, kuten esimerkiksi ISO/DIS 9221-2 Furniture - Children's high chairs - Safety requirements and testing. Suomen osalta on myös sisäasiainministeriö antanut säädöksiä paloturvallisuudesta, kuten ohje A:56, Ohje sisusteiden paloturvallisuudesta.

Huonekalujen toteavan teorian käyttö ohjaavana. Kaiken ylläsanotun perusteella voidaan todeta, että ohjaavaa teoriaa eli nimenomaisia suunnitteluohjeita on nykyisin vain muutamille huonekalujen ominaisuuksille, etenkin niiden käytettävyydelle, taloudelle ja turvallisuudelle. Muiden ominaisuuksien kuten kauneuden ja viestin osalta lähes kaikki tutkimukset ovat olleet toteavia ja idiografisia eli toisin sanoen joko tapaustutkimuksia tai historioita joissa huonekaluja on tarkastelu holistisina yksilöinä eikä yleistä teoriaa niistä ole syntynyt. 

Käytännössä idiografinen tutkimus harvoin on aivan vapaa ohjaavista asenteista. Syynä tähän on jo tutkijoiden yleinen tapa valita kohteensa "kiinnostavien" tapausten joukosta. Kiinnostavuus tarkoittaa usein sitä, että valitut kohteet ovat jossakin suhteessa parempia kuin kohteet keskimäärin. Tällaisen tutkimuksen tuloksena on useinkin yksi tai muutamia esikuvia, kuvauksia aiemmista ansiokkaista tuotteista. Se voi olla hyödyl​listäkin, sillä esikuvat voivat käytännössä toimia teorian sijasta niissä asioissa, joista teoriaa on vaikeaa saada aikaan, kuten kauneuden ja viestin kohdalla on laita. Esikuvista voidaan saada hyviä viitekohteita, joihin voidaan tukeutua tuotesuunnittelun eri vaiheissa, etenkin yksityiskohtaisen tuotekonseptin laadinnassa. Niitä julkaistaan usein ammattilehdissä ja näyttelyissä, ja niitä myös usein käytetään alan koulutuksessa. 
Esikuvat voi valita tutkija hankkeensa yhteydessä, mutta niiden valitsemiseksi käytetään myös erityisiä järjestelyjä kuten näyttelytoimikuntia ja ammattilehtien toimitus​neuvos​toja, joihin useinkin kutsutaan ammattikunnan arvostettuja jäseniä. Täten ne eivät yleensä pysty tuomaan esiin tuotteiden käyttäjien mielipiteitä sillä tavalla kuin varsinainen tutkimus voisi tehdä.
Mitä mieltä olet tämän tuotteen muotoilusta?�Pane yksi rasti kullekin riville.�

Suomen-�kielisiä�kirjoja:�
Englannin-�kielisiä�kirjoja:�
Muun�kielisiä�kirjoja:�

Tuoli A�

Selkävaivoja�
10�
5�
�

Tavoite�
Painoarvo�
�
Kapasiteetti vähintään 55 yksikköä/h�
40�
�
Helppokäyttöinen ja automaattinen �
40�
�
Muotoilu: vauhdikkaan näköinen; �pitää poiketa kaikista vanhoista�
10�
�
Materiaalit täysin kierrätettävissä�
10�

